Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Συνέχιση της συζήτησης και ψήφιση του σχεδίου νόμου του Υπουργείου Εργασίας, Κοινωνικής Ασφάλισης και Αλληλεγγύης: «Ρύθμιση οφειλών προς τους φορείς Κοινωνικής Ασφάλισης, τη Φορολογική Διοίκηση και τους Ο.Τ.Α. α΄ βαθμού, Συνταξιοδοτικές ρυθμίσεις Δημοσίου και λοιπές ασφαλιστικές και συνταξιοδοτικές διατάξεις, ενίσχυση της προστασίας των εργαζομένων και άλλες διατάξεις». Ακούστε τώρα τι θα σας πω. Το νομοσχέδιο είναι επείγον. Το ξέρετε όλοι. Αντί χθες να είστε όλοι εδώ, όταν εκφωνούνταν τα ονόματα συναδέλφων ένθεν και εκείθεν, δεν ήσασταν. Λογικά θα έπρεπε να έχουν διαγραφεί οι συνάδελφοι. Δεν τους διαγράψαμε. Σήμερα οι γραμματείες των κομμάτων είχαν ενημερωθεί ποιοι είναι οι πρώτοι δεκαπέντε. Δεν είναι εδώ οι περισσότεροι από τους πρώτους δεκαπέντε. Γι' αυτό η πρώτη πεντάδα δεν είναι σύμφωνη με τη σειρά. Μη μου πείτε γιατί δεν είναι. Απλά για να μη χάσω χρόνο, όσοι είστε εδώ και κάποιοι που είστε παρακάτω, θα μπείτε μέσα στην πρώτη πεντάδα, η οποία είναι η εξής: ο κ. Σταϊκούρας, ο κ Θραψανιώτης, ο κ. Σεβαστάκης, η κ. Βούλτεψη και ο κ. Βέττας. Αυτή η πεντάδα επομένως ναι μεν είναι εγγεγραμμένοι, αλλά εκ των ενόντων το κάνω για να μη χάσω χρόνο. Τελειώνοντας η πεντάδα, θα δώσω τον λόγο στον κ. Ξανθό να υπερασπιστεί την τροπολογία του για να απέλθει. Ήρθε και η κ. Φωτίου και ο κ. Πετρόπουλος. Σας ενημερώνουμε επίσης ότι, σε συνεννόηση με τον Πρόεδρο της Βουλής, το νομοσχέδιο λόγω των τροπολογιών, που κατετέθησαν θα πάει και αύριο το πρωί μέχρι τις 2 το μεσημέρι. Αυτό σημαίνει ότι κι εγώ και οι υπόλοιποι συνάδελφοι της Έδρας θα δείξουμε μια ανοχή στο πεντάλεπτο για ένα - ενάμιση λεπτό, αλλά μέχρις εκεί, διότι είναι εγγεγραμμένοι ενενήντα τρεις. Το είκοσι πέντε το χθεσινό δεν είναι πραγματικό, όπως σας είπα. Είναι πλασματικό γιατί έλειπαν περίπου εννιά συνάδελφοι. Άρα, για να μπορέσετε να μιλήσετε όλοι μέχρι αύριο το μεσημέρι να είμαστε όσο μπορούμε αυτοπειθαρχημένοι. Ξεκινάμε, λοιπόν, με τον κ. Σταϊκούρα. Στη συνέχεια θα μιλήσουν οι κ.κ. Θραψανιώτης, Σεβαστάκης, Βούλτεψη, Βέττας. Μετά θα δώσω το λόγο στον κ. Ξανθό και ελπίζω να έχουν έρθει οι συνάδελφοι και να μπούμε σε μια κανονικότητα του καταλόγου. Αν λείπει κάποιος από ένα κόμμα και είναι ένας άλλος από το ίδιο κόμμα εδώ, θα παίρνει τη θέση του. Ορίστε κ. Σταϊκούρα. Έχετε τον λόγο.
Κυρίες και κύριοι συνάδελφοι, η Κυβέρνηση πανηγυρίζει. Πανηγυρίζει για τα αχρείαστα υπερπλεονάσματα. Αλήθεια όμως, δικαιούται να πανηγυρίζει; Πράγματι θα δικαιούτο, αν αυτά προέρχονταν από υψηλότερους ρυθμούς οικονομικής μεγέθυνσης. Η κυβέρνηση όμως αποδεδειγμένα, συστηματικά αποτυγχάνει σε αναπτυξιακούς στόχους. Θα δικαιούταν να πανηγυρίζει, αν αυτά προέρχονταν από τη συρρίκνωση της φοροδιαφυγής. Όμως η φοροδιαφυγή, κυρίως το ΦΠΑ, διογκώνεται. Συνεπώς πού οφείλονται τα υπερπλεονάσματα; Οφείλονται στην υπερφορολόγηση, στις κατασχέσεις και την εσωτερική στάση πληρωμών με τη μη έκδοση νέων συντάξεων και την κατάρρευση του προγράμματος δημοσίων επενδύσεων, με αποτέλεσμα την καθήλωση της οικονομίας σε χαμηλές πτήσεις, την κατάρρευση της μεσαίας τάξης, τη διόγκωση του ιδιωτικού χρέους. Από τις αρχές του 2015 οι οφειλές των πολιτών προς εφορία και ασφαλιστικά ταμεία έχουν εκτοξευτεί μέχρι σήμερα κατά 65%, υπερβαίνοντας πλέον τα 140 δισεκατομμύρια ευρώ. Αυτή είναι η οδυνηρή πραγματικότητα. Και έρχεται σήμερα η Κυβέρνηση των φόρων, των κατασχέσεων και των πλειστηριασμών, προεκλογικά με μεγάλη καθυστέρηση, αντιγράφοντας αποσπασματικά προτάσεις της Αξιωματικής Αντιπολίτευσης να διορθώσει λίγα από τα πολλά σφάλματά της. Αφού πρώτα πήρε δέκα από τα πορτοφόλια όλων των πολιτών, επιστρέφει σήμερα το ένα από αυτά. Προχωρά σε πλαίσιο ρυθμίσεων χωρίς να αντιμετωπίζει συνολικά το πρόβλημα του ιδιωτικού χρέους, θέτοντας αυστηρά εισοδηματικά κριτήρια ακόμα και για πολύ μικρές οφειλές ιδιωτών, προβλέποντας πολύ λίγες δόσεις για τις επιχειρήσεις, μη επιβραβεύοντας τους συνεπείς φορολογούμενους. Προχωρά στην επαναφορά του ΦΠΑ στην εστίαση και τα τρόφιμα στο επίπεδο που ήταν στις αρχές του 2015, εξαιρώντας μάλιστα σειρά προϊόντων. Προχωρά στη χορήγηση επιδόματος προς τους συνταξιούχους, όταν έχει περικόψει ισόποσα και μόνιμα το ΕΚΑΣ ή έχει αυξήσει ισόποσα και μόνιμα τις εισφορές υπέρ υγείας για τις κύριες και επικουρικές συντάξεις. Αρνείται όμως να προχωρήσει άμεσα στην κατάργηση της μείωσης του αφορολόγητου όπως προτείνει η Νέα Δημοκρατία. Υπενθυμίζεται ότι η σημερινή Κυβέρνηση μόνη της μείωσε ήδη μία φορά το αφορολόγητο και ψήφισε πάλι μόνη της τη δεύτερη μείωση το 2017. Μειώσεις του αφορολόγητου που έχουν και θα έχουν τεράστιο κόστος στο διαθέσιμο εισόδημα των πολιτών, μισθωτών και συνταξιούχων, ιδιαίτερα των ασθενέστερων στρωμάτων της κοινωνίας υπερκαλύπτοντας τις όποιες παροχές. Κυρίες και κύριοι συνάδελφοι, οι πολίτες γνωρίζουν πολύ καλά πλέον ότι ο κ. Τσίπρας με τα λόγια πουλάει πολλά κεράσια, αλλά κρατάει μικρό καλάθι. Και δεν πείθονται από τα ψεύτικα τα λόγια τα μεγάλα. Επιζητούν ειλικρίνεια, σοβαρότητα, υπευθυνότητα, μετριοπάθεια. Αναζητούν ένα συνολικό, συνεκτικό και ρεαλιστικό οικονομικό σχέδιο. Σχέδιο που διαθέτει και θα υλοποιήσει η Νέα Δημοκρατία. Κι εδώ υπάρχουν οι μεγάλες ιδεολογικές και πολιτικές διαφορές με τον ΣΥΡΙΖΑ. Εμείς, διασφαλίζοντας ατομική προκοπή και συλλογική ευημερία, θα αυξήσουμε τον πλούτο της χώρας, θα μεγαλώσουμε την πίτα. Ο ΣΥΡΙΖΑ αποδεδειγμένα επί τετραετίας αδυνατεί αυτό να το πετύχει. Εμείς, ενισχύοντας τις επενδύσεις και την εξωστρέφεια, θα βελτιώσουμε τη σύνθεση του πλούτου της χώρας. Ο ΣΥΡΙΖΑ αποδεδειγμένα αδυνατεί να πετύχει την αναγκαία παραγωγική ανασυγκρότηση της οικονομίας. Ο ακαθάριστος σχηματισμός παγίου κεφαλαίου, δηλαδή οι επενδύσεις, συρρικνώνεται. Μεγάλες επενδύσεις τελματώνουν. Σημαντικές αποκρατικοποιήσεις καθηλώνονται. Σήμερα υφίσταται αρνητικός ρυθμός καθαρών επενδύσεων. Εμείς, με στήριξη όσων αδυνατούν να παρακολουθήσουν τους ρυθμούς ενός κόσμου που αλλάζει ταχύτατα, θα πετύχουμε κοινωνικά δικαιότερη κατανομή του μεγαλύτερου παραγόμενου πλούτου. Ο ΣΥΡΙΖΑ αποδεδειγμένα διανέμει τη φτώχεια και τη μιζέρια που ο ίδιος δημιούργησε. Εμείς θα μειώσουμε πιο αποφασιστικά τη φορολογία νοικοκυριών και επιχειρήσεων. Ο ΣΥΡΙΖΑ αποδεδειγμένα κατ' επιλογήν του επέβαλε είκοσι εννιά νέους φόρους. Εμείς θα υλοποιήσουμε διαρθρωτικές αλλαγές που ενισχύουν την παραγωγικότητα της οικονομίας. Ο ΣΥΡΙΖΑ αποδεδειγμένα έχει αλλεργία σε αυτές, με αποτέλεσμα να υποβαθμίζεται συστηματικά η κατάταξη της χώρας στους διεθνείς δείκτες ανταγωνιστικότητας. Εμείς θα ενισχύσουμε τη ρευστότητα στην πραγματική οικονομία, αποπληρώνοντας οφειλές του δημοσίου, εκτελώντας το πρόγραμμα δημοσίων επενδύσεων, αίροντας τους υφιστάμενους κεφαλαιακούς περιορισμούς, αξιοποιώντας τα διαθέσιμα ευρωπαϊκά χρηματοδοτικά εργαλεία, ενισχύοντας μέσω της εύρυθμης λειτουργίας του τραπεζικού συστήματος την πιστωτική επέκταση. Ο ΣΥΡΙΖΑ αποδεδειγμένα στέγνωσε την πραγματική οικονομία. Εμείς θα δημιουργήσουμε ένα πιο ευέλικτο, λειτουργικό και παραγωγικό κράτος. Ένα κράτος που θα μεριμνά για την εξασφάλιση της μέγιστης οικονομικής αποτελεσματικότητας και την κοινωνικά δικαιότερη κατανομή του πλούτου, χωρίς απολύσεις στο δημόσιο, αλλά και χωρίς τη διόγκωσή του, κάνοντας προσλήψεις εκεί που υπάρχουν πραγματικά ανάγκες με αξιοκρατικά κριτήρια. Ο ΣΥΡΙΖΑ αποδεδειγμένα δημιουργεί ένα μεγαλύτερο, πελατειακό και μη αποδοτικό κράτος. Εμείς θα επενδύσουμε στις νέες ενδογενείς πηγές ανάπτυξης, βελτιώνοντας την ποιότητα και την αποδοτικότητα της εκπαίδευσης, της έρευνας και της καινοτομίας, παρέχοντας υψηλής ποιότητας γνώσεις σε σύνδεση με την αγορά εργασίας, με διεύρυνση των επιλογών για όλους τους πολίτες. Ο ΣΥΡΙΖΑ αποδεδειγμένα διακατέχεται από κοντόφθαλμη λογική και μικροκομματική σκοπιμότητα. Εμείς θα οικοδομήσουμε μια ανοιχτή κοινωνία ως πυλώνα οικονομικής σταθερότητας, με την εμπέδωση της ασφάλειας και του δικαίου. Ο ΣΥΡΙΖΑ αποδεδειγμένα υποβαθμίζει την ποιότητα της δημοκρατίας, υπονομεύει το κράτος δικαίου, απειλεί τη διάκριση των εξουσιών. Εμείς εργαζόμαστε και θα εργαστούμε μέσα από την μεγαλύτερη ευρωπαϊκή οικογένεια, στηριζόμενοι στις αρχές της κοινωνικής οικονομίας της αγοράς…
Κλείνετε, κύριε Σταϊκούρα.
Σε μισό λεπτό, κύριε Πρόεδρε. …για την ενίσχυση του ρόλου της Ελλάδας σε μια καλύτερη, όμως, Ευρώπη, την Ευρώπη της βιώσιμης ανάπτυξης, της ευημερίας, της ασφάλειας, της δημιουργικής αλληλεγγύης, του σεβασμού των εθνικών και πατριωτικών ευαισθησιών. Ο ΣΥΡΙΖΑ αποδεδειγμένα ακόμα ψάχνει ανάδοχο. Κυρίες και κύριοι συνάδελφοι, κλείνοντας: Η χώρα διαθέτει αρκετά συγκριτικά πλεονεκτήματα. Και κυρίως διαθέτει καλά εκπαιδευμένο και καταρτισμένο ανθρώπινο κεφάλαιο, έτοιμο να προσφέρει στην προσπάθεια ανάταξης της οικονομίας. Αυτές, όμως, οι προσπάθειες θα ευοδωθούν μόνο εφόσον εφαρμόσουμε…
Κύριε Σταϊκούρα, δεν θα αφήσω άλλο.
…εκείνες τις πολιτικές που θα τις αναδείξουν, θα τις διευκολύνουν και θα τις επιβεβαιώσουν. Πλησιάζει η μέρα που θα κλείσει ένας τετραετής κύκλος ανευθυνότητας, ιδεοληψιών και τυχοδιωκτισμού. Και οι πολίτες θα ανοίξουν έναν νέο κύκλο υπευθυνότητας, αξιοπιστίας, μετριοπάθειας, σεμνότητας και αποτελεσματικότητας. Και αυτό τον κύκλο θα τον πορευθούν με τη Νέα Δημοκρατία. Σας ευχαριστώ πολύ, κύριε Πρόεδρε.
Τι με ευχαριστείτε; Είπαμε, μια σχετική ανοχή σε όλους. Όχι οι πρώτοι πέντε, δέκα να ξεχνούν ότι έπονται άλλοι εξήντα. Ο κ. Θραψανιώτης έχει τον λόγο.
Ευχαριστώ, κύριε Πρόεδρε. [[Χειροκροτήματα από την πτέρυγα του ΣΥΡΙΖΑ]] Μπαίνω στον πειρασμό να ρωτήσω τον κ. Σταϊκούρα: Αυτά, τα οποία υπόσχεστε ότι θα κάνετε τώρα, γιατί δεν τα κάνατε τα προηγούμενα χρόνια για να μην χρεωκοπήσει η χώρα, κύριε Σταϊκούρα; Εσείς δεν κυβερνούσατε; Εσείς κυβερνούσατε.
Μα, τα είχαμε το 2014. Δεν καταλάβατε τι είπε;
Κύριε Βεσυρόπουλε, δεν ρώτησε εσάς κατ' αρχάς. Ρώτησε τον κ. Σταϊκούρα, ο οποίος κάθεται από πίσω σας. Παρακαλώ, ηρεμία.
Κύριε Πρόεδρε, πριν λίγο καιρό ξεναγήθηκε σε αυτήν εδώ την Αίθουσα το 5ο Δημοτικό Σχολείο του Αγίου Νικολάου Κρήτης. Ρώτησα, λοιπόν, τα παιδιά - καθόντουσαν εκεί πίσω ακριβώς - αν έχουν παρακολουθήσει συνεδριάσεις της Βουλής, εάν έχουν άποψη για τις συζητήσεις μεταξύ των Βουλευτών και πώς κρίνουν γενικά το επίπεδο του Κοινοβουλίου. Φαντάζεστε την απάντηση; Περιττό να πω ότι η συντριπτική τους πλειοψηφία εξέφρασε αρνητικά σχόλια. Και αν το αναφέρω αυτό είναι γιατί, εκτός από τους μεγαλύτερους σε ηλικία που παρακολουθούν τις συνεδριάσεις της Βουλής, παρακολουθούν και παιδιά. Και σε αυτά θα πρέπει να είμαστε πολύ πιο προσεκτικοί, γιατί η Βουλή θα πρέπει να είναι παράδειγμα προς μίμηση και όχι προς αποφυγή. Κυρίες και κύριοι Βουλευτές, συζητούμε σήμερα το νομοσχέδιο για τη ρύθμιση των οφειλών, που έχουν δημιουργηθεί σε ασφαλιστικά ταμεία, το δημόσιο, για φυσικά πρόσωπα και τους οργανισμούς. Με το προτεινόμενο σχέδιο νόμου δίνεται η δυνατότητα ρύθμισης σε εκατομμύρια πολίτες με ληξιπρόθεσμες οφειλές. Οφειλές που σωρεύτηκαν και η πλειοψηφία των οφειλετών δεν μπόρεσαν να ανταποκριθούν στις υποχρεώσεις τους εξαιτίας της βίαιης προσαρμογής και των περιοριστικών πολιτικών που επιβλήθηκαν στη χώρα μας κατά τη διάρκεια των μνημονίων κυρίως. Τι εννοούμε, όμως, «βίαιη προσαρμογή» και πού οφείλεται; Πώς και γιατί δημιουργήθηκαν αυτές οι οφειλές; Αν πάμε πίσω στην ισχυρή Ελλάδα, την Ελλάδα των Ολυμπιακών Αγώνων, αλλά και πιο πίσω ακόμα, θα συνειδητοποιήσουμε ότι όλη αυτή την περίοδο είχε δημιουργηθεί μια εικονική πραγματικότητα. Ζούσαμε έναν μύθο. Έναν μύθο που μετατράπηκε σε εφιάλτη. Και την ευθύνη φέρουν ακέραια τα κόμματα ,που κυβέρνησαν τη χώρα όλα αυτά τα προηγούμενα χρόνια. Γιατί πιστεύω ότι δεν υπάρχει ούτε ένας πολίτης αυτής της χώρας που να αμφισβητεί ότι τη χώρα χρεωκόπησαν οι πολιτικές σας. Να δούμε, όμως, πώς και γιατί όλη αυτή η εικόνα της ισχυρής Ελλάδας κατέρρευσε σαν χάρτινος πύργος, παρασύροντας στα ερείπια τη συντριπτική πλειοψηφία του πληθυσμού, οδηγώντας τη στη φτωχοποίηση. Θυμόμαστε όλοι την περίοδο της επίπλαστης ευμάρειας, τον βομβαρδισμό από τηλεοράσεων: «Πάρε και εσύ ένα δάνειο να βάλεις το δικό σου κεραμίδι πάνω από το κεφάλι σου. Να μην είσαι στο νοίκι. Πάρε δάνειο να πας διακοπές. Πάρε δάνειο να πας να κάνεις γιορτές. Πάρε δάνειο για να παίξεις στο Χρηματιστήριο». Ειδικά με το τελευταίο, εκεί και αν χάθηκαν περιουσίες. Ήταν η εποχή του αέρα. Αυτός, λοιπόν, που ήθελε το δικό του κεραμίδι το είδε σαν ευκαιρία. Φούσκωσαν τα μυαλά του. Το μέτρησε, το ξαναμέτρησε, τον παρότρυνε εξάλλου και η μεγάλη μας φίλη. «Άρα, δεν μπορεί, δίκιο θα έχουν, σκέφτηκε». Με μισθό 1.500 ευρώ ή 2.000 ευρώ στο δημόσιο ή στον ιδιωτικό τομέα θα έδινε 500 ευρώ για το δάνειο και θα του έμεναν και τα υπόλοιπα για να ρυθμίσει τη ζωή του. «Θα μου μένουν τα υπόλοιπα και θα έχω το δικό μου κεραμίδι πάνω από το κεφάλι μου. Σαν καλό μου ακούγεται», σκέφτηκε. Δεν αναρωτήθηκε, όμως, ποτέ πού βρέθηκαν αυτά τα χρήματα που σκορπούσαν απλόχερα οι τράπεζες. Από ποια παραγωγική διαδικασία προέκυψαν. Ποιες παραγωγικές επενδύσεις έγιναν όλα αυτά τα προηγούμενα χρόνια. Ήταν θέματα που δεν απασχολούσαν τους πολίτες. Έβλεπαν μπροστά τους τις ευκαιρίες, χωρίς να βλέπουν τη φάκα. Πού να ξέρουν από οικονομικές αναλύσεις και προβλέψεις; Πού να ξέρουν για ποιον λόγο μας δάνειζαν οι αγορές με υψηλά επιτόκια 6,5% το 2006, την εποχή της ισχυρής Ελλάδας; Ούτε την έκθεση της Τράπεζας της Ελλάδος ούτε ότι η κατάσταση δεν είναι διαχειρίσιμη γνώριζαν - ήταν βλέπετε εμπιστευτική - ούτε τις προειδοποιήσεις του κ. Σούρλα περί διαφθοράς στην Ελλάδα εν μέσω κρίσης ούτε τις ανησυχίες του κ. Κρεμαστινού για την εκτόξευση των δαπανών υγείας από 2,5 δισεκατομμύρια το 2000 στα 9 δισεκατομμύρια το 2010, αναρωτώμενος πού πήγαν αυτά τα χρήματα. Ήταν η εποχή του «όποιος πρόλαβε, πρόλαβε». Τώρα ξέρουμε. Και αν δεν τα μάθαμε όλα, τουλάχιστον υποψιαζόμαστε. Το κεραμίδι πάνω από το κεφάλι μας, αντί να μας προστατεύει, μας ήρθε κατακέφαλα. Πρώτα εκείνοι που μας δάνειζαν, μας λένε «Φέρτε μας αυτά που μας χρωστάτε. Μα, δεν τα έχουμε. Θα τα βρούμε εμείς, αλλά με τους δικούς μας όρους». Και το αποτέλεσμα; Να η μείωση μισθών και συντάξεων κατά 40% με δώδεκα οριζόντιες περικοπές. Να η απώλεια του εθνικού εισοδήματος κατά 25%. Να το κούρεμα των ομολόγων των ασφαλιστικών ταμείων. Η θεωρία του σοκ. Η βίαιη προσαρμογή. Ποιος πλήρωσε και πληρώνει όλα αυτά; Προφανώς όχι εκείνοι που ευθύνονται για τη χρεωκοπία. Εκείνοι φρόντισαν να τα εξασφαλίσουν. Πλήρωσαν τα θύματα που εσείς δημιουργήσατε. Πρώτα απ' όλα, εκείνοι που έχασαν τη δουλειά τους και έμειναν άνεργοι. Στο 27,8% η ανεργία το 2014 από το 7,7% το 2008. Εκείνοι που είδαν τον προγραμματισμό τους να τινάζεται στον αέρα και άρχισαν να σκέφτονται πώς θα τα βγάλουν πέρα. Επιχειρήσεις μικρές και μεγάλες που δεν μπόρεσαν να αντεπεξέλθουν. Οι μισθωτοί και οι συνταξιούχοι. Εκεί που έπαιρναν έναν μισθό ικανοποιητικό, είδαν να μειώνονται οι αποδοχές τους δραματικά κατά 40%. Έπρεπε να καλύψουν δάνεια, ασφαλιστικές εισφορές, φόρους, φως, νερό, τηλέφωνο. Και αν τύχαινε να έχουν παιδιά που να σπουδάζουν, δεν τα έβγαζαν με τίποτα. Άρχισαν λοιπόν να ιεραρχούν τις ανάγκες τους, να μην πληρώνουν τις ασφαλιστικές εισφορές, τις φορολογικές τους υποχρεώσεις, το ρεύμα, το δάνειο, την πιστωτική κάρτα, γιατί αλλιώς τα είχαν προγραμματίσει. Αν τύχαινε δε να αρρωστήσουν, ούτε περίθαλψη δεν είχαν. Οι ανασφάλιστοι στα 2,5 εκατομμύρια. Αυτή είναι η βίαιη προσαρμογή. Αυτή ήταν η εικόνα που μας παραδώσατε. Κυρίες και κύριοι Βουλευτές, με το σχέδιο νόμου που τίθεται και συζητούμε, δημιουργούνται οι προϋποθέσεις για να πάρουν ανάσα εκατομμύρια Ελλήνων. Υπολογίζεται ότι πάνω από τρία εκατομμύρια θα ρυθμίσουν τις οφειλές τους, ενώ ένας μεγάλος αριθμός με τις ρυθμίσεις θα πάρει σύνταξη και θα παρακρατείται από την οφειλή του. Γίνεται επαναπροσδιορισμός της βασικής οφειλής και διαγραφή κατά 85% των προσαυξήσεων, ενώ για τους αγρότες γίνεται διαγραφή των προσαυξήσεων κατά 100% για οφειλή μέχρι 6.000 ευρώ. Με τα μέτρα που εξήγγειλε η Κυβέρνηση, όπως 13η σύνταξη σε μόνιμη βάση, μείωση του ΦΠΑ στην εστίαση, μείωση του ΦΠΑ στο ρεύμα από 13% στο 6%, θα μειώσει το κόστος διαβίωσης στους πολίτες, ενώ η μείωση του φορολογικού συντελεστή στους συνεταιρισμούς στο 10% και η έκπτωση κατά 10% από το φορολογητέο εισόδημα στους συνεταιρισμένους αγρότες ενισχύει το συνεταιριστικό κίνημα. Επίσης, θα γίνουν προσλήψεις τεσσεράμισι χιλιάδων μόνιμων εκπαιδευτικών ειδικής αγωγής το 2019 και άλλων εννιάμισι χιλιάδων. Θέλω να επισημάνω, κλείνοντας, πως είναι γεγονός ότι υπάρχουν κατηγορίες πολιτών, που είδαν να έρχονται τα πάνω κάτω στη ζωή τους και δεν μπόρεσαν να ανταποκριθούν στις υποχρεώσεις τους. Εκείνους να στηρίξουμε. Υπάρχουν επίσης εκείνοι οι οποίοι κατά τη διάρκεια της κρίσης, με δυσκολία πολλές φορές, ανταποκρίθηκαν στις υποχρεώσεις τους. Εκείνους να τους επιβραβεύσουμε. Υπάρχουν, τέλος, κι εκείνοι που είναι κατ' επάγγελμα κακοπληρωτές. Εκείνους να τους πατάξουμε.
Κύριε συνάδελφε, κλείστε, παρακαλώ.
Κλείνω, κύριε Πρόεδρε. Με τα συγκεκριμένα μέτρα και τις ρυθμίσεις που φέρνει το νομοσχέδιο η χώρα αφήνει πίσω τα μνημόνια, μπαίνει σε κανονικότητα και αργά, αλλά με σταθερά βήματα και προπάντων με σεβασμό στη διαχείριση των χρημάτων του ελληνικού λαού, μπαίνει σε τροχιά ανάπτυξης. Να είστε βέβαιοι ότι ο ελληνικός λαός θα το εκτιμήσει. Ευχαριστώ, κύριε Πρόεδρε.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής είκοσι τέσσερις μαθήτριες και μαθητές και δύο συνοδοί εκπαιδευτικοί από το 11ο Δημοτικό Σχολείο Χαϊδαρίου. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Προχωράμε όπως είπαμε με τους εξής: Σεβαστάκης, Βούλτεψη, Βέττας, από χθες ήρθαν οι δύο συνάδελφοι, Νυφούδης και Ξυδάκης. Εδώ σταματώ με τον κατάλογο και δίνω τον λόγο στον κ. Ξανθό να υπερασπιστεί την τροπολογία του και συνεχίζουμε πια με μια αρκετή κανονικότητα του καταλόγου. Κύριε Σεβαστάκη, έχετε τον λόγο.
Ευχαριστώ πολύ. Το κράτος πρόνοιας, δηλαδή η οργανωμένη και ισόρροπη διασπορά κοινωνικού αγαθού, υγείας, παιδείας κ.λπ., θεωρείται ακριβή, θεωρείται ότι επιβαρύνει την ανάπτυξη. Οι σχολές σκέψης που οργανώνονται γύρω από αυτήν την αντίληψη θεωρούν ότι υπάρχει ένα αναπτυξιακό σφρίγος, υπάρχει ένας καπιταλισμός ο οποίος παράγει πλούτο. Αυτό ανεβάζει το οικονομικό επίπεδο ολόκληρου του λαού και επομένως μπορεί ο λαός να αγοράζει υπηρεσίες παιδείας, υπηρεσίες υγείας, δημόσιου χώρου, μετακίνησης κ.λπ.. Αυτές τις σχολές σκέψης θεωρούμε ότι τις τσουβαλιάζουμε γύρω από τον γενικόλογο όρο «νεοφιλελευθερισμός». Στην ελληνική εκδοχή του αυτή η σύλληψη είναι μυθολογική, είναι μια κατασκευή, ακόμα κι αν την εκφωνεί ένας εχέφρων του αστικού χώρου, όπως ο κ. Σταϊκούρας, ένας μετρημένος άνθρωπος. Είναι μια μυθολογική κατασκευή, διότι δεν υπάρχει εδώ και πάρα πολλά χρόνια, πάρα πολλές δεκαετίες, παραγωγικό σφρίγος και επομένως δεν υπάρχει συλλογικά παραγόμενος πλούτος. Υπάρχουν τρόποι να παράγεις, να δημιουργείς ρυθμούς ανάπτυξης, οι οποίοι όμως δεν έχουν σχέση με την παραγωγική ταυτότητα της χώρας, με τον πραγματικό δηλαδή πλούτο της χώρας. Η κατάρρευση του κράτους πρόνοιας ήταν επακόλουθο της κατάρρευσης του δημόσιου πλούτου, ήταν επακόλουθο της χρεοκοπίας. Νομίζω ότι σήμερα μπορούμε με διαφορετικό τρόπο να κοιτάμε, με διαφορετικούς βαθμούς αισιοδοξίας, το θεμελιώδες πρόβλημά μας. Υπάρχει μια άλλη αντίληψη, διαφορετική από αυτή τη σχολή σκέψης που λέει ότι, αν έχεις χρήματα, αγοράζεις παιδεία ή υγεία. Λέει η άλλη αντίληψη ότι κερδοφόρος δεν είναι μόνο η επιχειρηματική επιτυχία, αλλά είναι η ανάκτηση της κοινωνικής συνοχής, ότι η κοινωνική συνοχή, το να μπορέσεις να σώσεις δηλαδή τον αφανισμένο, είναι μορφή συλλογικής κερδοφορίας, μιας διαφορετικού τύπου κερδοφορίας, όχι άμεσα οικονομικής, αλλά έμμεσα οικονομικής. Η κοινωνική συνοχή είναι η προϋπόθεση για να υπάρξουν και αναπτυξιακοί ανασχεδιασμοί και παραγωγικοί αναπροσανατολισμοί. Αυτός που βγάζει περισσότερα μπορεί να μετριάσει το κέρδος του, το περίσσευμά του, βοηθώντας τον αδύναμο, αυτόν που είναι εκτός συστήματος. Αυτό λέει αυτή η αντίληψη. Υπάρχει αντίλογος, ότι αυτό είναι ζημιογόνο, ότι δημιουργεί φρένο. Νομίζω ότι η διεθνής πείρα, η διεθνής εμπειρία, η βιβλιογραφία μας λέει ότι όχι, το να πετάξεις το ένα τρίτο της κοινωνίας ή το μισό της κοινωνίας εκτός συστήματος δεν είναι απάντηση. Το να κρατήσεις κάποιους πόρους θεμελιώδους αστικού κράτους, μέριμνας και πρόνοιας, ενεργούς, ότι αυτό δημιουργεί σε βάθος χρόνου μεγαλύτερες αναπτυξιακές ροπές και δίνει διέξοδο, τουλάχιστον ιδεολογική και συναισθηματική διέξοδο. Τα μέτρα λοιπόν, συνδεόμενα ή όχι σε ένα συνεχές, όπως εντόπισε στην πάντα εύστοχη και ζυγισμένη κριτική της η κ. Λυμπεράκη, στην ομιλία της, «κερδίζοντας της αμεριμνησία», ναι βεβαίως δικαιούμαστε να κερδίσουμε ή να διεκδικήσουμε μια νέα αμεριμνησία, όχι αμνησία όμως, όχι να ξεχάσουμε το θεμελιώδες παραγωγικό μας ελάττωμα, αυτό που μας βύθισε εδώ και τριάντα χρόνια σε μια ψευδή ευωχία και στο τέλος στη χρεοκοπία. Λέω λοιπόν ότι τα μέτρα ανήκουν στην άλλη κατεύθυνση, στην κατεύθυνση της επούλωσης, της ανάκτησης του δημόσιου χώρου. Είναι μια μεταφορική έννοια του δημόσιου χώρου να μπορεί κάποιος να διασώζεται και να επιζεί και να χαίρεται τις «υπηρεσίες» - εντός εισαγωγικών, κακός ο όρος - παιδείας, υγείας και δημόσιου χώρου. Αυτή λοιπόν είναι η πραγματική επανοικειοποίηση του προγράμματος. Για πάρα πολλά χρόνια, για τέσσερα χρόνια, γινόταν κριτική ότι δεν είσαι ιδιοκτήτης του προγράμματος. Από την πλευρά της Νέας Δημοκρατίας η κριτική προς τον ΣΥΡΙΖΑ ήταν ότι «δεν μπορείτε να εφαρμόσετε το πρόγραμμα ανάκτησης της οικονομικής κανονικότητας, γιατί δεν είστε ιδιοκτήτες του, δεν το πιστεύετε ιδεολογικά». Η πραγματική λοιπόν επανοικειοποίηση του προγράμματος είναι αυτή που αποπειρώνται τα μέτρα, τα οποία, όπως και να το κάνει κανείς και μέσα από την αντιπολιτευτική πλειοδοσία, δεν μπορεί παρά να δεχθεί κανείς ότι είναι σε μια θετική κατεύθυνση. Δηλαδή και η μονιμοποίηση της 13ης σύνταξης - βεβαίως έχουν χάσει ένα μεγάλο μέρος των πόρων τους, όπως τους έχει χάσει η χώρα, δεν μπορεί να τους χάνει η χώρα και να μην τραυματίζεται κανείς - όμως αυτό δηλώνει μια στροφή. Ή οι συντάξεις χηρείας, δηλαδή αμυντικά μέτρα, που όμως συντείνουν σε αυτό που όλοι θέλουμε. Δεν θα βρεθεί στη δύσκολη θέση να διακόπτει ο κύριος Πρόεδρος, γιατί κλείνω την ομιλία μου πριν περάσει το επτάλεπτο της επιείκειας, αλλά νομίζω ότι αυτόν τον χώρο επιείκειας τον κερδίζουμε συλλογικά. Θα ήθελα η Αντιπολίτευση να αντιπροτείνει συγκεκριμένα αντίμετρα και όχι να προσπαθεί να κρύψει το ότι είναι προφανώς σε μια σωστή κατεύθυνση, θετική κατεύθυνση, υποβοηθητική κατεύθυνση της μικρής, αμυντικής οικονομίας αυτά που προτείνει η Κυβέρνηση. Θα ήθελα μια τέτοια αντιπολίτευση και μια τέτοια διοίκηση της χώρας. Έτσι κι αλλιώς, το στοίχημα της ανάκτησης της παραγωγικής ταυτότητας και το ζήτημα της ανάκτησης της αυτοεκτίμησης είναι μπροστά μας. Ένα μεγάλο μέρος της χρεοκοπίας είναι ιδεολογική, είναι συναισθηματική, και οφείλουμε και προς αυτή την πλευρά να δώσουμε απαντήσεις σαν πολιτικό σύστημα. Ευχαριστώ.
Τον λόγο έχει η κ. Βούλτεψη.
Κυρίες και κύριοι συνάδελφοι, το πολίτευμά μας έχει διολισθήσει σε τυραννίδα. Κυριαρχούν το ψέμα, η προπαγάνδα, η διαστροφή της πραγματικότητας, η βία, η ανομία, οι κρυφές σχέσεις με επιχειρηματίες, ο έλεγχος στην ενημέρωση, ο κρατικός καπιταλισμός, η συναλλαγή εντός και εκτός συνόρων, η τρυφηλή και άσωτη ζωή. Ένα μείγμα περονισμού και σταλινισμού, με μία νέα άρχουσα τάξη που περιφρονεί το δημόσιο αίσθημα, υποτιμά τη νοημοσύνη του λαού και την αξιοπρέπειά του, την ίδια ώρα που δήθεν δίνει αγώνες για τους φτωχούς από τα κότερα μιας νέας φιλόδοξης πλουτοκρατίας. Μάθαμε χθες πως ο κ. Τσίπρας δεν έχει πρόβλημα με τα κότερα και θεωρεί ότι τα φαινόμενα σήψης και αδιαφορίας αποτελούν τμήμα της ιδιωτικής του ζωής. Πρότυπά του, βέβαια, είναι ο αλήστου μνήμης Ενβέρ Χότζα και ο Μαδούρο. Ο Χότζα, ζούσε σε παλάτια, αλλά δεν μπορούσε - όπως έλεγαν στο λαό - να τα χαρεί, γιατί έμενε ξάγρυπνος όλη τη νύχτα για να σκέφτεται το λαό και τα προβλήματά του. Ο Μαδούρο, βλέπει ότι ο λαός του πεινάει, ότι γίνονται γέννες στα νοσοκομεία χωρίς ηλεκτρικό ρεύμα, ότι έχει αποδεκατιστεί ο ζωολογικός κήπος του Καράκας και οι άνθρωποι έχουν σφάξει και έχουν φάει τα λιοντάρια. Τα λιοντάρια έφαγαν οι άνθρωποι στη Βενεζουέλα! Εκεί τους κατάντησε ο Μαδούρο σας! Αυτοί, λοιπόν, είναι τα πρότυπα σας. Και ο κ. Τσίπρας λέει ότι αγωνιά για το λαό. Και επειδή σας φαίνονται περίεργα όλα αυτά, θέλω να σας πω ότι ο Θουκυδίδης έλεγε ότι η υβριστική δημόσια έκφραση του λόγου αποτελεί περιφρόνηση προς το λαό. Και έγραψε πως η αυθάδης επίδειξη, η λαμπρότητά της ιδιωτικής ζωής, η ηδυπαθής λαμπρότητα δημιουργεί υπόνοιες τυραννίδας. Ο Αριστοτέλης έγραψε ότι ο τύραννος επιδιώκει τις απολαύσεις, ενώ ο βασιλιάς - ο ηγέτης δηλαδή - το κοινό καλό και τις τιμές. Αυτή είναι η διαφορά. Ο κ. Τσίπρας έχει επιλέξει τη λαμπρότητα της ιδιωτικής ζωής και τις απολαύσεις. Αυτό, όμως, δεν είναι ηγεσία, είναι τυραννία. Ήταν κουρασμένος, ακούσαμε τη συνεργάτιδά του να λέει για το ολέθριο καλοκαίρι του 2018, ο κ. Τσίπρας. Από τι έχει κουραστεί ο κ. Τσίπρας, κυρίες και κύριοι συνάδελφοι; Κουράστηκε να υπογράφει μνημόνια, να κόβει το ΕΚΑΣ, να ρίχνει έξω τη ΔΕΗ και τα ΕΛΤΑ, να βάζει φόρους και capital control, να καταστρέφει τις τράπεζες, να παραδίδει τη δημόσια περιουσία στο υπερταμείο και τη Μακεδονία στους Σλάβους, να πηγαίνει βόλτες με τον Ζάεφ στο Μόσταρ της Βοσνίας, ενώ εδώ καιγόμασταν; Από όλα αυτά κουράστηκε και ενώ μετρούσαμε νεκρούς για διακοπές, έφυγε εκείνος για διακοπές με το κότερο, δείχνοντας τον πραγματικό του χαρακτήρα; Την περασμένη Παρασκευή ο κ. Τσίπρας μας έλεγε από αυτό εδώ το Βήμα ότι βγήκαμε από τα μνημόνια. Έχω εδώ από το Αθηναϊκό Πρακτορείο τις ανακοινώσεις της ΕΛΣΤΑΤ - θα καταθέσω τα σχετικά στοιχεία για τα Πρακτικά - εκείνης της ημέρας: «Αύξηση 28,1% το έλλειμμα του εμπορικού ισοζυγίου». «Αύξηση εισαγωγών, μείωση εξαγωγών». «Ληξιπρόθεσμες οφειλές». Και αυτά είναι χρήματα που περιμένουν κάποιοι για να ζήσουν. Σύμφωνα με επίσημα στοιχεία της ΕΛΣΤΑΤ, κύριε Ξανθέ, οι ληξιπρόθεσμες υποχρεώσεις της Κυβέρνησης στα νοσοκομεία αυξήθηκαν στα 531 εκατομμύρια ευρώ. «Αύξηση του πληθωρισμού και αύξηση στα βασικά είδη διατροφής». Ακόμα και στο ψωμί υπήρξε αύξηση, σύμφωνα με την ΕΛΣΤΑΤ. «Μείωση στον όγκο της ιδιωτικής οικονομικής δραστηριότητας 22,5%, μείωση στη βιομηχανική παραγωγή 2,7%». Αυτά να τα δώσετε στον κ. Τσακαλώτο να τα δει, ο οποίος υποδύεται ότι τα ξέρει όλα, καθώς και στον κ. Παππά που κυκλοφορεί εδώ και εκεί, λέγοντας διάφορα ψέματα για την οικονομία. Διότι η μοναδική αλήθεια είναι αυτή. Επίσης, δείγμα της τυραννίδας - και θα το καταθέσω κι αυτό στα Πρακτικά για να δείτε την κατάντια σας - είναι η χθεσινή ανακοίνωση της κυρίας Γραμματέως της Ισότητας των Φύλων, η οποία δεν βρήκε να πει τίποτα για το Πρέσβη του Μαδούρο και τις σεξουαλικές παρενοχλήσεις, αλλά εξέδωσε υβριστική ανακοίνωση εναντίον του Αρχηγού της Αξιωματικής Αντιπολίτευσης. Με ποιο δικαίωμα; Ποια είναι αυτή η κυρία; Μία κρατική λειτουργός, διορισμένη, απαντάει και υβρίζει με αυτό τον τρόπο; Αυτό, όμως, είναι το καθεστώς σας, η τυραννίδα σας. [[Στο σημείο αυτό η Βουλευτής κ. Σοφία Βούλτεψη καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ο κ. Τσίπρας προσπαθεί να βγει από το δικό του μνημόνιο. Διότι εμείς είχαμε 13% το ΦΠΑ στην εστίαση, τον πήγε στο 24% και προσπαθεί να επιστρέψει εκεί που ήμασταν το 2014. Επίσης, αποκαλεί το εκλογικό επίδομα 13η σύνταξη, ενώ έχει κόψει το ΕΚΑΣ και έχει βάλει ασφαλιστική εισφορά στις συντάξεις 6% υπέρ υγείας. Να θυμίσω ότι το 2014- που τότε, αν θυμάστε, μοιραζόταν το περίφημο κοινωνικό μέρισμα, το οποίο λέγατε ότι είναι από τα ματωμένα πλεονάσματα και ψίχουλα κι όλα αυτά που λέγατε - η δική μας Κυβέρνηση διέκοψε τη διανομή του κοινωνικού μερίσματος ενόψει των ευρωεκλογών του 2014 και ανακοίνωσε ότι θα επανεκκινήσει στα τέλη Μαΐου. Πόση διαφορά από σήμερα, πέντε χρόνια μετά, που δίνετε αυτό το εκλογικό επίδομα ακριβώς την τελευταία προεκλογική εβδομάδα πριν από τις ευρωεκλογές! Όμως, κυρίες και κύριοι συνάδελφοι, ο πνιγμένος στα απόνερα του κότερου από τα μαλλιά του πιάνεται. Περιμένουμε τώρα τον κ. Τσίπρα να μας πει ότι και στον Μαρξ άρεσε η καλοπέραση. Και πετώντας ψίχουλα από το κότερο να υπόσχεται τα πάντα, ακόμη και να ανεβάσει ξανά κατηγορία τον ΠΑΣ Γιάννενα. Ευχαριστώ πολύ.
Ευχαριστώ. Κυρίες και κύριοι συνάδελφοι, είναι δύο συνάδελφοι από χθες, όπως προανήγγειλα, ο κ. Νυφούδης και ο κ. Ξυδάκης και μετά μπαίνουμε στην κανονικότητα μας. Ο Υπουργός, ο κ. Ξανθός, μου είπε ότι θα μιλήσει λίγο αργότερα, γιατί περιμένει μία νομοτεχνική βελτίωση. Επίσης, ένας συνάδελφος, εν ενεργεία Βουλευτής, ο οποίος είναι και υποψήφιος περιφερειάρχης, ο κ. Συντυχάκης, είναι να μιλήσει μετά από δέκα συναδέλφους. Επειδή, όμως, πρέπει να πάει για την περιοδεία του στην Κρήτη, αν έχετε την καλοσύνη, μετά τον κ. Ξυδάκη να μιλήσει ο κ. Συντυχάκης και να συνεχίσουμε πια κανονικά με τον κατάλογο. Συμφωνείτε;
Ωραία. Στη Βουλή έχετε ομοφωνία, κύριε Συντυχάκη. Στην Κρήτη δεν ξέρω! Προχωράμε. Ο κ. Βέττας έχει τον λόγο.
Κύριε Πρόεδρε, κύριοι Υπουργοί, αγαπητές και αγαπητοί συνάδελφοι, να αλλάξουμε λίγο το κλίμα, αρχίζοντας ως εξής: Το να αγνοεί ένας απλός πολίτης ότι ένα Υπουργείο Εργασίας δεν μπορεί να παρεμβαίνει και να αλλάζει το περιεχόμενο των συλλογικών συμβάσεων, το θεωρώ λογικό. Γιατί να το ξέρει ο άνθρωπος; Το να το αγνοεί ο Υπουργός Εργασίας της συγκυβέρνησης Σαμαρά - Βενιζέλου, αυτό είναι και αδιανόητο και επικίνδυνο, αλλά κυρίως είναι πάρα πολύ απογοητευτικό. Και λέω ότι είναι απογοητευτικό, γιατί πρέπει να μιλάμε με ονόματα για το ποιος έδωσε τι στους επόμενους. Ο Υπουργός Εργασίας της συγκυβέρνησης Σαμαρά - Βενιζέλου - δεν αναφέρω το όνομά του γιατί λείπει - έκανε συγκεκριμένα πράγματα. Ήταν ο Υπουργός ο οποίος έβαλε το όνομά του και την υπογραφή του κάτω από τον υποκατώτατο μισθό, από αυτήν τη ρατσιστική και άθλια διάταξη, την οποία πήραμε πίσω. Ο Υπουργός αυτός, για να γνωρίζουμε όλοι τι λέμε, ήταν αυτός ο οποίος έκανε θηριώδεις περικοπές σε μισθούς, συντάξεις, επιδόματα. Ο Υπουργός αυτός έχει βάλει την υπογραφή του κάτω από κατάργηση συλλογικών συμβάσεων και ο Υπουργός αυτός της συγκυβέρνησης Σαμαρά - Βενιζέλου - ανήκει στη Νέα Δημοκρατία - παρέδωσε στην Κυβέρνηση ΣΥΡΙΖΑ μία πολύ βαριά ατζέντα: δυόμισι εκατομμύρια ανασφάλιστο κόσμο, ένα εκατομμύριο διακόσιες χιλιάδες άνεργο κόσμο, εκατοντάδες χιλιάδες εμπόρους, επαγγελματίες, επιχειρηματίες καταχρεωμένους. Αυτό έδωσε ο Υπουργός σας. Ζήσαμε, λοιπόν, εκείνα τα προγράμματα, τα είδαμε, αξιολογήθηκαν από τον κόσμο. Νομίζετε ότι ο κόσμος είναι κορόιδο και δεν θυμάται. Δεν θυμάται πότε απέκτησε τα χρέη στο ΤΕΒΕ. Αυτό πιστεύετε. Πιστεύετε ότι ο κόσμος δεν θυμάται και θα ξεχάσει. Άκουσα διάφορα. «Φέραμε…» - λέει - «…το ΦΠΑ στο 13%, το οποίο πήγατε στο 14%». Ακούστε να σας πω κάτι. Το φέρατε για λίγες ημέρες, κυρία Βούλτεψη.
Τι λέτε;
Ξέρετε τι κάνατε; Φέρατε ένα ΦΠΑ στο 13% - ήσασταν εκτός στόχων στα πρωτογενή πλεονάσματα - χωρίς να έχετε ρυθμίσει το δημόσιο χρέος. Έλειπαν 500 εκατομμύρια για να πληρωθούν μισθοί και συντάξεις το Φλεβάρη του 2015 και έπρεπε να πληρώσουμε το 2015 το 2016 πενήντα δισεκατομμύρια. Τέτοιο ΦΠΑ το φέρναμε κι εμείς!
Από το 2013 μειώσαμε το ΦΠΑ.
Τέτοιο ΦΠΑ το φέρναμε κι εμείς! Το φέρνουμε τώρα με ξεχρεωμένη τη χώρα, με ρυθμισμένο το χρέος της, με υπερπλεονάσματα, με μερίσματα στον κόσμο. Τώρα το φέρνουμε. Άκουσα, επίσης, μια πάρα πολύ ωραία άποψη για το επίδομα. Κατηγόρησε η κ. Βούλτεψη - και κατηγορεί - για παροχή το μόνιμο μέτρο του ΣΥΡΙΖΑ. Κυρία Βούλτεψη, θυμάστε αν είχατε ψηφίσει ένα πρόσκαιρο μέτρο πριν τις εκλογές του 2014; Το θυμάστε;
Ξεχνάτε εύκολα! Τα θυμόμαστε, όμως, εμείς.
Κυρία Βούλτεψη, δεν ακούγεστε και ούτως ή άλλως δεν γράφεται τίποτε.
Λέει ψέματα συνέχεια.
Ωραία, τι να κάνουμε; Θέλει να πει ο συνάδελφος αυτά που θέλει.
Κύριε Πρόεδρε, επιτρέψτε μου να εκφράσω την άποψή μου και να μιλήσω. Ακούσαμε τον κ. Μητσοτάκη να μιλάει - και τα στελέχη του - πότε για τα δώρα, ότι είναι αντιπαραγωγικά, πότε για τα επιδόματα ανεργίας, ότι δεν είναι αναπτυξιακά, πότε για το ένα, πότε για το άλλο, πότε για το επταήμερο. Πιστεύει κανείς ότι είναι αφελής; Πιστεύει κάποιος ότι υπάρχει ένα επιτελείο το οποίο κάνει λάθος και τους συμβουλεύει λάθος; Κάνετε λάθος. Ο κ. Μητσοτάκης έχει σκληρή ατζέντα. Μιλάει για επταήμερα, μιλάει για εργασιακούς μεσαίωνες, γιατί είναι δεσμευμένος. Μιλάει, επίσης - ω του θαύματος! - για ιδιωτική ασφάλιση και ιδιωτική ιατροφαρμακευτική περίθαλψη, δηλαδή όποιος έχει θα ζήσει και όποιος δεν έχει, θα πεθάνει. Αυτή είναι η ιστορία της ατζέντας. Πάμε, λοιπόν, τώρα στον επανυπολογισμό. Θα ακούσετε σήμερα πολλές ομιλίες. Και θέλω να πω στον κόσμο που θα ακούσει σήμερα το εξής: Εάν ακούσετε Βουλευτή της Νέας Δημοκρατίας ή Βουλευτή του ΠΑΣΟΚ, του ΚΙΝΑΛ ή του ΔΗΣΥ να αναφέρονται στον επανυπολογισμό, δηλαδή στη διαγραφή του τεράστιου χρέους του Έλληνα επιχειρηματία, του Έλληνα εμπόρου, του Έλληνα ελεύθερου επαγγελματία, ειλικρινά θα είναι έκπληξη. Δεν μιλάει κανείς για αυτό. Μιλάμε, λοιπόν, για μια σεισάχθεια η οποία είναι πρωτόγνωρη στη σύγχρονη πολιτική ιστορία της χώρας. Τι σημαίνει αυτό; Και αυτό είναι προεκλογικό; Δόθηκε πολύ μεγάλη μάχη για αυτόν τον επανυπολογισμό από πάρα πολλούς ανθρώπους και είναι ιδιαίτερα τιμητικό. Και αποτελεί ύβρη, ταυτόχρονα, για την Αξιωματική Αντιπολίτευση, αλλά και για όποιον στην αντιπολίτευση δεν αναφερθεί σε αυτή τη συζήτηση για τον επανυπολογισμό. Από το 2000 και μετά επανυπολογίζονται τα χρέη ανθρώπων με βάση τον νόμο Κατρούγκαλου. Θέλετε αύριο το πρωί να ψηφίσετε τη διάταξη αυτή, για να φανείτε καλοί στον κόσμο, αλλά, ταυτόχρονα, όταν έρθετε - όπως λέτε εσείς - να καταργήσετε αυτόν τον νόμο. Εγώ δεν θα εκφράσω καμμία κυβερνητική επιλογή. Να το ξέρετε. Εκφράζω, όμως, απόλυτα την προσωπική μου επιλογή. Δεν θα ήθελα προσωπικά να ψηφίσετε αυτόν τον νόμο, δεν θα ήθελα να ψηφίσετε τον επανυπολογισμό. Ήσασταν οι κύριοι υπεύθυνοι, διότι αν από το 2010 και μετά είχατε πάρει μέτρα με έναν νόμο Κατρούγκαλου ή με έναν νόμο τύπου Κατρούγκαλου, ο κόσμος δεν θα χρώσταγε 45.000, 50.000 ή 60.000 ευρώ. Δεν κάνατε απολύτως τίποτα. Ειλικρινά, λοιπόν, δεν θα ήθελα να ψηφίσετε τον επανυπολογισμό. Τι θα συμβεί με αυτόν τον νόμο; Επτακόσιες χιλιάδες άνθρωποι θα επανυπολογίσουν τα χρέη τους, τις οφειλές τους μάλλον, τις εισφορές τους μάλλον και επομένως τα ενδεχόμενα χρέη τους, αυτά που έχουν χτίσει όλα αυτά τα χρόνια και θα έχουν τη δυνατότητα να τα ρυθμίσουν σε εκατόν είκοσι δόσεις. Πρώτα είναι ο επανυλογισμός και μετά οι εκατόν είκοσι δόσεις. Κρύβετε εντέχνως τον επανυπολογισμό κάτω από τις εκατόν είκοσι δόσεις. Εδώ είναι η ουσία του πράγματος! Αυτό περιμένει ο κόσμος! Είναι επτακόσιες χιλιάδες άνθρωποι. Ανοικτά και κλειστά μαγαζιά. Δεν μιλάει κανένας σας για κανένα μαγαζί. Κανένας σας δεν μιλάει. Μιλάτε για επιχειρηματικότητα, για ανάπτυξη. Περιμένουν επτακόσιες χιλιάδες μαγαζιά να πείτε μία λέξη. Δεν θα μιλήσει ούτε ένας Βουλευτής σας. Θα τους μετρήσω έναν, έναν εγώ προσωπικά για να δω αν κάνω λάθος. Ογδόντα χιλιάδες άνθρωποι θα πάρουν τα επόμενα χρόνια συντάξεις, άνθρωποι οι οποίοι δεν υπήρχε περίπτωση να πάρουν, γιατί χρωστούσαν 60.000 ή 70.000 και έπρεπε να αποπληρώσουν το ποσό μέχρι να κατέβει το ποσό αυτό στις 20.000 και στη συνέχεια να ρυθμίσουν και τις 20.000. Καταλαβαίνετε, λοιπόν, πόσο κοσμογονικό και πόσο σημαντικό είναι αυτό το νομοσχέδιο. Όπως σας είπα είναι η μεγαλύτερη σεισάχθεια που έχει συμβεί στη νεότερη πολιτική ιστορία της χώρας. Να το ψηφίσετε, αν θέλετε, αλλά να μιλήσετε για αυτό, να μιλήσετε για τον επανυπολογισμό, για τα χρέη του κόσμου, που διαγράφονται επί ΣΥΡΙΖΑ, επί Αλέξη Τσίπρα. Ευχαριστώ, κύριε Πρόεδρε.
Κι εγώ σας ευχαριστώ, κύριε Βέττα. Ακολουθούν οι συνάδελφοι Νυφούδης, Ξυδάκης, Συντυχάκης και μπαίνουμε πια στον κατάλογο. Λέω ποιοι είναι: Χατζηδάκης, Εμμανουηλίδης, Γρέγος, Καστόρης, Βλάχος. Είναι η πεντάδα πλέον με βάση τον κατάλογο. Κύριε Νυφούδη, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, μόλις χθες εισήχθη για συζήτηση στην Ολομέλεια της Βουλής, με τη διαδικασία του επείγοντος, ένα πάρα πολύ σημαντικό νομοσχέδιο. Είναι ένα νομοσχέδιο, που περιλαμβάνει διατάξεις οι οποίες επιφέρουν ρυθμίσεις που οι πολίτες και οι επιχειρηματίες της χώρας περιμένουν με αγωνία από καιρό. Τυχαία έρχεται μια εβδομάδα πριν από τις εκλογές! Στην ουσία μιλάμε για ένα πολυνομοσχέδιο εκατόν είκοσι περίπου άρθρων, όσων δηλαδή και των δόσεων που αναφέρονται ότι θα έχουν στη διάθεσή τους οι οφειλέτες για να ρυθμίσουν τις ληξιπρόθεσμες οφειλές τους στην εφορεία, τα ασφαλιστικά ταμεία και τους δήμους. Είναι, όμως, έτσι; Οι εκατόν είκοσι δόσεις τελικά στο μέτρημα μας βγαίνουν πολύ λιγότερες, γιατί δεν θα είναι εκατόν είκοσι, αλλά μέχρι εκατόν είκοσι. Να το πω και αλλιώς, κύριοι συνάδελφοι: Εκατόν είκοσι δόσεις, όχι όμως για όλους, αλλά μόνο για λίγους. Να γίνω, όμως, πιο συγκεκριμένος. Για τις οφειλές στην εφορεία, επειδή για τον υπολογισμό του αριθμού των δόσεων και του ύψους της μηνιαίας δόσης λαμβάνεται υπ' όψιν και το εισόδημα - κάτι που για άγνωστο λόγο δεν ισχύει για τις οφειλές σε δήμους και ασφαλιστικά ταμεία - όσο μεγαλύτερο είναι το ύψος της οφειλής και το εισόδημα, τόσο πιο εύκολα ο οφειλέτης θα κερδίζει τις εκατόν είκοσι δόσεις. Στην πραγματικότητα, όμως, η πλειονότητα των οφειλετών θα έχουν στη διάθεσή τους μέχρι πενήντα μήνες, καθώς η ελάχιστη μηνιαία δόση 30 ευρώ, που ορίστηκε, θα λειτουργεί ως «κόφτης». Αυτό σημαίνει ότι οι μικρο - οφειλέτες που αριθμούν περί τα δυόμισι εκατομμύρια φορολογούμενους, δεν θα δουν ποτέ τις εκατόν είκοσι δόσεις παρά μόνο στα πρωτοσέλιδα των εφημερίδων. Και αυτά ισχύουν μόνο για τα φυσικά πρόσωπα, καθώς για τις επιχειρήσεις ο μέγιστος αριθμός των δόσεων είναι μόλις δεκαοκτώ και κατ' εξαίρεση θα μπορεί να φτάνει τις τριάντα. Από την άλλη, σχετικά με τις οφειλές στα ασφαλιστικά ταμεία, προβλέπεται ότι για τους ελεύθερους επαγγελματίες, τους αυτοαπασχολούμενους και τους εργοδότες, η ελάχιστη μηνιαία δόση θα είναι 50 ευρώ, 30 για τους αγρότες, με ανώτερο αριθμό δόσεων τις εκατόν είκοσι, ενώ για τις οφειλές προς τους δήμους προβλέπεται μέγιστος αριθμός εκατό δόσεων. Και αφού η Κυβέρνηση ρύθμισε, όπως εκείνη το εννοεί, τις ληξιπρόθεσμες οφειλές πολιτών και επιχειρήσεων, πέρασε και στις συντάξεις, για την ακρίβεια στις συντάξεις χηρείας. Ο νόμος Κατρούγκαλου ψηφίστηκε το 2016. Αλήθεια, ποια είναι τα δεδομένα που άλλαξαν από τότε; Υπάρχει σχετική μελέτη να μας την παρουσιάσετε ή δεν έγινε μελέτη ούτε τότε που κόπηκαν οι συντάξεις, ούτε τώρα που επανέρχονται και η μόνη διαφορά του τότε και του τώρα είναι ότι είμαστε σε προεκλογική περίοδο; Το παρόν νομοσχέδιο επιπλέον των ανωτέρω περιλαμβάνει ευτυχώς - πρέπει να το ομολογήσουμε - και κάποιες διατάξεις που είναι προς τη σωστή κατεύθυνση, όπως είναι αυτή της εισαγωγής πλαισίου προστασίας για τους εργαζόμενους κούριερ και ντελίβερι ή της αναστολής καταβολής εισφορών ασφάλισης για τους πληγέντες από τις πυρκαγιές στον Νομό Αττικής τον περασμένο Ιούλιο. Περιλαμβάνει, όμως, και πλήθος άλλων ρυθμίσεων, διατάξεων αποσπασματικών και άσχετων μεταξύ τους, όπως οι ρυθμίσεις για το ΕΦΚΑ, το Σώμα Επιθεώρησης Εργασίας, τον ΟΑΕΔ, το ΤΣΜΕΔΕ, τα ΚΤΕΛ και άλλων που μοιάζουν να έχουν προεκλογική σκοπιμότητα. Ευλόγως θα αναρωτιέται κανείς αν πρόκειται για ανεπάρκεια της διοίκησης ή κάτι άλλο. Ας πάμε, όμως, και στον περιβόητο βάσιμο λόγο απόλυσης, που δεν ξέρει κανείς τελικά αν έχει σκοπό να προστατεύσει τους εργαζόμενους από ενδεχομένως αδικαιολόγητη απόλυσή τους ή να τους τιμωρήσει, γιατί, όπως φαίνεται, σαφώς η πρόβλεψη περί ύπαρξης βάσιμου λόγου απόλυσης, τελικά δημιουργεί πρόσθετες γραφειοκρατικές υποχρεώσεις στις επιχειρήσεις, χωρίς απαραίτητα να παρέχει ουσιαστική, πρόσθετη κατοχύρωση στους εργαζομένους, που θα ήταν το ζητούμενο. Ενσωματώνει μεν την ευρωπαίκή νομοθεσία, με στρεβλό, όμως, τρόπο και δυσχεραίνει σε τέτοιο βαθμό τις απολύσεις, που τελικά μπορεί να αποτελέσει αντικίνητρο για τις προσλήψεις. Το πιθανότερο είναι τελικά να οδηγήσει τους εργοδότες να αποφεύγουν να συνάπτουν με το προσωπικό τους συμβάσεις αορίστου χρόνου και να προτιμούν την εύκολη λύση της πρόσληψης προσωπικού με συμβάσεις εργασίας ορισμένου χρόνου. Για ποια προστασία, λοιπόν, του εργαζομένου μιλάμε, κυρίες και κύριοι συνάδελφοι του ΣΥΡΙΖΑ; Το νομοσχέδιο αυτό μπορεί να διευκολύνει έστω κάποιους από τους οφειλέτες, ωστόσο δεν δίνει πνοή στην οικονομία. Ας μην γελιόμαστε. Δεν χρειάζονται μέτρα αποσπασματικά, όπως αυτά που φέρνει το παρόν νομοσχέδιο. Χρειάζονται μέτρα αναπτυξιακά που θα δώσουν κίνητρο στις επενδύσεις και, μάλιστα, υψηλής παραγωγικότητας, προκειμένου η οικονομία μας να μπορέσει να αναπτυχθεί με ενίσχυση των εισοδημάτων. Πάμε τώρα στις τροπολογίες με τις οποίες φέρνετε τα μέτρα τα οποία υποσχεθήκατε την περασμένη εβδομάδα στο Ζάππειο. Αυτός είναι ο τρόπος που συνηθίζετε να νομοθετείτε για τα μεγάλα και για τα σοβαρά, με τις τροπολογίες της τελευταίας στιγμής. Δεν μας εκπλήσσει πια. Νομοθετείτε την επαναφορά της 13ης σύνταξης, η οποία δεν θα καταβάλλεται, όπως συνηθιζόταν, τα Χριστούγεννα, αλλά Μάιο μήνα, έξι μήνες πριν από τις προσεχείς εκλογές. Νομοθετείτε τη μείωση του ΦΠΑ από 24% σε 13% για διάφορα αγαθά και υπηρεσίες, όπως για είδη ζυμαρικών, ψαριών, για το αλάτι, το ξύδι, τα παρασκευάσματα από δημητριακά και άλλα και επαναφέρετε το μειωμένο ΦΠΑ στην εστίαση. Εφόσον, όμως, τον μειώνετε, γιατί δεν τολμάτε να κάνετε αυτό που έχουν τολμήσει χώρες όπως η Μεγάλη Βρετανία, που θεωρούνται άκρως φιλελεύθερες, αλλά έχουν κατανοήσει ότι βασικά προϊόντα του νοικοκυριού δεν μπορούν να επιβαρύνονται με ΦΠΑ; Αρθρογραφώ από το 2012 τονίζοντας πως δεν μπορεί η χώρα να βιώνει μία πρωτόγνωρη κρίση και να επιβαρύνονται με ΦΠΑ το ψωμί, το γάλα και άλλα βασικά προϊόντα. Σήμερα, λοιπόν, συζητάμε για ένα νομοσχέδιο που περιλαμβάνει πολύ σημαντικές ρυθμίσεις, οι οποίες θα έπρεπε να μπορούν να δώσουν βραχυπρόθεσμα ανάσα σε εκατοντάδες νοικοκυριά και επιχειρήσεις που χτυπήθηκαν από την κρίση και που δυσκολεύονται να ανταποκριθούν στις υποχρεώσεις τους απέναντι στο κράτος, αλλά ακόμη περισσότερο σε νοικοκυριά που αδυνατούν να τα βγάλουν πέρα με αξιοπρέπεια. Γι' αυτό, λοιπόν, σταματήστε να νομοθετείτε με προχειρότητα, σταματήστε να νομοθετείτε μέτρα που φαίνονται εντυπωσιακά, αλλά που στην ουσία τους είναι ανεπαρκή. Σταματήστε, επιτέλους, να νομοθετείτε με το βλέμμα στις κάλπες, γιατί προσβάλλετε τον ελληνικό λαό με την απροκάλυπτη προσπάθεια σας να εξαγοράσετε την ψήφο του. Και εσείς, κύριοι της Αξιωματικής Αντιπολίτευσης, σταματήστε να επιδίδεστε σε κοκορομαχίες εντυπώσεων εν όψει εκλογών. Θα μου επιτρέψετε, κλείνοντας, να πω κάτι που πιστεύω ότι θα έβρισκε σύμφωνο κάθε Έλληνα, την πολλάκις διατυπωμένη θέση του Ποταμιού. Στόχος μας είναι η δημιουργία διατηρήσιμων και καλά αμειβόμενων θέσεων εργασίας, η μείωση οικονομικών βαρών της μεσαίας τάξης και της μικρομεσαίας επιχειρηματικότητας, καθώς και η προσέλκυση μεγάλων επενδύσεων. Μόνο τότε, κύριοι της Κυβέρνησης, θα μπορείτε να μιλάτε για μέτρα αναπτυξιακής προοπτικής και όχι για ημίμετρα της κάλπης ή αλλιώς κάλπικα ημίμετρα. Ευχαριστώ πολύ.
Τον λόγο έχει ο κ. Νίκος Ξυδάκης, Βουλευτής του ΣΥΡΙΖΑ. Τώρα πρέπει να τα λέμε, γιατί έρχονται και εκλογές και καλό είναι να τα λέμε.
Ευχαριστώ πολύ, κύριε Πρόεδρε και για την υπενθύμιση των πολιτικών αποχρώσεων, διότι και σε αυτήν εδώ τη συνεδρίαση μπορώ να πω ότι αναμετριούνται δύο πολιτικές αντιλήψεις, δύο πολιτικοί κόσμοι και ο τρόπος που αντιλαμβανόμαστε την οργάνωση της κοινωνίας και την ανάταξη των πληγών - υλικών, σωματικών και ψυχικών - από την πολυετή κρίση και τον τρόπο που αντιλαμβανόμαστε ότι θα αφήσουμε έναν κόσμο στα παιδιά μας. Η αντιπαράθεση των κόσμων και των αντιλήψεων για την οργάνωση της κοινωνίας μπορούμε να πούμε ότι εκτυλίσσεται σε όλο το μεταπόλεμο, σε όλη τη διάρκεια του μετεμφυλίου και του κράτους της ανοικοδόμησης και στα χρόνια κυρίως της μεταπολίτευσης. Η πολιτική την οποία μπορεί να ασκήσει αυτήν τη στιγμή η Κυβέρνηση ΣΥΡΙΖΑ, η Κυβέρνηση της Αριστεράς, είναι μία πολιτική ακριβώς που προσπαθεί να θεραπεύσει τα μεγάλα ρήγματα, που υπέστη η ελληνική κοινωνία όταν ανυπεράσπιστη βρέθηκε στους ανέμους, στις θύελλες της διεθνούς κρίσης το 2008 με έναν κοινωνικό σχηματισμό αντιστοιχισμένο σε έναν εύθραυστο και αλυσιτελή παραγωγικό ιστό, με μία δημόσια διοίκηση και μία πολιτική τάξη που δεν μπορούσε να αντιληφθεί, να αναγνώσει το περιβάλλον και να αντιδράσει εγκαίρως σε αυτό. Αυτός ακριβώς ο μεγάλος κοινωνικός σχηματισμός περιεγράφη στη δεκαετία του '80 ως μικρομεσαίο αρχιπέλαγος, ως το αχανές πλήθος των μη προνομιούχων, στο οποίο και καθρεφτίστηκαν και οι δικαιούχοι της αναδιανομής, αλλά και πολλοί προνομιούχοι αγκιστρωμένοι στη νομενκλατούρα που είχε φτιαχτεί ήδη από το κράτος της δεξιάς και υπέκυψε σε αυτό και το κράτος του ΠΑΣΟΚ, οι αξιωματούχοι των ΔΕΚΟ, των υπερτροφικών οργανισμών, της διείσδυσης σε κάθε πτυχή του δημοσίου και οικονομικού βίου. Και ακριβώς πάνω σε αυτούς τους σχηματισμούς, που εν πολλοίς έγιναν αναπαραγωγείς εξουσίας, βρέθηκε η Ελλάδα μετά το 2000 αυτάρεσκη, αμέριμνη να ακούει τους παιάνες της κυβέρνησης Σημίτη περί ισχυρής Ελλάδας των club και των G20 και δεν ξέρω σε τι άλλο, να διασκεδάζει και να επαίρεται με το ευρωκύπελλο του 2004, με το θαύμα των Ολυμπιακών του 2004 και με το θαύμα του κόμματος του Χρηματιστηρίου και του θαύματος της πιστωτικής υπερεπέκτασης. Αυτός ο κόσμος συνέχισε να ζει έτσι αμέριμνος με τις ίδιες πεποιθήσεις από τις κυβερνήσεις της Νέας Δημοκρατίας μετά, ότι είμαστε ισχυροί, δεν έχουμε ανάγκη κανέναν, αλλά θα δανειζόμαστε στον αιώνα τον άπαντα. Και πάνω σε αυτόν τον τεράστιο φενακισμό, τον φενακισμό διαρκείας στο ποιοι είμαστε και πώς μπορούμε να βαδίσουμε, ακόμα ταλαιπωρούμαστε κουτσοί, ανάπηροι, πληγωμένοι, αλλά που τώρα πια έχουμε καταλάβει αρκετά πράγματα, τα έχουμε νιώσει στο πετσί μας. Το θέμα είναι τώρα τι κάνουμε. Θυμούμαι πάντα μια ταινία του Κεν Λόουτς, που περιέγραφε την κατάσταση της βρετανικής κοινωνίας, της βρετανικής εργατικής τάξης μετά το μεγάλο κύμα του Θατσερισμού τη «Βροχή από πέτρες». Η ταινία έθιξε ένα ζήτημα, το οποίο το ζούμε τώρα στην Ελλάδα: τη μεγάλη κοινωνική πληγή των μακροχρονίως ανέργων, των ανθρώπων που μένουν εκτός δουλειάς στα σαράντα πέντε, στα πενήντα και πενήντα πέντε. Είναι άνθρωποι, οι οποίοι μετατρέπονται σε κοινωνικούς νεκρούς. Αυτά είναι τα μεγάλα προβλήματα που απασχολούν την Ελλάδα αυτήν τη στιγμή. Δεν είναι καν μόνη της τόσο βαριά η νεανική ανεργία. Είναι πάρα πολύ σημαντική ποσοστιαία. Είναι μικρή σε απόλυτους αριθμούς. Και εν πάση περιπτώσει, μαζί με αυτήν την ιδιαίτερη μέριμνα που πρέπει να δείχνουμε για τους νέους, πρέπει να δούμε τους μακροχρόνιους ανέργους, τους μεγάλους ανθρώπους, τους ανθρώπους που μένουν έτσι κι αλλιώς έξω από τους ταχύτατους μετασχηματισμούς της εργασίας, αυτούς τους ανθρώπους οι οποίοι δεν τολμούν να ονειρευτούν. Το μόνο που μπορεί να ονειρευτούν είναι να συμπληρώσουν μερικά χρόνια ένσημα για να βγουν απόμαχοι στη σύνταξη. Μέρος της κοινωνικής δικαιοσύνης και της επιβαλλόμενης αναδιανομής που οφείλουμε σαν κοινωνία για να διατηρήσουμε την κοινωνική συνοχή, για να έχουμε ανοιχτές τις πόρτες της ευκαιρίας και της διαρκούς κοινωνικής σύγκλισης - γιατί αυτή είναι η ουσία της δημοκρατίας - εκφράζεται με αυτά τα μέτρα, μέτρα επισκευής και ανάταξης από τα βαρύτατα τραύματα της κρίσης και μαζί ένας πυρήνας ενός ευρύτερου κοινωνικού σχεδίου για μία κοινωνική ανασυγκρότηση με πίστη στη δημοκρατία, με ανανέωση των πολιτικών δικαιωμάτων, με διεύρυνση και στερέωση των κοινωνικών δικαιωμάτων, με πίστη στα ατομικά δικαιώματα. Η ατζέντα της Αριστεράς είναι βαθιά αγκυρωμένη σε όλη την παράδοση της νεωτερικής αριστεράς - από τον καιρό της Γαλλικής επανάστασης τουλάχιστον και έπειτα - και ενσωματώνει όλες τις απελευθερωτικές και χειραφετητικές παραδόσεις του 20ου αιώνα και από τον φιλελευθερισμό και από τον νεομαρξισμό και από τις μεγάλες ανάγκες που προκύπτουν στις δυτικές κοινωνίες από τους βαθείς μετασχηματισμούς της εργασίας. Η μέριμνά μας είναι για τον κόσμο της εργασίας, για τον κόσμο των ελεύθερων επαγγελμάτων, για τον κόσμο της οικονομίας, της ευφυίας, για τον κόσμο της αξίας, για τον κόσμο της επιστήμης, για τον κόσμο της έρευνας, για τον κόσμο της νέας επιχειρηματικότητας. Και όλα αυτά συνοψίζονται τώρα που αρχίζει να ξεδιπλώνεται ένα πρόγραμμα κοινωνικής ανασυγκρότησης και δημοκρατικής αναγέννησης. Συγχαίρω τους Υπουργούς της Υγείας. Βλέπω εδώ τον Ανδρέα τον Ξανθό, έναν σιωπηλό εργάτη, έναν σιωπηλό πολιτικό ήρωα που οικοδομεί το δημοκρατικό κράτος της νέας εποχής. Συγχαίρω όλους τους ανθρώπους της Κυβέρνησης που, χωρίς να φωνάζουν, αποδίδουν έργο και τιμούν την κοινωνία και σέβονται τον κόπο και τον πόνο του ελληνικού λαού. Σας ευχαριστώ πολύ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα επτά μαθητές και μαθήτριες και δύο εκπαιδευτικοί συνοδοί τους από τα Εκπαιδευτήρια Μαλλιάρα. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Κλείνουμε αυτόν τον πρώτο λίγο αλαλούμ κύκλο με τον κ. Συντυχάκη και μπαίνουμε μετά στην κανονικότητα με τους κυρίους. Χατζηδάκη και Εμμανουηλίδη.
Σας ευχαριστώ, κύριε Πρόεδρε. Η Κυβέρνηση ξαναστήνει ένα σκηνικό εξαπάτησης του λαού με το αφήγημα περί θετικών μέτρων στη λογική του Χότζα, «σου παίρνω δέκα και σου επιστρέφω ένα», τα οποία, βέβαια, σε τίποτα δεν αλλάζουν ούτε το αποκρουστικό, αντιλαϊκό και βάρβαρο πρόσωπο της Κυβέρνησης, ούτε την τραγική κατάσταση που ζει η συντριπτική πλειοψηφία του λαού. Γι' αυτό και καλούμε τους εργαζόμενους να μην τσιμπήσουν το τυράκι στη φάκα, να μην ξεγελαστούν. Ο ΣΥΡΙΖΑ και η Νέα Δημοκρατία, από κοινού, μέσα από ανούσιες αντιπαραθέσεις, παροχολογίες, μέσα από δήθεν προοδευτικά και αντιφασιστικά μέτωπα, προσπαθούν να εγκλωβίσουν τον λαό σε ψευτοδιλήμματα εν όψει των εκλογών και να οξύνουν την πόλωση στα δευτερεύοντα, κρύβοντας την ταύτισή τους στο κύριο και βασικό, που είναι το τσάκισμα του λαού για την ενίσχυση της κερδοφορίας μιας χούφτας πλουτοκρατών και κρατώντας υποταγμένη τη σκέψη του σε επικίνδυνες χρεοκοπημένες λογικές του μικρότερου κακού. Όντως, κύριε Ξυδάκη, δύο κόσμοι συγκρούονται σήμερα. Ο ένας είναι ο δικός σας, όλων σας, του ΣΥΡΙΖΑ, της Νέας Δημοκρατίας, του ΠΑΣΟΚ, του Ποταμιού, της Ένωσης Κεντρώων, με κύριο μέλημα να διασώσετε αυτό το βάρβαρο καπιταλιστικό σύστημα, τα μονοπώλια και τα προνόμιά τους, τον ιμπεριαλισμό και ο άλλος κόσμος είναι αυτός που υπηρετεί το Κομμουνιστικό Κόμμα της Ελλάδας, στη λογική από τον καθένα σύμφωνα με τις ικανότητές του, στον καθένα σύμφωνα με τις ανάγκες του. Γι' αυτό βέβαια και κρύβεστε. Γι' αυτό την ταύτιση σας στα σημαντικά, που τσακίζουν το λαό, τη μετατρέπετε συνειδητά σε προσχηματική διαφωνία, καυγαδίζοντας αισχρά και προκλητικά για το ποιος θα πρωτοπάρει τα εύσημα από το μεγάλο κεφάλαιο. Η πάσα ήρθε, βέβαια, με αφορμή την πρόταση του Προέδρου της Νέας Δημοκρατίας για την καθιέρωση επταήμερης δουλειάς. Τον πρόλαβαν, βέβαια, οι συνδικαλιστές του ΠΑΣΟΚ και της Νέας Δημοκρατίας στην Ομοσπονδία Επισιτισμού Τουρισμού, οι οποίοι μαζί με τους ξενοδόχους υπέγραψαν την κλαδική σύμβαση που επιβάλλει επταήμερη εργασία στα ξενοδοχεία στις περιόδους αιχμής, για την οποία, βέβαια, είναι υπερήφανη η Υπουργός Εργασίας. Έτσι δεν είναι, κύριε Σωκράτη Βαρδάκη; Δεν βλέπω εδώ τον κύριο εισηγητή του ΣΥΡΙΖΑ και πρώην Πρόεδρο του Εργατικού Κέντρου Ηρακλείου, ο οποίος βέβαια έτρεξε και εκείνος στην Κρήτη να υπερθεματίσει γι' αυτή την επαίσχυντη κλαδική σύμβαση. Μπράβο! Ο ΣΥΡΙΖΑ, λοιπόν, για να θολώσει τα νερά, ξαναβγαίνει στα κάγκελα με τον Πρωθυπουργό να κατακεραυνώνει τη δουλειά - λάστιχο. Και οι δύο θα λέγαμε τσακώνονται σε ξένο αχυρώνα. Οι εργαζόμενοι στα ξενοδοχεία, όμως, ζουν στο πετσί τους άθλιες συνθήκες δουλειάς, με σπαστά και εξαντλητικά ωράρια, χωρίς ρεπό, χωρίς ξεκούραση, με καταστρατηγημένο τον ημερήσιο και εβδομαδιαίο χρόνο εργασίας, που επιβλήθηκε με τις δικές τους κυβερνήσεις, τις πλάτες του εργοδοτικού συνδικαλισμού και τις αποφάσεις της Ευρωπαϊκής Ένωσης. Την ίδια στιγμή, οι ξενοδόχοι, με τζίρο μόλις πέρυσι 15 δισεκατομμύρια και άνω, με νέες fast track επενδύσεις, εξαγορές ξενοδοχείων - τόσο φτωχαδάκια - δίνουν συγχαρητήρια στην Κυβέρνηση για τη μείωση του ΦΠΑ, ευελπιστώντας ότι ο διάλογος ξενοδόχων και Κυβέρνησης θα συνεχιστεί για την περαιτέρω ελάφρυνση των βαρών του ελληνικού ξενοδοχείου, όπως χαρακτηριστικά αναφέρουν, και τη βελτίωση της ανταγωνιστικότητας του κλάδου. Ο διάλογος αυτός περιλαμβάνει στο μενού του έναν κατάλογο από αιτήματα ξενοδόχων, όπως τη μείωση των εργοδοτικών ασφαλιστικών εισφορών κατά 5%, τον εξορθολογισμό των προστίμων για παραβάσεις, αλλαγές στα ωράρια και το ρεπό, απασχόληση του προσωπικού της κουζίνας με σπαστό ωράριο και πάει λέγοντας. Η κυνικότητα της πολιτικής σας, όμως, δεν έχει ούτε ιερό ούτε όσιο. Η Κυβέρνηση όχι μόνο διατήρησε τους αντεργατικούς νόμους της Νέας Δημοκρατίας και του ΠΑΣΟΚ για τη διευθέτηση του χρόνου εργασίας, αλλά τους ενίσχυσε ακόμη περισσότερο με τη θέσπιση του νόμου για δωδεκάωρη δουλειά στους νοσοκομειακούς γιατρούς, τη διατήρηση της μείωσης στις αμοιβές των υπερωριών, την επιβολή δουλειάς τριάντα δύο Κυριακές τον χρόνο, σμπαραλιάζοντας έτσι τον ημερήσιο χρόνο εργασίας. Ο ΣΥΡΙΖΑ στηρίζει με όλες του τις δυνάμεις και συνδιαμορφώνει πολιτικές της Ευρωπαϊκής Ένωσης ,που επιτρέπουν και προωθούν τις δώδεκα και δεκατρείς ώρες εργασίας την ημέρα, όπως και τη δουλειά για έως και δώδεκα συνεχόμενες μέρες, όπως είναι σε όλη την Ευρωπαϊκή Ένωση. Αυτά στηρίζει απόλυτα και η Νέα Δημοκρατία και τα άλλα κόμματα, χωρίς καμμία επιφύλαξη. Η Κυβέρνηση του ΣΥΡΙΖΑ διατηρεί στο ακέραιο τον νόμο που χτυπά το οκτάωρο, εφευρίσκοντας διάφορους τρόπους διευθέτησης του χρόνου εργασίας, δίνοντας τη δυνατότητα στον εργοδότη να αυξάνει τον ημερήσιο χρόνο εργασίας και ταυτόχρονα, να πληρώνει τις επιπλέον ώρες χωρίς προσαύξηση. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Η Νέα Δημοκρατία και το ΠΑΣΟΚ δεν διαφωνούν σε τίποτα με αυτές τις πολιτικές. Αντίθετα, υπερθεματίζουν. Ο ΣΥΡΙΖΑ με νόμο του 2017, ως συνέχεια του προηγούμενου του 2013 της Νέας Δημοκρατίας και του ΠΑΣΟΚ, δίνει ισχυρό χτύπημα στην κυριακάτικη αργία. Θέσπισε το άνοιγμα των καταστημάτων όλες τις Κυριακές, από τον Μάιο μέχρι και τον Οκτώβρη, στις τουριστικές περιοχές, στην Αθήνα, στην Κρήτη και αλλού. Στην Κρήτη, μάλιστα, πρωτοστάτησε η Περιφέρεια και οι παρατάξεις στο σύνολό τους, του ΣΥΡΙΖΑ, της Νέας Δημοκρατίας και του ΠΑΣΟΚ, για την κατάργηση της αργίας της Κυριακής. Είναι εκείνοι σήμερα που όλοι μαζί στηρίζουν επίσημα και ανεπίσημα τον νυν και εκ νέου υποψήφιο περιφερειάρχη. Ο ΣΥΡΙΖΑ νομοθέτησε τον νόμο Βρούτση, ο οποίος δικαιωματικά παίρνει τον τίτλο του «νόμου - δολοφόνου», που πλέον είναι νόμος Βρούτση - Αχτσιόγλου, που καταργεί τον καθορισμό του κατώτερου μισθού μέσα από τις συλλογικές διαπραγματεύσεις εργοδοσίας και εργαζομένων και θα ορίζεται πλέον με απόφαση της εκάστοτε κυβέρνησης. Να, λοιπόν, οι μεγάλες διαφορές μεταξύ της προόδου και της συντήρησης, του φωτός και του σκότους! Και εις ανώτερα, φυσικά, όλων σας! Κύριοι του ΣΥΡΙΖΑ, ειδικά εσάς δεν σας σώζουν τα σποτάκια με τον Βελουχιώτη, τον Πλουμπίδη, τον Ζαχαριάδη και τον Μπελογιάννη. Ο λαός πλέον δεν τρώει κουτόχορτο και ειδικά όλοι εκείνοι οι αριστεροί που σας πίστεψαν και φυσικά, σήμερα σας έχουν γυρίσει την πλάτη. Ο κόσμος είναι υποψιασμένος. Δεν ξεχνά τα έργα και τις ημέρες της τετραετίας του ΣΥΡΙΖΑ μαζί με το ακροδεξιό κόμμα των ΑΝΕΛ, ούτε της Νέας Δημοκρατίας και του ΠΑΣΟΚ. Μόνο η ισχυροποίηση του ΚΚΕ στις ευρωεκλογές, της Λαϊκής Συσπείρωσης με το κόκκινο γαρύφαλλο στις δημοτικές και περιφερειακές εκλογές και κυρίως, η ενίσχυση των ταξικών δυνάμεων στο κίνημα και η συστράτευση του λαού της εργατικής τάξης μαζί του αποτελούν την καλύτερη εγγύηση στον αγώνα του λαού μας για την ανάκτηση των απωλειών που τους αφαίρεσαν όλοι οι άλλοι, όλοι εσείς δηλαδή, από κοινού, για να ανοίξει ο δρόμος για μικρές και μεγάλες ανατροπές, για να ζήσει ο λαός στην κοινωνία όπου οι ανάγκες των πολλών θα είναι πάνω από τα κέρδη των λίγων. Ευχαριστώ, κύριε Πρόεδρε.
Τον λόγο έχει ο Αντιπρόεδρος της Νέας Δημοκρατίας και Βουλευτής Βόρειου Τομέα Αθηνών κ. Χατζηδάκης. Τα λέω όλα τα στοιχεία, τουλάχιστον για όσους συναδέλφους ξέρω και πού κατεβαίνουν.
Ευχαριστώ, κύριε Πρόεδρε. Τα είπατε όλα, όλες τις λεπτομέρειες. Κυρίες και κύριοι συνάδελφοι, ήρθε η ώρα των αποκαλύψεων. Όχι για εσάς, αλλά για εμάς, για τη Νέα Δημοκρατία. Ήρθε η ώρα να παραδεχθούμε, κυρίες και κύριοι του ΣΥΡΙΖΑ, ότι είμαστε κακοί άνθρωποι! Δεν θέλουμε το καλό της κοινωνίας! Δεν έχουμε μανάδες εμείς! Δεν έχουμε πατεράδες! Δεν έχουμε ψηφοφόρους! Θέλουμε να τσακίσουμε τους πάντες, εργαζόμενους, μικρομεσαίους, συνταξιούχους, να μην αφήσουμε λίθον επί λίθου! Δεν θέλουμε να αφήσουμε τίποτα όρθιο! Τα έχετε πει όλα αυτές τις μέρες. Έχετε δίκιο. Πάμε παρακάτω. Εμάς, τελικά, τι μας έμεινε; Είχαμε την εντύπωση ότι μας έμειναν οι βιομήχανοι και οι εφοπλιστές. Αλίμονο, όμως, τους χάσαμε κι αυτούς, διότι καλούνε πια τον κ. Τσίπρα στα κότερά τους! Μείναμε μόνοι μας, λοιπόν! Μείναμε μόνοι μας! [[Χειροκροτήματα από την πτέρυγα της Νέας Δημοκρατίας]] Και εσείς πανηγυρίζετε. Να δούμε γιατί πανηγυρίζετε, διότι έχετε μία ροπή στα πανηγύρια. Πανηγυρίζετε για το επταήμερο. Υποτίθεται ότι ο Κυριάκος Μητσοτάκης, μόνος πολιτικός τον κόσμο, θέλει να βάλει όλους τους εργαζόμενους να δουλεύουν Χριστούγεννα, Πάσχα, καλοκαίρια, να μην κάνουν τίποτα άλλο, συνεχώς, τριακόσιες εξήντα πέντε μέρες τον χρόνο να δουλεύουν.
Και Καθαρά Δευτέρα!
Αποδεικνύεται, λοιπόν, ότι ενώ ο Κυριάκος Μητσοτάκης αναφέρθηκε στην περίπτωση «ΠΑΠΑΣΤΡΑΤΟΣ», τελικώς πρώτος ο κ. Τσίπρας, που κατακεραύνωσε τον κ. Μητσοτάκη, είχε επισκεφτεί από το 2017 τον «ΠΑΠΑΣΤΡΑΤΟ» και είχε επαινέσει το εργασιακό καθεστώς και η κ. Αχτσιόγλου, η οποία επίσης κατακεραύνωσε, είχε αποδεχθεί τη σύμβαση. Ή μήπως δεν αποδείχθηκε; Αποδείχτηκε κάτι άλλο. Ήρθε ο εισηγητής μας, ο Γιάννης Βρούτσης, χθες και σας κατέθεσε μία κλαδική σύμβαση η οποία - προσέξτε - δεν μιλούσε για επταήμερη λειτουργία, όπως ήταν η υπόθεση «ΠΑΠΑΣΤΡΑΤΟΥ», αλλά για επταήμερη εργασία στον τουρισμό! Τι έχετε να πείτε; «Απορία ψάλτου, βηξ»! Και σήμερα έχω να καταθέσω και τρίτη σύμβαση. Αν ψάξουμε, θα δούμε πολλές επί ΣΥΡΙΖΑ. Έχουμε, λοιπόν, φρέσκα κουλούρια! Συλλογική σύμβαση εργασίας προσωπικού ΤΡΑΙΝΟΣΕ ΑΕ 2018-2020, η οποία υπεγράφη στις 15-11-2018, δηλαδή, Τσίπρας - Σπίρτζης - Αχτσιόγλου. Τι λέει, λοιπόν, αυτή η σύμβαση; Λέει για διευθέτηση χρόνου εργασίας μηχανοδηγών. «Οι μηχανοδηγοί δύναται να εργαστούν πέραν του πενθημέρου για δύο επιπλέον μέρες - επτά συνεχόμενες μέρες - .». Ελπίζω να κλείσει και αυτό το τραγελαφικό θέμα, το οποίο άνοιξε. Διότι πια δεν έχει κανένα νόημα. Γελοιοποιείται η παράταξή σας, όπως αντιλαμβάνεστε. [[Χειροκροτήματα από την πτέρυγα της Νέας Δημοκρατίας]] [[Στο σημείο αυτό ο Βουλευτής κ. Κωνσταντίνος Χατζηδάκης καταθέτει για τα Πρακτικά την προαναφερθείσα συλλογική σύμβαση εργασίας, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Εσείς λέτε: «Μα, τι να κάνουμε; Υπάρχει η ελευθερία των συμβάσεων». Χαίρω πολύ! Ποιος, όμως, είναι Κυβέρνηση; Μήπως δεν είστε Κυβέρνηση εσείς που στήσατε όλο αυτό το κακόγουστο θέατρο εναντίον του κ. Μητσοτάκη για τις προθέσεις του κ. Μητσοτάκη, υποδυόμενοι τους υπερασπιστές των εργαζομένων και των συμφερόντων τους, όταν συμβαίνουν όλα αυτά με την επταήμερη λειτουργία αλλά και την επταήμερη εργασία; Και εσείς τι είστε; Είστε τροχονόμοι; Δεν είστε Κυβέρνηση; Κυρίες και κύριοι, είναι καιρός να σοβαρευτείτε. Μη νομίζετε ότι με αυτό τον τρόπο θα εξαπατήσετε τους ψηφοφόρους. Μία του ψεύτη, δυο του ψεύτη, τρεις και η κακή του ώρα! Και φτάνει η κακή σας ώρα. Είναι η 26η Μαΐου, ημέρα των ευρωεκλογών και των περιφερειακών εκλογών. Από κει και πέρα, κυρίες και κύριοι συνάδελφοι, μέσα στα πανηγύρια αυτά ξεχάσατε μερικές λεπτομέρειες που αφορούν το νομοσχέδιο αυτό. Φόροι! Ξεχάσατε ότι από το 2015 μέχρι το 2018 είμαστε η πρώτη χώρα στις σαράντα χώρες του ΟΟΣΑ στην αύξηση των φόρων. Ξεχάσατε ότι επί των ημερών σας έχουμε ρεκόρ στους έμμεσους φόρους, που πληρώνονται από τους φτωχούς ανθρώπους, εξίσου με τους εφοπλιστές και τους βιομηχάνους, εξίσου με τις ελίτ. Και τώρα ερχόσαστε απλώς να ακυρώσετε τρία από τα δεκάδες μέτρα, τα οποία πήρατε εσείς οι ίδιοι στην αρχή της διακυβέρνησής σας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Και βεβαίως καθόλου τυχαίο δεν είναι ότι μετά από την αύξηση των φόρων στα επίπεδα αυτά η Ελλάδα είναι τελευταία στις επενδύσεις σε ολόκληρη την Ευρωπαϊκή Ένωση. Το δε 2018- που υποτίθεται ότι ήταν χρονιά εκτόξευσης οικονομίας - είχαμε τρία δισεκατομμύρια λιγότερες επενδύσεις σε σχέση με το 2017. Και επί των ημερών σας τα πράγματα πάνε χειρότερα κάθε χρονιά που περνάει. Να πάμε στις συντάξεις. Διαφημίζετε την περιβόητη δέκατη τρίτη σύνταξη. Μα, θα ήταν δέκατη τρίτη σύνταξη, εάν δίνατε 2,2 δισεκατομμύρια. Και εσείς δίνετε 800 εκατομμύρια, δηλαδή, το ένα τρίτο! Είναι ένα επίδομα ευρωεκλογών, που πάλι καλά που δεν έχετε στηθεί έξω από τις κάλπες να το μοιράζετε σε κάθε συνταξιούχο που περνάει. Εν τω μεταξύ έχετε ξεχάσει ότι κόψατε τελείως το ΕΚΑΣ, που κόστιζε στον προϋπολογισμό περισσότερα χρήματα απ' αυτή την περιβόητη δέκατη τρίτη σύνταξη, πάνω από 900 εκατομμύρια. Έχετε πετσοκόψει τις επικουρικές συντάξεις. Και με τον νόμο Κατρούγκαλου κάνετε περικοπές για όλους τους καινούργιους συνταξιούχους, που φτάνουν μέχρι το 38%. Είναι, δηλαδή, μεσοσταθμικά μία σύνταξη για κάθε καινούργιο συνταξιούχο. Για δε τη μείωση του αφορολόγητου - που εσείς θεσπίσατε το 2017- μην ξεχνάμε ότι ένας συνταξιούχος που σήμερα παίρνει 750 ευρώ και δεν φορολογείται, θα πληρώνει 442 ευρώ. Να σας στήσουμε και ανδριάντα και για αυτά τα κοινωνικά σας μέτρα! Να περάσω στις δόσεις; Γιατί έχουμε τις ρυθμίσεις - τις οποίες εμείς ψηφίζουμε - που έρχονται σήμερα για τις δόσεις; Πρώτον, γιατί απέτυχαν οι προηγούμενες ρυθμίσεις που κάνατε ήδη από το 2014. Δεύτερον, διότι απέτυχε ο περιβόητος εξωδικαστικός μηχανισμός. Μας λέγατε εδώ ότι μέσα σε ογδόντα έξι μέρες θα τακτοποιηθούν τριακόσιες χιλιάδες επιχειρήσεις και τακτοποιήθηκαν χίλες εξακόσιες! Τρίτον, διότι τα χρέη προς την εφορία και τα ασφαλιστικά ταμεία από το 2014 ίσα με σήμερα αυξήθηκαν κατά 64%, το ιδιωτικό χρέος. Είναι επίσημα στοιχεία, κατατεθειμένα πολλές φορές στον προϋπολογισμό της Βουλής. Επομένως, σήμερα φέρνετε κάποιες πυροσβεστικές λύσεις. Είναι καλοδεχούμενες. Εμείς δεν κάνουμε την αντιπολίτευση που κάνατε εσείς. Όταν εμείς μειώναμε το ΦΠΑ, εσείς πηγαίνατε απέναντι, όταν φέρναμε μειώσεις φόρων - όποιες ήταν - την τελευταία χρόνια, πηγαίνατε απέναντι. Είναι καλοδεχούμενα αυτά τα μέτρα.
Κύριε Αντιπρόεδρε, θα πρέπει να ολοκληρώσετε.
Τελειώνω αμέσως, κύριε Πρόεδρε. Εκείνο το οποίο είναι βέβαιο είναι ότι δεν έχετε κανένα συνολικό σχέδιο για την ανάπτυξη της οικονομίας. Και το σχέδιο αυτό προφανώς θα πρέπει να είναι κάτι που έχει εφαρμοστεί σε όλες τις άλλες ευρωπαϊκές χώρες και στις άλλες πρώην μνημονιακές χώρες. Και αυτό είναι λιγότεροι φόροι, λιγότερες δαπάνες, ενίσχυση της μικρομεσαίας επιχειρηματικότητας, για να πάρει μπροστά η μηχανή της οικονομίας. Αυτή είναι η λύση. Κυρίες και κύριοι συνάδελφοι, κλείνω διότι τελειώνει ο χρόνος μου. Όμως, μην έχετε καμμία αμφιβολία, τελειώνει και ο χρόνος της κυβερνητικής πλειοψηφίας σε πολύ λίγες μέρες!
Μετά τον κ. Εμμανουήλίδη Δημήτριο που καλώ εις το Βήμα, θα παρουσιάσει την τροπολογία της για πέντε λεπτά η κ. Γεροβασίλη και συνεχίζουμε. Ορίστε, κύριε Εμμανουηλίδη, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, ιχνηλατώντας την πολιτική κατάσταση από το 2010 μέχρι σήμερα, στέκομαι σε τρεις όρους: μόνιμοι ιδιοκτήτες, βραχυχρόνιες μισθώσεις και ενοικιοστάσιο. Η συμπεριφορά της Αξιωματικής Αντιπολίτευσης όλο αυτό το διάστημα έδειξε ότι μία αντίληψη και μία πρακτική τούς διακατέχει, αυτή περί των μόνιμων ιδιοκτητών. Τον Γενάρη του 2015 αναλαμβάνουμε την Κυβέρνηση και λειτουργούμε στη λογική των βραχυχρόνιων μισθώσεων, AIRBNB. Δεν το είπαμε εμείς. Το είπαν οι ίδιοι με τη λογική της σύντομης παρένθεσης. Και φτάνουμε τον Μάιο του 2019 να απειλείται η Νέα Δημοκρατία με ενοικιοστάσιο, που δεν οφείλεται σε συμπεριφορά αυθαίρετων καταληψιών, αλλά η παραμονή μας γίνεται με τη συναίνεση της κοινωνίας, γιατί ο ΣΥΡΙΖΑ και στηρίζει την κοινωνία και παράλληλα στηρίζεται από αυτήν. Αυτή είναι η διαδρομή των τεσσάρων χρόνων που διανύσαμε. Και μπαίνει το ερώτημα: Πώς γίνεται αυτοί οι παρείσακτοι στο πολιτικό σύστημα να αντέχουν σε αλλεπάλληλες εκλογικές αναμετρήσεις - λέει η Νέα Δημοκρατία - παρά τις όποιες στρατηγικές και τακτικές επιδείξαμε και η κοινωνία, παρά το γεγονός ότι πιέστηκε μέσα από μέτρα που χρειάστηκε να πάρει ο ΣΥΡΙΖΑ, ακόμη να ακουμπά σε αυτούς; Η απάντηση βρίσκεται, κυρίες και κύριοι, στο ότι ευτυχώς δεν είμαστε ίδιοι. Ευτυχώς η κοινωνία έχει και κρίση, βεβαίως έχει και μνήμη και το κυριότερο απ' όλα είναι ότι έχει το στοιχείο της κοινωνικής αυτοσυντήρησης. Αντιλαμβάνεται ότι η διαδρομή αυτή - επώδυνη για την κοινωνία - έφτασε σε μία διέξοδο. Και ποια είναι η διέξοδος; Είναι η 21η Αυγούστου γιατί από εκείνη τη στιγμή ξεδιπλώνεται ένα πρόγραμμα κυρίως μελετημένο και κάθε ημέρα υπό μορφή μεγαλύτερου φωτισμού της κοινωνίας αυτή να αντιλαμβάνεται ότι κάθε ξημέρωμα είναι καλύτερο από την προηγούμενη ημέρα. Στη λογική αυτή έχουμε τα μέτρα αυτά που έχουν παρθεί όλο το τελευταίο διάστημα. Η αιτίαση της Νέας Δημοκρατίας είναι ότι τα μέτρα αυτά είναι προεκλογικά. Μα, με δεδομένο ότι από την αρχή μιλούσαν για εκλογές, με βάση αυτό, δεν θα έπρεπε να υπάρχει κανένα μέτρο γιατί όλος ο προηγούμενος χρόνος ήταν, κατ' αυτούς, χρόνος προεκλογικός. «Είναι», λέει, «επίδομα», «είναι ψίχουλα», «δεν είναι δέκατη τρίτη σύνταξη». Δεν ξέρω τι είναι. Εκείνο που ξέρω είναι ότι 500 ευρώ θα μπουν στις τσέπες ανθρώπων που έχουν δεινοπαθήσει. Αυτό εσείς σκεφτείτε πώς θα το ονομάσετε και πώς θα το παρουσιάσετε στην κοινωνία. Εμείς λέμε ότι αυτά είχαμε δυνατότητα να κάνουμε και αυτά κάναμε.
Είναι σύνταξη;
Είναι 500 ευρώ και νομίζω αυτό ο κόσμος το αντιλαμβάνεται. Εκείνο που δεν μπορέσατε να καταλάβετε είναι αυτήν την κυβίστηση, όπως λέτε, που κάναμε. Αναφέρομαι στο δημοψήφισμα. Σας πονάει ιδιαίτερα γιατί δεν θελήσαμε σε εκείνο το κρίσιμο διάστημα να πάρουμε τον λαό και τη χώρα και να χορέψουμε τον χορό του Ζαλόγγου. Πήραμε στις πλάτες μας όλο αυτό το κοινωνικό και πολιτικό φορτίο και βήμα - βήμα, με απόλυτη συναίσθηση της ιστορικής και της κοινωνικής ευθύνης μπορέσαμε και βρήκαμε διάδρομο για να φτάσουμε εδώ που φτάσαμε σήμερα και να δίνουμε στην κοινωνία στοιχεία οικονομικά, στοιχεία κοινωνικά που όλα αυτά τα χρόνια τα είχε αποστερήσει το σύστημα το παλιό. Γιατί επιτέλους τα μνημόνια δεν ήρθαν εξ ουρανού, αλλά τα μνημόνια ήρθαν εξαιτίας μιας ληστρικής, εγκληματικής πολιτικής συμπεριφοράς και από το ΠΑΣΟΚ και από τη Νέα Δημοκρατία και ήρθαμε εμείς να δώσουμε λύση και λύτρωση στον λαό. Θα έλεγα ότι δεν μπορεί να είναι μικρού κοινωνικού διαμετρήματος το ανακουφιστικό μέτρο που έχει τον χαρακτήρα της σεισάχθειας, της ρύθμισης των χρεών. Στον κοινωνικό Καιάδα όλα αυτά τα χρόνια είχαν ριχθεί εκατοντάδες χιλιάδες άνθρωποι. Ήταν οι άνθρωποι της διπλανής πόρτας που έκλειναν τα μαγαζιά τους, που βρέθηκαν στην απόλυτη απόγνωση και ερχόμαστε εμείς σήμερα να δώσουμε λύση σε αυτό που δεν σκεφτήκατε, όχι δεν τολμήσατε να πράξετε, αλλά ούτε καν σκεφτήκατε, γιατί το πεδίο της δικής σας πολιτικής σκέψης βρίσκεται αλλού, σε έναν άλλο αστερισμό. Αυτό το γνωρίζει πολύ καλά η κοινωνία. Η 26η του Μάη θα είναι ημέρα που θα αποδοθούν τα του Κάισαρος τω Καίσαρι και τα του Θεού τω Θεώ. Και κλείνω με μία πρόταση: Η τοποθέτηση της κ. Βούλτεψη να γίνει το πολιτικό spot της Νέας Δημοκρατίας. Σας ευχαριστώ.
Όπως προείπα, θα πάρει τον λόγο για πέντε λεπτά, για να παρουσιάσει την τροπολογία της η Υπουργός, η κ. Γεροβασίλη, η οποία θα παραμείνει για λίγο μετά στο Έδρανό της μήπως υπάρχει κάποια διευκρινιστική ερώτηση από κάποιον συνάδελφο. Θα προχωρήσουμε ύστερα με δύο ακόμα συναδέλφους, τον κ. Γρέγο, την κ. Κοζομπόλη και τον κ. Βλάχο και μετά είναι έτοιμος πια ο Υπουργός κ. Ξανθός, που είναι από το πρωί εδώ, και θα του δώσω τον λόγο να παρουσιάσει και τη δική του τροπολογία. Τον λόγο έχει η κυρία Υπουργός. Ιατρική και ακτινολογική αδεία, ελπίζω ότι παρατηρήσατε το νέο λουκ της κυρίας Υπουργού.
Υπάρχει συναδελφική αλληλεγγύη. Εκμεταλλευόμενη την ακτινολογική άδεια που μου έδωσε ο κύριος Πρόεδρος, και τον ευχαριστώ, θα σας παρουσιάσω την τροπολογία με γενικό αριθμό 2165 και ειδικό 179, η οποία έχει δύο σκέλη. Το ένα σκέλος αφορά τα εναέρια πυροσβεστικά μέσα στο πρώτο άρθρο. Με αυτήν την τροπολογία ρυθμίζονται χρέη της χώρας στους διεθνείς οργανισμούς από τους οποίους κάθε χρόνο μισθώνουμε εναέρια μέσα πυρόσβεσης. Όπως πιθανόν γνωρίζετε, η χώρα μας από το 2011 καταφεύγει σε διεθνή διαγωνισμό μέσω του ΝΑΤΟ και της υπηρεσίας του ΝΑΤΟ, της NSPA, για να ενισχύσει περισσότερο τον στόλο εναέριων μέσων, πέραν δηλαδή των ιδιόκτητων, του Πυροσβεστικού Σώματος και να προμηθευτεί ελικόπτερα που επιχειρούν την αντιπυρική περίοδο. Ωστόσο, αν και το ζήτημα της συνεπούς εκπλήρωσης των υποχρεώσεων είναι μείζον, έχει συσσωρευθεί ένα χρέος από το 2011 μέχρι το 2016 στο Πυροσβεστικό Σώμα. Αυτά τα χρέη προκύπτουν κυρίως από την επιπλέον χρήση των εναέριων μέσων κατά τη διάρκεια της αντιπυρικής περιόδου όσο κρίνεται αναγκαίο. Γίνεται, δηλαδή, η μίσθωση η οποία προβλέπει χρόνους, προβλέπει προσωπικό, προβλέπει συντήρηση. Ωστόσο κάθε χρόνο προκύπτει μία διαφορά εξαιτίας μεγαλύτερης χρήσης. Με την παρούσα τροπολογία λύνουμε αυτό το ζήτημα και για το υπαρκτό χρέος, αλλά και για την επόμενη πενταετία. Συγκεκριμένα γίνεται δυνατό να εκπληρώσει το Υπουργείο τις υποχρεώσεις από το 2011 στους διεθνείς οργανισμούς και θεσπίζονται οι προϋποθέσεις με βάση τις οποίες αυτές οι οφειλές θα πληρώνονται. Συγκεκριμένα πληρώνονται αυτές οι οφειλές αφού πιστοποιηθούν από τα αρμόδια όργανα του Πυροσβεστικού Σώματος και εγκριθούν από το Νομικό Συμβούλιο του Κράτους. Θέλω να σταθώ μόνο για ένα λεπτό σε αυτά που έχετε ή δεν έχετε δει, αλλά, εν πάση περιπτώσει θεωρώ σκόπιμο να τα αναφέρω γιατί υπάρχει μια σειρά παραπληροφόρησης, όσον αφορά τη θωράκιση της χώρας και για την καινούρια αντιπυρική περίοδο, αλλά και για τα επόμενα χρόνια. Έχει παρουσιαστεί στη διαβούλευση, η οποία ολοκληρώνεται, ένας καινούριος νόμος. Θέλω να σας πω ότι αυτός ο νόμος είναι προϊόν δουλειάς πολλών μηνών διότι δεν ήταν εύκολο να διαμορφώσει ένα πολύ σύνθετο περιβάλλον και να το απλοποιήσει, αλλά ταυτοχρόνως να ενσωματώσει τη διεθνή εμπειρία, τις απόψεις των επιστημονικών φορέων και διεθνών οργανισμών. Αυτόν τον νόμο θα έχουμε την ευκαιρία άμεσα να τον συζητήσουμε στη Βουλή. Επίσης, έχουμε αυξήσει κατά πολύ την επιχειρησιακή δυνατότητα του Πυροσβεστικού Σώματος και όσον αφορά τα εναέρια μέσα που φέτος θα είναι έτοιμα με διαγωνιστική διαδικασία η οποία έχει ξεκινήσει από τις αρχές του Δεκεμβρίου του 2018 για τη μίσθωση. Στις 12 Απριλίου ο διεθνής διαγωνισμός ολοκληρώθηκε και έγινε αποδεκτή η προσφορά του αναδόχου, με αποτέλεσμα να έχουμε εξασφαλίσει επιπλέον των εθνικών μέσων και τρία ελικόπτερα βαρέως τύπου και επτά μεσαίου τύπου κατ' έτος με δυνατότητα να τα αυξάνουμε αυτά μέχρι και έξι βαρέως τύπου και δώδεκα μεσαίου τύπου κατ' έτος για την επόμενη πενταετία με ειδικό δικαίωμα προαίρεσης που προβλέφθηκε στη σύμβαση. Επιπλέον, έχει συναφθεί και εκτελείται από τα τέλη Ιανουαρίου του 2019 έως τον Μάιο του 2020 η σύμβαση για τη συντήρηση όλων των ιδιόκτητων εναέριων μέσων της Πυροσβεστικής και της Αστυνομίας. Όσον αφορά την υλικοτεχνική υποδομή και τις δυνατότητες, είναι σε εξέλιξη οι διαδικασίες και με χρήματα του Υπουργείου, αλλά και με μεγάλες προσφορές που είναι του ύψους των 27 εκατομμυρίων ευρώ. Η μεγαλύτερη είναι από το ίδρυμα «Σταύρος Νιάρχος», αλλά και από πολλούς άλλους ιδιωτικούς φορείς, ιδιωτικές εταιρίες. Είναι σε εξέλιξη και η αγορά και πυροσβεστικών αυτοκινήτων και πυροσβεστικών πλοίων, αλλά και μέτρων προστασίας των πυροσβεστών που επιχειρούν. Ταυτοχρόνως, έχουμε μονιμοποιήσει δυο χιλιάδες διακόσιους πυροσβέστες πενταετούς θητείας. Έχουμε προσλάβει περίπου εννιακόσιους καινούργιους πενταετούς θητείας. Έχουμε διευρύνει το ωράριο των πενταετών πυροσβεστών για να μπορούν να δουλεύουν τα σαββατοκύριακα και τις αργίες. Είναι σε εξέλιξη η διαγωνιστική διαδικασία για χίλιους περίπου εποχικούς πυροσβέστες. Αυτό σημαίνει ότι η αύξηση, η οποία έγινε στο ανθρώπινο δυναμικό, είναι πάρα πολύ μεγάλη. Έτσι, για όσους έχουν την αγωνία, η χώρα εγκαίρως είναι θωρακισμένη για να αντιμετωπίσει, όχι μόνο τη φετινή περίοδο αλλά και με τον προγραμματισμό όλο την επόμενη πενταετία, με όλες τις διαδικασίες, οι οποίες κινήθηκαν έγκαιρα, διότι, όπως σας είπα, έχουν κινηθεί από τον Δεκέμβριο. Καλό θα ήταν αυτοί οι οποίοι κάνουν και δηλώσεις για όλα αυτά να ενημερώνονται από πριν, διότι βλέπουμε δηλώσεις από ανθρώπους οι οποίοι δεν φρόντισαν να ενημερωθούν πριν μιλήσουν και σπείρουν ένα αίσθημα ανασφάλειας στον ελληνικό λαό. Κύριοι συνάδελφοι, δεν είναι αυτό πεδίο…
Και με αυτό, κυρία Υπουργέ, ολοκληρώστε.
...αντιπαράθεσης. Κλείνω με το δεύτερο σκέλος της τροπολογίας.
Ναι, αλλά να είστε σύντομη.
Κύριε Πρόεδρε, θα μου επιτρέψετε που το είπα αυτό, αλλά ήταν ευκαιρία που βρίσκομαι σήμερα στο ελληνικό Κοινοβούλιο, διότι το θέμα είναι μείζον και αφορά όλον τον ελληνικό λαό. Το δεύτερο άρθρο, το οποίο είναι μικρό και τελειώνω, είναι η αύξηση της υπερωριακής απασχόλησης των αστυνομικών που προβλέπεται εδώ. Είναι ο νόμιμος τρόπος για να αποδώσουμε αυτή την αύξηση που δεν είχε προβλεφθεί τα τελευταία χρόνια, χρειάστηκε όμως να γίνει, δηλαδή οι ώρες που είχαν προβλεφθεί ήταν 16 εκατομμύρια για το έτος 2017 και αυξάνονται κατά εννιακόσιες δύο χιλιάδες πεντακόσιες είκοσι επτά ώρες και για το έτος 2018 αυξήθηκαν κατά εξακόσιες είκοσι χιλιάδες τριακόσιες δώδεκα ώρες. Ξέρετε ότι οι ανάγκες της Ελληνικής Αστυνομίας τα τελευταία χρόνια συνεχώς αυξάνονται. Οι απαιτήσεις από το προσωπικό για να καλυφθούν οι ανάγκες είναι πολλές. Ξέρετε ότι έχουν αυξηθεί οι εποχούμενες περιπολίες, με επιπλέον εργασία του αστυνομικού προσωπικού μεταξύ άλλων, προκειμένου να έχουμε ένα πολύ σημαντικό αποτέλεσμα στο σχέδιο «ΠΕΡΣΕΑΣ», όπως το ονόμασε η Ελληνική Αστυνομία, σχέδιο εμφανούς αστυνόμευσης, που ξέρετε πόσο καθοριστικό είναι για να αισθανθεί ο πολίτης τον αστυνομικό δίπλα του και άρα να είναι ασφαλέστερος. Επίσης, ξέρουμε όλοι ότι οι ανάγκες και της διαχείρισης του μεταναστευτικού - προσφυγικού ζητήματος είναι πολύ αυξημένες όσον αφορά την προσφορά από την πλευρά της Ελληνικής Αστυνομίας σε αυτό το μεγάλο θέμα. Κατά συνέπεια, οι ώρες υπερωριακής απασχόλησης ήταν ανάγκη να αυξηθούν. Σας ευχαριστώ.
Κυρία Υπουργέ, σχετικά με τις υπερωρίες, γιατί θυμάμαι ότι αυτό ήταν ένα θέμα που το έχουμε συζητήσει κατ' ιδίαν πριν μήνες, οφείλω να πω ότι εσείς αμέσως αντιδράσατε θετικά. Όμως, τότε δεν είχατε έγκριση από το Υπουργείο Οικονομικών. Έχουν εγκριθεί; Υπάρχει υπογραφή Τσακαλώτου σε αυτά;
Βεβαίως, υπάρχει υπογραφή.
Υπάρχει ή θα υπάρξει;
Για να κατατεθεί η τροπολογία, η οποία είναι κοστολογημένη, έχει υπογράψει το Υπουργείο Οικονομικών και είναι όλα λυμένα.
Έχει υπογράψει το Υπουργείο Οικονομικών. Ωραία, καθίστε.
Κύριε Πρόεδρε…
Κύριε Λοβέρδο, θα μιλήσουν όλοι με τη σειρά. Θα δώσω δυο λεπτά στον καθένα. Κύριε Τσιάρα, θέλετε κάτι να ρωτήσετε την κ. Γεροβασίλη εκ μέρους της Νέας Δημοκρατίας, κάποια διευκρίνιση για ένα - δυο λεπτά;
Κυρία Υπουργέ, το μοναδικό που θέλω να μας διευκρινίσετε είναι με ποιον τρόπο θα γίνει αυτό, γιατί αναφέρατε ότι θα υπάρξει μια ουσιαστικά δικαιωματική απόδοση δικαιοσύνης σε ό,τι αφορά τις υπερωρίες των ενστόλων. Θέλω να μας πείτε λίγο συγκεκριμένα πώς θα γίνει αυτό.
Κυρία Υπουργέ, θα απαντήσετε στο τέλος. Γράψτε όλες τις ερωτήσεις και θα σας δώσω τον λόγο να απαντήσετε. Από τη Χρυσή Αυγή θα ήθελε κάποιος να ρωτήσει κάτι; Όχι. Κύριε Γρέγο, θα σας δώσω τον λόγο, όταν θα έρθει η ώρα. Κύριε Λοβέρδο, έχετε τον λόγο για δύο λεπτά.
Κύριε Πρόεδρε, όμως, εμείς είμαστε η τρίτη κοινοβουλευτική δύναμη.
Κύριε Λοβέρδο, συγγνώμη, δεν το πήγα έτσι. Ούτως ή άλλως, τρίτοι μιλάτε, αλλά ορθώς το είπατε.
Ως εκ περισσού. Κυρία Υπουργέ, μιλήσατε για σχέδιο νόμου, το οποίο θα έρθει στη Βουλή, προφανώς, μετά τις ευρωεκλογές, άρα τον Ιούνιο, και το συνδυάσατε με την αντιπυρική περίοδο και την αντιπυρική προστασία. Μετά από έναν χρόνο ολόκληρο από την περσινή καταστροφή, μήπως η άσκηση νομοθετικής πρωτοβουλίας στο μέτρο που συνδέεται - όπως εσείς είπατε, εγώ δεν το ξέρω αυτό - με την προστασία του κόσμου και της χώρας από τις πύρινες λαίλαπες έρχεται αργά; Όμως, τον λόγο επ' αυτού τον πήρα επειδή κάνατε αναφορά. Όμως, κατ' ουσίαν είμαι εδώ από την περασμένη εβδομάδα περιμένοντας να πάρετε εσείς τον λόγο, διότι την προηγούμενη Τετάρτη το βράδυ - κύριε Πρόεδρε, είστε και Βουλευτής Α΄ Αθηνών - διακόσια μέτρα από την οδό Πατησίων έγινε σε έναν φίλο μου, που μάλιστα είχαμε συνάντηση, ένα τρομακτικό τροχαίο ατύχημα. Δυο μεθυσμένοι, οι οποίοι μάλιστα τραυματίστηκαν, βγήκαν έξω από τα αυτοκίνητα τους και έπεσαν κάτω. Πήρε ο άνθρωπος την τροχαία, μη όντας καλά, και του είπε η τροχαία ότι έχει εντολή να μην μπαίνει στα Εξάρχεια. Αν και η τροχαία έχει τέτοια εντολή από εσάς, είναι πραγματικά τραγικό. Επικαλούμαι τον Αθηναίο πολίτη Δημήτριο Παγαδάκη, την επικοινωνία που είχε - επειδή χαμογελάει, αντί να είναι σοβαρή - με προϊστάμενο της τροχαίας και τη φράση, κύριε Κακλαμάνη, Βουλευτή της Α΄ Αθηνών: «Δεν μπορούμε να μπούμε στα Εξάρχεια, έχουμε σχετική εντολή». Αυτό το λέει η τροχαία και αυτό θέλω να απαντηθεί αλλά, παρακαλώ, χωρίς χαμόγελα.
Κυρία Υπουργέ, θα απαντήσετε και για αυτό όταν θα πάρετε τον λόγο. Κυρία Λυμπεράκη, θέλετε κάτι να ρωτήσετε την κυρία Υπουργό;
Όχι, κύριε Πρόεδρε.
Όμως, θα δώσω τον λόγο στον κ. Κατσώτη από το Κομμουνιστικό Κόμμα. [[Θόρυβος στην Αίθουσα]] Η κυρία Υπουργός θα απαντήσει σε όλα εν ηρεμία. Κύριε συνάδελφε, έχετε τον λόγο.
Κυρία Υπουργέ, μόλις 13 Μαΐου απαντήσατε σε μία ερώτηση που κάναμε για τη νέα αντιπυρική περίοδο και πρέπει να πω ότι με αυτά που είπατε σήμερα ανησυχούμε ακόμα περισσότερο για το πώς θα κυλήσει αυτή και πώς θα αντιμετωπίσει ακραία καιρικά φαινόμενα, είτε πυρκαγιές είτε πλημμύρες. Το ότι στηρίζεστε στους ευεργέτες, αυτό σημαίνει ότι δεν υπάρχει ο σχεδιασμός και η εξεύρεση αυτών των κονδυλίων για να υπάρξει η πλήρης στελέχωση των υπηρεσιών αλλά και η κατάλληλη υλικοτεχνική υποδομή, προκειμένου το Σώμα της Πυροσβεστικής να αντιμετωπίσει με αποτελεσματικότητα και με ασφάλεια για τη ζωή των ίδιων των ανθρώπων όλες αυτές τις καταστάσεις που θα αντιμετωπίσουμε και σε αυτή τη νέα αντιπυρική περίοδο. Η απάντησή σας στο ερώτημά μας δεν μας καλύπτει και το λέω γιατί την πήραμε μόλις σήμερα και πιστεύουμε ότι η Κυβέρνηση έχει μεγάλες ευθύνες και πρέπει να πάρει τώρα μέτρα, προκειμένου να μην θρηνήσουμε θύματα τη νέα περίοδο.
Δίνω τον λόγο για πέντε λεπτά στην κ. Γεροβασίλη, την κυρία Υπουργό για να απαντήσει σε ό,τι άκουσε. Επιλέγει πού θέλει να απαντήσει. Κυρία Υπουργέ, έχετε τον λόγο.
Θα απαντήσω σε όλα, κύριε Πρόεδρε. Όσον αφορά το πρώτο ερώτημα, ο τρόπος πληρωμής είναι ο νόμιμος τρόπος πληρωμής. Εγκρίνονται χρήματα και έχουν γίνει όλα τα σχέδια του τι αντιστοιχεί στον κάθε εργαζόμενο από τις αντίστοιχες υπηρεσίες. Με βάση αυτά τα σχέδια και τις ώρες που εργάστηκε ο καθένας έχουν εγκριθεί τα χρήματα από το Λογιστήριο του Κράτους και στη συνέχεια θα καταβληθούν στον κάθε εργαζόμενο, όπως γίνεται για υπερωριακή απασχόληση. Δεν ξέρω αν είναι κάποιο άλλο το ερώτημά σας ή κάτι δεν κατάλαβα.
Δηλαδή, θα πληρώνονται υπερωρίες, αυτό εννοείτε.
Είναι υπερωρίες οι οποίες οφείλονται από το τέλος του 2017 και του 2018 σε εργαζόμενους στην Ελληνική Αστυνομία.
Δεν γίνεται κάποιος εξορθολογισμός. Δεν είναι εξορθολογισμός αυτός.
Είναι αύξηση των ωρών που έχει ήδη συμβεί, δεν συμβαίνει τώρα. Είναι παρελθόν. Σας είπα ότι είναι από το τέλος του 2017, νομίζω από το τελευταίο τρίμηνο του 2017..
Δεδουλευμένα που θα πληρωθούν τώρα.
Δεδουλευμένα τα οποία πληρώνονται.
Ωραία, προχωράμε παρακάτω.
Όσον αφορά το δεύτερο ερώτημα του κ. Λοβέρδου, κύριε Λοβέρδο, δεν χαμογέλασα σε εσάς, χαμογέλασα διότι - και για αυτό είπα ότι θα χαμογελάω - υπάρχει ένας τεράστιος μύθος, τον οποίο ευχαριστώ που μου δίνετε την ευκαιρία να τον διαψεύσω εδώ σήμερα, ότι η πολιτική ηγεσία δεν αφήνει την Ελληνική Αστυνομία, όπως ήταν μέχρι τώρα, τώρα προστέθηκε και η τροχαία, να κάνει την δουλειά της. Θέλω να σας διαβεβαιώσω ότι η πολιτική ηγεσία του Υπουργείου και το Αρχηγείο της Ελληνικής Αστυνομίας είμαστε σε απόλυτη συνεργασία, για να μπορέσουμε να είμαστε υποβοηθητικοί στην επιχειρησιακή δυνατότητα της Ελληνικής Αστυνομίας. Δεν έχει απαγορευθεί ποτέ στην Ελληνική Αστυνομία να κάνει οποιαδήποτε επιχείρηση και αυτό αποδεικνύεται. Υπάρχουν άνθρωποι στην Ελληνική Αστυνομία που για δικούς τους λόγους, προφανώς, επειδή θέλουν να πλήξουν την πολιτική ηγεσία, χρησιμοποιούν αυτό ως επιχείρημα. Αυτή είναι η καλή πλευρά. Δηλαδή να δεχθώ την πολιτική διαφωνία και ό,τι ο καθένας θεωρεί σκόπιμο ότι πρέπει να κάνει σε αυτή την κατεύθυνση. Όμως, το λένε αυτό και κάποιοι οι οποίοι θέλουν να κρύψουν ενδεχομένως τη δική τους ανικανότητα και αυτό είναι σοβαρό. Θα πρέπει αυτοί που εκστομίζουν από την πλευρά της Ελληνικής Αστυνομίας αυτό το επιχείρημα να σκεφτούν ότι πρώτα πλήττονται οι ίδιοι μέσα από αυτό που προσπαθούν να κάνουν, να πλήξουν την πολιτική ηγεσία. Γι' αυτό που μου είπατε και αναφέρατε και ονόματα κ.λπ., θα διαταχθεί αμέσως προκαταρκτική εξέταση, για να δούμε αν κάποιος - εγώ σίγουρα δεν είμαι αυτή - άλλος, που δεν το ξέρω αυτή την στιγμή, είπε σε κάποιον αξιωματικό της τροχαίας να μην κάνει την δουλειά του. Επίσης, αν ενημερωθήκατε, μόλις χθες υπήρξε επιχείρηση της Ελληνικής Αστυνομίας στην Πλατεία Εξαρχείων κι έχουμε ήδη επτά συλλήψεις εμπόρων ναρκωτικών πάνω στην πλατεία, που σημαίνει ότι δεν υπάρχει άβατο ούτε στην Πλατεία των Εξαρχείων. Εγώ είμαι βέβαιη από την πλευρά μου πως ό,τι η Ελληνική Αστυνομία θέλει να κάνει, είναι σε θέση να το κάνει και μπορεί και μένει η ίδια να το αποδείξει για τον εαυτό της. Αυτό, λοιπόν, το ότι εμείς δεν αφήνουμε την Αστυνομία, διότι εμείς είμαστε λίγο μαζί με τους κακοποιούς και λίγο μαζί με όλους τους άλλους, το ποιος «αγαπάει» την Ελληνική Αστυνομία, φαίνεται από τις πολιτικές που ακολουθεί ο καθένας απέναντι στην επιχειρησιακή δυνατότητα του Σώματος. [[Χειροκροτήματα από την πτέρυγα του ΣΥΡΙΖΑ]] Αυτή είναι η απάντηση μου προς εσάς, σας ευχαριστώ που μου δώσατε την ευκαιρία, για να την στείλω και σε άλλους, όπως σε πολλούς συνδικαλιστές που έχουν να πάνε για δουλειά είκοσι χρόνια, αλλά παρ' όλα αυτά ξέρουν ποιος δεν αφήνει να κάνουν τη δουλειά τους. [[Χειροκροτήματα από την πτέρυγα του ΣΥΡΙΖΑ]] Δεν απευθύνομαι συλλήβδην στους συνδικαλιστές, υπάρχουν συνδικαλιστές που, παρόλο που δικαιούνται συνδικαλιστικών αδειών, δεν τις παίρνουν και πάνε για δουλειά. Αυτοί έχουν δικαίωμα να μιλάνε και να πουν ό,τι θέλουν κι ενάντια στην πολιτική ηγεσία, και να κρίνουν και να σχολιάζουν. Αλλά αυτοί που έχουν τριάντα μέρες άδεια το μήνα και δεν είναι ομοσπονδίες που έχουν το δικαίωμα, δεν έχουν το δικαίωμα να μιλάνε για την επιχειρησιακή δυνατότητα της Ελληνικής Αστυνομίας ούτε για τους συναδέλφους τους, τους οποίους προσβάλλουν. Όσον αφορά το τρίτο ερώτημα…
Δεν ήταν ερώτημα, ήταν μία τοποθέτηση με βάση μία γραπτή απάντηση που δώσατε.
Σωστό, σωστό.
Είπατε κάτι για τον νόμο…
Ναι, ο νόμος αυτός ο οποίος, όπως σας, είπα ετοιμάστηκε τον τελευταίο μήνα και ακολουθεί τις διαδικασίες διαβούλευσης κ.λπ. - είναι έτοιμος πριν ένα μήνα δηλαδή - πραγματικά και εμείς θα θέλαμε, κι εγώ θα ήθελα να είναι έτοιμος νωρίτερα. Θέλω να σας πω ότι ήταν μία πολύ σύνθετη και δύσκολη διαδικασία, γιατί σας είπα ότι χρειάστηκε να λάβει πάρα πολλά υπόψη. Ιδρύει την Εθνική Αρχή Πολιτικής Προστασίας.
Μην μπαίνετε σε λεπτομέρειες.
Όχι …
Κάναμε διακοπή για διευκρίνιση, δεν θα μετατρέψω σε επίκαιρη επερώτηση τώρα το θέμα, έχουμε το νομοσχέδιο. Του απαντήσατε του κ. Λοβέρδου γιατί δεν είναι ο νόμος ήδη έτοιμος. Απαντήστε τώρα στο Κομμουνιστικό Κόμμα και κλείνουμε.
Ωραία, ολοκληρώνω, κύριε Πρόεδρε. Ένα ολοκληρωμένο σχέδιο για τη χώρα πρώτη φορά κατατίθεται, δεν είχε κατατεθεί ποτέ. Πρώτη φορά τέτοια ολοκληρωμένη δουλειά. Υπήρχε ένα σχέδιο το οποίο δεν εφαρμόστηκε ούτε από εσάς.
Θα το δούμε όταν θα το φέρετε. Κυρία Υπουργέ, δεν σας δίνω άλλο χρόνο.
Μία πρόταση ακόμη, κύριε Πρόεδρε, ότι ναι, στο νομοσχέδιο αυτό υπάρχουν προβλέψεις - η εθνική αρχή δεν θα έχει κάνει όλη της τη δουλειά και δεν θα είναι έτοιμη γι' αυτήν την περίοδο - υπάρχουν πολλές διατάξεις που είναι απαραίτητες και συντονίζουν καλύτερα το επιχειρησιακό έργο και γι' αυτήν την περίοδο. Θα τα πούμε αυτά στη συζήτηση στην Ολομέλεια. Όσον αφορά το από πού πληρώνονται, κοιτάξτε, όλα αυτά που σας είπα για το πολιτικό προσωπικό, για τα εναέρια μέσα, ενοικιάσεις και αποκατάσταση ζημιών κ.λπ. είναι κρατικός προϋπολογισμός. Υπάρχει κρατικός προϋπολογισμός και προγράμματα. Είναι σε εξέλιξη πολλοί διαγωνισμοί για πάρα πολλά οχήματα και του Πυροσβεστικού και του Αστυνομικού Σώματος και υπάρχουν - και ευχαριστούμε γι' αυτό - και ιδιωτικές προσφορές, οι οποίες είναι καλοδεχούμενες, διότι ξέρετε ότι η οικονομική κρίση των δέκα τελευταίων ετών δεν άφησε ανέγγιχτο το Πυροσβεστικό Σώμα. Οφείλουμε να χρησιμοποιήσουμε όλου του τύπου και τις προσφορές των ιδιωτών και επαναλαμβάνω ότι τους ευχαριστούμε για τη μεγάλη ευαισθησία που έδειξαν να συμβάλλουν στη θωράκιση του Πυροσβεστικού Σώματος, όπως και την αυτοδιοίκηση, η οποία και αυτή έχει συμβάλει και θυμίζω την Περιφέρεια Αττικής και άλλες περιφέρειες, όχι μόνον της Αττικής …
Ηπείρου.
Και Ηπείρου. Και δήμοι …
Ολοκληρώσαμε, κυρία Υπουργέ, παρακαλώ. Ήταν μεγάλη η διακοπή.
Ολοκλήρωσα, κύριε Πρόεδρε, ευχαριστώ.
Θα προχωρήσουμε ως εξής. Θα δώσω τον λόγο στην κ. Κοζομπόλη - ζητώντας συγγνώμη από τον κ. Γρέγο με την ευγένεια που έχει - επειδή η κ. Κοζομπόλη πρέπει να πάει στην Επιτροπή Κανονισμού, για να προηγηθεί. Μετά θα πάρουν τον λόγο ο κ. Γρέγος, ο κ. Βλάχος και ο κ. Ξανθός για να παρουσιάσει τη δική του τροπολογία. Ορίστε, κυρία Κοζομπόλη.
Ευχαριστώ πολύ, κύριε Πρόεδρε, ευχαριστώ και για την προτεραιότητα. Κυρίες και κύριοι συνάδελφοι, έρχεται προς ψήφιση ένα εμβληματικό σχέδιο νόμου, αφού προηγουμένως έχουν νομοθετηθεί όλα όσα εξήγγειλε ο Πρωθυπουργός στη Θεσσαλονίκη και ήδη υλοποιούνται. Και αντί η Αντιπολίτευση και κυρίως η Αξιωματική Αντιπολίτευση να παίξει τον θεσμικό της ρόλο, να συμβάλει, να κάνει παρατηρήσεις και να προτείνει σ' αυτό το συγκεκριμένο εμβληματικό - επαναλαμβάνω - νομοσχέδιο, ακούμε μονότονα «πήρατε δέκα, μας φέρατε ένα. Εξαφανίσατε τη μεσαία τάξη, ασθμαίνοντας φτάνουμε εκεί που είχαμε φτάσει το 2014». Κυρίες και κύριοι Βουλευτές, εμείς δεν πήραμε από τους Έλληνες πολίτες. Εμείς βρήκαμε μία χρεοκοπημένη χώρα. Να θυμίσω ότι ενάμιση δισεκατομμύριο έδωσε ο προηγούμενος Υπουργός Οικονομικών στον κ. Μάρδα. Ενάμιση δισεκατομμύριο λοιπόν 26 Ιανουαρίου και στις 27 Ιανουαρίου λείπανε 550 εκατομμύρια για να πληρωθούν μισθοί και συντάξεις. Αυτά παραλάβαμε. Και να θυμίσω, επίσης, αυτά τα άδεια ταμεία τα παραλάβαμε μετά από δώδεκα οριζόντιες μειώσεις στους μισθούς και στις συντάξεις, μετά από μέτρα 65 δισεκατομμυρίων και μετά από μείωση του ακαθάριστου εγχωρίου εισοδήματος κατά 25%. Η δήθεν, λοιπόν, επιστροφή στο '14 υποτιμά τη νοημοσύνη μας, δεν τη δεχόμαστε. Γιατί η εικόνα της χώρας το '14 ήταν αυτό που είπα, άδεια ταμεία και ελλείματα. Η πέμπτη αξιολόγηση δεν είχε κλείσει, ούτε θα έκλεινε. Το επιτόκιο δανεισμού είχε φτάσει 10% και 140 δισεκατομμύρια είχαν κάνει φτερά από τις ελληνικές τράπεζες. Η ανεργία προσέγγιζε το 28% και η ανάπτυξη τελικά το 2014 διαμορφώθηκε στο 0,3% από εκείνο που είχε προϋπολογισθεί 2,7%. Δεν μπορείτε, λοιπόν, να μας λέτε ότι δεν φθάσαμε το 2,7% που εσείς το είχατε προϋπολογίσει και που φυσικά δεν το φθάσατε. Τα ασφαλιστικά ταμεία ήταν υπό κατάρρευση με έλλειμα 1,1 δισεκατομμύριο. Τετρακόσιες χιλιάδες παροχές απλήρωτες - γιατί κάτι έλεγε χθες ο κ. Βρούτσης, το επαναλαμβάνω, λοιπόν, κι έχω και στοιχεία γι' αυτό - γιατί μέσα εδώ περιλαμβάνονται όχι μόνο κύριες συντάξεις, αλλά και επικουρικές και παροχές εφάπαξ, οι οποίες να θυμίσω ότι από το 2013 δεν δίνονταν και αν δεν γινόταν ο εξορθολογισμός, δεν θα δίνονταν ποτέ. Βέβαια, για τις τετρακόσιες χιλιάδες παροχές δεν υπήρχε πρόνοια για την εξόφλησή τους. Σήμερα τι έχουμε υπόλοιπο; Σαράντα χιλιάδες κύριες συντάξεις, σαράντα πέντε χιλιάδες επικουρικές και ενενήντα χιλιάδες εφάπαξ παροχές. Αυτό είναι. Εν τω μεταξύ έχουμε δώσει οκτακόσιες πενήντα χιλιάδες παροχές συνολικά. Η πορεία της οικονομίας είναι τέτοια που επιτρέπει τη λήψη μέτρων ανακούφισης και αποκατάστασης αδικιών. Από τα εξίμισι δισεκατομμύρια μέτρα που πήραμε την τριετία 2015-2018 σε σχέση με τα εξήντα πέντε που πήραν οι προηγούμενες κυβερνήσεις, επιστρέφουμε σήμερα το 1,1 δισεκατομμύριο. Αυτά είναι τα μέτρα με τη δέκατη τρίτη σύνταξη, αυτό είναι το κόστος των μέτρων με τον ΦΠΑ στην εστίαση και στην ενέργεια που επανέρχονται στο 13% και στο 6% αντίστοιχα. Παράλληλα, εκτός από το 1,1 δισεκατομμύριο στο οποίο αποτιμώνται τα σημερινά μέτρα, επαναθεμελιώσαμε το κοινωνικό κράτος, ανατάξαμε τον τομέα της υγείας που ήταν υπό κατάρρευση, ενισχύσαμε τον δημόσιο χαρακτήρα του και ήδη υπάρχει ένα πρόγραμμα που υλοποιείται, αυτό της πρωτοβάθμιας φροντίδας υγείας, που δίνει έμφαση στην πρόληψη. Παράλληλα, κυρίες και κύριοι, δημιουργήσαμε ένα αποθεματικό 31 δισεκατομμυρίων που μας επιτρέπει να ασκήσουμε πολιτικές υπέρ των πολλών που σήκωσαν το βάρος της κρίσης. Σε όσους μιλούν για παροχολογία, να θυμίσω ότι παροχολογία είναι το πεντακοσάρικο που έδωσε η συγκυβέρνηση Σαμαρά - Βενιζέλου και το ενέγραψε στον προϋπολογισμό του 2015. Το σχέδιο νόμου που έρχεται σήμερα προς ψήφιση, στο οποίο συμπεριλαμβάνονται η δέκατη τρίτη σύνταξη και οι μειώσεις στον ΦΠΑ, όπως προανέφερα, γίνεται με απόλυτη ασφάλεια των δημόσιων οικονομικών και αποβλέπει στην ανακούφιση των ασφαλισμένων, στην προστασία της εργασίας, στην ανάκτηση και στη διεύρυνση των εργασιακών δικαιωμάτων, στη διευκόλυνση των οφειλετών προς το δημόσιο. Θέλω εδώ να τονίσω το εξής: Οι διατάξεις που αφορούν τη ρύθμιση των οφειλών δεν είναι μια τεχνική διακανονισμού του χρέους. Για όλες τις οφειλές των μη μισθωτών που δημιουργήθηκαν μέχρι τις 31-12-2018 γίνεται επανυπολογισμός με τις χαμηλότερες εισφορές που έχει εισάγει ο ν.4387/2016 και όχι με εκείνες που υπήρχαν, επομένως η συνολική οφειλή μειώνεται. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Επίσης, απεγκλωβίζονται ογδόντα χιλιάδες που παίρνουν συντάξεις. Επιγραμματικά αναφέρω την εμβληματική διάταξη του άρθρου 19, με την οποία η σύνταξη λόγω θανάτου του ασφαλισμένου ρυθμίζεται και επανέρχεται. Εδώ, κυρίες και κύριοι, θέλω να δείξω τον στρατηγικό σχεδιασμό αυτής της Κυβέρνησης για τη ρύθμιση ενός τεράστιου χρέους που μας κληροδοτήσατε και για να κλείσει η δεύτερη αξιολόγηση, δεχτήκαμε αυτό το δύσκολο μέτρο στις συντάξεις χηρείας. Όμως, ο στόχος δεν χάθηκε. Αυτό έχει σημασία. Επανήλθαμε όταν τα δημόσια οικονομικά της χώρας ήταν καλύτερα και πριν την εφαρμογή του νόμου το μέτρο διορθώθηκε. Προβλέπεται κάτι επίσης εμβληματικό, η αιτιολογημένη απόλυση. Εισάγονται διατάξεις για τη θωράκιση της πλήρους απασχόλησης. Οι αναπληρωτές του ΟΑΕΔ παίρνουν άδεια ανατροφής τέκνου και εισάγονται διατάξεις για την υγεία και την ασφάλεια μιας μεγάλης μερίδας εργαζομένων που εργάζονται με μεγάλο κίνδυνο, όπως οι εργαζόμενοι στη μεταφορά φαγητού και ταχυδρομικών υπηρεσιών, οι οποίοι προσφέρουν τις υπηρεσίες τους με μοτοσικλέτες και ποδήλατα. Ο ΣΕΠΕ που ενισχύεται διαρκώς, ενώ βρήκαμε διακόσιες εννέα θέσεις καταργημένες. Τα αποτελέσματα φαίνονται. Ολοκληρώνω - και ευχαριστώ, κύριε Πρόεδρε - λέγοντας δύο πράγματα. Αναφέρω τον εμπαιγμό της τροπολογίας που φέρνετε για τη μείωση του αφορολόγητου, ενώ ξέρετε ότι αυτή η τροπολογία είναι από τα συμφωνημένα στο πρόγραμμα της δανειακής σύμβασης, μία δανειακή σύμβαση που όλοι μαζί την ψηφίσαμε, σχεδόν όλες οι δυνάμεις αυτού του Κοινοβουλίου την ψήφισαν. Επομένως, τώρα τι ακριβώς μας λέτε; Να υπαναχωρήσουμε από τα συμφωνημένα; Δεν διατείνομαι ότι δεν μπορεί να αλλάξει αυτό το συγκεκριμένο μέτρο, αλλά με λογική, με διαπραγμάτευση, με καλυτέρευση της οικονομίας, όπως έγινε και με τις συντάξεις. Επομένως, αυτή η ενέργεια είναι κατακριτέα.
Ολοκληρώστε.
Ολοκληρώνω, κύριε Πρόεδρε, με μία λέξη μόνο για όλο αυτό που γίνεται, για όλη την ψευδολογία και την υποκρισία για τα ακίνητα του Υπουργείου Πολιτισμού προς το Ταμείο Συμμετοχών. Πραγματικά είναι μεγάλη υποκρισία. Όλα τα κόμματα ψήφισαν αυτό το ταμείο. Όταν ήλθε η ώρα να εισφερθούν αυτά που είχαν συμφωνηθεί, όλοι διαρρήγνυαν τα ιμάτιά τους γιατί πουλάμε τη δημόσια περιουσία. Θέλω να τονίσω απ' αυτό εδώ το Βήμα ότι τίποτε από τα πράγματα εκτός συναλλαγής δεν μεταβιβάζεται. Απλώς οι βάσεις δεδομένων, περιουσιακών στοιχείων που μας παραδώσατε, ήταν ελλιπέστατες. Ούτε αυτό δεν είχατε κάνει, να καταγράψετε τη δημόσια περιουσία. Χρησιμοποιώντας, λοιπόν, κάποια βάση δεδομένων του Κτηματολογίου ή κάτι άλλο, μπήκαν κωδικοί αριθμοί ακινήτων που ήταν εκτός συναλλαγής. Αυτό δεν σημαίνει, όμως, ότι μεταγράφηκαν στο Υποθηκοφυλακείο. Σημαίνει …
Κυρία Κοζομπόλη, μη με κάνετε να μετανιώσω που σας διευκόλυνα. Κλείστε τώρα.
Τελειώνω. Ευχαριστώ, κύριε Πρόεδρε. Επομένως, θέλω να πω ότι δεν συντελείται καμμία μεταφορά ακινήτου που η μεταβίβασή του έχει εξαιρεθεί από τον νόμο. Οτιδήποτε άλλο διακινείται ή τάχα αποκαλύπτεται είναι αποτέλεσμα είτε άγνοιας νόμου είτε σκοπιμότητας. Ευχαριστώ πολύ.
Τον λόγο έχει ο συνάδελφος Βουλευτής της Χρυσής Αυγής κ. Αντώνιος Γρέγος. Ελάτε, κύριε Γρέγο, αφού πρώτα σας ευχαριστήσουμε για τη διευκόλυνση.
Ευχαριστώ, κύριε Πρόεδρε. Θα προσπαθήσω να είμαι μέσα στον χρόνο που μου αναλογεί. Θα μπορούσα να αναλώσω όλη μου την ομιλία με το να απαντήσω στην Υπουργό που μόλις αποχώρησε. Θα κάνω, όμως, μερικές κρίσεις. Δεν μπορώ να αντισταθώ. Ελπίζω να μη χρειαστεί να επικαλεστούμε την ομιλία της όσον αφορά την ασφάλεια εν όψει της αντιπυρικής περιόδου. Όσο για το άβατο των Εξαρχείων, τα έχουμε πει. Είναι άβατο, αυτό το ξέρουμε όλοι. Φυσικά απαγορεύεται να παρέμβει η Ελληνική Αστυνομία μέσα στα Εξάρχεια. Αυτό γίνεται μόνο μετά από συγκεκριμένες εντολές κατά τη διάρκεια στοχευμένων δήθεν επιχειρήσεων, αλλά και πάλι αποχωρεί άρον - άρον. Επίσης, απαγορεύονται και οι συλλήψεις των γνωστών παρακρατικών «μπαχαλάκηδων», οι οποίοι προσάγονται εντελώς συμπτωματικά και φυσικά αφήνονται αμέσως ελεύθεροι, γιατί βεβαίως, αν βγουν οι κουκούλες απ' αυτά τα αποβράσματα, πολλά θα αποκαλυφθούν. Όσον αφορά την τροπολογία που κατέθεσε η Υπουργός, βεβαίως δεν μπορεί να διαφωνήσει κανείς με τα επιδόματα, αλλά πριν από τα επιδόματα που αφορούν τους αστυνομικούς, τους πυροσβέστες, τους ένστολους, προέχει η ασφάλειά τους. Είναι πολύ πιο σημαντική από ένα επίδομα. Σχετικά με το νομοσχέδιο, θα πω ότι είναι ένα νομοσχέδιο το οποίο το περίμεναν χιλιάδες πολίτες - θύματα της πολιτικής του ΣΥΡΙΖΑ και της Νέας Δημοκρατίας και του ΠΑΣΟΚ, θύματα φυσικά όχι μόνο οικονομικά, αλλά και πραγματικά. Μιλάω για τις χιλιάδες αυτοκτονίες που πλέον κανείς δεν καταγράφει. Κάποτε αυτό ήταν είδηση. Τώρα έχει χαθεί ο τραγικός αριθμός. Σύμφωνα με στοιχεία που διαβιβάστηκαν στη Βουλή τώρα τελευταία - το 2016 είναι το τελευταίο έτος για το οποίο υπάρχουν διαθέσιμα στοιχεία - οι αυτοκτονίες ανήλθαν σε τετρακόσια εξήντα τέσσερις. Το νούμερο αυτό, όμως, είναι μάλλον ενδεικτικό, γιατί πολλές δεν καταγράφονται ως τέτοιες, γιατί τίποτα ουσιαστικό δεν άλλαξε στα χρόνια της κρίσης που συνεχίζεται και θα συνεχίζεται όσο εφαρμόζετε τις σαφείς εντολές των δανειστών - τοκογλύφων. Ακούσαμε πάρα πολλά σήμερα από τους αρμόδιους Υπουργούς, πράγματα που μας κάνουν να αναρωτιόμαστε αν ζούμε στην ίδια χώρα. Ο Υπουργός Οικονομικών μάλιστα είπε κάτι για ενεργειακή φτώχεια και κάποια άλλα ακατανόητα. Προφανώς, όπως έχω ξαναπεί, τα στοιχεία για την ανεργία είναι πλαστά και εικονικά. Ξέρουμε πώς βγαίνουν και πώς τα χρησιμοποιείτε. Εγώ τουλάχιστον δεν έχω κάποιον γνωστό ή φίλο τα τελευταία χρόνια που να βρήκε έστω και μία αξιοπρεπή εργασία. Βέβαια, όλα αυτά είναι πολύ μακριά από εσάς. Δεν τα ακούτε, δεν τα βλέπετε, γιατί πλέον δεν κυκλοφορείτε και στους δρόμους. Δεν βλέπετε τα κλειστά μαγαζιά, δεν βλέπετε - ή μάλλον κάνετε πως δεν βλέπετε - το παραεμπόριο που οργιάζει στις μεγάλες πόλεις. Δεν βλέπετε την ερήμωση στα χωριά και τα προβλήματα των αγροτών. Δεν βλέπετε τα άδεια καλάθια της νοικοκυράς στα σουπερμάρκετ και τους οικογενειάρχες να προσέχουν τις τιμές μήπως και βρεθεί κάποια προσφορά. Δεν βλέπετε τους απλήρωτους λογαριασμούς της ΔΕΗ ή τις δόσεις στην εφορία που φέρνουν σε απόγνωση τους Έλληνες πολίτες. Δεν πηγαίνετε φυσικά στις λαϊκές για ευνόητους λόγους, για να δείτε πόσος κόσμος περιμένει μέχρι τελευταία στιγμή για να πέσουν οι τιμές. Δεν σας νοιάζουν φυσικά οι νέοι που φεύγουν κατά χιλιάδες στο εξωτερικό για να βρουν μέσω κάποιου μία απλή εργασία. Τεράστιο ψέμα φυσικά είναι η έξοδος από τα μνημόνια. Ό,τι υπογράψατε το εφαρμόζετε πιστά. Μειώσατε τις συντάξεις, αυξήσατε τους φόρους, διαλύσατε την πρωτογενή παραγωγή, καλύψατε τους μεγαλοοφειλέτες, μειώσατε το αφορολόγητο πριν δύο χρόνια. Προχωρήσετε σε πλειστηριασμούς κατοικιών και μάλιστα πρώτων κατοικιών και με ηλεκτρονικό τρόπο, για να αποφύγετε τις αντιδράσεις. Όσο για τη 13η σύνταξη που επικαλείστε, δεν είναι 13η σύνταξη, όπως μας εξήγησε η Υπουργός. Πρόκειται για ένα προσαρμοσμένο συνταξιοδοτικό επίδομα ανάλογα με τη σύνταξη. Κάποτε λέγατε ότι οι άνθρωποι είναι πάνω από τους αριθμούς. Πραγματικά, τι ειρωνεία! Τώρα μιλάτε μόνο για αριθμούς, πολλοί από τους οποίους είναι εικονικοί. Βλέπουμε και την Έκθεση του Λογιστηρίου του Κράτους. Βλέπουμε τι συμβαίνει, ότι τα μέτρα που πήρε η Κυβέρνηση είναι 1,27 δισεκατομμύριο ευρώ, ενώ ο δημοσιονομικός χώρος είναι 1,4 δισεκατομμύριο ευρώ για το τρέχον έτος. Θα μπορούσαμε να πούμε πάρα πολλά, αλλά ο χρόνος είναι ελάχιστος και ευτυχώς είναι λίγος ο χρόνος που σας έμεινε ακόμα να κυβερνήσετε. Ενδεικτικά θα καταθέσω μια επιστολή από την Ένωση Ψυχιατρικών Κλινικών Ελλάδος, γιατί δεν έχω χρόνο να αναφερθώ. [[Στο σημείο αυτό ο Βουλευτής κ. Αντώνιος Γρέγος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Γράφει, λοιπόν: «Αναρωτιόμαστε σχετικά με τη μείωση στην εστίαση. Δεν είναι εξίσου, αν όχι περισσότερο σημαντικό, να μειωθεί ο συντελεστής ΦΠΑ στην υγεία, τη στιγμή που στις υπόλοιπες ευρωπαϊκές χώρες η υγεία δεν επιβαρύνεται με ΦΠΑ; Στην Ελλάδα οι αρμόδιοι Υπουργοί αρνούνται καν και να ακούσουν για μειώσεις, ενώ παράλληλα νομοθετούν μείωση στον ειδικό φόρο διαφήμισης, εντελώς τυχαία, έναν περίπου μήνα προ των εκλογών». Αναφέρει και άλλα πολλά. Τώρα βέβαια σε αυτό το νομοσχέδιο είδαμε παρέλαση Βουλευτών. Είναι προεκλογική περίοδος. Στους δρόμους και τις γειτονιές δεν σας βλέπουμε πια. Μπορεί κάποιοι να πειστούν από αυτά τα ημίμετρα, αλλά και πάλι νομίζω οι περισσότεροι θα πάρουν ένα μικρό μέρος από τα χρήματα που δικαιούνται, αλλά ξέρουν πια τον λόγο που το κάνετε και θα σας μαυρίσουν στις εκλογές που πλησιάζουν. Ένας απαράδεκτος φόρος - τελειώνω, κύριε Πρόεδρε - είναι αυτός που επιβάλλετε στον κόσμο με τον υψηλό ΦΠΑ για το κρατικό συριζοκάναλο. Θα μου πείτε: «ποιος βλέπει και ποιος πιστεύει τις πολιτικές εκπομπές - σκουπίδια του συγκεκριμένου καναλιού;», όμως εμείς συνεχίζουμε να πληρώνουμε. Τα προεκλογικά ψέματα του Πρωθυπουργού και των Υπουργών δεν θα έχουν το αποτέλεσμα που επιθυμείτε, ούτε και τα αντίστοιχα της Νέας Δημοκρατίας. Εξάλλου το ίδιο είστε, το έχω ξαναπεί, μνημονιακοί και οι μεν και οι δε. Το αποδεικνύετε κάθε μέρα με κάθε τρόπο. Θυμάμαι πώς κορόιδευε ο κόσμος την κυβέρνηση Σαμαρά - Βενιζέλου όταν έλεγαν ότι βγαίνουμε στις αγορές. Το ίδιο γίνεται και τώρα. Επειδή ελέγχετε τα μέσα ενημέρωσης, κανάλια και κάποιες φυλλάδες, νομίζετε ότι ο λαός σας πιστεύει. Δεν πιστεύει ούτε τους στημένους δημοσιογράφους ούτε τα ψηφοθηρικά κόλπα σας. Την καθημερινότητά του πιστεύει και η ελπίδα που είχατε υποσχεθεί ότι έρχεται, έγινε οργή και απαξίωση. Όσο για τα αφεντικά σας στο Βερολίνο και στις Βρυξέλλες, θα πάρουν σύντομα και αυτοί το μήνυμα, ότι η ανοχή και οι ψεύτικες υποσχέσεις τελείωσαν. Εξ άλλου, δεν αντιπροσωπεύετε πλέον τίποτα: μία μικρή μειοψηφία κομματικών στελεχών και κάποιων βολεμένων. Σύντομα όλα θα αλλάξουν και τίποτα δεν μπορείτε να αλλάξετε. Εμείς θα είμαστε δίπλα στον ελληνικό λαό με κάθε τρόπο και φυσικά απέναντι σε εσάς και τις καταστροφικές πολιτικές σας. Την 26η Μαΐου, εμείς και οι εθνικιστικές δυνάμεις της Ευρώπης θα είμαστε οι νικητές. Ευχαριστώ.
Κύριε Πρόεδρε, θα ήθελα τον λόγο επί της διαδικασίας.
Ένα λεπτό, έχω εκφωνήσει τον κ. Βλάχο. Έχω πει ότι είναι ο κ. Βλάχος και μετά έχω αναγγείλει, αφού προηγουμένως δώσω τον λόγο στον κ. Βρούτση, τον κ. Ξανθό ώστε να παρουσιάσει την τροπολογία του και συνεχίζουμε. Τον λόγο έχει ο κ. Βλάχος, Βουλευτής της Νέας Δημοκρατίας Ανατολικού Τομέα Περιφέρειας Αττικής.
Ευχαριστώ, κύριε Πρόεδρε. Κυρίες και κύριοι συνάδελφοι, η ρύθμιση για τις εκατόν είκοσι δόσεις επιβλήθηκε από το αδιέξοδο στο οποίο η Κυβέρνηση οδήγησε τους πολίτες αλλά και τις επιχειρήσεις. Είναι χαρακτηριστικό ότι οι οφειλές των συμπολιτών μας, όλων μας, προς την εφορία, προς τα ασφαλιστικά ταμεία, ήταν το 2014 περίπου 85 δισεκατομμύρια ευρώ και το ποσό αυτό, τέσσερα χρόνια μετά, έχει εκτιναχθεί στα 140 δισεκατομμύρια ευρώ. Επίσης, τέσσερα εκατομμύρια πολίτες έχουν οφειλές στην εφορία που υπερβαίνουν τα 104 δισεκατομμύρια ευρώ, ενώ περίπου 1,5 εκατομμύριο πολίτες έχουν οφειλές στα ασφαλιστικά ταμεία που προσεγγίζουν τα 40 δισεκατομμύρια ευρώ. Την ίδια στιγμή, πάνω από ένα εκατομμύριο πολίτες έχουν υποστεί κατασχέσεις και σχεδόν ένα εκατομμύριο πολίτες είναι αντιμέτωποι με κατασχέσεις και πλειστηριασμούς το επόμενο διάστημα. Άρα, η ρύθμιση των εκατόν είκοσι δόσεων ήταν εντελώς απαραίτητη μέσα από τις συνθήκες οι οποίες δημιουργήθηκαν. Όλα αυτά τα στοιχεία που ανέφερα, δημιούργησαν την ανάγκη και η ανάγκη απαιτούσε μία ρύθμιση. Η ρύθμιση την οποία έφερε η Κυβέρνηση, μπορεί κανείς να ισχυριστεί ότι είναι σωστή; Είναι μια ρύθμιση, ασφαλώς, αλλά μπορούσε να έρθει κάτι καλύτερο, αφού μένουν εκκρεμότητες. Υπάρχουν κόφτες στη ρύθμιση αυτή και πολλοί συμπολίτες μας όταν προσέλθουν να ρυθμίσουν, να τακτοποιήσουν τις υποχρεώσεις τους, θα καταλάβουν, δυστυχώς, ότι η ρύθμιση αυτή δεν τους αφορά. Η ρύθμιση αυτή η οποία έρχεται έχει κραυγαλέα σημεία. Κραυγαλέο σημείο είναι ότι έχει μόνο δεκαοκτώ δόσεις για εκκρεμότητες οι οποίες υπάρχουν σε επιχειρήσεις και γενικά σε συμπολίτες μας που έχουν επιχειρηματική δραστηριότητα. Έστω και κάτω από προϋποθέσεις μπορούν να φτάσουν τις τριάντα. Είναι ένα πρόβλημα που προφανώς θα δημιουργηθεί και θα αναδειχθεί το επόμενο διάστημα. Γι' αυτό, λοιπόν, η Κυβέρνηση και με αυτό που είπα προηγουμένως, δείχνει ότι δεν είδε με γενναιότητα αυτήν τη ρύθμιση. Δεν θέλησε να δώσει λύση στην πηγή του προβλήματος, αλλά όπως - όπως, λίγο πριν τις εκλογές, να έρθουν οι εκατόν είκοσι δόσεις και από εκεί και πέρα ό,τι γίνει έγινε. Επίσης και το διάστημα το οποίο δίνει - σαράντα πέντε μέρες - θα έλεγα ότι είναι λίγο, αλλά αυτό είναι κάτι το οποίο μπορούμε να το δούμε και στη συνέχεια και να δοθεί παράταση. Δεν υπάρχει, λοιπόν, καμμία πρόβλεψη για τους συνεπείς. Εδώ θα πρότεινα, κύριοι Υπουργοί της Κυβέρνησης, να συμπεριληφθούν και οι συνεπείς συμπολίτες μας των εκατό δόσεων, οι οποίοι αγανακτούν να βγάλουν τις υποχρεώσεις τους. Κινδυνεύουν ανά πάσα στιγμή να εκπέσουν της ρύθμισης που έχουν κάνει, γιατί βεβαίως έχουν συμφωνήσει μια υψηλή δόση, την οποία δεν θα μπορέσουν πιθανώς μέχρι το τέλος να την τακτοποιήσουν. Θα μπορούσαν οι συνεπείς - το λέω ξανά - συμπολίτες μας των εκατό δόσεων να ενταχθούν στη ρύθμιση των εκατόν είκοσι δόσεων. Αυτό σημαίνει «γενναιότητα», αυτό σημαίνει «βλέπω το πρόβλημα», αυτό σημαίνει «θέλω να δώσω λύση» και όχι μετά από λίγους μήνες, να συζητάμε ξανά τα ίδια. Αυτά όσον αφορά το πρώτο μέρος με τις εκατόν είκοσι δόσεις. Ερχόμαστε στην περίφημη τροπολογία. Εδώ πραγματικά, κυρίες και κύριοι συνάδελφοι, έχουμε τέσσερις μύθους - κατά τη γνώμη μου - και δέκα αλήθειες. Ο πρώτος μύθος είναι ότι οι πολλοί γεύονται τους καρπούς των θυσιών τους με αυτήν την τροπολογία. Η αλήθεια είναι ότι οι πολλοί πραγματικά δεν απολαμβάνουν τίποτα. Και εννοώ το ένα εκατομμύριο ανέργους και κυρίως εκείνους που είναι μακροχρόνια άνεργοι. Μιλώ για τις οικογένειες που δεν έχουν καθόλου εισόδημα, μιλώ για εκείνους που είναι άστεγοι ή που γενικά αντιμετωπίζουν προβλήματα καθημερινής επιβίωσης. Η δεύτερη αλήθεια είναι ότι ακόμα και από εκείνους τους οποίους επιλέξατε να πάρουν αυτό το προεκλογικό επίδομα, δηλαδή οι συνταξιούχοι, έχετε αφαιρέσει δέκα, επιστρέφετε ένα και θέλετε με αυτό να πείσετε ότι πρέπει να είναι ικανοποιημένοι. Μιλώ για το ΕΚΑΣ, το οποίο καταργήσατε, το οποίο ήταν σε μόνιμη βάση και σήμερα γίνεται προσπάθεια να αντικατασταθεί αυτό με ένα προεκλογικό επίδομα. Με δεδομένο ότι έχετε ψηφίσει και τη μείωση του αφορολόγητου - αν αυτό ισχύσει και σαν ψηφισμένο κανείς πρέπει να περιμένει ότι θα ισχύσει - ουσιαστικά αυτά τα οποία σήμερα δίνετε, θα επιστραφούν πολλαπλάσια. Έρχομαι στον δεύτερο μύθο, δηλαδή ότι προέρχεται από το υπερπλεόνασμα του προϋπολογισμού. Η αλήθεια είναι ότι προέρχεται από την υπερφορολόγηση, την περικοπή των δημοσίων επενδύσεων, τα χρήματα που καθυστερεί το δημόσιο να καταβάλλει τόσο προς τις επιχειρήσεις, όσο και προς τους πολίτες. Αναφέρω εδώ κάτι που ακούστηκε επανειλημμένα σε αυτήν την Αίθουσα, ότι υπάρχουν πάνω από διακόσιες χιλιάδες συμπολίτες μας που περιμένουν να πάρουν τις συντάξεις τους. Τρίτος μύθος: «Καταβάλλεται τώρα, γιατί τώρα το επιτρέπει η δημοσιονομική κατάσταση της χώρας». Η αλήθεια, κυρίες και κύριοι συνάδελφοι, είναι ότι καταβάλλεται τώρα, γιατί εξυπηρετεί αποκλειστικά και μόνο τις εκλογικές σκοπιμότητες της Κυβέρνησης και συγκεκριμένα του ΣΥΡΙΖΑ. Θυμίζω τους πανηγυρισμούς, τις γραβάτες, τις πομπώδεις δηλώσεις τον Αύγουστο του 2018 ότι τάχα βγήκαμε από τα μνημόνια και την επιτήρηση. Αλλά από τότε πέρασαν εννέα μήνες. Εύλογο, λοιπόν, είναι το ερώτημα: Γιατί τώρα; Γιατί όχι τον Οκτώβριο, τον Νοέμβριο, τον Φεβρουάριο, τον Μάρτιο; Γιατί τώρα; Η αλήθεια είναι ότι πρόκειται για τη μεγαλύτερη επιχείρηση εξαγοράς ψήφων τα τελευταία χρόνια. Αποκαλυπτικό δε είναι - να σας θυμίσω λίγο, το έχετε δει όλοι - το πρωτοσέλιδο καθημερινής εφημερίδας, η οποία αναφέρει «τεράστια ανταπόκριση στην κοινωνία από τα μέτρα σύμφωνα με τις πρώτες μετρήσεις». Άρα, οι μετρήσεις είναι εκείνο που ενδιαφέρει. «Το πακέτο Τσίπρα κλείνει την ψαλίδα ανάμεσα στη Νέα Δημοκρατία και τον ΣΥΡΙΖΑ». Άρα, αυτό το πακέτο δεν δόθηκε - και κανείς δεν το περιμένει - προς ανακούφιση των συμπολιτών μας, αλλά για κλείσει η περίφημη ψαλίδα για να πάμε στις εκλογές. Δηλαδή, στη σκοπιμότητα των εκλογών κοροϊδεύουμε τους συμπολίτες μας. Αυτή είναι η ουσία και με αυτό θα έχετε να αναμετρηθείτε μετά από δέκα μέρες στην κάλπη. Να πάμε στον τέταρτο μύθο. Το πακέτο μέτρων εκτός από την κοινωνική στόχευση έχει λέει και φιλοαναπτυξιακό χαρακτήρα. Η αλήθεια είναι ότι οι συντελεστές ΦΠΑ επιστρέφουν στα επίπεδα που τους παραλάβατε το 2014 με την κυβέρνηση της Νέας Δημοκρατίας. Κατ' αυτόν τον τρόπο, βεβαίως, αναγνωρίζετε τις ολέθριες συνέπειες της πολιτικής σας στην οικονομία όλα αυτά τα χρόνια. Η αλήθεια είναι ότι κανένα φιλοαναπτυξιακό μέτρο δεν περιλαμβάνει το πακέτο. Η αλήθεια, επίσης, είναι ότι δεν πρόκειται να έχει και εκλογικά αποτελέσματα. Και αυτό έχει αποδειχθεί κατ' επανάληψη. Είναι μία κίνηση απελπισίας και μόνο.
Κύριε Βλάχο, συντομεύετε την ομιλία σας.
Τελειώνω, κύριε Πρόεδρε. Ωστόσο - και αυτή είναι η πικρή αλήθεια - με την πολιτική σας προσπαθείτε να καλλιεργήσετε και να εντείνετε τη διαίρεση στην ελληνική κοινωνία ανάμεσα σε αυτούς που παράγουν, που καινοτομούν, που δημιουργούν εισόδημα και σε αυτούς που εσείς θέλετε να εξαρτώνται από τα επιδόματα. Τους πρώτους τους θεωρείτε εχθρούς σας και στην πράξη τους τιμωρείτε με την εξαντλητική φορολόγηση και όχι μόνο, επειδή τολμούν να είναι παραγωγικοί.
Κύριε Βλάχο, σας παρακαλώ συντομεύετε.
Σε μισό λεπτό, κύριε Πρόεδρε. Στους δεύτερους επενδύετε πολιτικά. Προσπαθείτε να τους δελεάσετε. Στην πραγματικότητα, όμως, προκαλείτε μεγαλύτερη ζημιά. Τους εγκλωβίζετε στην παγίδα της φτώχειας, της ανέχειας, της εξάρτησης από τα επιδόματα. Κυρίες και κύριοι συνάδελφοι, η αλήθεια είναι ότι η πατρίδα μας σε λίγο καιρό πρόκειται να έχει μία άλλη κυβέρνηση. Το αργότερο μέχρι το φθινόπωρο θα γίνουν εκλογές. Ευχής έργον είναι οι εκλογές να γίνουν νωρίτερα. Και τότε η κυβέρνηση της Νέας Δημοκρατίας με μία άλλη πολιτική θα φροντίσει να μεγαλώσει η πίτα για να μπορούν όλοι να απολαμβάνουν κάτι περισσότερο. Μία κυβέρνηση η οποία θα επενδύει πολιτικά στη δύναμη του πολίτη και δεν θα επιχειρεί να κερδοσκοπήσει εκλογικά στην αδυναμία του. Σας ευχαριστώ.
Θα δώσω τον λόγο για ένα λεπτό στον Υφυπουργό κ. Μπάρκα που θέλει να δώσει μία απάντηση στον κ. Βλάχο. Μετά στον κ. Βρούτση για ένα λεπτό που θέλει να πει κάτι επί της διαδικασίας και ακολουθεί ο κ. Ξανθός που ήρθε πρώτος μέσα στην Αίθουσα σήμερα το πρωί. Ορίστε, κύριε Μπάρκα. Σας δίνω δύο λεπτά μόνο.
Κύριε Πρόεδρε, δέκα δευτερόλεπτα θέλω μόνο.
Δεν βάζω χρόνο.
Μην βάλετε. Μίλησε ο κ. Βλάχος για τη δυνατότητα ένταξης των ανθρώπων στην νέα ρύθμιση. Γι' αυτούς, δηλαδή, που έχουν κάνει ήδη μία ρύθμιση. Κύριε Βλάχο, είναι το άρθρο 7 του νομοσχεδίου. Μπορούν να επιλέξουν τις εκατόν είκοσι δόσεις ακόμα κι αυτοί που έχουν ενταχθεί στις εκατό δόσεις. Ευχαριστώ πολύ.
Ωραία. Ο κ. Βρούτσης έχει τον λόγο για δύο λεπτά.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, ο Πρόεδρος της Νέας Δημοκρατίας, ο Κυριάκος Μητσοτάκης και το σύνολο της Κοινοβουλευτικής Ομάδας της Νέας Δημοκρατίας καταθέσαμε την τροπολογία για τη μείωση του ΦΠΑ συνολικά της εστίασης και όχι κουτσουρεμένα, όπως είχε έρθει, από το 24% στο 13%. Δηλαδή, επιστροφή στο 2014, για να ανακουφιστούν οι καταναλωτές, για να ανακουφιστούν οι μικρομεσαίες επιχειρήσεις, για να γίνει ανταγωνιστική η οικονομία μας, για να ξαναπάρει και πάλι αέρα και οξυγόνο το σύνολο των επιχειρήσεων της χώρας. Αυτή είναι η τροπολογία, κύριε Πρόεδρε, την οποία θα καταθέσω και στα Πρακτικά. Θα παρακαλέσω, λοιπόν, από δω και πέρα οι ομιλητές οι οποίοι θα ακολουθήσουν εκ μέρους του ΣΥΡΙΖΑ και κυρίως η Κυβέρνηση να τοποθετείται επί της τροπολογίας, εάν κάνει δεκτή τη μείωση του ΦΠΑ από το 24% στο 13%, δηλαδή την τροπολογία της Νέας Δημοκρατίας. Ευχαριστώ πολύ.
Κύριε Βρούτση, δεν χρειάζεται να την καταθέσετε στα Πρακτικά. Είναι ήδη κατατεθειμένη.
Δεν πειράζει. Να υπάρχει.
Αφού σας λέω ότι είναι ήδη καταχωρημένη. Ο κ. Ξανθός έχει τον λόγο. Λόγω του ότι έχει υπομονή από το πρωί, αντί για πέντε λεπτά του θα βάλω επτά λεπτά.
Ευχαριστώ, κύριε Πρόεδρε. Θέλω να παρουσιάσω την τροπολογία με γενικό αριθμό 2174 και ειδικό 182, μαζί με μία νομοτεχνική αλλαγή που κάναμε και η οποία θα σας διαμοιραστεί. Η τροπολογία αυτή αφορά τη ρύθμιση μιας εκκρεμότητας η οποία ανακαλύφθηκε πριν από λίγο καιρό μετά από έλεγχο του Σώματος Ελεγκτών Επιθεωρητών Δημόσιας Διοίκησης. Στο πλαίσιο της διενέργειας πολλαπλών ελέγχων αυτή την περίοδο, στο πλαίσιο της θεσμικής διερεύνησης υποθέσεων σκανδάλων στο χώρο της υγείας και του φαρμάκου αποκαλύφθηκε ότι υπήρχε μία εκκρεμότητα μη καταβολής ενός οφειλόμενου και νομοθετημένου rebate, δηλαδή μιας έκπτωσης υποχρεωτικής που έπρεπε οι φαρμακευτικές εταιρείες για την τριετία 2006, 2007 και 2008 να καταβάλουν ως ένα ποσοστό 4% επί των εισπράξεων που είχαν από τα ασφαλιστικά ταμεία, το ΙΚΑ, τα άλλα ταμεία και τον ΟΠΑΔ. Αποκαλύφθηκε, λοιπόν, ότι αυτό το ποσό τα 241 εκατομμύρια ευρώ δεν είχε εισπραχθεί ως όφειλε από τους οργανισμούς κοινωνικής ασφάλισης. Το θέμα των ευθυνών δεν είναι της παρούσης. Είμαι σίγουρος ότι το αρμόδιο Υπουργείο Εργασίας το οποίο εποπτεύεται τότε και εποπτεύει τώρα τα ασφαλιστικά ταμεία, θα κάνει τη διερεύνηση που απαιτείται για να αναδειχθεί μέσα από ποιο πλέγμα και ποιο πλαίσιο δημιουργήθηκε αυτή η εκκρεμότητα και δεν υπήρξαν τα αντανακλαστικά να αντιμετωπιστεί. Αυτό το οποίο ρυθμίζουμε τώρα είναι ότι ο καθολικός διάδοχος των ασφαλιστικών ταμείων υγείας, ο ΕΟΠΥΥ δηλαδή, έχει τη δυνατότητα και την υποχρέωση να καταλογίσει σε κάθε εταιρεία το οφειλόμενο ποσό και στη συνέχεια να το συμψηφίσει στο πλαίσιο μάλιστα των εκατόν είκοσι δόσεων της ρύθμισης με εκατόν είκοσι δόσεις με τρέχουσες υποχρεώσεις. Άρα, με αυτό τον τρόπο κανονίζουμε και ρυθμίζουμε ότι αυτή η οφειλή δεν θα παραμείνει παραγεγραμμένη. Θα συμψηφιστεί με τις τρέχουσες υποχρεώσεις. Νομίζω ότι με αυτό τον τρόπο καταλαβαίνουμε όλοι ότι προστατεύεται το δημόσιο συμφέρον. Ένα πολιτικό συμπέρασμα είναι ότι για διάφορους λόγους, έλλειψη αντανακλαστικών, ολιγωρία, αβελτηρία, έλλειψη πολιτικής βούλησης - θα το δούμε αυτό - την περίοδο της υποτιθέμενης ανάπτυξης και ευημερίας, την περίοδο που η φαρμακευτική δαπάνη η δημόσια φαρμακευτική δαπάνη ήταν στο peak, την περίοδο που δεν υπήρχαν ούτε δημοσιονομικά προβλήματα στη χώρα ούτε περιορισμοί, ούτε μέτρα λιτότητας, ορισμένες μεγάλες επιχειρήσεις, αλλά και μικρές επιχειρήσεις, όλες οι φαρμακευτικές εταιρείες, δεν κατέβαλαν τα οφειλόμενα ποσά με βάση τις νομοθετικές προβλέψεις εκείνης της περιόδου. Νομίζω, λοιπόν, ότι αυτό είναι ένα σήμα ότι όντως ήταν διάτρητο το σύστημα εποπτείας και χρηστής διαχείρισης του δημοσίου χρήματος εκείνη την περίοδο. Αυτό, μαζί με πολλά άλλα φυσικά, συνέβαλε στον συνολικό δημοσιονομικό εκτροχιασμό και στη χρεωκοπία της χώρας. Νομίζω, λοιπόν, ότι με τη ρύθμιση αυτή αντιμετωπίζουμε αυτή την εκκρεμότητα. Βεβαίως με έναν βιώσιμο τρόπο. Γι' αυτό και θεωρήσαμε ότι όντως επειδή υπάρχουν αυτή την περίοδο πολλαπλές επιβαρύνσεις και επιστροφές από rebate και clowback για τη φαρμακοβιομηχανία, ότι έπρεπε να ενταχθεί στο πλαίσιο της ρύθμισης των εκατόν είκοσι δόσεων ακριβώς για να διασφαλίσουμε την εισπραξιμότητα αυτών των χρημάτων.
Κύριε Πρόεδρε, θα ήθελα τον λόγο.
Δεν θα ανοίξουμε κουβέντα, κύριε Λοβέρδο. Σας δίνω τον λόγο για δύο λεπτά. Εμένα με ενδιαφέρει το νομοσχέδιο τώρα.
Ευχαριστώ, κύριε Πρόεδρε. Εάν η τροπολογία διευκολύνει αυτή την είσπραξη, δεν μπορεί Βουλευτής να είναι κατά. Αλλά θα ανέμενα από τον προλαλήσαντα, όχι τώρα μόνο, αλλά επί περίπου έναν μήνα που το θέτουμε αυτό το θέμα, να έκανε την επισήμανση ότι από το 2009, 2010, 2011, δηλαδή στη δική μου θητεία ως Υπουργού Εργασίας και μετά, το ελληνικό δημόσιο εισέπραξε 387 εκατομμύρια από αυτό το rebate. Στοιχειώδης επάρκεια πολιτικής φρόνησης και γενναιοδωρίας προϋπέθετε ότι αυτό θα έχει καταγραφεί από τους λαλούντες επί του θέματος και από τον προλαλήσαντα. Αυτό ήθελα να επισημάνω, κύριε Πρόεδρε, και τίποτε άλλο.
Ορθώς το είπατε. Κύριε Ξανθέ, θέλω κι εγώ μια διευκρίνιση. Είναι αλήθεια αυτό που έχω πληροφορηθεί - γιατί, όπως είπατε, ήταν του Υπουργείου Κοινωνικής Ασφάλισης και Εργασίας θέμα. Δεν ήταν του πολύπαθου Υπουργείου Υγείας - ότι οι εταιρείες είχαν προσφύγει στο Συμβούλιο Επικρατείας, ότι είχαν κερδίσει τα προσωρινά ασφαλιστικά μέτρα και ότι η τελική απόφαση του Συμβουλίου της Επικρατείας βγήκε το 2011; Και αν αυτό είναι αλήθεια, αντιλαμβάνεστε ότι το κράτος δεν μπορούσε να απαιτήσει μέχρι να ληφθεί η απόφαση από το Συμβούλιο Επικρατείας την είσπραξη των χρημάτων. Είναι αλήθεια αυτό;
Από το 2011 και μετά τι έγινε;
Άλλο λέω. Γιατί εδώ μιλάμε για το 2006 μέχρι το 2009. Είδα την τροπολογία, κύριε συνάδελφε. Ξέρω τι ρωτώ.
Ο κύριος Πρόεδρος έχει δίκιο. Οι φαρμακευτικές εταιρείες προσέφυγαν κατά της ρύθμισης που προέβλεπε ένας νόμος του 2006. Και κυρίως προσέφυγαν κατά της εφαρμοστικής υπουργικής απόφασης, η οποία κατά την άποψή μου είχε μια τραγική αβελτηρία: Δεν είχε την υπογραφή του Υπουργού Οικονομικών. Και προφανέστατα για τυπικούς λόγους κατέπεσε στο Σ.τ.Ε. Το Σ.τ.Ε., δηλαδή, δεν πήρε επί της ουσίας θέση ότι δεν έπρεπε να εισπράττεται έκπτωση από φάρμακα που αγοράζουν τα ασφαλιστικά ταμεία και το ελληνικό κράτος. Και πραγματικά μου κάνει εντύπωση που και χθες σε μία ανακοίνωσή τους οι εκπροσωπήσεις των φαρμακευτικών εταιρειών και οι τρεις μιλούν δημόσια για δήθεν οφειλές. Δεν είναι, λοιπόν, δήθεν οι οφειλές. Είναι πραγματικότατες οι οφειλές. Οι φαρμακευτικές εταιρείες την περίοδο που η δημόσια φαρμακευτική δαπάνη ήταν 5,5 δισεκατομμύρια - τώρα έχει κατέβει στο 1,945- είχαν και τότε την πολιτική να προσπαθούν με κάθε τρόπο να μπλοκάρουν την απόδοση ενός μέρους από αυτά τα έσοδα, όπως είχε νομοθετηθεί.
Εντάξει, κύριε Υπουργέ. Δώσατε τις διευκρινίσεις.
Μισό λεπτό, κύριε Πρόεδρε. Απλώς θέλω να κάνω μια μικρή επισήμανση. Στη συνέχεια ο ΕΟΠΥΥ θεσμοθέτησε ένα rebate της τάξης του 9%. Αυτή την περίοδο μεσοσταθμικά το rebate, δηλαδή η έκπτωση που καταβάλλουν οι εταιρείες, είναι της τάξης του 14%. Και είχαμε προσθέσει και ένα επιπρόσθετο rebate για τα νέα, ακριβά φάρμακα, τα οποία έρχονται στη χώρα για τα δύο πρώτα χρόνια της κυκλοφορίας, που ήταν plus 25%. Εδώ δεν κάνουμε διαγωνισμό του ποιος, εν πάση περιπτώσει, επιβαρύνει περισσότερο τις φαρμακευτικές. Απλώς θέλω να πω με την ευκαιρία, επειδή ακούστηκε…
Μην ανοίξουμε κουβέντα, κύριε Υπουργέ.
Επιτρέψτε μου, κύριε Πρόεδρε. Τελειώνω με αυτό. Ακούστηκε μια κριτική ανεύθυνη και απολύτως δημαγωγική σχετικά με το νέο πλέγμα τιμολογιακής πολιτικής, το οποίο προωθούμε και που ακόμα δεν έχει εφαρμοστεί. Κάποιοι, στελέχη κομμάτων ακούω να μιλάνε εδώ και καιρό στην τηλεόραση και να λένε για αυξήσεις τιμών στα φάρμακα και για δωράκια στη φαρμακοβιομηχανία. Το δελτίο τιμών δεν έχει βγει ακόμα. Θα βγει τέλος του μήνα. Για να καταλαβαίνουμε τι ακριβώς γινόταν στο παρελθόν και ποιος από ολιγωρία, από αβελτηρία και από έλλειψη πολιτικής βούλησης έκανε πραγματικά δωράκια στη φαρμακοβιομηχανία.
Μπαίνουμε σε άλλα χωράφια. Ούτε εγώ ούτε ο κ. Λοβέρδος μιλήσαμε για δήθεν οφειλές.
Κύριε Πρόεδρε, θα ήθελα τον λόγο.
Κύριε Λοβέρδο, δεν μπορώ, δεν γίνεται. Δεν θα τινάξουμε τη συνεδρίαση στον αέρα. Ήθελα τη διευκρίνιση, την οποία πήρα, ότι δεν υπήρχε δυνατότητα να εισπραχθεί το 2006 με 2011 το ποσό αυτό μέχρι να αποφασίσει το Σ.τ.Ε..
Μου δώσατε δύο λεπτά και μίλησα ένα, κύριε Πρόεδρε.
Κύριε Λοβέδρο, σας παρακαλώ. Δεν μπορεί κάθε τρεις και λίγο να ζητάτε τον λόγο. Δεν γίνεται αυτό. Ζητήστε να μιλήσετε ως Κοινοβουλευτικός και θα τα πείτε όλα.
Δεν το μεταχειρίστηκα.
Δεν θα κάνουμε τρεις ομιλίες Κοινοβουλευτικού μέσω των παρεμβάσεων. Αυτά τα ξέρω κι εγώ, που είμαι παλαιότερος. Ορίστε, λοιπόν. Δεν σας βάζω χρόνο.
Δεν το μεταχειρίστηκα το μέσο του Κοινοβουλευτικού Εκπροσώπου. Ζήτησα τον λόγο και ευτυχώς μου τον δώσατε.
Ωραία. Μη χάνουμε χρόνο.
Για ένα λεπτό θα μιλήσω. Τα πρώτα τριάντα δευτερόλεπτα θέλω να τα χρησιμοποιήσω για να πω ότι σε αυτό που εγώ είπα δεν πήρα απάντηση. Και δεύτερον, να προσθέσω ότι πράγματι…
Το ανάποδο. Υπέρ είπατε.
Πράγματι, υπήρξε αυτή η ατέλεια - σκόπιμη, μη σκόπιμη, εγώ δεν είμαι ντετέκτιβ - στην υπουργική απόφαση, την οποία διορθώσαμε. Και έτσι κατέστη δυνατόν να κάνουμε…
Εντάξει.
Τα υπόλοιπα τριάντα δευτερόλεπτα του ενός λεπτού τα έχω για να καλέσω όλα τα κόμματα - εμείς είμαστε πρώτοι - να καταδικάσουμε την επίθεση κατά της δημοσιογράφου Λίλιαν Καραμήτρου. Τα μάθατε.
Νομίζω ότι δεν χρειάζεται κάλεσμα. Το θεωρώ ως αυτονόητο και ως ομόθυμη απόφασή μας.
Πρέπει όλα τα κόμματα να καταδικάσουμε την επίθεση αυτή.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαεπτά συνταξιούχοι υπάλληλοι της Ευρωπαϊκής Ένωσης. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Προχωράμε ως εξής: Ο κ. Γερμενής, ο κ. Ριζούλης, ο κ. Καστόρης, ο κ. Χαρακόπουλος. Τον λόγο έχει ο κ. Γερμενής.
Ευχαριστώ, κύριε Πρόεδρε. Με το σημερινό νομοσχέδιο η Κυβέρνηση ΣΥΡΙΖΑ υπόσχεται ρυθμίσεις οφειλών με πολλές δόσεις, δίνοντας μάλιστα έναν τόνο πανηγυρικό σε αυτές τις εξαγγελίες, ελπίζοντας ότι θα μπορέσετε και πάλι να εξαπατήσετε τους ψηφοφόρους και να αποφύγετε την εκλογική συντριβή. Και το κάνετε κατά την προσφιλή σας συνήθεια, εισάγοντας το παρόν σχέδιο νόμου με τη μορφή του επείγοντος, ώστε να μην δώσετε κανένα περιθώριο ουσιαστικής συζήτησης στις επιτροπές και ταυτόχρονα να έχετε να λέτε ένα νέο παραμύθι στις προεκλογικές σας ομιλίες. [[Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. ΓΕΩΡΓΙΟΣ ΛΑΜΠΡΟΥΛΗΣ]] Εκατόν είκοσι δόσεις, λοιπόν. Αλλά προς ποιους; Και προς πόσους; Γιατί με μια προσεκτική ανάγνωση του υπό ψήφιση σχεδίου νόμου βλέπουμε ότι οι περίφημες εκατόν είκοσι δόσεις αφορούν τη μειοψηφία των οφειλετών και ειδικότερα τα φυσικά πρόσωπα με ετήσιο εισόδημα έως 10.000 ευρώ και οφειλές άνω των 3.000 ευρώ. Και αυτό διότι για τους οφειλέτες - φυσικά πρόσωπα με εισόδημα άνω των 10.000 ευρώ, ο αριθμός των δόσεων καθορίζεται με βάση το συνολικό εισόδημα του οφειλέτη και το ύψος της ρυθμιζόμενης οφειλής με την εφαρμογή προοδευτικά κλιμακωτών συντελεστών. Και πέραν αυτών, όσον αφορά στα χρέη προς την εφορία, τα νομικά πρόσωπα, τα εταιρικά σχήματα κάθε μορφής, αποκλείονται από τις ευνοϊκές ρυθμίσεις, έχοντας το δικαίωμα απλά και μόνο να ρυθμίσουν τις οφειλές τους στις δεκαοκτώ δόσεις, αντί των δώδεκα δόσεων που ίσχυαν μέχρι σήμερα. Βλέπουμε, λοιπόν, ότι η παρούσα ρύθμιση και πιο συγκεκριμένα τα τρία είδη ρυθμίσεων προς ασφαλιστικούς φορείς, προς ΔΟΥ και προς ΟΤΑ, τα οποία προβλέπονται με το υπό ψήφιση σχέδιο νόμου, εισάγουν στην ουσία ημίμετρα, προσπαθώντας να διατηρήσουν μια ισορροπία μεταξύ της ανάγκης ελάφρυνσης των οφειλετών, αλλά και της υποχρέωσης τήρησης των μνημονιακών δεσμεύσεων. Το αποτέλεσμα είναι να τίθενται ισχυρές αμφιβολίες για το κατά πόσο θα είναι σε θέση οι προτεινόμενες διατάξεις να δημιουργήσουν όντως μια ευνοϊκότερη κατάσταση για τους οφειλέτες, χωρίς υποσημειώσεις, εξαιρέσεις και αποκλεισμούς. Χαρακτηριστικό είναι ότι σοβαρές επιφυλάξεις και ενδοιασμούς για το υπό ψήφιση σχέδιο νόμου και ιδίως για την αποτελεσματικότητά του εκφράζουν σημαίνοντες παράγοντες της επιχειρηματικής ζωής της πατρίδας μας, όπως για παράδειγμα ο Πρόεδρος του Επαγγελματικού Επιμελητηρίου Θεσσαλονίκης, ο κ. Ζορπίδης, ο οποίος ορθώς χαρακτηρίζει το παρόν νομοθέτημα «δώρο άδωρον», επισημαίνοντας χαρακτηριστικά ότι δυστυχώς το πολυδιαφημισμένο σχέδιο νόμου για τις περίφημες εκατόν είκοσι δόσεις, το οποίο με μεγάλη αγωνία περίμενε η αγορά και η ιδιωτική οικονομία της πατρίδας μας, είναι δώρο άδωρο για τις μικρομεσαίες επιχειρήσεις. Διότι η μόνη διευκόλυνση που παρέχετε για τα νομικά πρόσωπα, είναι η αύξηση των δόσεων από δώδεκα, που είναι σήμερα, σε δεκαοκτώ, κάτι το οποίο σε καμμία περίπτωση δεν μπορεί να χαρακτηριστεί ικανοποιητικό. Εάν όντως επιθυμούσατε την πραγματική ελάφρυνση των Ελλήνων πολιτών, δεν θα θέτατε τις προϋποθέσεις του άρθρου 17, το οποίο πετάει εκτός ρύθμισης όποιον δεν πληρώσει δύο δόσεις ή όποιον δεν καταφέρει να φανεί συνεπής στην εξόφληση των νέων οφειλών που δημιουργήθηκαν εντός του 2019 και, ταυτόχρονα, θα μεριμνούσατε για την κατάργηση της εξοντωτικής υπερφορολόγησης, η οποία εξαναγκάζει τους πολίτες να καθίστανται ασυνεπείς στις υποχρεώσεις τους. Εμείς έχουμε μία πρόταση, την οποία ως Χρυσή Αυγή επανειλημμένα προτείνουμε κάθε φορά που συζητάμε παρόμοια νομοθετήματα περί ρύθμισης οφειλών: Αποσυνδέστε τη διατήρηση της ρύθμισης προγενέστερων οφειλών από την υποχρέωση εξόφλησης των τρεχουσών ή των μελλοντικών οφειλών. Αντί να δίνετε λύσεις απλές και αποτελεσματικές στα κρίσιμα ζητήματα που απασχολούν τις πλέον παραγωγικές τάξεις της κοινωνίας μας, αρκείστε σε επικοινωνιακού τύπου πυροτεχνήματα περί υποτιθέμενων φορολογικών ελαφρύνσεων και λοιπών μέτρων οικονομικής φύσεως, τα οποία, όμως, δεν αποτελούν τίποτα άλλο παρά τερτίπια και τεχνάσματα. Έχετε διαχρονικά αποδείξει - η Κυβέρνηση ΣΥΡΙΖΑ - , είτε χρησιμοποιώντας τα δεκανίκια των ΑΝΕΛ είτε τα νέα μεταγραφικά σας αποκτήματα, ότι πρωτίστως ενδιαφέρεστε για την πλήρη ικανοποίηση των μνημονιακών σας δεσμεύσεων και δευτερευόντως για την κάλυψη των αναγκών των Ελλήνων πολιτών. Εν κατακλείδι, λοιπόν, είναι προφανές ότι διστάζετε να εφαρμόσετε συγκεκριμένες ρυθμίσεις, οι οποίες όντως θα επέφεραν ουσιαστική αλλαγή στην αγορά, όπως είναι αυτές που προαναφέραμε, και με τις οποίες θα συνέχιζαν να εξυπηρετούνται οι οφειλές προγενέστερων ετών, ακόμη κι αν για τον οποιονδήποτε λόγο δεν θα μπορούσε ο φοροοφειλέτης να ανταποκριθεί άμεσα στις τρέχουσες φορολογικές του υποχρεώσεις. Προτιμάτε, λοιπόν, να ακολουθήσετε την πεπατημένη οδό των ημίμετρων, των αναποτελεσματικότερων ρυθμίσεων, οι οποίες στην ουσία χρησιμεύουν απλά και μόνο ως προεκλογικά σας εργαλεία. Το ότι σε πολύ σύντομο χρονικό διάστημα θα αρχίσουν να χάνουν τις προτεινόμενες ρυθμίσεις όσοι οφειλέτες υπαχθούν σε αυτές, προφανώς και δεν σας ενδιαφέρει. Αρκεί να έχουν περάσει οι εκλογές όσο πιο ανώδυνα γίνεται για εσάς και την Κυβέρνησή σας. Τέλος, θα ήταν ιδιαίτερα ενδιαφέρον να ακούσουμε με ποιον τρόπο θα αντιμετωπίσετε το θέμα της μείωσης των συντάξεων, ακόμα και σε ποσοστό 40%, η οποία θα επέλθει λόγω του επανυπολογισμού των οφειλών, ιδίως όταν αυτές αφορούν σε οφειλέτες οι οποίοι βρίσκονται προ των πυλών της συνταξιοδότησης. Αφήστε, λοιπόν, την υποκρισία και τις επικοινωνιακές φιέστες και φροντίστε, έστω και την τελευταία στιγμή, να καταστήσετε όσο γίνεται πιο αποτελεσματικό το παρόν σχέδιο νόμου. Ευχαριστώ.
Τον λόγο έχει ο κ. Ανδρέας Ριζούλης από τον ΣΥΡΙΖΑ. Θα ακολουθήσει ο κ. Καστόρης, ο κ. Τσιάρας, ο κ. Χαρακόπουλος και μετά η Υπουργός κ. Φωτίου. Κύριε Ριζούλη, έχετε τον λόγο.
Ευχαριστώ, κύριε Πρόεδρε. Νομίζω ότι δύο είναι εκείνα τα στοιχεία της αντιπαράθεσης και της επιχειρηματολογίας από την Αξιωματική Αντιπολίτευση κυρίως, που δείχνουν τη διαφορετική αντίληψη που υπάρχει για το πώς αντιλαμβανόμαστε την κοινωνία, το κράτος αγοράς και κυρίως σε αντιπαράθεση με το κοινωνικό κράτος. Κατ' αρχάς, το ένα είναι αυτό που είδα χθες και στην τηλεόραση. Σε μια περιοδεία ο κ. Μητσοτάκης επανέλαβε, «Εμείς δεν θέλουμε πολίτες εξαρτημένους από επιδόματα». Μάλιστα, έχουμε ακούσει πολλούς άλλους από τη Νέα Δημοκρατία - τους έχει ξεφύγει και δημόσια, αλλά το λένε και όχι δημόσια - να λένε ότι αυτοί οι οποίοι παίρνουν τα επιδόματα, είναι τεμπέληδες, δηλαδή ότι καθιστούμε ένα μέρος του πληθυσμού τεμπέληδες. Πίσω από αυτήν τη λογική της εξάρτησης από επιδόματα - αν θυμάστε καλά οι άνεργοι ήταν ένα εκατομμύριο τετρακόσιες χιλιάδες - ουσιαστικά στοχοποιείται ένα μέρος του πληθυσμού, ο οποίος με τις πολιτικές λιτότητας μπήκε στην άκρη και ουσιαστικά επιτιθόμαστε στο κοινωνικό κράτος. Εδώ τίθεται το ερώτημα - για να θυμηθούν και οι πολίτες - τι θα γινόταν αν ήσασταν στην κυβέρνηση εσείς που απαξιώνετε τα επιδόματα και την προστασία των ευάλωτων ομάδων, εσείς που λέτε ότι δεν πρέπει να υπάρχουν. Να θυμηθούν όλοι αυτοί οι άνθρωποι το 2010-2014 και να δουν ποιο θα ήταν το μέλλον αν συνεχιζόταν. Είναι αμετανόητοι για τις πολιτικές που εφαρμόστηκαν μέχρι τώρα, αλλά και πολέμιοι σε όσα ευνοϊκά μέτρα έρχονται, γιατί το αρχικό σχέδιο του Διεθνούς Νομισματικού Ταμείου και όλων αυτών των κύκλων στην Ευρώπη δεν εφαρμόζεται μέχρι τέλους. Και ακούσαμε να σας ξεφεύγει δημόσια και αυτό με τα επταήμερα. Όταν λες «θέλω επταήμερο», «να έχει τη δυνατότητα με συναίνεση του εργοδότη να δουλεύει επτά μέρες ο εργαζόμενος», ανασκεύασέ το όσο θες μετά εσύ και πες «έλεγα πως είναι οι επτά μέρες που δουλεύουν, αλλά είναι πέντε και πάρτε συλλογικές συμβάσεις». Άλλο του ξέφυγε του ανθρώπου: συναίνεση του εργαζόμενου με τον εργοδότη για επτά μέρες εργασία. Το άλλο που αναφέρθηκε είναι ότι το μέτρο της σύνταξης είναι προεκλογικό. Νομίζω, κύριε Υπουργέ, ότι μοιράσαμε 800 εκατομμύρια τον Δεκέμβρη σαν κοινωνικό επίδομα. Αν το κάναμε πριν το Πάσχα, που αυτός ήταν ο στόχος, θα ήταν προεκλογικό γιατί σε είκοσι πέντε μέρες είχαμε εκλογές. Το κάνουμε τώρα, είναι προεκλογικό. Αν το κάναμε μετά τις ευρωεκλογικές, θα ήταν προεκλογικό γιατί έρχονται οι εθνικές εκλογές. Αν το εξαγγέλλαμε πριν τις εθνικές εκλογές για τον Δεκέμβρη, θα λέγαμε ότι είναι ένα μέτρο, υποσχεσιολογία για το αν θα κυβερνήσετε, για να ξεγελάσετε τον ελληνικό λαό. Το θέμα είναι ότι όποτε δίνεται η δυνατότητα - και αυτή δόθηκε μετά τον Αύγουστο του 2018- θα προχωράμε σε τέτοιες παρεμβάσεις. Τώρα έλαχε το 2019, θα το κάνουμε το 2019. Εμείς, λοιπόν, κάνουμε πράξη τη σταδιακή αποκατάσταση των αδικιών με βάση τις δυνατότητες της οικονομίας και τις ελευθερίες που έχουμε μετά την έξοδο από τα μνημόνια. Και η επάνοδος των δώρων που λέτε εσείς, δεν είναι ακριβώς το δώρο. Συγγνώμη - και ρωτάω προς την κάμερα - παίρνει κανείς συνταξιούχος δώρο από το 2012-2013 και μετά και εμείς τώρα δίνουμε ένα δώρο το οποίο δεν είναι ακριβώς το δώρο; Αφού το κόψατε τότε. Από το 2011-2012, πάνε, τέλειωσαν, δεν υπάρχουν δώρα. Τώρα κάνουμε αυτό με τις δυνατότητες που δίνονται. Επίσης, για τις εκατόν είκοσι δόσεις και όλα αυτά που λέτε για τη μεσαία τάξη: Κατ' αρχάς, το 80% με 90% των ανθρώπων οι οποίοι θα πάνε να διευθετήσουν τις εκατόν είκοσι δόσεις για τις συντάξεις τους -80% σε σχέση με αυτό που οφείλουν - είναι η μεσαία τάξη που διαλύσατε, είναι τα τριακόσιες χιλιάδες λουκέτα στα μαγαζιά το 2010-2014. Αυτοί είναι που χρωστάνε στα ασφαλιστικά ταμεία, στο ΤΕΒΕ. Δεν χρωστάει ο εργαζόμενος, ο δημόσιος υπάλληλος. Η επίθεσή σας, λοιπόν, είναι στη μεσαία τάξη που καταστρέψατε και θέλετε να τη βάλετε στο περιθώριο, να μην μπορεί να έχει ούτε σύνταξη ούτε ένα επίδομα να ζήσει. Και αυτό είναι το σημαντικό. Και υπάρχουν και κάποια άλλα, πιο μικρά, που θα έρθουν τις επόμενες ημέρες. Αν δεν είναι αυτοί οι συνταξιούχοι που περιμένουν, που χρωστάνε από το 2012, 2013 και 2014 και έκλεισαν τα μαγαζιά τους, που δεν μπορούσαν να πληρώσουν εισφορές, να μου το πείτε να το ξέρω κι εγώ. Επίσης, κάποιες άλλες τροπολογίες, μικρές, οι οποίες δεν αναφέρονται, πάλι δείχνουν τη λογική μας. Θα έρθει αργότερα, σε λίγο καιρό, η τροπολογία για τις καθαρίστριες, βαρέα και ανθυγιεινά. Αυτή είναι η λογική μας. Πόσες είναι; Οκτακόσιες; Χίλιες; Θα αποκατασταθούν. Οι ελαφρύνσεις που προβλέπονται με τις τροπολογίες, ενοχλούν. Περισσότερο, όμως, ενοχλεί η επανασύσταση του κοινωνικού κράτους, η στήριξη της δημόσιας υγείας και της παιδείας. Οι Έλληνες και οι Ελληνίδες - και θα το δούμε, βέβαια, στις 26 Μαΐου στις εκλογές - έχουν καταλάβει ότι το μέλλον το οποίο ευαγγελίζεστε και τους επιφυλάσσετε, είναι το παρελθόν του 2010-2014. Αυτή είναι όλη η επιχειρηματολογία σας. Και θέλουμε να δούμε και την απάντησή τους, την οποία και θα δούμε στις ευρωεκλογές. Ευχαριστώ.
Τον λόγο έχει ο κ. Αστέριος Καστόρης από τον ΣΥΡΙΖΑ.
Κυρίες και κύριοι, μιας και τις τελευταίες μέρες γίνεται πολλή συζήτηση για σκάφη, κότερα, βαπόρια κ.λπ., θα ήθελα να πω σε όλους εσάς που δεν καταλαβαίνετε, ότι η χώρα έχει γυρίσει οριστικά πια το τιμόνι, έχει αλλάξει ρότα. Αποφύγαμε τα βράχια και αρμενίζουμε προς ήρεμες θάλασσες, με το πλήρωμα - θα το πω - ταλαιπωρημένο ακόμα από τις υπερπροσπάθειες, αλλά αισιόδοξο και δυνατό, με τη βεβαιότητα ότι η Σκύλλα και η Χάρυβδη έμειναν πίσω μας. Και τελικά τα καταφέραμε. Μπορεί να μη φτάσαμε ακόμα στην Ιθάκη, αλλά βήμα - βήμα, μέτρο το μέτρο, προχωράμε μπροστά. Τον περασμένο Αύγουστο βγήκαμε από τα μνημόνια και η Ελλάδα στάθηκε στα πόδια της. Για να τα καταφέρει η Ελλάδα, έδωσε σκληρές μάχες, με αυτήν την Κυβέρνηση, σε ένα πολύ δυσμενές πλαίσιο, όπου η κυρίαρχη ευρωπαϊκή ελίτ ήθελε να δώσει ένα μάθημα στους Έλληνες, όπως έλεγε. Απέναντί μας ήταν ο κ. Βέμπερ, ο φίλος του κ. Μητσοτάκη, ο πρωτεργάτης του Grexit εκείνη την εποχή, που ήθελε να τιμωρήσει τη χώρα μας, επειδή σήκωνε κεφάλι, αλλά κι άλλοι φίλοι του κ. Μητσοτάκη, όπως ο κ. Όρμπαν και ο κ. Κουρτς που σήκωναν φράχτες, κλείνοντας τα βόρεια σύνορά μας, όταν ήταν σε μεγάλη ένταση η προσφυγική κρίση. Οι μάχες, όμως, δεν τέλειωσαν. Συνεχίζουν σήμερα και θα συνεχίσουν για πολύ ακόμα. Μία τέτοια μάχη απέναντι στην αδικία, απέναντι στην πολιτική που υπερχρέωσε τη μισή Ελλάδα στα ασφαλιστικά ταμεία και τις εφορίες, είναι και ο σημερινός νόμος, ένας νόμος που κατά γενική ομολόγια είναι νόμος ανακούφισης κατ' αρχάς σε 1,3 εκατομμύρια πολίτες που συσσώρευσαν χρέη στα ασφαλιστικά ταμεία, γιατί στα χρόνια της κρίσης αναγκάστηκαν να επιλέξουν ανάμεσα στη δική τους επιβίωση και της οικογένειάς τους ή στο να πληρώσουν, να καλύψουν τις ασφαλιστικές εισφορές. Και, φυσικά, επέλεξαν το πρώτο. Δεν ήταν μπαταχτσήδες. Ήταν θύματα των πολιτικών επιλογών των προηγούμενων κυβερνήσεων, που είχαν οδηγήσει τα ταμεία σε απόλυτη κατάρρευση. Ήταν θύματα εκείνων των πολιτικών επιλογών, που επέβαλαν τις εξοντωτικές εισφορές, που οδήγησαν σε αδιέξοδα, αλλά και σε λουκέτα τις μικρές επιχειρήσεις. Κι είναι οι εκπρόσωποι σήμερα εκείνων των πολιτικών που ξέρουν πολύ καλά ότι το 97% των οφειλών δημιουργήθηκαν προ ΕΦΚΑ, πριν από το νόμο Κατρούγκαλου. Όμως, έρχονται σήμερα και κάνουν τους ανήξερους ή και τους αθώους, ρίχνοντας ευθύνες στη σημερινή Κυβέρνηση για βάρη που οι προηγούμενοι είχαν δημιουργήσει. Τολμούν να λοιδορούν τη 13η σύνταξη, απαξιώνοντας για ακόμη μία φορά τους απόμαχους της δουλειάς, που τους έκοψαν δέκα φορές οριζόντια τη σύνταξή τους, αφού προηγουμένως είχαν λεηλατήσει, χωρίς ντροπή, τα ασφαλιστικά τους ταμεία. Έχουν το θράσος να το παίζουν προστάτες των συνταξιούχων αυτοί που άφησαν πίσω τους το 2015 χρέη 1,1 δισεκατομμύρια ευρώ στα ταμεία και 400.000 αδιεκπεραίωτες συντάξεις. Έχουν το θράσος να το παίζουν προστάτες και των αγροτών που επί δεκαετίες τους αντιμετώπιζαν ως πολίτες δεύτερης κατηγορίας, δίνοντας υποτίθεται κάποιες συντάξεις που δεν ήταν ούτε ίσα με το χαρτζιλίκι μικρών παιδιών. Είναι, όμως, και οι αγρότες που παίρνουν σήμερα μία ανάσα επιπλέον από το νομοσχέδιο, είναι οι δεκάδες χιλιάδες αγρότες που δεν μπορούσαν να πάρουν σύνταξη, γιατί χρωστούσαν στον ΟΓΑ πάνω από 4.000 ευρώ. Αυτό το όριο ανεβαίνει στα 6.000. Και, βέβαια, με την ένταξή τους στις 120 δόσεις και με την περικοπή 100% όλων των προσαυξήσεων και με 30 ευρώ το μήνα, μπορούν πλέον να πάρουν τη σύνταξή τους. Είναι οι χιλιάδες βιοτεχνίες που βρέθηκαν σε αδυναμία να εξυπηρετήσουν τις υποχρεώσεις τους, λόγω της βαθιάς και παρατεταμένης κρίσης, που έχουν κλείσει τις επιχειρήσεις τους και δεν μπορούσαν να βγουν στη σύνταξη. Μπορεί η Αξιωματική Αντιπολίτευση να ψάχνει όσα προσχήματα θέλει για να ψέξει τη ρύθμιση των 120 δόσεων. Οι ασφαλισμένοι, όμως, της χώρας μπορούν σήμερα να τελειώσουν με τα βάρη του παρελθόντος. Με το κούρεμα έως και 85% των προσαυξήσεων και τον επανυπολογισμό όλων των χρεών τους, χωρίς εισοδηματικά κριτήρια ή άλλα κριτήρια εντάσσονται στις ρυθμίσεις και μπορούν έτσι να βγάλουν οριστικά τη θηλιά από το λαιμό τους. Ναι, η σημερινή Κυβέρνηση μπορεί να καυχιέται. Μέσα σε αυτές τις αντίξοες συνθήκες κατάφερε να αναδομήσει το ασφαλιστικό σύστημα και να κλείσει ένα ζοφερό κεφάλαιο των ασφαλιστικών εισφορών, για να ξεκινήσει ένα καινούργιο κεφάλαιο όπου οι συνταξιούχοι θα μπορούν πλέον να προσδοκούν αυξήσεις στις συντάξεις τους και όχι περικοπές. Ήδη έχει ξεκινήσει η ανάκτηση της 13ης σύνταξης, ήδη η διαρκής μείωση της ανεργίας και η πάταξη της αδήλωτης εργασίας φέρνουν έσοδα στα ταμεία. Δεν είναι δώρα και παροχές, αλλά είναι επιστροφή από τον κόπο των Ελλήνων πολιτών. Είναι δίκαιο αυτό που γίνεται και γι' αυτό γίνεται πράξη. Είναι αναπτυξιακές παρεμβάσεις για μία άλλη Ελλάδα, για την Ελλάδα των πολλών. Αυτός είναι ο δικός μας δρόμος. Είναι ο δρόμος της δίκαιης ανάπτυξης. Διότι υπάρχει και άλλος δρόμος, ο δικός σας δρόμος, ο δρόμος της Νέας Δημοκρατίας, ο δρόμος της κατάργησης του οκταώρου που ψήφισαν οι Ευρωβουλευτές σας στην Ευρωβουλή, ο δρόμος της επταήμερης εργασίας που ο κ. Μητσοτάκης εξήγγειλε προχθές και όχι κατά λάθος, είναι όλοι αυτοί οι νόμοι που δεν στηρίζουν τους πολλούς, αλλά την ελίτ. Αυτόν, όμως, το δρόμο, το δικό σας δρόμο, θα τον φράξουν οι Έλληνες πολίτες στις εκλογές στις 26 του Μάη. Ευχαριστώ.
Επιτρέψτε μου, πριν δώσω τον λόγο στον επόμενο ομιλητή, ο οποίος είναι ο κ. Τσιάρας, να πω ότι προηγουμένως το Προεδρείο έγινε δέκτης παραπόνων δίκαιων, ενδεχομένως, ή όχι, αυτό θα το κρίνετε εσείς - της κ. Αυλωνίτου, διότι μετατέθηκε η σειρά του κ. Τσιάρα, που ήταν τρεις θέσεις μετά, προκειμένου ο ίδιος να αποδεσμευτεί για να ταξιδέψει σε προγραμματισμένη περιοδεία. Εγώ οφείλω, λοιπόν, να το θέσω στο Σώμα, κατόπιν και της παρατήρησης της κ. Αυλωνίτου. Θεώρησα ότι θα μπορούσε αυτό να διευθετηθεί σε αυτά τα πλαίσια. Επομένως ερωτάται το Σώμα εάν δέχεται να μιλήσει ο κ. Τσιάρας όπως τουλάχιστον αναγνώστηκαν τα ονόματα προηγουμένως;
Κύριε Πρόεδρε, θα ήθελα τον λόγο.
Όχι, δεν σας δίνω τον λόγο.
Θέλω τον λόγο επί προσωπικού.
Γιατί είναι προσωπικό;
Γιατί διαστρεβλώνετε αυτό που συνέβη.
Τι διαστρέβλωσα; Ήλθατε στο Προεδρείο και κάνατε μια παρατήρηση. Πώς να το πω αλλιώς; Η λέξη είναι τώρα το πρόβλημα;
Διαστρεβλώνετε επίτηδες αυτό που σας ανέφερα.
Συγγνώμη, δεν σας έδωσα τον λόγο.
Θα μου τον δώσετε, κύριε Πρόεδρε.
Τι θέλετε να πείτε ακριβώς; Δεν υπάρχει καμμία αιχμή απέναντί σας. Ανέφερα το γεγονός που συνέβη, προκειμένου να ζητήσω τη συναίνεση του Σώματος για να δώσουμε τον λόγο στον κ. Τσιάρα. Αυτό είναι.
Έχετε κάποιο θέμα μαζί μου;
Όχι, κανένα.
Θα ήθελα τον λόγο επί προσωπικού.
Σας παρακαλώ, τέτοιους χαρακτηρισμούς μην τους απευθύνετε σε μένα.
Όπως ο προηγούμενος Πρόεδρος, ο κ. Κακλαμάνης, ανήγγειλε στο Σώμα αυτήν τη διαφορά, να μιλήσει ο κ. Τσιάρας πρώτος, το ίδιο έπρεπε να κάνετε κι εσείς και όχι να ανακοινώνετε τα ονόματα όπως σας αρέσει, χωρίς να το ξέρει το Σώμα. Αυτό σας είπα.
Είδατε που πυροδοτείτε εσείς;
Εσείς δεν κάνετε καλά τη δουλειά σας, όπως την έκανε ο κ. Κακλαμάνης. Δεν έχω θέμα με τον κ. Τσιάρα.
Άρα, είστε εσείς προκατειλημμένη απέναντι στο Προεδρείο και όχι εγώ απέναντι σε σας.
Είστε, γιατί διαστρεβλώσατε ακόμα και το παράπονό μου.
Η προκατάληψη είναι από την πλευρά σας. Λυπάμαι πολύ.
Κάποιο θέμα έχετε.
Λυπάμαι πολύ. Τίποτα άλλο.
Να εκτελείτε τα καθήκοντά σας όπως τα εκτέλεσε ο κ. Κακλαμάνης και να μη διαστρεβλώνετε τα γεγονότα.
Δεν έχετε τον λόγο. Ό,τι ήταν να πείτε, το είπατε.
Ζητήστε συγγνώμη από μένα!
Αν διαφωνεί το Σώμα, ας ειπωθεί η διαφωνία. Αν συμφωνεί, ας δώσουμε τον λόγο στον κ. Τσιάρα, όπως ανέγνωσα τα ονόματα.
Θέλετε να παρουσιάσετε ότι έχω θέμα!
Υπάρχει διαφωνία;
Υπάρχει θέμα με τη διαδικασία που δεν την κάνετε όπως πρέπει!
Ερωτώ και πάλι. Υπάρχει διαφωνία;
Καμμία διαφωνία ούτε και από μένα.
Καλώς. Κυρίες και κύριοι συνάδελφοι, πριν δώσω τον λόγο στον κ. Τσιάρα, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα μαθητές και μαθήτριες και έξι εκπαιδευτικοί συνοδοί τους από το 39ο Δημοτικό Σχολείο Λάρισας. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Ορίστε, κύριε Τσιάρα, έχετε τον λόγο.
Κύριε Πρόεδρε, σας ευχαριστώ. Να ευχαριστήσω και τους συναδέλφους γι' αυτήν τη διευκόλυνση, γιατί αντιλαμβάνεστε ότι υπάρχει ένα βαρύ πρόγραμμα υποχρεώσεων. Με τις παρεμβολές που έγιναν σε όλη την προηγούμενη διάρκεια της συζήτησης, ο καθένας μας έφυγε πολύ μακριά από τον δικό του προγραμματισμό. Ωστόσο, σας ευχαριστώ πολύ. Κυρίες και κύριοι συνάδελφοι, ουσιαστικά συζητάμε ένα νομοσχέδιο το οποίο ξεκίνησε με μία διαφορετική κατεύθυνση, σε ό,τι αφορά, τουλάχιστον, τη στόχευση της Κυβέρνησης, και τελικά φτάσαμε να συζητάμε κάτι εντελώς διαφορετικό. Αυτό που μπορεί κανείς εύκολα και αβίαστα να συμπεράνει, είναι ότι η συζήτηση ετεροπροσδιορίστηκε ή κατευθύνθηκε κάπου αλλού, απλά και μόνο γιατί μεσολάβησαν κάποια γεγονότα, τα οποία είχαν στρέψει τα φώτα της δημοσιότητας κυρίως σε κάτι το οποίο έκανε ο Πρωθυπουργός κατά τη διάρκεια του καλοκαιριού. Ας μην γελιόμαστε. Τα μέτρα τα οποία ήρθαν με τη βροχή των τροπολογιών και η διαδικασία η οποία ξεκίνησε από το Ζάππειο την προηγούμενη Τρίτη, προκειμένου να εξαγγελθούν - και βεβαίως να νομοθετηθούν - από την πλευρά της Κυβέρνησης, δεν θα υπήρχε περίπτωση να νομοθετηθούν αυτήν την περίοδο, με τις συγκεκριμένες συνθήκες. Για άλλο χρόνο τα είχε προγραμματίσει η Κυβέρνηση, για άλλο χρόνο, ενδεχομένως, είχε κάνει το σχεδιασμό της και τελικά καταλήγει σήμερα, προκειμένου να στρέψουμε και τη συζήτηση κάπου αλλού. Και εδώ, βεβαίως, βρίσκεται ο πραγματικός αντιπερισπασμός ή η πραγματική - επαναλαμβάνω - μετάθεση της συζήτησης, σε σχέση με αυτό που αρχικά είχε προγραμματιστεί. Λυπάμαι, κυρίες και κύριοι συνάδελφοι, αλλά ακούγοντας κυρίως τους Βουλευτές της Συμπολίτευσης κατά τη διήμερη συζήτηση, η οποία φαντάζομαι ότι μάλλον θα φτάσει και στην αυριανή ημέρα, με βάση το ρυθμό με τον οποίο εξελίσσεται, με οδηγεί στο συμπέρασμα να κρίνω ότι πιθανότατα αυτό το οποίο χαρακτηρίζει το σύνολο των επιχειρημάτων που μετέρχονται οι Βουλευτές της Συμπολίτευσης είναι η υποκρισία. Και λυπάμαι που το λέω αυτό! Δυστυχώς, υπάρχει μία προσέγγιση αμοραλισμού και αμετροέπειας, η οποία σε έναν πολύ μεγάλο βαθμό απαντάται με την κοινή λογική. Κυρίες και κύριοι συνάδελφοι, ωραία μιλάμε για το νομοσχέδιο των 120 δόσεων. Ποιος αμφιβάλλει, μέσα από την κρίση που περνάει η ελληνική πολιτεία - εννοώ την οικονομική κρίση που πλήττει όλους τους Έλληνες πολίτες - ότι μία τέτοια ρύθμιση είναι απολύτως αναγκαία; Αλήθεια, κάνατε κριτική - και το είπε πολύ εύστοχα ο εισηγητής της Νέας Δημοκρατίας, ο κ. Βρούτσης - γιατί η προηγούμενη δική σας ρύθμιση απέτυχε; Έχετε σκεφτεί γιατί έχουν διπλασιαστεί αυτήν την ωραία δική σας περίοδο, όπως την περιγράφετε, οι οφειλές των πολιτών προς το ελληνικό δημόσιο; Όλα αυτά έρχονται σε πλήρη αντίθεση με αυτό το οποίο τελικά επιχειρείτε να προβάλλετε ως δική σας θέση. Διότι, πέραν όλων των άλλων, υπάρχει ένα στοιχείο, ένα συγκεκριμένο γεγονός, το οποίο δείχνει την πραγματική σας πρόθεση. Άκουγα νωρίτερα έναν συνάδελφο να λέει ότι ο ΣΥΡΙΖΑ θέλει να στηρίξει τους μικρομεσαίους Έλληνες επιχειρηματίες, ότι θέλει να στηρίξει την αστική μεσαία τάξη. Αλήθεια, πού το έχετε δει αυτό; Στο γεγονός ότι έχετε προσδιορίσει μόνο δεκαοκτώ δόσεις για τις επιχειρήσεις, για τις εταιρείες; Εκεί φαίνεται; Εκεί αποδεικνύεται; Δεν είναι υποκριτικό να λέτε ότι έρχεστε να ρυθμίσετε υποτίθεται τα χρέη μιας πολύ μεγάλης ομάδας Ελλήνων πολιτών και οι επιχειρήσεις οι οποίες στην πραγματικότητα συνιστούν, θα σας έλεγα, μια άλλη διάσταση, μία άλλη προβολή απλών ανθρώπων να μην μπαίνουν ακριβώς στην ίδια ρύθμιση; Αλήθεια, έχετε σκεφτεί ότι οι δικηγόροι ή ο γιατροί - λέω εγώ - που είναι οι αστοί, τους οποίους είπατε ότι στηρίζετε, θα μπορούν να προστρέξουν στη ρύθμιση των 120 δόσεων, αλλά αν αυτοί οι «δυστυχισμένοι» έχουν μία εταιρεία δεν θα μπορούν να το κάνουν; Το έχετε καταλάβει; Και θα μιλάμε ακριβώς για τα ίδια πρόσωπα. Δεν θα μιλάμε για κάτι διαφορετικό. Πάμε παρακάτω. Μιλήσατε για τη 13η σύνταξη. Πότε θα σταματήσετε να χρησιμοποιείτε όρους οι οποίοι δεν έχουν καμμία σχέση με την πραγματικότητα; Αν μιλούσαμε για 13η σύνταξη, κύριε Υπουργέ, θα έπρεπε να είχατε έκθεση του Ελεγκτικού Συνεδρίου, θα έπρεπε να ακολουθήσετε κατά γράμμα αυτό που προβλέπει το Σύνταγμα. Γιατί κοροϊδεύετε τους Έλληνες πολίτες με όρους και με λέξεις που δεν έχουν καμμία σχέση με την πραγματικότητα; Μιλάμε για ένα επίδομα και μάλιστα προεκλογικό. Φανταστείτε τη θέση σας στην Αξιωματική Αντιπολίτευση και μία άλλη κυβέρνηση να νομοθετεί με αυτό τον τρόπο λίγες μέρες πριν τις εκλογές. Πού βρίσκεται, αλήθεια, η ηθική για να καταλάβω και που εν πάση περιπτώσει θα συναντηθεί με αυτή τη δική σας, τη δήθεν αριστερή ηθική, αγαπητοί κύριοι συνάδελφοι του ΣΥΡΙΖΑ; Αυτά θα κάνατε και θα λέγατε αν ήσασταν αντιπολίτευση και μία άλλη κυβέρνηση νομοθετούσε με τον ίδιο ακριβώς τρόπο; Το λέω αυτό γιατί - επαναλαμβάνω - είμαστε όλοι σε μία πολύ δύσκολη στιγμή για την πατρίδα μας και όλοι πρέπει να καταλάβουμε πού βρισκόμαστε. Όσο, όμως, ο λαϊκισμός και η υποκρισία θα επαναλαμβάνονται ως πρακτική του πολιτικού συστήματος, που ειδικά αυτή την περίοδο προφανώς έχει κύρια αναφορά και ένδειξη τις κυβερνητικές επιλογές, αυτή η προσπάθεια που κάνουν οι Έλληνες πολίτες εδώ και εννέα χρόνια, δυστυχώς, δεν θα τελεσφορήσει με τον τρόπο ή με την κατεύθυνση που όλοι εμείς επιθυμούμε. Τέλος, θέλω να κάνω μια αναφορά στην προσπάθεια παραποίησης όσων λέγονται από στελέχη της Νέας Δημοκρατίας και, βεβαίως, από τον Πρόεδρο της Νέας Δημοκρατίας, τον Κυριάκο Μητσοτάκη. Αλήθεια, όντως πιστεύετε ότι ο Κυριάκος Μητσοτάκης έχει ουσιαστικά ως πολιτική πρόταση αυτό για το οποίο τον μέμφεστε; Σε ποια σοβαρή ευρωπαϊκή χώρα μπορεί να συμβαίνει αυτό; Όταν, μάλιστα, είστε εσείς - αποδείχθηκε και πάλι με κατάθεση πολλαπλών εγγράφων στα Πρακτικά - εκείνοι οι οποίοι έχετε αποδεχθεί και έχετε νομοθετήσει τη δυνατότητα των επιχειρήσεων να εργάζονται επτά ημέρες. Πόσα κροκοδείλια δάκρυα; Ακόμα θα υπογράφετε και θα κλαίτε με τα δάκρυα επάνω στο στύλο; Επιτέλους, χρειάζεται σοβαρότητα και ευθύνη απέναντι σε αυτό το οποίο κάνουμε. Αντιλαμβάνομαι ότι η Κυβέρνηση είναι στριμωγμένη. Και είναι στριμωγμένη από την πραγματικότητα που αντιμετωπίζει. Ο λαοπρόβλητος Πρωθυπουργός με μεγάλες δυσκολίες βρίσκεται παντού, οι δημοσκοπήσεις δεν είναι καλές. Προφανώς πρέπει να κάνετε κάποια πράγματα προκειμένου είτε να αλλάξετε την ατζέντα, είτε να δημιουργήσετε μία άλλη ατμόσφαιρα. Όμως, αυτό - λυπάμαι που θα σας το πω - λειτουργεί εις βάρος των Ελλήνων πολιτών. Βεβαίως, δεν είμαστε στον ίδιο δρόμο, όπως είπε νωρίτερα ο κύριος συνάδελφος. Εμείς είμαστε στο δρόμο της πραγματικής ανάπτυξης, του μεγαλώματος της πίτας, της πραγματικής, ουσιαστικά, άνθηση της οικονομίας, της δημιουργίας νέων πραγματικών θέσεων εργασίας. Εσείς είστε στη λογική του «πρέπει να δώσουμε ένα δώρο στους Έλληνες πολίτες, να τους κλείσουμε το μάτι, να τους κοροϊδέψουμε λίγο πριν τις εκλογές μήπως και περισώσουμε κάτι». Κυρίες και κύριοι συνάδελφοι, η 26η Μαΐου είναι κοντά. Φαντάζομαι ότι ο καθένας από εμάς, κρατώντας την ευθύνη των δικών του λόγων αυτή τη φορά και όχι αυτών που μπορεί να προσδιορίζονται ή να υπαγορεύονται από επικοινωνιακά επιτελεία ή εν πάση περιπτώσει από ανθρώπους που πιστεύουν ότι έτσι κερδίζονται οι εκλογές ή έτσι μπορεί να φτάσει κοντά στους ανθρώπους, φαντάζομαι ότι θα σταθεί όρθιος απέναντι στον καθρέφτη της δικής του ευθύνης. Σας ευχαριστώ πολύ.
Ευχαριστούμε. Τον λόγο έχει ο κ. Χαρακόπουλος από τη Νέα Δημοκρατία.
Ευχαριστώ, κύριε Πρόεδρε. Κυρίες και κύριοι συνάδελφοι, πραγματικά είναι να απορεί κανείς με την αλαζονεία ορισμένων Υπουργών του ΣΥΡΙΖΑ. Ακούσαμε πριν από λίγο την Υπουργό Προστασίας του Πολίτη, κ. Γεροβασίλη, παρουσιάζοντας μία τροπολογία για την πολιτική προστασία, με έπαρση να μιλά για τη νέα αρχή που θα διαδεχθεί την υπάρχουσα στην πολιτική προστασία, μία νομοθετική πρωτοβουλία που θα έρθει στη Βουλή μετά τις ευρωεκλογές. Αντί να απολογηθεί η κ. Γεροβασίλη για την τεράστια αυτή καθυστέρηση, έρχεται εδώ και κομπάζει. Θυμίζω ότι μετά την τραγωδία στο Μάτι, όπου θρηνήσαμε εκατόν δύο θύματα, ο Πρωθυπουργός πέρυσι τον Αύγουστο εξήγγειλε μία νέα αρχή. Η ίδια η κ. Γεροβασίλη πέρσι τον Δεκέμβρη, όταν ήταν στη χώρα μας ο αρμόδιος Κοινοτικός Επίτροπος, ο κ. Στυλιανίδης, για να παρουσιάσει το νέο Ευρωπαϊκό Μηχανισμό Πολιτικής Προστασίας, μας είχε πει ότι θα φέρει τη νέα νομοθετική πρωτοβουλία τον Γενάρη στη Βουλή, πολύ πριν από την έναρξη της νέας αντιπυρικής περιόδου. Η αντιπυρική περίοδος ξεκίνησε 1η Μαΐου και ακόμη να έρθει η σχετική νομοθετική πρωτοβουλία. Το δεύτερο για το οποίο, επίσης, αντί να απολογηθεί εμφανίστηκε ως κήνσορας, είναι η έξαρση των φαινομένων βίας και ανομίας. Χθες είχαμε πάλι καταδρομική επίθεση στο Α.Τ. Καισαριανής, είχαμε την πυρπόληση αυτοκινήτου δημοσιογράφου που καλύπτει το αστυνομικό ρεπορτάζ. Ακούσαμε και κάτι, επίσης, πραγματικά οξύμωρο. Απαντώντας η κ. Γεροβασίλη στις καταγγελίες αστυνομικών ότι δεν έχουν την άδεια από την πολιτική ηγεσία και τη φυσική ηγεσία να μπαίνουν στα Εξάρχεια για να αντιμετωπίζουν κάθε παραβατικό στοιχείο και κάθε εγκληματικό στοιχείο που βρίσκει καταφύγιο εκεί στο άβατο των Εξαρχείων, είπε ότι τα λένε αυτά κάποιοι στην ΕΛΑΣ που θέλουν να κρύψουν τη δική τους ανικανότητα. Αν ισχύει κάτι τέτοιο, ποιος έχει την ευθύνη για την επιλογή των στελεχών της ΕΛΑΣ, ικανών ή ανικάνων; Εμείς πιστεύουμε ότι η Αστυνομία έχει την επιχειρησιακή δυνατότητα, τον επαγγελματισμό και τα έμπειρα στελέχη για να φέρει σε πέρας την αποστολή της αρκεί να αφεθεί να κάνει τη δουλειά της. Μπαίνω τώρα γρήγορα στο νομοσχέδιο, κύριε Πρόεδρε. Η επιθανάτια αγωνία του ΣΥΡΙΖΑ πλέον δεν κρύβεται. Λίγο πριν το τέλος έχει φτάσει σε τέτοιο σημείο παροξυσμού, ώστε ξεπερνά ακόμη και κάθε προηγούμενο δικό του ρεκόρ σε fake news. Δεν διστάζει το επιτελείο του Μαξίμου να προβεί στην πιο κραυγαλέα διαστρέβλωση των λεγομένων του Αρχηγού της Αξιωματικής Αντιπολίτευσης, σε διασπορά ψευδών ειδήσεων, προκειμένου να παίξει το χαρτί της πιο φαιδρής κινδυνολογίας. Fake news από τη μία μεριά και παροχολογία από την άλλη. Ο Πρωθυπουργός, που και χθες στον «ALPHA» υπερασπίστηκε το δικαίωμά του στη χλιδή των ελίτ, δεν διστάζει να παρομοιάσει το έργο του με αυτό του Χριστού. Ναι, το τόλμησε και αυτό. Μόνο που οι πολλαπλασιασθέντες άρτοι, που μοιράζει με τη μορφή συντάξεων και επιδομάτων και ω του θαύματος πέφτουν σαν βροχή παραμονή των εκλογών, δεν είναι παρά αποτέλεσμα της υπερφορολόγησης με την οποία γονάτισε τη μεσαία τάξη εδώ και τέσσερα χρόνια. Τώρα, λοιπόν, που πλησιάζει καλπάζοντας η αναπόφευκτη ήττα, ο ΣΥΡΙΖΑ παίζει το χαρτί του «Τσακαλώτε, δωσ' τα όλα», για να μειωθεί η διαφορά με τη Νέα Δημοκρατία, να παραμείνει στην εξουσία για λίγους ακόμη μήνες και, ταυτόχρονα, να λησμονήσουν οι πολίτες την πικρή αλήθεια που βιώνουν με ΣΥΡΙΖΑ και ΣΙΑ στην εξουσία. Βάφτισαν 13η σύνταξη το βοήθημα των 800 εκατομμυρίων ευρώ και ας είναι το 1/3 του ποσού που αναλογεί στην κανονική 13η σύνταξη που φτάνει τα 2,4 δισεκατομμύρια ευρώ. Πρόκειται για προσβολή της νοημοσύνης των συνταξιούχων, καθώς το ΕΚΑΣ που έκοψαν ξεπερνούσε το ποσό που σήμερα επιστρέφουν έξω από την κάλπη. Έκοψαν 930 εκατομμύρια ευρώ για να δώσουν λίγο πριν τις εκλογές 830 εκατομμύρια και ζητούν και χειροκρότημα. Κομπάζετε, όμως, γι' αυτό όταν εκτός του ΕΚΑΣ που καταργήσατε επιβάλλατε και δεκαεπτά μειώσεις σε συντάξεις και εισφορές, ενώ έχετε αφήσει στο έλεος του θεού διακόσιους πενήντα χιλιάδες συνταξιούχους που αναμένουν να τους καταβληθούν οι εκκρεμείς συντάξεις τους. Αναρωτηθήκατε πραγματικά πώς τα βγάζουν πέρα αυτοί οι άνθρωποι; Και κάτι ακόμη: Ενώ δίνετε μισή σύνταξη ως εκλογικό επίδομα με τη μείωση του αφορολόγητου, για την οποία κάποτε δήλωνε ότι θα παραιτούνταν ο κ. Τσακαλώτος - αχ, αυτή η ελαστική ηθική της Αριστεράς - ουσιαστικά οι συνταξιούχοι χάνουν μία ολόκληρη σύνταξη. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Αφού, λοιπόν, ο Πρωθυπουργός λέει ότι δεν θα εφαρμόσει τη μείωση, που μόνοι σας ψηφίσατε, ελάτε να υπερψηφίσουμε όλοι μαζί την τροπολογία της Νέας Δημοκρατίας για τη μη μείωση του αφορολόγητου. Ιδού η Ρόδος! Πιο εκκωφαντική, όμως, είναι η συμπεριφορά σας για τον ΦΠΑ στην εστίαση και στα τρόφιμα. Ο κ. Τσακαλώτος τώρα έγινε μακαρονάς, όπως μας είπε χθες στην ομιλία του δικαιολογώντας τη μείωση του συντελεστή; Δεν μας είπε, ωστόσο, πριν τέσσερα χρόνια όταν αύξησε τον ΦΠΑ τι προτιμήσεις είχε. Παραπάει, όμως, να καμαρώνει για τη μείωση αυτός που επέβαλε την αύξηση, μία αύξηση που θα ήταν αχρείαστη αν δεν είχε κερδίσει ο ΣΥΡΙΖΑ τις εκλογές, δεν είχαν μεσολαβήσει τα δημοψηφίσματα, τα «go back madame Merkel» και τα νταούλια που θα χόρευαν τις αγορές. Όσον αφορά, κύριε Πρόεδρε, την ατελή ρύθμιση των 120 δόσεων, να επισημάνω ότι η ρύθμιση προκαλεί ένα αίσθημα αδικίας σε όσους ήταν συνεπείς και θα βρεθούν να πληρώνουν πολύ περισσότερα από όσους δεν πλήρωναν. Επειδή, όμως, είναι νωπό ακόμη το μελάνι στο πόρισμα της Βουλής για το δημογραφικό, θέλω να καυτηριάσω τη ρύθμιση για τους πολύτεκνους. Στο σχέδιο νόμου προβλέπονται μειωμένοι συντελεστές μόνο μέχρι τα τρία παιδιά. Από κει και πέρα παραμένει ο ίδιος συντελεστής για τα τέσσερα, πέντε ή περισσότερα παιδιά όσο και για τα τρία. Κι όμως, στη διακομματική επιτροπή είχαμε συμφωνήσει για παρεμβάσεις που θα ενίσχυαν τους πολύτεκνους. Σε κάθε περίπτωση φοβούμαι ότι η ρύθμιση των 120 δόσεων θα πάει και αυτή άκλαυτη, όπως πήγε και η άλλη των 100 δόσεων το 2015. Και αυτό γιατί η ρύθμιση δεν συνοδεύθηκε από πραγματική ανάπτυξη, που σημαίνει επενδύσεις, επενδύσεις και πάλι επενδύσεις, κάτι που δυστυχώς δεν κάνει αυτή η Κυβέρνηση Ολοκληρώνοντας, κύριε Πρόεδρε, θα ήθελα να πω ότι όλα αυτά τα κόλπα της «πρώτη φορά αριστεράς» δεν θα έχουν καμμία τύχη στις εκλογές της 26ης Μαΐου. Την παραπάνω Κυριακή θα σημάνει το καμπανάκι του τέλους της διακυβέρνησης ΣΥΡΙΖΑ. Κυριακή κοντή γιορτή! Σας ευχαριστώ.
Κύριε Πρόεδρε, θα ήθελα τον λόγο.
Ορίστε, κύριε Μπάρκα, έχετε τον λόγο για ένα λεπτό.
Θα ήθελα να πω κάτι και για τον κ. Χαρακόπουλο. Επειδή οι συνάδελφοι της Αξιωματικής Αντιπολίτευσης στους λόγους τους από το Βήμα της Βουλής κάνουν ένα σφάλμα, θα ήθελα να το επισημάνω. Το είπε και ο κ. Βλάχος, θα το πω και για τον κ. Χαρακόπουλο και θα ήθελα να ακουστεί για ακόμα μια φορά. Όσοι έχουν κάνει ρύθμιση, το άρθρο 7 τους δίνει τη δυνατότητα να ενταχθούν στη νέα ρύθμιση. Μπορούν....
Δεν μιλάει για τα ασφαλιστικά, αλλά για τα φορολογικά.
Άρα, κύριοι συνάδελφοι, όταν λέτε κάτι από το Βήμα της Βουλής καλό είναι να το διευκρινίζετε. Και κύριε Πρόεδρε, και ολοκληρώνω με αυτό....
Άρα αφορούσε τα ζητήματα εκκρεμουσών περιπτώσεων φορολογίας.
Και επειδή μίλησε για κραυγαλέα διαστρέβλωση των λεγομένων του Αρχηγού της Αξιωματικής Αντιπολίτευσης από μέρος της Κυβέρνησης....
Τώρα μπαίνουμε αλλού.
Κύριε Μπάρκα, σας παρακαλώ!
Επιτρέψτε μου, κύριε Πρόεδρε, για τα Πρακτικά.
Αν είναι για κάθε ομιλητή ή ομάδων ομιλητών να παίρνει τον λόγο ο Υπουργός και να τοποθετείται....
Ολοκληρώνω. Κύριε Πρόεδρε, σας παρακαλώ.
Θέλουμε και εμείς τον λόγο.
Δώσατε μια διευκρίνιση.
Κάθισα και έκανα αποδελτίωση του κειμένου των λεγομένων του Αρχηγού της Αξιωματικής Αντιπολίτευσης, ο οποίος λέει: «Όταν μία επιχείρηση συμφωνεί με τους εργαζόμενους μέσω επιχειρησιακής σύμβασης για να πάει από πενθήμερο σε επταήμερο με τη σύμφωνη γνώμη των εργαζομένων και με πολύ καλύτερες απολαβές και με αυξημένα δικαιώματα και συμφωνούν τα δύο μέρη, δεν κάνουμε τίποτα άλλο από το να αναγνωρίζουμε ότι είμαστε σε έναν κόσμο που αλλάζει και πρέπει οι εργαζόμενοι, οι επιχειρήσεις και το κράτος να προσαρμοστούν σε αυτήν τη νέα πραγματικότητα. Μερικές φορές το να δώσεις σε μία γυναίκα τη δυνατότητα να δουλεύει από το σπίτι της είναι καλό, δεν είναι κακό. Μπορεί να πηγαίνει κόντρα στην παραδοσιακή οκτάωρη εργασία πέντε μέρες την εβδομάδα, αλλά είναι καλό.». Αυτή είναι αυτή είναι η αποδελτίωση του Αρχηγού της Αξιωματικής Αντιπολίτευσης.
Κύριε Πρόεδρε, θα ήθελα τον λόγο για ένα λεπτό.
Ορίστε, κύριε συνάδελφε, έχετε τον λόγο για ένα λεπτό αυστηρά. Σας παρακαλώ.
Κύριε Πρόεδρε, καταλαβαίνω την αγωνία του Υφυπουργού Εργασίας και των Βουλευτών του ΣΥΡΙΖΑ και της Κυβέρνησης να καλύψει τη μεγάλη γκάφα που έκανε. Η γκάφα ήταν ότι κατήγγειλαν τον Αρχηγό της Αξιωματικής Αντιπολίτευσης, επειδή επαίνεσε τις εργασιακές σχέσεις και την εταιρεία «ΠΑΠΑΣΤΡΑΤΟΣ» για μία σύμβαση την οποία έχει κάνει αποδεκτή η κ. Αχτσιόγλου και ο ΣΥΡΙΖΑ και ο κ. Τσίπρας και ένα εργοστάσιο στο οποίο πήγε και ο ίδιος.
Πού το γράφει; Πού το είπε;
Προσέξτε. Το παράδοξο είναι ότι από χθες οι αποκαλύψεις που έγιναν από Βήματος Βουλής και από μένα ως εισηγητή και από τον Αντιπρόεδρο, τον κ. Χατζηδάκη, που σας παρουσιάσαμε δύο εργασιακές συμβάσεις, οι οποίες με την υπογραφή Αχτσιόγλου, Τσίπρα, ΣΥΡΙΖΑ φέρνουν για πρώτη φορά στην Ελλάδα την επταήμερη εργασία και σας καταγγέλλουμε για την απόλυτη υποκρισία. Απαντήστε, λοιπόν, είναι δυνατόν επταήμερη εργασία και να κρύβεστε και να υποκρίνεστε; Λίγη ντροπή θα έκανε καλό!
Κύριε Πρόεδρε, θα ήθελα τον λόγο για να κάνω μια παρέμβαση.
Ορίστε, έχετε τον λόγο για ένα λεπτό.
Επειδή κάθε τρεις και λίγο ο εισηγητής της Νέας Δημοκρατίας παίρνει τον λόγο είτε για να μας υπενθυμίσει την....
Ποιος πήρε τον λόγο; Δεν πήρε τον λόγο. Η συζήτηση ξεκίνησε από τον κ. Μπάρκα.
Κύριε Μαντά, εντός ή εκτός εισαγωγικών προκλήθηκε η πτέρυγα της Νέας Δημοκρατίας. Ο εισηγητής της ζήτησε τον λόγο γιατί ήθελα να απαντήσει στα λεγόμενα του κ. Μπάρκα. Αυτό ήταν.
Όχι...
Συγγνώμη που σας διακόπτω, θα σας δώσω τον λόγο. Τόνισα και είπα, όπως και οι προηγούμενοι Προεδρεύοντες, και προς τον κ. Μπάρκα και προς τους Υπουργούς ότι αν είναι για κάθε τοποθέτηση Βουλευτού ή ομάδας Βουλευτών να ζητούν τον λόγο και να παρεμβαίνουν για να αντιπαρατίθενται, δεν θα μπορέσουμε να τελειώσουμε όχι αύριο, αλλά ούτε μεθαύριο. Ορίστε, λοιπόν, έχετε τον λόγο για να πείτε αυτό που θέλετε να πείτε και να δώσουμε τον λόγο στην κυρία Υπουργό.
Με συγχωρείτε κιόλας. Επειδή έγινε μία παρέμβαση για το αφορολόγητο, τροπολογία η οποία έχει κατατεθεί και μια δεύτερη παρέμβαση, τώρα θέλω απλώς να πω ότι το συγκεκριμένο θέμα, για το οποίο έρχεται και επανέρχεται ο κ. Βρούτσης και για το αφορολόγητο και για το θέμα των συλλογικών συμβάσεων εργασίας, έχει απαντηθεί με σαφήνεια χθες από τον Υπουργό. Τώρα ο καθένας ας κριθεί με αυτά που λέει και κάνει στη Βουλή.
Ορίστε, κυρία Φωτίου, έχετε τον λόγο.
Ευχαριστώ, κύριε Πρόεδρε. Θέλω να ξεκινήσω την ομιλία μου με αναφορά στην προχθεσινή συνέντευξη του κ. Μητσοτάκη, η οποία συνέπεσε με την Ημέρα της Μητέρας και να σταθώ στο εφιαλτικό μέλλον που σχεδιάζει ο κ. Μητσοτάκης για τις Ελληνίδες μητέρες. Αποκάλυψε, λοιπόν, ότι θέλει να καταργήσει την πενθήμερη εργασία και να νομοθετήσει την επταήμερη. Μετά την αναγγελία για κατάργηση του οκταώρου, μετά τη δυσανεξία για τη δέκατη τρίτη σύνταξη, μετά τις έντονες αντιδράσεις του για την αύξηση του κατώτατου μισθού και την κατάργηση του υποκατώτατου και την πάγια επιθυμία του για κόψιμο όλων των επιδομάτων, επιφυλάσσει για τις Ελληνίδες μητέρες ένα μέλλον ζοφερό, επτά μέρες την εβδομάδα ελαστικό ωράριο εργασίας πάνω από οκτώ ώρες εάν χρειάζεται την μέρα. Πρόκειται για έναν εργασιακό μεσαίωνα που θα αποτρέψει τις νέες γενιές από το να δημιουργήσουν οικογένεια. Κόπτεται, εσχάτως, για το δημογραφικό ο κ. Μητσοτάκης, αλλά αυτοδιαψεύδεται με την πρώτη ευκαιρία. Μόνο τρόμο προκαλούν όσα ευαγγελίζεται κι ας προσπαθεί να κρύψει την πραγματική εικόνα με υποσχέσεις διχίλιαρων. Αποκαλύφθηκε για άλλη μια φορά το σχέδιο της Δεξιάς για την απόλυτη ισοπέδωση του κοινωνικού κράτους που με τόσο κόπο χτίσαμε αυτά τα πολύ δύσκολα τέσσερα χρόνια, μαζί με τον ελληνικό λαό. Εμείς, κύριοι, παραλάβαμε το 2015 ένα επίδομα παιδιού με προϋπολογισμό 650 εκατομμύρια, το οποίο έπαιρναν ένα εκατομμύριο τετρακόσιες χιλιάδες παιδιά. Πώς το έπαιρναν; Το έπαιρναν ανισότιμα, 40 ευρώ το παιδί. Το κάναμε 70 ευρώ το παιδί και μέσα σε ένα χρόνο εκατόν πενήντα χιλιάδες παιδιά παραπάνω πήραν το επίδομα. Δώσαμε 1.100.000.000. Το σχεδιάσαμε ψηφιακά και δίκαια. Πηγαίνετε, κύριε Μητσοτάκη, λοιπόν, σε αυτές τις μητέρες να τους πείτε ότι θα το ξαναγυρίσετε σε αυτό που είχατε εσείς σχεδιάσει και δίνατε. Το 2015 παραλάβαμε εβδομήντα εννέα χιλιάδες δωρεάν θέσεις σε βρεφονηπιακούς σταθμούς και τις αυξήσαμε σε τρία μόλις χρόνια, πολύ δύσκολα χρόνια, σε εκατόν είκοσι επτά χιλιάδες. Γιατί; Γιατί εντάξαμε τις φτωχές και τις άνεργες μητέρες, και όχι μόνο τις εργαζόμενες, που οι προηγούμενες κυβερνήσεις είχατε αποκλείσει. Σε αυτές τις μητέρες, λοιπόν, κύριε Μητσοτάκη, να πάτε να τους πείτε ότι θα τις αποκλείσετε ξανά. Φέτος, κύριε Μητσοτάκη, θα καλύψουμε - κι ακούστε το καλά, μία για πάντα - όλες τις θέσεις, όλες τις ανάγκες των μητέρων, δωρεάν, σε όσες θέσεις βρεφονηπιακών σταθμών υπάρχουν στο κράτος. Με τα μέτρα για τη στέγη σήμερα διακόσιες σαράντα χιλιάδες εγκεκριμένες οικογένειες ή εξακόσιες σαράντα χιλιάδες συμπολίτες μας παίρνουν για πρώτη φορά το επίδομα ενοικίου, ανάμεσά τους περισσότερα από διακόσιες τριάντα χιλιάδες παιδιά. Να πείτε και σε αυτές τις μητέρες των παιδιών ότι και αυτό το επίδομα θα το κόψετε, γιατί δεν ακούω λέξη για το επίδομα στέγης. Εμείς θεσμοθετήσαμε τα σχολικά γεύματα, που τόσο υπονομεύτηκαν από τη Νέα Δημοκρατία, και σήμερα εκατόν πενήντα τρεις χιλιάδες παιδιά τρώνε δωρεάν, κάθε μέρα, ζεστά γεύματα σε χίλια σχολεία σε όλη τη χώρα. Τώρα θυμήθηκε ο κ. Μητσοτάκης την παιδική παχυσαρκία, ενώ όλο τον καιρό, αυτός και το κόμμα του, λοιδορούσαν τα σχολικά γεύματα, τα οποία ακριβώς σχεδιάζει το Γεωπονικό Πανεπιστήμιο κατά της παιδικής παχυσαρκίας. Έχουμε σχέδιο, κύριοι, μέχρι το 2022- εδώ θα είμαστε - για να επεκτείνουμε το πρόγραμμα αυτό των σχολικών γευμάτων σε όλα τα σχολεία της χώρας, εξακόσιες χιλιάδες γεύματα τη μέρα, ακριβώς γιατί έχει σημασία αυτό για τα παιδιά. Να πάτε, κύριε Μητσοτάκη, σε αυτά τα παιδιά και σε αυτές τις μητέρες να τους πείτε ότι θα κόψετε και τα σχολικά γεύματα. Υποσχέθηκε στη συνέντευξή του ο κ. Μητσοτάκης ότι θα διαθέσει 1 δισεκατομμύριο ευρώ για το ελάχιστο εγγυημένο εισόδημα, όπως το αποκαλεί ο ίδιος. Έχουμε ακούσει ξανά αυτό το σχέδιο το 2015 από το Διεθνές Νομισματικό Ταμείο, όταν πίεζε την Κυβέρνησή μας να το εφαρμόσει. Αυτό το σχέδιο προέβλεπε - αυτό θέλετε να πείτε και θα το αποδείξω σήμερα γιατί συμβαίνει αυτό - το εξής, αγαπητοί κύριοι: Για να βρούμε, έλεγε το ΔΝΤ το 1 δισεκατομμύριο, έπρεπε να κόψουμε όποια επιδόματα θα μας έδιναν αυτό το 1 δισεκατομμύριο. Αυτό έχετε στο πίσω μέρος του κεφαλιού σας κάθε μέρα και δεν το λέτε στον ελληνικό λαό. Τι έλεγε, λοιπόν, το ΔΝΤ; Δεν έλεγε ότι ο ΣΥΡΙΖΑ δίνει επιδόματα. Το ΔΝΤ έλεγε ότι εσείς είχατε φτιάξει διακόσια επιδόματα. Εσείς είχατε φτιάξει τα διακόσια επιδόματα και τα δίνατε από εκατόν είκοσι διαφορετικές πηγές, με συναλλαγή και διαπλοκή. Άρα, πρόκειται να τα κόψετε για να εξοικονομήσετε το 1 δισεκατομμύριο σήμερα. Σήμερα ο προϋπολογισμός της πρόνοιας είναι 3.200.000.000. Αν αφαιρέσουμε το 1 δισεκατομμύριο, που τώρα θυμηθήκατε και υπόσχεστε, για το ελάχιστο εγγυημένο εισόδημα, φοβάμαι ότι ετοιμάζεστε για μία σφαγή στα 2,2 δισεκατομμύρια που μένουνε. Γι' αυτό είναι ο πόλεμος εναντίον των επιδομάτων όλον αυτό τον καιρό. Ακούμε το μεγάλο μύθο της προπαγάνδας ότι ο ΣΥΡΙΖΑ έφτιαξε τα επιδόματα. Το 2015 βρήκαμε πενήντα τέσσερις υπαλλήλους, διακόσια επιδόματα που δίνονταν, όπως είπα, από εκατόν είκοσι διαφορετικές πηγές, με αδιαφανή κριτήρια. Μέσα σε δύο χρόνια ιδρύσαμε ένα ψηφιακό κράτος πρόνοιας, το οποίο με δύο πυλώνες, από τη μία το κράτος, τις περιφέρειες και τα διακόσια σαράντα Κέντρα Κοινότητας και από την άλλη, τον ΟΠΕΚΑ, Οργανισμός Ψηφιακών Επιδομάτων Κοινωνικής Αλληλεγγύης, τα δίνει όλα αυτά ψηφιακά, χωρίς «χεράκια», χωρίς συναλλαγές, αλλά αμέσως και διαφανώς. Τα επιδόματα είναι έξι, αγαπητοί μου κύριοι. Είναι το ΚΕΑ, είναι το επίδομα παιδιού, είναι το επίδομα στέγης, είναι τα αναπηρικά επιδόματα, είναι τα επιδόματα υπερηλίκων και το επίδομα αγροτικής εστίας. Ρωτάμε, επιτέλους, τον κ. Μητσοτάκη, ποιο από αυτά ή όλα αυτά και πώς, θα τα κόψει; Για μας τα επιδόματα είναι όρος ισοτιμίας για τους ευάλωτους, για τα παιδιά, για τις οικογένειες, για τους ηλικιωμένους. Τι θέλω να πω με αυτό; Πείτε μου μία τετραμελής οικογένεια με δύο παιδιά είναι ισότιμη με μία τετραμελή οικογένεια χωρίς παιδιά; Το επίδομα του παιδιού και όλες τις παροχές και υπηρεσίες αυτή την ισοτιμία διασφαλίζουν. Εμείς, λοιπόν, θεωρούμε το επίδομα όρο ισοτιμίας, όχι δωράκι, ούτε χάρη. Γι' αυτό, με το νομοσχέδιο που ψηφίζεται σήμερα το εξαιρούμε από τα εισοδήματα των πολιτών και το παίρνουν. Για προσέξτε εδώ. Αυτό το κάνουμε στο επίδομα στέγης, του παιδιού, του ανάπηρου. Διότι, όπως λέει ο κ. Μητσοτάκης, κρατάμε τους ανθρώπους εξαρτημένους από τα επιδόματα και ανακυκλώνουμε τη φτώχεια. Με την εξαίρεση που κάνουμε σήμερα από τα εισοδήματά τους, ακριβώς δεν πέφτουν σε παγίδα φτώχειας. Γι' αυτό το κάνουμε. Ελπίζω να το ψηφίσετε. Κυρίες και κύριοι Βουλευτές, η κοινωνική προστασία, οι συντάξεις, η πρόνοια, αποτελούν τον τρίτο πυλώνα του κοινωνικού κράτους. Μαζί με τους άλλους δύο, υγεία και παιδεία είναι η ασπίδα των πολιτών για δίκαιη ανάπτυξη, κοινωνική συνοχή και καταπολέμηση των ανισοτήτων. Αυτό το κοινωνικό κράτος χτυπήθηκε σε όλη την Ευρώπη, τώρα την περίοδο της κρίσης. Αυτό το κοινωνικό κράτος ήταν το θύμα του νεοφιλελευθερισμού που υποστηρίζει ο κ. Μητσοτάκης. Αυτό το κοινωνικό κράτος το επανασυστήσαμε σε δύσκολες συνθήκες, βήμα το βήμα. Δεν θα επιτρέψει ο λαός να το ξανακαταστρέψετε. Με το νομοσχέδιο που ψηφίζουμε σήμερα ενισχύουμε το κοινωνικό κράτος πρόνοιας με επιπλέον θέσεις, για πρώτη φορά μόνιμες θέσεις στο δημόσιο, στα δημόσια κέντρα πρόνοιας, που κόντεψαν να καταρρεύσουν και που στηρίζονται μόνο στον πατριωτισμό των Ελλήνων, δηλαδή των εργαζομένων, όλον αυτό τον καιρό. Αυτά τα δημόσια κέντρα είχαν φτάσει να σηκώσουν το βάρος της αποϊδρυματοποίησης και της αναδοχής και υιοθεσίας. Γι' αυτό τα ενισχύουμε. Τα ενισχύουμε γιατί ανασάναμε, γιατί πετύχαμε το «ένα προς ένα». Και ο κ. Μητσοτάκης επαγγέλλεται να μας ξαναγυρίσει στο «πέντε προς ένα», πέντε να φεύγουν και έναν να παίρνει, για να γίνουν όλα ιδιωτικά. Αλλιώς, δεν γίνεται ο δημόσιος τομέας ιδιωτικός. Με αυτόν τον τρόπο θέλετε να το κάνετε. Αυτό είναι το δίλημμα των ευρωεκλογών. Αν θα επιτρέψουμε, δηλαδή, τη διάλυση του κοινωνικού κράτους στην Ευρώπη. Και εδώ, στο όνομα της ανάπτυξης και των επενδύσεων, θα κάνουμε ένα νέο ξεκίνημα. Θέλω εδώ, κλείνοντας, να αναφερθώ σε έναν μεγάλο μύθο που διακινείται από τη Νέα Δημοκρατία για τη μεσαία τάξη, ότι την κατέστρεψε ο ΣΥΡΙΖΑ. Σύμφωνα με τα στοιχεία της ΕΛΣΤΑΤ, από το 2009 μέχρι το 2015, οκτακόσιες είκοσι δύο χιλιάδες συμπολίτες μας από τα 5.000.000 που αποτελούν τα μεσαία στρώματα της χώρας μας, πέρασαν στα φτωχά στρώματα. Τι σημαίνει αυτό, αγαπητοί; Σημαίνει ότι ένας στους έξι από τα μεσαία στρώματα πέρασε στα φτωχά στρώματα μέχρι το 2015. Και παράλληλα αυτοί που παρέμειναν στα μεσαία στρώματα - αυτά τα 5 εκατομμύρια που παρέμειναν - έχασαν το 37% των εισοδημάτων τους. Τα εισοδήματά τους ήταν από 24.000 έως 34.000 και έφτασαν σε 15.000 έως 21.000. Έχασαν το 37%. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Αναπληρώτριας Υπουργού]] Τελειώνω, κύριε Πρόεδρε. Με τα στοιχεία της ΕΛΣΤΑΤ τα λέω αυτά και τα έχω καταθέσει ήδη από την προηγούμενη εβδομάδα. Είπε, όμως, ο κ. Μητσοτάκης κάτι πολύ ενδιαφέρον. Μας ενδιαφέρει - είπε πρωτίστως - να μεγαλώσουμε την πίτα. Ποια είναι η πίτα δηλαδή; Ο εθνικός πλούτος, δηλαδή το ΑΕΠ, το ακαθάριστο εθνικό προϊόν. Ακούστε με. Όταν μέσα σε έναν χρόνο από το 2009 μέχρι το 2015 αυτή η πίτα, το ΑΕΠ, έχασε το 25% της αξίας του, έρχονται αυτοί σήμερα και λένε ότι θα αυξήσουν την πίτα. Γιατί - λέει - τότε θα μπορεί να δίνει και για το κράτος πρόνοιας. Πόση αξιοπιστία μπορεί να έχετε; Θα σας εμπιστευτούν οι πολίτες εσάς που καταστρέψατε την πίτα; Λέει πάλι ο κ. Μητσοτάκης: «Εάν δεν παράγουμε αρκετό πλούτο, δεν θα έχουμε πόρους να δώσουμε στο κοινωνικό κράτος.». Από την ομιλία του είναι αυτά τα λόγια. Εδώ είναι η μεγάλη μας διαφορά, αγαπητοί κύριοι. Ο κ. Μητσοτάκης πιστεύει ότι το κοινωνικό κράτος δεν παράγει πλούτο, είναι βάρος στον κρατικό προϋπολογισμό και θέλει να το εκχωρήσει στο ιδιωτικό κεφάλαιο. Εκεί, βέβαια - τι περίεργο; - μόλις το εκχωρήσεις στο ιδιωτικό κεφάλαιο, παράγει πλούτο. Δείτε τα ιδιωτικά νοσοκομεία, τα ιδιωτικά πανεπιστήμια, δείτε την ιδιωτική ασφάλιση, δείτε τα ιδιωτικά ιδρύματα. Εκεί τι ωραία που είναι, που παράγει πλούτο! Όταν, όμως, είναι στο κοινωνικό κράτος, στο δημόσιο, τότε δεν παράγει.
Κυρία Υπουργέ, παρακαλώ ολοκληρώνετε.
Τελείωσα, κύριε Πρόεδρε. Εμείς, λοιπόν, πιστεύουμε ότι οι δαπάνες για την πρόνοια είναι αναπτυξιακές. Γι' αυτό τις πήγαμε στα 3,2 δισεκατομμύρια από 859 εκατομμύρια που τις πήραμε. Κυρίες και κύριοι Βουλευτές - τελείωσα - τις μέρες αυτές - το έχετε παρατηρήσει όλοι σας και ας κάνετε πως δεν καταλαβαίνετε - ο λαός εγείρεται. Το έχουμε ξαναδεί αυτό, το έχουμε ξαναζήσει αυτό. Τους βλέπουμε, τους συναντάμε στους δρόμους. Και το μήνυμα που στέλνουν είναι ότι δεν πρόκειται να σας εκχωρήσουν ξανά το μέλλον τους, την τύχη τους. Στο τέλος, κύριε Μητσοτάκη, θα μείνετε με τα fake news, τη λάσπη και τη μαύρη προπαγάνδα.
Επιτρέψτε μου δύο ανακοινώσεις. Η Διαρκής Επιτροπή Κοινωνικών Υποθέσεων καταθέτει την έκθεσή της στο σχέδιο νόμου του Υπουργείου Υγείας: «Κύρωση της σύμβασης δωρεάς μεταξύ του Ελληνικού Δημοσίου, του Γενικού Νοσοκομείου Παίδων Πεντέλης και των συνεκτελεστών της διαθήκης της Ελισάβετ Παπαγιαννοπούλου.». Η Διαρκής Επιτροπή Εθνικής Άμυνας και Εξωτερικών Υποθέσεων καταθέτει την έκθεσή τους στο σχέδιο νόμου του Υπουργείου Εξωτερικών: «Κύρωση της Συμφωνίας μεταξύ της Ελληνικής Δημοκρατίας και της Δημοκρατίας της Βόρειας Μακεδονίας σχετικά με την εγκατάσταση συνοριακού σημείου διέλευσης στην περιοχή της Λίμνης Πρέσπας και άλλες διατάξεις.». Η Διαρκής Επιτροπή Εθνικής Άμυνας και Εξωτερικών Υποθέσεων καταθέτει την έκθεσή τους στο σχέδιο νόμου του Υπουργείου Εξωτερικών: «Κύρωση της Συμφωνίας μεταξύ της Ελληνικής Δημοκρατίας και της Δημοκρατίας της Βόρειας Μακεδονίας σχετικά με την εγκατάσταση νέου συνοριακού σημείου διέλευσης ανάμεσα στις δύο χώρες, το οποίο θα συνδέει τους Προμάχους στην Ελληνική Δημοκρατία και το Μάιντεν (Majden) στη Δημοκρατία της Βόρειας Μακεδονίας.». Κυρίες και κύριοι συνάδελφοι, ο Βουλευτής κ. Ανδρέας Λοβέρδος ζητεί άδεια ολιγοήμερης απουσίας στο εξωτερικό για το διάστημα από την Τετάρτη 15 Μαΐου 2019 έως την Παρασκευή 17 Μαΐου 2019. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Τον λόγο έχει η κ. Αυλωνίτου από τον ΣΥΡΙΖΑ.
Ποιοι είναι μετά, κύριε Πρόεδρε;
Μετά την κ. Αυλωνίτου είναι η κ. Βαγιωνάκη, ο κ. Θεοφύλακτος και ο κ. Τραγάκης ο οποίος επειδή ήταν στην Επιτροπή Κανονισμού της Βουλής ζήτησε - είναι πιο κάτω γραμμένος - να προταχθεί. Το Σώμα συμφωνεί;
Μετά την κ. Αυλωνίτου, κύριε Πρόεδρε.
Εντάξει. Ορίστε, κυρία Αυλωνίτου, έχετε τον λόγο.
Κυρίες και κύριοι συνάδελφοι, έχουν περάσει σχεδόν εννέα μήνες από τότε που βγήκαμε από τα μνημόνια και ψάχνω να βρω πού βρίσκεται κρυμμένο αυτό το τέταρτο μνημόνιο, που ακόμη και σήμερα επικαλείται η Αξιωματική Αντιπολίτευση. Πού βρίσκονται κρυμμένα τα μέτρα λιτότητας και επιβάρυνσης των πολιτών; Αντίθετα είδαμε να επανέρχονται οι συλλογικές συμβάσεις εργασίας και λέω «μπα, στάχτη στα μάτια θα είναι»! Οι συλλογικές συμβάσεις, όμως, επεκτάθηκαν σε έντεκα κλάδους εργασίας, με αποτέλεσμα αύξηση μισθού για περίπου διακόσιες χιλιάδες εργαζόμενους. Λέω: «Αρχή ήταν, κάπου θα κρύβεται παρακάτω το τέταρτο μνημόνιο!». Δόθηκε μέρισμα για τρίτη συνεχόμενη χρονιά. Καταργήθηκε η περικοπή των συντάξεων. Καλά, αυτό το τελευταίο μπορούσε να συμβεί μέσα σε μνημόνιο και μάλιστα με την γκρίνια του κ. Μητσοτάκη στους δανειστές να μη χαρίζονται στον Τσίπρα; Τι συμβαίνει εδώ; Τα μέτρα ελάφρυνσης συνεχίστηκαν με αύξηση του κατώτατου μισθού 11%, κατάργηση του υποκατώτατου, που αντιστοιχεί σε αύξηση 27% για τους εργαζόμενους νέους, μείωση ΕΝΦΙΑ μεσοσταθμικά 30%, που φτάνει και 50% για τα χαμηλότερα στρώματα, μείωση ασφαλιστικών εισφορών, μείωση φορολογικών συντελεστών, επίδομα στέγασης, προσλήψεις καθηγητών για άτομα με ειδικές ανάγκες, προστασία της πρώτης κατοικίας. Τι είναι όλα τούτα; Η καταστροφή της οικονομίας, μας λέει η Νέα Δημοκρατία. Τότε πώς βγαίνουμε στις αγορές και μάλιστα με επιτόκια χαμηλά δεκαπενταετίας; Πώς έπεσε η ανεργία εννέα μονάδες; Πώς δημιουργήθηκαν τριακόσιες ογδόντα χιλιάδες θέσεις εργασίας; Πώς όλοι οι δείκτες της οικονομίας δείχνουν σταθερή βελτίωση; Αντιλαμβάνονται ότι έρχεται στην εξουσία ο κ. Μητσοτάκης και βάζουν τα καλά τους για να υποδεχτούν την κοινωνική ισοπέδωση που θα τους φέρει! Τόσο μαζοχιστές οι Έλληνες! Κυρίες και κύριοι συνάδελφοι, σήμερα συζητάμε το σχέδιο νόμου για τις εκατόν είκοσι δόσεις, τις ρυθμίσεις οφειλών των συμπολιτών μας, χρέη που δημιουργήθηκαν στην περίοδο 2010-2014- τότε που χάθηκε και το 25% του πλούτου της χώρας - , χρέη προς τους φορείς κοινωνικής ασφάλισης, τη φορολογική διοίκηση, τους ΟΤΑ α΄ βαθμού. Σήμερα, λοιπόν, δίνεται η δυνατότητα σε ογδόντα χιλιάδες συμπολίτες μας να συνταξιοδοτηθούν. Γιατί με την πολιτική σας εσείς, κύριοι της Νέας Δημοκρατίας, τους αποκλείσατε από το συνταξιοδοτικό τους δικαίωμα. Και δίνει τη δυνατότητα σε χιλιάδες συμπολίτες μας να ανακουφιστούν με τη ρύθμιση των οφειλών τους. Συζητάμε, λοιπόν, ένα ακόμα βήμα που μας φέρνει πιο κοντά στην κανονικότητα. Συζητάμε, επίσης, ένα σχέδιο τετραετές, με μόνιμα μέτρα για τους πολίτες, όπως η δέκατη τρίτη σύνταξη και η μείωση του ΦΠΑ στα τρόφιμα και στην ενέργεια. Όλα αυτά τα μέτρα είναι μέτρα προεκλογικά για τη Νέα Δημοκρατία, όπως ήταν και εκείνα της Διεθνούς Έκθεσης Θεσσαλονίκης, που ήδη έχουν ψηφιστεί και εφαρμόζονται. Για αυτό, άλλωστε, πρώτα μεν οι συνάδελφοι της Νέας Δημοκρατίας τα καταγγέλλουν και ύστερα τα ψηφίζουν. Πώς να μην τα ψηφίζουν, άλλωστε, αφού η Κυβέρνηση υπέκλεψε το πρόγραμμα της Νέας Δημοκρατίας, κατά τα λεγόμενα των στελεχών της; Μας ευγνωμονούν οι άνθρωποι που τους διευκολύνουμε και τους κάνουμε τη ζωή πιο εύκολη, για να μην κουράζονται να τα νομοθετούν αργότερα! Για του λόγου το αληθές, μόλις ακούν τον Πρωθυπουργό να λέει, για παράδειγμα, ότι δεσμεύεται για τη μη εφαρμογή της κατάργησης του αφορολόγητου, η Νέα Δημοκρατία τρέχει να μας φέρει τροπολογία για δήθεν διευκόλυνση, επιταχύνοντας τη διαδικασία. Τι κι αν είχαν ενσωματώσει στο πρόγραμμά τους την κατάργηση του αφορολόγητου; Τι κι αν κατέβασαν τον εισαγόμενο φορολογικό συντελεστή - που μέχρι τότε δεν υπήρχε - στο 9%, για να αντισταθμίσουν την κατάργηση του αφορολόγητου που είχαν στο πρόγραμμά τους; Έβαλαν λίγο τις νεοφιλελεύθερες αρχές τους στην άκρη οι άνθρωποι, υποκρινόμενοι ότι νοιάζονται για τους πολλούς, γιατί νομίζουν ότι οι πολίτες τρώνε κουτόχορτο! Όπως ακριβώς με την κατάργηση της περικοπής των συντάξεων, που μια χαρά το είχαν ενσωματώσει μέσα στο πρόγραμμά τους και ήρθε αυτός ο Επίτροπος και μαρτύρησε τη δυνατότητα μη περικοπής των συντάξεων και τους τα χάλασε όλα. Τρέχανε μετά να καταθέσουν τροπολογίες ότι δεν θέλουν, τάχα, την περικοπή των συντάξεων, όταν είχαν επενδύσει τη μισή τουλάχιστον εκστρατεία τους στην αγανάκτηση των συνταξιούχων. Λοιπόν, κυρίες και κύριοι συνάδελφοι της Νέας Δημοκρατίας, λίγη γυμναστική δεν βλάπτει. Τρέχετε να καταθέτετε τροπολογίες εκ των υστέρων μετά τις εξαγγελίες του Πρωθυπουργού. Κρατήστε δυνάμεις για να καταγγέλλετε με θόρυβο και μετά χαλαρά ψηφίζετε, για να μη χάσετε και τα ψηφαλάκια. Τι να πούμε, όμως, για τη δέκατη τρίτη σύνταξη; Αυτοί οι συνταξιούχοι κατατρέχουν τον κ. Μητσοτάκη. «Δεν θέλουν επιδόματα οι συνταξιούχοι. Δουλειά για τα παιδιά τους θέλουν», λέει ο κ. Μητσοτάκης. Γιατί, το ένα αναιρεί το άλλο; Λέτε να τους λένε τέτοια ανέκδοτα αυτοί οι συνταξιούχοι που συναντάει στον δρόμο; Δεν έχει αντιληφθεί ότι στις δεκαπέντε - είκοσι μέρες αφού πάρουν τη σύνταξή τους πολλοί από αυτούς δεν μπορούν να πάνε στο σουπερμάρκετ; Και μας λέτε ότι δίνουμε τη δέκατη τρίτη σύνταξη μισή, εσείς που την καταργήσατε; Μας λέτε ότι η Κυβέρνηση κακοποιεί την αξιοπρέπεια των συνταξιούχων και τους κοροϊδεύει με ψίχουλα και ασπιρίνες, καταβάλλοντας ένα ντροπιαστικό προεκλογικό επίδομα, εσείς που κόψατε το 45% των συντάξεων; Τι είπε ο κ. Τσίπρας, π' ανάθεμά τον; Να παίρνουν μόνιμη δέκατη τρίτη σύνταξη; Μόνιμες να είναι οι ώρες αυτών που δουλεύουν, των εργαζόμενων, να μην έχουν σταματημό για τη Νέα Δημοκρατία. Να δουλεύουν από το πρωί μέχρι το βράδυ, να προσαρμοστούν επιτέλους στους καιρούς που αλλάζουν. Είναι ξεπερασμένα τα οκτάωρα. Δεν βλέπετε τους Αυστριακούς, τους Ούγγρους, που είναι πρότυπα της Νέας Δημοκρατίας; Δωδεκάωρα και βάλε, επτά ημέρες την εβδομάδα εργασία και χαρά! Να μας βλέπει και ο καλός Θεούλης, να δουλεύει ο κόσμος και να δίνει και τη δική του ημέρα ανάπαυσης για εργασία. Όλα αυτά τα εργασιακά μέτρα που σας ανέφερα ο κ. Μητσοτάκης θα τα επιβάλει για το καλό μας. Το πολύ - πολύ, για να πείσει, θα προστρέξει και στη βοήθεια του ΔΝΤ, γιατί πώς αλλιώς να καλύψει το αντικοινωνικό του πρόγραμμα; Όμως αυτή η μόνιμη δέκατη τρίτη σύνταξη του χαλάει τα σχέδια. Στάθηκε με υπερηφάνεια ο κ. Μητσοτάκης πριν από λίγες μέρες να εξηγήσει με πόνο ψυχής στους συνταξιούχους ότι η ελληνική οικονομία δεν αντέχει δέκατη τρίτη σύνταξη. Πώς ο Τσίπρας, λοιπόν, έτσι, λέει ότι αντέχει και, όχι μόνο το λέει, αλλά τη νομοθετεί κιόλας ο αθεόφοβος; Χαλάει την εικόνα του κ. Μητσοτάκη προς τα έξω, ο οποίος προφανώς δεν ξέρει τι συμβαίνει στην ελληνική οικονομία ή μήπως ξέρει, αλλά καταλαβαίνει ότι του ανεβάζει τον λογαριασμό και δεν ξέρει πώς να το αντιμετωπίσει; Δεν είχε προνοήσει ο κ. Μητσοτάκης τα έξοδα του κ. Τσίπρα για τους συνταξιούχους και τους ασθενέστερους συμπολίτες μας: 1,8 δισεκατομμύρια για την κατάργηση της περικοπής των συντάξεων και 1,8 δισεκατομμύρια από τη μείωση του αφορολόγητου και 830 εκατομμύρια από τη μόνιμη δέκατη τρίτη σύνταξη. Όλα αυτά μαζί με τα 4,5 δισεκατομμύρια για την υλοποίηση του προγράμματος της Νέας Δημοκρατίας, για τη μείωση των φόρων που υπόσχεται, το σύνολο είναι 9 δισεκατομμύρια. Πού θα βρεθούν αυτά τα λεφτά, αν δεν πετσοκόψει τους μισθούς και τις συντάξεις και αν δεν καταργήσει το κοινωνικό κράτος; Κυρίες και κύριοι συνάδελφοι, για αυτή την Κυβέρνηση, που βάζει προτεραιότητα την κοινωνική δικαιοσύνη, τα χρήματα για την ικανοποίηση των κοινωνικών αναγκών θα βρίσκονται πάντα, μόνο όμως εάν και εφόσον εσείς, κύριοι της Νέας Δημοκρατίας, μείνετε για καιρό στην αντιπολίτευση. Και αυτό θα το φροντίσει ο ελληνικός λαός σε κάθε κάλπη που θα έχει μπροστά του στο ερχόμενο διάστημα. Σας ευχαριστώ.
Κυρία Βαγιωνάκη, να δώσουμε τον λόγο στον κ. Τραγάκη; Έχετε κάποια αντίρρηση; Είχε ήδη γίνει προσυνεννόηση με τους προηγούμενους Προεδρεύοντες να του δώσουμε τον λόγο τελειώνοντας την επιτροπή που είχε.
Δεν έχω αντίρρηση, κύριε Πρόεδρε.
Ελάτε, κύριε Τραγάκη.
Κατ' αρχάς, ευχαριστώ τις κυρίες και τους κυρίους συναδέλφους, αλλά ήμουν στην Επιτροπή Κανονισμού και δεν μπορούσα να μιλήσω στη σειρά μου. Κυρίες και κύριοι συνάδελφοι, πριν αναφερθώ στην ουσία του σχεδίου νόμου, επιτρέψτε μου, με τη μακρά πολιτική εμπειρία, να επισημάνω έναν άγραφο κανόνα της πολιτικής. Όταν αρχίσει η κατηφόρα για μια κυβέρνηση, δεν μπαίνει φρένο. Και η κατηφόρα της Κυβέρνησης δεν έχει σταματημό. Αυτή είναι η αλήθεια. Ό,τι και αν υποσχεθούν, ό,τι και αν δώσουν προεκλογικά, ο κόσμος δεν αλλάζει την άποψή του. Τους έχει μάθει πια. Επί τέσσερα ολόκληρα χρόνια η Κυβέρνηση ΣΥΡΙΖΑ υπονόμευσε συστηματικά την παραγωγική οικονομία και αφαίμαξε συνειδητά τη μεσαία τάξη με μαζική υπερφορολόγηση. Σε αυτή τη σκληρή πραγματικότητα ο Πρωθυπουργός, σε εμφανή κατάσταση πολιτικού πανικού, εξαγγέλλει προεκλογικά μέτρα ανακούφισης, υποτιμώντας προκλητικά τη νοημοσύνη του ελληνικού λαού. Είναι μέτρα που στο σύνολό τους επιδιώκουν να επιστρέψουν κατά ένα μέρος, χωρίς να τα καταφέρουν, στο 2014. Με το παρόν νομοσχέδιο, και μάλιστα παραμονή των ευρωεκλογών, η Κυβέρνηση επαναφέρει μετά από τέσσερα χρόνια τις συντάξεις χηρείας που η ίδια περιέκοψε. Δίνει το περίφημο επίδομα ευρωεκλογών ή προνοιακό επίδομα για εμάς στους συνταξιούχους δίχως ίχνος ντροπής. Δεν διστάζει να βαφτίσει ένα επίδομα ως τη δέκατη τρίτη σύνταξη. Μια παρένθεση εδώ: Όπως ξέρετε, μια ρύθμιση που αφορά συντάξεις πρέπει να έχει την έγκριση του Ελεγκτικού Συνεδρίου, που δεν την έχει. Άρα μόνο το ότι βάζετε τη λέξη «σύνταξη» πρέπει να σας προβληματίσει. Δεν είναι σύνταξη, είναι παροχή, είναι επίδομα. Η μηναία δαπάνη για τις συντάξεις σε επίπεδο δώρου αντιστοιχεί περίπου σε 2,1 έως 2,2 δισεκατομμύρια ευρώ, όταν το δώρο που εξήγγειλε η Κυβέρνηση είναι μόλις 800 εκατομμύρια ευρώ, άρα μικρότερο και από το μισό πιθανό δώρο που επιδιώκει να μοιράσει η Κυβέρνηση ΣΥΡΙΖΑ, ενώ την ίδια στιγμή έχει ήδη αφαιρέσει μετά το 2014 ένα δισεκατομμύριο ευρώ από τους χαμηλοσυνταξιούχους του ΕΚΑΣ και σήμερα τους επιστρέφει τα 800 εκατομμύρια ως επίδομα ευρωεκλογών. Την ίδια στιγμή έχει αφαιμάξει επί τέσσερα συνεχόμενα χρόνια από τον μισθό του συνταξιούχου, μέσω της εισφοράς υγείας, το 2% στις κύριες συντάξεις και το 6% στις επικουρικές συντάξεις, με αποτέλεσμα την περικοπή 750 εκατομμυρίων ευρώ σε ετήσια βάση. Επιπλέον, εδώ και δύο χρόνια δεν χορηγούνται συντάξεις. Οι εκκρεμείς συντάξεις ξεπερνούν τις διακόσιες πενήντα χιλιάδες. Ούτε μία σύνταξη δεν έχει δοθεί μέσα στο 2019. Αυτό είναι για να μπορέσουμε να έχουμε το αποτέλεσμα του λεγομένου υπερπλεονάσματος. Φέρνει την πολυδιαφημισμένη εδώ και επτά μήνες ρύθμιση των εκατόν είκοσι δόσεων, την ώρα που οι οφειλές πολιτών και επιχειρήσεων σε εφορίες και ασφαλιστικά ταμεία έχουν εκτιναχτεί και τους έχουν οδηγήσει στην απόγνωση και σε τραγικά αδιέξοδα. Η ρύθμιση των εκατόν είκοσι δόσεων είναι επιβεβλημένη και αναγκαία όσο ποτέ, ως αποτέλεσμα της εξοντωτικής δημοσιονομικής πολιτικής της Κυβέρνησης. Εμείς θα την ψηφίσουμε, καθώς πολίτες και επιχειρήσεις πρέπει επιτέλους να ανασάνουν από τα βάρη των οφειλών. Ωστόσο, μπορούμε να υπενθυμίσουμε, για την αποκατάσταση της αλήθειας, ότι το 2014 η Νέα Δημοκρατία είχε φέρει μια ανάλογη ρύθμιση, αλλά τότε ήταν το κίνημα «Δεν πληρώνω» και γι' αυτό εκτινάχτηκαν όλες οι απαιτήσεις απέναντι στους φόρους και τις εισφορές. Το 2015 ο ΣΥΡΙΖΑ είχε φέρει την πολυδιαφημισμένη ρύθμιση των λεγομένων εκατό δόσεων, που δήθεν θα έλυνε τα πάντα για το πρόβλημα των ληξιπρόθεσμων και θα ανακούφιζε τις επιχειρήσεις και τους πολίτες. Τα αποτελέσματα της ρύθμισης αυτής του 2015 είναι τα εξής: Στη ρύθμιση ολοκληρώθηκαν μόνο οκτώ χιλιάδες οκτακόσιες υποθέσεις, δηλαδή το 0,06%. Τα 140 δισεκατομμύρια που οι Έλληνες πολίτες χρωστούν πρέπει να ρυθμιστούν, πράγματι. Δυστυχώς είναι ένα άλλο νομοσχέδιο, που δεν προβλέπει τίποτα για τους συνεπείς πολίτες και τις επιχειρήσεις, καμμία μέριμνα για κανέναν από αυτούς. Το κυριότερο όμως, βέβαια, είναι ότι η ρύθμιση προβλέπει μόλις δεκαοκτώ δόσεις για τις επιχειρήσεις. Όμως έτσι τελικά υπονομεύεται το εθνικό συμφέρον και η εθνική οικονομία. Το νομοσχέδιο προβλέπει μείωση του ΦΠΑ - υποτίθεται - συνολικά στην εστίαση και δεν είναι έτσι. Κατ' αρχάς, ο ΦΠΑ το 2014 στην εστίαση ήταν στο 24% και εμείς το πήγαμε στο 13% και τώρα προσπαθούν πάλι, αλλά δεν αφορά το σύνολο των προϊόντων της εστίασης. Για αυτό, λοιπόν, εμείς καταθέσαμε τροπολογία, με την οποία προτείνουμε πραγματική μείωση του ΦΠΑ στο σύνολο της εστίασης σε βασικά ήδη διατροφής, στην ηλεκτρική ενέργεια και στο φυσικό αέριο. Όσον αφορά τώρα τη μείωση του αφορολόγητου, ο Υπουργός Οικονομικών το 2015 δεσμευόταν ότι θα αυξήσει το αφορολόγητο στις 12.000 ευρώ. Αντ' αυτού η Κυβέρνηση προχώρησε ήδη σε μια μείωση του αφορολόγητου, ενώ ψήφισε και μια δεύτερη μείωση, που θα ισχύσει από 1-1-2020. Αυτό για έναν συνταξιούχο των 750 ευρώ σημαίνει μια μείωση 342 ευρώ σε επίπεδο φόρου για πρώτη φορά. Η Νέα Δημοκρατία καταψήφισε τη μείωση του αφορολόγητου και σήμερα καταθέσαμε, όλη η Κοινοβουλευτική Ομάδα, τροπολογία για τη μη εφαρμογή της δεύτερης μείωσης που ψήφισε ο ΣΥΡΙΖΑ. Σας καλούμε αυτή την τροπολογία να την ψηφίσετε και εσείς, όπως επίσης σας καλούμε να ψηφίσετε την τροπολογία για την εστίαση, για την ηλεκτρική ενέργεια, τις τροπολογίες που εμείς έχουμε υποβάλει. Το προεκλογικό πακέτο που εξήγγειλε ο Πρωθυπουργός άρον - άρον δεν αποτελεί μέρος ενός συνολικού σχεδίου για τη βιώσιμη ανάπτυξη της οικονομίας. Θα τα ψηφίσουμε, αφού είναι μέτρα που αντιγράφουν πεπραγμένα μας, καθώς και δικές μας δεσμεύσεις, που διορθώνουν λίγα από τα πολλά λάθη που έχει κάνει η Κυβέρνηση τα τελευταία τέσσερα χρόνια. Ωστόσο, αυτή η Κυβέρνηση αποδεδειγμένα δεν μπορεί να βελτιώσει τη σύνθεση του πλούτου. Δεν μπορεί να ενισχύσει την προσφορά στην οικονομία. Τα υπερπλεονάσματα προέρχονται από την υπερφορολόγηση νοικοκυριών και επιχειρήσεων, τις κατασχέσεις, την εσωτερική στάση πληρωμών και την κατάρρευση των δημοσίων εσόδων σε αναπτυξιακά κρίσιμους και κοινωνικά ευαίσθητους φορείς. Δεν προκύπτουν από την παραγωγή νέου πλούτου. Αυτό που χρειάζεται η χώρα επειγόντως είναι ένα άλμα στο μέλλον, με μια άλλη κυβέρνηση, που θα βάλει μπροστά ένα πρόγραμμα συνολικής οικονομικής και εθνικής ανασυγκρότησης, που θα στοχεύσει στην ανάπτυξη και τη δημιουργία καλών θέσεων εργασίας. Αυτό που χρειάζεται η χώρα είναι μια κυβέρνηση της Νέας Δημοκρατίας, μια πολιτική αλλαγή, με Πρωθυπουργό τον Κυριάκο Μητσοτάκη. Σας ευχαριστώ.
Τον λόγο έχει η κ. Βαγιωνάκη από τον ΣΥΡΙΖΑ. Θα ακολουθήσει ο κ. Θεοφύλακτος, ο κ. Κυριαζίδης και ο Υπουργός Εσωτερικών κ. Χαρίτσης. Κυρία Βαγιωνάκη, έχετε τον λόγο.
Κυρίες και κύριοι συνάδελφοι, από τα στοιχεία που παρουσίασε χθες ο Υπουργός Οικονομικών, που ήταν πολλά και ενδιαφέροντα, αυτό που ξεχωρίζω είναι η μείωση της ψαλίδας ανάμεσα στους πιο φτωχούς εισοδηματικά και στους πιο πλούσιους το 2017, γιατί μέχρι τότε υπάρχουν στοιχεία. Μη μου πείτε ότι αυτό έγινε προς τα κάτω, γιατί είναι γεγονός ότι στη διάρκεια της κρίσης οι πλούσιοι έγιναν πλουσιότεροι. Τι σημαίνει αυτό; Ότι τα απότοκα της κρίσης ξεπεράστηκαν; Όχι, βέβαια. Απλώς σημαίνει ότι τα μέτρα που πάρθηκαν μέσα στην κρίση από την Κυβέρνησή μας, ήδη ξεκινώντας από το 2015, τα οποία αφορούν σε πρώτη φάση τα πιο φτωχά στρώματα, το εισόδημα κοινωνικής αλληλεγγύης, πάσης φύσης κοινωνικά μέτρα, όπως ήταν η επανασύνδεση του ηλεκτρικού ρεύματος, τα σχολικά γεύματα κ.λπ., και σε δεύτερη φάση αυτά που αφορούσαν και τα μεσαία στρώματα, η αύξηση των επιδομάτων παιδιού, το επίδομα ενοικίου, ο υπερδιπλασιασμός των θέσεων σε παιδικούς σταθμούς και άλλα έπιασαν τόπο, παρήγαγαν αποτέλεσμα. Προσωπικά πάντα παρακολουθούσα τους δείκτες φτώχειας, ιδιαίτερα της παιδικής φτώχειας. Τα τελευταία χρόνια οι δείκτες αυτοί, με βάση τα στοιχεία της ΕΛΣΤΑΤ, βαίνουν μειούμενοι. Δεν φτάσαμε εκεί που θα θέλαμε ακόμα, σημασία όμως έχει ότι σταδιακά μειώνονται. Παράλληλα, οι περισσότεροι δείκτες στη μεγάλη εικόνα της οικονομίας βελτιώνονται αισθητά, για να μην πω θεαματικά. Η ανάπτυξη του ΑΕΠ, η αύξηση των εξαγωγών, η αύξηση του μηχανολογικού εξοπλισμού, η αναβάθμιση από όλους τους οίκους αξιολόγησης, τους οποίους είμαι σίγουρη ότι η Αξιωματική Αντιπολίτευση παρακολουθεί επιμελέστατα, ο ισοσκελισμός εσόδων - εξόδων το 2017 και το 2018, ιδιαίτερα μετά το έλλειμμα του 15% του 2010, και ένα σωρό άλλοι δείκτες δείχνουν ότι τα οικονομικά της χώρας νοικοκυρεύτηκαν και τείνουν βελτιούμενα. Σίγουρα βρισκόμαστε μακριά από το καλοκαίρι του 2015, όταν οι φίλοι του Σόιμπλε και του Βέμπερ ήθελαν να μας οδηγήσουν στο Grexit, όπως είναι σήμερα εξάλλου σε όλους γνωστό. Άρα είμαστε σε καλό δρόμο. Σχεδιάζουμε και υλοποιούμε σιγά - σιγά μαζί με τα πιο δυναμικά, παραγωγικά κομμάτια της ελληνικής κοινωνίας αυτό που εμείς λέμε «δίκαιη ανάπτυξη» και με βάση το έργο μας απευθυνόμαστε στην ελληνική κοινωνία και με αυτό θέλουμε να κριθούμε. Κυρίες και κύριοι συνάδελφοι, το παρόν νομοσχέδιο είναι ένα σημαντικό νομοσχέδιο, γιατί αφορά τη ζωή πολλών ανθρώπων. Η ρύθμιση των εκατόν είκοσι δόσεων που περιμένουν η αγορά και τα νοικοκυριά για να ανασάνουν από κοινού με την τροπολογία του Υπουργείου Οικονομικών για τη μείωση του ΦΠΑ σε τρόφιμα, εστίαση, ενέργεια και του Υπουργείου Εργασίας για την δέκατη τρίτη σύνταξη είναι μια μεγάλη ανάσα για τους ανθρώπους αλλά και την οικονομία. Παράλληλα, υπάρχουν πολλές παρεμβάσεις στα εργασιακά δικαιώματα, όπως είναι η μετατόπιση από την απόλυτη πρωτοβουλία του εργοδότη για απολύσεις στην ανάγκη αιτιολόγησής της, ο περιορισμός της ευθύνης των εργαζομένων για ζημιές στις περιπτώσεις ελαφράς αμέλειας, τα μέτρα που αφορούν τους διανομείς με δίκυκλο - νομίζω ότι το τελευταίο είναι ένα ιδιαίτερα σημαντικό μέτρο, διότι ο συγκεκριμένος κλάδος εργαζομένων έχει πληρώσει με το αίμα του στην Ελλάδα, αλλά και στην πόλη μου, τα Χανιά, την έλλειψη μέτρων προστασίας - η ενίσχυση των ελεγκτικών μηχανισμών, όπως είναι το ΣΕΠΕ κ.λπ.. Επίσης, υπάρχουν παρεμβάσεις που αφορούν τους φορείς κοινωνικής πρόνοιας, μίλησε προηγουμένως η κυρία Υπουργός για αυτά. Προβλέπεται η ενίσχυσή τους με στοχευμένες μόνιμες προσλήψεις και επικουρικό προσωπικό, μέτρα για τον ΟΑΕΔ και τους εργαζόμενους σε αυτόν, αλλά προβλέπεται και ακατάσχετο και αφορολόγητο για τα επιδόματα αναπηρίας και στέγασης. Και ένα σωρό άλλα θετικά μέτρα που αφορούν συμπολίτες μας, όπως είναι η παράταση χορήγησης επιδομάτων αναπηρίας έως ότου περάσουν από τα ΚΕΠΑ ανεξαρτήτως του ποσοστού αναπηρίας ή το άρθρο 74, που αφορά στις προσλήψεις προσώπων ειδικών κατηγοριών, πολύτεκνοι, ΑΜΕΑ και συγγενείς, τέκνα αγωνιστών εθνικής αντίστασης, ανάπηροι πολέμου και τρίτεκνοι, σε νομικά πρόσωπα δημοσίου δικαίου, ΟΤΑ και νομικά πρόσωπα ιδιωτικού δικαίου. Η αλήθεια είναι ότι είναι τόσα πολλά τα θετικά μέτρα αυτού του νομοσχέδιου, που είναι αδύνατον να αναφερθούν αναλυτικά, αλλά με κάποιον τρόπο λέω ότι πρέπει να γίνουν γνωστά. Θα ήθελα στον χρόνο που μου μένει να κάνω δύο παρατηρήσεις για τις ρυθμίσεις των εκατόν είκοσι δόσεων. Πρώτον, ένα από τα σημαντικότερα προβλήματα που επιλύει το νομοσχέδιο είναι ότι απεγκλωβίζονται και μπορούν να πάρουν σύνταξη γύρω στις ογδόντα χιλιάδες συμπολίτες μας, που, ενώ είχαν όλες τις άλλες προϋποθέσεις, δεν μπορούσαν μέσα στην οικονομική κρίση να πάρουν σύνταξη, λόγω του ότι δεν μπορούσαν να πληρώσουν τις οφειλές τους προς τα ασφαλιστικά ταμεία. Αυτό τώρα μπορεί να γίνει, γιατί, εκτός της αφαίρεσης των τόκων και προσαυξήσεων, προβλέπεται επανυπολογισμός του κεφαλαίου και στη συνέχεια οι δόσεις μπορούν να πληρωθούν από την παρακράτηση μέρους της σύνταξης. Ωστόσο, στη διάρκεια της ακρόασης των φορέων αναφέρθηκε ότι ο επανυπολογισμός θα πρέπει να είναι στη διακριτική ευχέρεια του οφειλέτη, αποτέλεσμα δικής του επιλογής, αφού έχει να κάνει με το ύψος της σύνταξης. Νομίζω ότι αυτό είναι καθαρό στην αιτιολογική έκθεση. Το έχει αναφέρει και η Υπουργός, αλλά νομίζω ότι πρέπει να διατυπωθεί ρητά και στον νόμο. Δεύτερον, πάλι στη συζήτηση με τους φορείς αναφέρθηκε ότι ο αριθμός των δόσεων για τα νομικά πρόσωπα κερδοσκοπικού χαρακτήρα είναι μικρός, όπως επίσης και ότι οι ομόρρυθμες εταιρείες, αφού αφορούν φυσικά πρόσωπα, θα πρέπει να τύχουν της αντιμετώπισης των φυσικών προσώπων. Θεωρώ ότι, παρ' όλη τη συζήτηση που γίνεται για τους στρατηγικούς κακοπληρωτές, πρέπει το Υπουργείο να δει προσεκτικά προς το θετικότερο αυτές τις ρυθμίσεις. Κυρίες και κύριοι συνάδελφοι, τελειώνω με το εξής: Τα μέτρα τα οποία συζητάμε σήμερα - πιστεύω ότι θα τύχουν ευρείας πλειοψηφίας - έχουν μόνιμο χαρακτήρα. Είναι μέτρα που μας επιτρέπουν τα δημοσιονομικά περιθώρια. Έρχονται σε συνέχεια μιας σειράς θετικών μέτρων από τον Αύγουστο του 2018 και μετά. Στον ίδιο δρόμο θα συνεχίσουμε με σύνεση, με σχέδιο και με επίγνωση της ευθύνης που έχουμε απέναντι στον ελληνικό λαό, ειδικά απέναντι σε αυτούς που όλα αυτά τα χρόνια επλήγησαν από την κρίση. Σας ευχαριστώ.
Τον λόγο έχει ο κ. Θεοφύλακτος από τον ΣΥΡΙΖΑ.
Ευχαριστώ, κύριε Πρόεδρε. Κυρίες και κύριοι συνάδελφοι, είμαστε όντως μόλις οκτώ μήνες μετά την έξοδο από τα μνημόνια, από τον Αύγουστο του 2018 έως σήμερα, μνημόνια στα οποία εσείς, κύριοι συνάδελφοι της Νέας Δημοκρατίας και του ΠΑΣΟΚ, μας βάλατε για να πληρώσουν οι πολλοί τα λάθη των λίγων, δηλαδή τα δικά σας λάθη. Κοιτάξτε πόσα έγιναν μέσα σε οκτώ μήνες έως σήμερα. Σταχυολογώ: Δεν κόπηκαν οι συντάξεις. Είναι πολύ σημαντικό, διότι το φοβόταν όλη η ελληνική κοινωνία και μας το επισήμαναν συνέχεια, «αν δεν κόψετε τις συντάξεις, είμαστε μαζί σας». Δεν τις κόψαμε. Αυξήθηκε ο κατώτατος μισθός, καταργήθηκε ο υποκατώτατος, επανήλθαν οι κοινωνικές συμβάσεις εργασίας και επιδοτήθηκε το ενοίκιο πρώτης κατοικίας ή η δόση του στεγαστικού δανείου. Χορηγήθηκε κοινωνικό μέρισμα για τρίτη φορά. Τα δυόμισι εκατομμύρια ανασφάλιστοι εξακολουθούν να τυγχάνουν δωρεάν ασφάλισης κ.λπ.. Τι ψηφίζουμε σήμερα. Τις εκατόν είκοσι δόσεις στον ΕΦΚΑ με επανυπολογισμό. Πολύ σημαντικό, το περιμένει εδώ και χρόνια όλη η ελληνική κοινωνία. Θα ρυθμίσουν τις οφειλές τους οι συμπολίτες μας. Θα υπάρχει κούρεμα και στο κεφάλαιο και στις προσαυξήσεις, γιατί θα γίνει επανυπολογισμός των εισφορών από τις αρχές του 2000 με τον νόμο Κατρούγκαλου και θα απεγκλωβιστούν περίπου εβδομήντα με ογδόντα χιλιάδες συμπολίτες μας που δεν μπορούσαν να πάρουν σύνταξη, γιατί είχαν εκκρεμότητες στα ασφαλιστικά τους ταμεία. Και πώς να μην έχουν, με την κρίση που ήρθε; Και έχουμε και ιδιαίτερα ευνοϊκές διατάξεις για τους αγρότες. Τι άλλο ψηφίζουμε. Τη δέκατη Τρίτη σύνταξη και τη μονιμοποιούμε τη δέκατη τρίτη σύνταξη. Την κατάργηση των δυσμενών διακρίσεων για τις συντάξεις χηρείας. Άλλη μεγάλη πληγή που πόνεσε την ελληνική κοινωνία και έρχεται η ώρα και γίνεται πράξη η κατάργησή της. Έχουμε τη μείωση του ΦΠΑ στην εστίαση, στα τρόφιμα, τη μείωση του ΦΠΑ στην ενέργεια - ηλεκτρισμό και φυσικό αέριο - και, όπως μαθαίνω από την αρμόδια Υφυπουργό, την κ. Παπανάτσιου, θα φέρει και νομοτεχνική βελτίωση - δεν είναι παρούσα τώρα - και η μείωση του ΦΠΑ θα αφορά και την τηλεθέρμανση, κάτι που αφορά ιδιαίτερα τις περιοχές μας, Κοζάνη, Πτολεμαΐδα, Αμύνταιο και Μεγαλόπολη. Ψηφίζουμε σήμερα τις εκατό δόσεις στους δήμους, τις εκατόν είκοσι δόσεις στην εφορία για τα φυσικά πρόσωπα. Για τα νομικά πρόσωπα κερδοσκοπικού χαρακτήρα είναι δεκαοκτώ έως τριάντα και συμφωνώ με την προηγούμενη ομιλήτρια, ότι πρέπει να καταβληθεί μια προσπάθεια, ώστε να αυξηθούν οι δόσεις και για τις επιχειρήσεις, για τις εταιρείες. Έχει πολλές ευεργετικές διατάξεις το νομοσχέδιο. Έχει την αιτιολόγηση των απολύσεων, άλλες διατάξεις για τη μεταβίβαση των φορτηγών αυτοκινήτων και πολλά άλλα και έχουν ανακοινωθεί από τον Πρωθυπουργό για το 2020: μείωση της κατάργησης της εισφοράς αλληλεγγύης, επιδότηση εισφορών εργαζομένων, ευεργετικές διατάξεις για τα νησιά και για τις ορεινές περιοχές, μείωση του κόστους του πετρελαίου - κάτι που είναι πολύ σημαντικό για τις περιοχές μας στη δυτική Μακεδονία - , μείωση φόρου για τους συνεταιρισμένους αγρότες, έκπτωση των τόκων των στεγαστικών δανείων και πολλά άλλα, ενώ πολύ σημαντικό είναι αυτό που είπε και σε συνέντευξή του ο Υπουργός Οικονομικών, ότι θα προσπαθήσουμε να επαναφέρουμε με στοχευμένο τρόπο και σε στοχευμένες ομάδες πληθυσμού το ΕΚΑΣ. Σε όλα αυτά τα θετικά μέτρα του Αλέξη Τσίπρα και της Κυβέρνησής μας μπορεί να αντιπαρατεθεί η Νέα Δημοκρατία και ο Κυριάκος Μητσοτάκης για το τι κάνανε και τι κάναμε, για το ποιοι είναι και ποιοι είμαστε; Όχι, δεν μπορεί. Για αυτό και αποφεύγει το debate, όπως ο διάβολος το λιβάνι. Τι να πει μπροστά στον ελληνικό λαό; Και είναι παγκόσμια πρωτοτυπία. Σε όλο τον κόσμο η αντιπολίτευση παρακαλάει για debate και οι κυβερνήσεις, ο Πρωθυπουργός, αρνείται. Συνήθως έτσι γίνεται. Και στην Ελλάδα έτσι γινόταν μια ζωή. Εδώ, πρώτη φορά να ζητάει ο Πρωθυπουργός debate και να αρνείται ο Αρχηγός της Αξιωματικής Αντιπολίτευσης. Οπότε, τι κάνει ο Κυριάκος Μητσοτάκης και η Νέα Δημοκρατία; Πετάει την μπάλα στην εξέδρα με το τρίπτυχο «ασφάλεια, Πρέσπες, μεσαία τάξη». Τίποτα από αυτά, όμως, δεν ισχύει, ούτε στην εξέδρα τους τους παίρνει να μας χτυπήσουν πολιτικά. Γιατί; Τα παίρνω ένα - ένα. Πρώτον, ασφάλεια. Τα νούμερα, τα επίσημα στοιχεία για την εγκληματικότητα δείχνουν ότι η κατάσταση είναι ίδια και καλύτερη επί των ημερών μας. Όμως, τι κάνει η Νέα Δημοκρατία και ο Κυριάκος Μητσοτάκης; Σηκώνουν πολύ κουρνιαχτό, διαρρηγνύουν υποκριτικά τα ιμάτιά τους, όταν έχουμε πλημμελήματα του τύπου σπασμένες βιτρίνες. Καταδικάζω προσωπικά και εγώ και όλος ο ΣΥΡΙΖΑ απερίφραστα τέτοιου είδους πλημμελήματα, σπασμένες βιτρίνες. Να θυμηθούμε ότι γινόντουσαν πάντα και επί ημερών Νέας Δημοκρατίας και επί ημερών ΠΑΣΟΚ και σε μεγαλύτερη ένταση. Και «μπούκες» γινόντουσαν στα αστυνομικά τμήματα και στα Εξάρχεια γινόταν χαμός. Αυτά δεν άλλαξαν. Εγώ αναρωτιέμαι, όμως, πόση ανασφάλεια δημιούργησε στη χώρα η μη επιστροφή στο κράτος των 241 εκατομμυρίων ευρώ από τις φαρμακευτικές εταιρείες; Με πόσες σπασμένες βιτρίνες αντιστοιχούν αυτά τα χρήματα; Πόση ανασφάλεια δημιούργησε το σκάνδαλο «NOVARTIS»; Με πόσες σπασμένες βιτρίνες αντιστοιχούν τα δισεκατομμύρια των σκανδάλων της υγείας; Πόση ανασφάλεια και με πόσες βιτρίνες αντιστοιχούν στα δάνεια με αέρα στα μέσα ενημέρωσης και στον ίδιο τους τον εαυτό, ΠΑΣΟΚ και Νέα Δημοκρατία; Αν τα βάλεις όλα αυτά μαζί, είναι σαν να σπάσαν όλες οι βιτρίνες της χώρας δέκα φορές. Σαν να ακούστηκε ένα μεγάλο κραχ και πραγματικά κραχ έγινε, για αυτό πτώχευσε η χώρα και μας οδήγησαν στην τεράστια ανασφάλεια. Αυτή είναι η ανασφάλεια, της ανεργίας, της φτώχειας και της μετανάστευσης. Για τις Πρέσπες. Και εκεί δεν μπορείτε να πείτε τίποτα, κύριοι της Νέας Δημοκρατίας, γιατί, πρώτον, ομολογείτε ότι δεν θα κάνετε τίποτα για να την αλλάξετε και κυρίως γιατί συμφωνείτε και η Νέα Δημοκρατία και το ΠΑΣΟΚ με το «Βόρεια Μακεδονία». Άλλωστε, εσείς είστε αυτοί που χαράξατε την εθνική γραμμή για το «Βόρεια Μακεδονία». Απλώς το λέγατε, για να μην ενοχλείτε τα αυτιά των ψηφοφόρων, «σύνθετη ονομασία με γεωγραφικό προσδιορισμό». Δεν λέγατε ότι θα πάμε στο «Βόρεια Μακεδονία», λέγατε «ναι, δεχόμαστε σύνθετη ονομασία με γεωγραφικό προσδιορισμό», δηλαδή «Βόρεια Μακεδονία»! Το δέχεστε. Τέλος, για τη μεσαία τάξη, για να συνεννοούμαστε, μιλάμε για τη μεσαία τάξη, που τους κουτσουρέψατε το εισόδημα, που τους πετάξατε έξω από τα νοσοκομεία, ενώ πλήρωναν τριάντα πέντε χρόνια εισφορές και ήταν έξι ή δώδεκα μήνες απλήρωτοι και λέγαν οι άνθρωποι «έχω πληρώσει μια ζωή και δεν μπορώ να πάω να νοσηλευτώ»; Που τους κυνηγούσατε σαν τους χειρότερους εγκληματίες, επειδή δεν πλήρωναν τις ίδιες τις εισφορές τους και τους πηγαίνατε και στο αυτόφωρο; Τη διώξατε τη μεσαία τάξη, κυρίες και κύριοι συνάδελφοι της Νέας Δημοκρατίας και του ΠΑΣΟΚ, όπως διώξατε και όλη τη χώρα. Αλλά δεν σας φοβάται ο κόσμος μόνο για όσα κάνατε, αλλά και για όσα πιστεύετε και υπόσχεστε για το μέλλον και τα λέει και ο κ. Μητσοτάκης με ειλικρίνεια άλλες φορές. Άλλες φορές τού ξεφεύγουν και λίγα παραπάνω, επταήμερη εργασία, κατάργηση επιδομάτων. Τη δέκατη τρίτη σύνταξη δεν την πολυπιστεύετε, τη μείωση των συντάξεων αρχές του '19 την είχατε ενσωματώσει στο πρόγραμμά σας, προσλήψεις θέλετε ένα προς πέντε κ.λπ.. Και βέβαια έχετε και το χούι - να το πω - ότι αναπολείτε την τρομακτική τριετία 2012-2015. Λέτε ότι «φτάσατε στο 2014, εκεί που ήμασταν εμείς», με αφορμή τη μείωση του ΦΠΑ. Εσείς όμως εκεί ήσασταν με 28% ανεργία, με 25% μείωση του ΑΕΠ, που ούτε σε πόλεμο δεν γίνεται, με 12% σε μείωση συντάξεων και μισθών, με απολύσεις, με τον ΕΝΦΙΑ να είναι μέσα στον λογαριασμό ρεύματος, οπότε, αν δεν τον πληρώσεις, θα σου κοπεί το ρεύμα. Κοιμόσουν με δουλειά και ξυπνούσες άνεργος. Ας ξέρει ο κόσμος, όμως, ότι Μητσοτάκης ίσον Σαμαράς. Εκεί θέλετε να μας γυρίσετε. Και όλα αυτά δείχνουν ότι με αυτά που κάνατε στο παρελθόν και υπόσχεστε για το μέλλον ο κόσμος έχει καταλήξει να φοβάται τον Κυριάκο Μητσοτάκη και τη Νέα Δημοκρατία. Αντίθετα, εκτιμά και τον Αλέξη Τσίπρα και εμάς, τον ΣΥΡΙΖΑ και την Προοδευτική Συμμαχία, που τον στηρίζουμε για την προσπάθεια που γίνεται. Και για αυτό μπορεί να κερδίζετε στα γκάλοπ, κύριοι της Νέας Δημοκρατίας, όμως εμείς, ο Αλέξης Τσίπρας και ο ΣΥΡΙΖΑ, θα κερδίσουμε στις κάλπες που έρχονται. Ευχαριστώ.
Τον λόγο έχει ο Υπουργός Εσωτερικών κ. Χαρίτσης.
Ευχαριστώ πολύ, κύριε Πρόεδρε. Κυρίες και κύριοι Βουλευτές, στο παρόν πολύ κρίσιμο νομοσχέδιο, το οποίο περίμεναν εκατοντάδες χιλιάδες συμπολίτες μας το τελευταίο διάστημα και που φέρνει η Κυβέρνησή μας προς ψήφιση, περιλαμβάνεται και μια πολύ σημαντική ρύθμιση του Υπουργείου Εσωτερικών. Μια ρύθμιση που αφορά τη δυνατότητα ευνοϊκής εξόφλησης οφειλών προς τους ΟΤΑ α΄ βαθμού προς τους δήμους όλης της χώρας, οφειλών που προέρχονται από τέλη, φόρους, δικαιώματα, εισφορές, καθώς και τις προσαυξήσεις, τους τόκους και τα πρόστιμα αυτών των οφειλών. Η ρύθμιση αυτή αφορά τόσο ιδιώτες, τους δημότες, αλλά και τις επιχειρήσεις. Είναι, λοιπόν, πάρα πολύ σημαντικό κατά τη γνώμη μας ότι δίδεται αυτή η δυνατότητα στους πολίτες αλλά και στις επιχειρήσεις να ρυθμίσουν τις οφειλές τους, να κάνουν έναν καλύτερο οικονομικό προγραμματισμό πλέον για το μέλλον και, άρα, μπορούμε να πούμε ότι αυτή η ρύθμιση έχει μια πολύ σημαντική αναπτυξιακή διάσταση. Υπενθυμίζω αυτό το οποίο είπαμε και στην επιτροπή την προηγούμενη εβδομάδα, ότι, σύμφωνα με τα τελευταία διασταυρωμένα στοιχεία που υπάρχουν στο Υπουργείο μας, οι βεβαιωμένες οφειλές προς τους δήμους ανέρχονται περίπου στα 2,7 δισεκατομμύρια ευρώ. Αν σε αυτά συνυπολογίσουμε και τις οφειλές προς νομικά πρόσωπα των δήμων, μιας και η συγκεκριμένη ρύθμιση δεν αφορά μόνο τους δήμους, αλλά και τα νομικά τους πρόσωπα, κυρίως τις ΔΕΥΑ, που επίσης εκεί έχουν συσσωρευθεί σημαντικές οφειλές όλα τα χρόνια της κρίσης, το συνολικό ποσό το οποίο μπορεί να ρυθμιστεί ξεπερνά τα 3 δισεκατομμύρια ευρώ. Αυτή η ρύθμιση, λοιπόν, από τη μία δίνει τη δυνατότητα στους πολίτες, στα φυσικά και νομικά πρόσωπα, να προχωρήσουν σε εξόφληση των οφειλών τους, αλλά από την άλλη αυξάνει σε πολύ σημαντικό βαθμό την εισπραξιμότητα των ίδιων των δήμων, των ίδιων των φορέων της αυτοδιοίκησης. Νομίζω ότι είναι πάρα πολύ σημαντικό, ειδικά σε αυτή τη συγκυρία και μιας και η συγκεκριμένη ρύθμιση έχει τετράμηνη διάρκεια από την ψήφιση του παρόντος νομοσχεδίου, το ότι οι νέες αυτοδιοικητικές αρχές, οι οποίες θα προκύψουν από τις εκλογές της 26ης Μαΐου και αναλαμβάνουν καθήκοντα από 1ης Σεπτεμβρίου 2019, θα μπορέσουν στο ξεκίνημα της θητείας τους να έχουν μπει στη διαδικασία είσπραξης αυτών των οφειλών. Άρα δημιουργείται, αν θέλετε, και ένα σημαντικό αποθεματικό για τους δήμους, για να μπορέσουν στη συνέχεια να χαράξουν την πολιτική τους με πολύ καλύτερους οικονομικούς όρους για την επόμενη τετραετία. Αντίστοιχη ρύθμιση είχε ψηφιστεί - υπενθυμίζω - μετά από πρόταση του Υπουργείου μας το 2017. Αναφέρομαι στον ν.4483/2017. Τότε, που υπήρχε πάλι συγκεκριμένη χρονική διάρκεια, πολλοί οφειλέτες δεν είχαν προλάβει να ενταχθούν σ' αυτή τη ρύθμιση. Μιας και έχουμε τη δυνατότητα και η συγκεκριμένη διάταξη θα ξεκινήσει να ενεργοποιείται το επόμενο διάστημα, καλώ τους δήμους να προβούν στις απαραίτητες δράσεις δημοσιότητας, έτσι ώστε όλοι οι οφειλέτες, φυσικά και νομικά πρόσωπα, να έχουν τη δυνατότητα να ενταχθούν σ' αυτή τη ρύθμιση, δηλαδή να υπαχθούν σε μια ευνοϊκή διάταξη που θα λύσει πολλά από τα οικονομικά τους προβλήματα. Όπως θα έχετε δει στο κείμενο της διάταξης, η ρύθμιση αφορά επίσης την απαλλαγή κατά ποσοστό κάθε είδους προσαυξήσεων της οφειλής. Υπάρχει αναλυτικός πίνακας με τα ποσοστά από τα οποία απαλλάσσονται οι οφειλέτες, ανάλογα με το σχήμα εξόφλησης που θα επιλέξουν. Κατά τη γνώμη μας είναι κι αυτό πάρα πολύ σημαντικό, όπως είναι πολύ σημαντικό το γεγονός ότι με τις συγκεκριμένες διατάξεις ρυθμίζονται και θέματα αναγκαστικών μέτρων και μέτρων εκτέλεσης που έχουν ήδη ξεκινήσει σε βάρος οφειλετών. Ειδικότερα, ο δήμος προβαίνει σε εντολή προς την αρμόδια ΔΟΥ άρσης της δέσμευσης φορολογικής ενημερότητας, εφόσον ο οφειλέτης υπαχθεί στη συγκεκριμένη ρύθμιση. Αυτό είναι πάρα πολύ σημαντικό. Απελευθερώνει ειδικά τα νομικά πρόσωπα από «αμαρτίες», από επιβαρύνσεις του παρελθόντος και τους δίνει τη δυνατότητα να προχωρήσουν την οικονομική τους δραστηριότητα χωρίς να κουβαλάνε αυτά τα προβλήματα. Θα μου επιτρέψετε να κλείσω μ' ένα σχόλιο. Το συγκεκριμένο νομοσχέδιο δεν αποτελεί έναν κεραυνό εν αιθρία, αλλά είναι το αποτέλεσμα μιας συνολικής στρατηγικής, την οποία ακολούθησε η Κυβέρνησή μας τους τελευταίους μήνες, από τον Αύγουστο του 2018 και την έξοδο από τα μνημόνια, με μια σειρά από εξαγγελίες, οι οποίες έγιναν συγκεκριμένες νομοθετικές παρεμβάσεις, οι οποίες ψηφίστηκαν από τη Βουλή και έγιναν νόμοι του κράτους τους τελευταίους μήνες. Αναφέρομαι συνολικά στο πρόγραμμα, το οποίο ξεδίπλωσε στη Διεθνή Έκθεση Θεσσαλονίκης ο Πρωθυπουργός τον Σεπτέμβριο του 2018. Αντιστοίχως και η συγκεκριμένη ρύθμιση, την οποία παρουσιάζουμε σήμερα στην Ολομέλεια, δεν αποτελεί κεραυνό εν αιθρία. Αποτελεί ένα ακόμα «λιθαράκι» στη μεγάλη προσπάθεια που κάνουμε για να ενισχύσουμε την τοπική αυτοδιοίκηση. Μιας και βρισκόμαστε λίγες μόλις μέρες πριν από τις αυτοδιοικητικές εκλογές της 26ης Μαΐου, νομίζω ότι είναι πάρα πολύ σημαντικό για όλους τους πολίτες σε όλη την Ελλάδα να γνωρίζουν γι' αυτή την προσπάθεια, η οποία βρίσκεται σε εξέλιξη τα τελευταία τέσσερα χρόνια για τη στήριξη της Αυτοδιοίκησης, η οποία έχει πάρει πολλά διαφορετικά χαρακτηριστικά στο κομμάτι της χρηματοδότησης, με την ενίσχυση τα τελευταία δύο χρόνια των Κεντρικών Αυτοτελών Πόρων για πρώτη φορά από την αρχή της κρίσης, με σημαντική ενίσχυση, δεδομένων των προβλημάτων που προέκυψαν από την πολύ μεγάλη, τη δραστική μείωση των Κεντρικών Αυτοτελών Πόρων για τους φορείς της αυτοδιοίκησης τα πρώτα χρόνια της κρίσης, με τα νέα χρηματοδοτικά προγράμματα, τα οποία αυτή τη στιγμή βρίσκονται σε πλήρη εξέλιξη από το Υπουργείο Εσωτερικών - αναφέρομαι στα προγράμματα «ΦΙΛΟΔΗΜΟΣ» - για την ενίσχυση των δήμων σε όλη τη χώρα, για την υλοποίηση έργων τοπικών υποδομών που δεν είχαν υλοποιηθεί όλο το προηγούμενο διάστημα, αλλά βεβαίως και για τα ζητήματα για τα οποία είχαμε το προηγούμενο διάστημα την ευκαιρία να αντιπαρατεθούμε και με τις δυνάμεις της Αντιπολίτευσης. Βλέπω και τον κ. Βορίδη, που μόλις εισήλθε στην Αίθουσα. Τα είχαμε συζητήσει και στο νομοσχέδιο του Υπουργείου Εσωτερικών πριν από λίγο καιρό. Αναφέρομαι στα ζητήματα των προσλήψεων στους δήμους και τις περιφέρειες σε όλη τη χώρα. Εμείς θα επιμείνουμε σ' αυτή τη στρατηγική. Θεωρούμε ότι ανάπτυξη δεν μπορεί να υπάρξει, χωρίς ουσιαστική αποκέντρωση της παραγωγικής δραστηριότητας, ότι ανάπτυξη δεν μπορεί να υπάρξει χωρίς την αυτοδιοίκηση και αυτοδιοίκηση δεν μπορεί να υπάρξει χωρίς στελέχη επιστημονικά, τεχνικά, εργαζόμενους οι οποίοι θα καλύψουν βασικές ανάγκες που έχει η αυτοδιοίκηση στις ανταποδοτικές υπηρεσίες, στις τεχνικές υπηρεσίες, στις οικονομικές και νομικές υπηρεσίες. Σε αυτή την κατεύθυνση, λοιπόν, θα συνεχίσουμε και το επόμενο διάστημα και βεβαίως θα συνεχίσουμε να αντιμετωπίζουμε και τις αδικίες που συσσωρεύτηκαν τα προηγούμενα χρόνια απέναντι στους εργαζόμενους στην τοπική αυτοδιοίκηση. Υπενθυμίζω τις πρωτοβουλίες της Κυβέρνησής μας για τους σχολικούς φύλακες και για τους δημοτικούς αστυνομικούς, που έρχονται να απαντήσουν στην καταστροφή αυτών των κλάδων που συνέβη τα προηγούμενα χρόνια και κυρίως επί υπουργίας του σημερινού Αρχηγού της Αξιωματικής Αντιπολίτευσης το 2014 στο Υπουργείο Διοικητικής Ανασυγκρότησης. Συνεχίζουμε, λοιπόν, και τις επόμενες μέρες με νέα μέτρα, τα οποία θα ανακοινώσει ο Πρωθυπουργός για άλλες κατηγορίες εργαζομένων στην τοπική αυτοδιοίκηση, όπως είναι οι σχολικές καθαρίστριες, συνεχίζουμε με την προκήρυξη για το «Βοήθεια στο Σπίτι», θα συνεχίσουμε με τους εργαζόμενους στα κέντρα δημιουργικής απασχόλησης παιδιών. Υπάρχει μια σειρά από πρωτοβουλίες οι οποίες βρίσκονται σε εξέλιξη, πρωτοβουλίες οι οποίες ενισχύουν τους εργαζόμενους, ενισχύουν τον ρόλο της αυτοδιοίκησης και θωρακίζουν τις αναπτυξιακές δυνατότητες της αυτοδιοίκησης και κατ' επέκταση της ελληνικής οικονομίας στο σύνολό της. Με αυτό το σχέδιο και μ' αυτή την αποφασιστικότητα θα συνεχίσουμε βήμα - βήμα τις πρωτοβουλίες και είμαι βέβαιος ότι και ο ελληνικός λαός θα εκτιμήσει αυτή την προσπάθεια και θα ανταποκριθεί στο κάλεσμα να ενισχυθούν και οι αυτοδιοικητικές δυνάμεις, οι οποίες εντάσσονται σ' αυτό το σχέδιο και να αποδοκιμαστούν εκείνες οι δυνάμεις, και στην αυτοδιοίκηση, οι οποίες βρίσκονται απέναντι στην προσπάθεια ενίσχυσης της αυτοδιοίκησης, γιατί εμείς θεωρούμε ότι μόνο μέσω της αυτοδιοίκησης μπορούν τα οφέλη της αναπτυξιακής τροχιάς, στην οποία έχει μπει πλέον για τα καλά η ελληνική οικονομία, να τα απολαμβάνουν όχι λίγοι, αλλά όλοι. Σας ευχαριστώ πολύ.
Τον λόγο έχει ο κ. Κυριαζίδης από τη Νέα Δημοκρατία.
Κυρίες και κύριοι συνάδελφοι, θα προχωρήσω σ' έναν μερικό απολογισμό. Το 2014 οι συμπολίτες μας όφειλαν στο δημόσιο 85 δισεκατομμύρια. Σήμερα, ύστερα από τέσσερα χρόνια, οφείλουν 140 δισεκατομμύρια, 36 δισεκατομμύρια οφειλές στα ασφαλιστικά ταμεία και πάνω από 104 δισεκατομμύρια χρωστούν στην εφορία. Κάθε μήνας της διακυβέρνησής σας επιβάρυνε το δημόσιο κατά 1 δισεκατομμύριο περίπου, με ληξιπρόθεσμα που συνολικά ανήλθαν στα 55 δισεκατομμύρια. Εσείς δε ως Κυβέρνηση οφείλετε προς τους συμπολίτες μας πάνω από 2,3 δισεκατομμύρια και πάνω από διακόσιες πενήντα χιλιάδες συνταξιούχοι περιμένουν πάνω από τρία χρόνια τη σύνταξή τους. Ρωτήσατε πώς επιβιώνουν όλοι αυτοί; Εσείς, όμως, κύριε Υπουργέ, κύριε Πετρόπουλε, έξι φορές δημόσια δεσμευτήκατε σε συγκεκριμένες ημερομηνίες ότι δεν θα υπάρχουν εφεξής εκκρεμείς συντάξεις και βεβαίως όχι μόνο δεν το κάνατε αυτό, εμπαίζοντας τους συνταξιούχους, αλλά αλλοιώσατε ακόμη και το μητρώο εκκρεμών συντάξεων. Επίσης, πετσοκόψατε 1 δισεκατομμύριο ευρώ από το ΕΚΑΣ, που αφορούσε τους χαμηλοσυνταξιούχους. Επιβάλατε επίσης στις κύριες συντάξεις εισφορά υπέρ της υγείας 2% και στις επικουρικές 6%, δηλαδή ετήσια «αφαίμαξη» 750 εκατομμύρια και έρχεστε τώρα, στις 23 Μαΐου, προ της κάλπης, να χορηγήσετε στους «ιθαγενείς» κατ' εσάς ένα «καθρεφτάκι» για εξαγορά της ψήφου τους, δηλαδή συνολικό ποσό όσο και η «αφαίμαξη» που προανέφερα. Υπάρχει μια παροιμία για τον Χότζα, που έβαζε αναγκαστικά στον στάβλο ζώα και αφαιρούσε ορισμένα, προκειμένου να υπάρχει μια ικανοποίηση από το υπερφόρτωμα εντός του στάβλου. Αλλά υπάρχει και μια ποντιακή παροιμία που λέει το εξής: «Το βράδυ πηγαίνατε με τον λύκο και τρώγατε τα πρόβατα και το πρωί πηγαίνατε με τον τσοπάνο και κλαίγατε.». Ακριβώς αυτό συνέβη με εσάς. Και επειδή είναι ο χρόνος τέτοιος, που αφορά τον ποντιακό Ελληνισμό, περιμέναμε από πλευράς σας, τουλάχιστον για τα εκατό χρόνια της Γενοκτονίας να υπάρχει στη Βουλή ένα τριήμερο, προκειμένου όλα αυτά εδώ να αναφερθούν, να κληθούν και οι πρέσβεις των χωρών, έτσι ώστε να δοθεί μια άλλη διάσταση. Περιορίζεστε μόνο στην επόμενη Δευτέρα - φοβούμαι ότι θα έχετε και κανένα νομοσχέδιο - , έτσι ώστε να αλλοιώσετε - αν θέλετε - και το πνεύμα αυτής της μεγάλης - για εμάς - επετείου. Εσείς τι κάνατε τα δυόμισι χρόνια της διακυβέρνησης της χώρας από πλευράς μας; Δημιουργήσατε το κίνημα «Δεν πληρώνω» και αναρτήσατε παντού: «Δεν πληρώνουμε τίποτα, μέχρι να καταρρεύσουν. Θα νικήσουμε.». Είναι δικό σας αυτό, του ΣΥΡΙΖΑ. Θα σας το καταθέσω να το δείτε. [[Στο σημείο αυτό ο Βουλευτής κ. Δημήτριος Κυριαζίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τι λέγατε, λοιπόν, προς τους συμπολίτες μας; «Μην πληρώνετε», «θα σας χαρίσουμε τα δάνεια», με την περίφημη εκείνη σεισάχθεια. Με έναν νόμο και ένα άρθρο θα καταργούσατε ό,τι από πλευράς μας νομοθετήθηκε και στα αυτιά μου ηχούν ακόμα οι ύβρεις και οι απειλές σας. Το 2014 στη χώρα υπήρξε μια ισορροπία σε επίπεδο λειτουργίας, πέραν του οικονομικού. Εσείς, κλέβοντας την ελπίδα, στη δική μας πλάτη στηριζόμενοι, αντί να καταργήσετε όλα όσα ανάλγητα - κατ' εσάς - είχαν ψηφιστεί, βασιστήκατε σε όλα αυτά και, για να κρατηθείτε στην εξουσία, συμμαχήσατε με τους διαβόλους που λέγατε. Προχωρήσατε στην υπερφορολόγηση της μεσαίας τάξης και σε εξοντωτικές εισφορές, με είκοσι επτά νέους νόμους και δεκαεπτά μειώσεις και αυξήσεις εισφορών στο ασφαλιστικό σύστημα. Έτσι, τη μεσαία τάξη την καταστήσετε φτωχή, ζήτουλα και επαίτη, με απλωμένο χέρι να εκλιπαρεί για ένα επίδομα, για ένα συσσίτιο, για ένα κουπόνι, δηλαδή ένα σύστημα ολοκληρωτικού καθεστώτος, μια κοινωνία παράκλητη, αδύναμη και ανήμπορη να αντισταθεί στην νομενκλατούρα του συστήματος, που ο ηγέτης της βρίσκει καταφύγιο σε σαλέ και θαλαμηγούς των επάρατων ελίτ. Δεσμεύσατε τη χώρα βάζοντας ενέχυρο τη δημόσια περιουσία για ενενήντα εννιά χρόνια, δεσμεύοντας μάλιστα 5,5 δισεκατομμύρια ευρώ, προκειμένου να τα βάλετε ενέχυρο σε ειδικό λογαριασμό των ανάλγητων δανειστών, υποθηκεύοντας κατά αυτόν τον τρόπο και δυσκολεύοντας, όπως κάνετε και σε πολλά άλλα ζητήματα, την επόμενη κυβέρνηση της Νέας Δημοκρατίας. Βεβαίως, τι να πρωτοθυμηθεί κανείς από το οδυνηρό πέρασμά σας; Χτίσατε ένα ιδιωτικο - κρατικίστικο σύστημα, δηλαδή μια επιχείρηση να βγάζει 100 ευρώ και να της αφαιρείτε τα 80 ευρώ. Εσείς, κύριε Πετρούπολε, περνούσατε έξω από τους καταστηματάρχες και τις επιχειρήσεις και ακούγατε να σας λένε «βάλτε κι άλλους φόρους». Είπε προηγουμένως η κ. Φωτίου κάτι ανάλογο. Σε ό,τι αφορά αυτό που φέρνετε σήμερα ως εκατόν είκοσι δόσεις, εσείς δεν ψηφίσατε αυτό που φέραμε το 2013. Το 2015 φέρατε τις εκατό δόσεις, με τέσσερις τροποποιήσεις. Δυστυχώς, δεν είχατε κάποιο αποτέλεσμα. Από το ένα εκατομμύριο τετρακόσιες χιλιάδες οφειλέτες μόλις οκτώ χιλιάδες μπόρεσαν να ανταποκριθούν σε αυτή τη ρύθμιση. Έρχονται τώρα οι εκατόν είκοσι δόσεις και από τον εισηγητή μας ερωτάστε: «Θα υπάρχει και άλλη;». Διότι, όσο αυτή δρομολογείται, δυστυχώς, τα αποτελέσματα πάλι θα είναι τα ίδια. Σε ό,τι αφορά δε τη μείωση του ΦΠΑ και αυτά είχαν καταψηφιστεί από πλευράς σας. Μάλιστα έρχεται από εσάς τώρα κουτσουρεμένο, κολοβό. Για αυτό από πλευράς μας έρχεται αυτή η τροπολογία και περιμένουμε να την ψηφίσετε. [[Χειροκροτήματα από την πτέρυγα της Νέας Δημοκρατίας]] Σε σχέση με το αφορολόγητο, ο κ. Τσακαλώτος έλεγε: «Θα το πάω στο 12%.». Βεβαίως, το είχατε καταψηφίσει, όταν είχαμε πει για τις 9.000 ευρώ και τώρα το πήγατε στις 6.000 ευρώ, δηλαδή στο ήμισυ, και είστε και ευχαριστημένοι. Χαίρομαι, κύριε Μπάρκα, για τα αποτελέσματά σας. Προσπαθήσατε επίσης να ελέγξετε τα μέσα ενημέρωσης και τη δικαιοσύνη. Είδαμε και την Εισαγγελέα Αρείου Πάγου, την κ. Δημητρίου, που, αντί να ενισχύσει το φρόνημα των δικαστών με αυτές τις αποφάσεις, τουναντίον έρχεστε και κατά κάποιον τρόπο δημιουργείτε ζήτημα. Προσπαθήσατε, λοιπόν, με κάθε τρόπο να ικανοποιήσετε κάθε συνιστώσα σας, να βγάλετε κάθε απωθημένο και να νομοθετήσετε ακόμη κάθε ιδεοληψία και δοξασία σας. Δημιουργήσατε ένα κλίμα ανασφάλειας σε όλη χώρα, δίδοντας άσυλο στην παρανομία και με τον νόμο Παρασκευόπουλου προχωρήσατε και στην ατιμωρησία. Δυστυχώς, αυτή είναι η σκληρή πραγματικότητα. Η μόνη προσφορά σας στην ελληνική κοινωνία αυτά τα τέσσερα και πλέον χρόνια είναι να γνωρίσουμε τι σημαίνει Αριστερά. Και αυτό δεν το ξεχνάει ο κόσμος, όπως λέγαμε παλιά κάτι άλλο. Ευχαριστώ, κύριε Πρόεδρε.
Τον λόγο έχει ο επόμενος ομιλητής, ο κ. Μιχελής από τον ΣΥΡΙΖΑ. Θα ακολουθήσει ο κ. Κάτσης, ο κ. Σαρακιώτης, ο κ. Μεϊκόπουλος και έπεται συνέχεια. Ορίστε, κύριε Μιχελή.
Ευχαριστώ, κύριε Πρόεδρε. Κυρίες και κύριοι Βουλευτές, επειδή σήμερα αρκετοί Βουλευτές της Νέας Δημοκρατίας μάς απέδωσαν χαρακτηρισμούς και πολλά κοσμητικά επίθετα, αλλά μας έκαναν και μαθήματα μαρξισμού και αρχαιογνωσίας, θα συμπληρώσω και εγώ τούτο: Ο Σωκράτης, όταν σχολίαζε πολιτικά γεγονότα, έλεγε: «Οι ευφυείς διερευνούν τις αιτίες των γεγονότων. Οι ικανοί είναι σε θέση να περιγράψουν σωστά τα γεγονότα. Οι ανίκανοι και οι αδύναμοι επιχειρημάτων στέκονται στα πρόσωπα και στους χαρακτηρισμούς.». Πάσα σύμπτωση με τα σημερινά δεδομένα είναι εντελώς τυχαία. Θα σταθώ, λοιπόν, στη μεγάλη εικόνα, γιατί τα επιμέρους προηγούμενοι συνάδελφοι του ΣΥΡΙΖΑ τα περιέγραψαν. Βαδίζοντας από παλιά έως το 2010, τι ακριβώς έγινε; Αποβιομηχανοποίηση, το μεγάλο φαγοπότι - υποθέτω ότι ο Μπερτολούτσι κάτι εμπνεύστηκε και από εμάς για την ταινία του - , το γνωστό Χρηματιστήριο, 15% έλλειμμα, ο μεγάλος δανεισμός, το στάδιο της χρεοκοπίας. Το 2010 έως 2015- δύο μνημόνια με υπογραφή - δανειζόμαστε 110 δισεκατομμύρια συν 80 δισεκατομμύρια, ίσον 190 δισεκατομμύρια ευρώ, με εισπρακτικά μέτρα πλέον των 60 δισεκατομμυρίων ευρώ και παροχές, από το 2010 έως το 2015 ελάχιστες. Για αυτό σήμερα κανείς Βουλευτής της Νέας Δημοκρατίας δεν αναφέρεται σε αυτές. Ταμειακά κρατικά αποθέματα είχαμε λιγότερα από μισό δισεκατομμύριο ευρώ. Φρόντισε, όμως, ο κ. Σαμαράς, ύστερα από την υπόδειξη του κ. Φρουζή, να δώσει εντολή στον αρμόδιο Υπουργό του να πληρωθεί άρον - άρον η «NOVARTIS» στα τέλη του 2014, μην τυχόν μείνει απλήρωτη. Χρώσταγαν και σε άλλες φαρμακοβιομηχανίες. Από το 2015 έως σήμερα - χρονικά περίπου ίδιο διάστημα - είχαμε: μνημόνιο 86 δισεκατομμυρίων ευρώ, μείον 20 δισεκατομμύρια ευρώ που δεν αποδόθηκαν στις τράπεζες, δηλαδή 66 δισεκατομμύρια ευρώ, εισπρακτικά μέτρα - κατά την άποψη της Νέας Δημοκρατίας, αποδεκτό για λόγους συζήτησης -12 δισεκατομμυρίων ευρώ, ολοκλήρωση του μνημονίου και έξοδος από τις υποχρεώσεις μας και ταμειακά κρατικά αποθέματα 31 δισεκατομμύρια ευρώ. Θετικά μέτρα: Παράλληλο πρόγραμμα εντός μνημονίου. Έχουν δικαίωμα ιατρικής και φαρμακευτικής περίθαλψης πάνω από δύο εκατομμύρια συμπολίτες μας. Εσείς, κύριοι συνάδελφοι, της Αντιπολίτευσης, εννοώ της Δεξιάς, μπορεί να το θεωρείτε αμελητέο και δευτερεύουσας σημασίας. Δεν είναι, όμως, έτσι. Μέτρα μετά τον Αύγουστο; Αναφέρθηκαν αναλυτικά. Τα σημερινά; Τα βλέπετε. Αναγκάζεστε να τα ψηφίσετε, έστω κι αν η Κοινοβουλευτική σας Ομάδα με τα κορυφαία στελέχη - όπως τουλάχιστον οι ίδιοι βγαίνουν στις τηλεοράσεις και λένε - δεν είναι βέβαιο ποια γραμμή θα κρατήσει. Ο ένας λέει «να δούμε», ο άλλος λέει «αν έχουμε ανάπτυξη, ίσως», ο τρίτος λέει «δεν είναι αναπτυξιακά», ο τέταρτος δεν ξέρω τι λέει. Σήμερα η Νέα Δημοκρατία τι ατζέντα έχει; Προτείνει δωδεκάωρο και επέκταση της επταήμερης εργασίας παντού. Δεν συζητάμε για επταήμερη εργασία σε χώρους της παραγωγής, όπου αναγκαστικά έτσι δουλεύει. Το κουβέντιαζα με έναν συμπολίτη μου στη Λαμία και μου λέει: «Μα είναι δυνατόν το εργοστάσιο γάλακτος Λαμίας να μη δουλεύει επτά μέρες;». Συμφώνησα μαζί του και του είπα ότι και ο τσοπάνης που φυλάει τα πρόβατα επτά μέρες δουλεύει. Δεν χτυπάει κάρτα και φεύγει. Αυτό είναι αντικειμενικό. Είναι δυνατόν η αστυνομία να μη δουλεύει επτά μέρες; Ο στρατός; Τα νοσοκομεία; Όχι. Εδώ γιατί συζητάτε εσείς και φέρνετε και το παράδειγμα μεγάλων βιομηχανιών; Εσείς συζητάτε την επέκταση επταημέρου εργασίας σε όλους τους τομείς της εργασίας, έτσι ώστε τα πολύ μεγάλα σουπερμάρκετ και τα μεγαθήρια της οικονομίας να αντιπαρατεθούν με τη μικροεμπορευματική παραγωγή της οικογενειακής ιδιοκτησίας, άντε και με έναν - δύο εργαζόμενους. Θα τους συνθλίψει. Είναι στάδιο ανάπτυξης του καπιταλισμού. Έχουν γραφεί εδώ και εκατό χρόνια αυτά. Είναι η πολιτική, λοιπόν, του ακραίου νεοφιλελευθερισμού, η πολιτική του δόγματος Φρίντμαν με επικεφαλής τον κ. Βέμπερ, ο οποίος καταδικάζει τα μέτρα, σε όλο της το μεγαλείο στην Ευρωπαϊκή Ένωση. Εκεί δεν ξέρω πώς θα ξεμπλέξετε, αν θα τα ψηφίσετε τώρα και αν θα τα ανακαλέσετε μετά. Τι συγκρούεται σήμερα στην Ευρώπη; Δύο πολιτικές γραμμές. Η πλήρης επικράτηση του νεοφιλελευθερισμού, το μοντέλο Φρίντμαν, όπως προείπα, και η αντίσταση σε αυτό, με την επανοικοδόμηση του κοινωνικού κράτους που κατέρρευσε και επιμένετε να θέλετε να το καταρρεύσετε. Αυτές οι δύο διαφορετικές πολιτικές γραμμές έχουν και τους αντίστοιχους πολιτικούς φορείς. Από τη μία μεριά η Δεξιά, υπό την καθοδήγηση της ακροδεξιάς στη χώρα μας αλλά και στην Ευρώπη, από την άλλη μεριά η Αριστερά, η σοσιαλδημοκρατία και στις άλλες χώρες, πλην Ελλάδος και η κομμουνιστική Αριστερά, στην προσπάθεια οικοδόμησης ενός μετώπου. Δύσκολο εγχείρημα, δύσκολη και η μάχη. Τελειώνω με μία πρόταση προς το Υπουργείο Εργασίας. Κύριοι συνάδελφοι, ο εργαζόμενος, όταν καταθέτει αίτηση συνταξιοδότησής του, περιμένει κάποιο διάστημα να συνταξιοδοτηθεί. Σύντομα, όμως, μετά την αίτηση, του αποδίδεται το 50% της πιθανής σύνταξης. Προτείνω αυτό το 50% να γίνει 60%, 70%, 80%, στο μέτρο που θα μπορέσουν οι υπηρεσίες του Υπουργείου Εργασίας να το ελέγξουν και να το εφαρμόσουν. Σας ευχαριστώ.
Επόμενος ομιλητής ο κ. Κάτσης από τον ΣΥΡΙΖΑ. Ορίστε, κύριε Κάτση.
Ευχαριστώ, κύριε Πρόεδρε. Κυρίες και κύριοι συνάδελφοι, σήμερα βρισκόμαστε στην ευχάριστη θέση να συζητάμε άλλο ένα πακέτο πολύ θετικών μέτρων και παρεμβάσεων, ενός μείγματος ελάφρυνσης και αναπτυξιακής ώθησης, ώστε η έξοδος από τα μνημόνια να γίνει αντιληπτή στην καθημερινότητα όλων των συμπολιτών μας. Για την ακρίβεια, ένα εκατομμύριο τριακόσιες χιλιάδες συμπολίτες μας με χρέη σε ασφαλιστικά ταμεία, στην εφορία και σε δήμους ρυθμίζουν τις οφειλές τους με κούρεμα, ενώ δυόμισι εκατομμύρια συμπολίτες μας συνταξιούχοι θα πάρουν τη δέκατη τρίτη σύνταξη. Όλοι οι Έλληνες, από την άλλη, θα δουν μειωμένο τον ΦΠΑ στο 13% σε εστίαση, τρόφιμα και ενέργεια. Εμείς, όταν λέμε ότι ήρθε η ώρα των πολλών, το εννοούμε και δεν είναι ένα σύνθημα κενό περιεχομένου. Δόξα τω Κυριάκω Μητσοτάκη, που δεν χάνει ευκαιρία να εκπροσωπεί τις ελίτ, γίνονται οι διαφορές μας ευδιάκριτες και πλέον κάθε ψήφος στην κάλπη βαρύνεται από ταξικό συμφέρον. Γιατί ολόκληρο το πανελλήνιο άκουσε τον Κυριάκο Μητσοτάκη να ευαγγελίζεται την επταήμερη εργασία. Να λέει ρατσιστικά ότι οι γυναίκες μόνο μπορούν να δουλεύουν από το σπίτι και ότι κάποιος που θέλει να γίνει ψυκτικός δεν μπορεί παρά να είναι από το Περιστέρι. Τριπλό κόμπο, λοιπόν, υπέρ των λίγων, υπέρ των διακρίσεων, με βάση το φύλο και την κοινωνική τάξη. Σήμερα είπε και ένα άλλο φοβερό στο ραδιόφωνο του «ΣΚΑΪ». Είπε, για παράδειγμα, στους Θεσπρωτούς «κακώς αγοράζετε μαγνητικό τομογράφο και αξονικό τομογράφο, όπως έκανε η Κυβέρνηση του ΣΥΡΙΖΑ και θα μπορείτε να έχετε δωρεάν πρόσβαση όλοι στο νοσοκομείο και στο Τμήμα Επειγόντων Περιστατικών». Πρέπει, λέει, να τα νοικιάζουμε από ιδιωτική εταιρεία και να τα δουλεύουνε οι δημόσιοι υπάλληλοι. Μένουμε πραγματικά άφωνοι. Όσο και να προσπαθείτε, άγαρμπα, όμως, να τα μαζέψετε όλα αυτά μετά τις γιγαντιαίες αντιδράσεις, τόσο χειρότερα τα κάνετε, ενώ κανένα κορυφαίο στέλεχος της Νέας Δημοκρατίας δεν βγαίνει να τα υπερασπιστεί αυτά, εκθέτοντας την ηγετική ομάδα της Νέας Δημοκρατίας. Η αλήθεια είναι μία, κυρίες και κύριοι συνάδελφοι. Μετά τις περιοδείες του Πρωθυπουργού, του Αλέξη Τσίπρα, ανά την Ελλάδα, με τελευταία την Ήπειρο, όπου υπήρξε αυθόρμητη λαϊκή στήριξη, με παλμό από τον κόσμο, έχετε πανικοβληθεί. Και ο πανικός σας σας στέλνει σε λάθη επί λαθών. Οι εικόνες μιλούν από μόνες τους. Και δεν μπορούν να τις κρύψουν τα μέσα μαζικής ενημέρωσης που σας στηρίζουν. Να το πω απλά: Ενώ ο Αλέξης Τσίπρας βγάζει δύο selfie ανά βήμα σε όποια πόλη και αν πάει, ο κ. Μητσοτάκης κάνει δύο γκάφες ανά συνέντευξη. Γιατί εμείς με την πολιτική μας δίνουμε ελπίδα στον κόσμο ότι τα πράγματα πηγαίνουν όλο και καλύτερα, ενώ εσείς υπόσχεστε επιστροφή στις πολιτικές του ΔΝΤ, που με κόπο και πόνο ο ελληνικός λαός κατάφερε να αποτινάξει. Μετά, λοιπόν, από εμβληματικές παρεμβάσεις, όπως οι εξαγγελίες της περσινής Διεθνούς Έκθεσης Θεσσαλονίκης, που υλοποιήθηκαν όλες, όπως η αύξηση του κατώτατου μισθού, η κατάργηση του υποκατώτατου, το επίδομα στέγασης, η μείωση του ΕΝΦΙΑ κ.ά., ερχόμαστε να συζητήσουμε το σημερινό νομοσχέδιο. Τι περιλαμβάνει; Ο κ. Πετρόπουλος είχε έρθει το 2016 στη Θεσπρωτία, στην Παραμυθιά. Είχαμε κάνει μία εκδήλωση. Ό,τι συζητήθηκε τότε από τους φορείς, απ' όλον τον κόσμο σε μία ανοιχτή εκδήλωση, έχουν όλα υλοποιηθεί. Κύριε Υπουργέ, εγώ δεν το περίμενα ότι θα υλοποιηθούν όλα μέσα στην τετραετία. Ήταν αιτήματα τα οποία αφορούσαν χρόνιες παθογένειες και πολλά προβλήματα δεκαετιών. Φέρνουμε ρύθμιση εκατόν είκοσι δόσεων για χρέη προς ασφαλιστικά ταμεία, με ταυτόχρονη διαγραφή προσαυξήσεων και κούρεμα της βασικής οφειλής. Τι σημαίνει αυτό πρακτικά; Ένας συμπολίτης μας, ο οποίος ήταν ελεύθερος επαγγελματίας και χρωστά στον πρώην ΟΑΕΕ, πλέον μπορεί να το ρυθμίσει σε εκατόν είκοσι δόσεις, να διαγραφούν οι τυχόν προσαυξήσεις, ενώ με τον απολογισμό της αρχικής οφειλής που, αν θέλει, μπορεί να κάνει, έχει την ευκαιρία να κουρέψει και το αρχικό κεφάλαιο που χρώσταγε με ελάφρυνση της τάξης του 65%. Ογδόντα χιλιάδες εγκλωβισμένοι συμπολίτες μας, οι οποίοι αν και έχουν φτάσει σε ηλικία συνταξιοδότησης δεν μπορούσαν να πάρουν τη σύνταξή τους λόγω οφειλών, πλέον θα έχουν τη δυνατότητα να ρίξουν το χρέος τους κάτω από τις 20.000, που είναι και το όριο των οφειλών για να συνταξιοδοτηθούν. Και μιας και είμαστε από αγροτικό νομό, θα ήθελα να πω και τι ψηφίζουμε για όλους εκείνους που έχουν οφειλές στον πρώην ΟΓΑ. Για αυτούς τους ανθρώπους, λοιπόν, προβλέπεται 100% διαγραφή των προσαυξήσεων, εκατόν είκοσι δόσεις με ελάχιστη δόση τα 30 ευρώ τον μήνα και το όριο των οφειλών, για να πάρουν τη σύνταξη, ανεβαίνει από τα τέσσερα στα έξι χιλιάρικα. Επίσης, οι εκατόν είκοσι δόσεις που αφορούν τα χρέη που έχουν σε πολίτες μας στους δήμους από δημοτικά τέλη, χρέη από λογαριασμό νερού, μπορούν πλέον να ρυθμιστούν. Όσον αφορά τις συντάξεις χηρείας, με το παρόν σχέδιο νόμου ικανοποιείται το σύνολο των αιτημάτων των δικαιούχων των συντάξεων χηρείας. Το ποσοστό που θα λαμβάνει η χήρα από τη σύνταξη του θανόντος, ανεβαίνει από το 50% στο 70%, ενώ αίρονται οι ηλικιακοί περιορισμοί. Αυτά είναι μέτρα που αποκαθιστούν την κοινωνική δικαιοσύνη έτι περαιτέρω. Να θυμίσω ότι με τον νόμο Κατρούγκαλου οι ασφαλιστικές εισφορές, κύριε Κυριαζίδη, μειώθηκαν για τη συντριπτική πλειοψηφία των αγροτών, ενώ το 87% των ελεύθερων επαγγελματιών από 1-1-2017 πληρώνει λιγότερα από ό,τι με το προηγούμενο σύστημα με τις κλάσεις. Στη Νέα Δημοκρατία ονειρεύεστε να χαρίσετε το ασφαλιστικό σύστημα στους ιδιώτες, με ένα ασφαλιστικό τύπου δικτάτορα Πινοσέτ. Η λογική είναι απλή: προαιρετική εθελοντική εισφορά σε κύρια και επικουρική ασφάλιση, ώστε, αν θες, να πηγαίνεις σε ιδιωτική πολυεθνική. Έχετε τάξει απ' ό,τι φαίνεται πελάτες στις πολυεθνικές και στους ιδιώτες. Τι θα γίνει, όμως, αν συμβεί αυτό; Οι έχοντες και όσοι είναι άνετα οικονομικά θα πάνε στις ιδιωτικές ασφαλιστικές εταιρείες και τα ταμεία που ΕΦΚΑ θα χάσουν εκατομμύρια έσοδα. Αποτέλεσμα; Κατακρεουργούνται οι σημερινές συντάξεις, το κράτος ξαναμπαίνει σε μνημόνια και έρχεται να καλύψει τη μαύρη τρύπα μέσα από το ΔΝΤ. Οι μελέτες του Υπουργείου Εργασίας λένε ότι αυτή η τρύπα θα ανέρχεται στα 55 δισεκατομμύρια. Να, λοιπόν, γιατί όχι μόνο είστε με τις ελίτ, αλλά είστε και επικίνδυνοι για την κοινωνική πλειοψηφία. Τι κάναμε εμείς; Τη μεταρρύθμιση του ΕΦΚΑ, ο οποίος είναι πλεονασματικός. Με αυτό το πλεόνασμα όχι μόνο δεν μειώθηκαν οι συντάξεις, αλλά - όπως εσείς θα θέλατε, βέβαια, το είχατε προσχεδιάσει, το είχατε εντάξει στο πρόγραμμά σας - εξακόσιες είκοσι χιλιάδες χαμηλοσυνταξιούχοι από 1-1-2019 είδαν ελαφρά αύξηση, από 20 ευρώ και πάνω. Και τώρα θεσμοθετούμε και τη δέκατη τρίτη σύνταξη για όλους εκείνους τους συνταξιούχους ως μόνιμο μέτρο και όχι ως προεκλογικό επίδομα, όπως εσείς λέτε. Όσον αφορά τις ρυθμίσεις που θέτει το νομοσχέδιο για τα εργασιακά ζητήματα, που είναι κορωνίδα της πολιτικής μας, για πρώτη φορά θεσπίζουμε το αιτιολογημένο των απολύσεων, παρέχοντας στους εργαζόμενους ένα επιπλέον δίχτυ προστασίας. Επίσης, δίνεται η δυνατότητα στον εργαζόμενο να μπορεί να μπαίνει για πρώτη φορά στο πληροφοριακό σύστημα «ΕΡΓΑΝΗ», για να εντοπίζει πώς τον έχει δηλωμένο ο εργοδότης, να ελέγχει τη διαφάνεια της δήλωσης, να προχωρά σε καταγγελία, σε περίπτωση που διαπιστώσει παραβατικότητα. Τέλος, φέρνουμε ρυθμίσεις υπέρ των ντελιβεράδων, όπως λέγονται, μιας ομάδας εργαζομένων υψηλής εκμετάλλευσης από τους εργοδότες και με πολλούς αγώνες για τον κλάδο τους. Κυρίες και κύριοι συνάδελφοι, κλείνω. Έχει φτάσει η ώρα οι συμπολίτες μας να καταλάβουν ότι η χώρα βαδίζει σε άλλα μονοπάτια. Τιμώντας την εμπιστοσύνη που μας έδειξαν και έχοντας μόνο αυτό στο πλευρό μας, προχωρήσαμε μέσα από μία δύσκολη διαδρομή, η οποία όμως στο τέλος μάς δικαίωσε. Ο ΣΥΡΙΖΑ, το κόμμα των πολλών, των ασθενέστερων, του κοινωνικού κράτους, των εργασιακών σχέσεων, της μεσαίας τάξης, της υγιούς επιχειρηματικότητας και όχι της παρασιτικής των μεγάλων προοδευτικών τομών, δικαιούται άλλη μία τετραετία και ο λαός με νου κι ελπίδα πιστεύω ότι θα μας την ξαναδώσει, γιατί δεν μετάνιωσε για την επιλογή του το 2015. Σας ευχαριστώ.
Τον λόγο έχει ο κ. Σαρακιώτης από τον ΣΥΡΙΖΑ.
Ευχαριστώ, κύριε Πρόεδρε. Κυρίες και κύριοι συνάδελφοι, με την ψήφιση του παρόντος νομοσχεδίου κορυφώνεται η εφαρμογή του, κατά τη Νέα Δημοκρατία, τέταρτου μνημονίου. Οι εκατόν είκοσι δόσεις με κούρεμα κεφαλαίου και προσαυξήσεων προς ασφαλιστικά ταμεία, η μείωση του ΦΠΑ στην εστίαση, στα τρόφιμα, στην ενέργεια, η δέκατη τρίτη σύνταξη είναι το δικό μας μνημόνιο με την κοινωνία. Το τέταρτο μνημόνιο θα το βιώσουν, την επόμενη κιόλας εβδομάδα, οι συνταξιούχοι, πηγαίνοντας στα ATM με την εισοδηματική ανάσα που τους προσφέρεται, όπως κι αν θέλετε εσείς να την ονομάσουμε. Θα το βιώσουν και χιλιάδες συμπολίτες μας με τον απεγκλωβισμό τους από τον φαύλο κύκλο της συνεχούς δημιουργίας χρεών, μέσω του κουρέματος του κεφαλαίου και των τόκων - οφειλών που τους έπνιγαν για πολλά χρόνια. Είναι οι ίδιοι αυτοί άνθρωποι, οι οποίοι βίωσαν τις πολιτικές των κομμάτων που ευθύνονται για τη χρεοκοπία της χώρας μας κατά την περίοδο 2010-2014, με την καταβαράθρωση μισθών και συντάξεων, τις χιλιάδες απολύσεις εργαζομένων, τις ελαστικές μορφές εργασίας. Σήμερα οι ίδιοι άνθρωποι υπόσχονται τα ίδια και ακόμη χειρότερα: κατάργηση του οκταώρου, επταήμερη εργασία, κατάργηση του δώρου των Χριστουγέννων στον ιδιωτικό τομέα. Να μη μείνει μισή η δουλειά, αφού το είχαν περικόψει πριν από κάποια χρόνια στον δημόσιο τομέα. Ενώπιον αυτής της πρότασης - έναρξης ενός νέου φαύλου κύκλου καταστροφής, η Κυβέρνηση αντιπαρατάσσει και εφαρμόζει ένα πρόγραμμα ανόρθωσης της χώρας και επούλωσης των πληγών των μνημονιακών ετών. Σε αυτό το πλαίσιο εντάσσεται και το παρόν νομοσχέδιο, το οποίο συμπεριλαμβάνει μεταξύ άλλων θετικών διατάξεων και την εμβληματική ρύθμιση των εκατόν είκοσι δόσεων. Ποιες εκατόν είκοσι δόσεις, όμως; Εκείνες που υποστηρίζατε μέχρι πριν από λίγες μέρες ότι δεν θα δεχθούν οι θεσμοί, όπως δεν θα δέχονταν και την αποτροπή της εφαρμογής του μέτρου της περικοπής των συντάξεων, όπως δεν θα έκλειναν οι αξιολογήσεις και όπως στο μέλλον δεν θα δεχθούν την αποσόβηση του μέτρου της μείωσης του αφορολόγητου. Ο κ. Μητσοτάκης ζητούσε εναγωνίως προληπτική γραμμή στήριξης, προκειμένου να δεσμευθεί εκ νέου η χώρα, πιστεύοντας ότι είναι η μόνη ενδεδειγμένη λύση έναντι του cash buffer και στοιχημάτιζε ότι δεν θα βγούμε από τα μνημόνια. Παράλληλα, ήταν σίγουρος ότι δεν θα επιτύχουμε τα πρωτογενή πλεονάσματα για τα οποία είχαν δεσμεύσει τη χώρα οι κυβερνήσεις σας. Διαψεύστηκε, όμως, και αυτή τη φορά από τη θετική πορεία όλων των δεικτών της ελληνικής οικονομίας. Μάλιστα, ο ίδιος εκπόνησε και το προεκλογικό σας πρόγραμμα, έχοντας ως δεδομένο ότι θα κοπούν οι συντάξεις, τη στιγμή που όχι μόνο αυτό απετράπη, αλλά δίνεται σήμερα και η κομμένη από Νέα Δημοκρατία και ΠΑΣΟΚ δέκατη τρίτη σύνταξη, παρά το ότι δεν το αντέχουν τα δημοσιονομικά της χώρας, όπως υποστήριξε προ ημερών. Και ήρθε και ο Αντιπρόεδρός σας, ο οποίος όπως μαθαίνουμε δεν μετέχει και στις συσκέψεις σας, να το πάει ένα βήμα παραπέρα, διατυμπανίζοντας ότι η Νέα Δημοκρατία δεν μπορεί να εγγυηθεί το εισόδημα των συνταξιούχων. Ο κ. Μητσοτάκης κινδυνολογούσε ότι δεν αντέχουν η οικονομία και οι επιχειρήσεις στην αύξηση του κατώτατου μισθού. Η Κυβέρνηση το τόλμησε, το πέτυχε και η ανεργία συνεχίζει την καθοδική της πορεία, φθάνοντας τον Φεβρουάριο στο 18%, από το 28% που είχατε παραδώσει. Ο Αρχηγός της Αξιωματικής Αντιπολίτευσης ήταν βέβαιος ότι θα αποτύχει η έξοδος της χώρας στις αγορές. Η έξοδος πραγματοποιήθηκε επιτυχώς και οι αποδόσεις του ελληνικού ομολόγου σημειώνει ιστορικά ρεκόρ. Ο Κυριάκος Μητσοτάκης πίστευε ότι η επιδότηση ενοικίου και η ρύθμιση των κόκκινων στεγαστικών δανείων θα κλονίσουν το τραπεζικό σύστημα. Το ποντάρισμα από τη Νέα Δημοκρατία συνεχίζεται επίμονα υπέρ της καταστροφολογίας και των δανειστών. Οι παλιές αγάπες, όμως, δύσκολα ξεχνιούνται. Άλλωστε, το είχε πει και ο Αντιπρόεδρός σας, ότι, αν δεν υπήρχε το μνημόνιο, θα έπρεπε να το εφεύρουμε. Λοιπόν, τώρα που δεν υπάρχει, το εφευρίσκετε, όπως ακριβώς είχατε υποσχεθεί στον ελληνικό λαό. Εξάλλου, τα αντικοινωνικά μέτρα αποτελούν το μοναδικό πεδίο στο οποίο είστε απολύτως συνεπείς, καθώς κατά τα άλλα εκφράζετε μόνο ευσεβείς πόθους για την αποτυχία της χώρας, με την πραγματικότητα να σας διαψεύδει παταγωδώς. Κυρίες και κύριοι συνάδελφοι, το παρόν νομοσχέδιο αποτελεί μία ακόμη διάψευση των παραπάνω προβλέψεων της Νέας Δημοκρατίας. Μέσω αυτού επανεντάσσονται στην οικονομία εκατοντάδες χιλιάδες συμπολίτες μας, οι οποίοι βρέθηκαν αντιμέτωποι κατά τη διάρκεια της κρίσης με υπέρογκα χρέη, συνεπείς συμπολίτες, οι οποίοι θέλουν να συνεχίσουν να ανταποκρίνονται κανονικά στις υποχρεώσεις τους, αλλά η ίδια η πραγματικότητα δεν τους το επέτρεπε, με το 96% εξ αυτών να έχει περιέλθει στη συγκεκριμένη δεινή κατάσταση για πρώτη φορά έως το 2014. Σε αυτό το υγιές κομμάτι της ελληνικής κοινωνίας τείνει χείρα βοηθείας η Κυβέρνηση, στοχοποιώντας παράλληλα τους λεγόμενους «στρατηγικούς κακοπληρωτές». Xαρακτήρισα τη ρύθμιση των εκατόν είκοσι δόσεων ως εμβληματική και θέλω να κλείσω την ομιλία μου με αυτό, γιατί πραγματικά θα αλλάξει τη ζωή και το μέλλον χιλιάδων οικογενειών, καθώς με την ψήφισή της θα δουν το χρέος που κουβαλούν στις πλάτες τους εδώ και πολλά χρόνια, να μειώνεται αυτομάτως από τις 35.000-40.000 κάτω από 20.000 ευρώ - στο μισό, δηλαδή, ή ακόμη περισσότερο - με την παράλληλη δυνατότητα ρύθμισης του υπολοίπου σε ορίζοντα δεκαετίας. Η σημερινή Κυβέρνηση δίνει για πρώτη φορά σε αυτές τις οικογένειες τη δυνατότητα να προγραμματίσουν τις δράσεις τους, να σχεδιάσουν το μέλλον, να ονειρευτούν. Σας ευχαριστώ.
Τον λόγο έχει ο κ. Μεϊκόπουλος από τον ΣΥΡΙΖΑ. Θα ακολουθήσει ο κ. Βορίδης, ο οποίος μπήκε στη θέση του κ. Θεοχάρη - έγινε μια αμοιβαία, μεταξύ τους, αλλαγή - και ο κ. Τασούλας. Με τους τρεις αυτούς ομιλητές θα φθάσουμε περίπου στις τέσσερις το μεσημέρι. Σας ενημερώνω ότι μετά από συνεννόηση, από τις τέσσερις και μετά θα ξεκινήσουν και οι παρεμβάσεις των Κοινοβουλευτικών Εκπροσώπων. Θα προχωρήσουμε, λοιπόν, με τον κανόνα - ας το πω έτσι - «1-4», ένας Κοινοβουλευτικός Εκπρόσωπος και τέσσερις ομιλητές, ώσπου να εξαντληθεί, βεβαίως, και ο αριθμός των Κοινοβουλευτικών Εκπροσώπων. Παράλληλα, εμβόλιμα θα τοποθετηθούν και όσοι Υπουργοί ζητήσουν τον λόγο, όπως ο κ. Πετρόπουλος. Ορίστε, κύριε Μεϊκόπουλε, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, σίγουρα η επανάληψη συνιστά τη μητέρα της μαθήσεως. Θα επιλέξω, όμως, να προβώ σε μία ευρύτερη τοποθέτηση και να μην απαριθμήσω ξανά όλες τις θετικές πρωτοβουλίες που απορρέουν από το τελευταίο διάστημα, καθώς νομίζω ότι και οι Υπουργοί αλλά και οι αγαπητοί μου συνάδελφοι της Συμπολίτευσης ανέλυσαν με μεγάλη σαφήνεια και επάρκεια. Θα επιλέξω, λοιπόν, να κάνω μία ευρύτερη τοποθέτηση, καθώς κρίνω ότι τις πολιτικές εξελίξεις θα πρέπει κανείς να τις εξετάσει υπό το πλαίσιο μέσα στο οποίο συμβαίνουν. Θα ξεκινήσω, κυρίες και κύριοι συνάδελφοι, με δύο παρατηρήσεις. Παρατήρηση πρώτη: Νομίζω ότι τον ιστορικό χώρο της Κεντροδεξιάς αλλά και το σοβαρό, θα έλεγα, κόμμα της Νέας Δημοκρατίας, δεν το τιμά η ρηχή προσέγγιση που κάνει αναφορικά με τις τελευταίες θετικές πρωτοβουλίες της Κυβέρνησης, καθώς εκτιμώ πως ο κόσμος στο τέλος, στην κάλπη δεν θα κρίνει τα κουτσομπολιά και τους κιτρινισμούς, αλλά θα κρίνει τα προγράμματα, θα κρίνει τους σχεδιασμούς και τα πεπραγμένα. Νομίζω ότι η Νέα Δημοκρατία έχει μία ευκαιρία με τη συμφωνία από τον Αύγουστο του 2018 και με τα δημοσιονομικά περιθώρια που απορρέουν από αυτή, να καταθέσει το πρόγραμμα της, καθώς πλέον μπορούμε να κινηθούμε χωρίς τη βάσανο του μνημονίου. Η δεύτερη παρατήρηση έχει να κάνει με το εξής: Υπάρχει ένα κεντρικό ερώτημα: Γιατί τώρα αυτές οι θετικές πρωτοβουλίες; Εάν ασπαστούμε την επιχειρηματολογία της Νέας Δημοκρατίας, τότε, λοιπόν, ο κ. Τσίπρας τρόμαξε από τον αχό που σηκώθηκε για το πού κάνει διακοπές, αν είναι σε κότερο, αν είναι σε σκάφος, τρόμαξε απ' όλη αυτή τη σκόνη που σηκώθηκε, ξύπνησε την επόμενη μέρα, άνοιξε ένα σεντούκι, βρήκε 5,5 δισεκατομμύρια ευρώ, έφτιαξε ένα ταμείο εγγυήσεων, βρήκε άλλο 1,5 δισεκατομμύριο, κατέβασε τον ΦΠΑ, σταμάτησε τις περικοπές των συντάξεων, έδωσε δέκατη τρίτη σύνταξη. Υπό το φως, όμως, της ευρωπαϊκής και οικονομικής πραγματικότητας, η απάντηση στο «Γιατί τώρα;», εξηγείται αλλιώς. Δύο είναι οι λόγοι και νομίζω ότι οι σοβαροί συνάδελφοι από τη Νέα Δημοκρατία το καταλαβαίνουν. Ο πρώτος λόγος είναι η θετική ευρωπαϊκή συγκυρία. Υπάρχει μία θετική Κομισιόν, υπάρχουν προοδευτικές δυνάμεις σε όλη την Ευρώπη, οι οποίες αντιλαμβάνονται και το λάθος τους να συγκυβερνήσουν τα προηγούμενα χρόνια με λογικές νεοφιλελεύθερες και αφ' ετέρου, υπάρχει η πραγματικότητα που απορρέει από τα θετικά μεγέθη που καταγράφει η ελληνική οικονομία. Έτσι, λοιπόν, εκμεταλλευόμενοι και τη ρύθμιση του χρέους αλλά και τα θετικά μεγέθη που καταγράφει η ελληνική οικονομία, σε συνδυασμό με μία ευνοϊκή ευρωπαϊκή πραγματικότητα, δημιουργήσαμε δημοσιονομικά περιθώρια, ούτως ώστε να πάρουμε πολύ συγκεκριμένα μέτρα και αυτό να μας δώσει και τη δυνατότητα να κάνουμε και πολύ συγκεκριμένο σχεδιασμό για τα επόμενα τρία χρόνια, εάν ο κόσμος μας επιλέξει. O σωστός προγραμματισμός, λοιπόν, ο σωστός σχεδιασμός και η εκμετάλλευση όλων των θετικών συγκυριών, έδωσαν ως προϊόν αυτές τις τελευταίες θετικές πρωτοβουλίες. Κυρίες και κύριοι συνάδελφοι, εγώ, όμως, θεωρώ ότι πίσω από αυτά τα πυροτεχνήματα και τις αφελείς, κατά τη γνώμη μου, προσεγγίσεις, κρύβεται το πραγματικό, το βαθύτερο πολιτικό πρόβλημα που έχει η Αξιωματική Αντιπολίτευση. Θέλω να πιστεύω ότι οι απόψεις αυτές που μόλις τώρα θα εκθέσω, δεν έχουν πλειοψηφικά χαρακτηριστικά. Το πραγματικό πρόβλημα, λοιπόν, είναι απόψεις μέσα στην Αξιωματική Αντιπολίτευση οι οποίες λένε ότι αν βρεθούμε στην κατάσταση της κυβέρνησης, τότε θα πρέπει να πάρουμε διοικητικά και θεσμικά μέτρα, ώστε προβληματικές ιδεολογίες να μην μπορούν να αναλάβουν ξανά κυβερνητικούς θώκους. Είναι προβληματικό, δηλαδή, το να πιστεύει ένας πολιτικός χώρος, ότι δυόμισι εκατομμύρια ανασφάλιστοι πρέπει να έχουν αμέριστη και δωρεάν πρόσβαση στον χώρο της υγείας. Αυτό είναι το πραγματικό πρόβλημα, κατά τη γνώμη μου, της Νέας Δημοκρατίας. Επίσης, η σκόνη που έχει σηκωθεί, έχει κρύψει και κάτι άλλο: το κλειδί για τα επόμενα τρία χρόνια, το οποίο νομίζω ότι είναι η δημιουργία αυτού του Ταμείου Εγγυήσεων, στο οποίο κατατέθηκαν 5,5 δισεκατομμύρια ευρώ. Έτσι, λοιπόν, η κυβέρνηση - όποια προκύψει σε λίγους μήνες - θα μπορεί να σχεδιάζει τα επόμενα τρία χρόνια οικονομική πολιτική με πλεονάσματα 2,5% και όχι 3,5%. Αυτό είναι το πραγματικό επίδικο για το επόμενο διάστημα. Άρα, κυρίες και κύριοι συνάδελφοι, όλα τα θετικά μέτρα - δηλαδή η κατάργηση της περικοπής των συντάξεων, το επίδομα στέγασης, το να ρίξεις τον ΦΠΑ στην εστίαση, το να ρίξεις τον ΦΠΑ στην ενέργεια - έχουν εξήγηση, αλλά και ένα κοινό παρονομαστή: να μπορέσει να ανακουφιστεί αφ' ενός ο κόσμος και αφ' ετέρου να παρθούν πίσω αδικίες διαχρονικές πλέον, εννέα έτη κρίσης. Κυρίες και κύριοι συνάδελφοι, προέρχομαι από μια περιοχή, τη Μαγνησία, και μία πόλη, τον Βόλο, η οποία στη συντριπτική πλειονότητά της αποτελείται από εμπόρους, από επιχειρηματίες, από ελεύθερους επαγγελματίες. Η αλήθεια είναι ότι χτυπήθηκε αλύπητα στα χρόνια της κρίσης. Και εμείς - εγώ κάνω την αυτοκριτική μου - έχουμε κάνει επιλογές που επιδείνωσαν αυτή την κατάσταση. Όμως, δείχνουμε ότι οποιοδήποτε περιθώριο υπάρχει και το δημιουργούμε, το εκμεταλλευόμαστε υπέρ αυτών των ανθρώπων και πλέον νομοθετούμε για να διαμορφώσουμε μία τελείως διαφορετική πραγματικότητα. Εδώ είμαστε, εδώ θα είμαστε και σιγά - σιγά το μνημονιακό πουλόβερ σταδιακά ξετυλίγεται. Σας ευχαριστώ πάρα πολύ.
Ευχαριστούμε. Τον λόγο έχει ο συνάδελφος κ. Βορίδης από τη Νέα Δημοκρατία.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, στην αναφορά που έκανε ο μόλις προλαλήσας συνάδελφος, να πω το εξής: Κατ' αρχάς, μου φαίνεται απολύτως φυσιολογικό ένας άνθρωπος της Δεξιάς να πιστεύει ότι είναι εσφαλμένες οι ιδέες της Αριστεράς, γιατί αν πίστευε ότι είναι ορθές, θα ήταν Αριστερός. Άρα να πάμε λίγο επί του πεδίου. Και να μη σοκάρεστε με αυτό. Γιατί ξαφνικά έχει διαμορφωθεί μία αντίληψη ότι άμα σας πει κανένας ότι κάνετε λάθος, έχει κάνει και κάποια φοβερή δήλωση καθοσιώσεως, στην οποίαν πρέπει να τον μέμφεστε. Οι ιδέες της Αριστεράς είναι εσφαλμένες. Τι να κάνουμε; Είναι εξισωτικές, είναι εθνομηδενιστικές, είναι ιδέες κρατιστικές, είναι ιδέες εναντίον της ελευθερίας. Τι να κάνουμε; Υπάρχει, ξέρετε, και αυτή η άποψη στον κόσμο. Τώρα, αυτό που πρέπει να προσπαθήσετε να κάνετε, είναι να δώσετε απάντηση σε αυτή την επιχειρηματολογία όχι αφοριστικά, διαλεκτικά, εάν θέλετε να εξακολουθήσετε να προέρχεστε από τον Διαφωτισμό και να μην πάτε σε μία νέου τύπου θεοκρατία που απλώς θεοποιεί άλλες ιδέες. Ας πάμε, όμως, στο επίδικο τώρα. Το επίδικο σήμερα ποιο είναι; Αφού τα κάνετε τόσο καλά εκεί στον ΣΥΡΙΖΑ και αφού είναι έτσι η εξιστόρησή σας, γιατί έχετε τρομερή ανάγκη τη διαστρέβλωση στην ύψιστη τέχνη σας; Τεράστιος κόπος και αγωνία στη διαστρέβλωση. Δέκατη τρίτη σύνταξη. Έτσι δεν είναι; Με συγχωρείτε, κύριοι συνάδελφοι, δεν είπατε ότι αυτή είναι η δέκατη τρίτη σύνταξη; Πόσο κάνει η δέκατη τρίτη σύνταξη; Η δέκατη τρίτη κάνει 2,3 δισεκατομμύρια. Πόσα λεφτά δίνετε με αυτό που δίνετε σήμερα; Δίνετε 830 εκατομμύρια, το 1/3. Μπορείτε να μου εξηγήσετε πώς αυτό είναι σύνταξη; Θέλω να μου το εξηγήσετε, κύριε Πετρόπουλε. Να εξηγήσετε αυτό το μαγικό. Σας λέω, δε - ενδεχομένως σας αρέσουν και τα νομικά - ότι μιας και επιμένετε να το λέτε σύνταξη, το γεγονός ότι δημιουργείτε ποσοστά που αποδίδετε στη σύνταξη, θα γεννήσει και νομικά ζητήματα. Εγώ δεν υποχρεούμαι να σας συμβουλεύω. Έτσι δεν είναι; Δεν έχω τέτοια υποχρέωση, αλλά το έχω κάνει δυο - τρεις φορές, χωρίς να διαψευστώ. Δεν ακούτε απλώς. Σας λέω, λοιπόν, ότι θα γεννήσει και τέτοια θέματα. Έρχομαι στο επόμενο θέμα. «Καταργούμε τον ΦΠΑ στην εστίαση». Συγχαρητήρια. Δηλαδή, αν τον καταργούσατε συγχαρητήρια. Δηλαδή, τι συγχαρητήρια; Συγχαρητήρια που αν τον καταργούσατε, θα γυρνάγαμε εκεί που βρισκόμασταν πέντε χρόνια πριν. Συγχαρητήρια που χάσαμε πέντε χρόνια εξαιτίας σας! Όμως, δεν τον καταργείτε καν. «Καταργούμε τον ΦΠΑ στην εστίαση, αλλά πλην των βασικών που δημιουργούν την κατανάλωση στην εστίαση, δηλαδή των ποτών, των καφέδων και των χυμών». Ερώτηση τώρα: Τον καταργείτε τον ΦΠΑ στην εστίαση, ναι ή ου; Γιατί δεν συντάσσεστε με την τροπολογία μας, αν τον καταργείτε; Δεν σας φτάνει, όμως, αυτή η διαστρέβλωση. Δεν σας φτάνει. Λέτε: «Κοιτάξτε τώρα τι γίνεται. Έχουμε βγει από το μνημόνιο και αφού έχουμε βγει από το μνημόνιο, μας δίνεται αυτή η δυνατότητα». Συγγνώμη, για να καταλάβω: Το μνημόνιο δεν προβλέπει τα πλεονάσματα; Μάλιστα. Το μνημόνιο δεν προβλέπει τον τρόπο διανομής του υπερπλεονάσματος; Μάλιστα. Εσείς δεν έρχεστε και λέτε ότι αυτά μπορούμε και τα κάνουμε γιατί είναι μέρος του υπερπλεονάσματος; Μάλιστα. Δηλαδή, τηρείτε ευλαβικά τις μνημονιακές επιταγές και κατά τα άλλα έχετε καταργήσει το μνημόνιο. Πανηγυρίζετε, δε, για το υπερπλεόνασμα. Ας μας πουν εδώ οι Οικονομικοί Υπουργοί και οι συνάδελφοι του ΣΥΡΙΖΑ: Το υπερπλεόνασμα είναι επιτυχία; Στα ίσια να μιλήσουμε. Είναι επιτυχημένη οικονομική πολιτική το υπερπλεόνασμα; Δεν είναι αποτυχία; Δεν είναι προϊόν εσφαλμένης εκτίμησης και υπερφορολόγησης και τσακίσματος; Να σας προτείνω κάτι; Το πλεόνασμα να μην το περιορίζετε στο 3%. Βάλτε το έρμο να πάει στο 6%, 7%, βάλτε και άλλους φόρους για να τους τσακίσετε όλους, να μη μείνει τίποτε, για να φτιάξετε πλεόνασμα στο 6%, 7%, για να έχετε μετά να μοιράζετε. Αυτή είναι η οικονομική σας πολιτική; Προφανώς, ναι. Προσέξτε: Η τέχνη της διαστρέβλωσης δεν σταματά σε αυτό, διότι δεν φτάνει να διαστρεβλώνετε αυτά που κάνετε εσείς. Δεν αρκεί, γιατί δεν είστε ακόμα πειστικοί σε αυτό. Πάλι δεν γίνεται τίποτα. Τώρα χρειάζεται να γίνεται και διαστρέβλωση των όσων λέμε εμείς. Άρα να διαστρεβλώνετε και να λέτε ψέματα για αυτά τα οποία κάνετε εσείς και ταυτόχρονα να διαστρεβλώνετε και να λέτε ψέματα για αυτά τα οποία λέμε εμείς. Να λέει ο Μητσοτάκης, «Παράδειγμα η Παπαστράτος», να λέει ο Μητσοτάκης «Παράδειγμα εργασιακό», το οποίο έχει επισκεφθεί ο Τσίπρας και έχετε υπογράψει τη σύμβαση εσείς και να του λέτε, «Είπες για την επταήμερη εργασία».
Και μόνο αυτό; Ένα σωρό είπε.
Και μόνο αυτό; Ε, βέβαια: Αυτό για την επταήμερη εργασία. Και προσέξτε: Ακούω τώρα ότι λέει δήθεν - για μία ακόμη φορά το άκουσα από τον συνάδελφο - «Τα δυόμισι εκατομμύρια ανασφάλιστους που τους ασφαλίσατε» και να έχει μαλλιάσει η γλώσσα μας, να φέρνουμε τις υπουργικές αποφάσεις, του Γεωργιάδη και τη δική μου, εκατό φορές, για να πούμε ότι αυτό είχε καλυφθεί. Και το μόνο που έχετε κάνει είναι ότι έχετε βάλει στο δημόσιο σύστημα τους παράνομους μετανάστες. Τίποτα άλλο δεν έχετε κάνει με την απόφασή σας και με τον νόμο σας. [[Χειροκροτήματα από την πτέρυγα της Νέας Δημοκρατίας]] [[Θόρυβος από την πτέρυγα του ΣΥΡΙΖΑ]] Μα, τίποτα άλλο! Μα, τι να κάνουμε; Πάρτε τα νομοθετικά κείμενα και φέρτε τα να τα συγκρίνουμε. Τι να κάνουμε; Τίποτε!
Όχι διάλογο. Παρακαλώ.
Προσέξτε, η δε διαστρέβλωση να συνεχίζεται και να συνεχίζεται. Να δηλώνει εχθές ο Αντιπρόεδρος της Νέας Δημοκρατίας, «Κοιτάξτε, εμείς δεν συμπράττουμε σε αυτή την, όπως ονομάζετε, σύνταξη, γιατί δεν είναι σύνταξη, αλλά θα διασφαλίσουμε και θα αυξήσουμε το εισόδημα των χαμηλοσυνταξιούχων», Μετάφραση: Είπε να καταργήσουμε δεν εγγυόμαστε την δέκατη τρίτη σύνταξη. Ποια δέκατη τρίτη σύνταξη να εγγυηθούμε; Δεν υπάρχει τέτοια.
Δεν δεσμεύτηκε.
Στη ρητορική σας υπάρχει κάτι τέτοιο.
Ολοκληρώστε, κύριε Βορίδη.
Και τελειώνω, λέγοντας το εξής καταπληκτικό. Κοιτάξτε μία σύμπτωσή, που όλα αυτά τα τρομερά και καταπληκτικά μέτρα γίνονται δέκα μέρες προ των εκλογών. Συνάδελφοι, μην τολμήσετε να τους πείτε ότι συνδέονται με τις επικείμενες εκλογές. Αμαρτία! Τους αδικούμε τους συναδέλφους! Ξέρει ο λαός, περιμένει ο λαός τέσσερα χρόνια εκείνη την ωραία ημέρα που έρχεται. Στις 26 Μαΐου θα πάρετε τις απαντήσεις σας.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι πέντε μαθητές και μαθήτριες και δύο εκπαιδευτικοί συνοδοί τους από το Γυμνάσιο Πυθαγορείου Σάμου. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο κ. Τασούλας από τη Νέα Δημοκρατία και θα ακολουθήσει ο Κοινοβουλευτικός Εκπρόσωπος από το Ποτάμι, ο κ. Μαυρωτάς.
Κυρίες και κύριοι συνάδελφοι, πρέπει να κατανοήσουμε κάτι πολύ βασικό και πρέπει να αντικρίσουμε την κρίση από την οποία παλεύουμε να βγούμε εννέα χρόνια τώρα, σαν κάτι για το οποίο συνεισφέραμε όλοι. Εάν είμαστε ειλικρινείς, θα παραδεχτούμε ότι το πρόβλημα της χώρας δεν οφείλεται σε εξωγενείς παράγοντες, ούτε σε κάποια διεθνή συνωμοσία και τα κόμματα που κυβερνούσαν, αυτό που σήμερα εσείς λέτε «το παλαιό πολιτικό σύστημα», το οποίο, ωστόσο, ο λαός που έχει γνώση και κρίση, όπως λέει ο Πρωθυπουργός - και περιέργως με αυτό συμφωνώ με τον Πρωθυπουργό - ψήφιζε ασμένως επί σειρά ετών με πολύ πιο συντριπτικά ποσοστά από ό,τι ψηφίζει εσάς και με πολύ μεγαλύτερη ευχαρίστηση από ό,τι ψηφίζει εσάς. Ο λαός έχει κρίση και γνώση όταν ψηφίζει ΣΥΡΙΖΑ, ενώ όταν επί σαράντα χρόνια ψηφίζει τα άλλα κόμματα, είναι άκριτος και άσχετος; Προφανώς όχι. Κάτι άλλο συμβαίνει. Εάν, λοιπόν, είμαστε ειλικρινείς, πρέπει να παραδεχτούμε ότι και εμείς που κυβερνούσαμε την Ελλάδα, υπήρξαμε υπήκοοι του λαϊκισμού και ο ΣΥΡΙΖΑ, ένα κόμμα που χαροπάλευε επί δεκαετίες στο 3%, υπήρξε σημαιοφόρος του λαϊκισμού. Και με τούτα και με κείνα πήγαμε στη χρεοκοπία. Όταν ο αείμνηστος Μητσοτάκης έλεγε ότι ζούμε πάνω από τις δυνάμεις μας, το 80% του πολιτικού προσωπικού τον κατηγορούσε και το 20%, που στον στοχασμό του συμφωνούσε, δεν τολμούσε να τον υποστηρίξει. Αυτή ήταν η χώρα μέχρι προ της χρεοκοπίας. Και αν εμείς πήγαμε τη χώρα στη χρεοκοπία με ρυθμό βάδην, εσείς φωνάζατε «όχι βάδην, τροχάδην», γιατί αυτά που δίναμε πάνω από τις δυνάμεις της οικονομίας, λέγατε εσείς ότι είναι ψίχουλα. Γιατί είναι τόσο δύσκολο να παραδεχθούμε ότι όλοι έχουμε ευθύνες, όσες μας αναλογούν, είτε κυβερνήσαμε είτε δεν κυβερνήσαμε τη χώρα; [[Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής, κ. ΓΕΩΡΓΙΟΣ ΒΑΡΕΜΕΝΟΣ]] Τι είναι αυτό που σας δίνει τόση δύναμη στο να μην καταδέχεστε να ευθύνεστε; Πώς αντέχετε να μην ευθύνεστε; Πώς το σηκώνει αυτό η στοιχειώδης αίσθηση εγωισμού, η στοιχειώδης αίσθηση κατανοήσεως της πραγματικότητος; Πού τα λέω αυτά, όμως; Εσείς μιλάτε για δέκατη τρίτη σύνταξη και φέρατε τροπολογία. Για ακούστε κάτι. Και θα το πω μία φορά, γιατί, κύριε συνάδελφε, μπορεί η επανάληψη να είναι μήτηρ της μαθήσεως, αλλά επειδή ο Πρωθυπουργός μας είπε από την Ήπειρο ότι ταιριάζει περισσότερο η ιδεολογία του με τον Χριστιανισμό, θα επικαλεστώ κείμενα του Χριστιανισμού, που λέει ο πρωτόκλητος Παύλος στην προς Τίτον επιστολή ότι «Αιρετικόν άνθρωπον μετά μίαν και δευτέραν νουθεσίαν παραιτού.» Εγώ μία φορά θα το πω, ούτε καν δύο. Προσέξτε, λοιπόν: Λέτε ότι είναι σύνταξη. Και, βεβαίως, τα σύμβολα και οι λέξεις που είναι σύμβολα, παίζουν ρόλο στην πολιτική. Και είναι καλοδεχούμενη φράση «η σύνταξη» ιδίως όταν έχει μειωθεί δεκαεπτά φορές επί των ημερών σας. Λέει, λοιπόν, το Σύνταγμα στο άρθρο 73, παράγραφος 2: «Νομοσχέδια που αναφέρονται οπωσδήποτε στην απονομή συντάξεως και στις προϋποθέσεις της, υποβάλλονται μόνο από το Υπουργείο Οικονομικών ύστερα από γνωμοδότηση του Ελεγκτικού Συνεδρίου».. Και λέει, επίσης, το άρθρο 98, παράγραφος 1, περίπτωση δ΄ του Συντάγματος, «Στην αρμοδιότητα του Ελεγκτικού Συνεδρίου ανήκουν ιδίως α, β, γ, δ, η γνωμάτευση για τα νομοσχέδια που αφορούν συντάξεις». Το κύριο σώμα του νομοσχεδίου που καταθέσατε, έχει τίτλο «Ρύθμιση οφειλών προς τον δημόσιο τομέα, συνταξιοδοτικές ρυθμίσεις». Και επειδή το κύριο σώμα έχει συνταξιοδοτικές ρυθμίσεις, για αυτές τις συνταξιοδοτικές ρυθμίσεις που αναφέρονται στο άρθρο 19 και στο άρθρο 32, δηλαδή στις συντάξεις χηρείας και στο άρθρο 32 για την ευεργετική αναγνώριση ως ασφαλιστικών ετών κάποιων ετών μεταπτυχιακών σπουδών, για αυτά υπάρχει γνωμοδότηση του Ελεγκτικού Συνεδρίου ενσωματωμένη στο νομοσχέδιο. Ενώ στην τροπολογία για την οποίαν μιλάτε ότι δήθεν είναι η δέκατη τρίτη σύνταξη και θα έπρεπε κατ' εξοχήν εκεί να υπάρχει γνωμοδότηση του Ελεγκτικού Συνεδρίου, δεν έχετε γνωμοδότηση του Ελεγκτικού Συνεδρίου, διότι θα σας έστελνε ο Γενικός Επίτροπος της Επικρατείας και το Ελεγκτικό Συνέδριο πίσω την τροπολογία αυτή, λέγοντας ότι δεν πρόκειται για σύνταξη. «Μα, κύριε εισηγητά, κύριε ομιλητά, της Νέας Δημοκρατίας, με τις λέξεις θα παίζουμε;» Όχι, δεν παίζουμε με τις λέξεις. Παίζουμε με τα σύμβολα, παίζουμε με τη νοημοσύνη, παίζουμε με το πώς υποτιμάτε τον ελληνικό λαό και θέλετε να καταδολιεύσετε την ψήφο του και είστε άριστοι κιβδηλοποιοί και παραχαράκτες. Κιβδηλοποιοί και παραχαράκτες με λέξεις συμπαθητικές. Και επειδή δεν αντέχετε να προτάξετε εμπράκτως αυτά που κάνετε, ονομάζετε με συμπαθητικές λέξεις ένα προεκλογικό επίδομα. Το ξέρετε ότι είχατε δώσει δέκατη τρίτη σύνταξη τον Δεκέμβριο του '16, λέγοντας ότι θα είναι εις το διηνεκές και δεν επανελήφθη; Τι έγινε η δέκατη τρίτη σύνταξη; Πόσες φορές θα δώσετε αυτή τη ριμάδα τη δέκατη τρίτη σύνταξη; Την δώσατε το Δεκέμβριο του '16, μετά ήταν προνοιακά επιδόματα, τώρα ξαναλέτε ότι είναι τάχα σύνταξη, ενώ είναι μία εκλογική παροχή, καλοδεχούμενη για χειμαζόμενο κόσμο, αλλά δεν είναι αυτό το οποίο λέτε. Kαι συνεχίζετε όλη αυτή τη ψευδολογία. Προσέξτε τώρα. Ένας άλλος λόγος που δεν είναι σύνταξη, πέραν της έλλειψης γνωμάτευσης του Ελεγκτικού Συνεδρίου, είναι διότι τα ποσά που δίνετε, τα συσχετίζετε με ποσοστά επί καταβαλλόμενων συντάξεων, ενώ οι συντάξεις σχετίζονται με εισφορές και χρόνια εργασίας. Η κατανομή που κάνετε, γίνεται με βάση μία συνταξιοδοτική διακύμανση, αλλά στην πραγματικότητα είναι μια κοστολόγηση ψήφων. Κοιτάξατε πού κατά τη γνώμη σας μπορεί να υπάρχει πλήθος, απευθυνθήκατε εκεί, θελήσατε πέντε μέρες πριν τις εκλογές να καταβάλετε μία ενίσχυση, επαναλαμβάνω καλοδεχούμενη. Όμως, δεν είναι καλοδεχούμενη ούτε η κοροϊδία ούτε η παραχάραξη. Εμείς, αντιθέτως, παραδεχόμενοι και τα λάθη μας και παραδεχόμενοι και το ότι είχαμε ουσιαστικά φτάσει τη χώρα στο κατώφλι της εξόδου από την κρίση, διερωτώμεθα γιατί στα όσα εμείς όντως επιβαρύναμε τον ελληνικό λαό, ως τίμημα της εξόδου από την κρίση έπρεπε να προστεθεί και το δικό σας τίμημα.
Σας παρακαλώ πολύ, κύριε Τασούλα, να ολοκληρώσετε.
Γι' αυτό και σήμερα καταθέσαμε - και είναι μπροστά σας - δύο δικές μας τροπολογίες. Η μία είναι για τη μείωση του ΦΠΑ παντού και όχι μερικώς και η άλλη για την αποτροπή της περαιτέρω μειώσεως του αφορολόγητου που θα επιφέρει από 1-1-2020 συντριπτικό πλήγμα στους χαμηλοσυνταξιούχους, αυτούς που υποτίθεται επιχειρείτε να καλοπιάσετε εν όψει των ευρωεκλογών. Εάν θέλετε, λοιπόν, να δείξετε συμπάθεια και φιλολαϊκό πρόσωπο, μην παραποιείτε λέξεις, ψηφίστε τις τροπολογίες της Νέας Δημοκρατίας και είμαστε δίπλα σας.
Ο κ. Μαυρωτάς, Κοινοβουλευτικός Εκπρόσωπος του Ποταμιού έχει τον λόγο.
Ευχαριστώ, κύριε Πρόεδρε. Συζητάμε σήμερα το περίφημο νομοσχέδιο των εκατόν είκοσι δόσεων, το οποίο, αν θέλουμε να είμαστε ακριβείς, θα έπρεπε να το ονομάζουμε νομοσχέδιο των έως εκατόν είκοσι δόσεων, αφού στην πλειονότητα των περιπτώσεων δεν τις φτάνουμε. Έχουμε να κάνουμε, λοιπόν, με ένα πολυνομοσχέδιο εκατόν δεκαοκτώ άρθρων, που εκτός από τη ρύθμιση οφειλών σε φορείς κοινωνικής ασφάλισης, σε εφορία και σε δήμους, περιλαμβάνει και ένα πλήθος άλλων διατάξεων. Με αυτά τα άρθρα δίνετε μια ανάσα σε ανθρώπους που έχουν εγκλωβιστεί σε χρέη, δίνετε μια βιωσιμότητα στον τρόπο αποπληρωμής τους. Στο νομοσχέδιο υπάρχουν θετικές διατάξεις, αρνητικές διατάξεις, χαριστικές και ρουσφετολογικές διατάξεις. Φανερή είναι δε και η αποστροφή της Κυβέρνησης προς την ιδιωτική πρωτοβουλία, αφού όλες οι διατάξεις που την αφορούν είναι όσο το δυνατόν αυστηρότερες. Χαρακτηριστικό παράδειγμα είναι η ρύθμιση οφειλών προς την εφορία, που για τις επιχειρήσεις είναι μόλις δεκαοκτώ δόσεις και όχι εκατόν είκοσι, όπως είναι για τα φυσικά και τα νομικά πρόσωπα μη κερδοσκοπικού χαρακτήρα. Και η απορία παραμένει: Γιατί να είναι μόνο δεκαοκτώ οι δόσεις για τις επιχειρήσεις που προσπαθούν με νύχια και με δόντια να κρατηθούν ζωντανές και το έχουν και περισσότερο ανάγκη; Ας μην είναι δεκαετία, ας μην είναι εκατόν είκοσι δόσεις, αλλά ας είναι τουλάχιστον τριετία, τριάντα έξι δόσεις. Η απορία είναι αν οι δεκαοκτώ δόσεις - ταβάνι που μπήκε για τις επιχειρήσεις είναι απαίτηση των θεσμών ή αν είναι δική σας επιλογή. Στις λεπτομέρειες αναφέρθηκε εκτενώς η εισηγήτρια μας, η κ. Λυμπεράκη. Μάλιστα, έκανε και προτάσεις, όπως κάνουμε πάντα στο Ποτάμι. Θα αναφερθώ και κάποια πράγματα συγκεκριμένα και θα πάω στο άρθρο 20. Το άρθρο 20 είναι ο ορισμός του «πελατειασμού», το οποίο φαντάζομαι θα ψηφίσουν σύσσωμα όλα τα κόμματα. Λογίζεται, λοιπόν, ως πλασματικός συντάξιμος χρόνος ο χρόνος του διδακτορικού για τα μέλη ΔΕΠ, για τους καθηγητές πανεπιστημίου δηλαδή. Πρέπει να ομολογήσω ότι προσωπικά με συμφέρει η συγκεκριμένη διάταξη. Θα μπορώ να καρπωθώ και εγώ τη συγκεκριμένη ευνοϊκή διάταξη ως μέλος ΔΕΠ, αλλά είναι δίκαιη και σωστή; Θα ήθελα να σας ρωτήσω ποιους είχατε στο μυαλό σας όταν το προτείνατε. Προφανώς, κάποιοι συγκεκριμένοι σας το ζήτησαν. Και πριν προχωρήσω επί της ουσίας, μιλάει μέσα ακόμα και για μέλη ΔΕΠ ΤΕΙ. Δεν ξέρετε ότι δεν υπάρχουν πια ΤΕΙ στην Ελλάδα, ότι τα έχετε καταργήσει; Και γιατί αυτή η ρύθμιση να ισχύει μόνο για τα μέλη ΔΕΠ και όχι και για τους ερευνητές, για παράδειγμα, που και αυτοί έχουνε προαπαιτούμενο το διδακτορικό; Και εν γένει, γιατί όχι για όλους τους δημόσιους λειτουργούς που προσελήφθησαν μέσω ΑΣΕΠ λόγω διδακτορικού τίτλου και τον αξιοποιούν στην εργασία τους; Μου κάνει εντύπωση, γιατί οι παροικούντες την Ιερουσαλήμ ξέρουμε ότι τα περισσότερα μέλη ΔΕΠ επιθυμούν, και μάλιστα συζητείται έντονα, να βγαίνουν αργότερα στη σύνταξη, δηλαδή να φτάνουν και στα εβδομήντα και μάλιστα, είναι κάτι το οποίο λένε και φωναχτά. Άρα ποιοι είναι αυτοί οι οποίοι χρειάζονται την εν λόγω πρόνοια, αν δεν είναι καθαρά πελατειακή προς μία κατηγορία λειτουργών; Επίσης, θα ήθελα να σας ρωτήσω πώς προέκυψαν αυτά τα πέντε χρόνια. Γιατί δεν είναι τρία, που είναι το επίσημο ελάχιστο για διδακτορικό; Είστε και εδώ γαλαντόμοι, όταν πρόκειται για τέτοιες παροχές. Φοβάμαι ότι αν αρχίσουμε αυτή τη φάμπρικα των προεκλογικών εξυπηρετήσεων, δεν θα έχουμε τελειωμό. Γιατί, θα πει κάποιος εύλογα, με την ίδια λογική να μην είναι συντάξιμα και τα έτη του πτυχίου για έναν καθηγητή στο σχολείο ή έναν δάσκαλο στο δημοτικό; Δεν είναι το πτυχίο προαπαιτούμενο για να διοριστεί και να διδάξει, όπως αναφέρεται μέσα στην αιτιολογική έκθεση, για το διδακτορικό; Για να σοβαρευτούμε, λοιπόν, ανοίγετε προεκλογικά μία κερκόπορτα που δύσκολα κλείνει. Αυτό συχνά το κάνετε και φοβάμαι ότι θα το κάνετε ακόμα περισσότερο όσο πλησιάζουμε στις εκλογές. Συνεχίζω με τις χθεσινές τροπολογίες που αφορούν στη μείωση του ΦΠΑ και στο επίδομα στους συνταξιούχους που μαξιμαλιστικά το βαφτίζετε δέκατη τρίτη σύνταξη, όπως κάνετε και με τη βάφτιση του νομοσχεδίου ως εκατόν είκοσι δόσεων, ενώ είναι μέχρι εκατόν είκοσι δόσεις. Και αυτό αφορά ένα μικρό κλάσμα των ενδιαφερομένων. Η μείωση του ΦΠΑ στα επίπεδα που ήταν πριν έρθετε στην εξουσία είναι όντως ένα θετικό μέτρο. Γενικά η μείωση των έμμεσων φόρων είναι θετικό μέτρο, γιατί οι έμμεσοι φόροι πλήττουν κυρίως τους οικονομικά αδύναμους, άσχετα αν το συγκεκριμένο το φέρνετε και λίγο κουτσουρεμένο. Το επίδομα στους συνταξιούχους είναι, όμως, ένα μέτρο που δεν πρέπει να το δούμε μεμονωμένα. Ποιος δεν θα ήθελε να δουν ο πατέρας του ή η μητέρα του κάποια χρήματα παραπάνω στο ATM; Όμως, όταν δίνεις κάτι, από κάπου το κόβεις. Σε έναν κόσμο περιορισμένων πόρων ό,τι δίνεις από κάπου αλλού λείπει. Τα υπερπλεονάσματα τα οποία μοιράζονται τώρα από κάπου λείπουν. Οι υπέρογκοι φόροι που τα δημιούργησαν λείπουν από επενδύσεις, από παραγωγή πλούτου, από θέσεις εργασίας. Και επειδή ακούω τη ρητορική της Κυβέρνησης που θεωρεί ότι έχει το μονοπώλιο της καρδιάς, είναι, όντως, οι συνταξιούχοι οι πιο κτυπημένοι από την κρίση ή μήπως είναι οι νέοι, οι άνεργοι, που αναγκάζονται να ζουν με τους γονείς τους στα παιδικά δωμάτια; Εκτός κι αν θεωρείτε ότι οι συντάξεις θα πάνε εμμέσως σε αυτούς, οπότε αντί να τους δώσετε προοπτικές, τους δίνετε χαρτζιλίκια. Μήπως, όμως, οι πιο κτυπημένοι από την κρίση είναι οι μικρομεσαίοι επιχειρηματίες που είδαν τις δουλειές τους και τα εισοδήματά τους να εξατμίζονται και χάθηκε η γη κάτω από τα πόδια τους από τη μία μέρα στην άλλη ή οι ιδιωτικοί υπάλληλοι που απολύθηκαν και έχουν προστεθεί στους μακροχρόνια ανέργους; Για να έχουμε, λοιπόν, ένα συνεπές πλαίσιο για όλους και όχι μόνο για τις εκλογικά ενδιαφέρουσες κατηγορίες, πρέπει να σταθμίσουμε το μείγμα μεταξύ επιδοματικής και αναπτυξιακής πολιτικής, μεταξύ του τώρα και του αύριο. Όχι εύκολες λύσεις που κάνουν τη δουλειά τους για λίγο διάστημα, τουλάχιστον ως τις εκλογές και μετά «γαία πυρί μιχθήτω». Πάθαμε και μάθαμε, ελπίζω. Όμως, για να κάνεις κοινωνική πολιτική χρειάζεται η χώρα να παραγάγει πλούτο, να έχει πόρους. Δεν μπορεί η οικονομία να στηρίζεται μόνο στο μοντέλο της ιδιωτικής κατανάλωσης. Και για να παραγάγεις πλούτο χρειάζονται επενδύσεις, ειδικά σε μία χώρα που έχει υποστεί δραματική αποεπένδυση τα τελευταία χρόνια της κρίσης. Χωρίς επενδύσεις, ούτε παραγωγή μπορείς να έχεις ούτε θέσεις εργασίας. Αντί λοιπόν για αύξηση 11,4% στον ακαθάριστο σχηματισμό παγίου κεφαλαίου, δηλαδή στον δείκτη των επενδύσεων για το 2018, τελικά είχαμε μία δραματική μείωση 12,2%. Αντί για +11,4%, είχαμε -12,2% στις επενδύσεις για το 2018. Αυτό αντικατοπτρίζει το ανύπαρκτο πρόγραμμα Δημοσίων Επενδύσεων και του αντιεπενδυτικό κλίμα στον ιδιωτικό τομέα. Όταν η ιδιωτική πρωτοβουλία στραγγίζεται από φόρους και εισφορές για να δημιουργηθούν τα υπερπλεονάσματα, δεν έχει κίνητρο να επεκταθεί, να επενδύσει, γιατί ό,τι επιπλέον βγάζει πηγαίνει σε φόρους και εισφορές. Έτσι, η δημιουργικότητα είτε μένει βαλτωμένη είτε μεταναστεύει. Χρειαζόμαστε, λοιπόν, επενδύσεις σε εμπορεύσιμους κλάδους που θα αυξάνουν 8% -9% τον χρόνο, εξαγωγές που θα αυξάνουν με ρυθμό 6% -7% ετήσιο ρυθμό για να πιάσουμε ένα στοιχειώδες 3% -3,5% ανάπτυξη. Η αλήθεια είναι ότι οι εξαγγελίες του Πρωθυπουργού στο Ζάππειο είχαν και μέτρα για τις επενδύσεις και τους νέους στην εργασία. Κάποιες, μάλιστα, ήταν αντιγραφή των θέσεων του Ποταμιού, όπως η επιδότηση των ασφαλιστικών εισφορών των νέων κάτω από είκοσι πέντε. Αυτά, όμως, τα επενδυτικά, τα αναπτυξιακά, τα αφήνετε για αργότερα, για το 2020, δηλαδή όταν δεν θα είστε Κυβέρνηση. Διαλέξατε να φέρετε τώρα, πριν τις ευρωεκλογές, τα μέτρα άμεσης καύσης. Αν, λοιπόν, σκεφτόμαστε τους συνταξιούχους του 2020, του 2025 και του 2030, θα πρέπει να μιλάμε για επενδύσεις, για θέσεις εργασίας, για παραγωγή πλούτου. Αν σκεφτόμαστε τους συνταξιούχους μόνο για την 26η Μάϊου του 2019, τότε μπορούμε να μιλάμε για δέκατη τρίτη σύνταξη. Η χώρα, όμως, δεν έχει ανάγκη από λόγια και υποσχέσεις, δεν έχει ανάγκη από την κάλπικη πόλωση που όλο και περισσότεροι πολίτες τής γυρίζουν την πλάτη. Η χώρα έχει ανάγκη από σχέδιο για το μέλλον και όχι επιστροφή στις παθογένειες του παρελθόντος. Έχει ανάγκη από άβολες αλήθειες και όχι από βολικά ψέματα. Αυτό πρέπει να το έχουν στο μυαλό τους οι πολίτες πηγαίνοντας προς τις ευρωεκλογές, να ζητήσουν συγκεκριμένο σχέδιο και ουσία, όχι παχιά λόγια και λάμψη και να επιβραβεύουν όσους με τόλμη και συνέπεια μένουν πιστοί σε αυτά που λένε και δεν καθορίζουν τη θέση τους ανάλογα με το πού φυσάει ο άνεμος. Ευχαριστώ.
Κι εμείς ευχαριστούμε, ιδιαίτερα για την τήρηση του χρόνου, κύριε Μαυρωτά. Τον λόγο έχει ο κ. Αντώνης Μπαλωμενάκης από τον ΣΥΡΙΖΑ.
Κυρίες και κύριοι συνάδελφοι, πριν από λίγο ήταν στο Βήμα αυτό ο κ. Βορίδης και προσπάθησε να μας κάνει να ξεχάσουμε πώς είχε χαρακτηρίσει τις ιδέες της Αριστεράς. Είπε ότι τις είχε χαρακτηρίσει απλώς ως εσφαλμένες. Αν τις είχε χαρακτηρίσει έτσι, εμείς δεν θα είχαμε κανένα πρόβλημα. Ξέρουμε να αντιπαρατιθέμεθα, ξέρουμε να ξεχωρίζουμε το καλό - όπως και ο ελληνικός λαός υποθέτω - από το κακό. Τις είχε χαρακτηρίσει, όμως, ως ελαττωματικές. Και νομίζω ότι είναι βαθιά η διαφορά μεταξύ των δύο χαρακτηρισμών. Στη μία περίπτωση των «εσφαλμένων», υπάρχει περιθώριο για δημοκρατική συζήτηση και αντιπαράθεση. Στην «ελαττωματικότητα», όμως, όταν απευθύνεις στον άλλο τον χαρακτηρισμό «ελαττωματικός», παραπέμπει σε μέτρα κατασταλτικού χαρακτήρα απ' αυτά που έχει ζήσει πολλά χρόνια πριν ο ελληνικός λαός τη δεκαετία του '50 με τον νόμο 375 για κατασκοπεία, τα κοινωνικά φρονήματα, τους αποκλεισμούς. Καλό, λοιπόν, θα είναι να λέμε την αλήθεια και να μην την παραχαράζουμε. Ό,τι λέμε, να το λέμε. Εκτός αν έχει μετανιώσει για αυτόν τον χαρακτηρισμό βέβαια. Δεν μας έδειξε κάτι τέτοιο, καθώς στην τελευταία αποστροφή είπε ότι δήθεν εκείνοι που καρπώνονται τη δωρεάν νοσοκομειακή περίθαλψη είναι οι ξένοι. Αποδεικνύει και αυτό από μόνο του κάποιου είδους ακρότητα. Εγώ θα ήθελα στον περιορισμένο χρόνος ομιλίας μου να κάνω μία αναφορά στις διατάξεις του πέμπτου κεφαλαίου, που αναφέρεται στα εργασιακά. Τον Ιανουάριο του 2016 κυρώσαμε μετά από είκοσι ολόκληρα χρόνια τον αναθεωρημένο Ευρωπαϊκό Κοινωνικό Χάρτη. Αποδεικνύεται τώρα ότι ήταν μια πολιτική επιλογή που άνοιξε τον δρόμο σε ευνοϊκές ρυθμίσεις για τους εργαζόμενους, που περιλαμβάνει το σχέδιο νόμου που συζητάμε σήμερα. Τι προβλέπει το άρθρο 48 του σχεδίου νόμου, που στηρίζεται στο άρθρο 24 του αναθεωρημένου Ευρωπαϊκού Κοινωνικού Χάρτη; Με απλά λόγια αντικαθιστά το μέχρι σήμερα ισχύον καθεστώς των απολύσεων των εργαζομένων. Σήμερα οι απολύσεις χαρακτηρίζονται στη νομική γλώσσα ως αναιτιώδεις δικαιοπραξίες. Αυτό σημαίνει ότι το κύρος μιας απόλυσης δεν εξαρτάται σήμερα από το αν θα υπάρχει σπουδαίος λόγος ή όχι. Ο εργοδότης, δηλαδή, μέχρι σήμερα δεν έχει τη νομική υποχρέωση να επικαλείται σοβαρή και συγκεκριμένη αιτία για να απολύσει έναν εργαζόμενο. Η εισαγόμενη διάταξη υποχρεώνει την επιχείρηση να αιτιολογεί την απόλυση και μάλιστα διασαφηνίζει περιοριστικά τι ακριβώς και μόνο συνιστά βάσιμο λόγο. Με τον τρόπο αυτό, κλείνει οριστικά η πόρτα σε απολύσεις αντεκδίκησης, όπως για παράδειγμα για λόγους που έχουν σχέση με τη συμμετοχή σε απεργία ή με την προβολή διεκδικήσεων. Να σημειώσουμε ότι μέχρι σήμερα η ισχύουσα νομοθεσία για τις απολύσεις χρονολογείται από το 1955. Από τώρα και μετά εάν δεν υπάρχει βάσιμος λόγος, η απόλυση δεν θα θεωρείται έγκυρη και ο εργαζόμενος θα έχει δικαίωμα επαναπασχόλησης ή και μισθών υπερημερίας και το βάρος της αποδείξεως μετατίθεται εις την εργοδοσία. Την κύρωση του αναθεωρημένου Ευρωπαϊκού Κοινωνικού Χάρτη πρέπει να θυμίσουμε ότι την είχαν καταψηφίσει τότε δύο πολιτικές δυνάμεις, η Χρυσή Αυγή και το ΚΚΕ. Ανέτρεξα στα Πρακτικά εκείνης της συζήτησης και είναι - νομίζω - χρήσιμο να αναφερθούμε στη στάση των κομμάτων. Η Νέα Δημοκρατία διά του τότε εισηγητή της χαρακτήρισε «σχέδια επί χάρτου» τις διατάξεις. Μάλιστα κατηγόρησε την Κυβέρνηση, γιατί δεν φέρνει - λέει - συγκεκριμένα μέτρα προστασίας και αρκείται σε γενικές ρήτρες. Εδώ είναι τα σχετικά Πρακτικά και τα καταθέτω για του λόγου το ασφαλές. [[Στο σημείο αυτό ο Βουλευτής κ. Αντώνιος Μπαλωμενάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ας δούμε τώρα, όμως, που έρχεται η διάταξη - που στηρίζεται και συγκεκριμενοποιεί το άρθρο 24- εάν η Νέα Δημοκρατία θα το στηρίξει, ιδίως μετά τη χθεσινή εναντίωση του Συνδέσμου των Ελληνικών Βιομηχανιών. Το ΚΚΕ το 2016 είχε καταψηφίσει το σχέδιο νόμου για την κύρωση του χάρτη, σε αντίθεση με το 1984 που είχε ψηφίσει το εισαγωγικό άρθρο 1, το οποίο απαριθμούσε τα εργασιακά δικαιώματα που προστατεύονται. Ο εισηγητής του 2016 χαρακτήρισε καθαρά διακηρυκτικού, προπαγανδιστικού και υποκριτικού χαρακτήρα τις διατάξεις του χάρτη. Τώρα έχουμε μια συγκεκριμένη διάταξη εσωτερικού δικαίου, προφανώς ευνοϊκή για τους εργαζόμενους, όπως αυτή που εισάγεται με το άρθρο 48- και σε αυτό πιστεύω δεν υπάρχει καμμία αντίρρηση - που βασίζεται ακριβώς στον Ευρωπαϊκό Κοινωνικό Χάρτη. Τι θα κάνετε; Θα εξακολουθήσετε με γενικολογίες και αφορισμούς να αρνείστε να δώσετε θετική ψήφο στο άρθρο 47, σε μία διάταξη που αυξάνει το επίπεδο προστασίας των εργαζομένων από την αυθαίρετη απόλυση; Ελπίζω να δείτε το όλο θέμα διαφορετικά. Να αποδείξετε πριν απ' όλα στους οπαδούς σας και σε όλους τους εργαζόμενους ότι μπορείτε να διακρίνετε τις ευνοϊκές για τον κόσμο της εργασίας ρυθμίσεις και να συντάσσεστε με αυτές και ότι δεν φοβάστε μήπως αυτού του είδους ο θετικός πολιτικός ρεαλισμός θεωρηθεί υποχώρηση από αρχές. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Αν και ο χρόνος τελειώνει, πραγματικά θα ήθελα να αναφερθώ στις επόμενες διατάξεις - αλλά τις έχουν πει κι άλλοι συνάδελφοι - που διευρύνουν δικαιώματα και κατοχυρώνουν δυνατότητες των εργαζομένων. Συνολικά βρισκόμαστε σε μία φάση εκσυγχρονισμού της εργατικής νομοθεσίας - και αυτό θα πρέπει να το επισημάνουμε - η οποία δέχθηκε άγρια πλήγματα τα χρόνια ανάμεσα στο 2010 και το 2014. Οι εργαζόμενοι θα αναγνωρίσουν την προσπάθειά μας που γίνεται, για να ανακτήσουν βασικά εργασιακά τους δικαιώματα, να προστατευτεί στο πλαίσιο των νόμων ο συλλογικός αυτοκαθορισμός τους. Και θα αποκρούσουν έμπρακτα και με την ψήφο τους την πολιτική της Νέας Δημοκρατίας, που επιχειρεί να θολώσει τα νερά - ακόμα και σε αυτήν εδώ την Αίθουσα ακούστηκαν παραπλανητικού τύπου διαβεβαιώσεις σχετικά με τις περίφημες δηλώσεις του Αρχηγού της Νέας Δημοκρατίας - μιας πολιτικής που θα προκαλέσει περισσότερη ευελιξία και λιγότερη προστασία, μεγαλύτερη αβεβαιότητα, κατακερματισμένους μισθούς, σύστημα ασφάλισης για τους έχοντες τα μέσα να πληρώνουν. Οι εργαζόμενοι και ιδίως οι νέοι εργαζόμενοι αναγνωρίζουν τη μεγάλη προσπάθεια που κάνει η Κυβέρνηση να ανορθώσει την εργασία με οικονομικά και με θεσμικά μέτρα. Γι' αυτό και είμαστε αισιόδοξοι ότι θα μας τιμήσουν με την προτίμησή τους στις εκλογές και τώρα και στη μεγάλη αναμέτρηση του Οκτώβρη, που θα κρίνει εάν θα συνεχιστεί η πολιτική μας υπέρ της εργασίας ή αν θα επανέλθουμε στο καθεστώς που είχε επιβάλει στη χώρα μας το Διεθνές Νομισματικό Ταμείο και το οποίο χειροκροτούν οι αγαπημένες συνταγές των απανταχού νεοφιλελεύθερων. Ευχαριστώ.
Και εμείς ευχαριστούμε.
Κύριε Πρόεδρε, θα ήθελα τον λόγο επί της διαδικασίας για ένα λεπτό.
Ορίστε, έχετε τον λόγο.
Ευχαριστώ, κύριε Πρόεδρε. Παίρνω τον λόγο επί της διαδικασίας, γιατί θεωρώ πάρα πολύ σοβαρό το ζήτημα το οποίο θα αναδείξω. Είναι πάρα πολύ σοβαρό. Κοιτάξτε, είναι δικαίωμα της Κυβέρνησης του ΣΥΡΙΖΑ να αυτοεξευτελίζεται, αλλά δεν μπορείτε να παίζετε με τη νοημοσύνη του ελληνικού λαού και των εργαζομένων. Ακούστε, κύριε Πρόεδρε. Κρατάω στα χέρια μου - και είναι εδώ παριστάμενοι δύο Υπουργοί, ο Υφυπουργός Εργασίας και η Υφυπουργός Οικονομικών, ο κ. Πετρόπουλος και η κ. Παπανάτσιου αντίστοιχα - την τροπολογία, που κατέθεσε ο ΣΥΡΙΖΑ, του Υπουργείου Οικονομικών και του Υπουργείου Εργασίας για το ζήτημα το οποίο αφορά τη σύσταση ομάδων εργασίας για την επιτάχυνση της έκδοσης των συντάξεων. Ακούστε, λοιπόν. Τι κάνετε; Την ώρα που ανοίγετε το θέμα για τον κ. Μητσοτάκη για τα επταήμερα - και σας αποδείξαμε από το Βήμα της Βουλής ότι το επταήμερο έγινε για πρώτη φορά με υπογραφή Αχτσιόγλου στον τουρισμό, ο κ Χατζηδάκης σας είπε για το ζήτημα της «ΤΡΑΙΝΟΣΕ» - έρχεστε στην τροπολογία και κάνετε το εξής αμίμητο. Φέρνετε το επταήμερο για τους υπαλλήλους στην τροπολογία. Διαβάστε το άρθρο 3. Προβλέπεται επταήμερη δουλειά για τους υπαλλήλους. Αυτοί είστε!
Δεν είναι επί της διαδικασίας αυτό!
Δεν μπορούν να συμβαίνουν και τα δύο. Ή θα ζητήσετε συγγνώμη από τον κ. Μητσοτάκη γι' αυτά που είπατε ή θα αποσύρετε τώρα την τροπολογία. Πρόκειται για την απόλυτη υποκρισία! Δεν μπορείτε να παίζετε με τη νοημοσύνη των Ελλήνων. Φέρνετε το επταήμερο στην τροπολογία που φέρνετε όλοι οι Βουλευτές, και καταγγέλλετε τον κ. Μητσοτάκη; Αποσύρετε τώρα την τροπολογία! Ζητώ να πάρει τώρα τον λόγο η κ. Παπανάτσιου. Ζητάτε επτά ημέρες δουλειάς στους υπαλλήλους και την ίδια στιγμή κατηγορείτε τον κ. Μητσοτάκη.
Το είπατε, κύριε Βρούτση. Καθίστε κάτω.
Ή θα ζητήσετε συγγνώμη για όσα έχετε πει από τους εργαζόμενους και τον κ. Μητσοτάκη και από τη Νέα Δημοκρατία ή θα αποσύρετε τώρα την τροπολογία. Περιμένουμε!
Τον λόγο έχει ο κ. Βαρδαλής.
Ευχαριστώ, κύριε Πρόεδρε. Τι υποστηρίζουν ο ένας μετά τον άλλον απ' αυτό εδώ το Βήμα οι Βουλευτές του ΣΥΡΙΖΑ; Τι υποστηρίζει η Κυβέρνηση; Λέει πως έβγαλε τη χώρα από τα μνημόνια, συμμάζεψε την οικονομία, δημιούργησε δημοσιονομικό χώρο και τώρα ήρθε η ώρα για μέτρα σε όφελος των πολλών. Αυτά δεν λέτε πάνω κάτω; Προσέξτε, λέτε για μέτρα όχι κοντά στις ανάγκες του λαού, αλλά αυτά που επιτρέπει ο δημοσιονομικός χώρος για φέτος και για του χρόνου βλέπουμε, όπως μας είπε ο κ. Τσακαλώτος. Με βάση, λοιπόν, αυτούς τους ισχυρισμούς της Κυβέρνησης ΣΥΡΙΖΑ, θέλω να σταθώ σε τρία ζητήματα. Πρώτον, στα τέσσερα χρόνια της διακυβέρνησης του ΣΥΡΙΖΑ λειτουργούσαν και όλα τα μέτρα που πάρθηκαν από τα δύο προηγούμενα μνημόνια και - όπως λέτε εσείς - ψήφισε το παλιό πολιτικό προσωπικό, και όχι μόνον τα μέτρα του τρίτου μνημονίου που ψηφίσατε όλοι μαζί. Μιλάμε για νόμους και μέτρα που έκοψαν συντάξεις, μείωσαν μισθούς, περιόρισαν εργασιακά και άλλα δικαιώματα. Εσείς όταν αναλάβατε την Κυβέρνηση δεν είπατε ότι όλα αυτά τα μέτρα των δύο προηγούμενων μνημονίων ήταν αναποτελεσματικά, «τα βάζουμε στην άκρη και εφαρμόζουμε μόνο τα μέτρα του τρίτου μνημονίου, που θεωρούμε αποτελεσματικά». Μεταχειρισμένα ξεμεταχειρισμένα, αναποτελεσματικά, αντιλαϊκά τα εφαρμόσατε όλα μια χαρά. Άρα αυτό που λέτε ότι «συμμαζέψαμε την οικονομία», εμείς λέμε αυτή η βαρβαρότητα που ζει σήμερα ο λαός, είναι αποτέλεσμα όλων των μέτρων και των τριών μνημονίων και όχι μόνο της δικής σας διακυβέρνησης. Έχετε ευθύνη, λοιπόν, όλοι σας. Γονατίσατε όλοι σας τον λαό για να δημιουργήσετε ακριβώς αυτά τα ματωμένα πλεονάσματα. Εκτός και αν δεχθούμε ως σωστό αυτό που είπε Βουλευτής σας, του ΣΥΡΙΖΑ, χθες ότι οι άλλοι ναι μεν ψήφισαν τα δύο πρώτα μνημόνια, αλλά εφάρμοσαν μόνο το ένα τρίτο όσων προέβλεπαν εκείνα, ενώ εσείς τα εφαρμόσατε όλα. Ε, ό,τι θέλετε παίρνετε. Δεύτερο ζήτημα: Τι άλλο λέτε; Χτίσατε βήμα - βήμα την αξιοπιστία, «πετύχαμε τη δημοσιονομική σταθερότητα, πιάσαμε τους στόχους και τώρα προχωράμε στην αποκατάσταση των αδικιών». Μάλιστα! Μεγάλο μέρος αυτών των μέτρων αφορά το κεφάλαιο. Αλήθεια είναι να απορεί κανείς: Τόσοι Βουλευτές του ΣΥΡΙΖΑ ανέβηκαν σε αυτό το Βήμα, γιατί κανείς δεν αναφέρθηκε σε ένα μεγάλο φιλολαϊκό μέτρο, αυτό που αυξάνει από 100% σε 150% τον συντελεστή αποσβέσεων των νέων επενδύσεων; Αρχίζουμε να ανησυχούμε μήπως δεν το θεωρείτε μέσα στα θετικά μέτρα και αυτό. Αλλά, ας δούμε τι σημαίνουν για τον λαό και για τους εργαζόμενους αυτά που εσείς λέτε ότι είναι δικές σας επιτυχίες και θετικά μέτρα για αυτούς. Τα ματωμένα πλεονάσματα του 3,5% σημαίνουν πρακτικά γύρω στα 7 δισεκατομμύρια. Εσείς αντί για 7 δισεκατομμύρια πήρατε από τα λαϊκά στρώματα 8,14 δισεκατομμύρια ευρώ. Αντί για 3,5% πιάσατε 4,4%, όσο δηλαδή κατηγορούσατε τους προηγούμενους ότι είχαν συμφωνήσει. Λέτε ότι είχαν συμφωνήσει 4,5% για πρωτογενή ματωμένα πλεονάσματα. Αυτό, λοιπόν, το 1,14 δισεκατομμύρια που πήρατε παραπάνω, το μοιράζετε τώρα. Δηλαδή τι κάνετε; Παίρνετε περισσότερα, γυρίζετε ένα μέρος πίσω και λέτε στον λαό - αυτό είναι το κρίσιμο - να μη διαμαρτύρεται και να συνεχίσει να πληρώνει τα ματωμένα πλεονάσματα με την προσδοκία να έχει και τα επόμενα χρόνια κανένα επιδοματάκι. Άρα να συνεχιστεί η ίδια αντιλαϊκή, η ίδια φορομπηχτική πολιτική και τα επόμενα χρόνια, για να πιάνετε το 3,5%. Τρίτο ζήτημα: Ας δούμε τι γίνεται με τις εκατόν είκοσι δόσεις. Κατά τη γνώμη μας, πρόκειται για ένα μέτρο συνέχεια της φορομπηχτικής σας πολιτικής. Φορτώσατε όλοι σας φόρους και χαράτσια, φορολόγηση από το πρώτο ευρώ, τον ΕΝΦΙΑ, τέλος επιτηδεύματος, ασφαλιστικές εισφορές στο 20% του εισοδήματος και μια σειρά άλλα μέτρα. Αυτά τα μέτρα, οι δανειακές υποχρεώσεις και η δραματική πτώση του τζίρου οδήγησαν τα χρέη σε εφορία, ασφαλιστικά ταμεία και δήμους να κτυπήσουν κόκκινο. Αυτά τα μέτρα τα διατηρείτε ανέπαφα όλα. Άρα οι αιτίες που δημιούργησαν το πρόβλημα δεν αναιρούνται. Θα συνεχίσουν να λειτουργούν και να παράγουν όλα αυτά τα αρνητικά αποτελέσματα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Και τώρα τι λέτε; «Δεν μπορείτε να πληρώσετε τα χρέη που σας φορτώσαμε στην πλάτη; Εδώ είμαστε εμείς να σας βοηθήσουμε να το κάνετε.». Και με το δέλεαρ της διευκόλυνσης θα στείλετε στον γκισέ όλους όσους χρωστούν. Στην πράξη, δηλαδή, τι θα συμβεί; Οι αυτοαπασχολούμενοι της πόλης και του χωριού θα πρέπει να πληρώνουν τα ασήκωτα τρέχοντα φορολογικά βάρη μιας που η ίδια πολιτική συνεχίζεται και ταυτόχρονα να πληρώνουν τη δόση των χρεών τους. Και για όσους δεν τα καταφέρουν, τότε στη γωνία περιμένουν οι κατασχέσεις και οι πλειστηριασμοί ακόμα και για χρέος 500 ευρώ. Θυμηθείτε το μπες - βγες της προηγούμενης ρύθμισης προς τα ασφαλιστικά ταμεία. Έξι στους δέκα αγρότες και μικροί επαγγελματοβιοτέχνες αυτοαπασχολούμενοι έχουν πλέον απενταχθεί. Ε, τι άλλη απόδειξη χρειάζεται για να δει κάποιος πόσο - σε εισαγωγικά - «σωτήρια» είναι τάχα η νέα ρύθμισή σας των εκατόν είκοσι δόσεων; Τότε, θα μου πείτε «γιατί προχωράει η Κυβέρνηση»; Με την απειλή των κατασχέσεων και των πλειστηριασμών βάζετε ακόμα πιο βαθιά το χέρι στην τσέπη εκατοντάδων αυτοαπασχολούμενων απομυζώντας τους για πολλά χρόνια ακόμη. Και όσοι πιστέψουν την προπαγάνδα της Κυβέρνησης ότι υπάρχει κούρεμα των χρεών προς τα ασφαλιστικά ταμεία, θα πρέπει να γνωρίζουν ότι το όποιο - σε εισαγωγικά - «κούρεμα» τώρα θα επιφέρει αντίστοιχη μείωση και μεγαλύτερη ακόμη των συντάξεων, όπως προβλέπει ο νόμος Κατρούγκαλου, άρα θα πληρωθούν αργότερα και με άλλον τρόπο. Αυτά και αν δεν είναι «μαυρογιαλούρικα» κόλπα. Ντύνετε με την απάτη των θετικών μέτρων την ίδια ακριβώς βάρβαρη αντιλαϊκή, φορομπηχτική πολιτική για να μπορεί ακριβώς να συνεχίζεται αυτή η βαρβαρότητα απρόσκοπτα. Βλέπετε, χωρίς την καλλιέργεια κάλπικων προσδοκιών δεν μπορεί να υλοποιηθεί αυτή η βαρβαρότητα. Τη διαφορά μπορεί να την κάνει μόνο η διεκδίκηση ουσιαστικών μέτρων ανακούφισης των υπερχρεωμένων σε ταμεία και εφορία, όπως αυτά προβλέπονται στην τροπολογία που έχει καταθέσει το ΚΚΕ. Τη διαφορά μπορεί να την κάνει μόνο ένα ισχυρό ΚΚΕ. Ευχαριστώ.
Κύριε Πρόεδρε, ζητώ τον λόγο για ένα λεπτό.
Έχετε τον λόγο, κύριε Υπουργέ.
Να μη διαβάσω τι λαθροχειρία κάνει πάλι ο Γιάννης Βρούτσης; Πρέπει να είσαι προσεκτικός όταν λέει κάτι. Εγώ, ως επιμελής αναγνώστης, άκουσα αυτό που είπε και διαβάζω τη διάταξη. Δίνει τη δυνατότητα με κοινή υπουργική απόφαση να παρέχεται χρόνος απασχόλησης πράγματι και Κυριακές και Σάββατα σε ομάδες εργασίας που συγκροτούνται σύμφωνα με την απόφαση. Από αυτό δεν προκύπτει σε καμμία περίπτωση εργασία επτά ημερών επί είκοσι τεσσάρων ωρών επτά ημέρες την εβδομάδα. Απλή λογική έχει η διάταξη και λέει σαφώς ότι με κοινή υπουργική απόφαση ορίζονται τα πρόσωπα, ο χρόνος απασχόλησης. Επομένως, κύριε Βρούτση, μην επιχειρείτε να δημιουργήσετε ομίχλη για να κρύψετε το ατόπημα, που δεν είναι, κατά τη γνώμη μου, ατόπημα, έτσι προσπαθεί να παρουσιαστεί από εσάς, δηλαδή εσφαλμένη διατύπωση άποψης του Αρχηγού της Αξιωματικής Αντιπολίτευσης, ενώ είναι πολιτική στόχευση για μια σταθερή, διαρκή και χωρίς όρια απασχόληση. Ήδη αυτό το σχέδιο προχωράει από τους συμμάχους σας στην Ευρώπη. Δεν αλλάζει σε καμμία περίπτωση αυτό το στίγμα για τη Νέα Δημοκρατία. Πάντως, η διάταξη δεν λέει αυτό που είπατε εσείς.
Κύριε Πρόεδρε, ζητώ και εγώ τον λόγο.
Τον λόγο έχει η κ. Παπανάτσιου.
Κατ' αρχάς θέλω να μιλήσω για νομοτεχνικές βελτιώσεις που φέρνουμε για να μπορέσετε να τοποθετηθείτε. Όμως, οφείλω και εγώ από τη μεριά μου να δώσω μια απάντηση. Εκτός από αυτά που είπε ο κ. Πετρόπουλος, αναφέρθηκε πριν και από τον κ. Βορίδη ότι «φέρνετε μία τροπολογία η οποία μας φέρνει πίσω στο 2014». Θα ήθελα να θυμίσω μερικά ζητηματάκια. Κάτι μάλλον δεν θυμάστε καλά. Δεν θυμάστε ότι το 2014 όταν είχατε φέρει αυτή την πρόταση για την εστίαση, δεν είχατε ολοκληρώσει την πέμπτη αξιολόγηση. Δεν θυμάστε ότι το 2014 όταν πάλι είχατε φέρει τη συγκεκριμένη πρόταση, δεν είχατε ρυθμίσει το χρέος. Δεν θυμάστε ότι δεν είχατε δημιουργήσει το μαξιλάρι της ρευστότητας των 31 δισεκατομμυρίων που έχουμε σήμερα ούτε είχατε βάλει σε έναν λογαριασμό 5,5 δισεκατομμύρια για να υπάρχουν σαν εγγύηση. Δεν θυμάστε ότι δεν είχατε τελειώσει με τα μνημόνια. Είχατε και μια ατυχία με την έξοδο στις αγορές. Δεν είχατε βγει στις αγορές, όπως έχουμε βγει σήμερα. Παρ' όλα αυτά, θα ήθελα να σας κάνω και την εξής ερώτηση: Έχετε κοστολογήσει, έχετε ποσοτικοποιήσει τις προτάσεις που μας κάνατε; Γιατί, αν τα έχετε κάνει όλα αυτά και υπάρχει το υπόλοιπο αυτό, εμείς έχουμε άλλη άποψη. Και επειδή θέλουμε να έχουμε μια σοβαρότητα σε όλα αυτά που κάνουμε και σε όλα αυτά που φέρνουμε για ψήφιση στη Βουλή, εμείς με τις νομοτεχνικές βελτιώσεις που φέρνουμε αυτή τη στιγμή, έχουμε να συμπληρώσουμε τα εξής: Όσον αφορά το νομοσχέδιο, πρώτα από όλα, εκείνο που συμπληρώνουμε είναι ότι επεκτείνουμε τις δόσεις στα νομικά πρόσωπα για την πρώτη κατηγορία στο είκοσι τέσσερα και στη δεύτερη κατηγορία στο τριάντα έξι. Οι δόσεις για τα νομικά πρόσωπα αυξάνονται στις είκοσι τέσσερις και τριάντα έξι. Δεν πάει παραπάνω. Στη νομοτεχνική υπάρχει και η δυνατότητα της αποπληρωμής αντίστοιχα, όπως ίσχυε για το προηγούμενο, για τις δεκαοκτώ και τις τριάντα. Επίσης, στον δημοσιονομικό χώρο που έχουμε, φέρνουμε αυτά που θεωρούμε ότι είναι πάρα πολύ σημαντικά, όχι ότι δεν θα θέλαμε να φέρουμε και την μείωση στον καφέ, στην εστίαση, να φέρουμε και εκείνο, να είναι στον μειωμένο συντελεστή, στο 13%. Όμως, πραγματικά, επειδή πρέπει να βάλουμε κάποια προτεραιότητα, φέρνουμε μείωση του ΦΠΑ στα προϊόντα που είναι προϊόντα του καφέ που είναι στο ράφι, το τσάι, τον καφέ, στο «ματέ», στα μπαχαρικά, όπως επίσης παρασκευάσματα λαχανικών, καρπών και φρούτων, καθώς και εκχυλίσματα, αποστάγματα και συμπυκνώματα του καφέ. Ένα άλλο που θεωρούμε πάρα πολύ σημαντικό, που ειλικρινά μας είχε διαφύγει, μετά από κάποια τροπολογία που κατέθεσε κάποιος Βουλευτής του ΣΥΡΙΖΑ, ο κ. Δημητριάδης - αν δεν κάνω λάθος, διορθώστε με αν κάνω λάθος - είναι το εξής: Υπάρχει, εκτός από το φυσικό αέριο, σε μια περιοχή της Μακεδονίας, στον Νομό Κοζάνης, η θέρμανση μέσω δικτύου, η τηλεθέρμανση. Και σε αυτήν οφείλουμε να χαμηλώσουμε τον ΦΠΑ από το 13% στο 6%. Αυτές είναι και αυτές μπορούμε και αυτές κάνουμε σήμερα. Θα συνεχίσουμε…
Τον μειώνετε στην τηλεθέρμανση;
Τον μειώνουμε στην τηλεθέρμανση από το 13% στο 6%. Αυτές είναι οι νομοτεχνικές που καταθέτουμε. Αυτά μπορούμε να κάνουμε και αυτά κάνουμε. Κάντε λίγη υπομονή, στο επόμενο διάστημα θα έχουμε και άλλες εκπλήξεις χρησιμοποιώντας τον δημοσιονομικό χώρο που θα έχουμε. Ευχαριστώ.
Κυρία Καρακώστα, έχετε τον λόγο.
Εγώ δεν θα απαντήσω;
Όχι, μόλις πάρετε τον λόγο στη δευτερολογία σας. Δεν έχουμε τώρα τέτοιο debate. Θα μιλήσουν οι Βουλευτές τώρα.
Αυτό λέτε;
Κυρία Καρακώστα, έχετε τον λόγο.
Καλησπέρα. Από πού να ξεκινήσεις και πού να τελειώσεις. Θα ξεκινήσω, όμως, γιατί καμμιά φορά θέλεις να πεις κάποια πράγματα, αλλά προκαλείσαι από τους προηγούμενους ομιλητές και αναγκάζεσαι να απαντήσεις. Είναι σαφές ότι η Αριστερά με τη Δεξιά έχουν σοβαρές ιδεολογικές διαφορές και είναι εντελώς διαφορετικά πράγματα. Δεν χρειάζεται να πω πάρα πολλά. Τα είπε μόνος του ο κ. Βορίδης, διότι ο κ. Βορίδης είναι ο ιδεολόγος της καθαρής Δεξιάς, για να μην πω και της ακραίας άποψης της Νέας Δημοκρατίας. Τα είπε μόνος του. Εμείς, λέει, οι αριστεροί έχουμε εξισωτικές ιδέες, τις οποίες δεν έχουν αυτοί, και άρα, πρέπει να μην υπάρχει εξίσωση, να υπάρχει ανισοτιμία στους ανθρώπους, να έχουν διαφορετικές ευκαιρίες, γιατί υπάρχουν οι έξυπνοι, οι ωραίοι και οι πλούσιοι και οι άλλοι είναι φτωχοί, άσχημοι και κακοί. Πώς πάμε, λοιπόν, να εξισώσουμε τους ανθρώπους; Σαφής διαφορά, η οποία είναι ιδεολογική διαφορά της Δεξιάς με την Αριστερά και την είπε με μία φράση. Επίσης, προσδιόρισε το ποιοι άνθρωποι έχουν δικαίωμα στην υγεία και ποιοι όχι. Αλίμονο, οι παράνομοι μετανάστες πρέπει να πεθαίνουν στον δρόμο και εμείς απλώς να τους θάβουμε και αν. Δεν χρειάζεται να έχουν δωρεάν υγεία: Αφού μπήκαν παράνομα στη χώρα μας, πρέπει οπωσδήποτε και να πεθάνουν! Αυτές είναι οι ουσιαστικές διαφορές, γι' αυτό και δεν μπορεί να αντιληφθεί για ποιον λόγο οι ανασφάλιστοι, που βέβαια δεν είναι μόνο οι παράνομοι μετανάστες, είναι και οι φτωχοί Έλληνες - προσέξτε, εκεί πάει το «εξισωτικές ιδέες» - δεν έχουν δικαίωμα στην υγεία. Έτσι, λοιπόν, μας έκανε μια σαφή ανάλυση τού τι πιστεύει η Δεξιά και πρέπει να το παραδεχτούμε. Όμως, συγχρόνως, πρέπει να αποφασίσετε και εσείς και να παραδεχτείτε κάποια στιγμή ότι εμείς ως Κυβέρνηση της Αριστεράς είχαμε σχεδιασμό και είχαμε και πρόγραμμα. Θέλω να θυμηθείτε τη φράση που λέγαμε ότι εμείς κάνουμε εμπροσθοβαρείς επιλογές, δηλαδή στις δύσκολες φάσεις που περάσαμε μέσα από τα μνημόνια και μέσα από τις καταστάσεις που μας αφήσατε, με τους δανειστές στο κεφάλι μας, πράγματι, εμείς εμπροσθοβαρώς πήραμε στην πλάτη μας οικονομικά μέτρα, τα οποία και δεν πιστεύαμε και το έχουμε ομολογήσει επανειλημμένως, δεν χρειάζεται να το επαναλαμβάνουμε. Ένα από αυτά, παραδείγματος χάριν, ήταν η μείωση των συντάξεων. Το εκμεταλλευτήκατε για πάρα πολύ μεγάλο χρονικό διάστημα, βάλατε όλους τους συνταξιούχους να φωνάζουν εναντίον μας, αλλά σήμερα, καλώς ή κακώς, δύσκολα μεν αλλά το καταφέραμε δε, και έτσι δεν μειώσαμε τις συντάξεις. Έτσι καταφέραμε να επαναφέρουμε τις συλλογικές συμβάσεις, να καταργήσουμε τον υποκατώτατο μισθό και τόσα άλλα που έχουμε κάνει μέχρι σήμερα, τα οποία στον κόσμο είναι σαφώς γνωστά. Ποιοι βρέθηκαν, συνάδελφοι και συναδέλφισσες, χρεωμένοι; Εγώ είμαι αρχιτέκτονας. Όλος ο κλάδος των πολιτικών μηχανικών, των αρχιτεκτόνων, των τοπογράφων, όλων των μηχανικών και όλης της κατηγορίας της δικής μου. Από το 2010, αν θυμόσαστε, σταμάτησε η οικοδομή και βρέθηκαν οι εργολάβοι, που είχαν αντιπαροχές, με απούλητα ακίνητα στο κεφάλι τους, να πληρώνουν ΕΝΦΙΑ, που εσείς τον βάλατε, να πληρώνουν ένα σωρό πράγματα και να μην έχουν εισπράξει το κέρδος της δουλειάς τους. Όλους αυτούς, οι οποίοι βρέθηκαν χρεωμένοι, ερχόμαστε εμείς σήμερα - γιατί στη δική σας διακυβέρνηση βρέθηκαν αυτοί χρεωμένοι, όχι στη δική μας - με αυτές τις εκατόν είκοσι δόσεις να τους διευκολύνουμε να πάρουν σύνταξη, γιατί - σκεφτείτε - δέκα χρόνια πριν άνθρωποι, ελεύθεροι επαγγελματίες είναι πριν τη σύνταξη και τώρα θα καταφέρουν να πάρουν σύνταξη. Αυτό δεν το βλέπετε; Κινητοποιήσατε αρκετούς. Και πραγματικά στο γραφείο μου, επειδή είμαι και γυναίκα, έρχονταν οι χήρες οι οποίες μας έλεγαν «κάντε το τώρα». Τους εξηγούσαμε ότι πράγματι δεν μπορούμε να το κάνουμε τώρα, όμως στην πρώτη ευκαιρία μετά το μνημόνιο θα το διορθώσουμε. Τους τουμπάρατε τόσο πολύ που δεν μας πίστευαν. Σήμερα, όμως, καλώς ή κακώς, πήρα πολλά τηλεφωνήματα που μας είπαν «μπράβο, το κάνατε». Άρα σε αυτούς τι σημαίνει; Ότι αρχίζει μια στροφή στο μυαλό του κόσμου, να καταλαβαίνει ότι αυτή η Κυβέρνηση νοικοκυρεύει τα πράγματα και τα νοικοκυρεύει υπέρ των ανθρώπων που πραγματικά έχουν ανάγκη. [[Στο σημείο αυτό κτυπάει το κουδούνι λήξεως του χρόνου ομιλίας του κυρίας Βουλευτού]] Κύριε Πρόεδρε, αν θέλετε - αχ, αυτό το κουδούνι! - να μου δώσετε λίγο χρόνο κλείνοντας το κουδούνι. Πρέπει πραγματικά να καταλάβουμε το τι ακριβώς κάναμε και πρέπει να το καταλάβουν οι δεξιοί με τους οποίους πράγματι έχουμε διαφορά. Εμείς κάναμε και αναδιανομή μέσω των νόμων που περάσαμε. Παραδείγματος χάριν, ο νόμος Κατρούγκαλου, που πληρώνεις ασφαλιστικά με βάση το εισόδημά σου, πράγματι επιβάρυνε αυτούς που είχαν υψηλό εισόδημα, αλλά τους πολλούς, που είχαν χαμηλό εισόδημα, τους διευκόλυνε, γιατί κάποιοι, οι λίγοι, πλήρωσαν περισσότερο και αυτό το κομμάτι ισχυροποίησε τα ταμεία μας. Παρά το γεγονός ότι το 80% των ασφαλισμένων πλήρωσε το ένα τέταρτο από αυτό που πλήρωνε πριν, παρ' όλα αυτά ισορρόπησαν τα ταμεία. Αυτό είναι μια αναδιανομή η οποία έχει σκοπό, έχει στόχο και μεταφέρει κομμάτια από αυτούς που έχουν σε λειτουργίες αυτών που δεν έχουν. Αυτή είναι η Αριστερά. Αυτό πρεσβεύουμε και αυτό θα κάνουμε και σαφώς όλο αυτό δεν αρέσει στη Δεξιά. Βεβαίως, θα ήθελα να αναφερθώ σε πάρα πολλά εξαιρετικά θετικά στοιχεία που έχει αυτός ο νόμος, αλλά αντιλαμβάνεστε ότι δεν προλαβαίνω. Όσον αφορά τα επιμέρους και οι γυναίκες οι χήρες αντιλαμβάνονται και οι άντρες, γιατί δεν μιλάμε μόνο για τις χήρες, μιλάμε γενικώς για τη χηρεία, καθώς και για τα παιδιά που αυξάνονται οι χρόνοι κ.λπ.. Όμως, εξαιρετικό είναι ένα μέτρο στο οποίο ήθελα οπωσδήποτε να αναφερθώ, η θέσπιση του βάσιμου λόγου απόλυσης. Είναι φοβερό αυτό το σημείο. Ο εργοδότης οφείλει πράγματι να αποδείξει για ποιον λόγο απολύει τον υπάλληλό του και όχι όταν διεκδικεί τα δικαιώματά του να μπορεί να τον απολύει χωρίς λόγο και βέβαια στην κρίση να προσλαμβάνει αυτόν που του στοιχίζει πιο φθηνά. Ευχαριστώ πολύ.
Και εμείς ευχαριστούμε. Ο κ. Φορτσάκης από τη Νέα Δημοκρατία έχει τον λόγο.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, συζητάμε σήμερα πολλές ώρες την περίφημη ρύθμιση των οφειλών προς τους φορείς κοινωνικής ασφάλισης, προς τη φορολογική διοίκηση και προς τους ΟΤΑ. Μια ρύθμιση η οποία είναι πολυδιαφημισμένη, αναμενόμενη εδώ και πολύ καιρό και η οποία, βεβαίως, στην πραγματικότητα είναι επιβεβλημένη, που όμως πάσχει από πολλές πλευρές. Πάσχει λόγω της προέλευσής της από τη βάση της, πάσχει λόγω του ότι η αποτελεσματικότητά της δεν θα είναι αυτή που αναμένεται και πάσχει διότι δεν εντάσσεται σε ένα συνολικότερο σχέδιο και θα πω δυο σκέψεις για κάθε ένα από τα σημεία αυτά. Πρώτα - πρώτα, η Κυβέρνηση παραμένει σήμερα το ίδιο αμετανόητη όσο και εδώ και πολύ καιρό, σε σχέση με την πολιτική φοροεξόντωσης των πολιτών, την οποία ακολουθεί σταθερά, χωρίς να διδάσκεται τίποτα από τα μέχρι σήμερα αποτελέσματα, ιδίως τα αποτελέσματα που έχουν θίξει την πολύπαθη μεσαία τάξη. Η πολιτική της επιβολής υπέρογκων ασφαλιστικών εισφορών, η πολιτική της οικονομικής εξαθλίωσης των επιχειρήσεων με τα βάρη τα οποία υφίστανται και από τη φορολογία, η πολιτική της στέρησης πολύτιμης ρευστότητας από την αγορά με τη μη αποπληρωμή των ληξιπρόθεσμων οφειλών. Θυμίζω ότι έχουμε συνολικά είκοσι επτά νέους φόρους και δεκαεπτά μειώσεις συντάξεων και αυξήσεις εισφορών επί ΣΥΡΙΖΑ. Έτσι άλλωστε κατέκτησε η χώρα μας το θλιβερό προνόμιο να την αναγνωρίζει ο ΟΟΣΑ ως πρωταθλήτρια στην αύξηση των φόρων, στην έκθεση σχετικά με τα στατιστικά των δημοσίων εσόδων του 2018. Αυτή η κυβερνητική πολιτική έρχεται σε πλήρη αντίθεση με εκείνη όλων των υπολοίπων ευρωπαϊκών χωρών, όπου οι φόροι ακολουθούν γενικά πορεία πτωτική και εκτοξεύει το ληξιπρόθεσμο ιδιωτικό χρέος σε ύψη δυσθεώρητα. Είναι χαρακτηριστικό ότι τον Μάρτιο του 2019, οι οφειλές στην εφορία και στα ασφαλιστικά ταμεία ξεπέρασαν τα 140.000.000.000 και ήταν αυτές οι οφειλές αυξημένες 64% από τον Δεκέμβριο του 2014. Συνολικά, πάνω από 5,5 εκατομμύρια συμπολίτες μας χρωστούν στο δημόσιο και παραπάνω από ένα εκατομμύριο εκατό χιλιάδες συμπολίτες έχουν υποστεί μέτρα αναγκαστικής εκτέλεσης. Αν ήμασταν σε μια κατάσταση, όπου θα μπορούσαμε να μοιράσουμε χρήματα από μια υπεραπόδοση που δεν θα οφείλεται σε υπεραφαίμαξη, αλλά σε οικονομική υπεραπόδοση, τότε θα ήταν τα μέτρα πραγματικά αποτελεσματικά. Καλοδεχούμενα και τώρα, γιατί και τώρα χρειάζονται τα μέτρα, αλλά η βιωσιμότητά τους, εάν δεν στηριχθεί μέσα από μια οικονομική πολιτική ανάπτυξης αποτελεσματικά, πάσχει. Είναι προφανές ότι δεν υπάρχει διέξοδος από το τεράστιο πρόβλημα που έχει δημιουργηθεί από τα χρέη, χωρίς μια ρύθμιση συνολική. Και αυτός ο συνολικός χαρακτήρας λείπει από τη σημερινή ρύθμιση. Η Νέα Δημοκρατία έχει προτείνει εδώ περίπου και έναν χρόνο μια γενναία ρύθμιση του ζητήματος και ειδικότερα για τις εκατόν είκοσι δόσεις, μια ρύθμιση που, πρώτον, θα ξεκαθαρίζει τις παλιές ανείσπρακτες οφειλές, μια ρύθμιση που θα δίνει τη δυνατότητα στους οφειλέτες να παραμένουν εντός της ρύθμισης για τις παλιές οφειλές και θα τους επιτρέπει συγχρόνως να είναι συνεπείς στις τρέχουσες υποχρεώσεις τους. Θυμίζω ότι υπάρχουν οφειλέτες οι οποίοι και χίλιες διακόσιες να κάνουμε τις δόσεις, πάλι δεν θα μπορέσουν να πληρώσουν, διότι απλούστατα δεν έχουν τίποτα. Εκεί χρειάζεται μια περίοδος χάριτος. Η αποτελεσματικότητα των μέτρων πάσχει από πολλές πλευρές. Από τα εισοδηματικά κριτήρια, από τα οποία εξαρτάται το ύψος των δόσεων, από το τεράστιο επιτόκιο που συνεχίζει να βαρύνει τους οφειλέτες, το 5%, που το συγκρίνουμε με το μισό και λιγότερο από το μισό, όταν είναι αντίστροφη η οφειλή, όταν χρωστάει το δημόσιο, από τον ετεροβαρή χαρακτήρα της προτεινόμενης ρύθμισης για τις μικρομεσαίες επιχειρήσεις και από την πλήρη απουσία να λάβουμε υπ' όψιν ότι υπάρχουν και συνεπείς, οι οποίοι, παρά το ότι βρίσκονται στην ίδια οικονομική, οικογενειακή και κοινωνική κατάσταση με αυτούς που δεν τα κατάφεραν, πιέστηκαν και τα κατάφεραν. Θα τους αφήσουμε αυτούς απ' έξω; Εδώ τίθεται και ένα ζήτημα συνταγματικής προστασίας με βάση την αρχή της ισότητας. Η απόγνωση στην οποία έχουν περιέλθει οι πολίτες πρέπει να γίνει κοινή συνείδηση σε όλους μας. Η κατάσταση που δημιουργείται τώρα με την καινούργια λεγόμενη δέκατη τρίτη σύνταξη ελάχιστα θα βελτιώσει τα πράγματα. Αυτό το επίδομα, το οποίο στην πραγματικότητα αντιπροσωπεύει το 1/3 του ποσού που άλλοτε ήταν η δέκατη τρίτη σύνταξη, είναι ένα απειροελάχιστο βοήθημα, το οποίο δεν μπορεί να ανακουφίσει τους πολίτες, οι οποίοι πάσχουν κατά τρόπο πλέον ο οποίος είναι δραματικός. Θα ήθελα να θυμίσω ότι η Κυβέρνηση έχει επιβάλει μέτρα ύψους 10.000.000.000 ευρώ, έχει μειώσει το αφορολόγητο και έχει φτωχοποιήσει τη μεσαία τάξη. Διακόσιες πενήντα χιλιάδες συμπολίτες μας έχουν κάνει αίτηση συνταξιοδότησης και δεν έχουν πάρει ακόμη τη σύνταξη που δικαιούνται. Από την άλλη, οι νέες συντάξεις, που με βάση τον νόμο Κατρούγκαλου χορηγούνται, είναι μειωμένες σχεδόν 40%. Στην ουσία έχει χαθεί μια ολόκληρη σύνταξη. Η διαφορά μας είναι ότι εμείς δεχόμαστε τα μέτρα και τα θέλουμε, αλλά εμείς τα μέτρα αυτά τα εντάσσουμε σε ένα πλαίσιο συνεκτικό, σε ένα πλαίσιο το οποίο θα επιτρέψει να λειτουργήσουν αυτά τα μέτρα ως ένα τμήμα ενός σχεδίου για την ανόρθωση της οικονομίας και αυτό μόνο μπορεί να διασφαλίσει τη βιωσιμότητα και την αποτελεσματικότητα των μέτρων αυτών. Εδώ η Κυβέρνηση, όχι μόνο δεν κάνει αυτά που πρέπει για να απελευθερώσει τις παραγωγικές δυνάμεις, αλλά κάνει τα αντίθετα και τις κρατάει εγκλωβισμένες. Αν δεν αλλάξει πορεία η οικονομική πολιτική, τα μέτρα αυτά φοβάμαι ότι δεν θα μπορέσουν να αποδώσουν τα αναμενόμενα. Σας ευχαριστώ πολύ, κύριε Πρόεδρε.
Και εμείς ευχαριστούμε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής των Ελλήνων, σαράντα εννέα μαθητές και μαθήτριες και τέσσερις συνοδοί εκπαιδευτικοί τους από το Γυμνάσιο Κονταριώτισσας Πιερίας. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Ο κ. Ανδρέας Μιχαηλίδης από τον ΣΥΡΙΖΑ έχει τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, θεωρώ στοιχειώδη υποχρέωσή μου να κάνω μια μικρή αναφορά σ' αυτά τα οποία ελέχθησαν προηγουμένως από τον συνάδελφο κ. Βορίδη. Είναι γνωστές, βέβαια, οι μισαλλόδοξες απόψεις του, τις οποίες επανειλημμένα έχει εκφράσει εναντίον της Αριστεράς και ότι δήθεν αντιμάχεται την ελευθερία. Θέλω να του θυμίσω και νομίζω ότι πρέπει να του πούμε μέσα σε αυτή την Αίθουσα ως υποχρέωσή μας ότι η Αριστερά έχει δώσει χιλιάδες ανθρώπους οι οποίοι πολέμησαν για την ελευθερία και τα δικαιώματα του ελληνικού λαού απέναντι σε συνεργάτες των κατακτητών των Γερμανών, απέναντι στην πρακτική της εθελοδουλείας και απέναντι στα ανάκτορα και στους συνταγματάρχες της χούντας. Επομένως δεν νομίζω ότι μπορούμε να μιλάμε σήμερα για εχθρούς της ελευθερίας. Έχουμε υποχρέωση σ' αυτά τα ζητήματα να είμαστε ξεκάθαροι και απόλυτοι. Οι εθελόδουλοι είναι αλλού και οι επίγονοί τους ανήκουν αλλού και ο νοών νοείτω. Κυρίες και κύριοι συνάδελφοι, η κομβική σημασία των διατάξεων του νομοσχεδίου που συζητάμε σήμερα, λόγω ακριβώς της αναμενόμενης ωφέλειας που θα έχουν σ' ένα μεγάλο μέρος της κοινωνίας, νομίζω ότι είναι δεδομένη και αναγνωρισμένη, σε τέτοιον βαθμό μάλιστα που αναγκάζουν τη Νέα Δημοκρατία είτε να ψελλίζει επιμέρους αντιρρήσεις, είτε να προσπαθεί να αλλάξει το επίδικο της συζήτησης αναφερόμενη σε εντελώς άλλα άσχετα θέματα, είτε τελικά να αποδέχεται την αναγκαιότητα των διατάξεων αυτών, αναγκαιότητα η οποία βεβαίως δεν προέκυψε ως αποτέλεσμα των δικών μας πολιτικών, αλλά κυρίως λόγω της απίσχνασης εισοδημάτων και εργασιακών δικαιωμάτων που συντελέστηκε με πρωτοφανή τρόπο την περίοδο 2010-2014. Κορυφαίας και εμβληματικής σημασίας είναι η ρύθμιση των οφειλών προς τα ασφαλιστικά ταμεία. Νομίζω ότι αναφέρθηκαν επανειλημμένα προλαλήσαντες συνάδελφοι και δεν θέλω να επαναλάβω ένα ζήτημα το οποίο αφορά ενάμισι εκατομμύριο μη μισθωτούς. Οι ρυθμίσεις αυτές δεν θα πετύχουν μόνο την ελάφρυνση των οφειλετών και τη διασφάλιση της ασφαλιστικής και συνταξιοδοτικής τους ικανότητας, αλλά με τις διατάξεις αυτές τονώνεται σημαντικά και το δημόσιο ασφαλιστικό όφελος. Θα ήθελα να επισημάνω το «κούρεμα» των προσαυξήσεων κατά 85% και τη συνολική απομείωση της οφειλής που θα ξεπερνάει σαφώς το 50% της συνολικής οφειλής σε συγκεκριμένη κατηγορία ανθρώπων. Ιδιαίτερη μνεία πρέπει να γίνει οπωσδήποτε στον απεγκλωβισμό που επέρχεται για μια μεγάλη μάζα δεκάδων χιλιάδων ελεύθερων επαγγελματιών που δεν μπορούσαν να βγουν στη σύνταξη λόγω των οφειλών τους πάνω από 20.000 ευρώ. Επιτρέψτε μου μια αναφορά σε δύο μέτρα που αφορούν εμάς τους νησιώτες, πρώτα - πρώτα τη μείωση του ΦΠΑ στην εστίαση που από φέτος θα ισχύσει και αποτελεί αναμφισβήτητα ένα μέσο στήριξης της τουριστικής οικονομίας, ενίσχυσης της ανταγωνιστικότητας και, βεβαίως, αφορά και τα νησιά μας. Επανέρχεται από του χρόνου η μείωση του φόρου εισοδήματος για τις κατηγορίες των μικρών νησιών έως τριών χιλιάδων εκατό κατοίκων, ενώ θεσπίζεται και η μείωση του ΕΝΦΙΑ για τα νησιά που έχουν μέχρι χίλιους κατοίκους. Πρόκειται για στοχευμένες παρεμβάσεις από τις οποίες θα ωφεληθούν κάτοικοι μικρών νησιών όπως - και επιτρέψτε την αναφορά στον νομό μου - των Ψαρών και των Οινουσσών. Επίσης, από του χρόνου μειώνεται ο φόρος για όλους τους συνεταιρισμούς στο 10% και επιπλέον παρέχεται έκπτωση 10% στον φόρο εισοδήματος που αναλογεί σε κάθε συνεταιρισμένο αγρότη. Επιτρέψτε μου να επισημάνω τη ρύθμιση αυτή και την ευνοϊκή της εφαρμογή για έναν μεγάλο συνεταιρισμό που απασχολεί το νησί μας, αυτόν των μαστιχοπαραγωγών του νησιού μας. Κυρίες και κύριοι συνάδελφοι, είναι αναμφισβήτητο ότι το νομοσχέδιο, το οποίο συζητάμε σήμερα, παρέχει μια σημαντική ελάφρυνση σε ευρύτατα κοινωνικά στρώματα, με σαφή μέριμνα για τα πιο αδύναμα εξ αυτών. Εν τέλει έχει έναν έμμεσο, αλλά ισχυρό αναπτυξιακό χαρακτήρα, με την έννοια που οι αριστερές και προοδευτικές δυνάμεις προσδίδουν στην ανάπτυξη, δηλαδή με όρους αναδιανομής, ενίσχυσης του διαθέσιμου εισοδήματος της κοινωνικής πλειοψηφίας και θωράκισης του κόσμου της εργασίας. Ευχαριστώ.
Ευχαριστούμε κι εμείς. Τον λόγο έχει ο κ. Ανδρέας Λοβέρδος, Κοινοβουλευτικός Εκπρόσωπος της Δημοκρατικής Συμπαράταξης.
Μπορώ να περιμένω έως ότου μιλήσουν δυο - τρεις ομιλητές ακόμα. Δεν με πειράζει.
Τον λόγο έχει η κ. Γκαρά από τον ΣΥΡΙΖΑ.
Ευχαριστώ, κύριε Πρόεδρε. Κυρία Υπουργέ, κυρίες και κύριοι συνάδελφοι, σήμερα, την 14η Μαΐου συμπληρώνονται ενενήντα εννέα χρόνια από την απελευθέρωση της Θράκης και οφείλουμε να αποτίσουμε φόρο τιμής σε όλες και όλους εκείνους που αγωνίστηκαν για την απελευθέρωσή της. Η Θράκη με την πλούσια ιστορία αποτελούσε πάντα το σταυροδρόμι Ανατολής και Δύσης και συνιστά ακόμα και σήμερα ένα όμορφο και πλούσιο πολυπολιτισμικό μωσαϊκό. Οφείλουμε, λοιπόν, και ως μέλη του ελληνικού Κοινοβουλίου να κρατάμε ζωντανή την ιστορική μνήμη. Σε ό,τι αφορά το παρόν σχέδιο νόμου, εκτιμώ πως θα ήταν μια καλή ευκαιρία να συζητήσουμε για την εργασία και για τον ρόλο του κράτους στη σύγχρονη εποχή. Θα μπορούσαμε να παρουσιάσουμε τις προτάσεις και τα προγράμματά μας ανοικτά ενώπιον του ελληνικού λαού. Δυστυχώς, όμως, οι περισσότεροι συνάδελφοι της Αντιπολίτευσης συνηθίζουν να πετάνε την μπάλα έξω από το γήπεδο και να μην τοποθετούνται επί του προκειμένου. Χαρακτηρίζετε ως παροχές τα μόνιμα μέτρα, υποβαθμίζετε την αξία που μπορεί να έχουν για τους πολίτες, απαξιώνετε τα θετικά μέτρα ως προεκλογικά ή αχρείαστα. Αλήθεια, τι αντιπροτείνετε; Ευτυχώς βέβαια ο Πρόεδρος της Νέας Δημοκρατίας είναι ιδιαίτερα ειλικρινής και δεν κρύβει τις αντιλήψεις του, όσο και αν τα υπόλοιπα στελέχη κοπιάζουν να μαζέψουν τα ασυμμάζευτα και καλούνται να εξηγήσουν τα λεγόμενά του, αποδεχόμενοι την κακή χρήση της γλώσσας από τον ίδιο. Έτσι, λοιπόν, ο κ. Μητσοτάκης μάς λέει ότι η κοινωνική ισότητα είναι αντίθετη στην ανθρώπινη φύση. Μας λέει ότι τον ενδιαφέρει η επικοινωνία και όχι η ουσία. Μας είπε σήμερα ότι πρέπει να αναλάβουν ιδιώτες τα δημόσια νοσοκομεία και να νοικιάζουμε παροχή υπηρεσιών. Μας είπε ότι τα καταστήματα πρέπει να δουλεύουν και τις Κυριακές. Τέλος, μας είπε ότι σ' έναν κόσμο που αλλάζει και που πρέπει να προσαρμοστούμε σ' αυτόν, πρέπει να εργαζόμαστε επτά ημέρες την εβδομάδα και ότι το οκτάωρο είναι ήδη ξεπερασμένο. Εμένα αυτά, ειλικρινά, μου προκαλούν τρόμο όταν τα ακούω. Το χειρότερο, όμως, δεν είναι όσα λέει, αλλά όσα ήδη έχετε πράξει κατά το πρόσφατο παρελθόν. Αφού κατακλέψατε το κράτος, αφού προκαλέσατε την πτώχευση της χώρας, αλλά και της κοινωνίας, προχωρήσατε σ' ένα πρόγραμμα πλήρους αποδόμησης χέρι - χέρι με το Διεθνές Νομισματικό Ταμείο, προκειμένου η χώρα δήθεν να ξεπεράσει την κρίση. Αποδιαρθρώσατε το κράτος, οδηγήσατε στην απόλυση και στην ξενιτιά χιλιάδες νέους και εργαζόμενους. Αποκλείσατε εκατομμύρια πολίτες από το αγαθό της υγείας και βάλατε 5 ευρώ εισιτήριο, λες και πηγαίναμε σινεμά. Οδηγήσατε μικρές και μικρομεσαίες επιχειρήσεις σε λουκέτο και - άκουσον, άκουσον - όλοι και όλες εσείς που υποστηρίζετε την επιχειρηματικότητα συλλαμβάνατε με χειροπέδες και αυτόφωρη διαδικασία μαγαζάτορες μέσα στα μαγαζιά τους για χρέη πέντε χιλιάδων ευρώ. Αναρωτιέμαι, κυρίες και κύριοι συνάδελφοι: Βρεθήκατε άραγε ποτέ στη θέση του άνεργου; Δουλέψατε ποτέ επτά ημέρες για δεκαπέντε ώρες για 300 ευρώ; Αφήσατε τον πατέρα σας ή το παιδί σας στο νοσοκομείο για να πάτε στο γραφείο, γιατί αν δεν πας περιμένει ο επόμενος; Ουδείς αναντικατάστατος στον νεοφιλελευθερισμό. Βρεθήκατε ποτέ με δύο ευρώ στις 20 του μήνα και σε απόγνωση; Γνωρίσατε τριανταπεντάρηδες με πτυχία και ιδιαίτερα προσόντα που μένουν στο σπίτι της μάνας τους γιατί ο μισθός τους δεν φτάνει; Περάσατε ποτέ από τα συσσίτια που είχατε φτιάξει; Έχετε δει στα μάτια των ανθρώπων την απώλεια της αξιοπρέπειάς τους; Αυτά είναι τα πεπραγμένα σας. Δεν είναι θεωρία, δεν είναι λόγια. Τα βιώσαμε όλοι και όλες. Με τη δική μας πολιτική σ' όλες αυτές τις ανάγκες απαντάμε. Εδώ, λοιπόν, σήμερα παρουσιάζονται δύο διαφορετικοί κόσμοι, ο δικός σας κόσμος της εκμετάλλευσης, της φτώχειας, της πλήρους ιδιωτικοποίησης, της επίθεσης στον κόσμο της εργασίας. Από την άλλη είναι ο δικός μας κόσμος, που στο επίκεντρο βρίσκεται η προστασία της εργασίας και το κοινωνικό κράτος, διότι το κράτος δεν είναι μια ανεξάρτητη μηχανή, αλλά συνίσταται από όλους εμάς τους πολίτες και οφείλει να αναπτύσσει δίχτυ κοινωνικής προστασίας. Παρά την οικονομική κρίση, δώσαμε προτεραιότητα στην προστασία και τη στήριξη των πιο αδύναμων συμπολιτών μας. Ξαναστήσαμε υγιές ασφαλιστικό σύστημα, επανασυστήσαμε το κοινωνικό κράτος και τις δημόσιες δομές με σκοπό τη στήριξη της ίδιας της κοινωνίας. Ενισχύουμε νέους, ασθενείς, συνταξιούχους, νέα ζευγάρια, παιδιά, επιστήμονες, εργαζόμενους, μικρές και μικρομεσαίες επιχειρήσεις, όλους αυτούς που για εσάς ήταν και είναι αόρατοι. Παρεμπιπτόντως, μας κατηγορείτε για τα κοινωνικά μερίσματα και δεν αντιλαμβάνεστε ότι πέρα από την ενίσχυση στον οικογενειακό προϋπολογισμό, είναι μια έμμεση, μικρή ενίσχυση της κατανάλωσης των τοπικών αγορών και των εμπορικών επιχειρήσεων, εσείς, που κόπτεστε για την επιχειρηματικότητα. Αποδεικνύεται καθημερινά πως ούτε αυτό το κομμάτι της κοινωνίας σας ενδιαφέρει, πέρα από τις πολύ μεγάλες επιχειρήσεις και τα οφέλη τους. Δεν θα συνεχίσω με λεπτομέρειες, καθώς και οι προς ψήφιση ρυθμίσεις αναλύθηκαν εκτενώς από τους προηγούμενους ομιλητές. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ένα λεπτό, κύριε Πρόεδρε. Θα αναφέρω μόνο ότι μετά από σκληρή δουλειά, καλό σχεδιασμό, συγκρούσεις και στερήσεις αναδιαρθρώσαμε το σύστημα υγείας, το ασφαλιστικό σύστημα, τις δημόσιες υπηρεσίες. Ξαναστήσαμε το κοινωνικό κράτος. Με μικρές και μεγάλες παρεμβάσεις ελαφρύνουμε σταδιακά τους πολίτες. Σήμερα έρχεται προς ψήφιση ένα από τα μεγαλύτερα σχέδια ρυθμίσεων, ελάφρυνσης και στήριξης όλων όσων δεν κατάφεραν να αντιμετωπίσουν την κρίση. Αργήσαμε; Ναι. Οι ανάγκες ήταν επιτακτικές από την πρώτη στιγμή. Εμείς σαν Βουλευτές πιέζαμε από την πρώτη στιγμή. Ωστόσο, εκτιμώ πως νωρίτερα δεν θα μπορούσαμε να προχωρήσουμε σε γενναίες διαγραφές χρεών και προσαυξήσεων έως και 100%. Ιδιαίτερα σημαντικό, λοιπόν, είναι ότι χιλιάδες συμπολίτες μας που έχουν θεμελιώσει δικαίωμα σύνταξης απεγκλωβίζονται. Οι άνθρωποι αυτοί βρίσκονταν σε αδιέξοδο. Ούτε σύνταξη παίρνανε ούτε μπορούσαν να δουλέψουν για να έχουν ένα επιπλέον εισόδημα. Επίσης, σημαντικό είναι ότι επανέρχονται οι ρυθμίσεις και οι αυξήσεις για τις συντάξεις χηρείας. Επιπλέον, χιλιάδες αυτοαπασχολούμενοι και επιχειρήσεις απαλλάσσονται από βάρη προσαυξήσεων και αποκτούν ξανά δικαίωμα φορολογικής και ασφαλιστικής ενημερότητας και παίρνουν ανάσα. Παράλληλα, χιλιάδες μηχανικοί με τη ρύθμιση χρεών επανακτούν το δικαίωμα χρήσης του πτυχίου τους. Άρα, με το μεγάλο αυτό πακέτο ρυθμίσεων, χιλιάδες συμπολίτες μας ξαναμπαίνουν στην αγορά εργασίας για να αναπροσδιορίζουν τον κοινωνικό τους ρόλο. Τέλος, αν και δεν έχει αναδειχθεί όσο θα έπρεπε, ιδιαίτερα σημαντικό τόσο για νοικοκυριά όσο κυρίως για επιχειρήσεις θεωρώ ότι είναι η μείωση του ΦΠΑ στην ενέργεια, καθώς μειώνεται δραστικά το κόστος παραγωγής. Σε έναν κόσμο, λοιπόν, που αλλάζει, εκσυγχρονίζουμε το κράτος, ενσωματώνουμε τις νέες τεχνολογίες, φτιάχνουμε ξανά κοινωνικό κράτος, καταπατούμε τη διαπλοκή και τη διαφθορά, στηρίζουμε και ενισχύουμε τους συμπολίτες μας, δημιουργούμε προοπτική για τους νέους, επαναφέρουμε την προστασία εργασιακών και κοινωνικών δικαιωμάτων, δικαιώματα για τα οποία επί χρόνια χύθηκε αίμα στους δρόμους, στις πλατείες και στα εργοστάσια. Ευχαριστώ.
Και εμείς. Τον λόγο έχει ο κ. Άδωνις Γεωργιάδης .
Κατ' αρχάς, προς τη συνάδελφο κ. Γκαρά: Ποιος σας είπε, κυρία μου, ότι έχετε το μονοπώλιο της κοινωνικής ευαισθησίας και της λαϊκής καταγωγής; Πού τα ακούσατε αυτά; Εγώ έχασα τους γονείς μου όταν ήμουν δεκαεπτά ετών και όσα είπατε τα έχω περάσει. Είμαι στη Νέα Δημοκρατία και είμαι υπερήφανος. Εργάζομαι από μικρό παιδί. Δεν θα μας κάνετε εδώ μονοπώλιο κοινωνικής ευαισθησίας. [[Χειροκροτήματα από την πτέρυγα της Νέας Δημοκρατίας]] Διότι, στην προηγούμενη κοινοβουλευτική περίοδο, όταν υπήρχε μια αυτοκτονία, ερχόσασταν όλοι εσείς εδώ οι υποκριτές και λέγατε: «Αυτοκτονεί ο κόσμος», «πέντε χιλιάδες αυτοκτονίες» ο ένας, «έξι χιλιάδες αυτοκτονίες» ο άλλος, «επτά χιλιάδες αυτοκτονίες» ο τρίτος. Σήμερα, είχαμε τρεις αυτοκτονίες πρωί - πρωί. Τις αναφέρατε, κυρία Γκαρά; Όχι. Τώρα πια ο κόσμος δεν αυτοκτονεί. Τώρα τους ραίνουν όλους με λουλούδια. Και επειδή είχατε το θράσος να μιλήσετε για κοινωνική ευαισθησία σε εμάς, τη γνήσια λαϊκή παράταξη του τόπου, ποιοι νομίζετε ότι ψηφίζουν Νέα Δημοκρατία; Οι αγρότες ψηφίζουν Νέα Δημοκρατία. Οι άνθρωποι της βιοπάλης ψηφίζουν Νέα Δημοκρατία. Οι μικρομεσαίοι ψηφίζουν Νέα Δημοκρατία. Εσάς περιμέναμε; [[Χειροκροτήματα από την πτέρυγα της Νέας Δημοκρατίας]] Και μιας και έχετε το θράσος και είναι εδώ ο κ. Πετρόπουλος, εμείς στην προηγούμενη περίοδο, όπως είπατε, όταν μας πίεζε η τρόικα να κόψουμε τις συντάξεις, βάλαμε φρένο στα 1.000 ευρώ. Δεν πειράχτηκε ούτε μία σύνταξη επί κυβερνήσεως Σαμαρά κάτω από τα 1.000 ευρώ. Ήρθε η «πρώτη φορά Αριστερά» και ό,τι περικοπές κάνατε με την αύξηση των κρατήσεων υπέρ υγείας και όλα τα υπόλοιπα, τα κάνατε από το πρώτο ευρώ. Και επειδή είχε προχθές αυτή τη διαμάχη ο κ. Βρούτσης με τον κ. Πετρόπουλο, σας αναφέρω εδώ από τα στοιχεία της ΑΔΑΕ: Ο μέσος όρος εισοδημάτων συνταξιούχων - επειδή μιλάμε και για τη δέκατη Τρίτη σύνταξη σήμερα, τη λεγόμενη, τη δικιά σας - το 2014 επί κυβερνήσεως Σαμαρά ήταν 13.231,51 ευρώ. Ο μέσος όρος των συνταξιούχων επί κυβερνήσεως Τσίπρα είναι 11.175,24 ευρώ. Τέτοιοι υποκριτές είστε, που θα μας κάνετε και υποδείξεις!
Θα σας κάνουμε.
Έχει τη δική σας υπογραφή.
Εσείς, κυρία μου, κόψατε τις συντάξεις και του πιο χαμηλού συνταξιούχου. Εσείς κόψατε το ΕΚΑΣ. Ήμουν σε αυτή τη Βουλή - το θυμούνται οι συνάδελφοι από τη Νέα Δημοκρατία - όταν είχε ανέβει ο Αλέξης Τσίπρας - που μας είπε χθες ότι δεν πειράζει οι Υπουργοί του να είναι στα κότερα - και έλεγε από αυτό το Βήμα: «Ποιος Βουλευτής θα ψηφίσει; Σκέφτονται την περικοπή του ΕΚΑΣ; Αν είναι δυνατόν!». Και ξέρετε ποιος Πρωθυπουργός το έκοψε; Ο Αλέξης Τσίπρας! Και ξέρετε ποιοι Βουλευτές το ψήφισαν; Εσείς από κάτω, που το παίζετε και κοινωνικά ευαίσθητοι!
Εσείς το είχατε συμφωνήσει.
Φαρισαίοι υποκριτές είστε! Και πάμε τώρα στο τελευταίο.
Κάθε επίσκεψη 5 ευρώ στα νοσοκομεία πλήρωναν!
Πλήρωναν 5 ευρώ; Με προκαλείτε.
Παρακαλώ, παρακαλώ.
Για τα 5 ευρώ, κυρία μου, που πλήρωνε όποιος πήγαινε σε ένα νοσοκομείο, αν είχε ανάγκη, που ήταν 19 εκατομμύρια ευρώ τον χρόνο…
Μη φωνάζετε, κύριε Γεωργιάδη. Ακούγεστε.
…βάλατε 2% αύξηση πάνω στις κύριες συντάξεις και 6% στις επικουρικές και κάνατε τα 19 εκατομμύρια ευρώ, 700 εκατομμύρια ευρώ. Τέτοιοι υποκριτές είστε.
Είχατε αφήσει απ' έξω 2,5 εκατομμύρια κόσμο.
Αλλά πάμε λίγο και στο τελευταίο. Όλοι οι ανασφάλιστοι μπήκαν με δικό μου νόμο. Είστε ψεύτης!
Παρακαλώ.
Είσαι και φαίνεσαι ψεύτης!
Όλοι οι ανασφάλιστοι απέκτησαν πρόσβαση στην υγεία από δικό μου νόμο - πηγαίνετε να βρείτε και το ΦΕΚ - και από δικιά μου υπουργική απόφαση. Ψεύτες!
Εσύ είσαι ψεύτης και κακόφρων.
Όποιος θέλει πατά στο Google και βρίσκει τον νόμο και την υπουργική απόφαση. Από κάτω λέει: «Υπουργός Υγείας Σπυρίδων - Άδωνις Γεωργιάδης». Δεν λέει κανέναν συριζαίο. Τι έγινε, λοιπόν, προηγουμένως; Κύριε Πετρόπουλε, πραγματικά με εκπλήττετε! Λέει ο Γιάννης ο Βρούτσης για το μεγάλο θέμα του επταημέρου. Εσείς το κάνατε θέμα των ημερών. Εμείς δεν το κάναμε. Εμείς αντιθέτως επαινέσαμε μια συλλογική σύμβαση που υπεγράφη από την κ. Αχτσιόγλου επί των ημερών σας. Αντί να μας πείτε: «μα, αυτό το κάναμε εμείς», αρχίσατε όλες αυτές τις ψευτιές κατά του Μητσοτάκη. Γίνεται προηγουμένως αυτό με την τροπολογία και είπατε εσείς ότι λέει ψέματα ο Βρούτσης. Γιατί; Γιατί - λέει - η τροπολογία θα συσταθεί με υπουργική απόφαση που θα ορίζει τους όρους και τις προϋποθέσεις. Αυτό δεν είπατε; Επειδή οι νόμοι που ψηφίζετε - ξέρετε - είναι το τι γράφεται, όχι το τι λέει ο Υπουργός εδώ για να κοροϊδέψει τον κόσμο, στην παράγραφο 1 λέτε: «Η συμμετοχή των υπαλλήλων στις συνιστώμενες ομάδες εργασίας είναι υποχρεωτική και η απασχόληση σε αυτές αποκλειστική». [[Χειροκροτήματα από την πτέρυγα της Νέας Δημοκρατίας]] Κύριε Πετρόπουλε, εγώ μετά από τη λαθροχειρία που κάνατε στο «ΗΛΙΟΣ» θα ντρεπόμουν να έρθω στη Βουλή. Σχετικά με την παράγραφο 3, που είχατε και το θράσος να διαψεύσετε τον κ. Βρούτση, θα ήθελα να μου σχολιάσετε το εξής: «Οι ομάδες εργασίας μπορούν να παρέχουν απογευματινή υπερωριακή εργασία και υπερωριακή εργασία κατά τις Κυριακές, αλλά και τις εξαιρέσιμες ημέρες», δηλαδή τις γιορτές, τα Σάββατα, τις Κυριακές. [[Χειροκροτήματα από την πτέρυγα της Νέας Δημοκρατίας]] Δεν μου λέτε, γιατί δίνετε τη δυνατότητα στον Υπουργό να βγάλει υπουργική απόφαση που θα βάζει τις ομάδες αυτές να δουλεύουν υποχρεωτικά και τις Κυριακές και τις εξαιρέσιμες ημέρες; [[Χειροκροτήματα από την πτέρυγα της Νέας Δημοκρατίας]] Άρα μη μας λέτε για επταήμερη εργασία. Αυτό που ψηφίζετε εδώ είναι - αυτό που λέμε στη Βουλή - η νομοθετική εξουσιοδότηση, για να μπορείτε εσείς να θεσπίσετε επταήμερη εργασία. Αυτό ψηφίζετε εδώ. Φαρισαίοι, υποκριτές! Για να συνεννοούμαστε! [[Χειροκροτήματα από την πτέρυγα της Νέας Δημοκρατίας]] Πάμε στην κ. Παπανάτσιου. Καταθέσαμε τροπολογία για να επιστρέψει το καθεστώς ΦΠΑ εκεί που το παραλάβατε το 2014. Δεν κάναμε τίποτα άλλο. Μας λέτε ότι βγήκαμε από τα μνημόνια, μας λέτε ότι θριαμβεύετε, μας λέτε ότι καλύψατε τη διαφθορά και ότι η χώρα πάει μια χαρά. Εμείς τι λέμε; Αφού τα πάτε τόσο καλά, να πάει ο ΦΠΑ εκεί που τον παραλάβατε, όχι παρακάτω, αλλά εκεί που τον παραλάβατε. Και τι μας είπατε προ ολίγου; «Δεν φτάνουν τα λεφτά». Συγγνώμη, δεν φτάνουν τα λεφτά να πάει ο ΦΠΑ εκεί που τον παραλάβατε; Τότε τι είδους επιτυχία είναι αυτή που κάνατε μετά από τεσσεράμισι χρόνια;
Εσείς τα βάζατε στον προϋπολογισμό του 2015.
Κύριε Πρόεδρε, με διακόπτουν. Θέλω ένα λεπτό παραπάνω. Είχατε και το θράσος να πείτε το καλύτερο: Εσείς δεν είχατε κλείσει - λέει - την πέμπτη αξιολόγηση. Συγχωρείται η κ. Παπανάτσιου, γιατί δεν ήταν στην προηγούμενη Βουλή. Η πέμπτη αξιολόγηση, κυρία μου, δεν έκλεισε - για να μάθετε νεοελληνική ιστορία - γιατί εσείς μας ρίξατε πριν κλείσει η αξιολόγηση. Γι' αυτό δεν έκλεισε. [[Χειροκροτήματα από την πτέρυγα της Νέας Δημοκρατίας]] Ως προς τα επιτόκια που ανέβαιναν έχετε εν μέρει δίκιο. Τα επιτόκια μετά τις ευρωεκλογές που κερδίσατε, άρχισαν να ανεβαίνουν. Ξέρετε γιατί; Γιατί ο Σαμαράς είχε την ατυχία να έχει για αντιπολίτευση έναν Τσίπρα, που ανέβηκε εδώ τον Οκτώβριο του 2014 και είπε: «Στέλνω μήνυμα στις Βρυξέλλες, στο Βερολίνο και την Ουάσινγκτον ότι όποια συμφωνία θα υπογράψει ο Σαμαράς, θα την ακυρώσω και όποιος επενδυτής φέρει λεφτά στην Ελλάδα, θα τον κλείσω φυλακή». Και τότε τα επιτόκια πήγανε πάνω! Εσείς έχετε για αντιπολίτευση έναν Μητσοτάκη, που λέει στις αγορές: «Εγώ θα σεβαστώ τις συμφωνίες της Ελλάδας και θα σεβαστώ όσα κάνει η Κυβέρνηση». Άρα η διαφορά μας είναι η διαφορά στα επιτόκια. Ας έλεγε ο Μητσοτάκης όσα έλεγε ο Τσίπρας και θα σου έλεγα εγώ που θα ήταν τώρα τα επιτόκια.
Ευχαριστούμε, κύριε Γεωργιάδη.
Κλείνω αμέσως, κύριε Πρόεδρε. Δεν έχω καταλάβει. «Τρεις το λάδι, τρεις το ξύδι». Πιέζει η Νέα Δημοκρατία από την πρώτη μέρα να πάνε οι εκατόν είκοσι δόσεις και στις επιχειρήσεις, εκεί που είναι και τα φυσικά πρόσωπα. Μετά από δική μας μεγάλη φασαρία έρχεστε εδώ και μας λέτε ότι αυξάνετε τις δόσεις και τις κάνετε από είκοσι τέσσερις, τριάντα έξι. Κυρία Υπουργέ, απλά πράγματα. Εμείς θέλουμε οι εκατόν είκοσι δόσεις να ισχύουν για όλους. Και για τις επιχειρήσεις και για τα φυσικά πρόσωπα. Αυτό μπορείτε να το κάνετε; Γιατί χρειάζονται και οι επιχειρήσεις εκατόν είκοσι δόσεις. Όχι τριάντα έξι, ούτε είκοσι τέσσερις. Εκατόν είκοσι δόσεις για όλους θέλει η Νέα Δημοκρατία και γι' αυτό δεσμεύεται.
Κύριε Γεωργιάδη, σας παρακαλώ πάρα πολύ!
Απευθύνομαι, τέλος, στον Πρόεδρο του Σώματος επί προσωπικού.
Ποιο προσωπικό; Τι είναι αυτό, κύριε Μπούρα, εσείς που ξέρετε; Τι διαδικασία είναι αυτή;
Την εποχή της διαστρεβλώσεως ζούμε τα αμίμητα. Χθες είμαι στον «ΑΝΤ1» στον κ. Χατζηνικολάου - και τον ευχαριστώ γιατί σήμερα στο ραδιόφωνο αποκατέστησε την αλήθεια - και ερωτήθην αν η Νέα Δημοκρατία εγγυάται τη δέκατη τρίτη σύνταξη του Τσίπρα. Εξήγησα ότι δεν είναι δέκατη τρίτη σύνταξη και δεν μπορούμε να εγγυηθούμε κάτι που δεν υπάρχει.
Συνέχεια στην εκπομπή θα δώσετε εδώ τώρα; Σοβαρολογούμε;
Εμείς θα δώσουμε όχι το επίδομα το ψεύτικο το δικό σας. Εμείς, όπως φροντίσαμε τους συνταξιούχους και βάλαμε το φρένο των 1000 ευρώ και σας απέδειξα τι έπαιρναν οι συνταξιούχοι, σας λέω ότι με Κυριάκο Μητσοτάκη Πρωθυπουργό οι πρώτοι που θα ωφεληθούν είναι οι συνταξιούχοι και θα διορθωθούν όλες οι αδικίες που κάνετε όλα αυτά τα χρόνια. Να είστε καλά.
Εδώ δεν συνεχίζουμε την εκπομπή, την οποιαδήποτε εκπομπή. Όποιος ατυχήσει στις εκπομπές, το αποκαθιστά στις εκπομπές. Ο κ. Μανιός από τον ΣΥΡΙΖΑ έχει τον λόγο.
Κύριε Πρόεδρε, εννιά λεπτά και είκοσι δευτερόλεπτα μίλησε. Τόσα θέλω κι εγώ.
Κάπου το μπερδέψαμε με εκπομπή. Τι να κάνουμε;
Μα δεν σταματήσατε καθόλου. Όλο διακοπές ήσασταν.
Διαμαρτύρεται ο κ. Μπούρας τώρα. Γιατί;
Διαμαρτύρομαι γιατί διέκοπταν συνέχεια και δεν κάνατε ούτε μια παρατήρηση. Απλά λέγατε να μιλάει σιγότερα.
Σας άκουσαν αυτοί που πρέπει να σας ακούσουν. Αφήστε το σόου τώρα από κάτω. Ησυχία! Τελείωσε! Τέλος! Ο κ. Μανιός έχει τον λόγο.
Μη με «μαλώνετε». Αλλού το ύφος σας. Όχι σε μένα.
Σας παρακαλώ, πάρα πολύ. Αν δεν θέλετε, βγείτε έξω.
Αλλού το ύφος σας!
Ο κ. Μανιός έχει τον λόγο.
Είναι για μένα θλιβερό να έρχομαι σ' αυτό το Βήμα, που το θεωρώ πολύ σημαντικό - για να μην πω ιερό - μετά από τον κ. Γεωργιάδη. Επικαλείται τι ψηφίζει ο λαός ψηφίζοντας τη Νέα Δημοκρατία. Όταν ψηφίζει ο λαός τη Νέα Δημοκρατία δεν ψηφίζει υμνητές της χούντας. Και είναι θλιβερό γιατί είχα την τύχη να παλέψω ενάντια στη χούντα. Αλλά πάμε στα θέματά μας, γιατί αυτός ο διάλογος δεν τελειώνει. Θα πω ότι είπε ψέματα ο κ. Γεωργιάδης, γιατί είχε φτιάξει τον νόμο για τους ανασφάλιστους. Ήμουν γιατρός του ΕΣΥ στο Νοσοκομείο «Παίδων» Πεντέλης. Το 2014 είχε μόνο 4.000 ευρώ για όλους τους ανασφάλιστους. Έκανε 660 ευρώ μια απλή εγχείρηση στραβισμού. Δηλαδή, αν έρχονταν τρία - τέσσερα παιδιά τον χρόνο και δύο σκωληκοειδίτιδες, τέρμα. Μετά πήγαιναν τα σημειώματα στην εφορία. Μη διανοηθεί ο κ. Γεωργιάδης να με διαψεύσει, γιατί τον προκάλεσα στις 6 Δεκεμβρίου του 2013- προσέξτε, δεν ήμουν Βουλευτής - στο «Hilton» σε μεγάλο συνέδριο που έγινε για τα τριάντα χρόνια του ΕΣΥ. Είπα τότε - το έχω επαναλάβει πολλές φορές και δεν απαντά σ' αυτό - ότι ο τρόπος που είχε συντάξει τον νόμο για την κοστολόγηση των φαρμάκων έδινε το δικαίωμα να έχει το ένα χέρι κάτω από το γραφείο και με το άλλο να υπογράφει. Δεν μου έκανε μήνυση. Τώρα θα κάνει μήνυση στους μάρτυρες και στους δικαστές. Σας παρακαλώ, κοιτάξτε γιατί υπάρχουν πολλά ράμματα για τη γούνα σας. Μην το πάτε λοιπόν, παρακάτω. Υπερφορολόγηση του ελληνικού λαού. Διάβαζα στην έγκριτη εφημερίδα «ΚΑΘΗΜΕΡΙΝΗ» πριν από ενάμιση μήνα ένα οικονομικό σημείωμα. Γράφει ότι το 19% του λαού πληρώνει το 90% των φόρων. Άρα αυτό είναι υπερφορολόγηση. Για να δούμε την άλλη ανάγνωση. Αυτό σημαίνει ότι το 81% του λαού πληρώνει το 10% των φόρων. Από πού, λοιπόν, θα κόψουν φόρους; Απ' αυτούς που είναι στο 19%. Παρεξηγήσαμε τον κ. Μητσοτάκη. Εγώ δεν τον παρεξήγησα. Έχω απόλυτη πεποίθηση ότι γνωρίζει πολύ καλά τι λέει. Δεν κάνει γκάφες ο άνθρωπος. Δεν είμαι εγώ αυτός που θα του υποδείξω αν κάνει λάθη. Λέει αυτά που πιστεύει. Τι είπε σήμερα; Από χθες νομίζω το λέει. Να βάλουμε ΣΔΙΤ στα νοσοκομεία. Είδαμε και πάθαμε να βγάλουμε τους εργολάβους που έπλεναν τα ρούχα, τους εργολάβους που καθαρίζανε. Έχουμε γλιτώσει αρκετές δεκάδες εκατομμυρίων απ' αυτό το πράγμα. Πήγαμε στα ευρωπαϊκά δικαστήρια και τώρα θα βάλουμε τους ιδιώτες μέσα στα νοσοκομεία να κερδοσκοπούν σε βάρος του ελληνικού λαού και του ελληνικού δημοσίου. Οι υπέρμαχοι των αγορών δεν μας απαντούν σε ένα απλό ερώτημα. Αφού έχουμε βάλει 200 δισεκατομμύρια φόρο, το μνημόνιο, αφού εκείνο, αφού βγήκαμε από τα μνημόνια, γιατί οι αγορές επικροτούν την πολιτική μας; Θα καταλάβω μια κριτική επ' αυτού από το Κομμουνιστικό Κόμμα. Αλλά από τη Νέα Δημοκρατία; Δεν μπορώ να καταλάβω. Τι είναι αυτό που τρέλανε τις αγορές; Η γοητεία του Πρωθυπουργού; Όχι, βέβαια. Είναι τα νούμερα που είναι σκληρά για την Αντιπολίτευση και ευτυχή για τον λαό. Τη δική μας πενταετία έχουμε ανάπτυξη κατά μέσο όρο 0,7% ετησίως από το 2015 μέχρι το 2018. Το αντίστοιχο ήταν 5% μείωση του ΑΕΠ. Όχι ανάπτυξη. Γι' αυτό χάσαμε 25% του ΑΕΠ. Αύξηση του φορολογικού βάρους στην οικονομία από 25,5% που το παραλάβαμε το 2014, σε 27,1%. Δηλαδή, αύξηση 1,5%. Το αντίστοιχο είναι από 20% που το παρέλαβαν το 2014 το πήγαν σε 25,5%. Αυτό είναι αύξηση 5,5%. Το 2015-2018 το δημόσιο χρέος χωρίς τα ταμειακά διαθέσιμα μειώθηκε κατά 9,4 ποσοστιαίες μονάδες του ΑΕΠ. Το αντίστοιχο διάστημα των κυβερνήσεων από την κρίση μέχρι το 2015 ήταν 51,1 ποσοστιαίες μονάδες αύξηση του δημοσίου χρέους. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ο ιδιωτικός πλούτος αυξήθηκε κατά 85 δισεκατομμύρια ευρώ, ενώ ο ιδιωτικός πλούτος επί των ημερών των τεσσάρων - πέντε πρώτων χρόνων των μνημονίων ήταν μείωση κατά 550 δισεκατομμύρια. Οι καταθέσεις των νοικοκυριών και των επιχειρήσεων έχουν αυξηθεί κατά 7,4 δισεκατομμύρια έναντι του Μαρτίου του 2018 και είναι ανυπολόγιστο πόσο έχουν αυξηθεί από το 2014. [[Θόρυβος από την πτέρυγα της Νέας Δημοκρατίας]] Μπορώ να μιλήσω, Πρόεδρε; Συνεχίζω; Ενοχλήθηκε κανείς; Αν ενοχλήθηκε κάποιος να μου το πείτε. Τι είναι αυτό που κάνουμε; Είναι φιλοδώρημα; Είναι ψίχουλα; Πήραμε τα δέκα;
Ποιος κρατάει χρόνο;
Σας παρακαλώ. Σεβαστείτε ότι έχω υπάρξει πρόεδρος συνελεύσεων τριών χιλιάδων τετρακοσίων γιατρών. Μην κάνετε έτσι. Εν πάση περιπτώσει, τι είναι αυτό που κάνουμε; Είναι προεκλογικό επίδομα; Βέβαια. Αν το κάναμε τον Δεκέμβριο του 2016 θα ήταν προεκλογικό επίδομα, διότι από το 2015 έλεγαν ότι πάμε σε εκλογές. Αν το κάναμε στα μισά του 2017 ήταν πάλι προεκλογικό επίδομα, γιατί πηγαίναμε σε εκλογές και πάει λέγοντας αυτό το γαϊτανάκι των εκλογών. Παίρνουμε, λέει, δέκα και δίνουμε ένα. Αυτό το ακούω και από την κριτική του ΚΚΕ και είναι λάθος. Δεν πήραμε δέκα και δώσαμε ένα. Αν πήραμε δέκα, έχουμε δώσει περίπου τα εννέα. Ας κάτσει κάποιος, που ξέρει αριθμητική, να προσθέσει. Όταν πήραμε 780 εκατομμύρια για την πρόνοια και τα έχουμε κάνει περίπου 3 δισεκατομμύρια, που σημαίνει τέσσερις φορές περίπου επάνω, καταλαβαίνετε…
Ολοκληρώστε, κύριε συνάδελφε.
Εν πάση περιπτώσει, αν θέλαμε να κάνουμε προεκλογικά τερτίπια, είμαστε πολύ πιο πονηροί από όσο νομίζουν. Δεν θα βάζαμε τα 5,5 δισεκατομμύρια σε αυτό το ταμείο εξασφάλισης. Θα παίρναμε τα 2, θα τα δίναμε κατευθείαν και δεν θα έλεγε κανείς γι' αυτό το υστέρημα που δίνουμε στον λαό. Είναι δικά του λεφτά, να μην το ξεχνάμε.
Κύριε Πρόεδρε, παρακαλώ θα ήθελα τον λόγο.
Κύριε Γεωργιάδη, σας παρακαλώ πάρα πολύ. Εσείς παράγετε αφειδώς προσωπικά με την ομιλία σας κάθε φορά. Θα μετατρέψουμε τη συνεδρίαση σε ανταλλαγή επί προσωπικών ζητημάτων.
Συγγνώμη, όλο το Σώμα άκουσε τι είπε ο κ. Μανιός εναντίον μου. Με συγχωρείτε, αλλά πιο ορισμός του προσωπικού απ' αυτό δεν υπάρχει. Θα μου δώσετε ένα λεπτό.
Θα μου δώσετε κι εμένα τον λόγο, αν τον πάρει ο κ. Γεωργιάδης.
Βεβαίως, να πάρετε όσο θέλετε.
Ο κ. Γεωργιάδης έχει τον λόγο.
Αγαπητέ κύριε Μανιέ, - το «αγαπητέ» το λέω ειρωνικά - εγώ δεν θυμόμουν να μου έχετε πει αυτό όταν ήμουν Υπουργός Υγείας. Επειδή, όμως υπονοήσατε κάτι για την ηθική μου συγκρότηση εδώ, δεσμεύομαι αύριο να σας κάνω μήνυση και ελπίζω εσείς, να μείνετε εδώ, να ζητήσετε να μην αρθεί η ασυλία σας. Τα συμφωνήσαμε; Το κλείνουμε αυτό. Εγώ θα σας κάνω μήνυση αύριο, εσείς δεν θα ζητήσετε να αρθεί η ασυλία σας, όπως έχετε κάνει όλη αυτή την περίοδο και θα έλθετε στο δικαστήριο, να αποδείξετε αυτά που είπατε για την ηθική μου συγκρότηση. Όσον αφορά τα περί «χουντικού», ακούστε, κύριε Μανιέ. Μετά από την προηγούμενη συζήτηση, της περασμένης εβδομάδος, το να μιλάτε οι του ΣΥΡΙΖΑ για χούντα και αντιχουντικούς πάει πολύ. Εγώ θα το άφηνα στη θέση σας.
Παρακαλώ, παρακαλώ! Κύριε Γεωργιάδη!
Ειδικά όμως, εσείς, προσωπικά εσείς, που στηρίξατε ως Υπουργό Άμυνας τον κ. Καμμένο, που σας έχει γραμμένο στο βιβλίο του ως τρομοκράτη και παρ' όλα ταύτα, εσείς του δίνατε ψήφο εμπιστοσύνης, ενώ σας έλεγε τρομοκράτη, θα έπρεπε να είστε τριπλά προσεκτικός.
Ωραία.
Για να κλείσουμε τα της υγείας, κύριε Μανιέ, σας προκαλώ να φέρετε επί της δικής μου υπουργίας, μετά τον νόμο μου, δηλαδή μετά τον Μάρτιο του 2014, μια βεβαίωση στην εφορία ενός ασφαλισμένου. Μία θα φέρετε, εδώ στα Πρακτικά.
Ωραία.
Και θα σας ζητήσω συγγνώμη.
Τέλος! Τέλος!
Με δική μου εντολή κανένα νοσοκομείο δεν χρέωνε κανέναν ασφαλισμένο. Και είπατε ψέματα στη Βουλή των Ελλήνων.
Ο κ. Μανιός έχει τον λόγο για ένα λεπτό και τέλος.
Κύριε Πρόεδρε, κι εγώ θέλω τον λόγο για ένα λεπτό.
Τέλος! Όχι, δεν υπάρχει. Μόνο ο κ. Μανιός για ένα λεπτό.
Κύριε Πρόεδρε, τα πρόσωπά μας είναι γνωστά στην ελληνική κοινωνία. Δεν έχω τίποτα το προσωπικό. Αλλά σε αυτό που λέει, περίπου 33 εκατομμύρια πρόλαβε το Υπουργείο Υγείας και τα διέγραψε, που ήταν…
Πριν πάω! Όχι μετά!
Σας παρακαλώ! Σας παρακαλώ! Μάθετε να μη διακόπτετε τους ομιλητές. Λοιπόν, περίπου 33 εκατομμύρια τα σταμάτησε. Αυτή ήταν η δωρεάν υγεία που είχαν.
Προχωράμε.
Κύριε Πρόεδρε, δώστε μου ένα λεπτό!
Κι εγώ, κύριε Πρόεδρε, θέλω ένα λεπτό.
Κι εγώ, κύριε Πρόεδρε.
Τώρα είμαστε σοβαροί;
Κύριε Πρόεδρε, ο κ. Γεωργιάδης μάς αποκάλεσε ψεύτες.
Μισό λεπτό! Σας ζητώ να διευκολύνετε τη διαδικασία.
Κύριε Πρόεδρε, σας παρακαλώ, ένα λεπτό.
Κι εγώ, κύριε Πρόεδρε.
Εσείς γιατί θέλετε τον λόγο τώρα;
Βεβαίως, να τον πάρετε τον λόγο.
Εσείς, κύριε Κυριαζίδη, ζητάτε τον λόγο προληπτικά;
Κύριε Γεωργιάδη, λέτε ψέματα και υποβάλετέ μου κι εμένα μήνυση. Κύριε Πρόεδρε, έχω τον λόγο;
Θα πάρει τον λόγο τώρα; Να τον πάρω κι εγώ μετά;
Αν έχετε κάτι να πείτε, φυσικά, να τον πάρετε.
Ο κ. Βαρδάκης έχει τον λόγο.
Κύριε Πρόεδρε, δεν μπορεί σε αυτή την Αίθουσα να ακούγονται τέτοιες ανακρίβειες. Το 2014 εγώ προσωπικά έχω καταθέσει στα Πρακτικά της Βουλής βεβαιώσεις, ιατρικές βεβαιώσεις, βεβαιώσεις της εφορίας, βεβαιώσεις νοσοκομείων που χρέωναν τα νοσήλια σε ανασφάλιστους. Ουδέποτε εφαρμόστηκε…
Πριν τον νόμο μου.
Δεν σας διέκοψα! Ουδέποτε εφαρμόστηκε η υπουργική απόφαση που υπαινίσσεται ο κ. Γεωργιάδης. Γι' αυτό λέω ότι λέει ψέματα. Δεύτερο και τελευταίο, θέλω να σας πω ότι στα νοσοκομεία του Ηρακλείου διαγράφησαν 10 εκατομμύρια οφειλές ανασφάλιστων, όπως και πάνω από 100 εκατομμύρια πανελλαδικά, με απόφαση αυτής της Κυβέρνησης, με υπογραφές Ξανθού και Πολάκη. Λέτε ψέματα, κύριε Γεωργιάδη. Τα έχω καταθέσει στα Πρακτικά. Το ξέρετε και δεν θα μας αποκαλείτε ψεύτες. Ουδέποτε εφαρμόσατε την απόφαση. Η απόφαση για την ιατροφαρμακευτική κάλυψη των ανασφάλιστων είναι απόφαση αυτής της Κυβέρνησης.
Ωραία. Σας ακούσαμε. Δεν θα χρειαστώ εγώ ιατρική γνωμάτευση. Συνεχίζεται κανονικά η διαδικασία. Τον λόγο έχει ο κ. Καραθανασόπουλος.
Ευχαριστώ πολύ, κύριε Πρόεδρε. Πρόκειται για ένα νομοσχέδιο φερετζέ, αυτό που συζητάμε σήμερα. Και είναι φερετζές ακριβώς γιατί προσπαθεί, μάταια όμως, να συγκαλύψει ότι η αντιλαϊκή πολιτική θα συνεχιστεί, ότι ο λαός και η εργατική τάξη θα συνεχίζει να πληρώνει τα βάρη της καπιταλιστικής ανάπτυξης. Προσπαθείτε, μάταια όμως, να συγκαλύψετε ότι με την πολιτική σας και με το νομοσχέδιο, αυτό που κάνετε δεν είναι τίποτα άλλο από το να στηρίζετε και να ικανοποιείτε τις ανάγκες των μονοπωλίων. Έτσι, λοιπόν, η αντιλαϊκή πολιτική στις σημερινές συνθήκες συνεχίζεται για την καπιταλιστική ανάπτυξη και τη διατήρησή της, για τη θωράκιση της ανταγωνιστικότητας και της καπιταλιστικής κερδοφορίας. Και πάει πάρα πολύ να ισχυρίζεται η Κυβέρνηση ότι αποκαθιστά την εργασία. Θα μπορούσαμε να μιλάμε ώρες ολόκληρες για τις συνθήκες βαρβαρότητας, που επικρατούν στην αγορά εργασίας, για τη μερική απασχόληση, για τους ενοικιαζόμενους εργαζόμενους, για τη μαθητεία, για τις καθυστερήσεις στην καταβολή των δεδουλευμένων, για την εντατικοποίηση της εργασίας, για τα εργατικά ατυχήματα, για τους εργατικούς θανάτους - ένας ολόκληρος κατάλογος, ένα κατεβατό, το οποίο δεν τελειώνει - για τις συνθήκες της δημοκρατίας, που έλεγε ο Μαρξ, της αστικής δημοκρατίας και των ελευθεριών που σταματάνε έξω από τις πύλες των εργοστασίων. Από αυτή την άποψη θέλει πολύ μεγάλο θράσος η Κυβέρνηση να ισχυρίζεται ότι αποκαθιστά την εργασία και να τσακώνεται με τη Νέα Δημοκρατία και την επταήμερη εργασία. Ποιοι; Και εσείς και οι προηγούμενοι έχετε αποδεχθεί την πολιτική της Ευρωπαϊκής Ένωσης. Ποια είναι η πολιτική της Ευρωπαϊκής Ένωσης; Ότι η διευθέτηση του χρόνου εργασίας δεν γίνεται σε ημερήσια βάση. Το επτάωρο, το πενθήμερο, το τριανταπεντάωρο σε εβδομαδιάτικο. Γίνεται σε ετήσια βάση η διευθέτηση του χρόνου εργασίας. Άρα μία μέρα μπορεί να δουλεύει και δεκαπέντε και είκοσι ώρες κάποιος αν έχει ανάγκες και του το επιβάλλουν οι ανάγκες της επιχείρησης. Έρχεστε εσείς και μιλάτε, όταν έχετε φέρει ως Κυβέρνηση ΣΥΡΙΖΑ τον ν.4498/2017, που εισάγετε στην ελληνική νομοθεσία την οδηγία 2003/88 της Ευρωπαϊκής Ένωσης. Τι λέει αυτή η οδηγία; Με βάση την απόφαση του Ευρωπαϊκού Δικαστηρίου μιλάει για συνεχόμενο δωδεκαήμερο. Ποιο επταήμερο; Συνεχόμενο δωδεκαήμερο. Και το Ευρωπαϊκό Δικαστήριο, του οποίου οι αποφάσεις υπερισχύουν όλων των υπολοίπων, λέει ότι για κάποιον ο οποίος δουλεύει σε εξαήμερη βάση, μπορεί να επεκταθεί η διάρκεια της εργασίας χωρίς ανάπαυση στις δώδεκα μέρες και για κάποιον που δουλεύει πενθήμερο χωρίς ανάπαυση, στις δέκα μέρες. Και μιλάτε τώρα για το επταήμερο; Δεν ντρέπεστε καθόλου; Δεν έχετε τσίπα; Φέρατε την απελευθέρωση της κυριακάτικης αργίας; Η Κυβέρνηση του ΣΥΡΙΖΑ το έφερε αυτό. Δηλαδή, η Κυβέρνηση του ΣΥΡΙΖΑ πάνω στα κομμάτια και θρύψαλα της αγοράς εργασίας, που άφησε η Νέα Δημοκρατία και το ΠΑΣΟΚ, ήρθε και τα διέλυσε όλα. Και σας προκαλούμε. Κατέθεσε το ΚΚΕ τροπολογία για το δικαίωμα στην απεργία; Τι σας εμποδίζει; Είναι δημοσιονομικό το ζήτημα; Πείτε μας, είναι δημοσιονομικό το ζήτημα και δεν την αποδέχεστε; Είναι δημοσιονομικό ζήτημα η κατάργηση του 50% συν 1%, αυτό που καθιστά αδύνατη την απεργία; Γιατί δεν το δέχεστε; Ποιον προστατεύετε με αυτόν τον τρόπο; Τα συμφέροντα του εργαζόμενου ή του κεφαλαιοκράτη; Είναι εμβληματική αυτή η τροπολογία. Και, όμως, κάνετε ότι δεν καταλαβαίνετε. Σφυρίζετε αδιάφορα, προκαλώντας. Κοιτάξτε, εμείς ως ΚΚΕ δεν συνηθίζουμε να αναφερόμαστε προσωπικά, είτε σε Υπουργό είτε σε Βουλευτή. Το αποφεύγουμε. Και αυτό γιατί είναι προσωπική υπόθεση. Όμως, δεν μπορεί ο κ. Μπαλωμενάκης να κουνάει το χέρι στο ΚΚΕ και να μας λέει: «Γιατί δεν αποδέχεστε την Ευρωπαϊκή Χάρτα Δικαιωμάτων»; Σιγά τα ωά! Διακηρύξεις και λόγια του αέρα, χωρίς κανένα περιεχόμενο. Τι να αποδεχτούμε; Με αυτή την Ευρωπαϊκή Χάρτα δεν υπάρχουν αυτές οι οδηγίες που οδηγούν στην εργασιακή ζούγκλα; Δεν υπάρχει αυτή η πολιτική της Ευρωπαϊκής Ένωσης; Εμπόδισε σε τίποτα η Χάρτα Ευρωπαϊκών Δικαιωμάτων; Ένα παλιόχαρτο, ένα κουρελόχαρτο είναι. Το επικαλείστε για να κουνάτε το δάχτυλο στο ΚΚΕ; Λίγος σεβασμός θα έπρεπε να υπάρχει και ειδικά όταν κάνετε όλα αυτά στην αγορά εργασίας. Και με βάση αυτά τα δεδομένα, τι κάνετε; Έρχεστε με τον νόμο σας, με τα μέτρα σας, με την πολιτική σας και στηρίζετε ακόμα περισσότερο τους επιχειρηματικούς ομίλους. Επιδότηση, λέτε, στους επιχειρηματικούς ομίλους. Ακόμη μεγαλύτερη κάλυψη του λεγόμενου μη μισθολογικού κόστους των εισφορών για τους νέους εργαζόμενους. Δηλαδή, δίνετε δωρεάν χρήμα από τα χρήματα των φορολογουμένων στους επιχειρηματίες. Έρχεστε και κάνετε με τα χρήματα των φορολογουμένων, των εργαζομένων, των αυτοαπασχολούμενων, των συνταξιούχων φοροελαφρύνσεις στο μεγάλο κεφάλαιο. Μειώνετε τους φορολογικούς συντελεστές για τις ανώνυμες εταιρείες, οι οποίες στο σύνολο των φορολογικών εσόδων συμμετέχουν μόνο με το 5% του συνόλου των φορολογικών εσόδων. Τόσο είναι. Δεν είναι παραπάνω. Και τους μειώνετε ακόμη περισσότερο τον φορολογικό συντελεστή. Και δεν φτάνει μόνο αυτό, αλλά μειώνετε και τον φορολογικό συντελεστή των διανεμόμενων κερδών, δηλαδή των ραντιέρηδων, της οικονομικής ολιγαρχίας, στο 10%, τη στιγμή που το υπόλοιπο το φορολογείτε με 22%. Και ποιο είναι το πιο τραγικό από όλα; Θα φέρετε διάταξη - την εξήγγειλε ο Πρωθυπουργός - που λέει ότι οι αποσβέσεις μπορεί να φτάσουν στο 150%. Ποια είναι τα δύο μέτρα και τα δύο σταθμά που εφαρμόζετε; Στους εργαζόμενους και στα λαϊκά νοικοκυριά βάζετε τεκμήριο για ανύπαρκτες δαπάνες, για να πληρώνουν περισσότερο φόρο και στους επιχειρηματίες, στους επιχειρηματικούς ομίλους βάζετε τεκμήριο ανύπαρκτες πραγματικά δαπάνες, για να πληρώνουν λιγότερο φόρο. Αυτή τη λέτε προοδευτική φορολογική πολιτική, όταν είναι το απαύγασμα της ταξικότητα προς όφελος του κεφαλαίου; Και μας μιλάτε για τη σύγκρουση προοδευτικού και του συντηρητισμού; Τι άλλο κάνετε; ΦΠΑ στην εστίαση λέτε. Για ποιον σκοπό το κάνετε; Για να θωρακίσετε την ανταγωνιστικότητα των επιχειρήσεων στον τομέα του τουρισμού. Γι' αυτό το κάνετε. Και όταν είναι να πάω εγώ με τα παιδιά μου να πιούμε έναν καφέ και μία πορτοκαλάδα, 24% ΦΠΑ. Γι' αυτό μειώνετε τον ΦΠΑ, για τους επιχειρηματικούς ομίλους που δραστηριοποιούνται στον τομέα του τουρισμού. Γι' αυτό μειώνετε τον ΦΠΑ στην ενέργεια. Δεν σας έπιασε ο πόνος για την ενεργειακή φτώχεια, αλλά για τις ενεργοβόρες βιομηχανίες. Και σας είπαμε να το αλλάξετε. Σας είπαμε να διαχωρίσετε αυτή την εκτίμηση, για να μπορέσουμε να το ψηφίσουμε. Δεν το δέχεστε, όμως, γι' αυτό και εμείς δεν μπορούν να ψηφίσουμε την τροπολογία σας. Δωράκια στις ενεργοβόρες επιχειρήσεις; Και στο κάτω - κάτω της γραφής από πού τα βρίσκετε και κάνετε αυτά τα δώρα; Λέτε από τη δημοσιονομική υπεραπόδοση. Και ποιος ματώνει για τη δημοσιονομική υπεραπόδοση; Ο εργαζόμενος, ο επαγγελματίας, ο συνταξιούχος, ο αγρότης. Αυτός ματώνει για τα θηριώδη πλεονάσματα και υπερπλεονάσματα 8 και 9 δισεκατομμυρίων κατ' έτος. Και στην καλύτερη περίπτωση του επιστρέφετε το ένα. Δηλαδή του παίρνετε δέκα για να του δώσετε πίσω ένα. Και πρέπει να σας πει και ευχαριστώ; Δεν είναι η λογική: «Να σε κάψω Γιάννη, να σε αλείψω λάδι»; Αυτή η λογική είναι. Και λέτε πανηγυρίζοντας: «Εμείς θεσμοθετούμε τη δέκατη τρίτη σύνταξη». Σοβαρά; Θεσμοθετείτε τη δέκατη τρίτη σύνταξη; Το Διοικητικό Συμβούλιο του ΕΦΚΑ είναι τουλάχιστον πιο σοβαρό από τις δικές σας γελοιότητες, γιατί λέει: «Δίνουμε επίδομα εορτών, βοήθημα εορτών» και όχι δέκατη τρίτη σύνταξη. Εδώ διατηρήσατε την πολιτική των κυβερνήσεων της Νέας Δημοκρατίας και του ΠΑΣΟΚ που κατήργησε τη δέκατη τρίτη και τη δέκατη τέταρτη σύνταξη. Και τώρα επιστρέφετε. Πήρατε από τους συνταξιούχους, από το ΕΚΑΣ 2,5 δισεκατομμύρια τον χρόνο και λέτε ότι σας επιστρέφουμε 800 εκατομμύρια. Μειώσατε τις συντάξεις με τον νόμο Κατρούγκαλου και από πάνω λέτε ότι δεν τρέχει και τίποτα, να δώσουμε και ένα βοήθημα σε ετήσια βάση. Και την ίδια λογική βλέπουμε και για τις ρυθμίσεις των χρεών στα ασφαλιστικά ταμεία. Τι φέρνετε; Επανυπολογισμό - λέει - των συντάξεων. «Αν θες να σου κουρέψουμε τα χρέη, πρέπει να σου μειωθεί η σύνταξη. Διάλεξε τι θα χάσεις». Όχι τι θα κερδίσεις, τι θα χάσεις, πέρα από τα ζητήματα της πραγματικής εικόνας. Ποια είναι η πραγματική εικόνα για τα ασφαλιστικά ταμεία; Ότι το 82,7% αυτών που χρωστάνε στα ασφαλιστικά ταμεία, είναι έως 30.000. Και πόσο είναι το χρέος; Είναι μόνο το 20%. Το υπόλοιπο 18%, δηλαδή, χρωστάει το 80% στα ασφαλιστικά ταμεία, οι μεγάλες επιχειρήσεις. Και αυτό γιατί το κάνουν; Είναι αυτοί στρατηγικοί κακοπληρωτές και τους τιμωρείτε; Όχι. Δεν μπορούσαν να πληρώσουν. Και τώρα τι τους λέτε; «Και θα πληρώνεις την τρέχουσα εισφορά και θα διακανονίσουμε και τις δόσεις που θα πληρώσεις». Μπορεί να τα φέρει βόλτα; Δεν μπορούσε να τα φέρει πριν, θα τα φέρει τώρα; Το ίδιο και με την εφορία. Ακούστε, στην εφορία είναι ακόμα πιο τραγικό το ζήτημα της φοροεπιδρομής. Το 95% αυτών που χρωστούν στην εφορία, χρωστούν έως 20.000 και το σύνολο του χρέους είναι το 6,9% των συνολικών χρεών. Το 92%, δηλαδή, χρωστάει μόνο το 6%. Και αυτό τι σημαίνει; Σημαίνει ότι δεν μπορούν να πληρώσουν. Είναι και αυτοί στρατηγικοί κακοπληρωτές; Το 80% αυτών χρωστάει ως 3.000 ευρώ στην εφορία. Δηλαδή τι είναι αυτός; Είναι κόσμος που δεν μπορεί να πληρώσει και του λέτε τώρα: «Θα σου διακανονίσω τις δόσεις, αρκεί να μου πληρώσεις και τα σημερινά». Επί της ουσίας τι κάνετε; Γιατί είναι δώρο - άδωρο αυτές οι εκατόν είκοσι δόσεις; Γιατί ο άλλος δεν μπορεί να πληρώσει ούτε καν τα σημερινά. Δηλαδή, ένας αυτοαπασχολούμενος ο οποίος πρέπει να πληρώνει 70% για φόρο και ασφαλιστικά ταμεία, θα πρέπει να πληρώσει και για τις δόσεις ένα επιπλέον 10%; Και τι θα του μένει μετά; Πώς θα ζήσει; Με το τίποτα; Άρα τι κάνετε; Βάζετε θηλιά σε αυτόν τον κόσμο. Τον σπρώχνετε με το ζόρι να πάει στα ταμεία να διακανονίσει τις οφειλές υπό τη σπάθη του πλειστηριασμού. Γιατί τα κάνετε όλα αυτά; Το δεύτερο σημείο του φερετζέ. Για να στήσετε ένα νέο επεισόδιο στην κοκορομαχία με τη Νέα Δημοκρατία, για να προσπαθήσετε να δημιουργήσετε αυτό το ψεύτικο δίπολο παγίδα. Ανάμεσα στη Σκύλλα και στη Χάρυβδη θέλετε να εγκλωβίσετε τον λαό όταν η πολιτική σας μοιάζει ουσιαστικά σαν δύο σταγόνες νερό. ΣΥΡΙΖΑ, Νέα Δημοκρατία και ΠΑΣΟΚ στα ίδια συμφωνείτε. Και στο κάτω - κάτω της γραφής μετά από αυτή την κατάπτυστη υπογραφή του κ. Τσίπρα για το «Σιδηρούν Παραπέτασμα» έχετε βάλει ταφόπλακα ακόμη και να επικαλείστε τους αγώνες και τους νεκρούς μας. Στόχος σας, επίσης, είναι να νομιμοποιήσετε την αντιλαϊκή πολιτική στη λαϊκή συνείδηση. Τι λέτε; «Κοιτάξετε, κάτι σας δίνουμε, οπότε δεχτείτε να θυσιάζεστε. Δεχθείτε να κάνετε θυσίες στο βωμό της ανταγωνιστικότητας και της κερδοφορίας των επιχειρηματικών ομίλων». Στο κάτω - κάτω της γραφής όλες οι κυβερνήσεις διαχρονικά έδιναν κάποιο επίδομα και μάλιστα και προεκλογικό. Εσείς τι το κάνατε; Το κάνετε, όμως, με συστηματικό τρόπο. Για ποιον λόγο; Γιατί ο άλλος δεν μπορεί να επιβιώσει και του λέτε: «Θα επιβιώνεις μόνο με τα επιδόματα. Άρα θα με έχεις ανάγκη». Και σε ποια περίοδο; Σε περίοδο καπιταλιστικής ανάπτυξης. Όχι να μπορεί να ζει. Να καλύπτει τις ανάγκες του. Να ζει με τα επιδόματα για να μειωθούν οι απαιτήσεις του. Το ίδιο κάνει και ο κ. Μητσοτάκης. Τι πάει και λέει ο κ. Μητσοτάκης στους εργαζόμενους και στις επιχειρήσεις; Δουλέψτε για να βγάλουν κέρδη τα αφεντικά και αν θέλουν, θα σας δώσουν κάτι. Εθελοντικά! Άρα μη διεκδικείτε τα δικαιώματα και τις ανάγκες σας, μην παλεύετε γι' αυτά και άμα κερδίσουν κάτι τα αφεντικά, όλο και κάτι θα πάρετε και εσείς. Αυτό λέτε. Φορολογηθείτε, δεχθείτε τους φόρους και αν περισσέψει κάτι από τα χρήματα που δίνουμε για την εξόφληση του κρατικού χρέους προς τους ευρωμονοπωλιακούς ομίλους, θα δώσουμε και σε εσάς ένα ψευτοεπιδοματάκι για να καλύψετε τη φτώχεια σας. Στην ίδια, λοιπόν, λογική κινείστε. Και αφού στο κάτω - κάτω της γραφής η εθελοντική βάση είναι αυτή που ζει και βασιλεύει, ας κάνετε εθελοντικές τις εισφορές στους εργοδότες, στους κεφαλαιοκράτες και τη φορολογία, όπως κάνετε για τους εφοπλιστές. Βεβαίως, επιδιώκετε με αυτό να χειραγωγήσετε και το εργατικό λαϊκό κίνημα. Οι συνταξιούχοι δεν πάλεψαν γι' αυτή τη δέκατη τρίτη σύνταξη «καρικατούρα». Οι συνταξιούχοι συνεχίζουν να παλεύουν για πλήρη αποκατάσταση των κλεμμένων. Γιατί είναι κλεμμένα. Τα έχουν πληρώσει και τους τα κλέψατε και εσείς και η Νέα Δημοκρατία και το ΠΑΣΟΚ. Και παλεύουν για την πλήρη αποκατάσταση. Παλεύει η εργατική τάξη για να μπορεί να ζει με βάση τις ανάγκες της, για να μπορεί να ζει με βάση το επίπεδο ανάπτυξης των παραγωγικών δυνάμεων και όχι με τα φιλοδωρήματα της μιας και της άλλης κυβέρνησης, του ενός και του άλλου εργοδότη. Ευχαριστώ πολύ, κύριε Πρόεδρε, και για την ανοχή.
Και εμείς σας ευχαριστούμε. Τον λόγο έχει ο Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Τάσος Πετρόπουλος.
Ευχαριστώ πολύ, κύριε Πρόεδρε. Να αποκαταστήσουμε λίγο τις αλήθειες. Θα ξεκινήσουμε από αυτό που είπε σήμερα ο κ. Μητσοτάκης στον «ΣΚΑΪ», στον Πορτοσάλτε και στον Παύλο Τσίμα. «Αντί να αγοράζει το κράτος τομογράφους, να πληρώνουμε τους ιδιώτες που διαθέτουν τομογράφους και να εργάζονται και οι δημόσιοι υπάλληλοι και αν κάνουν καλά τη δουλειά τους να παίρνουν και ένα μπόνους». Αυτή είναι μια αντίληψη που αφήνει άναυδο όποιον ακούει τέτοιο πράγμα. Θα έλεγε κανείς, η «NOVARTIS» από την πίσω πόρτα. Άντε πάλι ξανά! Γιατί η τομή υγείας που στηρίζει την ύπαρξή της στην ιδιωτική σφαίρα της οικονομίας, δηλαδή στην επιδίωξη κερδών, όπου η υγεία γίνεται εμπόρευμα, δεν μπορεί κανείς να περιμένει μία θετική πορεία για τη χώρα. Με τέτοιες αντιλήψεις, πραγματικά, εμφορείται όλο το επιτελείο της Νέας Δημοκρατίας. Δεν είναι μόνο ο κ. Μητσοτάκης. Υπάρχουν και εξαιρέσεις, φυσικά, εντός της Νέας Δημοκρατίας. Είναι εκείνοι οι άνθρωποι που πάλευαν, που προσπαθούσαν και έχουν τις παραδόσεις της κοινωνικής Νέας Δημοκρατίας. Μάλλον, όμως, έχουν λιγοστέψει. Από ό,τι κατάλαβα νωρίτερα, η αρχηγική εμφάνιση του κ. Γεωργιάδη, η πρόβα Πρωθυπουργού για την επόμενη μέρα, ήταν εμφανής για διαθέσεις τέτοιες και συναισθήματα τέτοια που ενισχύονται μέσα στη Νέα Δημοκρατία. Διότι ο κ. Γεωργιάδης, μην ξεχνάμε, ντρεπόταν για τη Νέα Δημοκρατία πριν κάποια χρόνια. Ντρεπόταν για πολλούς μέσα στη Νέα Δημοκρατία και αυτά έχουν καταγραφεί με πολύ έντονο τρόπο. Σήμερα δήλωσε ότι είναι υπερήφανος που είναι στη Νέα Δημοκρατία. Έχει ο καιρός να δούμε τι θα γίνει.
Και εσείς στο ΠΑΣΟΚ ήσασταν, κύριε Πετρόπουλε!
Εγώ ήμουν στο Εργατικό Κίνημα, στο Κομμουνιστικό Κίνημα από παιδάκι.
Και εσείς στο ΠΑΣΟΚ ήσασταν, κύριε Πετρόπουλε!
Καλά, δεν πειράζει. Εσύ έχεις προοπτική καλή, μπορείς να πας και ακόμα πιο δεξιά, άμα έτσι λειτουργείς και σκέφτεσαι. Λέτε διάφορα, ότι κόψαμε εμείς το ΕΚΑΣ. Θα ήθελα, λοιπόν, να υπενθυμίσω όσον αφορά το θέμα του ΕΚΑΣ: Όπως ξέρετε, με το άρθρο 39 του ν.3863 του 2010 ρυθμίστηκε ποια θα είναι η σύνταξη από τον Ιανουάριο του 2015. Και προκύπτει ευθέως - δεν χρειάζεται ερμηνείες - ότι η σύνταξη από τον Γενάρη του 2015 δεν περιλαμβάνει ΕΚΑΣ. Το ΕΚΑΣ είχε ήδη κοπεί. Το 2015…
Ποιος το λέει αυτό;
Διαβάστε τον. Ήσασταν και Υπουργός Εργασίας, κύριε Βρούτση. Δεν είναι δυνατό να αγνοείτε στοιχειώδη πράγματα, τα οποία ενυπάρχουν, μάλιστα, στο πρώτο μνημόνιο, το οποίο συμπεριλαμβάνει τον ν.3863 του 2010 και έχει βάλει και τις σχετικές ρήτρες για τις δημοσιονομικές δαπάνες, με τις οποίες δεσμεύτηκε η χώρα. Διαβάστε, λοιπόν. Εσείς θέλετε να γίνετε κυβέρνηση και δεν ξέρετε τι υπάρχει στο νομοθετικό καθεστώς που στηρίξατε. Απορώ πώς θα κυβερνούσατε, αν ερχόταν η στιγμή να γίνετε κυβέρνηση. Αυτά είναι στο άρθρο 39. Και είναι σαφές ότι οι προνοιακές παροχές συμπεριελάμβαναν πλέον και το ΕΚΑΣ, το οποίο αποσχίστηκε από τότε από τη σύνταξη. Εκείνο που στο μεταξύ μεσολάβησε, είναι μία διαρκής προσπάθεια των δανειστών να τελειώσουν νωρίτερα από τον Γενάρη του 2015 με τη δαπάνη του ΕΚΑΣ. Αυτή ήταν η συζήτηση που γινόταν στο μεταξύ και περιελήφθη στο mail Χαρδούβελη η περικοπή του ΕΚΑΣ με έναν σταδιακό ρυθμό. Γι' αυτό το συμπεριέλαβε το mail Χαρδούβελη. Αν δεν ετίθετο τέτοιο θέμα, δεν θα έβαζε ο Χαρδούβελης στο mail την περικοπή του ΕΚΑΣ. Και τι κάναμε εμείς, για να τελειώνουμε με αυτό το παραμύθι που λέτε; Διατηρήσαμε το ΕΚΑΣ και επεκτείναμε τη χρονική παρουσία του μέχρι και το 2019. Στο μεταξύ πήραμε μέτρα ενίσχυσης εκείνων που πλήττονταν με μία σειρά επιλογές και με την ενίσχυση της φαρμακευτικής δαπάνης και με την ενίσχυση με τα κοινωνικά μερίσματα επί δύο χρόνια. Και επειδή ο χρόνος περνάει και εσείς αποκλείεται έτσι κι αλλιώς αυτά να τα αντιληφθείτε, γιατί έχετε την πρόθεση να λέτε διαρκώς ψεύδη, μπορείτε να ανατρέξετε στα δεδομένα και στα πρακτικά που έχει ο ίδιος ο ενιαίος φορέας κοινωνικής ασφάλισης δώσει στη δημοσιότητα. Εκεί φαίνονται όλα τα στοιχεία, με μεγάλη διαφάνεια. Μιλάτε για τη σύγκριση των συντάξεων. Μάλιστα μας κατηγορείτε ότι κάναμε λαθροχειρία ως προς το σύστημα «ΕΡΓΑΝΗ». Ο κ. Βρούτσης παρουσίασε δύο πίνακες. Τους κατέθεσε μάλιστα. Με μία παράθεση απλή με το ηλεκτρονικό λογισμικό του «ΕΡΓΑΝΗ», καταλαβαίνει κανείς ότι στον έναν πίνακα αναφέρονται οι μεικτές αποδοχές, ενώ στον άλλο πίνακα αναφέρονται οι καθαρές αποδοχές. Τόσο απλά. Και μετράει αυτό που είναι μεικτό και λέει ότι είναι πιο μεγάλο από το άλλο, το καθαρό, που είναι πιο μικρό. Ε, λογικό είναι το καθαρό να είναι πιο μικρό από το μεικτό. Μάλιστα, κύριε Βρούτση, αποσχίσατε τη μία από τις δύο σελίδες, που φαίνεται το καθαρό, για να δείξετε μόνο εκείνο που θέλατε εσείς. Έχει κοντά ποδάρια το ψέμα σας και η αλήθεια είναι ότι επί μεικτών συντάξεων τον Ιούλιο του 2015 είχαμε 792 ευρώ σύνταξη γήρατος και τον Δεκέμβρη του 2018, 821. Και αν συνυπολογίσουμε τη δέκατη τρίτη σύνταξη, που θα καταβληθεί, θα έχουμε ένα μέσο όριο που θα ξεπερνά τα 862 ευρώ. Επομένως η σύγκριση είναι συντριπτική. Πράγματι η σύνταξη που καταβάλλεται είναι πολύ μεγαλύτερη. Και μη μου λέτε για τις κρατήσεις του ΕΟΠΥΥ, διότι οι κρατήσεις του ΕΟΠΥΥ υπολογίζονταν επί πολύ μεγαλύτερης μεικτής σύνταξης και επί της δικής μας θητείας υπολογίζεται πια στο καθαρό καταβλητέο και όχι στο παλιό, προ μνημονίων, που δεν είχαν γίνει ακόμα οι περικοπές. Για αυτόν τον λόγο και επιστρέψαμε περίπου 372 εκατομμύρια με την ορθή αποτύπωση της υποχρέωσης εισφοράς στον ΕΟΠΠΥ. Επιστρέψαμε στους ασφαλισμένους αυτό το μεγάλο ποσό, όπως επιστρέψαμε και για το ΑΚΑΓΕ ένα επίσης μεγάλο ποσό, διότι και ο ΑΚΑΓΕ υπολογιζόταν επί συντάξεων που δεν καταβάλλονταν εδώ και πάρα πολλά χρόνια. Άρα αποκαταστήσαμε με όρους δικαιοσύνης και σωστά τις εισφορές για ΕΟΠΥΥ και ΑΚΑΓΕ σε πραγματικά καταβαλλόμενες συντάξεις και όχι σε πλασματικές που περιελάμβαναν συντάξεις οι οποίες δεν υπήρχαν πια. Και ποια είναι η δική μας πολιτική όλα αυτά τα χρόνια; Τώρα, δηλαδή, κάνουμε αυτό που κάνουμε, για να πάρουμε τις εκλογές; Αν απαριθμήσουμε - και τις έχω καταγεγραμμένες εδώ - όλες τις πολιτικές που προηγήθηκαν όλα τα χρόνια της θητείας μας για να ενισχύσουμε τους χαμηλοσυνταξιούχους, τους χαμηλά αμειβόμενους, τους ανασφάλιστους ανθρώπους, κάθε φορά που κάναμε ένα τέτοιο μέτρο, στο μυαλό μας, προφανώς, είχαμε ότι θα έρθει η στιγμή που θα γίνουν οι εκλογές. Δεν είναι ο λόγος αυτός. Το κάναμε γιατί αυτό είχαμε υποσχεθεί στον ελληνικό λαό, είχαμε δεσμευτεί για αυτά τα αποτελέσματα και τα φέρνουμε - και το είχαμε πει - μέχρι και την τελευταία μέχρι στιγμή. Αν ανατρέξετε στα Πρακτικά της Βουλής κατά τη συζήτηση του προϋπολογισμού, αυτό που σας είχα πει, ότι θα κάνουμε και τις εκατόν είκοσι δόσεις και δεν θα περικόψουμε τις συντάξεις και όλα αυτά τα μέτρα τα οποία σήμερα έχουν τεθεί στη συζήτηση από χθες και θα ψηφιστούν αύριο, είναι μέρος της συνολικής πολιτικής μας στόχευσης, που αποσκοπεί στη βελτίωση της ζωής των πολιτών και θα συνεχιστεί. Προφανώς η επιδίωξη σας να φανεί - τάχα - πως εμείς πειράζουμε τα στοιχεία για να αποκλείσουμε τη δαπάνη των συντάξεων, ώστε να εμφανίσουμε μεγάλο πλεόνασμα, κατατείνει σε ένα μόνο σκοπό και λυπάμαι που το κάνετε με αυτόν τον τρόπο. Θέλετε να στηρίξετε το υπονοούμενο με σαφή τρόπο όμως, προς τους δανειστές, προς τους θεσμούς, προς την Κομισιόν, ότι εμείς δεν έχουμε πραγματικά πλεόνασμα και ότι δεν μπορούμε να προχωρήσουμε σε αυτά τα μέτρα βελτίωσης της ζωής των πολιτών, δεν μπορούμε να προχωρήσουμε στη δέκατη τρίτη σύνταξη, δεν μπορούμε να προχωρήσουμε στα φορολογικά μέτρα ελάφρυνσης, δεν μπορούμε να προχωρήσουμε στη μείωση του ΦΠΑ. Γενικά είστε αντίθετοι ,πραγματικά, με ότι φέρνουμε σήμερα σε συζήτηση και ψήφιση. Και δεν πρόκειται να το κρύψετε ούτε μία στιγμή, διότι εγείρετε συνεχώς, ακόμα και νομικά θέματα και αμφιβολίες, εάν μπορούμε να ψηφίσουμε τη δέκατη τρίτη σύνταξη, την οποία δεν θέλετε ούτε να την ακούτε. Και η δέκατη τρίτη σύνταξη είναι, πράγματι, δέκατη τρίτη, διότι έρχεται μετά τη δωδέκατη και κατά την τακτική αρίθμηση μετά το δώδεκα είναι το δεκατρία. Δώδεκα συντάξεις δίνονται το χρόνο και η δέκατη τρίτη είναι αυτή που θα ψηφιστεί αύριο, με τον τρόπο που ορίζεται, στην διαβάθμιση που προβλέπεται. Και, βεβαίως, είναι όλα αυτά τα μέτρα, τα οποία αποδεικνύουν ότι η συνολική κοινωνική προστασία που προσφέρει η Κυβέρνηση μας με τις άλλες παραμέτρους της νομοθέτησης αυτής αλλά και παλαιότερες, δίνει μια ολοκληρωμένη λύση και βελτίωση της ζωής των πολιτών. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού]] Και θα τελειώσω με μία ακόμα λαθροχειρία. Από ό,τι είδα, ο κ. Βρούτσης παρουσίασε - και δεν είναι θέμα του κ. Βρούτση, τον αδικώ, εξυπηρετεί μια πολιτική της Νέας Δημοκρατίας να θολώνει τα νερά, να δημιουργεί την εικόνα που είπα πριν - ότι δεν υπάρχουν πραγματικά πλεονάσματα στον ΕΦΚΑ, ότι η χώρα στερείται της δυνατότητας να ενισχύσει τους αδύναμους, δεν πρέπει να πάρει αυτά τα μέτρα και έχει ενστάσεις συνεχώς. Και για να στηρίξει αυτή την επιχειρηματολογία, παρουσιάζει συνέχεια πλαστά στοιχεία. Μεταξύ αυτών παρουσίασε και έγγραφο του Μαΐου του 2015, που υπογράφει ο τότε Αναπληρωτής Υπουργός, ο κ. Στρατούλης, και είπε: «Οι συντάξεις οι εκκρεμείς σύμφωνα με έγγραφο του Υπουργού Εργασίας τότε ήταν πενήντα έξι χιλιάδες και τώρα λέτε ότι είναι σαράντα δύο, αλλά είναι τετρακόσιες χιλιάδες. Άρα έχετε τεράστιο στοκ μη καταβαλλόμενων συντάξεων, για να αυξήσετε πλασματικά τα έσοδα και τα κεφάλαια του ΕΦΚΑ». Όμως το έγγραφο αυτό το οποίο επικαλέστηκε ως Βρούτσης αναφέρεται μόνο στις συντάξεις για το ΙΚΑ και όχι για τον ΕΦΚΑ. Το ξέρει αλλά το χρησιμοποιεί για να παραπλανήσει ακόμα μία φορά το Κοινοβούλιο και να παράσχει επιχειρήματα εναντίον αυτών των πολιτικών, που πάνε να βοηθήσουν τον ελληνικό λαό. Απευθύνομαι στις πέντε γυναίκες, που το Μάιο του 2015 είχαν έρθει σε συγκέντρωση που είχα κάνει στη Θεσσαλονίκη, καρκινοπαθείς, που δεν μπορούσαν να πάρουν φάρμακα για τον πόνο. Απευθύνομαι στους ανθρώπους, οι οποίοι, πραγματικά, δεν μπορούσαν να έχουν ούτε ένα περίσσευμα από τη σύνταξή τους, διότι με τη ρύθμιση των οφειλών με συμψηφισμό από την σύνταξή τους δεν μπορούσαν να έχουν ούτε 5 ευρώ παραπάνω πλεόνασμα, και τώρα με τις ρυθμίσεις που θα κάνουμε, με τις εκατόν είκοσι δόσεις, θα έχουν πραγματικά μία βιώσιμη σύνταξη, γιατί θα μπορούν να δίνουν 50 ευρώ και όχι 500 ευρώ για ρύθμιση οφειλών. Απευθύνομαι σε όλους τους πολίτες, να θυμηθούν ότι η ολοσχερής κατάργηση των δώρων έγινε με αυτό το Φύλλο Εφημερίδας της Κυβερνήσεως στις 12 Νοεμβρίου του 2012 και αυτό είναι που κατήργησε τα δώρα, κατήργησε τη δέκατη τρίτη σύνταξη. Και ήρθε η ώρα αυτή η δέκατη τρίτη σύνταξη να καταγραφεί στο ΦΕΚ, που θα δημοσιευθεί μετά την ψήφιση του νόμου που έφερε ο ΣΥΡΙΖΑ, για να ισχύσει για τον ελληνικό λαό - επιτέλους - ξεκινώντας από μία νέα αρχή για το μέλλον μας.
Ο κ. Ανδρέας Λοβέρδος έχει τον λόγο ως Κοινοβουλευτικός Εκπρόσωπος της Δημοκρατικής Συμπαράταξης. Και μετά θα συνεχίσουμε…
Από Κοινοβουλευτικό Εκπρόσωπο σε Υπουργό και πάλι σε Κοινοβουλευτικό Εκπρόσωπο; Εμείς πότε θα μιλήσουμε, κύριε Πρόεδρε; Δεν πρέπει να υπάρχει μια διάταξη; Δεν γίνεται αυτό!
Όχι, θα συνεχίσουμε κανονικά με τον κατάλογο των ομιλητών απρόσκοπτα.
Είμαι εδώ από τη μία το μεσημέρι και περιμένω να μιλήσω, κύριε Πρόεδρε. Τι να μη φωνάζω;
Κύριε Μπγιάλα, θα συνεχίσουμε απρόσκοπτα μετά.
Τον λόγο έχει ο κ. Λοβέρδος.
Έδωσα τον χρόνο μου σε άλλους Βουλευτές. Φωνάζετε τζάμπα. Κυρίες και κύριοι Βουλευτές, κύριε Πρόεδρε, μία και όπως μάθαμε από τον Πρωθυπουργό, ο ΣΥΡΙΖΑ, οι Βουλευτές και οι Υπουργοί του προσχώρησαν πια κι ασπάστηκαν τον χριστιανισμό, και είναι πολύ κοντά οι διδαχές του Χριστού με τις απόψεις τους, δεν μπορώ να πάρω εγώ απόφαση, δεν έχω τέτοια ευχέρεια, δυνατότητα ούτε και διάθεση, ποιο είναι το μέλλον το μετά θάνατον όλων μας του καθενός και της καθεμιάς μας. Πάντως με βάση αυτά που είπε για το ΕΚΑΣ ο κύριος Υφυπουργός, που μόλις κατέβηκε από το Βήμα, για τον Παράδεισο δεν τον πολυβλέπω, διότι ψεματάρες είπε σε σχέση με το ΕΚΑΣ. Η συζήτηση αυτή είναι συζήτηση του 2015 και θα την ξανακάνουμε; Δεν έχετε κουραστεί να λέτε ψέματα; Το 2015 παραμονές του δημοψηφίσματος «παπαγαλάκια» σας - δήθεν - δημοσιογράφοι έλεγαν δεξιά και αριστερά ότι το e - mail Χαρδούβελη περιλαμβάνει την κατάργηση του ΕΚΑΣ, που δεν την περιελάμβανε όμως. Όποιος έχει εδώ το e - mail Χαρδούβελη να μου το φέρει, να λέει ότι καταργείται το ΕΚΑΣ, συμφωνεί σ' αυτό η κυβέρνηση Σαμαρά - Βενιζέλου και να του πω ότι κάνω λάθος και ζητάω και συγγνώμη. Αλλά αν δεν το φέρει ο Υπουργός που τέτοιο ψέμα εκστόμισε εκ νέου, μετά από τέσσερα χρόνια, πρέπει να κοιταχτεί και λιγάκι στον καθρέφτη. Είναι υποχρεωμένος. Το ΕΚΑΣ καθιέρωσε η κυβέρνηση του ΠΑΣΟΚ με Πρωθυπουργό τον Κώστα Σημίτη και το κατήργησε η πλειοψηφία του ΣΥΡΙΖΑ και των ΑΝΕΛ με Πρωθυπουργό τον Αλέξη Τσίπρα. Αυτή είναι η αλήθεια. Δεν μπορεί να ψεύδεστε επ' αυτού. Είμαστε έντεκα και μία ημέρες από σήμερα για τις εκλογές, για τις οποίες ο Πρωθυπουργός την περασμένη Τετάρτη εδώ μας είπε το εξής: «Ζητάω σήμερα την εμπιστοσύνη της Βουλής, αλλά και στις 26 Μαΐου στις ευρωπαϊκές εκλογές την εμπιστοσύνη του ελληνικού λαού πάνω σε ένα σχέδιο ανάτασης, ανάκαμψης, ενίσχυσης» και τα λοιπά και τα λοιπά. Χθες όμως σε τηλεοπτική του συνέντευξη στον «ALPHA» είπε ότι οι εκλογές για την Ευρώπη, για το Ευρωπαϊκό Κοινοβούλιο είναι δημοψήφισμα, είναι δημοσκόπηση, είναι κάτι τέτοιο. Δημοσκόπηση είναι οι εκλογές; Όταν εκφράζεται ο λαός, κατά το Σύνταγμα, εκφράζεται η λαϊκή κυριαρχία. Και όταν εκφράζεται η λαϊκή κυριαρχία με οργανωμένο και δημοκρατικό τρόπο, δεν υπάρχουν δημοσκοπήσεις, υπάρχουν αποφάσεις. Η συγκεκριμένη απόφαση της σχετίζεται με το ποιοι Έλληνες και Ελληνίδες θα αντιπροσωπεύσουν τον ελληνικό λαό στο Ευρωπαϊκό Κοινοβούλιο, που τόσο σημαντικές πια αποφάσεις παίρνει. Λαϊκή κυριαρχία εκφράζεται στις 26 του μηνός και όπως είπα και άλλη φορά σ' αυτή την Αίθουσα, από τις 27 θα λειτουργεί ο πολλαπλασιαστής σε βάρος του ηττημένου ο πολιτικός πολλαπλασιαστής. Το κακό αποτέλεσμα, η ήττα στις ευρωεκλογές υπόσχεται, με μια μόνο εξαίρεση, πολλαπλάσια ήττα στις επερχόμενες εθνικές εκλογές. Έντεκα και μία, λοιπόν, ημέρες για τις επερχόμενες εκλογές, που δεν είναι δημοσκόπηση αλλά είναι έκφραση της λαϊκής κυριαρχίας. Και αυτό, κυρίες και κύριοι του ΣΥΡΙΖΑ, είναι μάθημα συνταγματικού νηπιαγωγείου, δεν έχει να κάνει με ώριμους άντρες και ώριμες γυναίκες. Έντεκα και μία, λοιπόν, και επιδίδεστε σε μια επίδειξη - την λέω και την ξαναλέω τη λέξη - παροχών, που όμοια της εγώ θυμάμαι τις επιταγές που μοίραζε ο Γεώργιος Ράλλης παραμονές των εκλογών του 1981. Δεν του βγήκε σε καλό, όμως, γιατί κανέναν όταν κάνει προεκλογικά μια τέτοια κίνηση, ο κόσμος δεν τον επιδοκιμάζει. Αφήστε που εσείς ισχυρίζεστε ότι κάνετε αλλά στην πράξη δεν κάνετε και τα είπαμε επανειλημμένα εμείς του ΠΑΣΟΚ και του Κινήματος Αλλαγής και θα τα επαναλάβω και εγώ. Ισχυρίζεστε. Κουραστήκατε και το ρίξατε στις τσάρκες, στις βόλτες. Κουράστηκε και ο λαός μαζί σας και θα σας τα πει στις κάλπες αυτά. Ένα θέμα πολιτικής τσιγκουνιάς, έλλειψης στοιχειώδους γενναιοδωρίας. Αυτό το έχω εισπράξει από εσάς με τον χειρότερο τρόπο και από τη Νέα Δημοκρατία. Συνήθως θυμάμαι τον Κώστα Σημίτη να εγκαινιάζει έργα και να λέει ότι αυτό το έργο το οραματίστηκε και το ξεκίνησε ο Στέφανος Μάνος. Το θυμάμαι τώρα από ένα κομμάτι της Αττικής Οδού που ήμουν εκεί. Θυμάμαι να έχω εγκαινιάσει ως Υφυπουργός Εξωτερικών την τρίτη δίοδο Ελλάδας - Αλβανίας και τη δική μου ταμπέλα να την βγάζουν οι Δεξιοί που κέρδισαν τις εκλογές το 2004. Στο «Κοργιαλένειο» στις Σπέτσες κατεβάσατε εσείς την ταμπέλα, που επί της θητείας μου αναμορφώθηκε το κτήριο. Όμως το να πηγαίνετε στην Λευκάδα, σ' ένα νοσοκομείο που τον καιρό που μας δέρνατε, εμείς αποφασίζαμε, εγώ αποφάσιζα, παίρνοντας και την ευθύνη, να ιδρυθεί και να μη λέτε μια λέξη, είναι η απόδειξη της πολιτικής τσιγκουνιάς, της έλλειψης στοιχειώδους πολιτικής γενναιοδωρίας εν σωτηρίω έτει του 2019. Δυστυχώς οι κακοδαιμονίες μας παραμένουν ίδιες και δεν αλλάζουν. Τώρα θα πάτε στη Χαλκίδα. Πάλι δική μου πολιτική επιλογή ήταν αυτή. Δεν μπορείτε, όμως, να σβήνετε το παρελθόν μιας παράταξης και πολιτικών που ανήκουν σ' αυτή και να ισχυρίζεστε ότι όλα αυτά τα σκεφτήκατε ή τα αποφασίσατε και τα κάνετε εσείς. Αποκρύπτετε συστηματικά το έργο μας και ήταν πολύ χαρακτηριστικός το πρωί ο κ. Ξανθός, όταν μιλώντας για το καθυστερημένο rebate των κυβερνήσεων της Νέας Δημοκρατίας, δεν ανέφερε τα 387 εκατομμύρια που, με δικές μου πολιτικές επιλογές και του Γιώργου Κουτρουμάνη, εισπράξαμε από τις φαρμακευτικές εταιρείες. Εσείς τα ξέρετε, όμως, γιατί είστε σ' αυτό το Υπουργείο. Ψεύδη, επίσης, είναι και τα περί δυόμισι εκατομμυρίων ανασφαλίστων. Άκουσα την προηγούμενη συζήτηση, δεν θα επανέλθω. Το 96% των πολιτών με αποφάσεις που ξεκινούν από το 2010 και φθάνουν μέχρι το 2014 όλων των κυβερνήσεων που πέρασαν, το 96% του πληθυσμού της χώρας είχε ασφάλιση. Προσθέσατε την κάρτα του μη ασφαλισμένου και αυτό ήταν πολύ θετικό, γιατί διευκόλυνε και εντάξατε και το υπόλοιπο 4%. Αυτά λένε οι αριθμοί. Όταν ήμουν Υπουργός Υγείας, είχα περίπου 150 εκατομμύρια - το έλεγα εδώ στη Βουλή - «ορφανά» έξοδα των νοσοκομείων, δηλαδή δαπάνες από προσφορά υπηρεσιών υγείας σε μη ασφαλισμένους. Ήταν 150 εκατομμύρια τον χρόνο. Αυτά δεν ήταν για να καλυφθούν ασφαλισμένοι αλλά για να καλυφθούν μη ασφαλισμένοι. Πάμε τώρα στα ασφαλιστικά. Έχετε μετατρέψει το ασφαλιστικό μετά τις απίστευτες αλλαγές στον άθλιο νόμο Κατρούγκαλου σε ένα προνοιακό σύστημα, σε ένα σύστημα παροχής προνοιακών επιδομάτων. Δεν είναι ασφαλιστικό αυτό. Πήρε από τις αρχές του 2015 από τον κόσμο, από τους συνταξιούχους, η Κυβέρνηση Τσίπρα, και αντί, όπως υποσχέθηκε, να δώσει ένα ασφαλιστικό, κατέστρεψε ό,τι βρήκε στο πρώτο εξάμηνο με το δίδυμο Στρατούλη και Σκουρλέτη. Κατέστρεψε το ασφαλιστικό της χώρας, που είχε μια προοπτική μέχρι το 2060, έγιναν όσα έγιναν, ήρθατε μετά για να κάνετε ένα ασφαλιστικό που θα άλλαζε την αρχιτεκτονική του συστήματος, και καταντήσατε να το αλλάζετε από την επομένη της ψήφισής του και τώρα να το έχετε μετατρέψει σ' ένα σύστημα - δεν θα το έλεγε κανείς - αλλά σ' έναν μηχανισμό παροχής προνιακών επιδομάτων, χωρίς καμμία αρχή αναλογικότητας εισφορών και συντάξεων, χωρίς κίνητρα ασφάλισης, απαξιωμένο σε όλους και κυρίως στους νέους, ενώ για τα μεσαία στρώματα το έχετε μετατρέψει σε φορολογικό. Αυτό δεν είναι ασφαλιστικό. Στα μεσαία στρώματα όποιος είναι επαγγελματίας αυτού του χώρου, δικηγόρος, γιατρός, μηχανικός, αγρότης, αυτά τα ξέρει απολύτως καλά. Καταργήσατε και τη σχέση του ασφαλιστικού με την ανάπτυξη. Δηλαδή αφήσατε το ασφαλιστικό χωρίς πόδια. Διότι ασφαλιστικό χωρίς ανάπτυξη δεν έχει κανένα νόημα. Από τα όσα είπε ο Γιάννης Κουτσούκος, δεν επιλέγω να τα επαναλάβω και να πω πολλά, ένα πράγμα μόνο θα πω. Με τα στοιχεία της ΑΑΔΕ ο μέσος όρος για το εισόδημα συνταξιούχων στα χρόνια που κυβερνάτε δείχνει μείωση 15,5%. Δηλαδή, μέσος όρος εισοδήματος συνταξιούχου το 2014 ήταν 13.231 ευρώ και τώρα είναι 11.175 ευρώ. Αυτή είναι η κατάσταση με τα στοιχεία που δίνει η ΑΑΔΕ.
Αφού αυξήθηκαν οι συντάξεις!
Τα περί αυξήσεως των συντάξεων κ.λπ. ανήκουν στο πεδίο των ανεκδότων, που απευθύνονται, όμως, σε έντεκα εκατομμύρια ανθρώπους και έτσι δεν είναι ανέκδοτα για να γελά κανείς αλλά είναι ιστορίες για να κλαίει κανείς. Και στις κατρουγκαλικές συντάξεις στους νέους, η μέση σύνταξη από τα 756 ευρώ πήγε στα 612 ευρώ από εσάς, τους φίλους των νέων. Ενώ κόβετε μια σύνταξη - είναι αυτό που είπε και η κ. Γεννηματά εδώ απ' αυτό το Βήμα στη συζήτηση της περασμένης εβδομάδος - ενώ κόβετε από το εισόδημά του κατά μέσο όρο 1.000 ευρώ, δηλαδή τη δωδέκατη σύνταξη, του δίνετε τώρα ένα επίδομα προεκλογικά, για να αγοράσετε καμμία ψήφο. Έντεκα μέρες προ των εκλογών επιδόματα! Δεν λέω ότι είναι παράνομο, γιατί δεν έχουμε βουλευτικές εκλογές, αλλά είναι έντεκα μέρες πριν εκφραστεί η λαϊκή κυριαρχία. Έρχεστε να του δώσετε τα επιδόματα που του δίνετε ενώ, επαναλαμβάνω, του έχετε πάρει πίσω τη δωδέκατη σύνταξη. Δεν νομίζω ότι με το να βαφτίζετε κάτι, όπως βαφτίσατε την τρόικα θεσμούς, κερδίζει πια κανείς από εσάς τίποτα. Δεν κερδίζετε τίποτα. Ο κόσμος τα έχει καταλάβει, έχει καταλάβει ότι κάνετε ένα παιχνίδι λέξεων και δεν τρώει άλλο κουτόχορτο. Δεν τρώει άλλο παραμύθι, όπως έφαγε τρεις φορές μαζί σας το 2015 με τις τρεις απανωτές εκλογές και το λένε οι άνθρωποι τώρα, «ότι μας κορόιδεψαν». Το λένε κάθε μέρα στα μέσα ενημέρωσης, το λένε σε εμάς που μιλάμε μαζί τους, το λένε σε όλη την Ελλάδα άντρες και γυναίκες. Πάμε τώρα να δούμε - και θα κλείσω με αυτό - τις εκατόν είκοσι δόσεις. Η κ. Παπανάτσιου είναι εδώ. Δεν θέλω σήμερα, κυρία Παπανάτσιου, να σας απευθύνω καμμία ερώτηση, αλλά είστε η πολιτικός που μπορεί να επιβεβαιώσει πόσες φορές σας έχω ρωτήσει - ορισμένες φορές και εκτός διαδικασίας για να είμαι ειλικρινής - για τις εκατόν είκοσι δόσεις, που έχουν ανάγκη οι φορολογούμενοι και οι ασφαλισμένοι, και πάντα η συζήτηση πήγαινε πίσω και πήγαινε πίσω. Από πότε; Από το 2017. Γιατί από το 2017; Γιατί τότε - τα εξήγησε ο κ. Κουτσούκος, δεν έχω χρόνο για να αναφερθώ και εγώ - τελείωσε η δική σας ρύθμιση. Πότε ξεκίνησε η δική σας ρύθμιση; Το 2015. Τι είχατε κάνει, όμως, ήδη; Είχατε πετάξει στα σκουπίδια, μιλώντας για «σεισάχθεια» τότε, τη ρύθμιση του 2014 και έρχεστε τώρα να πείτε «σας σώζουμε». [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, δώστε μου ένα λεπτό ακόμα. Πρώτα απ' όλα θυμάμαι τη ρύθμιση που έκανα εγώ το 2010 ως Υπουργός Εργασίας. Όταν κάνεις ρυθμίσεις για καθυστερημένες οφειλές και ληξιπρόθεσμα στην εφορία και στα ασφαλιστικά ταμεία, πρέπει να συνειδητοποιείς ότι η οικονομία σου δεν δουλεύει σωστά. Είχα πει απ' αυτό το Βήμα ότι εισηγούμαι την πρόταση ρύθμισης, και μακάρι να μπορούμε να δεσμευθούμε να μην επαναληφθεί. Γιατί υπάρχουν και αυτοί που πληρώνουν κανονικά τις υποχρεώσεις τους και η πολιτεία με αυτές τις ρυθμίσεις κάνει δυο μέτρα και δυο σταθμά και όλοι ξέρουμε - ειδικά ο Υφυπουργός το ξέρει λόγω και του δικηγορικού του επαγγέλματος - ότι πάρα πολλοί ελεύθεροι επαγγελματίες μπαίνουν στις ρυθμίσεις, για να πάρουν μια φορολογική ή εισφορολογική ενημερότητα και μετά ξαναπέφτουν στα ίδια προβλήματα. Το 2010, το 2011, το 2012, το 2014 δούλευαν οι ρυθμίσεις που έφταναν και τις τριακόσιες καθ' υπερβολήν. Σχηματικά μπορούσαν να φτάσουν και εκεί. Έρχεστε τώρα, δύο χρόνια καθυστερημένοι, να μας πείτε ότι παραμονές των εκλογών σας πήρε ο πόνος να δείτε τα ζητήματα αυτά και να δώσετε τη δυνατότητα δόσεων, που για τη συντριπτική πλειοψηφία δεν είναι εκατόν είκοσι. Για μία μικρή μειοψηφία με μικρές οφειλές είναι εκεί. Δεν είναι, λοιπόν, δυνατόν να μην έρχεστε συγκρατημένοι όταν μιλάτε για δόσεις. Όλοι πρέπει να μιλάμε συγκρατημένα, γιατί έχουμε κι αυτούς που τακτοποιούν τα θέματά τους κανονικά, και στην ουσία έχουμε δύο μέτρα και δύο σταθμά, που, όμως, είναι αναγκαία. Αφού δεν έχουμε μεγάλους ρυθμούς ανάπτυξης, δεν μπορεί να κάνεις αλλιώς. Πρέπει να βοηθήσεις και την αγορά και τους πολίτες. Είστε αργοπορημένοι όμως. Δεν είστε στα φορολογικά θέματα σοβαροί. Εμείς έχουμε σκεφτεί και ορισμένες διατάξεις να μην τις ψηφίσουμε, γιατί έχουν πάρα πολλές αδικίες. Και εν πάση περιπτώσει, κυρίες και κύριοι, έπρεπε αυτά να τα έχετε κάνει ως μέτρα διευκολύνσεων πάρα μα πάρα πολύ καιρό πριν. Τώρα, κλείνω. Έχω συνειδητοποιήσει πολύ καιρό πριν ότι όταν μιλάς στη Βουλή επί Κυβερνήσεως ΣΥΡΙΖΑ και ΑΝΕΛ, δεν πρέπει να υπολογίζεις ότι απευθύνεσαι σε πολιτικά κόμματα που θα σε σεβαστούν. Πολλές φορές από αυτά που έχουν γίνει μετά από ομιλίες μας, έχω καταλάβει ότι αυτός που σε ακούει είναι κάτι σαν Λάκι Λουτσιάνο, σαν Ντίλιγκερ. Προσπαθεί, δηλαδή, να δει μέσα από τις λέξεις, τι μπορεί να βρει να πει για να σε εκθέσει. Ο διάλογος είναι ψεύτικος. Αυτά τα οποία ακούγαμε τόσες μέρες και ακούμε και σήμερα εδώ, μια τροπολογία σας για τις επτά ημέρες εργασίας, θα έπρεπε να σας κάνουν λιγάκι να είστε προσεκτικοί για όσα λέτε τις προηγούμενες μέρες, για έναν διάλογο που προσπαθείτε…
Ωραία, βάλτε μία τελεία, κύριε Λοβέρδο, σας παρακαλώ.
Τελειώνω αμέσως, κύριε Πρόεδρε. Έχετε δίκιο. Κοιτάτε ποιος θα εκθέσει τον άλλον. Αυτό είναι το παιχνίδι σας αυτές τις μέρες, έντεκα μέρες προ των εκλογών. Σας καταγγέλλουμε και τους δύο. Όμως δεν είναι δυνατόν να πρέπει να προσέχεις τη διατύπωση, ειδικά όταν μιλάς στη Βουλή και προφορικά, ακόμα και του τελευταίου κόμματος, μην σε περιλάβει κάποια επιτελείο και σε κάνει κομμάτια. Εάν η τροπολογία σας λέει αυτό - που το λέει - , τότε απορώ γιατί ενώπιον του ελληνικού λαού…
Ποια τροπολογία;
Η τροπολογία αυτή. Δεν ήσασταν εδώ; Δεν ακούσατε τι ειπώθηκε;
Παρακαλώ.
Μίλησε και ο Υφυπουργός πριν από λίγο. Όταν κάνετε το ίδιο, πρέπει να είστε πάρα πολύ προσεκτικοί όταν απευθύνεστε στο εκλογικό Σώμα με τόσο ανοίκειο τρόπο με τέτοιους χαρακτηρισμούς και με τέτοια ψέματα και ο ένας και ο άλλος ενίοτε. Τώρα, κι αυτή είναι η τελευταία μου λέξη…
Από ώρα την περιμένουμε.
Η 26η Μαΐου είναι η μέρα της κρίσης. Είναι μέρα όχι δημοσκόπησης, είναι μέρα εκλογών. Στις 26 το βράδυ θα κάνει κάθε κόμμα τον απολογισμό του. Εσείς, όμως, είστε και Κυβέρνηση και αφού ο Πρωθυπουργός σας έχει θέσει θέμα εμπιστοσύνης, εμείς ως Κίνημα Αλλαγής στις 26 το βράδυ αν ενισχυθούμε - όπως περιμένουμε - , κι εσείς αν ηττηθείτε - όπως προκύπτει - , τότε την επόμενη μέρα εδώ στη Βουλή θα πρέπει να μας πείτε πώς θα σταθείτε. Πώς θα σταθείτε; Γιατί άνθρωπος πολιτικός, Πρόεδρος Κυβέρνησης, που λέει από αυτό το Βήμα ότι εκλαμβάνει την 26η του μηνός ως ψήφο εμπιστοσύνης, θα πρέπει να δει την επόμενη μέρα και ποιες είναι οι συνέπειες, αν η ψήφος είναι αρνητική που θα είναι. Ευχαριστώ.
Παρακαλώ. Θα εξαντλήσουμε τον κατάλογο απόψε, γι' αυτό αν μπορείτε - ξέρετε, τώρα σεβαστείτε τους χρόνους. Τώρα θα μιλήσει για ένα λεπτό ο κ. Πετρόπουλος, μετά ο κ. Χρήστος Μπγιάλας και θα συνεχίσουμε κανονικά απρόσκοπτα στον κατάλογο των ομιλητών.
Κύριε Πρόεδρε, δεν θα υπεισέλθω σε όσα ακούστηκαν. Δεν υπάρχει κανένας λόγος. Βεβαίως είναι πολύ σοβαρά και θα μπορούσα να τα αντικρούσω ένα προς ένα. Ήθελα απλώς, το θεωρώ χρέος απέναντι στις γυναίκες του Συλλόγου «ΑΞΙΑ» που ήρθαν και παρακολουθούν από τα θεωρεία, να τις καλωσορίσω και να μοιραστώ και εγώ μαζί τους τη χαρά ενός μεγάλου αγώνα, που κράτησε πραγματικά και ήθος και εντιμότητα και απέδειξε ότι μαζί καταφέραμε να κάνουμε κάτι το οποίο φαινόταν αδύνατο, όταν ξεκινούσαμε την πρώτη μας συνάντηση. Σας ευχαριστώ, πραγματικά.
Πάντως, κύριε Υπουργέ, δεν είθισται να απευθυνόμαστε στα θεωρεία! Δεν κάνετε ασυνήθιστα, κάνετε απαράδεκτα πράγματα.
Παρακαλώ, κύριε Δένδια.
Διάλογο με τα θεωρεία δεν κάνει η Αίθουσα. Είναι η δεύτερη φορά που το κάνει.
Κύριε Δένδια, παρακαλώ.
Κύριε Πρόεδρε, ο ΣΥΡΙΖΑ δεν έχει καλή σχέση με την κοινοβουλευτική τάξη. Σιγά - σιγά…
Ωραία, σύμφωνοι.
Κύριε Πρόεδρε;
Τι θέλετε, κύριε Λοβέρδο;
Κύριε Πρόεδρε, εγώ θεώρησα ότι έχει γίνει μια συζήτηση - χθες μας κατήγγειλε και η Χρυσή Αυγή εμάς - για το θέμα που σχετίζεται με τις χήρες. Επειδή είστε μάρτυρας, εσείς ο ίδιος προσωπικά, των πόσων προσπαθειών έχουμε κάνει όταν ήμασταν κυβέρνηση να μην περάσει τέτοια διάταξη. Από τη στιγμή που την πέρασαν τούτοι εδώ, πόσες προσπάθειες έκανε η κ. Γεννηματά να την πάρουμε πίσω. Δεν θα μας κάνουνε τώρα και μαθήματα εδώ ούτε θα απευθύνονται με τρόπο πονηρό, τάχα μου ότι έκαναν κάτι. Λάθος τους διόρθωσαν εγκληματικό τους λάθος!
Ωραία. Προχωρούμε. Ο Βουλευτής του ΣΥΡΙΖΑ κ. Μπγιάλας έχει τον λόγο. Παρακαλώ, ελάτε.
Κύριε Πρόεδρε, αυτή η διαδικασία, πραγματικά, μερικές φορές γίνεται εκνευριστική. Και εξανίσταμαι, γιατί ο καθένας παρεμβαίνει, παίρνει τον λόγο, δεν υπάρχει μία σειρά, δεν υπάρχει μία διάταξη, και από την άλλη πλευρά από αυτό το Βήμα ακούμε για συμπεριφορές εδώ μέσα. Ειλικρινά, κύριοι της Αντιπολίτευσης, οι συμπεριφορές που διδάσκετε εσείς εδώ μέσα είναι τέτοιες, που και οι χαρακτηρισμοί τους είναι απαράδεκτοι και οι τρόποι λειτουργίας, αφού θεωρείτε ότι αυτός ο χώρος είναι το σπίτι σας. Αυτό θεωρείτε. Όχι μόνο σεβασμό δεν δείχνετε στον ναό της δημοκρατίας, αλλά η συμπεριφορά σας είναι λες και είστε στο σαλόνι σας. Δεν είναι έτσι τα πράγματα. Κύριες και κύριοι συνάδελφοι, ειδικά της Αντιπολίτευσης, πού ζούσατε τα προηγούμενα χρόνια, τις προηγούμενης δεκαετίες; Πού βρισκόσασταν; Σε άλλον πλανήτη, σε άλλο σύμπαν και μας αναφέρετε αυτά που μας λέτε εδώ μέσα; Το ότι ζούσατε σε άλλο παράλληλο σύμπαν, όμως, σας το υπέδειξε ο λαός, γιατί είστε στην Αντιπολίτευση. Παρ' όλα αυτά τέσσερα χρόνια μετά που είστε στην Αντιπολίτευση, παραμένετε να ζείτε σε ένα άλλο σύμπαν. Γιατί τι είναι αυτά που μας λέτε εδώ μέσα; Τι είναι αυτά που ακούμε σήμερα σε ένα νομοσχέδιο, το οποίο είναι κοινά αποδεκτό από τη συντριπτική πλειοψηφία του λαού; Είναι θετικό σε όλα του. Το είπαν και όλοι οι φορείς στις επιτροπές. Κι όμως, τι βλέπουμε εδώ; Βλέπουμε μια νευρικότητα. Έχετε χάσει την ψυχραιμία σας. Δεν μιλάτε καθόλου για το νομοσχέδιο. Ελάχιστα αναφέρεστε. Και πού αναφέρεστε; Κάνετε μια αγωνιώδη προσπάθεια και μας λέτε ότι εμείς παραπληροφορούμε. Για να κάνετε τι; Για να ανατρέψετε την κουβέντα, να την πάτε αλλού και να μας αποδείξετε τι; Λέτε ότι εμείς παραπληροφορούμε, γιατί λέει ο Αρχηγός της Αξιωματικής Αντιπολίτευσης δεν εννοούσε το επταήμερο, εννοούσε κάτι άλλο. Και έρχομαι εγώ και να αναρωτιέμαι: Όταν είπε για τις κοινωνικές ανισότητες ότι είναι στη φύση του ανθρώπου, κάτι άλλο εννοούσε; Μήπως το ίδιο συνέβαινε και εννοούσε κάτι άλλο όταν αναφερόταν σε ελαστικές μορφές εργασίας; Όντως κάτι άλλο εννοούσε πάλι για το οκτάωρο, ότι είναι ξεπερασμένο; Κάτι άλλο εννοούσε και για το επταήμερο; Όπως και κάτι άλλο εννοούσε σήμερα που είπε να δώσουμε διοικήσεις μεγάλων κρατικών νοσοκομείων σε ιδιώτες να τα διαχειριστούν; Κυρίες και κύριοι συνάδελφοι, εννοεί αυτά τα οποία πιστεύει. Όμως δεν τολμάτε στον αντιπολιτευτικό σας λόγο, αλλά και σαν πρόταση που θέλετε αύριο να πάρετε τη θετική ψήφο των πολιτών για να κυβερνήσετε, δεν τολμάτε να πείτε το πρόγραμμά σας. Το λέτε και αποσπασματικά και μόλις βγαίνει ένας γενικός θόρυβος, μας λέτε «τα παραποιείτε εσείς», «τα παραποιεί ο ΣΥΡΙΖΑ», «τα παραποιούν διάφοροι». Η πραγματικότητα αυτή είναι. Ένα ακροφιλελεύθερο, στεγνό πρόγραμμα το οποίο τα θέλει όλα στους ιδιώτες και κανένα κοινωνικό κράτος, καμμία προστασία των αδυνάτων στο έλεος των ανθρώπων που μπορούν να κουμαντάρουν αυτόν τον τόπο. Ακούσαμε για τις ρυθμίσεις τις οποίες έρχονται σε αυτό το νομοσχέδιο πολλά. Ακούσαμε ότι απέτυχαν. Αυτό το νομοσχέδιο έχει τέσσερα κεντρικά σημεία που θα τα αναφέρω. Αναφέρεται σε ρυθμίσεις στα ασφαλιστικά ταμεία. Όλες οι ρυθμίσεις 100% είναι όχι μόνο στη θετική κατεύθυνση αλλά δίνουν τεράστια ανάσα σε όλους τους οφειλέτες στα ασφαλιστικά ταμεία. Είναι μία ρύθμιση για την οποία κανείς δεν μπορούσε να φανταστεί ότι θα έχει και την περικοπή των ασφαλιστικών εισφορών αλλά και τη μεγάλη περικοπή των προσαυξήσεων. Το δεύτερο κομμάτι έχει ρυθμίσεις για την εφορία, όπου υπήρχε ένα ζήτημα όσον αφορά τις νομικές οντότητες, τις οντότητες ΟΕ, ΕΕ και ΕΠΕ - ΑΕ. Γίνεται μία νομοτεχνική διόρθωση είκοσι τεσσάρων δόσεων. Πιστεύω ότι θα μπορούσε να πάει και παραπάνω αλλά είναι προς τη θετική κατεύθυνση. Συμπεριλαμβάνει, όμως, όλες τις ατομικές επιχειρήσεις και όλους τους φορολογούμενους στη ρύθμιση για έως εκατόν είκοσι δόσεις. Και έχουμε και το τρίτο τμήμα του νομοσχεδίου, που είναι οι ρυθμίσεις για τους δήμους. Μέσα στο νομοσχέδιο ήρθαν και μερικές τροπολογίες. Θα αναφέρω τις δύο βασικές που είναι ο ΦΠΑ στην εστίαση και στα τρόφιμα που πάει από 24% στο 13%. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα χρειαστώ ένα λεπτό, κύριε Πρόεδρε. Θα ήθελα να κάνω μία επισήμανση προς το Υπουργείο για αυτή τη διάταξη. Θα πρέπει άμεσα, από τη Δευτέρα που θα εφαρμοστεί το μέτρο, να υπάρξουν και έλεγχοι για να περάσουν οι μειώσεις στις τιμές, ώστε να μη βρούμε κάποιους να λένε «Τι καλά! Εις υγείαν των κορόιδων!». Υπάρχει και η άλλη τροπολογία που αναφέρεται στη δέκατη τρίτη σύνταξη, όπως ονομάζεται. Προσπαθείτε, όμως, από χθες και σήμερα να μας αποδείξετε ότι δεν είναι δέκατη τρίτη σύνταξη αλλά ένα επίδομα. Είναι νόμος, ο οποίος δεν έχει ημερομηνία λήξης, Άρα δεν είναι εφάπαξ, είναι συνεχόμενος. Θα ήθελα να πω και κάτι ακόμη. Πριν το 2010 πριν τη χρεοκοπία της χώρας την οποία εσείς φέρατε - και να μη λέτε «κρίση», χρεοκοπία ήταν, τη χρεοκοπήσατε - είχαμε δώδεκα μισθούς, δώδεκα συντάξεις. Είχαμε ακόμη δώρο Πάσχα, επίδομα αδείας, δώρο Χριστουγέννων. Αυτές είναι οι νομικές ονομασίες του δέκατου τρίτου και δέκατου τέταρτου μισθού ή σύνταξης, όπως αναφερόμαστε. Επρόκειτο για επίδομα αδείας, δώρο Χριστουγέννων και δώρο Πάσχα. Ερχόμαστε με τον ν.3847/2010- μήπως θυμάστε και ποιος κυβερνούσε; - και έχουμε με ένα άρθρο επανακαθορισμό των επιδομάτων Χριστουγέννων, Πάσχα και αδείας. Το δώρο Χριστουγέννων πήγε στα 400 ευρώ, στα 200 ευρώ του Πάσχα και στα 200 ευρώ το επίδομα αδείας. Και έρχεται μετά και ο ν.4093/2012. Μήπως θυμάστε, κύριοι, ποιοι κυβερνούσαν; Ο νόμος αυτός έλεγε ότι τα επιδόματα των εορτών, Χριστουγέννων, Πάσχα και το επίδομα αδείας, καταργούνται. Τι μας λέτε; Αυτές τις μειώσεις και αυτή την κατάργηση ερχόμαστε εμείς και δίνουμε σήμερα. Κι εσείς έρχεστε και μας κατηγορείτε, διότι δίνουμε τη δέκατη τρίτη σύνταξη, το επίδομα του Πάσχα μαζί με το επίδομα του καλοκαιριού για τις μικρές συντάξεις εξ ολοκλήρου. Για τα υπόλοιπα αφήστε να δούμε τι θα γίνει μέχρι το τέλος του χρόνου.
Κύριε συνάδελφε, παρακαλώ, ολοκληρώστε.
Ήθελα να τα πω αυτά για την αποκατάσταση της αλήθειας και για να μην αφήνουμε καμμία αμφιβολία για το τι συμβαίνει. Το θέμα είναι ότι δύο μέρες κραυγάζετε και δεν μιλάτε για την ταμπακιέρα, για το νομοσχέδιο, αλλά αύριο θα το ψηφίσετε. Αφού θα το ψηφίσετε, κύριοι, δεν μπορεί να λέει ο Αντιπρόεδρος σας και από εδώ και σε κανάλι: «Εμείς θα το καταργήσουμε. Δεν το δεχόμαστε». Δεν μπορεί χθες βράδυ ο κ. Βορίδης, ο Κοινοβουλευτικός Εκπρόσωπος, να λέει στην ΕΡΤ1 ότι ήταν στη σύσκεψη και είπε: «αφού το ψηφίζουμε, το σεβόμαστε και θα το συνεχίζουμε» και σήμερα να λέει άλλα πράγματα. Ξεκαθαρίστε τι θα κάνετε και μην κοροϊδεύετε τον κόσμο! Κυρίες και κύριοι συνάδελφοι, ο πανικός που σας πιάνει, είναι διότι βλέπετε καθημερινά στον κόσμο ότι οι πολίτες βλέπουν θετικά τα μέτρα. Και δεν είναι μόνο αυτό. Είναι και το γεγονός ότι γίνεται πραγματικότητα η ελπίδα που είχαν ότι βγαίνοντας από τα μνημόνια θα δουν και μία άσπρη μέρα. Την βλέπουν την άσπρη μέρα με την Κυβέρνηση του ΣΥΡΙΖΑ. Και επειδή φοβάστε ότι στις 26 Μαΐου τα μαντάτα θα είναι άσχημα για εσάς - και θα δούμε τι θα κάνετε εσωτερικά στο κόμμα σας με τον Αρχηγό σας - για αυτό και εμφανίζεστε με αυτή τη νευρικότητα εδώ και με αυτές τις απειλές. Ευχαριστώ.
Κι εγώ ευχαριστώ. Τον λόγο έχει η Βουλευτής της Νέας Δημοκρατίας κ. Μαρία Αντωνίου.
Ευχαριστώ, κύριε Πρόεδρε. Κυρίες και κύριοι συνάδελφοι, βρισκόμαστε σήμερα με το νομοσχέδιο που συζητάμε στην κατά Τσίπρα εκδοχή του «Τσοβόλα, δώστα όλα», του τελευταίου μεγάλου κόλπου του Πρωθυπουργού στην προσπάθεια που κάνει να εξαπατήσει για ακόμα μία φορά τις Ελληνίδες και τους Έλληνες και να μετριάσει όσο μπορεί τη βέβαιη ήττα στις επερχόμενες εκλογές. Είναι μία Κυβέρνηση και ένας Πρωθυπουργός που αφού επί τέσσερα χρόνια φορολόγησαν άγρια όλους τους Έλληνες, έρχονται ουσιαστικά σήμερα να χρηματοδοτήσουν την προεκλογική τους εκστρατεία, με φόρους που συγκέντρωσαν από αυτούς. Είναι ένας Πρωθυπουργός που, αφού θεώρησε τους εκατό νεκρούς στο Μάτι ασήμαντη λεπτομέρεια της ιστορίας, αποφάσισε να ξεκουραστεί σε κότερα της ελίτ που καταγγέλλει, μακριά από τα αδιάκριτα βλέμματα των απλών ανθρώπων που συνεχίζει να εξαπατά. Είναι ένας Πρωθυπουργός αγκαλιά με τον Πολάκη που έρχεται σήμερα να μοιράσει επιδόματα έξω από τα εκλογικά κέντρα. Πρόκειται για μια Κυβέρνηση σε αποδρομή, που τέσσερα χρόνια τώρα δεν προχώρησε ούτε σε μία ενέργεια που να ενισχύσει την ανάπτυξη σε όφελος των πολλών, και που έρχεται σήμερα να θέσει το δίλημμα «ή με τις ελίτ ή με τους πολλούς». Ο ΣΥΡΙΖΑ, δηλαδή εσείς, κύριοι συνάδελφοι, θέτετε σήμερα στην Ελλάδα το ίδιο δίλημμα που θέτει η ακροδεξιά σε όλη την Ευρώπη; Σας ενώνει, άλλωστε, το μίσος σας για τη φιλελεύθερη δημοκρατία και τους θεσμούς της. Και ποιος θέτει το δίλημμα; Το θέτει μια Κυβέρνηση που υπήρξε σχεδόν «Φιλιππινέζα» των ολιγαρχών Ελλήνων και ξένων. Αν και ο ίδιος ο Τσίπρας έχει απαντήσει νομίζω στο δίλημμα. Προτιμάει τις θαλαμηγούς, τα πούρα και τη γλυκιά ζωή. Η Κυβέρνηση, λοιπόν, ΣΥΡΙΖΑ μέσα σε τέσσερα χρόνια διέλυσε τη μεσαία τάξη, γονάτισε τους ελεύθερους επαγγελματίες και επιχειρήσεις με την υπερφορολόγηση και τις εξοντωτικές ασφαλιστικές εισφορές και αφαίμαξε τους συνταξιούχους. Σπάσατε όλα τα ρεκόρ. Είχαμε είκοσι επτά νέους φόρους και δεκαεπτά μειώσεις συντάξεων και αυξήσεις εισφορών. Αυτή η ίδια Κυβέρνηση, λοιπόν, έρχεται σήμερα, δώδεκα μέρες πριν τις εκλογές, με ύφος χιλίων Πολάκηδων να επιστρέψει ένα πολύ μικρό μέρος των όσων στοίχισαν στους Έλληνες πολίτες τα πέντε χρόνια της καταστροφικής διακυβέρνησης της. Αφαιμάξατε του συνταξιούχους με μειώσεις συντάξεων κύριων και επικουρικών. Στερήσατε από τους χαμηλοσυνταξιούχους πάνω από 1 δισεκατομμύριο, κύριε Πετρόπουλε, από το ΕΚΑΣ. Ή κάνω λάθος; Δεν είναι εδώ ο κ. Πετρόπουλος. Είναι η κ. Αχτσιόγλου αλλά δεν ακούει. Τους στερήσατε πάνω από 750 εκατομμύρια με την εισφορά υγείας. Και τώρα επιστρέφετε τα 800 εκατομμύρια προεκλογικά. Πάλι καλά που δεν τα μοιράζουν οι εκλογικοί σας αντιπρόσωποι του ΣΥΡΙΖΑ σε φακέλους έξω από τις κάλπες μαζί με τα ψηφοδέλτια.
Έτσι το κάνατε εσείς!
Λέω σε εσάς που μιλάτε ότι διακόσιοι πενήντα χιλιάδες συμπολίτες μας δεν έχουν πάρει ακόμα τη σύνταξη. Τι έχετε να μας απαντήσετε για αυτό; Ενώ οι νέες συντάξεις με τον νέο νόμο Κατρούγκαλου είναι μειωμένες κατά 40% σε σύγκριση με τις συντάξεις των παλαιών συνταξιούχων. Εσείς αυξήσατε τον ΦΠΑ στην εστίαση από το 13% στο 24%. Αφαιμάξατε τους Έλληνες πολίτες με πάνω από 2 δισεκατομμύρια ευρώ και τώρα το επαναφέρετε στο 13%, αφήνοντας μάλιστα έξω το πιο σημαντικό κομμάτι τα αναψυκτικά και τους καφέδες. Πάμε τώρα στο αφορολόγητο. Προεκλογικά δεσμευόσασταν ότι θα το αυξήσετε στα 12.000 ευρώ. Όχι μόνο δεν το κάνατε, αλλά αντιθέτως ψηφίσατε δύο μειώσεις αφορολόγητου, χωρίς να παραιτηθεί, όπως είχε δεσμευθεί, ο αρμόδιος Υπουργός. Προφανώς η λέξη «δέσμευση» είναι άγνωστη λέξη για εσάς. Απομένει, λοιπόν, αγαπητοί συνάδελφοι, σήμερα να επιβεβαιώσετε κι εδώ το μέγεθος της υποκρισίας σας. Αν δεν ψηφίσετε την τροπολογία μας για τη μη εφαρμογή της μείωσης του αφορολόγητου, θα στερήσετε μία σύνταξη από όλους τους συνταξιούχους κι ένα μηνιάτικο από τους χαμηλόμισθους, οι οποίοι μέχρι σήμερα δεν πλήρωναν καθόλου φόρο. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Θα μου δώσετε κι εμένα ένα λεπτό, κύριε Πρόεδρε. Ευχαριστώ. Για παράδειγμα όσοι αμείβονται με τον κατώτατο μισθό, σε λίγους μήνες, με τη δική σας μείωση του αφορολογήτου, θα δουν να εξαφανίζεται όση αύξηση πήραν φέτος. Θα χάσουν τα 279 ευρώ. Αντίστοιχα χαμηλοσυνταξιούχος με 750 ευρώ το μήνα σύνταξη χάνει 442 ευρώ και χαμηλόμισθος των 800 ευρώ χάνει 462 ευρώ. Αυτά, λοιπόν, σημαίνει η μείωση του αφορολόγητου στα 5.600 ευρώ που έχετε νομοθετήσει. Δεν τελείωσαν τα μνημόνια; Γιατί δεν την ψηφίζετε την τροπολογία μας; Ως προς την πολυδιαφημιζόμενη ρύθμιση των εκατόν είκοσι δόσεων, την οποία περίμενε ο ελληνικός λαός, αφού αυξήσατε το ιδιωτικό χρέος από τα 85 δισεκατομμύρια και το πήγατε στα 140, φέρνετε μια ρύθμιση που ξεχειλίζει από ιδεοληψία και ψηφοθηρία. Φέρνετε εκατόν είκοσι δόσεις για τα φυσικά πρόσωπα, που στην πραγματικότητα βέβαια θα είναι γύρω στις εξήντα με εβδομήντα, και μόλις δεκαοκτώ που τώρα τις κάνατε είκοσι τέσσερις για τις επιχειρήσεις. Γιατί όχι εκατόν είκοσι για τις επιχειρήσεις; Να σας απαντήσω; Οι επιχειρήσεις δεν ψηφίζουν. Πρόκειται για ωμή κοροϊδία.
Παρακαλώ, κυρία Αντωνίου, ολοκληρώστε.
Όλοι οι συνάδελφοι μίλησαν παραπάνω. Θα μου δώσετε ένα λεπτό ακόμα. Τελειώνω, κύριε Πρόεδρε. Πρόκειται, λοιπόν, για μια ωμή κοροϊδία, καθώς είναι γνωστό ότι οι περισσότερες επιχειρήσεις είναι κόκκινες από χρέη και βρίσκονται ήδη ενταγμένες σε πάγιες ρυθμίσεις οφειλών δώδεκα δόσεων. Μιλάμε, δηλαδή, για επιπλέον δώδεκα δόσεις. Και φυσικά δεν υπάρχει καμμία μέριμνα, καμμία πρόβλεψη για τους συνεπείς φορολογούμενους και τους συνεπείς ασφαλιστικά. Αλλά δεν θα μπορούσα να περιμένω κάτι καλύτερο που σας. Όλοι εσείς χτίσατε πολιτικές καριέρες στο κίνημα του «Δεν πληρώνω». Κλείνοντας, η Νέα Δημοκρατία αντιλαμβάνεται καθημερινά στην επαφή και στις συνομιλίες με τους πολίτες και τον ελληνικό λαό, γιατί μπορεί και συνομιλεί με τον ελληνικό λαό, τη μεγάλη καταστροφή που έχετε επιφέρει και ότι ακόμη και αυτά τα ψίχουλα που σήμερα ψηφίζουμε, έχουν γίνει απαραίτητα. Και γι' αυτό θα ψηφίσουμε τα συγκεκριμένα μέτρα. Οι Έλληνες πολίτες, όμως, δεν είναι ιθαγενείς για να τους μοιράζετε χάντρες και καθρεφτάκια πέντε μέρες πριν τις εκλογές. Οι Έλληνες πολίτες δεν πάσχουν από λήθη. Θυμούνται καλά και έχουν πλήρη γνώση της απόλυτης καταστροφής από επιφέρατε σε κάθε τομέα της ελληνικής κοινωνίας. Θα το καταλάβετε εξάλλου κι εσείς σε λιγότερο από δύο εβδομάδες. Οι Έλληνες πολίτες θα σας το πουν λιανά. Ξέρουν ότι από τη δική τους υπερφορολόγηση, έρχεστε εσείς τώρα να κάνετε το γνωστό «με ξένα κόλλυβα μνημόσυνο». Και την Κυριακή 26 Μαΐου ο ελληνικός λαός θα σας κάνει το «μνημόσυνο» και θα σας δείξει την πόρτα της εξόδου, φωνάζοντας «Φτάνει! Ως εδώ!»
Ευχαριστώ. Ο επόμενος ομιλητής είναι ο κ. Δήμας, Βουλευτής της Νέας Δημοκρατίας. Κύριε Δήμα, κάνω παράκληση να τηρήσετε τον χρόνο για να μιλήσουν όλοι απόψε.
Ευχαριστώ, κύριε Πρόεδρε. Στην πεντάλεπτη ομιλία μου θα επικεντρωθώ σε δύο κύρια ζητήματα που νομίζω ότι αφορούν το σύνολο της κοινωνίας. Το πρώτο έχει να κάνει με το ιδιωτικό χρέος, το δεύτερο με το διαθέσιμο εισόδημα. Πάμε πρώτα στο ιδιωτικό χρέος. Το ιδιωτικό χρέος επί ημερών Κυβερνήσεων Τσίπρα έχει φτάσει να υπερβαίνει τα 104,3 δισεκατομμύρια ευρώ. Το δυστύχημα είναι ότι πάνω από το 40% έχει δημιουργηθεί επί των δικών σας ημερών. Σε μόλις τεσσεράμισι χρόνια έχετε καταφέρει με την πολιτική της υπερφορολόγησης να δημιουργήσετε πάνω από το 40% των ληξιπρόθεσμων οφειλών των ιδιωτών προς την εφορία. Έχουμε φτάσει στο σημείο να έχουμε πάνω από τέσσερα εκατομμύρια οφειλέτες προς την εφορία, εκ των οποίων - ακούστε - πάνω από 2,2 εκατομμύρια οφειλέτες οφείλουν ποσά μέχρι των 500 ευρώ. Είναι πραγματικά λυπηρό, αλλά είναι ένα επίτευγμα της δικής σας Κυβέρνησης. Καταθέτω μάλιστα στα Πρακτικά και το έγγραφο που αποδεικνύει τα λεγόμενά μου. [[Στο σημείο αυτό ο Βουλευτής της Νέας Δημοκρατίας κ. Χρίστος Δήμας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Το δεύτερο ζήτημα, όσον αφορά το ιδιωτικό χρέος, έχει να κάνει με τις εισφορές που οφείλονται στα ασφαλιστικά ταμεία, όπου οι ληξιπρόθεσμες οφειλές στα ασφαλιστικά ταμεία έχουν φτάσει να υπερβαίνουν τα 35,3 δισεκατομμύρια και σχεδόν ενάμισι εκατομμύριο συμπολίτες μας χρωστούν στα ασφαλιστικά ταμεία. Σκεφτείτε ότι μόνο από το 2018 στο 2019 έχουν προστεθεί πάνω από 3,8 δισεκατομμύρια οφειλών και πάνω από διακόσιες πέντε χιλιάδες οφειλέτες ασφαλιστικών εισφορών. Επιτρέψτε μου να καταθέσω στα Πρακτικά και τις οφειλές στα ασφαλιστικά ταμεία. [[Στο σημείο αυτό ο Βουλευτής της Νέας Δημοκρατίας κ. Χρίστος Δήμας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Το τρίτο ζητούμενο, όσον αφορά το ιδιωτικό χρέος, έχει να κάνει με τα μη εξυπηρετούμενα δάνεια. Τα μη εξυπηρετούμενα δάνεια, πάλι επί δικών σας ημερών, έχουνε φτάσει στα 81,8 δισεκατομμύρια ευρώ, όπου περίπου το 45% των δανείων είναι μη εξυπηρετούμενα δάνεια. Αντιλαμβάνεστε ότι υπάρχει ένα εκρηκτικό μείγμα όπου το ιδιωτικό χρέος φτάνει να είναι στα 221,5 δισεκατομμύρια και δυστυχώς όλο αυτό είναι επίτευγμα της δικής σας πολιτικής. Φέρνετε μία ρύθμιση για τις εκατόν είκοσι δόσεις την οποία, εάν ήσασταν υπεύθυνη Κυβέρνηση, θα έπρεπε να την είχατε φέρει στους πρώτους μήνες της διακυβέρνησής σας. Δυστυχώς είναι πολύ λίγα και σε λάθος χρονική εποχή. Εάν θέλατε, πράγματι, να αντιμετωπίσετε το ιδιωτικό χρέος, θα το είχατε κάνει πολύ νωρίτερα, με αποτέλεσμα να μη χρεώσετε με την πολιτική σας το σύνολο της ελληνικής κοινωνίας. Καταθέτω στα Πρακτικά και τα στοιχεία για τις οφειλές προς τις τράπεζες. [[Στο σημείο αυτό ο Βουλευτής της Νέας Δημοκρατίας κ. Χρίστος Δήμας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Πάμε τώρα στο δεύτερο κομμάτι. Το δεύτερο κομμάτι είναι το διαθέσιμο εισόδημα των πολιτών. Θέλω να σας πω ότι η μόνη χρονιά, τα τελευταία έξι χρόνια, που είχαμε αύξηση του διαθέσιμου εισοδήματος των πολιτών, ήταν μεταξύ του 2013 και του 2014. Ήταν τότε που η κυβέρνηση με κορμό τη Νέα Δημοκρατία και με Πρωθυπουργό τον Αντώνη Σαμαρά, είχε μειώσει και τον ΦΠΑ στην εστίαση από το 23% στο 13%, το οποίο θα κάνετε τώρα μετά από πέντε χρόνια. Είχε μειώσει και τις ασφαλιστικές και εργοδοτικές εισφορές κατά 5%. Είχε μειώσει τον φόρο αλληλεγγύης κατά 30%, τον φόρο στο πετρέλαιο θέρμανσης και είχε θεσπίσει και άλλες φορολογικές ελαφρύνσεις. Έχουμε φτάσει στο σημείο, όμως, με τη δική σας πολιτική εννιά στα δέκα νοικοκυριά να μην έχουν τη δυνατότητα να αποταμιεύσουν τον επόμενο χρόνο ούτε 1 ευρώ, ένα στα δύο νοικοκυριά να έχουν ως κύρια πηγή εισοδήματος την σύνταξη, σε ένα στα δύο νοικοκυριά το μηνιαίο εισόδημά τους να επαρκεί μόνο για δεκαεννέα ημέρες τον μήνα και ένα στα δύο νοικοκυριά να έχουν αναβάλει ή να έχουν καθυστερήσει να λάβουν ιατρικές συμβουλές για θεραπεία λόγω οικονομικών λόγων. Καταθέτω στα Πρακτικά την έκθεση της ΓΣΕΒΕΕ που δείχνει αυτά τα στοιχεία. [[Στο σημείο αυτό ο Βουλευτής της Νέας Δημοκρατίας κ. Χρίστος Δήμας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Κλείνοντας την ομιλία μου, το ερώτημα είναι: Ποια Ελλάδα οραματίζεστε; Νομίζω ότι αυτό το ερώτημα το απαντάνε οι Έλληνες πολίτες στην καθημερινότητά τους, όπου η σοβιετικού τύπου οικονομία που έχετε οικοδομήσει δεν λειτουργεί και δεν οδηγεί στο απαιτούμενο αποτέλεσμα. Δυστυχώς έχετε ποινικοποιήσει το επιχειρείν και την κερδοφορία και σας καλώ να το αποποινικοποιήσετε. Δεν μπορούμε να στηριζόμαστε σε επιδόματα. Αυτό το οποίο χρειάζεται η ελληνική οικονομία είναι κίνητρα για επενδύσεις και νέες βιώσιμες θέσεις εργασίας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Είκοσι δευτερόλεπτα θέλω, κύριε Πρόεδρε. Δυστυχώς φέρνετε τώρα την λεγόμενη δέκατη τρίτη σύνταξη, ένα κουτσουρεμένο προεκλογικό επίδομα. Εγώ θα σας ρωτήσω: Άμα είναι δέκατη τρίτη σύνταξη, γιατί δεν είναι ολόκληρη; Θα μπορούσε κανείς να πάει να αγοράσει μισό ζευγάρι παπούτσια ή μισό βιβλίο; Με τον ίδιο τρόπο δεν μπορείτε να δώσετε και μισή σύνταξη. Το μόνο που κάνετε είναι, λόγω των ευρωεκλογών, να προσπαθείτε να δώσετε ένα επιπλέον εκλογικό επίδομα. Κοροϊδεύετε τους Έλληνες πολίτες για πέντε χρόνια. Δεν θα τους κοροϊδεύετε, όμως, για πολύ καιρό ακόμα.
Ευχαριστώ. Προχωρούμε με την επόμενη ομιλήτρια που είναι η κ. Αραμπατζή, Βουλευτής της Νέας Δημοκρατίας.
Έχετε αλλάξει τον κατάλογο;
Εγώ, κύριε Λάππα, παρέλαβα αυτόν τον κατάλογο. Δεν τον διαμόρφωσα.
Ποια είναι τα επόμενα ονόματα;
Τα επόμενα τρία ονόματα είναι ο κ. Λάππας, ο κ. Σκουρολιάκος και η κ. Ράπτη. Παρακαλώ, κυρία Αραμπατζή, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, είναι η πρώτη φορά που μια Κυβέρνηση έρχεται δεκατρείς μέρες πριν από τις ευρωεκλογές να ψηφίσει μέτρα προεκλογικής ανακούφισης, όχι του λαού, αλλά δικής της. Ναι, κυρίες και κύριοι του ΣΥΡΙΖΑ, ψηφίζετε το προεκλογικό σας αφήγημα, αυτά που θα λέτε στα καφενεία σε λίγες μέρες, με την ελπίδα να γυρίσετε ελάχιστα έστω το αρνητικό κλίμα εναντίον σας. Σίγουρα δεν σας έπιασε ο πόνος για τους πολλούς. Τον δικό σας πόνο και τη δική σας μεγάλη ήττα που έρχεται, προσπαθείτε να μειώσετε με τα μέτρα που φέρνετε, εμπαίζοντας βέβαια και υποτιμώντας βάναυσα τους πολίτες. Στην κορυφή, βεβαίως, όλης αυτής της έξαρσης προεκλογικής παροχολογίας βρίσκεται η περίφημη δέκατη τρίτη σύνταξη α λα ΣΥΡΙΖΑ. Προφανώς θυμηθήκατε το απίστευτο ομολογουμένως ταλέντο σας στα βαφτίσια και με θράσος βαφτίζετε ένα καθαρά προεκλογικό επίδομα στους συνταξιούχους ως δέκατη τρίτη σύνταξη, που θα τη χορηγήσετε πότε, κυρίες και κύριοι του ΣΥΡΙΖΑ; Μα όλως τυχαίως μόλις έξι μέρες πριν από τις ευρωεκλογές. Στις 20 πληρώνουμε, στις 26 ψηφίζουμε. Και είναι τέτοιος ο εμπαιγμός σας, που επιστρέφετε 800 εκατομμύρια ευρώ, ενώ το κόστος μιας πραγματικής δέκατης τρίτης σύνταξης ανέρχεται στα 2,2 δισεκατομμύρια ευρώ, τη στιγμή που επί τέσσερα συναπτά έτη έχετε αφαιμάξει 3 δισεκατομμύρια ευρώ από τη σύνταξή τους -750 εκατομμύρια ευρώ κατ' έτος, 2% από την περικοπή στις κύριες και 6% από τις επικουρικές - , χωρίς, βεβαίως, να ξεχνά κανείς το όνειδος μιας δήθεν αριστερής, μιας δήθεν ευαίσθητης Κυβέρνησης, το όνειδος, βεβαίως, της κατάργησης του ΕΚΑΣ από τους χαμηλοσυνταξιούχους ύψους 1 δισεκατομμυρίου ευρώ, την πατρότητα του οποίου έχετε εσείς, κύριε Υφυπουργέ, κύριε Πετρόπουλε, παρά τα ψέματα και τη διγλωσσία που χρησιμοποιήσατε πριν από λίγο εδώ στο Βήμα της Βουλής. Απέναντι, λοιπόν, σε αυτή τη στυγνή επίθεση λεηλασίας κατά των συντάξεων, κατανοούμε απολύτως ότι κάθε ευρώ που επιστρέφεται πίσω είναι πολύτιμο, γι' αυτό ως κόμμα ευθύνης, σε αντίθεση με εσάς που καταψηφίζατε ό,τι θετικό νομοθετούσαμε, θα ψηφίσουμε τη χορήγηση αυτού του επιδόματος. Την ίδια ώρα, όμως, έχουμε την υποχρέωση να πούμε στους πολίτες την αλήθεια και να αποκαλύψουμε το πραγματικό όνομα πίσω από τα συριζαίικα βαφτίσια. Και το όνομα αυτού «προεκλογικό επίδομα εκλογών» και όχι δέκατη τρίτη σύνταξη. Και αν ο τρόπος που γινόταν ήταν κλασικά με τον παλιό ταχυδρόμο, δεν έχω καμμία απολύτως αμφιβολία ότι στον φάκελο θα βάζατε και ευρωψηφοδέλτια του ΣΥΡΙΖΑ.
Η ΕΡΕ τα έκανε αυτά και η παράταξή σας!
Είστε ικανοί για τη μεγαλύτερη φαυλότητα, κύριε Μπγιάλα! Και μη διαμαρτύρεστε.
Η παράταξή σας τα έκανε αυτά. Μαζί με τα δέντρα!
Το δεύτερο μέτρο που μας καλείτε να ψηφίσουμε, εσείς που φωνασκείτε, είναι η μείωση του ΦΠΑ στα τρόφιμα και την εστίαση από 24% στο 13%. Ποιος, κύριε Μπγιάλα, πήγε το 13% στο 24%; Μα φυσικά η Κυβέρνηση ΣΥΡΙΖΑ με τους ΑΝΕΛ, να μην ξεχνάμε, όταν το παραλάβετε στο 13% από την «κακιά» κυβέρνηση Σαμαρά. Και γιατί το πήγατε στο 24%; Μα γιατί μεσολάβησε το φοβερό εξάμηνο του 2015- δεν θέλετε να τα θυμάστε αυτά - εκεί που θα σκίζατε τα μνημόνια με έναν νόμο και ένα άρθρο, που θα χτυπούσαν τα νταούλια και θα χόρευαν οι αγορές, που θα αλλάζατε την Ευρώπη και τελικά μεταλλαχθήκατε πλήρως εσείς και αλλάξατε στους Έλληνες τα φώτα, για να το πω απλά και λαϊκά. Κι έρχεστε τώρα, τέσσερα χρόνια μετά, και το μειώνετε στο επίπεδο που το παραλάβατε και αυτό βεβαίως με εξαιρέσεις, εξ ου και η τροπολογία της Νέας Δημοκρατίας την οποία δεν κάνετε δεκτή και πανηγυρίζετε; Δηλαδή πήρατε 2,8 δισεκατομμύρια ευρώ από τους πολίτες, έρχεστε και τους επιστρέφετε μόλις 260 εκατομμύρια ευρώ κι έρχεστε εδώ και αλληλοχειροκροτείστε και πανηγυρίζετε; Και από την άλλη θριαμβολογείτε για την αύξηση του κατώτατου μισθού - νόμο ψηφισμένο από τη Νέα Δημοκρατία - που πρέπει να πούμε ότι με δύο χρόνια καθυστέρηση, κύριοι Υπουργοί Εργασίας, εφαρμόζετε. Τι λένε όμως τα επίσημα στοιχεία του ΕΦΚΑ; Ότι κι εκεί έπεσε ο μπαλτάς ΣΥΡΙΖΑ, αφού το 2016 ο μέσος μισθός ήταν 811 ευρώ, προ φόρων και μετά τις ασφαλιστικές εισφορές, μειώθηκε το 2017, μειώνεται ακόμη περισσότερο στα 769 ευρώ το 2018. [[Στο σημείο αυτό κτυπάει το κουδούνι λήξεως του χρόνου ομιλίας του κυρίας Βουλευτού]] Θα μου δώσετε κι εμένα, κύριε Πρόεδρε, το ένα λεπτό που έχετε δώσει σε όλους τους υπόλοιπους; Για να μην επαναλάβω την εξαφάνιση της μεσαίας τάξης, αυτή που εχθρεύεστε ιδεοληπτικά, με τους είκοσι επτά νέους φόρους, τις υπέρογκες ασφαλιστικές εισφορές, τη λυσσαλέα επίθεση στην επιχειρηματικότητα. Την ίδια στιγμή, δεν βγάζετε άχνα για την τροπολογία της Νέας Δημοκρατίας, για τη μη εφαρμογή της μείωσης του αφορολόγητου που μόνοι σας εσείς, μαζί με τους ΑΝΕΛ, βεβαίως, ψηφίσατε και με τα δύο χέρια το 2018. Πάρτε θέση, λοιπόν, κύριε Μπγιάλα, που με στεντόρεια τη φωνή φωνασκείτε. Θα την ψηφίσετε αυτή την τροπολογία, ναι ή ου; Γιατί αν η μείωση ισχύσει, ο συνταξιούχος των 750 ευρώ θα χάσει 342 ευρώ αποπληρωμής για πρώτη φορά.
Μην κάνετε όπως με τις συντάξεις!
Ενώ για τους εργαζόμενους στον ιδιωτικό τομέα που δεν δεκάρα δεν δίνετε, η απώλεια θα φτάσει μέχρι και το μισό του μισθού τους. Σε ό,τι αφορά, τέλος, την πολυδιαφημισμένη ρύθμιση των μέχρι εκατόν είκοσι δόσεων - κι όχι εκατόν είκοσι δόσεων - ως κόμμα σοβαρό και υπεύθυνο, βεβαίως, την καλωσορίζουμε, παρ' ότι ελλιπής και αλυσιτελής. Ελλιπής πρώτον γιατί δεν προβλέπει τίποτα για τους συνεπείς οφειλέτες και τις επιχειρήσεις, τους οποίους συνεχίζετε να αντιμετωπίζετε ως υποζύγια.
Παρακαλώ, ολοκληρώστε.
Δεύτερον και τραγικότερον - άλλη μια απόδειξη της ιδεοληψίας σας απέναντι στην επιχειρηματικότητα - η ρύθμιση προέβλεπε μόλις δεκαοκτώ - μάλιστα το δεκαοκτώ το κάνατε τώρα είκοσι τέσσερις - δόσεις για τις επιχειρήσεις, την ώρα που οι οφειλές των μικρομεσαίων επιχειρήσεων σε εφορίες και ασφαλιστικά ταμεία έχουν εκτιναχθεί, οδηγώντας στην απόγνωση, τα λουκέτα και τις ουρές ανέργων. Όμως εσείς εχθρεύεστε το υγιές επιχειρείν, εχθρεύεστε την επιχειρηματικότητα, ονειρεύεστε την Ελλάδα της επετειακής επιδοματικής πολιτικής των ΚΕΑ. Λοιπόν, κυρίες και κύριοι του ΣΥΡΙΖΑ, έμειναν δεκατρείς μέρες για να παραπληροφορήσετε, να λασπώσετε, να διακινήσετε fake news, να εκβιάσετε και, βεβαίως, να υποσχεθείτε. Αλλά το βράδυ της 26ης Μαΐου το παιχνίδι τελειώνει. Και δεν σώζεστε ούτε με θαύμα. Κι επειδή εσχάτως στον προεκλογικό του πανικό ο Πρωθυπουργός έπιασε στο στόμα του και τα Θεία, να θυμάστε μια φράση: «Τετέλεσται!». Ευχαριστώ.
Συν τέσσερα χρόνια.
Θα το δούμε στις 26!
Προτού δώσω τον λόγο στον κ. Λάππα, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι πέντε μαθήτριες και μαθητές και τρεις εκπαιδευτικοί συνοδοί τους από το Γυμνάσιο Καρουσάδων Κέρκυρας. Η Βουλή, παιδιά, σας καλωσορίζει. [[Χειροκροτήματα απ' όλες τις πτέρυγες της Βουλής]] Επίσης, κυρίες και κύριοι συνάδελφοι, να γνωστοποιήσω ότι η Επιτροπή Κανονισμού της Βουλής καταθέτει την έκθεσή της στην πρόταση του Προέδρου της Βουλής των Ελλήνων «Για την τροποποίηση του Κανονισμού της Βουλής Μέρος Κοινοβουλευτικό (ΦΕΚ 106 Α΄/24-6-1987) όπως ισχύει». Και τώρα τον λόγο έχει ο κ. Λάππας, Βουλευτής του ΣΥΡΙΖΑ.
Ευχαριστώ, κύριε Πρόεδρε. Παρακολουθώντας κάποιος καλόπιστος συμπολίτης μας τις διαδικασίες αυτές που γίνονται την τελευταία εβδομάδα και σήμερα στη Βουλή, θα μελαγχολήσει για ένα πολύ σοβαρό και κύριο θα έλεγα λόγο, ότι δηλαδή οι πολιτικές δυνάμεις και στο σύνολό του το πολιτικό σύστημα ελάχιστα πράγματα διδάχτηκε από την εμπειρία της μεγάλης κοινωνικής και οικονομικής περιπέτειας των τελευταίων δέκα χρόνων. Ακούγοντας πριν την κ. Αραμπατζή και πριν την κ. Αντωνίου εδώ από το Βήμα να έχουν το δάχτυλο μόνιμα σηκωμένο, να καταγγέλλουν και μάλιστα με ένα καταφρονητικό τρόπο, βαρύτατο εις βάρος της αριστερής Κυβέρνησης του ΣΥΡΙΖΑ, εις βάρος των συναδέλφων του ΣΥΡΙΖΑ, εις βάρος των Υπουργών του ΣΥΡΙΖΑ, χωρίς να συναισθάνονται ότι παρέδωσαν μια χώρα σε απόλυτη χρεοκοπία, που μπορεί να μην κάνει τώρα να τα παραθέσουμε, διότι για να γκρεμίζεις θέλεις πολύ λίγο χρόνο αλλά για να χτίσεις θέλεις πολλαπλάσιο. Κι εσείς γκρεμίσατε με μοναδική τέχνη σε ελάχιστο χρονικό διάστημα. Τουλάχιστον μια περίσκεψη, μια περισυλλογή, μια συστολή δεν είναι απαραίτητη από την παράταξή σας, σχετικά με το τι έχετε επισύρει κι έχετε επιφέρει σε αυτή τη χώρα;
Καταργήσατε τα μνημόνια με ένα νόμο και ένα άρθρο!
Τίποτα; Είστε αθώες περιστερές; Είστε καθαροί και αθώοι του αίματος; Δηλαδή, ποιος ευθύνεται για την κοινωνική και οικονομική χρεοκοπία της χώρας; Η Κυβέρνηση που προσπαθεί να περισώσει ό,τι μπορεί να περισωθεί; Αυτό μας λέτε; Τέλος πάντων. Το αφήνω. Και αυτό το λέω γιατί; Γιατί δεν θα έρθουμε αύριο στην ημερίδα ή τη διημερίδα να ερμηνεύσουμε για ποιον λόγο ο πολίτης που μας ακούει αποστρέφει το πρόσωπό του από το πολιτικό σύστημα και γιατί υπάρχει κρίση αντιπροσώπευσης. Γιατί τόσο ειλικρινής είστε. Ούτε αυτό τολμάτε να πείτε. Εν πάση περιπτώσει, τουλάχιστον από αυτή τη συζήτηση μερικοί εκπρόσωποί σας και συνάδελφοί σας, όπως ο κ. Βορίδης, είναι ειλικρινείς. Είναι ο μόνος, ο οποίος πραγματικά έχει εκφέρει έναν απόλυτα ιδεολογικό λόγο. Αυτό είναι το ιδεολογικό του φορτίο και το λέει με απόλυτη ειλικρίνεια. Και ας δούμε τι λέει. Έλεγε για το αφήγημα της Αριστεράς. Εντάξει δεν το έχει ο άνθρωπος, δεν το θέλει, δεν του αρέσει! Θέλει όμως να απαγορεύσει τις ιδέες της Αριστεράς, ουσιαστικά βλέποντας ένα κόμμα της Αριστεράς; Πρέπει να του πούμε ότι κάποτε ο μεγάλος Έλληνας φιλόσοφος, ο Καστοριάδης, είπε ότι η Αριστερά δεν είναι απλά ένα κόμμα ή ένας φορέας. Είναι τρόπος σκέψης που εσείς δεν μπορείτε να καταλάβετε και δεν θα καταλάβετε ποτέ. Πάμε παρακάτω. Είδα μερικές έννοιες εδώ στον διάλογο που έχει διαμειφθεί. Μας κατηγορείτε ότι δήθεν εμείς πιανόμαστε από φράσεις στελεχών και του Αρχηγού σας και τις κάνουμε fake news κλπ.. Για να δούμε, λοιπόν, μερικές έννοιες που έχουν εισφερθεί στην πολιτική συζήτηση τις τελευταίες ημέρες: Ασφαλιστικό Πινοσέτ, επιχειρησιακές συμβάσεις απόλυτα αναγκαίες, ξεπερασμένο το οχτάωρο, αχρείαστο το δώρο των Χριστουγέννων, επιδόματα που οδηγούν στην τεμπελιά, όπως είπε ο Αρχηγός σας, επτά ημέρες εργασίας την εβδομάδα είναι αυτό που επιβάλλουν οι καιροί. Όλα αυτά πλασάρονται ως νέες ιδέες από τον Αρχηγό σας. Πρέπει να σας πω ότι δεν είναι καθόλου νέες ιδέες. Είναι το αφήγημα της Θάτσερ και, μάλιστα, πολιτικές δυνάμεις στην Ευρώπη και στον κόσμο επιχείρησαν και επιχειρούν και μέχρι σήμερα να τις επιβάλλουν και από τη δεκαετία του 1990 και από τη δεκαετία του 2000. Επίσης ακούγοντας πριν εσάς εδώ με τέτοιο στόμφο, με τέτοιο φανατισμό να καταγγέλλετε τη δική μας νομοθετική πρωτοβουλία και στο τέλος να λέτε «καλοδεχούμενα είναι», μου θυμίσατε κάτι που βλέπουμε εμείς οι δικηγόροι καμμιά φορά, όταν έχουμε έναν πελάτη ο οποίος κατηγορείται για εξύβριση, γιατί προσβάλλει στοιχεία της προσωπικότητας κάποιου άλλου. Έρχεται μετά στο ακροατήριο και λέει: «Κύριε Πρόεδρε, εγώ υπολήπτομαι και εκτιμώ τον άνθρωπο και τον σέβομαι». Το λέει αυτός που ύβριζε πριν. Ε, αφού υβρίζετε, λοιπόν, αυτό το νομοθέτημα, έρχεστε στο τέλος να πείτε ότι το υπολήπτεστε και το εκτιμάτε. Θα το ψηφίσετε θέλοντας και μη, γιατί καταλαβαίνετε ότι με μία μη ψήφιση, το πολιτικό κόστος θα σας σαρώσει. Θέλω να πω και κάτι άλλο. Ποιος θα κρίνει αν, πράγματι, μια νομοθετική πρωτοβουλία επιλύει και ικανοποιεί βασικές κοινωνικές ανάγκες; Ασφαλώς οι φορείς της παραγωγικής οικονομίας, οι βιοτέχνες, οι επιχειρηματίες, οι ελεύθεροι επαγγελματίες, οι αγρότες. Θέλετε να δείτε τι ανακοινώσεις έβγαλαν εχτές και προχθές οι εκπρόσωποί τους για το νομοσχέδιο; Διθύραμβοι ήταν. Τα λέω αυτά κυρίως για τους ανθρώπους του ΚΚΕ. Αν δεν πρέπει να λαμβάνουμε υπ' όψιν - λέει - την κοινωνική πραγματικότητα, ποιος θα την εκφράσει; Δεν θα την εκφράσουν οι επιχειρηματικοί και οι παραγωγικοί φορείς; Ύμνοι και έπαινοι για τη νομοθετική αυτή πρωτοβουλία! Αν θέλετε τώρα και τη μεριά της Νέας Δημοκρατίας, δείτε την ανακοίνωση του τραπεζικού κολοσσού, της Citigroup, τι λέει για το πώς θα επιδράσει θετικά στην παραγωγή και στην οικονομία ένα τέτοιο νομοσχέδιο και μετά να κάνετε την κριτική σας. Λάβατε υπ' όψιν σας αυτά τα στοιχεία; Δεν τα λαμβάνετε και ξέρετε γιατί; Γιατί αν κάποιος πάσχει από πολιτικό καταρράκτη και από ιδεολογική τύφλωση, δεν μπορεί να δει πέρα από τη μύτη του. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Μισό λεπτό, κύριε Πρόεδρε και τελειώνω. Επειδή έγινε μεγάλη κουβέντα τελευταία σχετικά με την ιδεολογική και πολιτική σας άποψη, ότι αυτά που λέμε εμείς για ισότητα δεν είναι τίποτα και για εσάς υπάρχει μόνο η έννοια της ισότητας των ευκαιριών, σας λέω τα εξής: Το νομοσχέδιο αυτό δεν θεωρείται μέρος μιας ιδέας, της κοινωνικής δικαιοσύνης; Είναι στοιχείο, είναι αφήγημα, είναι παράγοντας, ένας λόγος του κοινωνικού κράτους; Δεν το επιβάλλει κανένας. Δεν το αμφισβητεί κανένας. Τα μέτρα αυτά δεν είναι αυστηρά για τους οικονομικά ισχυρούς και ευνοϊκά για τους οικονομικά αδύναμους; Αυτό είναι το κοινωνικό κράτος. Αυτό είναι η κοινωνική δικαιοσύνη. Δεν στοχεύει στην ανάπτυξη του κοινωνικού κράτους και των αρχών του; Δεν προασπίζει και δεν διευρύνει τα εργασιακά δικαιώματα; Κατά τι έστω - απευθύνομαι τώρα στους συντρόφους του ΚΚΕ - δεν συμβάλλει στην πλήρη απασχόληση; Υπό γενική έννοια δεν αντιμάχεται τη φυσιολογική και συνεκτική πολιτική και οικονομική πρόταση τις άγριες νεοφιλελεύθερες αρχές, αντιλήψεις και προτάσεις σας; Όλα αυτά περιλαμβάνονται στο παρόν νομοσχέδιο. Γιατί δεν τα πρότεινε ο Αρχηγός σας προχτές, στη συνέντευξη; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελείωσα, κύριε Πρόεδρε. Γιατί ακριβώς είναι απλά δεδηλωμένος νεοφιλελεύθερος, με ό,τι αυτό σημαίνει και συνεπάγεται και, άλλωστε, ό,τι δεν λέει ο κ. Μητσοτάκης το λέει ο φίλος του ο κ. Βέμπερ. Αυτό το αφήγημα που ακούσαμε από τον κ. Μητσοτάκη τι είναι; Είναι ο σκληρός ανταγωνισμός στη χαρά της αλληλεγγύης, που σημαίνει ότι το κράτος πρόνοιας, τα εργασιακά δικαιώματα, η πλήρης απασχόληση και το δίκαιο φορολογικό σύστημα θεωρούνται εμπόδια - λέει - στην ανάπτυξη των επενδύσεων. Είναι προφανές ότι με τον όρο κοινωνική δικαιοσύνη ο κ. Μητσοτάκης εννοεί ότι θα εγγυηθεί το δίκαιο του ισχυρότερου, του ικανού, του αδίστακτου, του σκληρού, του κυνικού. Αυτό εξάλλου συμβαίνει διεθνώς και όχι μόνο στη χώρα μας και στην Ευρώπη και σε όλον τον κόσμο, κάτω από την προστασία της νεοφιλελεύθερης οικονομικής πολιτικής και ιδεολογίας. Και το βεβαιώνουν τα τεράστια σκάνδαλα στον ιδιωτικό και στον δημόσιο τομέα, η υπερσυσσώρευση του 80% του παγκόσμιου πλούτου στο 1% του παγκόσμιου πληθυσμού και οι τεράστιες ανισότητες που, δυστυχώς, βαίνουν αυξανόμενες. Κύριε Πρόεδρε, ο κ. Μητσοτάκης μιλάει για ισότητα ευκαιριών. Ισότητα ευκαιριών χωρίς να έχουν τις ευκαιρίες όλοι είναι μια κραυγαλέα ανισότητα. Είμαστε λίγες μέρες πριν από τις ευρωπαϊκές και αυτοδιοικητικές εκλογές και οι πολίτες θα σκεφτούν σοβαρά ποιοι εξυπηρετούν τα δικά τους συμφέροντα και θα σκεφτούν και θα κάνουν αυτό που πρότεινε ο Αβραάμ Λίνκολν: «Η ψήφος είναι πιο δυνατή από τη σφαίρα. Με τη σφαίρα μπορείς να σκοτώσεις τον εχθρό σου, με την ψήφο μπορείς να σκοτώσεις το μέλλον των παιδιών σου». Και ο ελληνικός λαός αυτό ακριβώς θα σκεφθεί, γιατί, εκτός των άλλων, δεν θέλει τη ζούγκλα των νεοφιλελεύθερων πολιτικών, που οι Ρωμαίοι το εξέφραζαν με το «homo homini lupus», «λύκος ο άνθρωπος για τον άνθρωπο», αλλά θα υλοποιήσει και θα έχει στο μυαλό του την πρωταγόρεια παραίνεση: «Πάντων χρημάτων μέτρον άνθρωπος».
Προχωρούμε με τον επόμενο ομιλητή, τον κ. Σκουρολιάκο, Βουλευτή του ΣΥΡΙΖΑ. Κύριε Σκουρολιάκο, έχετε τον λόγο.
Ευχαριστώ, κύριε Πρόεδρε. Κυρίες και κύριοι Υπουργοί, κυρίες και κύριοι Βουλευτές, θα αναφερθώ στη δριμεία επίθεση του Αντιπροέδρου της Νέας Δημοκρατίας στην κ. Γκαρά, στη συνάδελφό μας από τον Έβρο, η οποία μίλησε για τα λαϊκά στρώματα, τους φτωχούς ανθρώπους, την αγροτιά που έχουν εμπιστευθεί τον ΣΥΡΙΖΑ. Επιτιθέμενος σε αυτήν, είπε ότι και η Νέα Δημοκρατία στηρίζεται, ψηφίζεται από αγρότες, από φτωχούς ανθρώπους. Όντως, ναι, έτσι γινόταν. Αυτοί οι άνθρωποι τις έδιναν 45% και 46%. Φαίνεται, όμως, ότι ένα μέρος τουλάχιστον από αυτά τα στρώματα έχει αποσύρει την εμπιστοσύνη του, γιατί το 46% έγινε 28%, ενώ ένα άλλο μικρό κόμμα από 4%, όταν απευθύνθηκε και έδωσε λύσεις και εμπιστοσύνη, ο λαός το έφερε στο 36% και στο 37,2%. Αυτά τα λέω γιατί καμμιά φορά, στην αγωνία μας να κάνουμε μια θριαμβική ομιλία και αγόρευση, μπορεί να χρησιμοποιήσουμε επιχειρήματα, τα οποία είναι εις βάρος μας. Συζητώντας, λοιπόν, σήμερα το νομοσχέδιο για τη ρύθμιση οφειλών προς τους φορείς κοινωνικής ασφάλισης και άλλες διατάξεις πρέπει να σημειώσουμε πως, βεβαίως, οι κυβερνήσεις πρέπει να φροντίζουν για την εύρυθμη λειτουργία του κράτους σε όλους τους τομείς, μα, διαρκές και πρώτιστο μέλημά τους θα πρέπει να είναι η φροντίδα για τη ζωή και την καθημερινότητα των πολιτών. Αυτή η προσπάθεια του Πρωθυπουργού, του Υπουργικού Συμβουλίου και όλων όσοι κινούνται γύρω από τη διακυβέρνηση της χώρας δεν επιτελείται εν κενώ. Τα ποιοτικά και σημαντικά ποσοτικά μέτρα ανακούφισης υπολογίζονται με βάση την οικονομική κατάσταση τη στιγμή αυτή στη χώρα. Αναλαμβάνοντας ο ΣΥΡΙΖΑ τη διακυβέρνηση της χώρας - μαζί με τους ΑΝΕΛ αρχικά, μόνος του τώρα, στηριζόμενος και σε Βουλευτές που δεν ανήκουν στην Κοινοβουλευτική του Ομάδα - αποδέχθηκε το βάρος της κληρονομιάς ενός ναρκοθετημένου πεδίου. Η άθλια διαχείριση των οικονομικών και όχι μόνο κατά τις δεκαετίες της διακυβέρνησης του πάλαι ποτέ κρατικού δικομματισμού, Νέας Δημοκρατίας - ΠΑΣΟΚ, οδήγησε στην κατάρρευση της οικονομίας, τη χρεοκοπία και την εποπτεία των εταίρων μας. Παραλάβαμε μια χώρα καταστραμμένη. Υποσχεθήκαμε να τελειώνουμε με τα μνημόνια και το κάναμε, να επανορθώσουμε ξανά το κοινωνικό κράτος και το επιχειρούμε με συνεχή μέτρα ανακούφισης ήδη, σαν αυτά που συζητάμε και σήμερα. Ψηφίζουμε, λοιπόν, το παρόν νομοσχέδιο με τις εκατόν είκοσι δόσεις για τα χρέη προς εφορία και ασφαλιστικά ταμεία, τη μείωση του ΦΠΑ και ακολουθούν και άλλα, όπως η κατάργηση εισφοράς αλληλεγγύης, η επιδότηση των ασφαλιστικών εισφορών για τους νέους σε ποσοστό 80%. Η Αντιπολίτευση καλωσορίζει αυτά τα μέτρα; Ένα μέρος τα αποδέχεται, ένα άλλο επιφυλάσσεται με μισόλογα και κρύα καρδιά και ένα άλλο δηλώνει απλός παρατηρητής ως συνήθως. Η Νέα Δημοκρατία είναι στη δυσάρεστη θέση να μισοαποδεχθεί, λοιπόν, τα καταφανώς φιλολαϊκά μέτρα και το κάνει με κρύα, όπως είπα, καρδιά, γιατί τέτοια μέτρα είναι έξω από το πολιτικό της πεδίο. Είναι μέτρα ανόρθωσης του κοινωνικού κράτους, δηλαδή μέτρα ευθέως αντίθετα με την ιδεολογία της, που είναι ο νεοφιλελευθερισμός. Κυρίες και κύριοι Βουλευτές, αμήχανη και πανικοβλημένη η Αντιπολίτευση - με προεξάρχουσα την Αξιωματική, τη Νέα Δημοκρατία δηλαδή - επιχειρεί να απαξιώσει αυτά τα νέα φιλολαϊκά μέτρα. Επιμένουν ότι είναι προεκλογική παροχή η δέκατη τρίτη σύνταξη. Όταν, λοιπόν, εσείς κόβατε τις συντάξεις, ήταν διαρθρωτικό μέτρο. Τώρα εμείς που τις επιστρέφουμε, τις επαναφέρουμε, είναι προεκλογική παροχή. Με συγχωρείτε, αλλά πόσα μεταπτυχιακά χρειάζονται οι άριστοι με τα καλύτερα βιογραφικά της χώρας, ώστε να κατανοήσουν ότι αν κάποιο μέτρο ψηφιστεί ως μόνιμο, θα είναι μόνιμο; Δηλαδή, δεν θα καταβάλλεται εφάπαξ, αλλά θα δίδεται κάθε χρόνο. Η δέκατη τρίτη σύνταξη θα δοθεί και το 2019 και το 2020 και όλα τα επόμενα χρόνια, εκτός και αν έρθει μια κυβέρνηση να την καταργήσει. Πάντως ο ΣΥΡΙΖΑ μπορεί να την αυξήσει, να την καταργήσει, όμως, αποκλείεται. Ο κ. Μητσοτάκης, χαρακτηρίζοντάς την ξεδιάντροπο προεκλογικό επίδομα, αρνήθηκε κατηγορηματικά να την εγγυηθεί. Ό,τι και να λέτε εδώ, το βίντεο στον κ. Παπαδάκη στον «ANT1» είναι στη διάθεσή σας παντού στο διαδίκτυο. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Μισό λεπτό, κύριε Πρόεδρε, θα τελειώσω. Αν κινδυνεύουν, λοιπόν, αυτά τα μέτρα από κάποιον, αυτός δεν είναι ο ΣΥΡΙΖΑ που τα υλοποιεί, αλλά η Νέα Δημοκρατία, ο κ. Μητσοτάκης και οι φιλελεύθερες εμμονές τους. Ξεδιάντροπο επίδομα αποκάλεσε ο κ. Μητσοτάκης τη δέκατη τρίτη σύνταξη και ταυτόχρονα ανακοινώνει την επταήμερη εργασία, απαξιώνει τη ΔΕΗ, ανοίγοντας δρόμο για ιδιώτες, μιλά για κίνητρα περί ιδιωτικής ιατροφαρμακευτικής περίθαλψης. Διακινείτε τον αστικό μύθο ότι βλάψαμε τη μεσαία τάξη. Μα, πώς να κάνεις κακό σε κάποιον που τον έχουν τσακίσει ήδη; Το κάνατε εσείς! Σύμφωνα με την ΕΛΣΤΑΤ, εσείς τσακίσατε τη μεσαία τάξη και αυτές οι εκατόν είκοσι δόσεις θα τη βοηθήσουν αποφασιστικά. Είχαμε, βέβαια, τελευταία τον κ. Μητσοτάκη να εισηγείται και ένα νέο μοντέλο επαγγελματικού προσανατολισμού. Τα παιδιά από το Περιστέρι πρέπει να γίνουν ψυκτικοί. Θαυμάσια, εύγε! Με τούτα και με εκείνα, λοιπόν, το καταλάβαμε, κύριε Μητσοτάκη, το εμπεδώσαμε. Με τη Νέα Δημοκρατία τα χειρότερα έρχονται, αλλά επειδή εμείς αγωνιζόμαστε για τα καλύτερα, θα υπερψηφίσουμε τα νέα μέτρα που είναι όλα προς όφελος του ελληνικού λαού και θα συνεχίσουμε την πορεία για την πλήρη ανόρθωση της χώρας. Σας ευχαριστώ.
Και εγώ ευχαριστώ. Προχωρούμε με την κ. Ράπτη, Βουλευτή της Νέας Δημοκρατίας. Ορίστε, κυρία συνάδελφε, έχετε τον λόγο.
Σας ευχαριστώ, κύριε Πρόεδρε. Κυρίες και κύριοι της Κυβέρνησης, κυρίες και κύριοι Βουλευτές, τα προηγούμενα τέσσερα χρόνια, κατά ρητή ομολογία των Υπουργών σας, του κ. Χουλιαράκη και του κ. Κυρίτση, συνειδητά γονατίσατε τη μεσαία τάξη με φόρους και ασφαλιστικές εισφορές, διεξάγοντας εναντίον της έναν ακήρυχτο ταξικό πόλεμο, εξοντώνοντας τους εργαζόμενους και εκτοξεύοντας τις οφειλές τους προς το κράτος. Όμως, δεν χτυπήσατε μόνο το εισόδημα των Ελλήνων εργαζομένων, αλλά και τις ευάλωτες κοινωνικές ομάδες, αφού μειώσατε δραματικά δεκαεφτά φορές τις συντάξεις, συρρικνώσατε τις συντάξεις χηρείας, που τώρα μετά από χρόνιους αγώνες των γυναικών που ξεροστάλιαζαν έξω από το Υπουργείο Εργασίας τις αυξάνετε οψίμως. Εξαφανίσατε το ΕΚΑΣ, αφαιρέσατε 48 εκατομμύρια ευρώ από τρίτεκνους και πολύτεκνους και καταστήσατε συνήθη την επικράτηση των ολέθριων για τον εργαζόμενο μορφών μερικής απασχόλησης με πενιχρές αμοιβές, της τάξης των 320 ευρώ τον μήνα. Και σαν να μην έφταναν όλα αυτά, με τον νόμο Κατρούγκαλου κόψατε δραματικά όλες τις νέες συντάξεις, αφαιρέσατε από όλους τους νέους συνταξιούχους 35% από την κύρια και 45% από την επικουρική σύνταξη. Αποδεδειγμένα, δηλαδή, έχετε αφαιρέσει τη δωδέκατη σύνταξη από όλους τους νέους συνταξιούχους και έρχεστε τώρα να τους πάρετε και την ενδέκατη. Διότι με τη μείωση του αφορολόγητου, που εσείς ψηφίσατε, θα πληρώνουμε όλοι επιπλέον φόρο 600 ευρώ και μάλιστα τόσο οι χαμηλόμισθοι όσο και οι χαμηλοσυνταξιούχοι, οι οποίοι θα χάσουν άλλο ένα μηνιαίο εισόδημα. Γι' αυτό και είναι απαραίτητο η σχετική ρύθμιση να καταργηθεί άμεσα, γενομένης δεκτής της σχετικής τροπολογίας που κατέθεσε η Νέα Δημοκρατία. Και σαν να μην έφταναν όλα αυτά, εφ' ενός έχετε αναστείλει την έκδοση διακοσίων πενήντα χιλιάδων συντάξεων και αφ' ετέρου καθυστερείτε την αποπληρωμή των οφειλών σας προς τους ιδιώτες προμηθευτές του δημοσίου, ώστε να εμφανίζεται ως επίτευγμα το υπέρογκο υπερπλεόνασμα από το υστέρημα του ελληνικού λαού, πλεόνασμα που θα σας επιτρέψει - για όσο είστε ακόμα στην κυβέρνηση - να το ξοδέψετε κατά το κομματικό σας συμφέρον. Δεν είναι τυχαίο, λοιπόν, που στα χρόνια της διακυβέρνησής σας η λιτότητα βάθυνε τόσο, οι δε οφειλές των συμπολιτών μας εκτοξεύτηκαν στο αστρονομικό ποσό των 145 δισεκατομμυρίων ευρώ από τα 75 δισεκατομμύρια ευρώ που το παραλάβατε όταν ξεκινήσατε να κυβερνάτε. Και ενώ η κοινωνία και οι παραγωγικοί φορείς βοούν εδώ και χρόνια, ζητώντας σας να αλλάξετε μείγμα πολιτικής και να απαλύνετε τους ώμους τους από τα δυσβάσταχτα φορολογικά βάρη, εσείς εν μια νυκτί φέρνετε το υπό συζήτηση νομοσχέδιο με μια σειρά από αποσπασματικές ρυθμίσεις με βαριά οσμή προεκλογικής παροχής. Γιατί πώς αλλιώς μπορεί να δικαιολογήσει κάποιος αποσπασματικές διατάξεις που θυμηθήκατε εκτάκτως, δυο μόλις βδομάδες πριν από τις εκλογές και μάλιστα εντός εκείνου του εικοσιτετραώρου που ακολούθησε τις αποκαλύψεις για τις πολυτελείς διακοπές του Πρωθυπουργού, εν κρυπτώ, σε θαλαμηγό μεγαλοεφοπλιστού, μετά μάλιστα την τραγωδία στο Μάτι; Ας έρθουμε, όμως, στο περίφημο επίδομα ευρωεκλογών, το οποίο βαφτίσατε δέκατη τρίτη σύνταξη. Καγχάζει το πανελλήνιο! Άλλη μια φορά κάνατε το κρέας ψάρι, γιατί για πάνω από το 50% των συνταξιούχων τα μικροποσά που θα δώσετε είναι ασήμαντα έναντι αυτών που τους έχετε στερήσει και σίγουρα δεν αγγίζουν ούτε κατά διάνοια το ποσό της κύριας σύνταξής τους. Το δε γεγονός ότι αποφασίσατε να τους δώσετε ως προεκλογικό επίδομα μισό δώρο Χριστουγέννων λίγες μέρες πριν τις ευρωεκλογές αποκαλύπτει τον πανικό στον οποίο βρίσκεστε και την απόπειρά σας να εξαγοράσετε τις ψήφους τους. Το επίδομα, όμως, αυτό το γνωρίζετε, δεν είναι δέκατη τρίτη σύνταξη. Το παραδέχτηκε άλλωστε και ο κ. Τσίπρας, γιατί για μια επιπλέον σύνταξη θα χρειάζονταν 2,2 δισεκατομμύρια ευρώ, ενώ τώρα θα διαθέσετε μόλις 800 εκατομμύρια ευρώ. Ποιον κοροϊδεύετε, λοιπόν; Παρά ταύτα, εμείς είπαμε από την αρχή ότι θα ψηφίσουμε το επίδομα, καθώς κάθε στήριξη του εισοδήματος των χαμηλοσυνταξιούχων, από τους οποίους εσείς κόψατε 900 εκατομμύρια ευρώ από το ΕΚΑΣ, είναι - έστω και έτσι - αναγκαία. Και ερχόμαστε τώρα στη ρύθμιση για τον ΦΠΑ. Πιστεύετε, στα αλήθεια, κυρία Παπανάτσιου, ότι οι πολίτες έχουν μνήμη χρυσόψαρου; Ή μήπως νομίζετε ότι θα τους καταστήσετε αργυρώνητους με παροχές που είχαν από το 2013, πριν από την επέλαση της δικής σας Κυβέρνησης, η οποία το μόνο που έκανε ήταν να τους τις αφαιρέσει; Ποιος δεν θυμάται ότι παραλάβατε τον ΦΠΑ στο 13%, τον αυξήσατε στο 24% και τώρα τον μειώνετε στο επίπεδο που τον παραλάβατε, έχοντας, όμως, ήδη απομυζήσει από τους πολίτες 2,8 δισεκατομμύρια ευρώ; [[Στο σημείο αυτό κτυπάει το κουδούνι λήξης του χρόνου ομιλίας της κυρίας Βουλευτού]] Τελειώνω, κύριε Πρόεδρε. Θέλετε, λοιπόν, να σας συγχαρούμε; Μα και αυτήν την παροχή τη δίνετε συρρικνωμένη, αφού ο ΦΠΑ δεν μειώνεται σε πολλά είδη που αγγίζουν πάνω από το 55% της συνολικής αξίας των υπαγομένων στον ΦΠΑ συναλλαγών. Όμως, μην αυταπατάσθε, οι πολίτες έχουν και μνήμη και κρίση. Θα το διαπιστώσετε πολύ σύντομα το βράδυ των εκλογών της 26ης Μαΐου. Τέλος, όσον αφορά τις εκατόν είκοσι δόσεις, είναι σαφές ότι με τη δραματική εκτόξευση των οφειλών στα 145 δισεκατομμύρια ευρώ είναι απαραίτητο αυτές οι οφειλές των συμπολιτών μας να ρυθμιστούν. Όμως, η ρύθμισή τους είναι περιπτωσιολογική, καθώς βάζει εισοδηματικά κριτήρια ακόμα και για μικρές σχετικά οφειλές, είναι ακριβή, καθώς οι οφειλέτες επιβαρύνονται με επιτόκιο τουλάχιστον 5%, όταν το δημόσιο με διάταξη κατάπτυστη που εσείς περάσατε επιβαρύνεται με επιτόκιο 3% για τις δικές του οφειλές και όχι προς τους ιδιώτες. Είναι δυο μέτρα και δυο σταθμά με τα οποία τιμωρείτε τους πολίτες. Είναι ετεροβαρής, υπό την έννοια ότι οι μικρομεσαίες επιχειρήσεις δεν έχουν τον ίδιο αριθμό δόσεων και έχουν αυστηρότερες προϋποθέσεις από τα φυσικά πρόσωπα. Και γι' αυτό η Νέα Δημοκρατία ζητά να ενισχυθούν οι παραγωγικές τάξεις αυτής της χώρας και οι δόσεις να αυξηθούν στις εκατόν είκοσι. Κλείνοντας, κύριε Πρόεδρε, θα προσθέσω έναν λόγο για την ευαισθησία της Κυβέρνησης απέναντι στον θεσμό της οικογένειας, που αύριο εορτάζεται παγκοσμίως. Το νομοσχέδιο δεν παρέχει καμμία απολύτως πρόνοια σε πολύτεκνες οικογένειες με πάνω από τρία παιδιά, την ώρα που η χώρα απειλείται με δημογραφική κατάρρευση. Συνεπώς, πρέπει να γίνει δεκτή προσθήκη - υποπερίπτωση στο άρθρο 98 παράγραφος 1, ούτως ώστε, για τις πολύτεκνες οικογένειες που θέλουν να ενταχθούν στη ρύθμιση, να μειώνεται ο συντελεστής κατά μία μονάδα για το τέταρτο παιδί και για κάθε επιπλέον εξαρτώμενο τέκνο ξεχωριστά επίσης κατά μία μονάδα. Κυρίες και κύριοι, το υπό συζήτηση νομοσχέδιο είναι ελλιπές και κραυγαλέα προεκλογικό. Για πολλοστή φορά επιχειρείται η εξαπάτηση των πολιτών. Η έστω και ατελής επάνοδος στα κεκτημένα που η κυβέρνηση της Νέας Δημοκρατίας παρέδωσε στον ΣΥΡΙΖΑ και αυτός κατέλυσε, δεν αποτελεί επίτευγμα, αλλά και ούτε καν έργο το οποίο νομιμοποιείται ο ΣΥΡΙΖΑ να οικειοποιείται. Μία είναι η θετική συνεισφορά στον τόπο που έχει μείνει ως μόνη επιλογή στην Κυβέρνηση: να προκηρύξει άμεσα εθνικές εκλογές μετά τις ευρωεκλογές. Μόνο με κυβέρνηση της Νέας Δημοκρατίας θα μπορέσουμε να αυξήσουμε, με τις κοστολογημένες ελαφρύνσεις που έχουμε αναλυτικά εξαγγείλει, το διαθέσιμο πραγματικό εισόδημα των Ελλήνων συνταξιούχων και εργαζομένων τόσο στον ιδιωτικό όσο και στον δημόσιο τομέα. Σας ευχαριστώ πολύ.
Και εμείς ευχαριστούμε. Τον λόγο έχει ο Κοινοβουλευτικός Εκπρόσωπος της Χρυσής Αυγής κ. Χρήστος Παππάς.
Την ερχόμενη Δευτέρα, πέντε μόλις μέρες πριν από τις εκλογές, ο ΣΥΡΙΖΑ θα δώσει αυτό που ονομάζει δέκατη τρίτη σύνταξη, δηλαδή το προεκλογικό χαρτζιλίκι, προκειμένου να εξαγοράσει την πολιτική του διάσωση, να αποφύγει τη συντριβή του. Ό,τι και να κάνει ο ΣΥΡΙΖΑ έως τις εκλογές της 26ης Μαΐου, αλλά και τις βουλευτικές εκλογές δεν σώζεται από τον κατήφορο. Πολύ περισσότερο δεν σώζεται με τις πολιτικές που εφαρμόζει στην εθνική μας οικονομία, για την κατάσταση της οποίας - για να είμαστε δίκαιοι - δεν ευθύνεται μόνον ο ΣΥΡΙΖΑ, αλλά όλα τα κόμματα του συνταγματικού τόξου, δηλαδή ευθύνεται το ίδιο και η μνημονιακή Νέα Δημοκρατία και το μνημονιακό ΠΑΣΟΚ. Η Χρυσή Αυγή δεν θα πει «όχι» στα όποια ευεργετικά μέτρα. Είναι, όμως, αμφίβολο αν θα μπορέσουν να φτάσουν, αν οι εκατόν είκοσι δόσεις, μαζί με τα μέτρα δώσουν τη δυνατότητα στα εκατομμύρια των χρεοκοπημένων συμπατριωτών μας, των ανέργων, των Ελλήνων που έκλεισαν τις επιχειρήσεις τους, τα καταστήματά τους, να ορθοποδήσουν και να αντεπεξέλθουν στις υποχρεώσεις τους. Θέλω, λοιπόν, από το Βήμα αυτό να καταγγείλω την υποκρισία και την αναλγησία του υποτιθέμενα αριστερού ΣΥΡΙΖΑ και του προσκυνημένου στους διεθνείς και ντόπιους τοκογλύφους και κεφαλαιοκράτες Πρωθυπουργού, ο οποίος πανηγυρίζει σε τηλεοπτικές παρουσίες για το αντίδωρο που θα δώσει και το οποίο βεβαίως θα πάρει πολλαπλασίως πίσω με τη μείωση του αφορολόγητου. Λέει ο κ. Τσίπρας στους συνταξιούχους των 500 ευρώ, στους οποίους έκοψε το ΕΚΑΣ - τους έκοψε δηλαδή 203 ευρώ επί δώδεκα μήνες, άρα 2.760 ευρώ τον χρόνο - ότι θα τους δώσει αυτό το επίδομα των 500 ευρώ, γιατί περί εκλογικού επιδόματος πρόκειται και το παραδέχθηκε και ο κύριος Πρωθυπουργός. Δεν είναι δέκατη τρίτη σύνταξη. Ο κύριος Πρωθυπουργός σε πρόσφατη συνέντευξή του είπε: «Ναι, επίδομα είναι, αλλά εμείς το λέμε δέκατη τρίτη σύνταξη». Θρασύτατος, λοιπόν, για άλλη μια φορά ο κ. Τσίπρας, ο κύριος Πρωθυπουργός. Και αναρωτιέμαι: Είναι δυνατόν αυτοί οι κυριολεκτικά εμπαιζόμενοι συνταξιούχοι να ψηφίσουν πάλι ΣΥΡΙΖΑ ή και Νέα Δημοκρατία; Και βάζω και τη Νέα Δημοκρατία μέσα, γιατί περί του ιδίου πρόκειται. Με τη Νέα Δημοκρατία ας ξεχάσουν και οποιαδήποτε ελπίδα εκλογικού επιδόματος θα μπορούσε να δοθεί. Είναι δυνατόν, λοιπόν, αυτοί οι εμπαιζόμενοι συνταξιούχοι να ξαναψηφίσουν αυτά τα κόμματα, τα κόμματα που κατέστρεψαν και καταστρέφουν την Ελλάδα; Και η νέα γενιά τι φταίει; Θα πω εγώ, λοιπόν, ότι υπάρχει λύση και γι' αυτούς και για την τρίτη ηλικία, γι' αυτούς που φοβούνται λόγω ηλικίας, λόγω παρελθόντος, λόγω κομματοκρατίας, λόγω συνήθειας. Υπάρχει λύση. Ας πάρουν αυτό το προεκλογικό επίδομα - κοροϊδία, το επίδομα που έχουν πολλαπλασίως πληρώσει με αίμα και θυσίες και το οποίο μπορεί να σπαταληθεί πιστεύω ακόμη και σε οδοιπορικά, για τα έξοδα μετακίνησης για τις εκλογές και έκαστος στο παραβάν να κάνει το καθήκον του και να ψηφίσει την πραγματική δύναμη που μπορεί να νοικοκυρέψει τον τόπο, τη μοναδική δύναμη που αγωνίζεται για τον λαό και τα δίκαιά του, τη μοναδική δύναμη που έχει σημαία την κοινωνική δικαιοσύνη και την εθνική ανεξαρτησία, το κίνημα του ελληνικού λαού, τον Λαϊκό Σύνδεσμο - Χρυσή Αυγή. Συνεχίζει να λέει ο κύριος Πρωθυπουργός, χωρίς να κοκκινίζει, αριστερά και δεξιά πως ο ΣΥΡΙΖΑ είναι με τους πολλούς. Όσο πιο μεγάλο είναι το ψέμα, τόσο πιο εύκολα μπορεί να γίνει πιστευτό. Στο σημείο αυτό θέλω να καταγγείλω τη διαδικασία, όπως έκανε και ο συναγωνιστής μου, ο εισηγητής μας σε αυτό το νομοσχέδιο, ο Βουλευτής Γιάννης Σαχινίδης και να επαναλάβω αυτό που σας είπε, ότι εσείς δεν είστε με τους πολλούς, είστε με τους λίγους. Σύσσωμο το αυτοαποκαλούμενο «συνταγματικό τόξο» είναι με τους λίγους. Είναι με αυτούς που και τώρα, σε εποχή κρίσης, πλουτίζουν στην πλάτη του ελληνικού λαού, με το αδηφάγο κεφάλαιο, το κεφάλαιο χωρίς πατρίδα, το κεφάλαιο της αισχροκέρδειας, του λαθρεμπορίου, το κεφάλαιο των ναρκωτικών. Προκαλώ, λοιπόν, τους ομιλητές που έπονται και τους Κοινοβουλευτικούς Εκπροσώπους και του ΣΥΡΙΖΑ και της Νέας Δημοκρατίας να πουν γιατί κανείς δεν αναφέρθηκε στις επικαιροποιημένες - επικαιροποιήθηκαν τον Οκτώβριο του 2018- λίστες της Ανεξάρτητης Αρχής Δημοσίων Εσόδων. Από αυτές επισήμως προκύπτει ότι το 87,5% των οφειλετών, περίπου δηλαδή τριάμισι εκατομμύρια Έλληνες οφειλέτες, χρωστούσαν και χρωστούν μόλις το 2,3% των οφειλών, δηλαδή κάπου 2,4 δισεκατομμύρια ευρώ. Αντίθετα, εβδομήντα εννέα μεγαλοοφειλέτες με χρέη πάνω από 100 εκατομμύρια οφείλουν συνολικά το 32,7%, δηλαδή περίπου 34 δισεκατομμύρια ευρώ. Και άλλοι, όμως, χίλιοι διακόσιοι πενήντα τέσσερις οφειλέτες έχουν χρέη από 10 εκατομμύρια μέχρι 100 εκατομμύρια ευρώ και οφείλουν το 28,3% των χρεών, δηλαδή κάπου 29 δισεκατομμύρια ευρώ. Το ερώτημα που μένει αναπάντητο είναι: Ποιοι είναι όλοι αυτοί; Ποιοι είναι αυτοί οι χίλιοι διακόσιοι τριάντα τρεις οφειλέτες οι οποίοι χρωστούν 63 δισεκατομμύρια ευρώ; Τι μέτρα σκέφτεται να πάρει η Κυβέρνηση προς τον σκοπό αυτόν; Τι προτείνει η Αξιωματική Αντιπολίτευση; Η Κυβέρνηση φυσικά δεν μας έχει απαντήσει μέχρι στιγμής. Δεν έχετε να πάρετε κανένα απολύτως μέτρο, γιατί δεν θέλετε να πάρετε κανένα μέτρο. Δεν πάτε κόντρα στα αφεντικά. Αυτούς τους λίγους προστατεύει το «συνταγματικό τόξο». Δεν μπορεί δώδεκα άτομα να χρωστούν όσα χρωστάει ο υπόλοιπος ελληνικός λαός και καμμία κυβέρνηση να μην παίρνει θέση, να μην κάνει κάτι. Κυρίες και κύριοι, υπάρχουν άρθρα τα οποία οφείλουμε να αντιμετωπίσουμε θετικά, εφόσον με τον τρόπο αυτόν διευκολύνεται κάπως μεγάλος αριθμός πολιτών. Πλην, όμως, υφίστανται άρθρα τα οποία χρήζουν τροποποίησης και βελτίωσης. Για παράδειγμα, να αναφερθώ στο σημείο αυτό σε δύο άρθρα, στο άρθρο 19 και στο άρθρο 21 που αφορούν τις συντάξεις χηρείας. Τα δύο αυτά άρθρα καλύπτουν τις δυσβάσταχτες αδικίες που οφείλονται σε δικό σας νομοσχέδιο. Καθορίστηκαν, με τον ν.4387/2016, τον νόμο Κατρούγκαλου σε συνδυασμό με την εφαρμογή του ν.4499 του Νοεμβρίου του 2017, συντάξεις λόγω θανάτου, ακόμα και κάτω από 150 ευρώ. Οι αποδημήσαντες ασφαλισμένοι που μάτωσαν και πάλεψαν επαγγελματικά και πλήρωναν κανονικά τις εισφορές τους στα ασφαλιστικά ταμεία. Οι χήρες των ασφαλισμένων αυτών έχουν βρεθεί όμηροι εδώ και μια τριετία στον εμπαιγμό των κομμάτων, στον εμπαιγμό του ΣΥΡΙΖΑ, όμηροι των προσωρινών συντάξεων. Έχουμε περιπτώσεις - και είναι πραγματικότητα αυτό και προσέξτε με - συντάξεις χηρείας να είναι προσωρινές και να πληρώνονται για τριάντα τρεις ολόκληρους μήνες. Να ξέρετε ότι οι δικαιούχοι αυτών των προσωρινών συντάξεων δεν θα πάρουν το περίφημο προεκλογικό σας επίδομα με τα μέτρα που ψηφίζονται σήμερα. Επίσης, δυστυχώς μέχρι σήμερα, μέχρι αυτήν την ώρα, δεν έχετε πει καμμία λέξη για τα αναδρομικά που δικαιούνται αυτές οι χήρες και τα ορφανά. Θέλετε να τις βάλετε σε μια δικαστική περιπέτεια, την οποία τελικά θα χάσετε, αλλά ποσώς σας ενδιαφέρει, διότι δεν θα είστε τότε κυβέρνηση. Διαβάζοντας και λέγοντας αυτά που σας προείπα για την περίπτωση των συντάξεων χηρείας, αναρωτιέμαι πόση αναλγησία, με ποια λόγια μπορώ να περιγράψω αυτήν την αριστερή αναλγησία, πόση αναλγησία έχετε πάνω στα πραγματικά κοινωνικά ζητήματα. Και τη δείχνετε σε μια ευάλωτη κοινωνική ομάδα εσείς που κάνετε διακοπές σε θαλαμηγούς ολιγαρχών, που ανάβετε τα κουβανέζικα πούρα και κυριολεκτικά φυσάτε τον καπνό της αδιαφορίας και της αμετροέπειάς σας στα πραγματικά προβλήματα των δεινοπαθούντων Ελλήνων, δεινοπαθούντων με δική σας ευθύνη, γιατί εσείς φταίτε. Ίδιοι είστε συριζαίοι και νεοδημοκράτες. Δεν θέλετε εύρωστο λαό, δεν θέλετε υπερήφανους Έλληνες. Θέλετε τον λαό υποταγμένο να πληρώνει τους φόρους του, να είναι έρμαιο στην προπαγάνδα σας, στην κομματοκρατία, στο ρουσφέτι και να του πετάτε και προεκλογικά ένα ξεροκόμματο και να το βαφτίζετε «παντεσπάνι». Στο σημείο αυτό, κύριε Πρόεδρε, θέλω να αναφερθώ σε αυτό που συνέβη το πρωί στην αίθουσα της Γερουσίας κατά τη συνεδρίαση της Επιτροπής Εξωτερικών και Άμυνας, στην οποία συζητήθηκε η κύρωση Συμφωνίας μεταξύ Ελλάδος και Σκοπίων με τη διάνοιξη νέων συνοριακών οδών. Ο κ. Κουμουτσάκος εκ μέρους της Νέας Δημοκρατίας είπε - και σας το μεταφέρω ακριβώς από τα Πρακτικά - το εξής: «Όσον αφορά στις σχέσεις με τη γειτονική χώρα, με τα Σκόπια, επισήμως Βόρεια Μακεδονία…». Ο Κουμουτσάκος είπε «Βόρεια Μακεδονία». Ούτε επισήμως ούτε ανεπισήμως, κύριε Κουμουτσάκο. Για μας, η Μακεδονία είναι μία και είναι μόνο ελληνική! Και επειδή βγαίνουν διάφοροι «παπαγάλοι» υποκριτικές, ψευδοπατριώτες του κόμματος των Καιρίδηδων και των Τατσόπουλων της Νέας Δημοκρατίας, που διεκδικούν με θράσος την ψήφο του ελληνικού λαού, θέλω να πω να μη μας παριστάνει ο Σαμαράς τον μακεδονομάχο εκ του ασφαλούς, κάνοντας εσωτερική αντιπολίτευση στο κόμμα του, να μην κοκορεύεται και να μη μας κάνει τον μακεδονομάχο ο υποστηρικτής της σύνθετης ονομασίας, γιατί στην περίπτωσή του ισχύει απόλυτα η λαϊκή ρήση «καλύτερα να σου βγει το μάτι, παρά το όνομα». Και το όνομα του έχει βγει: Ψευδομακεδονομάχος Σαμαράς. Κύριε Πρόεδρε, παίρνω και τη δευτερολογία μου συντόμως. Επειδή ελάχιστοι αναφέρθηκαν σήμερα στο μείζον εθνικό θέμα και στις εξελίξεις, έχω να σας μεταφέρω δύο ειδήσεις. Η μία είδηση αφορά στο ΓΕΕΘΑ. Έφθασαν στο αίσχιστο σημείο στο ΓΕΕΘΑ να δικαιολογήσουν τη χθεσινή τουρκική αεροπορική εισβολή στη Χίο ενός αεροπλάνου, κάτι που ξεπέρασε κάθε είδους φαντασία. Ο Αρχηγός ΓΕΕΘΑ, για όσους δεν το γνωρίζουν, είναι ο Πτέραρχος Χριστοδούλου. Υποστήριξαν ότι ο Τούρκος έχασε τον προσανατολισμό του, ο Τούρκος χάθηκε και γι' αυτό πέταξε πάνω από τη Χίο. Ελπίζουμε, όταν θα βομβαρδίζουν κάποιο ελληνικό νησί - το απεύχομαι, γιατί, όπως πάμε με αυτήν την Κυβέρνηση, θα συμβεί και αυτό - να μη σας πουν τότε από το ΓΕΕΘΑ ότι βομβαρδίστηκε από λάθος των Τούρκων πιλότων. Η δεύτερη είδηση αφορά στην αποκάλυψη του ιδίου μέσου - και εννοώ το «PRONEWS» - και να μη μου πείτε ότι μιλώ με το διαδίκτυο και με στοιχεία από το διαδίκτυο, διότι και όλη η συζήτηση για την παροχή ψήφου εμπιστοσύνης από το διαδίκτυο ξεκίνησε, από τις ανταπαντήσεις μεταξύ Πολάκη και Κυμπουρόπουλου. Στη δεύτερη είδηση, λοιπόν, έχουμε ένα αποκαλυπτικό ρεπορτάζ το οποίο δεν έχει διαψευσθεί, στο οποίο μεταφέρεται η αγωνία της στρατιωτικής ηγεσίας για το τι μέλλει γενέσθαι και των δεδομένων που έχουν διαμορφωθεί. Και ενώ η πολιτική ηγεσία, ο κύριος Πρωθυπουργός συστήνει ψυχραιμία και αποφυγή απάντησης των προκλήσεων - σύσκεψη έγινε προ ημερών στο Μαξίμου για αυτόν τον λόγο - και λέει να προσπαθήσουμε να έχουμε ανοικτούς διαύλους και να επιτείνουμε την εργασία μας πάνω στα μέτρα οικοδόμησης εμπιστοσύνης, Αρχηγός του Γενικού Επιτελείου τού λέει - και μένει άφωνος και εμβρόντητος ο κύριος Πρωθυπουργός - το εξής: «Δεν έχω τα όπλα που χρειάζομαι για να κάνω αυτό που πρέπει, αλλά ακόμη μπορώ να νικήσω, με μια προϋπόθεση, να χτυπήσω πρώτος. Η σύγκρουση δεν θα διαρκέσει πάνω από δυο - τρεις ημέρες. Πρέπει, όμως, να έχω τη δυνατότητα να επιλέξω όπλα, χρόνο και τόπο εμπλοκής, για να λειτουργήσουν οι όποιες δυνάμεις μου πολλαπλασιαστικά. Αν δεχθούμε πρώτοι πλήγμα, η κατάσταση θα γίνει εξαιρετικά δυσχερής». Χλόμιασε ο Τσίπρας. Κυρίες και κύριοι, ο παρεμποδιστικός πόλεμος εξαπολύεται τώρα προκειμένου να αποφευχθούν οι κίνδυνοι του πολέμου στο μέλλον υπό δυσχερέστερες συνθήκες. Δεν τα λέω εγώ. Τα λέει ο Τζακ Λέβι στο βιβλίο του «Η μείωση της δύναμης και ο παρεμποδιστικός πόλεμος». Αυτή η κίνηση του παρεμποδιστικού πολέμου να σας πω ότι δεν προβλέπει κατ' ανάγκη τη χρήση πυρός, η οποία μπορεί και να γίνει, αν χρειαστεί. Προβλέπει την άμεση αποστολή στρατιωτικής βοήθειας, τουλάχιστον στην Κύπρο, ώστε να εξοπλίσουμε την Κύπρο μας, να την κάνουμε έναν «επιπλέοντα αστακό» στρατιωτικά στην Ανατολική Μεσόγειο και έχουμε αυτό το δικαίωμα. Απορρέει το δικαίωμά μας αυτό από τη Συνθήκη της ανεξαρτησίας της Κύπρου. Είμαστε η εγγυήτρια δύναμη της ύπαρξης της Κυπριακής Δημοκρατίας. Να στείλουμε, λοιπόν, όπλα και ό,τι χρειάζεται στην Κύπρο, να στείλουμε στρατό, να στείλουμε αεροπορία, να στείλουμε ναυτικό και συγχρόνως, να υπερψηφίσουμε την πρόταση νόμου της Χρυσής Αυγής, η οποία έχει κατατεθεί από το 2012 και προβλέπει την ανακήρυξη της αυτόνομης οικονομικής ζώνης. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, τελειώνω σε μισό λεπτό. Αυτά πρέπει να γίνουν τώρα, γιατί αργότερα η κατάσταση δεν θα είναι διαχειρίσιμη και φοβάμαι ότι θα εξελιχθεί σε ανεξέλεγκτη. Πολύ φοβάμαι ότι θα είναι και εθνικά ζημιογόνα και θα οδηγηθούμε σε ένα νέο 1974. Δυστυχώς, η αφασία του ελληνικού πολιτικού προσωπικού και ειδικά του κουρασμένου κ. Τσίπρα θα μας οδηγήσει - το απεύχομαι - σε νέα εθνική τραγωδία. Η Νέα Δημοκρατία θα περιμένει τις εκλογές, αλλά το νέο 1974, το επόμενο έτος θα οδηγήσει σε αλλαγή του πολιτικού και πολιτειακού σκηνικού, ακριβώς όπως έγινε και τότε. Οι ευθύνες θα ριχθούν καθ' ολοκληρίαν, δικαίως ή αδίκως, στο στρατιωτικό προσωπικό και ο μεν κ. Τσίπρας θα αποκτήσει ιστορικά επάξια τον τίτλο του «νέου Ιωαννίδη» και ο κ. Αποστολάκης τον τίτλο του «νέου Γκιζίκη». Κλείνοντας και απευθυνόμενος στον ελληνικό λαό, λέω τούτο: Ξυπνήστε! Η πατρίδα κινδυνεύει. Σκεφτείτε ελληνικά, σκεφτείτε εθνικά, δυναμώστε τον Λαϊκό Σύνδεσμο - Χρυσή Αυγή, τη μόνη πολιτική δύναμη στην οποία μπορεί να ελπίζει ο ελληνικός λαός.
Ευχαριστώ. Συνεχίζουμε με τον Βουλευτή του ΣΥΡΙΖΑ, τον κ. Ηγουμενίδη. Ορίστε, έχετε τον λόγο.
Ευχαριστώ, κύριε Πρόεδρε. Κυρίες και κύριοι Υπουργοί, κυρίες και κύριοι συνάδελφοι, τι ακούσαμε πάλι σε αυτήν τη συζήτηση! Τι τοξικός πολιτικός λόγος είναι αυτός; Ακούστε τι λένε και δεν κοκκινίζει κανένας από ντροπή απέναντι στον ελληνικό λαό που μας ακούει: «Μετά το αχρείαστο τρίτο μνημόνιο, ο ΣΥΡΙΖΑ φέρνει μέτρα που δεν πλησιάζουν καν τις επιτυχίες του 2014 της κυβέρνησης Σαμαρά - Βενιζέλου. Δώστε ό,τι προεκλογικές παροχές θέλετε. Όπου να 'ναι φτάνει η ώρα που θα φύγει η χειρότερη Κυβέρνηση που γνώρισε το τόπος». Αυτό είναι το βασικό αφήγημα της Νέας Δημοκρατίας. Να τα δούμε ένα - ένα: «Μετά από το αχρείαστο τρίτο μνημόνιο»: Δεν κατάλαβα, κυρίες και κύριοι συνάδελφοι της Νέας Δημοκρατίας, αλλά το πρώτο και το δεύτερο μνημόνιο χρειάζονταν; Πέρασαν από τα χέρια σας τόσα χρήματα! Κι όμως αφήσατε τη χώρα ανοχύρωτη στο πελατειακό κράτος και τη διαφθορά! Ξοδέψατε δισεκατομμύρια για τους Ολυμπιακούς Αγώνες και δεν καταφέρατε να χτίσετε ένα κοινωνικό κράτος αξιοπρέπειας. Ξοδέψατε δισεκατομμύρια για την υγεία και ωστόσο το δημόσιο σύστημα υγείας το παραδώσατε στα πρόθυρα της κατάρρευσης. Ξοδέψατε δισεκατομμύρια για τις υποδομές της χώρας, οι οποίες ωστόσο παρέμεναν προκλητικά στάσιμες. Διερωτώμαι για το εξής: Είναι η πολιτική ανεπάρκεια, η πολιτική ανικανότητά σας που οδήγησε στο πρώτο και στο δεύτερο μνημόνιο ή μήπως αυτά είναι στοιχεία της ταυτότητας του κράτους που θέλει η συντηρητική παράταξη; «Μετά το αχρείαστο τρίτο μνημόνιο», λέτε. Θυμόμαστε όλοι ότι παραδώσατε τα ταμεία όχι απλά άδεια, αλλά μείον. Θυμόμαστε όλοι την περίοδο του 2014 που περιμέναμε τις δόσεις απ' έξω, για να πληρωθούν μισθοί και συντάξεις, για να εκπληρωθούν οι στοιχειώδεις υποχρεώσεις του ελληνικού κράτους. Ήταν ένα «αχρείαστο τρίτο μνημόνιο», αποτέλεσμα των χειρισμών της «πρώτη φορά αριστερά» ή ήταν σχεδιασμένο και απαραίτητο τρίτο μνημόνιο, αποτέλεσμα του σχεδιασμού των Σαμαρά - Βενιζέλου για να κλείσουν την «αριστερή παρένθεση» στην πολιτική ζωή του τόπου; Μας γυρνάτε, λέτε, στο 2014. Αλήθεια; Είναι το ίδιο τα άδεια ή αρνητικά ταμεία με 31 δισεκατομμύρια ευρώ «μαξιλάρι» που υπάρχει σήμερα; Είναι το ίδιο ένα κατεστραμμένο ασφαλιστικό σύστημα με ένα βιώσιμο ασφαλιστικό σύστημα που έχουμε σήμερα; Δεν με παίρνει ο χρόνος για να σταθώ σε όλα τα παραδείγματα. Θα ήθελα πολύ απλά, πάνω σ' αυτό που είπε ο κ. Γεωργιάδης, να καταθέσω, κύριε Πρόεδρε, ότι εγώ εγκατέλειψα την Ιατρική την οποία εξακολουθώ να αγαπώ - δεν έγινα κατά λάθος ο γιατρός που είμαι, ήθελα, ήταν επιλογή μου - λόγω της συνείδησής μου, επειδή έζησα από πρώτο χέρι τους αποκλεισμούς από το δημόσιο σύστημα υγείας των οικονομικά αδύνατων συμπολιτών μας. Και είχε το θράσος ο κ. Γεωργιάδης να ρωτήσει πού βρήκαμε την κοινωνική ευαισθησία. Η κοινωνική ευαισθησία, κύριοι της Νέας Δημοκρατίας - και η Χρυσή Αυγή μίλησε πριν από λίγο γι' αυτό - δεν είναι φιλευσπλαχνία. Δεν είναι φιλανθρωπικό τσάι στις εκδηλώσεις των κυρίων της υψηλής κοινωνίας. Δεν μπορεί να έχεις κοινωνική ευαισθησία, αν στην ιδεολογική σου φαρέτρα, στη στρατηγική σου δεν έχεις τον στόχο της κατάργησης της εκμετάλλευσης ανθρώπου από άνθρωπο, δεν έχεις τον στόχο της κοινωνικής δικαιοσύνης και της κοινωνικής ισότητας, δεν αντιπαλεύεις τις διακρίσεις των ανθρώπων κατά το φύλο, κατά το χρώμα του δέρματος, κατά τη γλώσσα, κατά την καταγωγή. Από εδώ πηγάζει, κύριοι της Νέας Δημοκρατίας και κύριε Αντιπρόεδρε της Νέας Δημοκρατίας, η κοινωνική μας ευαισθησία. Εδώ θα δείτε τη βάση για τη συμμετοχή και την προσφορά της Αριστεράς στους κοινωνικούς αγώνες. Έχετε μια αντίφαση να λύσετε, κύριοι της Νέας Δημοκρατίας. Εμείς βγάλαμε τη χώρα από τα μνημόνια με σχέδιο, με πολλή δουλειά, με συγκρούσεις στο εσωτερικό και στο εξωτερικό της χώρας, αλλά κυρίως με την κοινωνία, την κοινωνία που κερδίσαμε στη βάση του σχεδίου μας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ευχαριστώ για την ανοχή σας, κύριε Πρόεδρε. Ολοκληρώνω. Εσείς σήμερα, ως παράταξη της ελίτ, ως παράταξη των λίγων, ναι, για να πάρετε την κυβέρνηση, για να κερδίσετε την πλειοψηφία, πρέπει να πάρετε την ψήφο του άνεργου, εσείς που φτάσετε την ανεργία στο 30%! Πρέπει να πάρετε την ψήφο του νεολαίου εσείς που τον καταδικάσατε στον απαράδεκτο υποκατώτατο μισθό. Πρέπει να πάρετε την ψήφο του ανθρώπου που καταστράφηκε οικονομικά εσείς που με την πολιτική σας καταστρέψατε το 25% του πλούτου της χώρας, εσείς που κι αν δεν είχατε τρόικα, έπρεπε να την εφεύρετε. Εσείς, λοιπόν, κύριοι της Νέας Δημοκρατίας, χρειάζεστε τις χάντρες και τα καθρεφτάκια για την εξαγορά των συνειδήσεων. Εσείς, κύριοι της Νέας Δημοκρατίας, χρειάζεστε τα επικοινωνιακά πυροτεχνήματα και τις πολιτικές μπουρμπουλήθρες, για τον εκμαυλισμό των συνειδήσεων της κοινωνίας. Εσείς χρειάζεστε τη γυαλιστερή συσκευασία, για να κρύψετε το ζοφερό μέλλον που επιφυλάσσετε για τους πολλούς. [[Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή]] Ολοκληρώνω, κύριε Πρόεδρε και ευχαριστώ για την ανοχή σας. Εσείς που όταν στη ρημαγμένη κοινωνία βλέπατε μαγνήτη επενδύσεων - άσχετα που δεν φέρατε καμμιά επένδυση στην Ελλάδα - σ' αυτά τα μέτρα που θα επιταχύνουν σήμερα τους ρυθμούς ανάπτυξης και θα ανακουφίσουν τους ανθρώπους που σήκωσαν το κύριο βάρος για να βγάλουμε τη χώρα από τα μνημόνια, εσείς βλέπετε προεκλογικές παροχές. Λέτε να φύγει η χειρότερη Κυβέρνηση. Ναι, συμφωνώ μαζί σας ότι είμαστε η χειρότερη Κυβέρνηση, όσον αφορά το καθεστώς της διαφθοράς. Ναι, είμαστε η χειρότερη Κυβέρνηση που γνώρισε ο τόπος, όσον αφορά το καθεστώς της διαπλοκής. Ναι, είμαστε η χειρότερη Κυβέρνηση που γνώρισε ο τόπος, όσον αφορά το να επιτρέπουμε να υπάρχουν συνθήκες γαλέρας, στις οποίες καταδικάσατε τους εργαζόμενους. Είμαστε η χειρότερη Κυβέρνηση που γνώρισε ο τόπος για όλους αυτούς που θέλουν να παραδώσουν την υγεία και την παιδεία στον ιδιωτικό τομέα. Ωστόσο, όπως με τις ζωντανές, τις υγιείς, τις μαχόμενες κοινωνικές δυνάμεις, με την ευρύτερη συμμαχία των προοδευτικών δυνάμεων βγάλαμε τη χώρα από τα μνημόνια με επιτυχία, έτσι και τώρα, παρά και ενάντια στην προσπάθειά σας, θα προχωρήσουμε με επιτυχία στο χτίσιμο της Ελλάδας της νέας εποχής. Σας ευχαριστώ.
Ευχαριστώ κι εγώ. Παρακαλώ, ο κ. Δένδιας, Κοινοβουλευτικός Εκπρόσωπος της Νέας Δημοκρατίας, έχει τον λόγο.
Κυρίες και κύριοι συνάδελφοι, παρακολουθώντας κατ' αρχάς τη γενική τοποθέτηση εδώ εχθές του κυρίου Υπουργού Οικονομικών, κατάλαβα ότι το κυβερνητικό αφήγημα, η κυβερνητική προσπάθεια είναι να παρουσιαστεί το σημερινό νομοθέτημα και οι τροπολογίες που το συνοδεύουν ως μία σχεδιασμένη εκμετάλλευση ενός δεδομένου και προϋπολογισμένου δημοσιονομικού χώρου. Προσπαθήθηκε, δηλαδή, να δοθεί η εικόνα ότι εδώ έχουμε να κάνουμε με μια Κυβέρνηση, η οποία αφού έχει λάβει κάποια δυσάρεστα μέτρα, έχει πετύχει στο έργο της, έχει οδηγήσει τη χώρα στην ανάπτυξη και με προηγούμενο και υπαρκτό σχεδιασμό εκμεταλλεύεται υπέρ των πολλών τον δημοσιονομικό χώρο, τον οποίο δημιούργησε η χρηστή από την πλευρά της διαχείριση του δημοσίου χρήματος. Αυτή είναι η κυβερνητική ιστορία. Κυρίες και κύριοι συνάδελφοι, ποιος μπορεί να το πιστέψει αυτό; Ποιος ήρεμος και λογικός άνθρωπος μπορεί να το πιστέψει αυτό; Κατ' αρχάς, θα ξεκινήσω από τον συγγραφέα του αφηγήματος, τον Υπουργό των Οικονομικών, για να καταλήξω στο ίδιο το αφήγημα. Ο κ. Τσακαλώτος έχει ένα φιλοπαίγμον και συμπαθές ύφος ανάλυσης των πραγμάτων. Αυτό οφείλεται στην εκπαίδευσή του σε μεγάλο βαθμό. Εάν γνωρίζει κάποιος αγγλική ιστορία, το καταλαβαίνει. Ξέρετε, στον αγγλικό εμφύλιο πόλεμο, η Οξφόρδη ήταν υπό τους ιππότες του βασιλιά, τους Καβαλίερς, οι οποίοι είχαν πιο φιλελεύθερο πνεύμα από το Κέιμπριτζ, το οποίο ήταν υπό τους Ράουντχεντς, δηλαδή τους στρατιώτες του Κρόμγουελ οι οποίοι ήταν πουριτανοί και πολύ πιο σκληροί στα θέματα. Επικράτησε, έτσι, ένα λίγο πιο χαλαρό πνεύμα, το οποίο απεικονίζεται συνήθως και στη χαρίεσσα και φιλοπαίγμονα διάθεση του Υπουργού των Οικονομικών, έστω κι αν μιλά για πράγματα που ούτε ευχάριστα είναι ούτε αστεία σηκώνουν. Όμως, πέραν του συγγραφέα του αφηγήματος και της ανάλυσης του χαρακτήρα του, ας πάμε στο ίδιο το αφήγημα. Κυρίες και κύριοι συνάδελφοι, εάν αυτό είναι αλήθεια, πώς εξηγείτε το γεγονός ότι ο Πρωθυπουργός χρειάστηκε άρον - άρον εξαιτίας της γνωστής ιστορίας των πλωτών μέσων να τρέξει στο Ζάππειο την Τρίτη και εκεί να ανακοινώσει, χωρίς κανέναν προηγούμενο προγραμματισμό - το ξέρει και ο τελευταίος δημοσιογράφος έξω από αυτήν την Αίθουσα, το σύνολο του δημοσιογραφικού κόσμου - ότι αυτή η συνέντευξη δεν ήταν προ - προγραμματισμένη; Πώς, λοιπόν, ο Πρωθυπουργός εμφανίστηκε ξαφνικά εκεί και άρχισε να ανακοινώνει παροχές; Και πώς εξηγείται ότι ένα σχέδιο το οποίο υποτίθεται ότι προϋπήρχε και είχε επίσης ποσοτικοποιηθεί, έρχεται εν μέρει μεν σαν νομοθέτημα - με το νομοθέτημα αυτό περί ρύθμισης οφειλών, γνωστό σαν «εκατόν είκοσι δόσεις» - και από την άλλη - ακούστε ακούστε! - , με μια σειρά τροπολογιών; Πού ακούστηκε προηγούμενος σχεδιασμός, κυρίες και κύριοι συνάδελφοι, σοβαρός, υπαρκτός, ποσοτικοποιημένος να εμφανίζεται με τη μορφή σειράς τροπολογιών; Το έχετε ξανακούσει ποτέ αυτό; Θεωρείτε ότι κάποιος μπορεί ποτέ να το πιστέψει αυτό; Και μάλιστα των εξής τροπολογιών - αν θέλετε λίγο να τις διατρέξουμε. Υπάρχει το θέμα των εκατόν είκοσι δόσεων, στο οποίο η Νέα Δημοκρατία - το είπαμε ξεκάθαρα - θα το ψηφίσει. Το οποιοδήποτε μέτρο φέρνει μια ανακούφιση εμείς το στηρίζουμε, έστω και αν είναι ανεπαρκές, έστω και αν οφείλεται σε προηγούμενα σφάλματα της Κυβέρνησης. Δεν υπάρχει λόγος να επαναλάβουμε αυτό που έκανε ο ΣΥΡΙΖΑ, να τιμωρούμε την κοινωνία για τα λάθη της Κυβέρνησης. Η ρύθμιση αυτή έρχεται μετά τη μη επιτευχθείσα, μη έχουσα αποτελέσματα ρύθμιση του 2014. Γιατί δεν είχε αποτελέσματα η ρύθμιση του 2014; Γιατί τότε ο ΣΥΡΙΖΑ μιλούσε περί «σεισάχθειας», περί πλήρους διαγραφής των χρεών. Ήταν και η άλλη ρύθμιση το 2015, στην οποία, αν τα στοιχεία είναι ακριβή, εντάχθηκε το 50% ή κάτι τέτοιο των οφειλών. Εμείς, λοιπόν, θα το ψηφίσουμε και ας ελπίσουμε εδώ να έχουμε κάτι καλύτερο. Πάμε τώρα όμως στις τροπολογίες και συγκεκριμένα στην τροπολογία του Υπουργείου Προστασίας του Πολίτη. Βέβαια δεν είναι προϊόν ενός σχεδιασμού, έτσι; Είναι προϊόν προφανούς αποτυχίας του Υπουργείου. Το μεν πρώτο κομμάτι της αφορά στην αναγνώριση πάσης φύσεως οφειλών. Τα γνωστά συριζαϊκά με τα οποία έρχεται μια ρύθμιση η οποία νομιμοποιεί εκ των υστέρων δαπάνες, οι οποίες μάλιστα δεν είναι και ποσοτικοποιημένες εδώ. Δεν λέει το Υπουργείο στην Εθνική Αντιπροσωπεία τι ποσό ψηφίζει. Η άλλη τροπολογία, η 2172/180, αφορά τη χορήγηση στους δικαιούχους κύριας σύνταξης της κατ' ευφημισμόν δέκατης τρίτης σύνταξης. Και αυτή θα την ψηφίσουμε, αλλά μην κοροϊδευόμαστε, κυρίες και κύριοι συνάδελφοι, δεν πρόκειται για δέκατη τρίτη σύνταξη, πρόκειται για ένα επίδομα. Ποσοτικά αυτό το επίδομα είναι μερικών εκατοντάδων εκατομμυρίων. Για να ήταν δέκατη τρίτη σύνταξη, πρέπει να ήταν μεταξύ 2,2 και 2,4 δισεκατομμυρίων ευρώ. Έτσι δεν είναι, κυρία Υφυπουργέ; Κατά συνέπεια, με το να το λέμε δέκατη τρίτη σύνταξη απλώς επιχειρούμε να κοροϊδέψουμε τους συνταξιούχους. Για το ζήτημα της τροπολογίας 2173/181, που αφορά τον ΦΠΑ, το είπε πάρα πολύ χαρακτηριστικά ένας ή μία συνάδελφος προηγουμένως: «να σε κάψω Γιάννη να σε αλείψω λάδι». Αφού πρώτα δημιουργήσαμε το πρόβλημα, καταργώντας την ορθή ρύθμιση της κυβέρνησης Σαμαρά τότε, που είχε μειωθεί συνολικά ο ΦΠΑ στην εστίαση, τώρα, μετά την πάροδο πέντε ετών, επανέρχεται μια μικρότερη ρύθμιση, που αφήνει απ' έξω τον καφέ και τα αναψυκτικά. Ειλικρινά, θα είναι πολύ ενδιαφέρον να δούμε πώς θα εφαρμοστεί παρεμπιπτόντως αυτή η ρύθμιση στην πράξη. Όταν θα παίρνει κανείς έναν καφέ και μία τυρόπιτα θα είναι σε άλλον ΦΠΑ ο καφές και σε άλλον ΦΠΑ η τυρόπιτα. Φαντάζομαι ότι τα ελεγκτικά όργανα θα έχουν ένα πάρα πολύ εύκολο έργο να το ξεκαθαρίσουν. Θα πηγαίνουν στο τραπέζι, θα ρωτάνε τι τρώτε, θα κοιτάνε τον κατάλογο και αναλόγως θα επιβάλουν ή δεν θα επιβάλουν πρόστιμο. Πρόκειται για μια - έτσι - χαριτωμένη ρύθμιση. Βέβαια για το rebate δεν θα σχολιάσω εδώ. Η άλλη ρύθμιση του Υπουργείου Πολιτισμού και Αθλητισμού είναι επίσης τμήμα του συνολικού φερόμενου σχεδιασμού της Κυβέρνησης. Στην πραγματικότητα με τι έχουμε να κάνουμε εδώ; Έχουμε να κάνουμε με μια ρύθμιση η οποία προσπαθεί να διορθώσει τα αδιόρθωτα, δηλαδή την παραχώρηση στο «υπερταμείο» στοιχείων της πολιτιστικής κληρονομιάς, για την οποία πάρα πολλοί συνάδελφοι είχαν προειδοποιήσει. Τότε δεχόμασταν σωρηδόν κυβερνητικές διαβεβαιώσεις ότι ουδείς κίνδυνος υπάρχει, ότι κανένα στοιχείο της πολιτιστικής κληρονομιάς μας δεν απειλείται, ότι κανένα λάθος δεν έχει γίνει. Παρότι ζητήθηκαν με δεκάδες ερωτήσεις τα στοιχεία των ακινήτων αυτών που αφορά η παραχώρηση στο «υπερταμείο», ποτέ δεν δόθηκαν. Και τώρα βλέπουμε αυτήν τη ρύθμιση, η οποία αποτελεί πλήρη ομολογία. Προσπαθεί εκ των υστέρων με κάποιον τρόπο να διασώσει ό,τι μπορεί να διασωθεί, δηλαδή να ονομάσει εκτός συναλλαγής και ανεπίδεκτα χρησικτησίας τα ακίνητα που ανήκουν στο δημόσιο και είναι μεταξύ του 1453 και 1830. Εάν δεν υπήρχε η παραχώρηση στο «υπερταμείο», θα άξιζε να ζητήσει κανείς να μας εξηγηθεί τι χρησιμότητα έχει αυτή η ρύθμιση, ποιος είναι ο λόγος δηλαδή που έρχεται αυτή η ρύθμιση, απολύτως εμβαλωματικά, σε ένα νομοθέτημα το οποίο αφορά τις εκατόν είκοσι δόσεις. Αλλά βέβαια, όπως λέει και ο ΣΥΡΙΖΑ, αυτό μπορεί να είναι στοιχείο ενός συνολικού σχεδιασμού. Κυρίες και κύριοι συνάδελφοι, μιλούσα με δημοσιογράφους προηγουμένως και μου ελέχθη το εξής, ως τρόπος αντίληψης των πραγμάτων. Κοιτάχτε, λέει, δεν μπορεί να καταλάβετε αυτήν την Κυβέρνηση, αν δεν έχετε διαβάσει Χάρι Πότερ. Διότι όλοι εμείς ζούμε σε έναν πραγματικό κόσμο. Στον Χάρι Πότερ αυτός είναι ο κόσμος των Muggles, των κοινών ανθρώπων, ο κόσμος που γνωρίζουμε. Όμως ξαφνικά διέρχεσαι ένα νοητό τείχος και εισέρχεσαι σε έναν άλλο κόσμο. Αυτός είναι ο κόσμος του ΣΥΡΙΖΑ. Είναι ένας κόσμος στον οποίο τα πράγματα αποκτούν μαγική και διαφορετική διάσταση, τελείως δυσανάλογη με τον τρόπο που ο μέσος άνθρωπος, η κοινωνία προσλαμβάνουν τα πράγματα. Δηλαδή τα αχρείαστα υπερπλεονάσματα, η τεράστια διόγκωση του ιδιωτικού χρέους, η εκκρεμότητα έκδοσης διακοσίων πενήντα χιλιάδων συντάξεων, τα πάμπολλα προβλήματα στην καθημερινότητα, στη διαχείριση του δημόσιου ονομάζονται ως επιτυχία, ως έξοδος από την κρίση, ως ακμή, ως ανακούφιση του μέσου πολίτη και προσπαθούμε εμείς με τη σειρά μας να αντιληφθούμε πώς αυτή η πραγματικότητα είναι συμβατή με την πραγματικότητα που εμείς ζούμε. Και έχουμε και ένα άλλο τέτοιο παράδειγμα, τελευταίο, κυρίες και κύριοι συνάδελφοι, τον ίδιο τον Πρωθυπουργό της χώρας. Ο Πρωθυπουργός της χώρας ήρθε και μας είπε ξεκάθαρα - δεν νομίζω ότι υπάρχει η παραμικρή αμφισβήτηση επ' αυτού - ότι η ψήφος στις ευρωεκλογές συνιστά ψήφο εμπιστοσύνης στην Κυβέρνησή του, καθαρά και σταράτα. Είπε δηλαδή στην ελληνική κοινωνία ότι εγώ χρήζω ως Πρωθυπουργός της χώρας την ψήφο σας στις ευρωεκλογές ως κριτήριο της αποδοχής ή της μη αποδοχής του κυβερνητικού έργου. Κατά συνέπεια, αυτό που καταλαβαίνει ο κάθε άνθρωπος, ο τελευταίος πολίτης, όχι μόνο οι Βουλευτές, από μια τέτοια τοποθέτηση, είναι ότι εάν με αποδοκιμάσετε, τότε σημαίνει ότι δεν έχω την εμπιστοσύνη σας. Όταν το είπε αυτό ο Πρωθυπουργός, δεν είχαν ανακοινωθεί στο σύνολό τους τα μέτρα και ήλπιζε φαντάζομαι ότι αυτά δεν έχουν γίνει κατανοητά από την ελληνική κοινωνία. Προφανώς, ο Πρωθυπουργός της χώρας μετά έκανε μετρήσεις. Είδε την απήχηση ή την μη απήχηση των μέτρων αυτών, των μέτρων που σήμερα συζητάμε στην ελληνική κοινωνία, και ήρθε και το άλλαξε. Είπε ότι οι ευρωεκλογές είναι μια μορφή δημοσκόπησης. Από την υπέρτατη τοποθέτηση, ψήφος εμπιστοσύνης, ναι ή όχι, μένω ή φεύγω, εκλογές ή όχι εκλογές, με θέλετε ή δεν με θέλετε, πήγαμε σε κάτι το τελείως αχνό, ως εάν συμβουλευτικά η ελληνική κοινωνία καλείται στις κάλπες για να εκφέρει μια άποψη «en passant» και από κει και πέρα εξαρτάται από τον Πρωθυπουργό να την αντιληφθεί, να την ερμηνεύσει, να την τροποποιήσει, να την καταλάβει όπως θέλει και να την αντιμετωπίσει με όποιον τρόπο κρίνει. Εάν αυτά, κυρίες και κύριοι συνάδελφοι, δεν είναι αποτελέσματα μιας αντίληψης επερχόμενης ήττας τι είναι; Τελειώνω. Θα μου επιτρέψετε, κύριε Λοβέρδο, να σας επαναλάβω από του Βήματος αυτό το οποίο σας είπα και κατ' ιδίαν προηγουμένως, έχοντας τη μικρή προσωπική ματαιοδοξία να υπάρχει γραμμένο στα Πρακτικά. Μόνο για αυτό.
Με χαρά.
Είπε ο κ. Λοβέρδος προηγουμένως ότι πολλές φορές όταν η Νέα Δημοκρατία είχε κερδίσει τις εκλογές, πινακίδες με έργα…
Και ο ΣΥΡΙΖΑ.
Α, ο ΣΥΡΙΖΑ, με συγχωρείτε.
Και η Νέα Δημοκρατία.
Και εμείς. Άλλαζαν πινακίδες σε έργα τα οποία επί των ημερών του είχαν κατασκευαστεί και ο ίδιος είχε σχεδιάσει και αφαιρείτο η συμμετοχή του μαζί με την πλάκα και τοποθετείτο κάτι άλλο. Του είπα, λοιπόν, έξω ότι αυτό συνέβη και όταν ο Γιώργος Παπανδρέου κέρδισε στις εκλογές του 2010. Τότε εγώ, ως Βουλευτής Κερκύρας, είχα μια έντονη - ας την πω έτσι - συμμετοχή στο να ολοκληρωθεί το Νοσοκομείο της Κέρκυρας, το οποίο υπάρχει σήμερα, ένα νοσοκομείο το οποίο είχε τεράστιες ιδιαιτερότητες. Είχαν πτωχεύσει μέσα δύο εργολάβοι, ο ένας μετά τον άλλον - πρωτοφανής περίπτωση στα νομικά χρονικά της χώρας! - , μάλιστα χωρίς να αποβληθεί ο πρώτος. Εκτός αυτού, ειλικρινά είχα λειτουργήσει τα έξι πρώτα χρόνια της κοινοβουλευτικής μου ζωής σαν εργοταξιάρχης, πηγαίνοντας δύο μέρες την εβδομάδα σε αυτό το νοσοκομείο, επιβλέποντάς το σαν να ήταν το ίδιο μου το σπίτι. Όταν ολοκληρώθηκε, λοιπόν, ο τότε Υπουργός Υγείας, κύριε Λοβέρδο, ο κ. Αβραμόπουλος μού έκανε το κομπλιμέντο, χωρίς να το ξέρω, να βάλει το όνομά μου στην πινακίδα κάτω από το δικό του όνομα. Δεν το δικαιούμουν. Υπουργός Δικαιοσύνης ήμουν. Μόλις χάσαμε, λοιπόν, τις εκλογές το πρώτο πράγμα που έκανε η νέα διοίκηση που ορίστηκε από την κυβέρνηση του Γιώργου Παπανδρέου ήταν να βγάλει την πινακίδα και μετά να καλέσει τον κ. Λοβέρδο να εγκαινιάσει ξανά το νοσοκομείο και να τοποθετήσει μια πινακίδα με το δικό του όνομα, βεβαίως, είμαι σίγουρος εν αγνοία του. Αλλά, εν πάση περιπτώσει, αυτό γιατί το λέω; Διότι πάρα πολλές φορές στο ευρύτερο πολιτικό σκηνικό υπάρχει μία αντίληψη των πραγμάτων η οποία υπερβαίνει τους δημοκρατικούς κανόνες λειτουργίας. Κι αυτό πρέπει να το αποφεύγουμε. Έρχομαι ξανά στο νομοθέτημα για να πω: Κύριοι Υπουργοί, το νομοθέτημα αυτό δεν προάγει τα πράγματα, παρά μόνο ανατρέπει εν μέρει - κι αυτό είναι το όποιο θετικό του - τις επιβλαβείς συνέπειες προηγούμενων δικών σας νομοθετημάτων. Εμείς κατ' αρχήν, θα το ψηφίσουμε. Θα σας ζητήσουμε, επίσης, ξεκάθαρα και με αίσθηση της πολιτικής σοβαρότητας σε αυτό που σας λέμε να ψηφίσει ο ΣΥΡΙΖΑ τις δύο τροπολογίες: Πρώτον, την κατάργηση της νομοθετημένης μείωσης του αφορολογήτου ορίου. Γιατί αν δεν ψηφιστεί αυτό, η οποιαδήποτε ανακούφιση στις συντάξεις δεν υπάρχει, είναι προφανές. Είναι απλή αριθμητική, δεν είναι μαθηματικά. Είναι απλή αριθμητική του δημοτικού. Αυτό το οποίο θα αφαιρείται από τους συνταξιούχους υπερβαίνει αυτό το οποίο τους δίνετε με το επίδομα. Και δεύτερον, την τροπολογία για το ΦΠΑ, η οποία έχει πίσω της και την οικονομική λογική του παραδείγματος. Διότι επί των ημερών της κυβέρνησης Σαμαρά με αυτήν την τοποθέτηση το κράτος αύξησε και δεν μείωσε τα έσοδά του. Εάν πάρετε τη συνολική εικόνα τότε της αύξησης της ενεργούς ζήτησης που δημιουργήθηκε από τη μείωση του ΦΠΑ είχε κέρδος και όχι ζημία το ελληνικό δημόσιο. Σας ζητάμε, λοιπόν, να ψηφίσετε και τις δύο αυτές τροπολογίες δείχνοντας ότι, εν πάση περιπτώσει, θέλετε να συμμετάσχετε στην προσπάθεια απάλειψης των επιβλαβών συνεπειών των προηγούμενων νομοθετημάτων σας. Πάντως, ούτως ή άλλως, και αν δεν τις ψηφίσετε, μετά από δύο εβδομάδες έχουμε εκλογές. Είναι εκλογές. Μπορεί να είναι ευρωεκλογές, αλλά είναι εκλογές. Είναι ευρεία και ευθεία απεικόνιση της αντίληψης της ελληνικής κοινωνίας και του ελληνικού λαού, ευθεία εφαρμογή της αρχής της λαϊκής κυριαρχίας. Και με το καλό, ελπίζω ότι δέκα επτά ημέρες μετά από τώρα, θα έχουμε εδώ τη χαρά να ξανασυζητήσουμε, να προκηρυχθούν εκλογές και η νέα κυβέρνηση Μητσοτάκη να νομοθετήσει πλέον, εάν εσείς αρνηθείτε, όχι ως τροπολογίες, αλλά ως νομοθετήματα, τα συγκεκριμένα μέτρα, τα οποία σήμερα σας προτείνουμε.
Ευχαριστώ πολύ, αλλά επειδή ο κ. Δένδιας αναφέρθηκε ιστορικά στις πινακίδες, για να γραφτούν αυτά στα Πρακτικά της Βουλής, είμαι υποχρεωμένος να συμπληρώσω, κύριε Δένδια, κι εγώ ότι ως Υπουργός Υγείας και μάλιστα, εξωκοινοβουλευτικός υλοποίησα το «Delor II» μεταξύ των οποίων χτίστηκαν τα μεγαλύτερα νοσοκομεία όπως, το Πανεπιστημιακό «Αττικόν» και της Αλεξανδρούπολης. Στο μεν «Αττικόν», όταν έγινε τέλος πάντων η θεμελίωσή του, υπήρχε μία πινακίδα, η κλασική πινακίδα της θεμελίωσης, η οποία, όταν ολοκληρώθηκε, εξαφανίστηκε. Και οι εργαζόμενοι έφτιαξαν μία δική τους πινακίδα που έλεγαν ποιος είναι ο Πρωθυπουργός και ποιος ήταν ο Υπουργός και την τοποθέτησαν τότε. Το ίδιο έγινε και στην Αλεξανδρούπολη. Μάλιστα στην Αλεξανδρούπολη ο τότε Μητροπολίτης, ο Άνθιμος, είχε πει: «Εδώ έχουν περάσει Πρωθυπουργοί κι έχουν υποσχεθεί το Πανεπιστημιακό της Αλεξανδρούπολης και εσείς Υπουργός πώς θα το υλοποιήσετε;» Και εθεμελιώθη. Κι εκεί χάθηκε η πινακίδα. Και όταν εγώ διαμαρτυρήθηκα εκ των υστέρων ότι, βρε παιδιά, για όνομα του Θεού, οι πινακίδες δεν μπορούν να χάνονται, τοποθέτησαν μια άλλη που έλεγαν ότι με Πρωθυπουργό τον Κώστα Σημίτη ο Υπουργός Δημήτριος Κρεμαστινός εθεμελίωσε. Αλλά δεν ήταν ο κ. Σημίτης τότε Πρωθυπουργός, ήταν ο Παπανδρέου. Αυτή είναι η κατάσταση που επικρατεί. Και καλό είναι να γράφονται αυτά στα Πρακτικά της Βουλής, για να σταματήσουν αυτές οι αθλιότητες κάποια μέρα. Και προχωρούμε τώρα με τον επόμενο ομιλητή, τον κ. Καββαδά της Νέας Δημοκρατίας.
Μετά ποιοι είναι, κύριε Πρόεδρε;
Μετά είναι ο Κοινοβουλευτικός Εκπρόσωπος της Ένωσης Κεντρώων, ο οποίος με παρακάλεσε γιατί φεύγει. Και μετά πάλι επανερχόμαστε στον κατάλογο των Βουλευτών όπου είναι ο κ. Κεγκέρογλου, ο κ. Καρασμάνης.
Έχει γίνει αντιστροφή, κύριε Πρόεδρε.
Στη θέση του Κεγκέρογλου; Εγώ βλέπω «Κεγκέρογλου», δεν βλέπω «Καρράς». «Κεγκέρογλου» γράφει. Λοιπόν, αν έχετε αλλάξει, να μας το δηλώσετε. «Κεγκέρογλου» γράφει. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής των Ελλήνων, είκοσι επτά μαθητές και μαθήτριες και έξι συνοδοί - εκπαιδευτικοί τους, από το 3ο Δημοτικό Σχολείο Ηγουμενίτσας και το Δημοτικό Σχολείο Ασπροκκλησίου Σαγιάδας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Κύριε Καββαδά, έχετε τον λόγο.
Ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι, βρισκόμαστε σήμερα παραμονές των εκλογών τις 26ης Μαΐου, εδώ λόγω της άρνησης της Κυβέρνησης να αποδεχθεί ότι έρχεται το τέλος της. Βρισκόμαστε εδώ λόγω της ματαιοδοξίας της εξουσίας, των κυβερνώντων, που υποθέτουν ότι με το νομοσχέδιο για τις εκατόν είκοσι δόσεις και το πενιχρό επίδομα που σκέφτονται να μοιράσουν στους συνταξιούχους θα μπορέσουν να περιορίσουν την εκλογική τους ήττα. Μία ήττα που πιστεύουν ότι μπορούν να την περιορίσουν παραδίδοντας ημιτελή έργα ανά την Ελλάδα, κοροϊδεύοντας τον κόσμο. Μία κατρακύλα που πιστεύουν ότι μπορούν να την σταματήσουν με εγκαίνια και φιέστες ρίχνοντας στάχτη στα μάτια του κόσμου, σαν αυτή της περασμένης Κυριακής στη Λευκάδα με τα εγκαίνια του νέου Νοσοκομείου. Να μιλήσω κι εγώ για το νοσοκομείο, αφού μίλησαν οι προηγούμενοι, το οποίο νοσοκομείο θεμελιώθηκε, ξεκίνησαν δηλαδή οι εργασίες από τη Νέα Δημοκρατία το 2013 και καλώς έγινε, αλλά αυτό που παραδώσατε, κύριοι της Κυβέρνησης, όχι ως κτήριο, αλλά ως μονάδα υγείας, απέχει παρασάγγας από αυτό που περιμέναμε οι Λευκαδίτες.
Κύριε συνάδελφε, …
Ακούστε, κύριε Μπάρκα. Περιμέναμε ότι μαζί με το νέο κτήριο θα γινόταν επανεκκίνηση της υγείας στη Λευκάδα με επάρκεια προσωπικού σε όλα τα επίπεδα. Και αντ' αυτού, λίγες ώρες, - όχι ημέρες - ώρες αφού έκοψε την κορδέλα ο κ. Τσίπρας αρκετά περιστατικά διακομίστηκαν στα νοσοκομεία των γύρω περιοχών και λιγοστοί ασθενείς που μεταφέρθηκαν όπως - όπως στο νέο νοσοκομείο σιτίζονται από το παλαιό νοσοκομείο. Αυτά συμβαίνουν στο νησί της Λευκάδας μετά τα εγκαίνια του νέου νοσοκομείου και τις δηλώσεις του Πρωθυπουργού για ανασυγκρότηση δήθεν του κοινωνικού κράτους από τον ΣΥΡΙΖΑ. Και παρά το γεγονός ότι και από αυτά τα έδρανα και με ερωτήσεις προς τον Υπουργό ζητούσα να προνοήσουν για προσλήψεις, για στελέχωση των κλινικών που θα αναβάθμιζαν πραγματικά τις υπηρεσίες δημόσιας υγείας στο νομό. Καταθέτω στα Πρακτικά έξι ερωτήσεις που έχω καταθέσει από το Μάιο του 2017 για να λειτουργήσει άρτια από την πρώτη μέρα το νέο Νοσοκομείο Λευκάδας που δεν απαντήθηκαν ποτέ από τον Υπουργό, γιατί απλά δεν έκανε τίποτα για τα θέματα αυτά, για να μπορεί να απαντήσει στους Λευκαδίτες. [[Στο σημείο αυτό ο Βουλευτής κ. Αθανάσιος Καββαδάς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Έτσι, κυρίες και κύριοι της Κυβέρνησης, και με το παρόν νομοσχέδιο προσπαθείτε να πείσετε τον κόσμο ότι είστε έτοιμοι να τους ανακουφίσετε. Αλλά η πραγματικότητα είναι διαφορετική. Γιατί εσείς είστε αυτοί που κόψατε τις συντάξεις χηρείας πριν τέσσερα χρόνια και τώρα προεκλογικά τις επαναφέρετε. Εσείς κόψατε το ΕΚΑΣ. Εσείς εξαπατάτε τους συνταξιούχους με την περίφημη δέκατη τρίτη σύνταξη. Να θυμίσω στην Κυβέρνηση, που λόγω του πανικού της έχει μάλλον απώλεια μνήμης ότι η δέκατη τρίτη σύνταξη ήταν η καταβολή ετησίως μιας ολόκληρης σύνταξης. Δεν είχε ούτε ποσοστά ούτε κλίμακες υπολογισμού. Πώς, λοιπόν, μιλάτε για δέκατη τρίτη σύνταξη; Παράλληλα, έχετε αφαιμάξει επί τέσσερα συνεχόμενα χρόνια από το μισθό του συνταξιούχου μέσω της εισφοράς υγείας το 2% στις κύριες συντάξεις και το 6% στις επικουρικές, με αποτέλεσμα την περικοπή 750 εκατομμυρίων ευρώ σε ετήσια βάση. Και βέβαια, δεν έχετε να μας πείτε τίποτα για τις διακόσιες πενήντα χιλιάδες συντάξεις που εκκρεμούν. Για τους ανθρώπους που περιμένουν να πάρουν τη σύνταξή τους και ζουν με βοηθήματα από συγγενείς και φίλους. Και ξέρετε γιατί δεν τις δίνετε; Όχι, γιατί δεν έχετε χρήματα. Εσείς λέτε άλλωστε ότι έχετε υπερπλεόνασμα από την υπερφορολόγηση και τα χαράτσια. Δεν τις δίνετε, γιατί δεν θέλετε να δουν οι νέοι συνταξιούχοι ότι οι συντάξεις τους είναι μειωμένες κατά 35% και 40%. Δικός σας νόμος και αυτός. Και τέλος, φέρνετε την πολυδιαφημισμένη ρύθμιση των εκατόν είκοσι δόσεων. Οκτώ μήνες τη διαφημίζετε. Και όσο τη διαφημίζετε, οι οφειλές πολιτών και επιχειρήσεων στις εφορίες και στα ασφαλιστικά ταμεία έχουν εκτιναχθεί. Και δεν κάνετε μόνο αυτό. Αντιμετωπίζετε τους οφειλέτες με δύο μέτρα και σταθμά: Άλλα για τα φυσικά πρόσωπα και άλλα για τα νομικά. Το πολύ μέχρι τριάντα έξι δόσεις για τις επιχειρήσεις και μέχρι εκατόν είκοσι δόσεις για τους υπόλοιπους. Να ρωτήσω το εξής: Αν κλείσει μία επιχείρηση, ποιος θα μείνει άνεργος; Ο εργαζόμενος! Άρα, εσείς μισείτε την επιχειρηματικότητα, θέλετε ανέργους και όχι ανάπτυξη. Γι' αυτό και κάνετε αυτήν την διάκριση. Θέλετε, κύριοι της Κυβέρνησης, να ανακουφίσετε πραγματικά τον κόσμο; Ιδού, έχετε την τροπολογία της Νέας Δημοκρατίας έτοιμη για τη μη μείωση του αφορολόγητου και τη μείωση του συντελεστή ΦΠΑ σε όλα τα προϊόντα εστίασης στο 13%, όπως τον είχε μειώσει η κυβέρνηση Σαμαρά το 2014. Ψηφίστε τη και σταματήστε να κοροϊδεύετε τους Έλληνες πολίτες, δίνοντάς τους ψίχουλα από τη μια και παίρνοντάς τους διπλά από την άλλη. Κυρίες και κύριοι, η Νέα Δημοκρατία ήταν, είναι και παραμένει η παράταξη της ευθύνης. Σήμερα θα ψηφίσει και τις εκατόν είκοσι δόσεις και το εκλογικό επίδομα για τους συνταξιούχους και τη μείωση του ΦΠΑ για την εστίαση, που είναι άλλωστε στο πρόγραμμά μας και εσείς αυξήσατε. Ο ελληνικός λαός, όμως, στις 26 Μαΐου θα καταψηφίσει την πολιτική του ΣΥΡΙΖΑ, που πανικόβλητος τρέχει παραμονές των εκλογών για να μαζέψει τα ασυμμάζευτα. Να σας θυμίσω, όμως, κύριοι της Κυβέρνησης - και θα ολοκληρώσω με αυτό - ότι αντίστοιχες παροχές πανικού και ψηφοθηρίας δεν έφεραν τα αποτελέσματα που προσδοκούσε ούτε η κυβέρνηση Παπανδρέου ούτε η κυβέρνηση Σημίτη και το περίφημο πακέτο των 7 δισεκατομμυρίων ευρώ το 2003. Κύριοι του ΣΥΡΙΖΑ, η ώρα που θα μπείτε στο χρονοντούλαπο της ιστορίας ως η χειρότερη Κυβέρνηση της Ελλάδας έφτασε. Σας ευχαριστώ πολύ.
Κύριε Πρόεδρε, παρακαλώ τον λόγο.
Τι θέλετε, κύριε Μπάρκα;
Ζητώ τον λόγο για μισό λεπτό, κύριε Πρόεδρε.
Κύριε Υπουργέ, έχετε τον λόγο.
Ήθελα να πω με βάση αυτά που είπε ο προηγούμενος ομιλητής, δεν ξέρω για τον ίδιο, δεν έχω εικόνα…
Κύριε Υπουργέ, επειδή και χθες δημιουργήθηκε αυτό το θέμα, δηλαδή να γίνεται διάλογος, θα μιλήσετε, αλλά…
Μόνο αυτό θα πω και θα σταματήσω, κύριε Πρόεδρε.
Κύριε Πρόεδρε, θα απαντήσω μετά.
Όχι, δεν θα σας δώσω τον λόγο, γιατί και χθες έγινε το ίδιο πράγμα.
Κύριε Πρόεδρε, εγώ θα πω μόνο αυτό. Δεν ξέρω για τον ίδιο…
Θα κάνει μια διόρθωση ο Υπουργός και θα προχωρήσουμε. Κύριε Υπουργέ, έχετε τον λόγο.
Εγώ μόνο αυτό θα πω. Δεν ξέρω για τον ίδιο - και συγγνώμη που επαναλαμβάνομαι - αλλά την Κυριακή το πρωί εγώ ήμουν μαζί με τον Πρωθυπουργό στη Λευκάδα. Δίπλα ακριβώς από τον Μητροπολίτη Λευκάδος καθόταν ένας κύριος, ο οποίος εκεί δήλωνε ότι είναι ο Βουλευτής Λευκάδος, εκλεγμένος με την Νέα Δημοκρατία και συμμετείχε στα εγκαίνια του καινούργιου Νοσοκομείου στη Λευκάδα. Δεν ξέρω εάν ο κ. Καββαδάς ήταν εκεί. Μπορεί να μην ήταν αυτός εκεί πέρα, αλλά εγώ εκεί είδα και χαιρετούσε ο εκλεγμένος Βουλευτής με τη Νέα Δημοκρατία στη μονοεδρική της Λευκάδας. Χαιρετούσε τον κόσμο, ο οποίος είχε έρθει εκεί και συμμετείχε στα εγκαίνια του νέου Νοσοκομείου Λευκάδας. Ευχαριστώ.
Ωραία.
Κύριε Πρόεδρε, παρακαλώ τον λόγο.
Κοιτάξτε, είπε ότι ήταν κάποιος που ήταν εκεί, δεν είπε τίποτα.
Είπε ότι κάποιος κύριος βρισκόταν εκεί…
Δεν είπε τίποτα, κύριε Καββαδά. Ένας που έλεγε…
Τι σχέση έχει αυτό; Άσχετα πράγματα λέμε εδώ!
Αυτό δεν αλλάζει τίποτα, για να πείτε κάτι, κύριε Καββαδά. Αφήστε το. Ο κ. Μεγαλομύστακας, Κοινοβουλευτικός Εκπρόσωπος της Ένωσης Κεντρώων, έχει τον λόγο για δώδεκα λεπτά.
Κύριε Πρόεδρε, ζητώ τον λόγο.
Δεν μπορείτε να πάρετε τώρα τον λόγο, γιατί τον έχω δώσει στον κ. Μεγαλομύστακα. Τι θέλετε να πείτε; Εάν είναι να πείτε αυτό, το είπε και ο Υπουργός το είπα και εγώ, ότι δήλωσε ο Υπουργός ότι ένας δήλωσε έτσι, αλλά αυτό δεν σημαίνει ότι εσείς ασπάζεστε αυτά που δήλωσε ο - δεν ξέρω και εγώ - ποιος τα δήλωσε. Κύριε Μεγαλομύστακα, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, πριν ξεκινήσω τον λόγο μου, θέλω να υπενθυμίσω ότι όλοι όσοι ανήκουμε στον χώρο του Κέντρου, αυτοί που τον εκπροσωπούμε, είμαστε εδώ, έχοντας ως γνώμονα πάντοτε το κοινό καλό της χώρας. Είμαστε εδώ, για να πάρουμε τα θετικά από τη Δεξιά, τα θετικά από την Αριστερά, να τα παντρέψουμε, έτσι ώστε να βγει ένα αποτέλεσμα, το οποίο εμείς πιστεύουμε ότι είναι υπέρ των απλών πολιτών. Αυτό είναι το ζητούμενο για εμάς. Επομένως, εμείς ως Ένωση Κεντρώων δεν μπορούμε να καταψηφίσουμε σε καμμία περίπτωση μέτρα θετικά, ευεργετικά για τον Έλληνα πολίτη, για τον Έλληνα νέο, για τον Έλληνα εργαζόμενο, για τον Έλληνα επιχειρηματία, για τον Έλληνα συνταξιούχο, ο οποίος τα τελευταία δέκα χρόνια περνά αυτές τις δυσκολίες που όλοι γνωρίζουμε. Τα τελευταία δέκα χρόνια έχει δει να χάνεται ένα μεγάλο κομμάτι της ελληνικής νεολαίας, των Ελλήνων επιστημόνων, των ερευνητών, να φεύγει στο εξωτερικό για να αναζητήσει την τύχη του. Εμείς ως Ένωση Κεντρώων θα υπερψηφίσουμε το νομοσχέδιο, όπως και κάποιες από τις τροπολογίες που εμείς κρίνουμε ορθές. Ωστόσο σε καμμία περίπτωση δεν θα αφήσουμε τίποτα χωρίς να ελέγχεται. Είναι πολύ σημαντικό αυτά που έχετε υποσχεθεί στον ελληνικό λαό να υλοποιηθούν άμεσα, με τον σωστό τρόπο και να πάρετε και άλλα μέτρα, καθώς τα χρωστάμε. Και λέω, τα χρωστάμε, ενώ εμείς δεν κυβερνούσαμε όλα αυτά τα χρόνια που μας οδήγησαν στην κρίση, αλλά και ούτε και τώρα υποστηρίξαμε ποτέ εσάς, αλλά τα χρωστάμε ως πολιτικό σύστημα. Έχουμε κάνει αφαίμαξη του ελληνικού λαού. Είναι πολύ λίγες οι περιπτώσεις που συναντάμε και προκαλούν αισιοδοξία μέσα στην ελληνική κοινωνία. Μάλιστα, σήμερα, όντας μέλος της Ειδικής Επιτροπής Έρευνας και Τεχνολογίας, παρακολούθησα δύο παραδείγματα νέων ανθρώπων, δυο επιστημόνων οι οποίοι διέπρεψαν μέσα στον καιρό της κρίσης, οι οποίοι εξέφρασαν τα παράπονα που είχαν τόσο με τις προηγούμενες κυβερνήσεις όσο και με τη σημερινή. Πρέπει να ενισχύσουμε όλες τις παραγωγικές δομές που μας έχουν απομείνει. Αυτό πρέπει να κάνουμε. Αυτό είναι το σωστό και δεν πρέπει να κάνουμε σε καμμία περίπτωση στείρα αντιπολίτευση, μόνο και μόνο έχοντας ως γνώμονα ποιο θα είναι το πολιτικό όφελος. Αυτό είναι λάθος. Αυτό είναι που βάζει όλους τους πολιτικούς σ' ένα καζάνι και έρχεται η ρήση «κοντά στα ξερά, καίγονται και τα χλωρά» να επαληθευτεί. Γιατί; Γιατί δυστυχώς, ακολουθώντας όλοι τις πρακτικές που μας οδήγησαν σ' αυτήν την κρίση, ερχόμαστε στο σημερινό αποτέλεσμα. Και ποιο είναι αυτό; Είναι ο κόσμος να έχει αγανακτήσει με την πολιτική που ασκείται. Έχουμε δει την ακροδεξιά και στην Ελλάδα να μεγαλώνει δυστυχώς, ίσως μια από τις πιο τραγικές συνέπειες της κρίσης και αυτό που γίνεται είναι να επαναλαμβάνονται τα ίδια λάθη. Κι όταν μιλώ για λάθη, δεν εννοώ αυτά τα μέτρα, εννοώ κάποιες πρακτικές, που δεν ξέρω εάν οφείλονται σε σκοπιμότητες ή γίνονται κατά λάθος ή λόγω έλλειψης χρόνου. Γιατί, καλώς ή κακώς, τα μέτρα έρχονται σήμερα και σε δέκα μέρες έχουμε εκλογές. Δεν ξέρω, αλλά ο κοινός νους θα είχε κάνει πονηρές σκέψεις. Αναλογιστείτε το τι κάνετε, λοιπόν, γιατί με τέτοιου είδους μέτρα, σίγουρα κάνετε το σωστό. Ωστόσο, δεν πρέπει να αφήνουμε καμμία αμφιβολία πλέον στον Έλληνα πολίτη. Αυτό είναι το νέο που ζητά. Δεν είναι δύσκολο. Πρέπει να κάνουμε το λογικό. Έχουν πει πολλοί άνθρωποι απ' αυτό το Βήμα ότι επιστρέφεται ο μόχθος του Έλληνα πολίτη, γιατί οι απλοί Έλληνες πολίτες είναι αυτοί που στήριξαν τη χώρα. Επομένως, πρέπει να τους ανταμείψουμε γι' αυτό και να τους δώσουμε πίσω αυτό που πήραμε απ' αυτούς. Όταν το κάνετε, κάντε το σωστά. Δώστε οριστικές λύσεις. Φτάνει πια με τα ημίμετρα, με λύσεις που δεν λύνουν ολοκληρωτικά το πρόβλημα! Έχω μιλήσει πάρα πολλές φορές. Τέτοιου είδους καταστάσεις είναι που δυσκολεύουν ακόμη περισσότερο τον κόσμο. Μπορεί να ανοίγετε την πόρτα, να δημιουργείτε μια χαραμάδα, αλλά και πάλι δεν μπορεί να περάσει, δεν έρχεται έτσι η ελπίδα. Δεν θέλω να κουράσω άλλο το Σώμα. Δεν θα χρησιμοποιήσω όλο τον χρόνο μου. Θέλω, όμως, να πω ότι είναι πολύ σημαντικό όλα τα κόμματα να παραμερίσουμε το κομματικό όφελος που προσδοκούμε να έχουμε, όταν τοποθετούνται οι Βουλευτές ή οι Υπουργοί στις ομιλίες τους απ' αυτό εδώ το Βήμα, να βάλουμε στην άκρη τον εγωισμό μας και έστω αυτή την ύστατη ώρα, να αναλογιστούμε ποιο είναι το σωστό για τον Έλληνα πολίτη. Δεν θέλω σε καμμία περίπτωση να κάνω αντιπολίτευση, η οποία δεν θα έχει αντίκρισμα. Γι' αυτό και ο ήπιος τόνος που έχω.. Πραγματικά, ο Έλληνας έχει ανάγκη να δημιουργήσει ελπίδες. Ας το κάνουμε σωστά. Ευχαριστώ πολύ
Ευχαριστούμε τον κ. Μεγαλομύστακα και για την τήρηση του χρόνου. Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μαθητές και μαθήτριες και ένας εκπαιδευτικός συνοδός τους από τη Σχολή Δημοσιογραφίας «ΑΝΤΕΝΝΑ». Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Προχωρούμε στον επόμενο ομιλητή, που είναι ο Βουλευτής της Δημοκρατικής Συμπαράταξης κ. Καρράς. Παρακαλώ, κύριε Καρρά, έχετε τον λόγο.
Κύριε Πρόεδρε;
Παρακαλώ, τι θέλετε;
Παρακαλώ ένα λεπτό. Ήταν προσβλητικό αυτό που είπε ο κ. Μπάρκας και πρέπει να μου δώσετε τον λόγο για ένα λεπτό.
Μια στιγμή, ποιο ήταν το προκλητικό;
Είπε «κάποιος κύριος».
Αυτό είπε. Ωραία.
Λίγο σεβασμό.
Ο σεβασμός είναι αυτά που είπατε εσείς.
Είπε «κάποιος κύριος», αλλά είναι πώς το είπε…
Είπε ότι κάποιος κύριος, που είπε ότι είναι υποψήφιος της Νέας Δημοκρατίας, είπε αυτά. Ε, ωραία. Δεν είπε ότι εσείς…
«Κάποιος κύριος».
Δεν αμφισβήτησε εσάς.
Μισό λεπτό, κύριε Πρόεδρε, σας παρακαλώ. Διότι έχει μεγάλη ιδέα ο κ. Μπάρκας για τον εαυτό του, επειδή είναι Υφυπουργός και πρέπει να σέβεται τους συναδέλφους.
Όχι, μη δημιουργήσουμε επεισόδιο. Σας τα είπα εγώ.
Δεν σέβεται τους συναδέλφους έτσι όπως μίλησε προηγουμένως.
Μα δεν είπε τίποτα για εσάς.
Για εμένα είπε.
Όχι, δεν είπε τίποτα.
Βουλευτής Λευκάδας υπάρχει μόνο ένας και είμαι εγώ.
Ωραία, δεν είπε ο άνθρωπος ότι δεν είστε. Είπε ότι…
Ακούσατε πώς το είπε; Υποτιμητικά το είπε.
Όχι, δεν το είπε για εσάς υποτιμητικά.
Αφού το άκουσα. Εδώ ήμασταν και άλλοι συνάδελφοι.
Κύριε Μπάρκα, είπατε τέτοιο πράγμα; Εγώ δεν το κατάλαβα; Είπατε τέτοιο πράγμα;
Εγώ είπα «ένας κύριος».
Είπε «ένας κύριος».
Μισό λεπτό.
Τι να πείτε παραπάνω;
Ότι ο κ. Μπάρκας έτσι όπως μίλησε έχει πολύ μεγάλη ιδέα για τον εαυτό του…
Με συγχωρείτε, δεν μίλησε για εσάς. Μην απαντάτε με αυτόν τον τρόπο.
Για εμένα μίλησε προσωπικά. Κύριε Πρόεδρε, στη Λευκάδα υπάρχει ένας Βουλευτής και είμαι εγώ αυτός.
Κύριε Μπάρκα, ρωτώ, είπατε κάτι για τον κ. Καββαδά, μήπως δεν το κατάλαβα εγώ;
«Ένας κύριος», λέει…
«Ένας κύριος είπε». Ωραία.
…«καθόταν δίπλα από τους παπάδες». Κάτι τέτοιο είπε. Αυτός είμαι εγώ.
Δεν είπε για εσάς.
Ρωτήστε τον, κύριε Πρόεδρε.
Για τον κ. Καββαδά είπατε;
«Και δήλωνε Βουλευτής», είπε. Κύριε Μπάρκα, έπρεπε να ζητήσετε μια συγγνώμη, τουλάχιστον, δημόσια. Αυτός ο Βουλευτής είμαι εγώ. Και αν έχετε τόσο πολύ μεγάλη ιδέα για τον εαυτό σας, κακώς, γιατί είστε Υπουργός.
Σας παρακαλώ μην κάνετε χαρακτηρισμούς.
Πρέπει να σέβεστε, γιατί είστε από την Πρέβεζα και εγώ είμαι από τη Λευκάδα. Είναι κρίμα να μιλάτε έτσι. Δεν είναι σωστό αυτό. Όσο για το νοσοκομείο τα είπα στην ομιλία μου, δεν χρειάζεται άλλο.
Ωραία, σας σέβεται. Δεν νομίζω ότι τίθεται θέμα προσωπικό. Κύριε Μπάρκα, νομίζω ότι αυτό πρέπει να αποκατασταθεί. Συμφωνείτε;
Όχι, να ζητήσει συγγνώμη ο κ. Μπάρκας.
Τι συγγνώμη τώρα; Εντάξει.
Πώς θα γίνει;
Είπε ο άνθρωπος ότι…
Γειτονιά είμαστε. Μαζί είμαστε δίπλα - δίπλα. Δεν γνωρίζει ο ένας τον άλλον;
Συμφωνώ. Προχωρούμε. Κύριε Καρρά, έχετε τον λόγο.
Κύριε Πρόεδρε, πριν μιλήσω επί του νομοσχεδίου, οφείλω να παρατηρήσω κάτι. Όταν νομοσχέδια έχουν αυτή την έκταση και αυτό το ενδιαφέρον και προκαλούν το ενδιαφέρον της Βουλής, των Βουλευτών, της κοινής γνώμης, θα πρέπει τουλάχιστον να υπάρχει μια αναλογία ομιλίας μεταξύ Υπουργών, Κοινοβουλευτικών Εκπροσώπων και Βουλευτών. Δυστυχώς, το προηγούμενο διάστημα δεν τηρήθηκε αυτή η αναλογία. Εφόσον είναι εγγεγραμμένοι, νομίζω - θα σας πω αμέσως τον αριθμό, τον έχω στα χαρτιά μου, - ενενήντα τρεις Βουλευτές, θα έπρεπε να διευκολυνθούν οι Βουλευτές και να μιλούν κατά αναλογία προς τους Κοινοβουλευτικούς Εκπροσώπους. Την τελευταία ώρα παρατηρώ μια διαφορετική κατανομή της ομιλίας, η οποία νομίζω δεν συμβάλλει ούτε στην καλή λειτουργία της Βουλής ούτε στην εξυπηρέτηση των εκατέρωθεν πλευρών να ακούγονται και απόψεις τους. Ανεξάρτητα από αυτό, βεβαίως, κύριε Πρόεδρε, τώρα θα πρέπει να πω και κάτι άλλο, μπαίνοντας επί της ουσίας του νομοσχεδίου. Τίθεται πλέον υπό τη βάσανο της προεκλογικής περιόδου το παρόν νομοσχέδιο. Ο Πρωθυπουργός λέει ότι είναι ψήφος εμπιστοσύνης, η Αντιπολίτευση λέει ότι πρέπει να αποχωρήσει η Κυβέρνηση την επόμενη ημέρα και εγώ λέω κάτι άλλο: Πολύ σωστά είπε ο κ. Λοβέρδος ότι πρέπει να μετράμε τις μέρες μέχρι τις ευρωεκλογές, για να περιμένουμε την επόμενη μέρα τι θα έχει προκύψει για τη χώρα. Αυτό, δυστυχώς, φαίνεται ότι δεν το λαμβάνουμε υπ' όψιν και έτσι προχωρούμε, τουλάχιστον από κυβερνητικής πλευράς, με νομοσχέδια τα οποία είναι συρραφή πολλών διαφορετικών ζητημάτων και δείχνουν μια αγωνία να καλυφθούν όπως - όπως θέματα, να δημιουργηθεί μια θετική εντύπωση υπέρ της Κυβέρνησης στον κόσμο. Και δη σε ποιον κόσμο; Σε εκείνον ο οποίος έχει ταλαιπωρηθεί από την κρίση, από τα μέτρα μέχρι σήμερα. Και έτσι, λοιπόν να αγρευτούν ψήφοι. Θέλω να είμαι ακριβής, γιατί λέω να αγρευτούν ψήφοι. Θα μείνω μόνο, λόγω του περιορισμένου χρόνου, σε ένα παράδειγμα εκ των πολλών ρυθμίσεων του νομοσχεδίου που συζητάμε και δη από τον κορμό και όχι από τις τροπολογίες που ακολούθησαν υπό τη μορφή καταιγίδας, οι οποίες μεταξύ τους δεν έχουν καμμία συνάφεια. Θέλω να δω, λοιπόν, το ζήτημα των εκατόν είκοσι δόσεων προς τη φορολογική διοίκηση, το οποίο είναι το κρισιμότερο σημείο όχι μόνο για τις οικογένειες, τους επαγγελματίες, αλλά είναι για την ελληνική, για την εθνική οικονομία. Δυστυχώς, από την Κυβέρνηση μέχρι σήμερα μέτρα τα οποία να ανατάσσουν την οικονομία δεν έχουμε δει ακόμα και τις λεγόμενες αποκρατικοποιήσεις τις χρηματοδοτούν οι ελληνικές τράπεζες και καμμιά διεθνής επένδυση δεν έχει γίνει στη χώρα. Έρχομαι, λοιπόν, στο ζήτημα των εκατόν είκοσι δόσεων και θέλω να καταστήσω απόλυτα προσεκτικό το Υπουργείο Οικονομικών, διότι είναι προχειρογράφημα η διάταξη του άρθρου 98, τουλάχιστον προς την πρώτη παράγραφο. Λέει, λοιπόν, ότι θα γίνουν έως εκατόν είκοσι δόσεις για τα φυσικά και νομικά πρόσωπα ή οντότητες μη κερδοσκοπικού χαρακτήρα και έως τριάντα - έχει αλλάξει στις τριάντα έξι - για τα νομικά πρόσωπα ή οντότητες κερδοσκοπικού χαρακτήρα, κατόπιν αίτησης. Γεννιέται το ερώτημα: Η διατύπωση του νομοθετήματος εκεί που λέει ότι θα γίνουν οι δόσεις μέχρι εκατόν είκοσι για φυσικά και νομικά πρόσωπα ή οντότητες μη κερδοσκοπικού χαρακτήρα, το οποίο είναι μείζον νομικό ερώτημα, περιλαμβάνει και τα φυσικά πρόσωπα που ασκούν επαγγελματική ή εμπορική δραστηριότητα ή ο περιορισμός του μη κερδοσκοπικού χαρακτήρα τα εξαιρεί, οπότε δεν μπορούν να υπαχθούν οι μικροεπαγγελματίες, οι αυτοαπασχολούμενοι στη ρύθμιση των εκατόν είκοσι δόσεων, διότι έχουν την ικανότητα της πτώχευσης και την εμπορική ιδιότητα; Πρέπει να δοθούν σαφείς απαντήσεις και να διορθωθεί ο νόμος. Ένα ζήτημα το οποίο τίθεται και θέτει εκποδών το σύνολο των μικροεπαγγελματιών είναι το σημείο εκείνο που υπάγει στη ρύθμιση των έως τριάντα έξι δόσεων - αυτή τη στιγμή των είκοσι τεσσάρων έως τριάντα έξι δόσεων - ,τους αλληλέγγυα υπόχρεους των νομικών οντοτήτων και προσώπων. Ποιους υπάγετε, λοιπόν, όσοι συνάδελφοι γνωρίζετε οικονομικά; Τους ομόρρυθμους εταίρους, τους εταίρους των ΙΚΕ, των Ιδιωτικών Κεφαλαιουχικών Εταιρειών τους υπάγετε και αυτούς σαν υπόχρεους, έναντι των υποχρεώσεων της εταιρείας στις ίδιες δόσεις. Δεν θα μπορέσουν να ανταποκριθούν. Και στο κάτω - κάτω, αν δεχτείτε ότι τα φυσικά πρόσωπα μπορούν να μείνουν έως εκατόν είκοσι δόσεις, πρέπει να δεχθείτε ότι τον ίδιο αριθμό δόσεων τον έχουν και τα φυσικά πρόσωπα που καλούνται να καλύψουν εταιρικές υποχρεώσεις μικρών οντοτήτων. Όπως είπα, είναι οι ομόρρυθμες και οι ετερόρρυθμες εταιρείες και οι ΙΚΕ, ούτως ώστε να μπορέσουν να ανταποκριθούν. Αν μείνουν οι διατάξεις αυτές με τη διατύπωση την οποία έχουν μέχρι σήμερα, θα πρέπει να δεχθούμε ότι δεν μπορεί να υπαχθεί στη ρύθμιση κάνεις σχεδόν από τους μικροεπαγγελματίες. Και γιατί το λέω αυτό; Το ίδιο το Υπουργείο Οικονομικών που εισηγείται τον νόμο έχει στην έκθεση συνεπειών και τις κατηγορίες, τον αριθμό και το ύψος των οφειλών εκείνων οι οποίοι οφείλουν μικροποσά. Ξέρετε, κύριε Πρόεδρε, ότι από τους συνοφειλέτες όπως το βλέπει το Υπουργείο, μόνο το 19,8% προέρχονται από την κατηγορία του συνόλου των οφειλετών από την κατηγορία φόρου εισοδήματος, και το 1,2% των ληξιπρόθεσμων αφορούν πρόστιμα κ.λπ.. Συνεπώς πώς θα πληρωθούν αυτές; Είναι μικρές δόσεις, είναι μικρές οφειλές και πρέπει να διευκολυνθούν. Όταν ο άλλος, όμως, αδυνατεί να δώσει τα 50 ευρώ, τα 100 ευρώ και να υπαχθεί στην πάγια ρύθμιση των δώδεκα δόσεων, ακόμη και αν γίνουν έως είκοσι τέσσερις ή έως τριάντα έξι, θα ανταποκριθεί ή θα περιοριστεί μόνο στο να λάβει μία φορολογική ή ασφαλιστική ενημερότητα πληρώνοντας μόνο την πρώτη δόση της ρύθμισης; Αν υπαχθεί και στη ρύθμιση των ασφαλιστικών εισφορών, μετά θα κοιτάξει να βολευτεί. Διότι πρέπει να λάβετε υπ' όψιν ότι θα ανασταλούν τα καταδιωκτικά μέτρα κατά αυτών των ανθρώπων. Δώστε τους, λοιπόν, τη δυνατότητα να διαρκέσει η ρύθμιση αν τα φυσικά πρόσωπα κληθούν να πληρώσουν υποχρεώσεις της εταιρείας τους τουλάχιστον, για εξήντα δόσεις. Πρέπει να διαρκέσει για τα φυσικά πρόσωπα, τα οποία καλούνται ως εγγυητές, ως μέλη προσωπικών εταιρειών ή ΙΚΕ, τουλάχιστον, για εξήντα δόσεις. Μόνο έτσι θα μπορέσει να υπάρξει ανάπτυξη στην οικονομία. Διαφορετικά, θα γίνει και αυτό ένα εργαλείο ψηφοθηρικό, ενόψει των εκλογών, των ευρωεκλογών που θα γίνουν τις επόμενες ημέρες. Επιπλέον, θα γίνει ένα εργαλείο προσωρινής ένταξης και απένταξης. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε. Θα πρέπει, λοιπόν, για τα φυσικά πρόσωπα που ευθύνονται για οφειλές μικροεταιρειών προσωπικών να δοθεί διαφορετικός αριθμός δόσεων έναντι των τριάντα έξι ή των είκοσι τεσσάρων που λέτε που υπάρχουν για τις εταιρείες. Να δεχθούμε ότι μπορούν να δοθούν για τις εταιρείες περιορισμένα αν ρυθμιστούν ευνοϊκά για τα υπέγγυα πρόσωπα. Όμως πότε θα κληθούν αυτοί; Θα κληθούν όταν η εταιρεία δεν θα μπορεί να ανταποκριθεί. Επομένως, πρέπει να έχει μεγαλύτερη προθεσμία ανταπόκρισης. Νομίζω, λοιπόν, ότι θα πρέπει, κυρία Υπουργέ, να προχωρήσετε σε νομοτεχνική βελτίωση για να μπορείτε τουλάχιστον μετά να περηφανεύεστε σε αυτό το σημείο ότι είχατε μία επιτυχία. Παρ' όλα αυτά, αν επιμείνετε, καταλαβαίνετε ότι θα είμαστε εδώ και μετά τις 26 Μαΐου να λέμε τα ίδια καταγγέλοντάς σας. Ευχαριστώ, κύριε Πρόεδρε.
Κι εγώ σας ευχαριστώ. Προτού δώσω τον λόγο στον κ. Κεγκέρογλου, επειδή αναφέρθηκε ο κ. Καρράς στους ομιλητές, θα ήθελα να πω ότι στον χρόνο της δικής μου Προεδρίας μίλησαν μαζί με εσάς εννέα Βουλευτές. Μίλησαν τρεις Κοινοβουλευτικοί Εκπρόσωποι, εκ των οποίων ο κ. Μεγαλομύστακας, ο οποίος ζήτησε να μιλήσει, επειδή έφευγε το αεροπλάνο του. Και ο άνθρωπος μίλησε τον μισό χρόνο. Και η κ. Παπανάτσιου περιμένει τη σειρά της. Εν συνεχεία, θα μιλήσουν τρεις Βουλευτές και μετά η κ. Παπανάτσιου. Οπότε αντιλαμβάνεστε….
Κύριε Πρόεδρε, δεν θέλω να αδικήσω κανέναν…
Μη διαμαρτύρεστε. Τον λόγο έχει ο Βουλευτής της Δημοκρατικής Συμπαράταξης κ. Βασίλειος Κεγκέρογλου.
Δύο ομιλητές μίλησαν από εμάς και τους βάλατε καπάκι!
Ποιους βάλαμε καπάκι;
Ζητήσαμε επίσημα από την Έδρα να έχουμε από τον κ. Καρρά μια απόσταση, έναν άλλο ομιλητή. Ούτε αυτό δεν μπορεί να διευθετήσει το Προεδρείο;
Μισό λεπτό, εγώ απήντησα να πάτε πίσω από την κ. Τριανταφύλλου, δηλαδή…
Το ζητήσαμε επίσημα από την Έδρα να παρεμβληθεί κάποιος άλλος συνάδελφος για να υπάρχει εναλλαγή.
Εγώ είπα να πάτε πίσω.
Τέλος πάντων, αυτά είναι θέματα που λύνονται και δεν καταφέρνουμε να συνεννοηθούμε ούτε σε αυτά. Και το μεγαλύτερο πρόβλημα μιας χώρας είναι η έλλειψη εθνικής συνεννόησης. Και αυτό το πληρώσαμε το 2010. Το πληρώσαμε το 2012 που επετεύχθη εν μέρει συνεννόηση. Το πληρώσαμε και το 2015. Και ακόμη, δεν μπορούμε να δούμε αυτά τα ζητήματα. Να πω, λοιπόν, ότι αυτό που είδαμε τις προηγούμενες μέρες κατά τη συζήτηση της ψήφου εμπιστοσύνης, να μετατρέπεται δηλαδή η έλλειψη εθνικής συνεννόησης σε ένα δικομματικό παιχνίδι ανούσιας αντιπαράθεσης, φτιαχτό, με περιεχόμενο και θέματα που δεν αφορούν τους πολίτες, μόνο και μόνο για να προσπαθήσουν να υφαρπάξουν την ψήφο οι δύο - νομίζουν - μονομάχοι, αυτό είναι κάτι που πραγματικά ο κόσμος το έχει πάρει χαμπάρι, τους έχει πλέον μάθει. Για αυτό, θέλει να ακούσει ουσία. Και ουσία δεν είναι αυτά, τα οποία βάζετε στον δημόσιο διάλογο. Πρέπει να μιλήσουμε ξανά για την πολιτική, για αυτά που μπορούν να δώσουν λύσεις, για αυτά που μπορούμε να κάνουμε πράξη να προχωρήσουν προς όφελος της ελληνικής κοινωνίας. Τσακώνεστε για τις εργασιακές σχέσεις, για την εργασία, για το πόσες μέρες είναι, για το πόσες μέρες πρέπει να λειτουργεί η επιχείρηση. Αυτά, αγαπητοί συνάδελφοι, είναι ξεκαθαρισμένα και από πολύ παλιά. Αυτά είναι ξεκαθαρισμένα από το ΄82 με τον ν.1264. Είναι ξεκαθαρισμένα πολλά ζητήματα που έχουν να κάνουν με τα εργασιακά. Οι κανόνες της εργασιακής σχέσης έχουν μπει. Υπήρξε μία αναστολή για ορισμένα ζητήματα που είχαν να κάνουν με την περίοδο της κρίσης. Από εκεί και πέρα, όμως, δεν μπορεί να υπάρξει καμμία παρερμηνεία σε τίποτα. Είναι καθορισμένα. Η εφαρμογή τους είναι το ζήτημα και ο σεβασμός στους θεσμούς που πρέπει να λειτουργούν για να εφαρμοστούν. Το ότι η ΔΕΗ πρέπει να λειτουργεί εφτά μέρες για να παράγεται ενέργεια ποιος το αμφισβητεί; Το ότι ταυτόχρονα οι εργαζόμενοι στη ΔΕΗ και στην οποιαδήποτε επιχείρηση που πρέπει να λειτουργεί επτά ημέρες για το δημόσιο και το κοινωνικό συμφέρον πρέπει να έχουν κατοχυρωμένα τα δικαιώματά τους ποιος το αμφισβητεί; Ποιος αμφισβητεί, επίσης, ότι οι κοινωνικοί εταίροι πρέπει να συμφωνήσουν τις λεπτομέρειες της εφαρμογής του θεσμικού πλαισίου; Ποιος το απαγορεύει; Ποιος είναι αυτός ο τρίτος; Κανείς, εφόσον είναι στα πλαίσια του νομικού και θεσμικού πλαισίου. Να έχουμε, λοιπόν, κατά νου ότι όλα αυτά είναι κεκανονισμένα. Η εφαρμογή τους είναι το ζήτημα. Και βέβαια, είναι και το θέμα της επαναφοράς αυτών που λόγω της κρίσης υπήρξε αναστολή, αλλά η Κυβέρνηση ΣΥΡΙΖΑ συνεχίζει. Γιατί δεν δέχεστε και η Νέα Δημοκρατία και ο ΣΥΡΙΖΑ να επανέλθει το αντικείμενο του καθορισμού του κατώτατου μισθού και ημερομισθίου στους κοινωνικούς εταίρους και θέλετε να το καθορίζει ο Υπουργός με υπουργική απόφαση ή η Βουλή με νόμο; Από πού κι ως πού; Έχουμε το ζήτημα που ανέφερε προχθές από αυτό εδώ το Βήμα ο κ. Μητσοτάκης. Η Κυβέρνηση λέει για το ΚΕΑ. Ο Μητσοτάκης λέει: «Εμείς φτιάξαμε το ελάχιστο εγγυημένο εισόδημα». Και δεν είπε ότι το δημιούργησε η Κυβέρνηση. Είπε η Νέα Δημοκρατία. Και του έγραψα και στο Facebook και σε όλα τα μέσα κοινωνικής δικτύωσης, γιατί δεν μπορούσα να παρέμβω στη Βουλή εκείνη τη μέρα να συμβουλευτεί τον Γιάννη Βρούτση και άλλους συναδέλφους από τη Νέα Δημοκρατία για να του πουν ότι είναι έργο της Κυβέρνησης, στην οποία μετείχε το ΠΑΣΟΚ και είχα εγώ την ευθύνη. Είχαμε δημιουργήσει, πραγματικά, για πρώτη φορά στην Ελλάδα τον θεσμό του ελάχιστου εγγυημένου εισοδήματος που είχε τρεις πυλώνες: και οικονομική ενίσχυση και παροχή υπηρεσιών για να ζουν με αξιοπρέπεια οι άνθρωποι που βιώνουν την ακραία φτώχεια, αλλά και ευκαιρίες εργασίας και απασχόλησης για εργασιακή επανένταξη και όχι παγίδα φτώχειας, όπως το έχει κάνει τώρα ο ΣΥΡΙΖΑ. Αυτά, λοιπόν, είναι ζητήματα που δεν πρέπει να δημιουργούμε σύγχυση στον διάλογο γύρω από αυτά. Πρέπει να δούμε πώς βελτιώνονται. Πρέπει να δούμε πώς θα λειτουργήσει ολοκληρωμένος ο θεσμός για να έχουμε ευκαιρίες εργασίας για τους ανθρώπους που βιώνουν τα δύσκολα και όχι να τους παρκάρουμε με ένα επίδομα. Αυτά είναι ζητήματα που πρέπει να δούμε στον διάλογο. Ας έρθω στα μέτρα τα οποία φέρνει η Κυβέρνηση. Έρχεται και μας λέει για διάφορα που έχουν να κάνουν, πρώτα από όλα, με τη ρύθμιση των οφειλών. Το ερώτημα είναι: Ποιων οφειλών; Είναι για τις οφειλές που ήταν πριν το 2015 ή μετά; Υπάρχουν οφειλές και πριν το 2015, αλλά υπάρχουν πολύ περισσότερες μετά. Έχουν δημιουργηθεί ολόκληρα 55 δισεκατομμύρια ληξιπρόθεσμες οφειλές από το 2015 και μετά. Με ποια πολιτική δημιουργήθηκαν αυτά; Δημιουργήθηκαν με τη συγκεκριμένη πολιτική της υπερφορολόγησης, των υπερπλεονασμάτων που δημιούργησαν αδυναμία στις επιχειρήσεις και στους ιδιώτες να πληρώσουν. Με αυτήν την υπερφορολόγηση το καθαρό εισόδημα μειώθηκε κατακόρυφα και δεν είχαν τη δυνατότητα να πληρώσουν. Και ήταν και πρόσφατα επιβαρυμένοι με άλλα μέτρα του πρώτου και δεύτερου μνημονίου οι ίδιοι οι άνθρωποι. Άρα λοιπόν, αντί να υπάρξει από την αρχή μία δυνατότητα ανάκτησης του εισοδήματός τους και της δυνατότητας να πληρώσουν, δυστυχώς, δεν υπήρξε ούτε καν η ρύθμιση. Και ενώ σας έχουμε καταθέσει πρόταση από τον Νοέμβρη, δεν την φέρατε για ψήφιση στη Βουλή. Ρυθμίζετε λοιπόν με τις εκατόν είκοσι δόσεις με στρεβλό τρόπο οφειλές που δημιουργήθηκαν το προηγούμενο διάστημα. Πρέπει να ακούσετε τους φορείς και να δείτε την πρότασή μας. Πρέπει να βελτιώσετε τη ρύθμιση. Στα ασφαλιστικά είναι καλύτερη. Για τα οικονομικά, για το δημόσιο είναι χείριστη. Δεν υπάρχει. Πρέπει να δούμε πώς λύνουμε ζητήματα. Ταυτόχρονα, πρέπει να πω για το θέμα των συντάξεων. Έρχεστε και λέτε «δέκατη τρίτη σύνταξη» κ.λπ.. Ούτε εσείς ξέρετε οι ίδιοι ξέρετε τι είναι. Λέτε «εν είδει» ή «με τη μορφή δέκατης τρίτης». Εντάξει, τι κάνετε τώρα; Τέσσερα χρόνια μειώσατε τα εισοδήματα που προέρχονται από συντάξεις. Τα στοιχεία που καταθέσαμε, που δεν είναι δικά μας είναι της ανεξάρτητης αρχής, λένε ότι 2.000 ευρώ περίπου τον χρόνο επί τέσσερα χρόνια, 8.000 ευρώ έχει χάσει ο συνταξιούχος. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Λίγο χρόνο ακόμα, κύριε Πρόεδρε. Αυτό οφείλεται σε δύο λόγους. Οφείλεται στην κατάρρευση αφ' ενός των επικουρικών συντάξεων και αφ' ετέρου στην αύξηση της εισφοράς 2% για τις κύριες συντάξεις και 6% για τις επικουρικές. Αυτή η μείωση, λοιπόν, σε συνδυασμό με την περικοπή του ΕΚΑΣ που εξαφανίστηκε -31 Δεκεμβρίου του 2018 καταβλήθηκε το τελευταίο ΕΚΑΣ - , έχουμε έναντι αυτών των μειώσεων στις συντάξεις το πεντακοσάρι. Θα δώσει ένα πεντακοσάρι και είναι, λέει, αντίδωρο. Εμείς λέμε ότι οτιδήποτε επιστρέφει είναι καλό, αλλά μην το λέτε και δέκατη τρίτη σύνταξη. Και μάλιστα η πονηριά σας είναι τόσο μεγάλη που σκεφτήκατε να το συνδυάσετε και με το μέτρο του ΦΠΑ. Το καφεδάκι του συνταξιούχου θα μείνει στο 24%, να του πάρουμε πίσω το πεντακοσάρι μέσα στη διάρκεια ενός έτους! Η πονηριά σας έφτασε μέχρι εκεί! Αυτό είναι. Είναι δημοσιονομικά ουδέτερο, λέει ο κ. Τσακαλώτος. Πώς τα έβαλε κάτω και σου λέει: Αφού θα εισπράξουμε από δω με το ΦΠΑ και το άλλο, ισοφάρισε η δουλειά. Λοιπόν, η Ομοσπονδία Εστιατόρων και η ΓΕΣΕΒΕΕ την οποία συναντήσαμε μόλις τώρα, μας έδωσε ένα ψήφισμα σε ζητάει σε όλα τα είδη να επιστρέψει ο ΦΠΑ όπως τον παραλάβατε το 2015. Κάντε μία διάταξη ότι καταργείτε τις διατάξεις που ψήφισε ο ΣΥΡΙΖΑ στο τρίτο μνημόνιο και επανέρχονται οι φορολογικοί συντελεστές και οι συντελεστές ΦΠΑ όπως τους παραλάβετε το 2015. Αυτή είναι μία δίκαιη λύση και μετά να συζητήσουμε πώς θα διορθώσουμε αυτά που κάναμε εμείς. Αλλά εδώ δεν διορθώνετε ούτε αυτά που κάνατε εσείς. Είναι άνω ποταμών αυτά που ακούμε εδώ μέσα. Για κοινωνικά κράτη μιλάμε και εδώ έχετε φέρει τα πάνω κάτω, ανατρέποντας ό,τι ισορροπία υπήρχε. Και αντί να επανέρθετε σε αυτά τα οποία παραλάβατε, κάνετε μισές δουλειές. Καταθέτω στα Πρακτικά το ψήφισμα της ΠΟΕΣΕ. [[Στο σημείο αυτό ο Βουλευτής της Δημοκρατικής Συμπαράταξης κ. Βασίλειος Κεγκέρογλου καταθέτει για τα Πρακτικά το προαναφερθέν ψήφισμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και καταλήγω λέγοντας ότι το Κίνημα Αλλαγής είναι εδώ με τις προτάσεις νόμου, το σχέδιο «Ελλάδα», για όσα ο ΣΥΡΙΖΑ δεν σέβεται, τη δημοκρατία, τη δικαιοσύνη, τις ανεξάρτητες αρχές, τη λειτουργία των θεσμών, για όσα δεν θέλει, την επιχειρηματικότητα, την ανάπτυξη, για όσα δεν πιστεύει και δεν μπορεί η Νέα Δημοκρατία, για τις μικρές επιχειρήσεις, τους αγρότες, για τις εργασιακές σχέσεις, για την κοινωνική δικαιοσύνη. Ισχυρό κίνημα αλλαγής σημαίνει η φωνή των πολιτών εδώ δυνατή για να προωθούμε το σχέδιο «Ελλάδα» και τις προτάσεις νόμου που έχουμε καταθέσει. Ευχαριστώ.
Για να μη δημιουργούνται παρεξηγήσεις, πρέπει να πω ότι παρακαλώ όλους τους Βουλευτές, όταν υπάρχουν αιτήματα να απευθύνονται, τουλάχιστον όταν εγώ βρίσκομαι στην Έδρα, σε μένα. Διότι ο κ. Κεγκέρογλου είπε στη Γραμματεία να αλλάξει σειρά. Εγώ είπα να ρωτηθεί ο κ. Κεγκέρογλου αν θέλει να μιλήσει μετά από την κ. Τριανταφύλλου - δηλαδή Καρασμάνης, Μπαργιώτας, Τριανταφύλλου - κι εκείνη τη στιγμή μου λέει η Γραμματεία «τώρα μπήκε στην Αίθουσα ο κ. Κεγκέρογλου» και λέω «αφού μπήκε και θέλει να μιλήσει, ας μιλήσει». Ειδικά με τον κ. Κεγκέρογλου έχω αδελφική σχέση. Δεν υπάρχει καμμία πρόθεση εκ μέρους μου, αλλά εγώ θα παρακαλούσα και τους άλλους Βουλευτές και τη Γραμματεία, όταν εγώ τουλάχιστον είμαι στην Έδρα, οι συνεννοήσεις να γίνονται με μένα. Ευχαριστώ. Και προχωρούμε με τον συνάδελφο κ. Καρασμάνη, Βουλευτή της Νέας Δημοκρατίας.
Ευχαριστώ, κύριε Πρόεδρε. Κυρίες και κύριοι συνάδελφοι, ακούω να επαναλαμβάνεται κατά κόρον από κυβερνητικής πλευράς η αυτάρεσκη διατύπωση ότι η χώρα επανήλθε στην κανονικότητα. Και το ερώτημα που τίθεται είναι απλό: Για τι είδους, ποια επάνοδο και για ποια κανονικότητα μιλούν; Αν εννοούν τα περιβόητα μέτρα που διθυραμβικά εξαγγέλθηκαν, όντως αποτελούν μία κάποια βελτίωση στην καθημερινότητα των πολιτών. Αλλά προσέξτε, στην καθημερινότητα της δραματικής κατάστασης και των αδιεξόδων που δημιουργήθηκε ακριβώς στην τετραετία της «πρώτης φοράς αριστερά» Κυβέρνησης, της δικής σας διακυβέρνησης, κύριοι της Πλειοψηφίας. Με τα μέτρα αυτά επιχειρείτε να μπαλώσετε τα δικά σας ολέθρια πεπραγμένα από το 2015 μέχρι και σήμερα. Υπάρχει μήπως πιο χαρακτηριστικό παράδειγμα από αυτό που θέλετε να πλασάρετε ως τη ναυαρχίδα των παροχών σας, δηλαδή τη μείωση του ΦΠΑ στην εστίαση, που είναι λειψή, κολοβή, μισή η ρύθμιση; Όμως δείχνετε να παραγνωρίζετε ότι δυστυχώς για σας ο λαός έχει μνήμη και θυμάται ότι από τη δική μας κυβέρνηση τον ΦΠΑ τον παρέλαβε στο 13%, όπου τον είχαμε κατεβάσει από τον Αύγουστο του 2013. Εσείς τον διπλασιάσατε σχεδόν στο 24%, στο πλαίσιο του αχρείαστου και πλέον δυσβάσταχτου τρίτου μνημονίου, με την περήφανη διαπραγμάτευσή σας και τα άλλα «έργα και τις ημέρες σας», του μαύρου και καταστροφικού 2015. Και τώρα που τον ξαναπάτε εκεί που τον παραλάβατε από μας και τον εμφανίζετε ως την κορυφαία παροχή σας στην οικονομία και στους πολίτες. Φαίνεται ότι έχετε ζηλέψει τη δόξα του Χότζα και την κουτοπόνηρη τακτική του. Για ποια κανονικότητα μιλάτε; Για το ότι μας έχετε κάνει χώρα πρωταθλήτρια των φόρων στις χώρες του ΟΟΣΑ, σύμφωνα με τα στοιχεία του ίδιου του οργανισμού; Ή γιατί με την καταστροφική, αντιαναπτυξιακή πολιτική έχουμε κατρακυλήσει στην τελευταία θέση των χωρών της Ευρωπαϊκής Ένωσης από πλευράς των επενδύσεων; Ή μήπως πρέπει να πανηγυρίζουμε για τα spreads που είναι ο καθρέφτης για τον βαθμό οικονομικής επικινδυνότητας μιας χώρας και τα οποία παραμένουν στα υψηλότερα της Ευρωζώνης; Και αυτό πάλι με τη δέκατη τρίτη σύνταξη τι κακόγουστο ανέκδοτο είναι; Δίνετε 800 εκατομμύρια, όταν η δαπάνη για μία κανονική σύνταξη είναι 2,2 δισεκατομμύρια. Τα έχετε πάρει όλα και μοιράζετε ψίχουλα, όταν από τους χαμηλοσυνταξιούχους έχει στερήσει κοντά 1 δισεκατομμύριο με την κατάργηση του ΕΚΑΣ. Και με τη μείωση του αφορολογήτου περικόψατε τη δωδεκάτη σύνταξη και αν δεν ψηφίσετε την τροπολογία που έχουμε καταθέσει να υπάρξει φρένο στη μείωση αφορολογήτου, θα μειωθεί και η ενδεκάτη σύνταξη, όπως και ο ενδέκατος μισθός. Με την εισφορά υπέρ υγείας, που αυξήσατε κατά 50% στις κύριες και 100% στις επικουρικές συντάξεις, τους υφαρπάξατε επιπλέον 800 εκατομμύρια. Και να ήταν μόνο αυτά. Με τον νόμο Κατρούγκαλου κατακρεουργήσατε κατά 35% τις κύριες και κατά 45% τις επικουρικές συντάξεις. Και τώρα τους επιστρέφετε ένα ξεροκόμματο και ανερυθρίαστα το αποκαλείτε δέκατη τρίτη σύνταξη, προφανώς γιατί θεωρείτε αυτούς τους ανθρώπους αφελείς και ότι δεν αντιλαμβάνονται πως αυτό που τους δίνετε είναι ένα φθηνό δόλωμα, ένα προεκλογικό βοήθημα - ελεημοσύνη προς άγραν ψήφων. Κύριοι της Κυβέρνησης, έχετε διαλύσει το συνταξιοδοτικό σύστημα της χώρας. Δεν είναι σχήμα λόγου, κυριολεκτώ. Η κατάσταση που έχει δημιουργηθεί είναι τραγική. Την έχω επισημάνει και την έχω καταγγείλει με συνεχείς ερωτήσεις στη Βουλή, αλλά δεν απαντάτε. Είναι και αυτό ένα δείγμα του πώς ορισμένοι Υπουργοί και ειδικά ο κ. Πετρόπουλος αντιλαμβάνονται το κοινοβουλευτικό λειτούργημα. Έναν και πλέον χρόνο μετά τη μεταφορά του συνταξιοδοτικού έργου στο Γενικό Λογιστήριο του Κράτους, στον ΕΦΚΑ επικρατεί το απόλυτο χάος, με χιλιάδες αιτήσεις συνταξιοδότησης να στοιβάζονται στα ράφια και οι συντάξεις που έβγαιναν σε τρεις με πέντε μήνες, τώρα χρειάζεται δύο με τρία χρόνια και βλέπουμε. Αντί, λοιπόν, να στελεχώσετε επαρκώς τον ΕΦΚΑ, στείλατε δέκα υπαλλήλους - ναι, δέκα υπαλλήλους, όπως το ακούτε - και αναγκαστήκατε να αποσπάσετε άλλους πενήντα από το πρώην Γενικό Λογιστήριο του Κράτους για να τους εκπαιδεύσουν. Κι επειδή έληγε η απόσπασή τους στις 30 Απριλίου, φέρατε τροπολογία και τους εντάσσετε σε ομάδες εργασίας και τους δίνετε κάτι ψευτοκίνητρα για να δουλεύουν τα απογεύματα και τα Σαββατοκύριακα. Παρένθεση: Δηλαδή δια της τεθλασμένης εσείς είστε που καταργείτε τα εργασιακά κεκτημένα και εμμέσως πλην σαφώς θεσπίζετε εργασία επτά ημερών, αλλά θέλετε να αποδίδετε τέτοια πρόθεση στον Κυριάκο Μητσοτάκη, αλλοιώνοντας, κατά πάγια τακτική σας, τις δηλώσεις του. Κλείνει η παρένθεση. Όμως και πάλι, με αυτή την τροπολογία είναι δυνατόν αυτοί οι άνθρωποι να καταφέρουν να διεκπεραιώσουν σε εύλογο χρόνο τα τριάντα πέντε χιλιάδες έγγραφα για συντάξεις που έχουν πρωτοκολληθεί στο πρώτο τρίμηνο Ιανουαρίου - Μαρτίου; Φυσικά και βέβαια όχι. Σε ό,τι αφορά το νομοσχέδιο για τις εκατόν είκοσι δόσεις, ασφαλώς το επικροτούμε. Να θυμίσουμε, όμως, ότι το 2014 το ανάλογο νομοσχέδιο Σαμαρά - Βενιζέλου εσείς όχι μόνο το καταψηφίσατε, αλλά καλούσατε και τους οφειλέτες να μην ενταχθούν σε εκείνη τη ρύθμιση και να μην πληρώσουν τίποτε για να πέσει η Κυβέρνηση. Αυτή είναι η μηδενιστική πολιτική σας και αυτή, βέβαια, είναι η διαφορά μας. Για εμάς πάνω από όλα ήταν και είναι το συμφέρον των πολιτών και της χώρας.
Παρακαλώ, κύριε Καρασμάνη, ολοκληρώνετε.
Θα πρέπει πάντως να αντιληφθείτε ότι με τη σημερινή πολιτική κατάσταση σύντομα θα χρειαστούν νέες ρυθμίσεις. Συνεπώς χρειάζονται βελτιώσεις. Δεν έχω τη δυνατότητα του χρόνου να αναφερθώ λεπτομερώς. Εκείνο που έχω να επισημάνω και το θεωρώ αναγκαίο είναι το όριο των 20.000. Τουλάχιστον να διπλασιαστεί, ώστε όσο το δυνατόν περισσότεροι οφειλέτες να επωφεληθούν από αυτήν τη ρύθμιση. Κυρίες και κύριοι συνάδελφοι, τελειώνοντας ήθελα να επισημάνω ότι με την πολιτική που ακολουθείτε, υπονομεύετε την αναπτυξιακή πορεία της οικονομίας και της χώρας. Μην αμφιβάλλετε ότι οι πολίτες το έχουν συνειδητοποιήσει απόλυτα. Μάλιστα, την απάντησή τους θα τη δώσουν στην κάλπη. Κυριακή κοντή γιορτή! Ευχαριστώ, κύριε Πρόεδρε, για την ανοχή του χρόνου.
Η Υπουργός Οικονομικών, η κ. Παπανάτσιου, ζήτησε και θα έχει τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, είμαστε επιτέλους εδώ στην Ολομέλεια και συζητάμε ένα εξαιρετικά σημαντικό νομοσχέδιο, ένα νομοσχέδιο το οποίο στηρίζει τη μεγάλη πλειοψηφία του ελληνικού λαού. Αναφέρεται σε αυτούς που χτυπήθηκαν από την κρίση και επιλύει αδιέξοδα. Είναι μονάχα η αρχή του πολιτικού σχεδίου που θα εφαρμόσει αυτή η Κυβέρνηση για τις ανάγκες των πολλών. Επιτέλους, το συζητάμε στην Ολομέλεια της Βουλής. Η Αντιπολίτευση ήθελε να το καθυστερήσει, ήθελε να θολώσει την εικόνα και να αλλάξει την ατζέντα. Γι' αυτό και τις προηγούμενες ημέρες έστησε στη Βουλή επικοινωνιακά σόου με αρκετές δόσεις κιτρινισμού. Η συζήτηση, όμως, θα γίνεται στη βάση προγραμμάτων και θα γίνεται βάσει σχεδίου. Είναι, βεβαίως, ακριβώς αυτό που φοβάστε, γιατί από το τριήμερο στη Βουλή και από τις δημόσιες τοποθετήσεις σας φαίνεται η απουσία θέσεων ή ακόμα χειρότερα η κρυφή σας ατζέντα. Θα τα συζητήσουμε όλα και τις εκατόν είκοσι δόσεις και τα μέτρα που ανακοίνωσε ο Πρωθυπουργός την προηγούμενη εβδομάδα και, όπως φαίνεται, θα τα ψηφίσετε κιόλας. Έχει και αυτή η αντίφαση την ομορφιά της. Η ρύθμιση οφειλών στην εφορία έχει στόχο να στηρίξει τα χαμηλά και μεσαία στρώματα, που όλα τα προηγούμενα χρόνια συσσώρευσαν χρέη λόγω των αντικειμενικών συνθηκών της κρίσης. Μιλάμε για μισθωτούς, για συνταξιούχους, για επαγγελματίες, για πρώην επαγγελματίες που έχουν κλείσει τα βιβλία τους, για αγρότες, για ανθρώπους που θέλουν να είναι εντάξει στις υποχρεώσεις τους, αλλά δυσκολεύονται. Αυτό έρχεται να θεραπεύσει η συγκεκριμένη ρύθμιση. Πιο συγκεκριμένα, η ρύθμιση θα καταλαμβάνει τα χρέη που κατέστησαν ληξιπρόθεσμα στις 31 Δεκεμβρίου του 2018 και θα είναι εύκολα προσβάσιμη μέσω της ηλεκτρονικής πλατφόρμας στην ιστοσελίδα της φορολογικής διοίκησης, μειώνοντας τη γραφειοκρατία και την ταλαιπωρία των πολιτών. Για τα εισοδήματα μέχρι και 10.000 ευρώ θα χορηγείται δυνατότητα ρύθμισης σε έως εκατόν είκοσι δόσεις με μόνο περιορισμό την ελάχιστη καταβολή των 30 ευρώ, ενώ για εισοδήματα άνω των 10.000 ευρώ, θα εφαρμόζεται προοδευτικός συντελεστής σε συνάρτηση με το χρέος. Με την υπαγωγή στη ρύθμιση θα επέρχεται μείωση των προσαυξήσεων των οφειλών κατά 10%. Αν ο οφειλέτης επιλέξει να ρυθμίσει το χρέος του σε λιγότερες δόσεις από αυτές που του προτείνει η φορολογική διοίκηση, προβλέπεται αναλυτικά μείωση προσαυξήσεων και τόκων που μπορεί να φτάσει το 90%. Η εφάπαξ και καταβολή της οφειλής θα οδηγεί σε απαλλαγή προσαυξήσεων σε ποσοστό 100%. Τα μικρά χρέη κάτω των τριών χιλιάδων ευρώ και με εισόδημα μέχρι 10.000 ευρώ δεν θα επιβαρύνονται με τόκους μετά την υπαγωγή στη ρύθμιση, κάτι που παρέχει ένα ακόμη μέτρο προστασίας στους συμπολίτες μας που έχουν πραγματικά ανάγκη. Για τα νομικά πρόσωπα μη κερδοσκοπικού χαρακτήρα και τα νομικά πρόσωπα δημοσίου δικαίου η ρύθμιση θα είναι ανάλογη με τα φυσικά πρόσωπα. Για τα νομικά πρόσωπα κερδοσκοπικού χαρακτήρα θα υπάρχουν δύο διαφορετικές ρυθμίσεις στην προσπάθειά μας να έχουμε μια αναλογική και στοχευμένη ρύθμιση ανάλογα με το είδος οφειλής. Θα έχουν τη δυνατότητα να ρυθμίσουν τις οφειλές τους σε είκοσι τέσσερις και τριάντα έξι δόσεις. Θα αναστέλλονται, τέλος, τα αναγκαστικά μέτρα είσπραξης, όπως η δέσμευση λογαριασμού ή η κατάσχεση και θα χορηγείται φορολογική ενημερότητα. Κυρίες και κύριοι συνάδελφοι, η ρύθμιση των εκατόν είκοσι δόσεων δεν είναι όμως το μόνο καλό που φέρνει αυτό το νομοσχέδιο. Η ευρεία δέσμη θετικών μέτρων που ανακοίνωσε ο Πρωθυπουργός την περασμένη εβδομάδα για το 2019 και το 2020 ξεκινά ήδη από τώρα να νομοθετείται. Σε αυτό το νομοσχέδιο παίρνουμε τα μέτρα για το 2019. Γίνεται, λοιπόν, νόμος για να ισχύει άμεσα από τις 20 Μαΐου η μείωση του ΦΠΑ στην εστίαση από το 24% στο 13%, η μετάταξη όλων των τροφίμων από το 24% στο 13%, η μείωση του ΦΠΑ στο ηλεκτρικό ρεύμα και το φυσικό αέριο από το 13% στο 6%. Πρόκειται για μέτρα που θα έχουν άμεσες θετικές επιπτώσεις σε καταναλωτές, νοικοκυριά και επιχειρήσεις, μέτρα που θα τονώσουν την αγορά. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού]] Κύριε Πρόεδρε, ένα δίλεπτο θα το ήθελα. Ευχαριστώ. Φυσικά, με αυτό το νομοσχέδιο γίνεται άμεσα πράξη η χορήγηση της δέκατης τρίτης σύνταξης, για την οποία ακούσαμε τόσα πολλά από τον Αρχηγό της Αξιωματικής Αντιπολίτευσης. Είπε ότι δεν την αντέχει η ελληνική οικονομία, ότι είναι λαϊκισμός. Έτσι λέγατε μόλις πριν από μία εβδομάδα, κύριοι της Αξιωματικής Αντιπολίτευσης. Μάλλον και αυτό έρχεται να συμπληρώσει το νεοφιλελεύθερο προφίλ σας για τις απόψεις σας περί επιδομάτων, μισθών και εργασιακών δικαιωμάτων. Παρεμπιπτόντως, αναρωτιόμαστε αν θα ψηφίσετε ένα μέτρο που δεν το αντέχει η οικονομία, τα όρια και τις αντοχές της οποίας όμως σαράντα χρόνια δεν τα μάθατε και πολύ καλά, δεν τα σεβαστήκατε. Και το κατάλαβε αυτό ο ελληνικός λαός με τον πιο σκληρό τρόπο. Θα ακολουθήσουν, βέβαια, και άλλα μέτρα για το 2020, όπως η μείωση του ΦΠΑ σε αγαθά και υπηρεσίες από το 13% στο 11%, η κατάργηση της εισφοράς αλληλεγγύης για εισοδήματα έως 20.000 ευρώ και η μείωση συντελεστών της εισφοράς αλληλεγγύης για εισοδήματα πάνω από 20.000 ευρώ, η μείωση του φόρου εισοδήματος για μόνιμους κατοίκους νησιών με πληθυσμό έως τρεις χιλιάδες εκατό κατοίκους, η μείωση του ΕΝΦΙΑ, η μείωση του φόρου των συνεταιρισμών, όπως παραδείγματος χάρη, των αγροτικών συνεταιρισμών, των συνεταιρισμών φαρμακοποιών και άλλων αστικών συνεταιρισμών στο 10%, η έκπτωση 10% στο εισόδημα των συνεταιρισμένων αγροτών που διακινείται η παραγωγή τους μέσω συνεταιρισμών, η περαιτέρω μείωση του κόστους θέρμανσης για ορεινές ζώνες, η απαλλαγή τόκων στεγαστικών δανείων πρώτης κατοικίας από το φορολογητέο εισόδημα, η αύξηση συντελεστή αποσβέσεων επενδύσεων στο 150%, αλλά και η επιδότηση των ασφαλιστικών εισφορών, επιχειρήσεων και νέων εργαζομένων μέχρι είκοσι πέντε ετών τόσο για τον εργοδότη όσο και για τον εργαζόμενο. Όλα αυτά που η Αντιπολίτευση έσπευσε να τα χαρακτηρίσει προεκλογικές παροχές, δυστυχώς για την Αντιπολίτευση ήρθαν για να μείνουν. Είναι μέτρα μόνιμου χαρακτήρα. Δεν θα σταματήσουν να υπάρχουν μετά τις εκλογές, αλλά θα είναι εδώ για να στηρίξουν ένα πρόγραμμα ανάταξης της κοινωνίας και της οικονομίας με ορίζοντα τετραετίας. Κεντρικό στοιχείο αυτού του προγράμματος είναι η αντίληψη ότι η ανάπτυξη δεν μπορεί να στηριχθεί πάνω σε κοινωνικά συντρίμμια. Για αυτό και μιλάμε για δίκαιη ανάπτυξη, ότι ο πλούτος που παράγεται τη στιγμή που παράγεται πρέπει να μοιράζεται και ισότιμα στην κοινωνία σε αντίθεση με αυτό που είπε την Κυριακή ο κ. Μητσοτάκης ότι «για να δώσεις, πρέπει πρώτα να αυξήσεις την πίτα» και το οποίο είναι ο πυρήνας της νεοφιλελεύθερης αντίληψης. Αυτές τις μέρες γίνονται ακόμη πιο ξεκάθαρες οι διαφορές μας με τη Νέα Δημοκρατία και τον κ. Μητσοτάκη και όσον αφορά τη φορολογική πολιτική. Η έννοια της κοινωνικής δικαιοσύνης, της φοροδοτικής ικανότητας δεν υπάρχει στη δική τους αντίληψη. Αυτό φαίνεται όταν μιλούν για μείωση του ΕΝΦΙΑ για όλους, δηλαδή ίδια μείωση και για αυτόν που έχει πολύ χαμηλή περιουσία, των 50.000 ευρώ και για αυτόν που έχει περιουσία 5.000.000 ευρώ. Δεν χρειάζεται να πούμε ποιος θα είναι τελικά ο ευνοημένος, αν εφαρμοστεί κάτι τέτοιο. Το συνολικό πρόγραμμα της Νέας Δημοκρατίας, βέβαια, μέρα με τη μέρα γίνεται όλο και πιο ξεκάθαρο. Καλό είναι αυτό, για να μην μένει τίποτα κρυφό στον ελληνικό λαό, να ξέρει ο λαός ότι αν ψηφίσει Νέα Δημοκρατία, το πενθήμερο στην εργασία μπορεί να γίνει και επταήμερο, να ξέρει ο λαός ότι πιθανόν να μην υπάρχει δέκατη τρίτη σύνταξη, να ξέρει ο λαός ότι το οκτάωρο μπορεί και να καταργηθεί γιατί είναι ξεπερασμένο και ότι οι συλλογικές συμβάσεις δεν είναι απαραίτητο να ισχύουν πάντα, να ξέρει ο λαός ότι η ψήφος στη Νέα Δημοκρατία σημαίνει ψήφο στον Βέμπερ, που θεωρεί το σχέδιο της Κυβέρνησης για τις ελαφρύνσεις των πολλών ανευθυνότητα, να ξέρει ο λαός ότι στο ιδεολογικό πρόταγμα της Αντιπολίτευσης υπάρχουν δύο κόσμοι, οι δήθεν άριστοι και τα παιδιά από το Περιστέρι, από τις λαϊκές συνοικίες - φανταστείτε τα παιδιά της επαρχίας! - να γνωρίζει, επίσης, ο λαός ότι όντως υπάρχουν δύο κόσμοι που συγκρούονται, αυτός των πολλών και αυτός των ελίτ, να γνωρίζει, ακόμη, ο λαός ότι δεν θα τα καταφέρουν, θα βάλουμε ανάχωμα στην αντικοινωνική τους ατζέντα. Κυρίες και κύριοι συνάδελφοι, μια πολύ θετική συνέπεια της εξόδου από τα μνημόνια της νέας περιόδου, στην οποία βρισκόμαστε, είναι ότι τα σχέδια των πολιτικών δυνάμεων για την επόμενη μέρα αρχίζουν να αποτυπώνονται όλο και πιο ξεκάθαρα και φαίνονται οι διαχωριστικές γραμμές μεταξύ τους. Τελειώνοντας, ο λαός γνωρίζει με ποιους θα πάει και ποιους θα αφήσει. Σας ευχαριστώ.
Ευχαριστώ. Συνεχίζουμε με τον συνάδελφο κ. Μπαργιώτα, Βουλευτή της Δημοκρατικής Συμπαράταξης. Κύριε Μπαργιώτα, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, συζητάμε σήμερα, έντεκα μέρες πριν από τις ευρωεκλογές, το πολυαναμενόμενο νομοσχέδιο για τις εκατόν είκοσι δόσεις και επίσης τις τροπολογίες για την υποτιθέμενη δέκατη τρίτη σύνταξη και για τις διορθώσεις στον ΦΠΑ, τις βελτιώσεις στις κλίμακες του ΦΠΑ. Είναι εμφανής τις τελευταίες μέρες, κατά τη γνώμη μου - και κατά τη διάρκεια της προηγούμενης συζήτησης για την ψήφο εμπιστοσύνης, αλλά και τις επόμενες μέρες - η αγωνία της Κυβέρνησης για τη δημιουργία ενός κλίματος ευφορίας, ενός θετικού σεναρίου, ενός αισιόδοξου σεναρίου για την έκβαση της οικονομίας και της Κυβέρνησης γενικά. Με απλά λόγια, η Κυβέρνηση αυτές τις μέρες δίνει ρέστα προεκλογικά και μάλιστα πολύ κοντά στις εκλογές, παρέχοντας, όπως είπε και ο κ. Τσακαλώτος, 1% του ΑΕΠ σε παροχές. Και αναρωτιέται κανείς, τόσο κακές είναι οι κυλιόμενες δημοσκοπήσεις λίγες μέρες πριν από τις εκλογές, που αναγκάζουν σε τέτοιες ενέργειες με αυτόν τον τρόπο; Είμαστε, όπως είπαμε, δέκα μέρες πριν από τις εκλογές και η πληρωμή μέχρι τις εκλογές - καθώς η Κυβέρνηση δήλωσε ότι ιδρώνει για να προλάβει να δώσει το εκλογικό επίδομα μέχρι τις εκλογές - είναι σύμπτωση, κατά την άποψη των περισσοτέρων ομιλητών σήμερα. Έτυχε να συμπέσει με την Παρασκευή πριν από τις εκλογές η περίφημη βελτίωση, η δέκατη τρίτη σύνταξη. Για τις εκατόν είκοσι δόσεις, οι οποίες έρχονται με τεράστια καθυστέρηση, έχουμε τοποθετηθεί επανειλημμένα. Εδώ που έχουμε φτάσει με τα ληξιπρόθεσμα αυτής της Κυβέρνησης, από το 2015 και μετά, να έχουν φτάσει τα 55 δισεκατομμύρια ευρώ, πολύ φοβάμαι ότι η αδημονία με την οποία περίμενε η αγορά την αναγκαία ρύθμιση των δόσεων κατέληξε σε απογοήτευση, καθώς είναι αυτό που λέμε «πολύ αργά, πολύ λίγο». Υπάρχουν πολλοί περιορισμοί για τους περισσότερους, λίγες δόσεις για τις επιχειρήσεις. Έχουμε καταθέσει έγκαιρα πρόταση νόμου πολύ καλύτερη από τη συγκεκριμένη. Φαίνεται, λοιπόν, ότι οι περισσότεροι δεν θα μπορέσουν να μπουν και να συνεχίσουν μακροπρόθεσμα με τον τρόπο που γίνεται και αν θέλουμε να είμαστε ειλικρινείς, το πρόβλημα των ληξιπρόθεσμων δεν θα λυθεί όσο η αγορά δεν έχει χρήματα, όσο οι οφειλέτες δεν μπορούν - κατά το κοινώς λεγόμενο - να γυρίσουν τον μήνα. Χωρίς ισχυρή ανάπτυξη, οι δόσεις δεν αποδίδουν. Ο Πρωθυπουργός στο μεταξύ πανηγυρίζει για την άρση προβλημάτων που δεν θα υπήρχαν, αν δεν είχε αναλάβει τη διακυβέρνηση ο ίδιος, ο κ. Βαρουφάκης και το κόμμα του. Ο ΦΠΑ δεν επιστρέφει καν εκεί όπου ήταν στο πρώτο εξάμηνο του 2014, καθώς, όπως είπαμε προηγουμένως, τα ροφήματα παραμένουν στον υψηλό συντελεστή και οι συνταξιούχοι θα πάρουν μόλις το 1/10 από αυτά που έχει κόψει αυτή η Κυβέρνηση, 6% εισφορά για την υγεία στις συντάξεις, εξαφάνιση του ΕΚΑΣ, μείωση των συντάξεων κατά 15,5% από το 2014 και μετά, με στοιχεία της ΑΑΔΕ. Ο Πρωθυπουργός, που νομίζει ότι είναι Πρωθυπουργός στη Χώρα των Λωτοφάγων, επιστρέφει ένα μικρό μέρος αυτών που έχει κοστίσει αυτή η Κυβέρνηση στους συνταξιούχους. Ουσιαστικά πουλάει χάντρες σε συνταξιούχους και όχι μόνο. Αν θέλουμε να είμαστε ειλικρινείς, είναι εμφανές σε όλους ότι η Κυβέρνηση προσπαθεί να χειραγωγήσει, προσπαθεί ουσιαστικά να εξαγοράσει την ψήφο της μεγαλύτερης κατηγορίας, του μεγαλύτερου υποσυνόλου - αν θέλετε - ψηφοφόρων, που είναι οι συνταξιούχοι που αγγίζουν τα δυόμισι δισεκατομμύρια στην Ελλάδα. Είναι ένα εκλογικό επίδομα που είναι βγαλμένο από τις χειρότερες παραδόσεις του παλαιοκομματισμού. Ο κ. Λοβέρδος θυμήθηκε τις περίφημες επιταγές του Ράλλη, παραμονές των εκλογών το 1981 και νομίζω ότι αυτές οι πρακτικές έχουν πάντα - λίγο πολύ - το ίδιο αποτέλεσμα, το αντίθετο συνήθως από το επιδιωκόμενο. Φυσικά, εγκαινιάζει και έργα, όχι μόνο το Νοσοκομείο της Λευκάδας το οποίο ξεκίνησε, θεμελιώθηκε, εξασφαλίστηκε η χρηματοδότησή του και το οποίο σχεδιάστηκε την εποχή που ήταν Υπουργός ο κ. Λοβέρδος, αλλά και πολλά άλλα ημιτελή ή ήδη τελειωμένα στην Κρήτη, στα Γιάννενα. Με τη φόρα που έχει πάρει ενδεχομένως να εγκαινιάσει και το μαιευτήριο της γνωστής ταινίας με τον Μαυρογιαλούρο στην Κάτω Πλατανιά. Λίγο αυτοσυγκράτηση θα έκανε καλό με τα εγκαίνια, γιατί θυμίζει εποχές πριν τη δικτατορία! Πραγματικά, θυμίζει εποχές πριν από τη δικτατορία. Όλοι είναι αμαρτωλοί, κύριε Μαντά. Όμως το έχετε παρακάνει. Σύγχρονη προεκλογική εκστρατεία, κατά τα άλλα, ακούω, με θέσεις και επιχειρήματα και σχέδιο από την Κυβέρνηση. Σχέδιο εκμαυλισμού των ψηφοφόρων, ενδεχομένως, σχέδιο εξόδου από την κρίση πολύ δύσκολο. Όμως οι Έλληνες δεν είναι λωτοφάγοι. Ξέρουμε πολύ καλά - το ξέρουμε όλοι, επιτέλους το παραδεχτήκατε και εσείς - ότι 86 δισεκατομμύρια ευρώ ήταν το κόστος μόνο της περίφημης «Βαρουφακειάδας» και εκείνης της τραγικής υπόθεσης το καλοκαίρι του 2015 με τα capital controls και το κλείσιμο των τραπεζών. Όλη αυτή η απώλεια του ΑΕΠ, τα 86 δισεκατομμύρια ευρώ, έγινε σε μία νύχτα. Κατά τα άλλα, οι λαϊκιστές δείχνουν με το δάχτυλο τους άλλους. Ξεχνούν τις δικές τους ευθύνες. Η αλήθεια είναι, όμως, ότι αυτή η Κυβέρνηση επιστρέφει ένα μικρό μέρος του κόστους το οποίο προσέθεσε πάνω στο υπόλοιπο κόστος της κρίσης μέσα σε μία δεκαετία. [[Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. ΑΝΑΣΤΑΣΙΟΣ ΚΟΥΡΑΚΗΣ]] Λόγω χρόνου θα κλείσω με ένα μικρό σχόλιο για την τροπολογία για το rebate 2006-2008. Δεν αντέχω στον πειρασμό. Από όλη την επταετία Καραμανλή, από όλο το πάρτι της υγείας, για το οποίο πέντε χρόνια δεν είδατε τίποτα, ανασύρατε την επόμενη της αλλαγής τιμολόγησης των φαρμάκων για λόγους επικοινωνιακούς καθαρά ένα θέμα - εντός εισαγωγικών - «ξεχασμένο» και σήμερα προσπαθείτε πάλι για επικοινωνιακούς λόγους με μία τροπολογία, η οποία έχει τεράστια προβλήματα και νομικά και πρακτικά, να μας πείτε ότι δεν κάνετε χάρη στις πολυεθνικές εταιρείες και δεν κάνετε δωράκια, όπως άκουσα να λέει ο Υπουργός το πρωί. Η αλήθεια είναι ότι έχουμε μία στρεβλή φαρμακευτική πολιτική. Είμαστε η χώρα με τις μεγαλύτερες επιβαρύνσεις στην τσέπη των ασφαλισμένων, των φτωχών, με τεράστιες επιβαρύνσεις με τον τρόπο που υπάρχουν οι συμμετοχές στα φάρμακα και αντί να συζητάμε αυτά, συζητάμε για το 2006-2009. Να τα πάρετε! Από τη στιγμή που οφείλονται, δεν υπάρχει καμμία αντίρρηση, αλλά καλά θα ήταν να συζητάμε λίγο πιο σοβαρά, λίγο πιο συγκρατημένα για τα μεγάλα προβλήματα της χώρας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε. Κυρίες και κύριοι συνάδελφοι, άκουσα τον Πρωθυπουργό χθες να μιλάει για ένα πείραμα μεταδημοκρατίας που κάνει η Νέα Δημοκρατία. Είχα την εντύπωση ότι το πείραμα της μεταδημοκρατίας άρχισε τον Γενάρη του 2015 με αυτή την Κυβέρνηση, αλλά εν πάση περιπτώσει ούτε ανήκω σε αυτούς που περιμένουν λύτρωση από το κόμμα το οποίο χρεοκόπησε τη χώρα, τη Νέα Δημοκρατία, στο επόμενο χρονικό διάστημα ούτε τρέφω ψευδαισθήσεις. Όμως πείραμα και μάλιστα ακριβό - σε κάθε περίπτωση μεταδημοκρατία ή όχι, δεν ξέρω - υπήρξε η διακυβέρνηση από αυτή την Κυβέρνηση και ο ελληνικός λαός από την πλευρά του πειραματόζωου δεν έχει κανέναν - μα, κανέναν! - λόγο να είναι ευχαριστημένος.
Ολοκληρώστε τη σκέψη σας, σας παρακαλώ.
Σας ευχαριστώ.
Και εγώ σας ευχαριστώ. Η κ. Μαρία Τριανταφύλλου, Βουλεύτρια του ΣΥΡΙΖΑ, έχει τον λόγο. Να είμαστε λίγο συνεπείς στον χρόνο, σας παρακαλώ, για να μιλήσουν όσο γίνεται περισσότεροι συνάδελφοι. Ορίστε, κυρία συνάδελφε, έχετε τον λόγο.
Ευχαριστώ, κύριε Πρόεδρε. Πριν αρχίσω να μιλάω για το σημερινό νομοσχέδιο, θα μου επιτρέψετε να κάνω ένα σχόλιο. Όταν μπήκα στην Αίθουσα νομίζω ότι άκουσα - δεν ήμουν από την αρχή της ομιλίας του - τον Κοινοβουλευτικό Εκπρόσωπο της Χρυσής Αυγής, να βγάζει ακόμα ένα λογύδριο υπερπατριωτικό, να λέει ότι θα πρέπει η Ελλάδα να βοηθήσει την Κύπρο και να είναι μαζί με την Κύπρο κ.λπ.. Θα ήθελα να θυμίσω στην Αντιπροσωπεία και στους αγαπητούς συναδέλφους που είναι εδώ, ότι η χούντα - και δεν πρέπει να το ξεχνάει κανένας από μας - παρέδωσε την Κύπρο. Ήταν απόφαση της χούντας η ανάκληση της ελληνικής μεραρχίας, που είχε αποφασιστεί από την προηγούμενη κυβέρνηση, την Κυβέρνηση του Γεωργίου Παπανδρέου, καταστρατηγώντας βεβαίως τη Συνθήκη της Ζυρίχης, αλλά έχοντας επίγνωση του κινδύνου από την Τουρκία. Πρέπει να πούμε ότι τον Δεκέμβριο του 1967 με διαταγή της χούντας αποχώρησε η ελληνική μεραρχία, δέκα χιλιάδες άνδρες. Και βέβαια καταλαβαίνουμε τι σημαίνει αυτό, πόση αποδυνάμωση σημαίνει για την κυπριακή άμυνα και βεβαίως και αδυναμία αποτροπής ενδεχόμενης επέμβασης, πράγμα που δυστυχώς έγινε. Γιατί τα λέω όλα αυτά; Γιατί ακούμε, ξαναλέω, λογύδρια από τους θιασώτες της χούντας, τους θιασώτες του φασισμού, της υποτέλειας και του δωσιλογισμού και θα πρέπει να καταλάβουν καλά ότι οι Έλληνες πολίτες και ο ελληνικός λαός δεν μπορεί να δέχεται τέτοια μηνύματα και τέτοιες νουθεσίες. Ωστόσο νομίζω ότι θα πρέπει να είμαστε σήμερα πάρα πολύ σκεπτικοί και προσεκτικοί, ακριβώς γιατί μιλάμε για την Τουρκία, που είναι μία αναθεωρητική δύναμη διαχρονικά, με τεράστια οικονομικά προβλήματα, με εσωτερική αιμορραγία λόγω του κουρδικού και βεβαίως με τα καινούργια δεδομένα γύρω από τη γεωενέργεια. Άρα χρειαζόμαστε συμμαχίες σε βορρά και νότο - αυτή η Κυβέρνηση το έχει κάνει πραγματικότητα - και βέβαια περισσότερες διεκδικήσεις και απαιτήσεις από την Ευρωπαϊκή Ένωση, όπως πολύ σωστά ειπώθηκε, ακόμα και για κυρώσεις απέναντι στην Τουρκία. Έρχομαι στο νομοσχέδιο, στη σημερινή θέσμιση. Τι μας λέει η Νέα Δημοκρατία και η υπόλοιπη Αντιπολίτευση; Τι λέει για τον ΣΥΡΙΖΑ; Το γνωστό: Διαλύσαμε το ασφαλιστικό, αν και τα ταμεία ήταν άδεια και καταληστευμένα. Διαλύσαμε την οικονομία της χρεοκοπημένης χώρας μας. Φέραμε ένα τρίτο αχρείαστο μνημόνιο, ενώ τα δύο προηγούμενα ήταν χρήσιμα. Γιατί άραγε; Δεν εξηγείτε γιατί ήρθαν. Είχαμε χρόνια ευημερίας και ανάπτυξης με πρωτόγνωρα επιτεύγματα από τις δύο παρατάξεις που κυβέρνησαν τον τόπο σε κάθε τομέα της οικονομικής και κοινωνικής ζωής, αλλά αίφνης το 2010 υπήρξε Καστελόριζο, υπήρξε ΔΝΤ, υπήρξαν μνημόνια. Και τόλμησε ο ΣΥΡΙΖΑ το 2015 να διακόψει αυτές τις διαρκείς επιτυχίες. Υπήρξαν βέβαια και κάποιες ατυχίες, μας λένε εδώ τα δύο κόμματα του προηγούμενου δικομματισμού - ρίχνοντας ο ένας το φταίξιμο στον άλλον - , αλλά το μεγάλο ζήτημα είναι ότι τόλμησε ο ΣΥΡΙΖΑ το 2015 να ανακόψει αυτό το «success story»! Ποιο «success story»; Το 25% μείωση του ΑΕΠ, το 28% ανεργίας, το εύρωστο ασφαλιστικό σύστημα με άδεια ταμεία και το PSI, την αποσάθρωση της παραγωγής - βρήκαμε 3 δισεκατομμύρια ευρώ καταλογισμούς και πρόστιμα - , την άγρια υποστελέχωση σε υγεία και παιδεία. Και βεβαίως όλα τα είχαν εν σοφία ποιήσει πραγματικά, όλα έγιναν σωστά. Ακούμε τον κ. Βρούτση να μιλάει για το σύστημα «ΕΡΓΑΝΗ», για «ΗΛΙΟΣ» κ.λπ. Πριν από λίγο ακούσαμε τον κ. Κεγκέρογλου να μιλάει για ένα άρτιο ασφαλιστικό, πριν τον ΣΥΡΙΖΑ εννοώ. Η υποστελέχωση στην υγεία και στην παιδεία δεν υπήρχε. Γιατί τα λέω όλα αυτά; Γιατί το θέμα σήμερα είναι αν είναι προεκλογικό πυροτέχνημα η δέκατη τρίτη σύνταξη. Πράγματι λογιστικά δεν αντιστοιχεί πλήρως στη δέκατη τρίτη σύνταξη και πράγματι θεσπίζεται λίγο πριν τις ευρωεκλογές. Ε, και; Τι σημαίνει αυτό, κύριοι συνάδελφοι; Πομφόλυγες ήταν τα δικά σας μέτρα. Μειώσατε, τάχα μου, για περίπου ένα χρόνο τον ΦΠΑ και έχετε και το λέτε όταν δεν είχατε καταφέρει να κλείσει το οποιοδήποτε πρόγραμμα, που με δική σας ευθύνη ήρθε και επικάθισε πάνω στη χώρα. Και βέβαια το πρόβλημα δεν είναι αυτό. Το πρόβλημα και των δύο κομμάτων, της Νέας Δημοκρατίας και του παλιού ΠΑΣΟΚ - ή όπως το λένε τώρα - είναι η διεύρυνση και όχι μόνο, αν και είναι και αυτή, η κοινοβουλευτική διεύρυνση - ή όπως λένε η διεύρυνση «των προθύμων» - της κυβερνητικής παράταξης του ΣΥΡΙΖΑ, αλλά κυρίως μία νέα πολιτική συμμαχία με ένα μέρος της κεντροαριστεράς και ναι, με ένα μέρος της δημοκρατικής δεξιάς. Το πρόβλημά σας, κύριοι συνάδελφοι της Αντιπολίτευσης, είναι ότι εσείς δεν συσπειρώνετε τίποτα, ενώ αντίθετα ο Αλέξης Τσίπρας - θα μου επιτρέψετε να πω - ότι παίρνει από παντού. Η χώρα σήμερα προσπαθεί να ανακτήσει μέρος των ελευθεριών της, να πετύχει την οικονομική ανάταξη, βγαίνοντας από μία κατάσταση χρεοκοπίας και πτώχευσης. Η πλήρης ανάκαμψη δεν απαιτεί μόνο χρόνο, αλλά απαιτεί και σχέδιο, που πρέπει να είναι υποχρεωτικά διαφορετικό από τα προηγούμενα, και κυρίως απαντήσεις στο γιατί φτάσαμε ως εδώ. Οι απαντήσεις αυτές δεν είναι εύκολες. Παραλάβαμε χρεοκοπημένη χώρα. Έγινε προσπάθεια να αντιμετωπιστεί η ανθρωπιστική κρίση και μειώθηκε - είμαστε, βέβαια, κάτω από τις ανάγκες των ανθρώπων - η φτώχεια κατά δύο μονάδες. Πετύχαμε μία δημοσιονομική ισορροπία και θεσπίσαμε μέτρα ενίσχυσης και προστασίας της εργασίας και των εργασιακών δικαιωμάτων. Αυξήσαμε τον κατώτατο μισθό, που είχε μειωθεί κατά 22%, κατά 11%. Προσπαθήσαμε, επίσης, να ανατάξουμε την παραγωγή και στον πρωτογενή τομέα, εκεί που είχαμε μόνο ελλείμματα και υπερδανεισμό. Και βέβαια θα πρέπει να πω ότι, σε σχέση με το χρέος, μειώσαμε το μέσο επιτόκιο των δανείων προς αποπληρωμή, σταθεροποιήσαμε τα επιτόκια για ένα μεγάλο μέρος του χρέους, πετύχαμε αναστολή των στόχων και έτσι εξασφαλίσαμε πάνω από μία δεκαπενταετία που μπορούμε ελεύθερα να πάρουμε πρωτοβουλίες για ανάταξη της οικονομίας, επιστρέψαμε και βγήκαμε στις αγορές με χαμηλά επιτόκια δανεισμού, έχουμε ένα απόθεμα ρευστότητας, ώστε να καλυφθούν ανάγκες μέχρι το 2023, εκεί που υπήρχαν χρόνια ελλείμματα, και βεβαίως εξοφλούμε τα δάνεια του ΔΝΤ με το πιο υψηλό επιτόκιο. Να πω, τέλος, το εξής: Μιλάτε συνέχεια για εκλογές. Οι εκλογές είναι πράγματι προ των πυλών. Όλοι πρέπει να αποδείξουν την αξία τους, την κοινωνική χρησιμότητά τους και βέβαια θα κερδίσει αυτός που θα επιλέξει ο ελληνικός λαός. Εμείς γνωρίζουμε ότι ο ελληνικός λαός έχει βασιστεί πάνω μας στις πιο δύσκολες στιγμές και θα το κάνει και τώρα, σήμερα, που πραγματικά μπορούμε να δούμε μία διέξοδο για τη χώρα, οικονομική, πολιτική και πολιτιστική. Ευχαριστώ.
Ευχαριστούμε την κ. Μαρία Τριανταφύλλου. Τον λόγο έχει ο κ. Ιωάννης Τσιρώνης, Βουλευτής ΣΥΡΙΖΑ της Β΄ Αθηνών.
Ευχαριστώ, κύριε Πρόεδρε. Κυρίες και κύριοι συνάδελφοι, πήρα τον λόγο για να καταρρίψω την απάτη της Αντιπολίτευσης ότι δήθεν η κοινωνική πολιτική της Κυβέρνησης στηρίζεται σε επαχθή φορολογία. Όχι μόνον θα αποδείξω ότι δεν είναι η φορολογία αυτή που μας δίνει τη δυνατότητα να παίρνουμε αυτά τα μέτρα, αλλά αντίθετα είναι η πρώτη φορά που ελληνική κυβέρνηση μπορεί να στηριχθεί σε στέρεες βάσεις της πραγματικής οικονομίας. Το 2010, κυρίες και κύριοι συνάδελφοι, πριν μπούμε στα μνημόνια, οι φόροι που εισέπραττε το ελληνικό δημόσιο ήταν περίπου στο 22,5% του ΑΕΠ. Το 2010 το κράτος εισέπραξε από τους πολίτες 51 δισεκατομμύρια ευρώ φόρους. Την ίδια όμως χρονιά, για να συντηρηθεί το πελατειακό σας κράτος, δημιουργήσατε ένα έλλειμμα 24 δισεκατομμυρίων ευρώ, το οποίο προφανώς καλύφθηκε με δανεισμό. Δεν τα εισπράξατε, λοιπόν, από τους πολίτες αυτά τα 24 δισεκατομμύρια ευρώ. Τα πετάξατε στα παιδιά μας. Τα πετάξατε εκεί και αυτήν τη στιγμή στενάζουμε για το χρέος που δημιουργήσατε. Αν είχατε εισπράξει αυτά τα 24 δισεκατομμύρια ευρώ, μαζί με τα άλλα 51 δισεκατομμύρια ευρώ, για να καλύψετε τις υποχρεώσεις του κράτους, τότε φυσικά θα είχατε ποσοστό επί του ΑΕΠ 33% και θα ήσαστε ρεκόρ στην Ευρώπη. Το 2014, την εποχή του success story, το κράτος εισέπραξε φόρους 47 δισεκατομμυρίων ευρώ, όχι 51 δισεκατομμυρίων ευρώ. Θα πείτε ότι ανακουφιστήκαμε. Όχι φυσικά, γιατί στο μεταξύ η Ελλάδα είχε χάσει το 25% του πλούτου της. Αυτό σε ποσοστό ήταν 26% του ΑΕΠ, δηλαδή η Ελλάδα τη χρονιά εκείνη πήρε την πρωτιά της Ευρώπης μαζί με τη Μάλτα σε φόρους επί του ΑΕΠ. Το κακό, όμως, πάλι είναι ότι, παρά το γεγονός ότι εισπράξατε αυτούς τους φόρους, είχατε πάλι έλλειμμα 6 δισεκατομμυρίων ευρώ. Αν αυτό το έλλειμμα των 6 δισεκατομμυρίων το είχατε εισπράξει για να είστε νοικοκύρηδες, για να μπορείτε να καλύψετε τις υποχρεώσεις, τότε φυσικά θα είχατε 30% επί του ΑΕΠ φόρους, πολύ μεγαλύτερους από εμάς. Κι εσείς, όμως, πετάξατε την μπάλα στην εξέδρα. Δημιουργήσατε ένα ακόμα έλλειμμα, μια ακόμα πληγή γι' αυτό που ονομάζουμε ως τεράστιο δανεισμό της χώρας. Όμως δεν είναι μόνο αυτό. Μήπως την ίδια χρονιά καταφέρατε χάρη σε αυτό το έλλειμμα, όπως κάνουν άλλες νοικοκυρεμένες χώρες, να αυξήσετε το ΑΕΠ; Όχι. Το ΑΕΠ της χώρας επί σαμαρο - βενιζέλων πήγε από τα 191 δισεκατομμύρια ευρώ στα 178 δισεκατομμύρια ευρώ. Το ρίξατε κι άλλο. Και όχι μόνο αυτό, μας αφήσατε και άδεια ταμεία που δεν έφταναν τα λεφτά που αφήσατε μέσα ούτε για έναν μήνα μισθών και συντάξεων. Διαλύσατε το κράτος και το σκάσατε σαν λαγοί. Αυτή ήταν η πραγματικότητα. Η πραγματικότητα ήταν ότι και φόρους εισπράττατε και ελλείμματα δημιουργούσατε και δανεισμό προκαλούσατε! Να σταματήσει, λοιπόν, αυτό το παραμύθι ότι παίρνουμε κάθε χρόνο 10 δισεκατομμύρια ευρώ και επιστρέφουμε το 1 δισεκατομμύριο ευρώ. Θα δούμε, λοιπόν, το 2017- γιατί το 2018 ακόμα δεν έχει ολοκληρωθεί - τι εισπράξαμε. Το 2017 εισπράξαμε λίγο πάνω από 49 δισεκατομμύρια ευρώ και στο μεταξύ το ΑΕΠ είχε πάει στα 180 δισεκατομμύρια ευρώ - ανέβηκε - και αυτό σημαίνει ότι το ποσοστό επί του ΑΕΠ των φόρων είναι 27,7%. Όμως, την ίδια χρονιά είχαμε δημιουργήσει ήδη πλεόνασμα της γενικής κυβέρνησης ύψους 1,4 δισεκατομμυρίου ευρώ, αυτό που μοιράσαμε. Αυτά τα χρήματα του ελληνικού λαού τα πήραμε πίσω. Δηλαδή όχι μονάχα δεν είναι δέκα δισεκατομμύρια ευρώ αυτά που πήραμε και αυτά που δώσαμε, αλλά πήραμε περίπου τα ίδια με αυτά που πήρατε κι εσείς και δώσαμε κιόλας και δεν δημιουργήσαμε χρέος. Το εξυπηρετήσαμε το χρέος που εσείς δημιουργήσατε. Και πάμε, λοιπόν, σε αυτό το χρέος που ήταν 305 δισεκατομμύρια ευρώ όταν ανέλαβε η Κυβέρνηση των σαμαρο - βενιζέλων και πήγε στα 319 δισεκατομμύρια ευρώ κι έχουμε άδεια ταμεία. Και επί των ημερών μας φυσικά είναι μεν 330 δισεκατομμύρια, αλλά τα 30 δισεκατομμύρια είναι το μαξιλάρι ή το χαμηλότερο χάρη στο οποίο εξοφλούμε τα δάνεια του ΔΝΤ. Έχουμε, λοιπόν, αυτή τη στιγμή έναν μεγάλο κουμπαρά. Έχουμε τριακόσιες χιλιάδες θέσεις παραπάνω πλήρους απασχόλησης, το τονίζω, πλήρους απασχόλησης. Έχουμε στο σύνολο τριακόσιες ογδόντα χιλιάδες, αλλά οι τριακόσιες χιλιάδες είναι πλήρους. Είναι τρία εκατομμύρια τετρακόσιες ογδόντα πέντε χιλιάδες οι θέσεις πλήρους απασχόλησης στην Ελλάδα από τρία εκατομμύρια εκατόν ογδόντα πέντε χιλιάδες που παραλάβαμε από την Κυβέρνηση σαμαρο - βενιζέλων. Αυτό σημαίνει, μόνο για τον ΕΦΚΑ, έσοδα περίπου ένα δισεκατομμύριο ευρώ παραπάνω, από αυτούς τους τριακόσιες χιλιάδες ανθρώπους, μόνο από τις ασφαλιστικές εισφορές και τις εργοδοτικές εισφορές, τι συγκρίνουμε, λοιπόν, αυτή τη στιγμή; Και θα πω το τελευταίο, που το είπε ο Υπουργός μας, ο κ. Τσακαλώτος, για να συγκρίνουμε, ώστε να μην μιλάτε για φτωχούς και πολλούς. Είπε ότι ο δείκτης Gini έπεσε και το 2018- περιμένουμε τα οριστικά στοιχεία - κατά δύο μονάδες. Είναι ο δείκτης κοινωνικής ανισότητας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Μισό λεπτό θα ήθελα κι εγώ, κύριε Πρόεδρε. Αυτό σημαίνει ότι η ανισότητα έπεσε στην Ελλάδα επί των ημερών μας. Και το 2017 είχε πέσει δύο μονάδες. Αυτό που δεν είπε ο Υπουργός και το οποίο σας το λέω εγώ τώρα, είναι ότι το ιστορικό ρεκόρ κοινωνικής ανισότητας στην Ελλάδα επετεύχθη το 2014 από την Κυβέρνηση Νέας Δημοκρατίας - ΠΑΣΟΚ. Οι 34,5 μονάδες είναι ιστορικό ρεκόρ της Ελλάδας σε κοινωνική ανισότητα, για να δείτε τι είδους πολιτική εξυγίανση ακολουθούσατε και σε ποιους φορτώνατε τα βάρη. Ρεκόρ κοινωνικής ανισότητας το 2014, ρεκόρ χαμηλής κοινωνικής ανισότητας επί των ημερών μας. Και κλείνω με τα συμπεράσματα. Πρώτα απ' όλα, η χώρα εξυπηρετεί τις υποχρεώσεις της. Ό,τι βλέπετε σήμερα σε αυτό το νομοσχέδιο είναι από την οικονομία μας, δεν είναι από δανεικά κι αγύριστα, γι' αυτό είναι και μόνιμο. Αυτή είναι η τεράστια διαφορά, όταν λέμε αν είναι μόνιμο, αν είναι προεκλογικό και γιατί δεν το δώσαμε πέρυσι ή πρόπερσι. Γιατί δεν μπορούσαμε. Από την οικονομία σας δεν μπορούσαμε. Το δώσαμε όταν μπορέσαμε. Μακάρι να το είχαμε δώσει νωρίτερα. Κι εμάς θα μας βόλευε να το είχαμε δώσει νωρίτερα. Τώρα μπορέσαμε που κλείσαμε τη στατιστική του 2018 και μπορούμε να το κάνουμε. Αν εσάς σας ενοχλεί αυτό ότι το δίνουμε τώρα, εμάς μας κάνει περήφανους γιατί είναι λεφτά του ελληνικού λαού κι εμείς τα νοικοκυρέψαμε. Δεν καταφέραμε να μειώσουμε τα έξοδα του κράτους απολύοντας κόσμο όπως εσείς, όπως ο κ. Μητσοτάκης με το ένα προς πέντε. Δεν ελαφρώσαμε τους πολίτες διαλύοντας τα νοσοκομεία και τα σχολεία. Και μπορούμε να ελαφρώσουμε τους εργαζόμενους αυτή τη στιγμή γιατί έχουμε 5% βιομηχανική ανάπτυξη, γιατί έχουμε ρεκόρ στον δείκτη μεταποίησης, γιατί καταφέραμε επιτέλους να απαλλαγούμε από αυτόν τον επαχθή δανεισμό και του ΔΝΤ και να βγάλουμε μια δίοδο για το μέλλον, για να μπορέσουμε να δώσουμε στους ανθρώπους αυτό που αξίζουν. Είμαστε, λοιπόν, οκτώ μήνες εκτός μνημονίων και ήδη η διαφορά είναι τεράστια. Και όταν, επιτέλους, οι πολίτες κάτσουν και ενημερωθούν γι' αυτά και όχι για τα πούρα, θα καταλάβουν τη μεγάλη διαφορά και θα σας βάλουν εκεί που σας αξίζει: στο χρονοντούλαπο της ιστορίας. Ευχαριστώ.
Ο κ. Γεωργαντάς Γεώργιος έχει τον λόγο για πέντε λεπτά.
Ευχαριστώ πολύ, κύριε Πρόεδρε. Ευχαριστώ τους συναδέλφους. Κύριοι συνάδελφοι, μέσα σε αυτόν τον χώρο δεν αναμετρώνται μόνο πολιτικές θέσεις και πολιτικά επιχειρήματα. Επειδή ο καθένας έχει την πορεία και την ιστορία του και κάθε πολιτική παράταξη τα πεπραγμένα της, γίνεται και σύγκριση της υπευθυνότητας, της σοβαρότητας και της συνέπειας του καθενός. Και αναγκάζομαι να ξεκινήσω έτσι την ομιλία μου για τον εξής λόγο. Βλέπω το τελευταίο σύνθημα του ΣΥΡΙΖΑ το οποίο λέει: «Ήρθε η ώρα των πολλών». Κι εκφράζω το εξής ερώτημα, κύριοι συνάδελφοι. Δεν ήταν η ώρα των πολλών, όταν το καλοκαίρι του 2013 η Κυβέρνηση Σαμαρά έφερνε τη μείωση του ΦΠΑ στην εστίαση από το 23% στο 13% κι εσείς δεν την υπερψηφίσατε; Δεν ήταν η ώρα των πολλών, όταν τον Νοέμβριο του 2014 ήρθε η ρύθμιση για τις οφειλές στα ασφαλιστικά ταμεία και το δημόσιο από εβδομήντα δύο έως εκατό δόσεις κι εσείς δεν την υπερψηφίσατε; Δεν ήταν η ώρα των πολλών, όταν ήρθε η κατά 30% μείωση της εισφοράς κοινωνικής αλληλεγγύης, επίσης τον Νοέμβριο του 2014 κι εσείς δεν την υπερψηφίσατε; Κύριοι συνάδελφοι, θέλω να θυμίσω ότι τα δυόμισι χρόνια της Κυβέρνησης Νέας Δημοκρατίας - ΠΑΣΟΚ από το κόμμα σας ως αντιπολίτευση, με τη σοβαρή και υπεύθυνη αντιπολίτευση που δήθεν έκανε, υπερψηφίστηκαν μόνο δύο διατάξεις στο Κοινοβούλιο. Η μία ήταν η περίφημη τροπολογία έτσι ώστε ο ένας και μοναδικός - γιατί τελικά δεν είστε με τους πολλούς - καταδικασθείς για τρομοκρατία Ρωμανός να διευκολυνθεί στις σπουδές του, από εκεί που ήταν κρατούμενος και η δεύτερη υπερψήφισή σας ήταν σε κάποιες διατάξεις του νόμου περί ναρκωτικών. Τίποτε άλλο θετικό δεν βρήκατε δυόμισι χρόνια να υπερψηφίσατε, κάνοντας πραγματικά μία στείρα αρνητική αντιπολίτευση. Και τα παραδείγματα τα οποία ανέφερα, τα τρία συγκεκριμένα - υπάρχουν και πολλά άλλα - είναι πραγματικά εξόφθαλμα του τρόπου της ανευθυνότητας με την οποία εσείς ασκήσατε το αντιπολιτευτικό σας έργο. Η Νέα Δημοκρατία σε ό,τι δίδεται προς τον κόσμο είναι απόλυτα θετική και έχει υπερψηφίσει όχι απλά αυτή την τροπολογία, έχει ψηφίσει όχι αυτή την τροπολογία που έρχεται λίγο πριν τις εκλογές κι έχει παροχές, έχει ψηφίσει νομοθετήματα, έχει ψηφίσει μέρος νομοθετημάτων και ολόκληρα, όταν βλέπει ότι είναι προς τη σωστή κατεύθυνση, μια κατεύθυνση φιλοεπενδυτική, μια κατεύθυνση μεταρρυθμιστική. Το έχει κάνει χωρίς κανέναν δισταγμό, γιατί πάνω από όλα πρέπει να υπηρετούμε όλοι μαζί το όφελος των πολλών, των πολλών και όχι του κάθε Ρωμανού μόνο σε δυόμισι ολόκληρα χρόνια. Και βεβαίως, για να θυμόμαστε, από αυτές τις ρυθμίσεις που κάνετε σήμερα, ένας πολύ μεγάλος όγκος των οφειλών δημιουργήθηκε στη δική σας τετραετία: 85 δισεκατομμύρια ευρώ ήταν οι οφειλές προς τα ασφαλιστικά ταμεία και το δημόσιο, 140 δισεκατομμύρια ευρώ είναι τώρα. Είναι ξεκάθαρο αυτό. Εμείς θα το στηρίξουμε. Θέλω να δείτε, όμως, το εξής. Τον Μάιο του 2014, πριν από τις ευρωεκλογές εκείνης της περιόδου, ήρθε η Κυβέρνηση Σαμαρά να δώσει οτιδήποτε; Σας είπα πριν και δεν ξέρω αν το παρατηρήσατε, τη μείωση του ΦΠΑ στο 13% την υπερψηφίσαμε από την 1η Αυγούστου του 2013, σε έναν χρόνο κενό κι όχι ύποπτο πολιτικά. Εσείς τώρα δίνετε ένα φιλοδώρημα. Καλά κάνετε και το δίνετε αφού μπορείτε να το δώσετε, αλλά δεν θα μας αποτρέψετε και από το δικαίωμα να σχολιάσουμε την πολιτική σκοπιμότητα μιας τέτοιας πολιτικής, την οποία να ξέρετε ο ελληνικός λαός πολύ καλά την καταλαβαίνει. Για να είμαστε λοιπόν ξεκάθαροι σε αυτή την Αίθουσα, η Νέα Δημοκρατία και ως αντιπολίτευση και ως κυβέρνηση, πράγματι έβλεπε το συμφέρον των πολλών και προσπαθούσε πάντα να το πράξει. Εκ του αποτελέσματος κρινόμαστε όλοι. Όμως, πριν από το αποτέλεσμα, υπάρχει και η πρόθεση του καθενός, η επιχειρηματολογία του καθενός, η ιδεολογική θέση του καθενός και η συνέπεια ή η ασυνέπεια του καθενός. Σήμερα, λοιπόν, αυτή σας η τροπολογία δίνει τη δυνατότητα αυτής της αμείλικτης σύγκρουσης όταν οι πολλοί, που έπρεπε να ωφεληθούν το 2013 με τη μείωση του ΦΠΑ και το 2014 με τις εβδομήντα δύο και εκατό δόσεις και με τη μείωση της εισφοράς κοινωνικής αλληλεγγύης κατά 30%, σας ήταν παγερά αδιάφοροι και δεν υπερψηφίσατε εκείνες τις διατάξεις του Αντώνη Σαμαρά. Σε λίγες μέρες την απάντηση για όλη αυτή την ανευθυνότητά σας θα την πάρετε στις κάλπες. Ευχαριστώ πάρα πολύ, κύριοι συνάδελφοι.
Ευχαριστούμε τον κ. Γεωργαντά. Τον λόγο έχει η Βουλεύτρια του ΣΥΡΙΖΑ κ. Χρυσούλα Κατσαβριά - Σιωροπούλου για πέντε λεπτά.
Ευχαριστώ, κύριε Πρόεδρε. Κυρία Υπουργέ, κυρίες και κύριοι συνάδελφοι, το πολυνομοσχέδιο του Υπουργείου Εργασίας που συζητούμε σήμερα κλείνει τον δεκαετή μνημονιακό κύκλο ασφυκτικών και άδικων παρεμβάσεων στην οικονομία της χώρας μας, παρεμβάσεων που δημιούργησαν εκρηκτικά κοινωνικά αδιέξοδα και οικονομική στασιμότητα. Η δέσμευση του Πρωθυπουργού ότι η έξοδος από τα μνημόνια είναι πραγματική και θα ακολουθήσει η σταδιακή αποκατάσταση της κανονικότητας στην εργασία, της ανταγωνιστικότητας και της ανάπτυξης της πραγματικής οικονομίας υλοποιείται με αυτό το νομοσχέδιο. Τα μέτρα που εισηγούμαστε εφαρμόζονται άμεσα για όλους τους πολίτες, χωρίς εξαιρέσεις. Η απόδειξη της σκληρής δουλειάς που έγινε την περίοδο της Κυβέρνησής μας αντικατοπτρίζεται τόσο στη ρύθμιση των εκατόν είκοσι δόσεων, ρύθμιση τεράστιας κοινωνικής ανακούφισης για ένα εκατομμύριο τριακόσιες χιλιάδες συμπολίτες μας με χρέη τόσο στα ασφαλιστικά ταμεία όσο και στην εφορία και στους δήμους. Ειδικά για τους αγρότες υιοθετούμε αντίστοιχα ευνοϊκή ρύθμιση. Οι προσαυξήσεις των οφειλών τους «κουρεύονται» στο 100%, το νέο πλαφόν δόσεων αυξάνεται από τις 4.000 ευρώ στις 6.000 ευρώ, ενώ έχουν και οι αγρότες τη δυνατότητα να πληρώσουν την οφειλή τους σε εκατόν είκοσι δόσεις, με ελάχιστο ποσό δόσης τα 30 ευρώ. Συνταξιοδοτούνται περίπου ογδόντα χιλιάδες υπερήλικοι οφειλέτες, που σήμερα είναι εγκλωβισμένοι ασφαλισμένοι και δεν μπορούν να συνταξιοδοτηθούν λόγω χρεών στα ταμεία. Θα λάβουν άμεσα τη σύνταξή τους και θα εξοφλούν το χρέος τους με μικρή μηνιαία παρακράτηση. Παράλληλα, καταργείται το ηλικιακό όριο των πενήντα πέντε ετών και έτσι οι συντάξεις χηρείας θα καταβάλλονται στους εν ζωή συζύγους ανεξάρτητα από την ηλικία τους. Προωθείται, επιπλέον, η διπλή αύξηση για τις σαράντα πέντε χιλιάδες ήδη εκδοθείσες συντάξεις χηρείας που έχουν υπολογιστεί με τον νόμο Κατρούγκαλου, όπως και για όλες τις μελλοντικές, με αποτέλεσμα ο δικαιούχος εν ζωή σύζυγος να δικαιούται πλέον το 70% της σύνταξης του θανόντος, αντί για το 50%, γεγονός που μεταφράζεται σε αύξηση του δικαιούμενου ποσού στο 40%. Επίσης, περιλαμβάνονται σειρά θετικών εργασιακών ρυθμίσεων, σημαντικότερη εκ των οποίων είναι ίσως η καθιέρωση αιτιολογημένων απολύσεων, που θεωρείται σοβαρό ανάχωμα στις εργοδοτικές αυθαιρεσίες. Σε περίπτωση αναιτιολόγητης απόλυσης, η απόλυση είναι άκυρη και οι εργαζόμενοι έχουν δικαίωμα επαναπασχόλησης στον εργοδότη τους και καταβολής μισθών υπερημερίας. Αντιμετωπίζουμε την υποδηλωμένη εργασία με αυστηρότερα πρόστιμα, προστατεύουμε την υγεία και την ασφάλεια των μεταφορέων και των διανομέων. Η αποτελεσματικότητα αυτής της Κυβέρνησης προκρίνεται κυρίως από την τροπολογία που συνοδεύει αυτό το νομοσχέδιο και προβλέπει την αποκατάσταση της δέκατης τρίτης σύνταξης, που θα κατατεθεί στους δικαιούχους στις 20 Μαΐου, τη μείωση του ΦΠΑ στην εστίαση και τα τυποποιημένα τρόφιμα από 24% στο 13% και τη μείωση του ΦΠΑ στην ενέργεια, ηλεκτρικό ρεύμα και φυσικό αέριο, από το 13% στο 6%. Η Αντιπολίτευση δεν αναγνωρίζει φανερά τον κοπιώδη αγώνα της Κυβέρνησής μας και μας κατηγορεί για προεκλογική παροχολογία και για νομοσχέδιο - σκούπα, που αποσκοπεί στην παρέλκυση της ψήφου των Ελλήνων πολιτών. Αδυνατούν να κατανοήσουν ότι τώρα που η θητεία μας πλησιάζει στο τέλος της, τώρα που η πολιτική μας ολοκληρώνεται αποδίδει και τους καρπούς της. Και σας βεβαιώ ότι αυτοί είναι οι πρώτοι καρποί και έχουμε και συνέχεια. Δεν σκηνοθετήσαμε το timing, κύριοι συνάδελφοι. Οι κυβερνήσεις κρίνονται συνολικά στις εκλογές. Αδυνατούν, επίσης, να κατανοήσουν ότι αυτή η Κυβέρνηση ανέλαβε τις ευθύνες της, συντόνισε τον βηματισμό της και δεν αρκέστηκε αυτά τα χρόνια στην εφαρμογή των μνημονιακών δεσμεύσεων. Προχωρήσαμε σε γενναίες μεταρρυθμίσεις εξυγίανσης ενός τελειωμένου και σαθρού ασφαλιστικού συστήματος που παραλάβαμε το 2015- σας παραπέμπω στα αμείλικτα στοιχεία που ανέφερε η κ. Αχτσιόγλου - καθώς και σε μια σειρά από παρεμβάσεις στη διαχείριση και την εξοικονόμηση δημόσιων πόρων. Δείξαμε συνέπεια και πολλές φορές υπομείναμε μέτρα που δεν μας εξέφραζαν, αλλά ξέραμε ότι είναι το αναγκαίο πικρό ποτήρι της κρίσης. Εμείς φροντίσαμε, όμως, να είναι και το τελευταίο. Το νομοσχέδιο αυτό, λοιπόν, είναι το πλήρωμα του χρόνου. Δεν προβλέπει απλώς μέτρα ανακούφισης. Είναι οι κόποι του ελληνικού λαού που δεν πήγαν χαμένοι. Είναι η αποφασιστικότητα μιας Κυβέρνησης ικανής να διαπραγματευτεί την κρίση και να παλέψει με εγκατεστημένες παθογένειες της δημόσιας διοίκησης. Στόχος μας η ανάκαμψη της οικονομίας με όρους ρεαλισμού και δικαιοσύνης. Στηρίζουμε την επιχειρηματικότητα ως το καταλληλότερο μέτρο αντιμετώπισης της κρίσης. Αντιμετωπίζουμε δραστικά το άγχος και την ανασφάλεια των οφειλετών, γιατί τους παρέχουμε έναν διακανονισμό βιώσιμο και λογικό, στον οποίο όλοι μπορούν να ανταποκριθούν. Θεραπεύουμε τις αγκυλώσεις που προκαλούν στην οικονομία οι οφειλές τεσσάρων εκατομμυρίων πολιτών - τριάμισι εκατομμύρια από αυτούς χρωστούν ποσά κάτω από 5.000 ευρώ - αλλά και επαγγελματιών και επιχειρήσεων σε ασφαλιστικά ταμεία και εφορίες. Κυρίες και κύριοι συνάδελφοι και με το παρόν νομοσχέδιο συνεχίζουμε την πορεία των θετικών μέτρων και των πολιτικών υπέρ των πολλών για όλους εκείνους που σήκωσαν δυσανάλογα τα βάρη στα χρόνια της κρίσης. Τους το οφείλουμε και το κάνουμε πράξη. Σας ευχαριστώ.
Ευχαριστούμε. Το λόγο έχει ο Βουλευτής Κοζάνης του ΣΥΡΙΖΑ Δημήτριος Δημητριάδης για πέντε λεπτά.
Ευχαριστώ, κύριε Πρόεδρε. Κυρία Υπουργέ, κυρίες και κύριοι συνάδελφοι, στο παρόν νομοσχέδιο υπάρχει ένα σύνολο ρυθμίσεων και τροπολογιών τα οποία, ενώ φαίνονται κατ' αρχάς ασύνδετα μεταξύ τους, είναι φανερό πως εντάσσονται σε ένα συνεκτικό και συνολικό πλαίσιο για την ανάκαμψη της οικονομίας, αλλά και τη στήριξη της κοινωνίας. Είναι ακόμη ένα βήμα στο νέο τοπίο και στη νέα εποχή που έφερε το πολιτικό μας σχέδιο εξόδου από την κρίση, χάρη βέβαια στην τεράστια ώθηση που μας έδωσε ο λαϊκός παράγοντας όλα αυτά τα προηγούμενα δύσκολα χρόνια. Μέχρι τώρα έχουμε πάρει μια σειρά μέτρα που έχουν βοηθήσει κάθε Ελληνίδα και κάθε Έλληνα με αρκετούς τρόπους και σε αρκετές περιπτώσεις. Θα συνεχίσουμε, γιατί αυτό υπάρχει στον πυρήνα του πολιτικού μας σχεδίου, γιατί αυτή είναι η ταυτότητά μας, επειδή δεν αλλάξαμε ποτέ στόχους, αλλά αλλάξαμε δρόμους για να φτάσουμε εδώ που φτάσαμε και φαίνεται να τα καταφέρνουμε. Αυτό που έχει σημασία σε αυτό που νομοθετούμε - και το συναντούμε σε κάθε μας πρωτοβουλία - είναι πως αυτό κατ' αρχάς, γίνεται με σχέδιο, με στόχευση. Κατ' αρχάς, έχουμε μια επιτυχία στον προγραμματισμό, στα δημοσιονομικά και στη διαχείριση. Επίσης, έχουμε επιτυχία στην παραγωγική ανασυγκρότηση και στην αλλαγή του παραγωγικού προτύπου, η οποία συντελείται βεβαίως απρόσκοπτα. Είναι κάτι που δεν το λέμε απλά εμείς, που δεν χρειάζεται να το παρατηρούμε σε αυτή τη Βουλή μόνο, αλλά το λένε όλοι οι σύμμαχοι μας, όλοι οι εταίροι μας και όλοι οι διεθνείς οργανισμοί, είτε είναι τραπεζικοί, είτε είναι αναπτυξιακοί, είτε είναι ακαδημαϊκοί. Επομένως, όλα τα μέτρα ανακούφισης και επανόρθωσης των αδικιών των μνημονίων και ανάκτησης των δικαιωμάτων του κόσμου της εργασίας είναι αποτελέσματα αυτών που ήδη έχουμε επιτύχει και αυτά προσφέρουμε. Όλοι οι πολίτες, λοιπόν, θα δουν αυξήσεις στα εισοδήματά τους. Το αφήγημα της Νέας Δημοκρατίας έχει αποτύχει παταγωδώς εδώ και πολύ καιρό. Όσο περνάει, βέβαια, ο καιρός αυτό γίνεται ακόμα χειρότερο γι' αυτήν και εντείνει το στρατηγικό της αδιέξοδο. Διότι δίκαιο και βιώσιμο σχέδιο για το πώς θα βγαίναμε από την κρίση δεν είχε. Απλώς έκανε ό,τι της έλεγαν οι δανειστές. Σχέδιο για το πώς επίσης θα έρθουν καλύτερες μέρες, εφ' όσον έχουμε βγει από την κρίση, ούτε λόγος! Και εξηγούμαστε. Θεσπίζουμε τη δέκατη τρίτη σύνταξη. Είναι κατ' αρχάς μία μόνιμη ρύθμιση, η οποία έχει μία νέα αρχιτεκτονική η οποία δομείται σταθερά και με ανοικτό ορίζοντα, με έναν τρόπο βιώσιμο και με βάση δεδομένα που ήδη έχουμε επιτύχει. Το σύστημα του επανυπολογισμού των συντάξεων που είναι εύρωστο, δίκαιο, διαφανές και βιώσιμο λέγεται νόμος Κατρούγκαλου. Επίσης, τα αποθεματικά των ταμείων είναι πραγματικά αποθεματικά, χωρίς τα τραγικά ελλείμματα των προηγουμένων ετών και έχουν μία συνεχή αύξηση και στην αποταμίευσή τους, αλλά και στη ρευστότητά τους. Άρα, η δυνατότητα για να είμαστε ακόμα καλύτερα αύριο σ' αυτό ακριβώς, δηλαδή τη δέκατη τρίτη σύνταξη την οποία θεσπίζουμε, είναι ανοικτή και είναι μπροστά μας. Δεύτερον, υπάρχει κάτι που εγώ προσωπικά το θεωρώ πάρα πολύ σημαντικό. Αυτό είναι η μείωση της φορολογίας συνεταιρισμένων αγροτών κατά 10%. Είναι μία ορθά υπολογισμένη ρύθμιση, διότι υιοθετεί ένα γνήσιο και σταθερό αίτημα των συνεταιρισμένων αγροτών. Εδώ οφείλω να προσθέσω ότι ακόμα κι όταν ήρθε ο Πρωθυπουργός στο Βελβεντό πρόσφατα κάναμε αυτή τη συζήτηση και το αίτημα επαναδιατυπώθηκε. Υπήρχε ακριβώς η υπόσχεση. Το αίτημα το βάζει όλη η ελληνική περιφέρεια και όλο το συνεταιριστικό αγροτικό κίνημα που λένε ότι είναι δίκαιο και πρέπει να γίνει. Και πράγματι, αυτό κάνουμε, γιατί βοηθά την πραγματική οικονομία, τη νομιμότητα των συναλλαγών και δίνει ώθηση στο συνεταιρίζεσθαι των αγροτών. Είναι μία καλή βάση για να επεκταθούμε επομένως και στο μέλλον. Έχουμε, επίσης, με αυτό το νομοσχέδιο τη ρύθμιση των ασφαλιστικών εισφορών. Οι ανάγκες της αγοράς των επιχειρηματιών και των ελεύθερων επαγγελματιών και όλων των εγκλωβισμένων στην κρίση από την υποανάπτυξη επιβάλλουν αυτή τη ρύθμιση. Είναι, όμως, εφικτή, διότι πατάει στο στέρεο έδαφος των πλεονασματικών ασφαλιστικών ταμείων, στον επανυπολογισμό που τεκμηρίωσε με δίκαιο και βιώσιμο τρόπο ο νόμος Κατρούγκαλου για το ασφαλιστικό, αυτόν που διατείνονται κάποιοι ότι θα καταργήσουν, όταν και αν μπορέσουν, αλλά δεν μας λένε πώς θα το κάνουν αυτό, ποια είναι η δική τους μεθοδολογία για τον υπολογισμό, για το «κούρεμα», αλλά και για τη διαθεσιμότητα των ταμείων. Επειδή δεν προλαβαίνω διότι λήγει ο χρόνος μου, κύριε Πρόεδρε, θα αναφερθώ σε μία τροπολογία την οποία κατέθεσα και αφορά τη μείωση του ΦΠΑ. Κατ' αρχάς, μειώνουμε τον ΦΠΑ στα τρόφιμα, στα βασικά αγαθά. Δηλαδή, πηγαίνουμε στο 6% την ηλεκτρική ενέργεια και το φυσικό αέριο. Εδώ υπήρχε ένα έλλειμμα γιατί δεν είναι σύνηθες στον ελληνικό παραγωγικό ιστό, στα σταθερά συστήματα θέρμανσης. Μιλάμε για τη λεγόμενη «τηλεθέρμανση» που αφορά κυρίως τη βόρεια Ελλάδα και τη δυτική Μακεδονία, δηλαδή την Πτολεμαΐδα, την Κοζάνη, το Αμύνταιο και τη Μεγαλόπολη. Υπήρξε, λοιπόν, το αίτημα - και από τη μεριά μου τροπολογία που την έκανε αποδεκτή η κυρία Υπουργός και, άρα, είναι πράγματι κάτι θετικό - να ενταχθεί και η τηλεθέρμανση στον μειωμένο συντελεστή ΦΠΑ στο 6%, ακριβώς γιατί είναι μία πολύ σημαντική παραγωγική παράμετρος η οποία στηρίζεται στην ελληνική τεχνογνωσία και στην εγχώρια παραγωγή καυσίμων. Επίσης, είναι νέα τεχνολογία, πράσινη τεχνολογία. Επιπλέον, είναι μία φθηνή παροχή θερμικής ενέργειας η οποία μπορεί να δώσει λύσεις στην ελληνική επικράτεια, άρα όχι μόνο όσον αφορά τους ατμοηλεκτρικούς σταθμούς της ΔΕΗ, αλλά και ενδεχομένως τη βιομάζα και άλλες εναλλακτικές μορφές παροχής ενέργειας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνοντας, κύριε Πρόεδρε - κι ευχαριστώ για την ανοχή σας - έχω να κάνω μια παρατήρηση. Για πράγματα που δεν διανοούνταν η Αντιπολίτευση, το παλαιό πολιτικό σύστημα γενικότερα, ότι μπορεί να επιτευχθούν, τώρα πλειοδοτεί. Παριστάνει πως δεν τρέχει τίποτα. Όμως, πάντα έτσι ήταν, γιατί απλώς μοίραζαν αυτά που δεν ήταν δικά τους. Μόνο που τώρα είμαστε εμείς εδώ και είμαστε για τους πολλούς! Ευχαριστώ.
Ευχαριστούμε τον κ. Δημητριάδη. Τον λόγο έχει ο Νίκος Συρμαλένιος, Βουλευτής του ΣΥΡΙΖΑ του Νομού Κυκλάδων. Κύριε Συρμαλένιε, ορίστε, έχετε τον λόγο για πέντε λεπτά.
Ευχαριστώ, κύριε Πρόεδρε. Κυρία Υπουργέ, αγαπητοί συνάδελφοι, αυτό το νομοσχέδιο είναι πασιφανές ότι το περιμένουν εκατομμύρια άνθρωποι, εκατομμύρια οφειλέτες στα ασφαλιστικά ταμεία, στις εφορίες και στους δήμους, οφειλέτες οι οποίοι δημιουργήθηκαν στα σκληρά χρόνια της κρίσης και κυρίως μέχρι το 2014. Πριν ξεκινήσω, όμως, θέλω να ρωτήσω κάτι τους συναδέλφους της Νέας Δημοκρατίας. Αγαπητοί συνάδελφοι της Νέας Δημοκρατίας, με ποιον είστε, με τα μέτρα ή με τον Βέμπερ; Το ρωτώ διότι εδώ το θέμα είναι ότι ακούσαμε ότι ο υποψήφιος πρόεδρος της Ευρωπαϊκής Επιτροπής τον οποίο εσείς στηρίζετε και ο Αρχηγός σας στηρίζει επανειλημμένα, είπε ότι πρόκειται για ανοησίες. Γιατί, λοιπόν, τα ψηφίζετε, αφού είναι ανοησίες; Ή, λοιπόν, τα ψηφίζετε υποκριτικά γιατί δεν τα πιστεύετε ή πρέπει να ξεκαθαρίσετε αν τελικά υιοθετείτε τον πολιτικό και ιδεολογικό προσανατολισμό του κ. Βέμπερ. Πρέπει να ξέρει ο ελληνικός λαός ότι ψηφίζοντας Νέα Δημοκρατία στις ευρωεκλογές, ψηφίζει Βέμπερ για Πρόεδρο της Ευρωπαϊκής Επιτροπής. Ένα κι ένα κάνουν δύο. Η Νέα Δημοκρατία και γενικά η Αντιπολίτευση, αφού απέτυχε σε όλες τις καταστροφολογικές της προβλέψεις για το σχέδιο της διακυβέρνησής μας και για την πορεία της χώρας και της οικονομίας, δεν της έχουν απομείνει παρά ελάχιστα επιχειρήματα. Δύο επιχειρήματα τα οποία επικαλούνται σ' αυτή τη συζήτηση και τις τελευταίες μέρες, το τελευταίο διάστημα, είναι, πρώτον, «Γιατί τώρα φέρνετε αυτά τα μέτρα; Άρα, είναι προεκλογικά και προσπαθείτε να κοροϊδέψετε για άλλη μια φορά τον ελληνικό λαό» - έτσι μας λέτε - και, δεύτερον, «Δεν πρόκειται περί δέκατης τρίτης σύνταξης, αλλά περί ενός προεκλογικού επιδόματος». Σας απαντάμε, λοιπόν, το εξής: Γιατί τώρα; Η Κυβέρνηση εδώ και τέσσερα χρόνια, με σχέδιο, επιμονή, σταθερότητα, υπομονή και χάρη στην υπομονή και στις θυσίες της μεγάλης πλειοψηφίας του ελληνικού λαού, πέτυχε όλους τους στόχους που έβαλε. Έβγαλε τη χώρα από τα μνημόνια, διασφάλισε τη δημοσιονομική σταθερότητα και ανέταξε το κοινωνικό κράτος, το οποίο εσείς διαλύσατε, η Νέα Δημοκρατία και το ΠΑΣΟΚ, με το πρώτο και το δεύτερο μνημόνιο. Αποκτήσαμε, λοιπόν, ως χώρα αξιοπιστία και εσωτερικά και διεθνώς, γιατί πετύχαμε τους στόχους και δημιουργήσαμε τον δημοσιονομικό χώρο. Γι' αυτό ακριβώς, μετά τα αποτελέσματα και της Ευρωπαϊκής Στατιστικής Υπηρεσίας, τα οποία ανακοινώθηκαν πρόσφατα μέσα στον Απρίλιο, έχουμε τη δυνατότητα και τον χώρο να προχωρήσουμε και σε άλλα μέτρα ελάφρυνσης, τα οποία ξεκινήσαμε τον προηγούμενο Οκτώβριο. Μας λέτε ότι αργήσαμε. Σας είπα την απάντηση. Μας λέτε ότι το μέτρο δεν είναι μόνιμο, αλλά είναι προεκλογικό πυροτέχνημα. Σας απαντάμε ότι όσο υπάρχει Κυβέρνηση του ΣΥΡΙΖΑ, όχι μόνο η δέκατη τρίτη σύνταξη με τη μορφή του δώρου Πάσχα - δεκτό αυτό - θα δίνεται κάθε χρόνο σε όλους τους συνταξιούχους, αλλά επιπλέον θα διευρύνεται αυτή η δέκατη τρίτη σύνταξη. Εσείς μας οδηγήσατε, λοιπόν, στα σκληρά χρόνια τα οποία ξεπεράσαμε, στην απώλεια του εθνικού πλούτου κατά 25%, σε ανεργία 27% με πάνω από ενάμισι εκατομμύριο ανέργους. Δεν καταφέρατε να κλείσετε την πέμπτη αξιολόγηση του δεύτερου μνημονίου και μας λέτε «Μα, τώρα έρχεστε και μειώνετε τον ΦΠΑ από το 24% στο 13%, το οποίο εμείς το είχαμε κάνει». Γιατί το είχατε κάνει και υποκριτικά εδώ φέρνετε τροπολογία να το ψηφίσουμε στη λογική τη δική σας; Γιατί το είχατε κάνει; Διότι ακριβώς είχατε χάσει τις ευρωεκλογές και γιατί βλέπατε ότι δεν μπορείτε να κλείσετε την πέμπτη αξιολόγηση και ως προεκλογικό μέτρο προσπαθούσατε να δημιουργήσετε κάποιες συνθήκες δήθεν ελάφρυνσης του ελληνικού λαού. Επειδή ο χρόνος είναι περιορισμένος, θέλω να σας πω ότι με fake news, με συκοφαντίες, με κιτρινισμό, αλλά και με υποκριτικές τροπολογίες δεν μπορείτε να πάτε μακριά. Δεν έχετε προγραμματικό λόγο, δεν έχετε ουσιαστικές θέσεις και προσπαθείτε με πυροτεχνήματα, όπως το πυροτέχνημα της τροπολογίας για την κατάργηση της μείωσης του αφορολόγητου, να στριμώξετε υποτίθεται την Κυβέρνηση. Όπως και με τις συντάξεις, που δεν μειώθηκαν, έτσι όσο υπάρχει κυβέρνηση ΣΥΡΙΖΑ δεν πρόκειται να μειωθεί και το αφορολόγητο. Τελεία και παύλα. Και επειδή πολλοί από εσάς λέτε με κομπασμό και αλαζονεία ότι δώδεκα συν μία μέρες μείνανε, έντεκα συν μία μέρες μείνανε, εγώ θέλω να σας πω να κρατάτε μικρό καλάθι, γιατί μπορεί το συν να γίνει ένα μεγάλο πλην. Με τις μεγάλες λαϊκές συγκεντρώσεις, όπως αυτή που τελείωσε πριν από λίγο στο Αιγάλεω, στη δυτική Αθήνα, με χιλιάδες ανθρώπους να παρακολουθούν τον Πρωθυπουργό, που έρχεται σαν συνέχεια των άλλων μεγάλων συγκεντρώσεων στην Άρτα, στην Πρέβεζα, στη Λευκάδα, στην Κρήτη, στην Καλαμάτα και στο Γαλάτσι, ξεκίνησε η πορεία του ΣΥΡΙΖΑ - Προοδευτική Συμμαχία, η οποία θα φτάσει νικηφόρα στις 26 του Μάη του 2019. Ευχαριστώ.
Ευχαριστούμε τον Νίκο Συρμαλένιο, Βουλευτή Κυκλάδων του ΣΥΡΙΖΑ. Τον λόγο έχει για πέντε λεπτά ο Απόστολος Βεσυρόπουλος, Βουλευτής του Νομού Ημαθίας της Νέας Δημοκρατίας.
Ευχαριστώ, κύριε Πρόεδρε. Κυρίες και κύριοι συνάδελφοι, η Κυβέρνηση έχει χάσει την εμπιστοσύνη των πολιτών. Διατηρεί προσχηματικά την εμπιστοσύνη της Βουλής, σχηματίζοντας μια κοινοβουλευτική πλειοψηφία που έχει χαρακτηριστεί ως κουρελού, χαρακτηρισμός που είναι πολύ επιεικής, αν σκεφτεί κανείς τον τρόπο, τις μεθοδεύσεις και τις εμφανείς συναλλαγές με τις οποίες σχηματίστηκε αυτή η πλειοψηφία. Ο κ. Τσίπρας επιμένει να παραμένει γαντζωμένος στην εξουσία μέχρι την τελευταία ημέρα. Γι' αυτό και οι εκλογές για το Ευρωπαϊκό Κοινοβούλιο σε δώδεκα μέρες από σήμερα αποκτούν κρίσιμο και καθοριστικό χαρακτήρα, όχι για να ηττηθεί απλά αυτή η Κυβέρνηση, αλλά για να συντριβεί πολιτικά, γιατί ηθικά έχει ήδη συντριβεί στη συνείδηση των πολιτών. Το αφήγημα του κ. Τσίπρα περί ελίτ είναι πλέον καταγέλαστο. Όταν ο ίδιος επιβαίνει ως φιλοξενούμενος στα κότερα των ελίτ υποτιμά τη νοημοσύνη των πολιτών. Η Κυβέρνηση πιστεύει ότι θα διασωθεί και θα περιορίσει το εύρος της ήττας της με τα μέτρα που εξαγγέλλει το τελευταίο διάστημα. Θα διαπιστώσει και πολύ σύντομα μάλιστα ότι οι πολίτες έχουν πάρει τις αποφάσεις τους. Συζητάμε σήμερα το νομοσχέδιο που κατέθεσε η Κυβέρνηση για τις εκατόν είκοσι δόσεις. Τον Δεκέμβριο του 2014 οι οφειλές των πολιτών προς την εφορία και τα ασφαλιστικά ταμεία ήταν 85 δισεκατομμύρια ευρώ. Υπήρχε τάση σταθεροποίησης και αποκλιμάκωσης, που θα μπορούσε να επιταχυνθεί, αν δεν μεσολαβούσε η ανατροπή εκείνης της Κυβέρνησης. Σήμερα οι οφειλές αυτές έχουν φτάσει στα 140 δισεκατομμύρια ευρώ και θα πρέπει μάλλον να μας εξηγήσει η Κυβέρνηση πώς εκτοξεύτηκαν σε αυτό το ύψος, εφόσον όλα πηγαίνουν τόσο καλά στη χώρα. Οι οφειλές εκτοξεύτηκαν στα 140 δισεκατομμύρια ευρώ, πρώτον, από την υπερφορολόγηση, από φόρους που έμειναν απλήρωτοι, γιατί πολύ απλά η φοροδοτική ικανότητα των πολιτών έχει εξαντληθεί, δεύτερον, από τις εξοντωτικές και φοροεισπρακτικού χαρακτήρα ασφαλιστικές εισφορές που επέβαλε η Κυβέρνηση και, τρίτον, από το πισωγύρισμα της χώρας και της οικονομίας. Οι Έλληνες πολίτες πλήρωσαν πολύ ακριβά το τρίτο και αχρείαστο μνημόνιο που είναι δημιούργημα του κ. Τσίπρα. Αυτή τη στιγμή πάνω από τέσσερα εκατομμύρια πολίτες έχουν οφειλές στην εφορία συνολικού ύψους 104,4 δισεκατομμυρίων ευρώ, ενώ ένα εκατομμύριο πεντακόσιες πενήντα χιλιάδες πολίτες έχουν οφειλές στα ασφαλιστικά ταμεία συνολικού ύψους 38,2 δισεκατομμυρίων ευρώ. Επιπρόσθετα, ένα εκατομμύριο εκατό χιλιάδες πολίτες έχουν υποστεί κατασχέσεις και άλλοι επτακόσιες χιλιάδες πολίτες είναι αντιμέτωποι με κατασχέσεις και πλειστηριασμούς το επόμενο διάστημα. Όλοι αυτοί περίμεναν και περιμένουν το μέτρο των εκατόν είκοσι δόσεων για να βγουν από το αδιέξοδο και κυρίως από την απειλή των πλειστηριασμών και των κατασχέσεων. Δυστυχώς, όμως, η ρύθμιση είναι ατελής, αφού, πρώτον, τίθενται εισοδηματικά κριτήρια με κόφτες, που ουσιαστικά συναρτούν τον αριθμό και το ποσό των δόσεων με τα δηλωθέντα εισοδήματα. Αντίθετα, η πρόταση της Νέας Δημοκρατίας εντάσσει χωρίς προϋποθέσεις στη ρύθμιση των εκατόν είκοσι δόσεων όσους έχουν οφειλές μέχρι 20.000 ευρώ. Δεύτερον, για να ενταχθούν στη ρύθμιση οι οφειλέτες, θα πρέπει πρώτα να εξοφλήσουν ή να τακτοποιήσουν κατά νόμιμο τρόπο τις οφειλές που άφησαν απλήρωτες μέσα στο έτος 2019. Είναι χαρακτηριστικό ότι τους δύο πρώτους μήνες του 2019 οι φορολογούμενοι άφησαν απλήρωτους φόρους 2,2 δισεκατομμυρίων ευρώ. Τρίτον, προβλέπεται ένας πολύ μικρός αριθμός δόσεων για τις επιχειρήσεις. Ουσιαστικά, με τον τρόπο αυτό θα ενταχθεί ένας πολύ μικρός αριθμός επιχειρήσεων στη ρύθμιση, αφού ισχύουν μόνο είκοσι τέσσερις δόσεις για τη συντριπτική πλειοψηφία των νομικών προσώπων. Τέταρτον, είναι πολύ μικρό το χρονικό διάστημα των σαράντα πέντε ημερών κατά το οποίο θα είναι ανοιχτή η πλατφόρμα για την ένταξη στη ρύθμιση. Η πλατφόρμα θα είναι ανοιχτή έως τις 28 Ιουνίου, ενώ δεν γνωρίζουμε κατά πόσο η Κυβέρνηση μπορεί να μας διαβεβαιώσει ότι η πλατφόρμα θα είναι έτοιμη για να λειτουργήσει άμεσα και χωρίς προβλήματα. Κάποιοι μπορεί να κάνουν χρήση αυτών των διατάξεων. Η γενική εικόνα όμως είναι ότι πρόκειται για μια ατελή ρύθμιση, αφού αυτό που χρειάζεται η χώρα είναι μια συνολική ρύθμιση που να περιλαμβάνει όχι μόνο τις οφειλές προς την εφορία, τα ασφαλιστικά ταμεία και τους οργανισμούς τοπικής αυτοδιοίκησης, αλλά και τα κόκκινα δάνεια. Κυρίες και κύριοι συνάδελφοι, η Κυβέρνηση εξήγγειλε τη μείωση του ΦΠΑ στην εστίαση και πριν τη ψήφιση και την εφαρμογή της άρχισαν οι εκπτώσεις με την εξαίρεση από το μέτρο του καφέ, των αναψυκτικών, των χυμών και γενικά όλων των ροφημάτων. Παραλάβατε τον ΦΠΑ στην εστίαση, κυρίες και κύριοι της κυβερνητικής πλειοψηφίας, στο 13% και τον αυξήσατε δύο φορές, την πρώτη στο 23% και τη δεύτερη στο 24%. Ουσιαστικά, τα τέσσερα αυτά χρόνια διακυβέρνησης του κ. Τσίπρα ήταν χαμένα χρόνια. Γιατί τώρα αυτό το οποίο μας λέτε είναι ότι τέσσερα χρόνια μετά θα κάνετε μια προσπάθεια για να πάτε τον ΦΠΑ στην εστίαση εκεί που σας τον παρέδωσε η προηγούμενη Κυβέρνηση και μάλιστα όχι για όλα τα προϊόντα και τις υπηρεσίες. Δηλαδή μετά από τέσσερα χρόνια θα πάει ο συντελεστής εκεί που τον είχατε παραλάβει. Το ίδιο ισχύει για τη μετάταξη ενός μεγάλου αριθμού προϊόντων και υπηρεσιών ευρείας κατανάλωσης από τον μειωμένο συντελεστή 13% στον υψηλό συντελεστή 24%. Η Κυβέρνηση αύξησε τον ΦΠΑ δύο φορές, την πρώτη στο 23% τον Ιούλιο του 2015 και τη δεύτερη στο 24% τον Ιούνιο του 2016 και σήμερα έρχεται και θριαμβολογεί που μεταφέρει ξανά κάποια από αυτά στο 13%. Δηλαδή εκεί που το παρέλαβε. Μιλάμε για τέσσερα χαμένα χρόνια, για τέσσερα χρόνια που τα πλήρωσε και τα πληρώνει ακριβά ο Έλληνας πολίτης. Καταθέσαμε τροπολογία για να επιστρέψουν όλα τα προϊόντα ευρείας κατανάλωσης στον μειωμένο συντελεστή ΦΠΑ που υπάγονταν το 2014, αλλά και να ενταχθούν στη μείωση του ΦΠΑ στην εστίαση τα μη αλκοολούχα ποτά, οι καφέδες και τα λοιπά ροφήματα. Μένει να δούμε τη στάση της Κυβέρνησης, η οποία θα κριθεί από τους πολίτες. Περιμένουμε, επίσης, να δούμε τι θα πράξει η Κυβέρνηση απέναντι στην τροπολογία που κατέθεσε η Νέα Δημοκρατία για να ακυρωθεί το μέτρο της μείωσης του αφορολόγητου, ένα μέτρο που εσείς φέρατε και ψηφίσατε. Εσείς που είχατε υποσχεθεί αύξηση του αφορολόγητου στα 12.000 ευρώ, εσείς που παραλάβατε το αφορολόγητο στα 9.545 ευρώ, το μειώσατε για πρώτη φορά στα 8.636 ευρώ από την 1η Ιανουαρίου του 2016 και για δεύτερη φορά στα 5.681 ευρώ με τον ν.4472/2017 με στόχο να ισχύει την 1η Ιανουαρίου του 2020 και να αναγκαστούν να πληρώσουν για πρώτη φορά φόρο μισθωτοί και συνταξιούχοι των 500 ευρώ. Θυμόμαστε όλοι τον Υπουργό Οικονομικών να δηλώνει το 2016 ότι θα παραιτηθεί σε περίπτωση που θα μειωθεί το αφορολόγητο κάτω από τα 9.000 ευρώ. Φυσικά, όπως και ο κύριος Τσίπρας, έκανε το ακριβώς αντίθετο. Παρέμεινε για να κάνει ευφυολογήματα και να βάζει και στοιχήματα. Με τη διαφορά όμως ότι τα στοιχήματα αυτά τα πληρώνει ο Έλληνας πολίτης. Ο Έλληνας πολίτης όμως τη μεθεπόμενη Κυριακή θα μιλήσει και θα στείλει το πιο ηχηρό μήνυμα που έχει στείλει ποτέ ο ελληνικός λαός σε κυβέρνηση, μήνυμα καταδίκης και αποδοκιμασίας. Σας ευχαριστώ.
Ευχαριστούμε τον κ. Βεσυρόπουλο, Βουλευτή του Νομού Ημαθίας της Νέας Δημοκρατίας. Τον λόγο έχει ο Θεόδωρος Δρίτσας, Βουλευτής Α΄ Πειραιώς του ΣΥΡΙΖΑ.
Ευχαριστώ, κύριε Πρόεδρε. Συνάδελφοι, νομίζω ότι είναι φανερό: Η Αντιπολίτευση και ειδικά η Νέα Δημοκρατία έχει ήδη ηττηθεί. Εκλογικά θα ηττηθεί στις 26 Ιουνίου και έπεται συνέχεια.
Μαΐου.
Είναι ένα μήνα πριν οι εκλογές.
Στις 26 Μαΐου, συμπαθάτε με. Δεν βιαζόμαστε, έχουμε αυτοπεποίθηση. Αλλά έτσι γίνεται πάντα. Η εκλογική ήττα καταγράφει μια υπάρχουσα πολιτική ήττα η οποία καταγράφεται ειδικά στη σημερινή και χθεσινή συζήτηση με τον πιο πανηγυρικό τρόπο. Δεν έχει η Αντιπολίτευση και ειδικά η Νέα Δημοκρατία τι να πει. Αναμασά ατέλειωτο κατάλογο - άλυτων ή λυμένων, αλλά που κατά τη γνώμη της τα θεωρεί άλυτα προβλήματα - προβλημάτων υπαρκτών της χρεοκοπίας, δηλαδή της κληρονομιάς που εκείνη έφερε στον ελληνικό λαό, των επώδυνων καταστάσεων και της καταστροφικής πολιτικής που οδήγησε στη χρεοκοπία. Και φυσικά, η χρεοκοπία έχει ακόμα άκρες, άλυτα προβλήματα, πολλά και σοβαρά. Αυτά αναμασά η Αντιπολίτευση και η Νέα Δημοκρατία και τα περιγράφει, λες και εμείς δεν ξέρουμε ή δεν έχουμε την ευθύνη να συνειδητοποιούμε και να αποδεχόμαστε και να οργανώνουμε όλη μας τη δουλειά ακριβώς, σε αυτήν την κατεύθυνση, πόσα πράγματα ακόμα πρέπει να γίνουν. Και αυτό είναι το πρώτιστο μέλημα αυτής της Κυβέρνησης και του κυβερνώντος κόμματος. Και ποτέ δεν επαναπαυτήκαμε ότι δήθεν σώσαμε τη χώρα ή σώσαμε τον ελληνικό λαό. Ο ελληνικός λαός θα σωθεί από τις δικές του προσπάθειες και με τις δικές τους συστηματικές δράσεις και τις παραγωγικές και της κοινωνικής συνοχής και της κοινωνικής αλληλεγγύης και της προοδευτικής αντιμετώπισης όλων των διλημμάτων που προκύπτουν σε αυτές τις δύσκολες στιγμές. Αναμασά, λοιπόν, η Νέα Δημοκρατία τα προβλήματα που εκκρεμούν, κάνει σωρεία από γκάφες ο Αρχηγός της, ο κ. Μητσοτάκης, που βέβαια δεν είναι γκάφες, είναι η αγχώδης προσπάθεια να διαφοροποιηθεί και να δείξει μία κάποια πολιτική ταυτότητα. Και φυσικά, αναδεικνύει αυτήν που πραγματικά έχει και που την κρύβει επιμελώς σε άλλες περιόδους, την ακραία νεοφιλελεύθερη, οικονομική, κοινωνική και πολιτική ταυτότητα, την πολιτική της που είναι πραγματικά πολιτική με ταξική μεροληψία υπέρ των λίγων και θα το εξηγήσω αυτό τι πραγματικά σημαίνει. Και φυσικά, προσθέτει και μεγάλες δόσεις κιτρινισμού με τη μεγαλύτερη ευτέλεια, λες και μπορεί να αποδείξει ότι ο ΣΥΡΙΖΑ, ο Πρωθυπουργός, τα στελέχη του, οι Υπουργοί του δεν είναι γεννήματα μιας αγωνιώδους προσπάθειας της ελληνικής κοινωνίας για δικαιοσύνη, πρόοδο, κοινωνική συνοχή, αλληλεγγύη, αλλά είναι γεννήματα μίας μαλθακής ζωής, ενός ονείρου δήθεν τριφυλλής ζωής, όπως πάρα πολλοί από τη γνωστή άρχουσα τάξη έχουν συνηθίσει επί δεκαετίες να προβάλλονται ως πρότυπα. Αυτή είναι η πολιτική ήττα της Νέας Δημοκρατίας και της Αντιπολίτευσης στο σύνολό της. Απέναντι στην πολύ σοβαρή πρόταση του ΣΥΡΙΖΑ για την Ελλάδα και την Ευρώπη των πολλών, δεν έχει να αντιμετωπίσει και να αντιπαραθέσει κάποιο αφήγημα για το τι μπορεί να σημαίνει αυτό. Γιατί, κυρίες και κύριοι συνάδελφοι, η Ελλάδα των πολλών, η Ευρώπη των πολλών, για να είναι πιο συγκεκριμένη - και είναι από μας πιο συγκεκριμένη - αναφέρεται σε ανάγκες, για τις ανάγκες των πολλών. Και εδώ είναι ο μεγάλος ρόλος της πολιτικής και του πολιτικού σχεδίου και του κυβερνητικού σχεδίου, για να αντιμετωπίσει τις ανάγκες των πολλών, με τέτοιο τρόπο που να διαμορφώσει ένα συνολικό σχεδιασμό, που πραγματικά να μπορεί μία ολόκληρη χώρα να την κινήσει σε πρόοδο, σε ανάπτυξη βιώσιμη, με σεβασμό στο περιβάλλον, με την εργασία ως πρώτιστης βαθμίδας παραγωγική δύναμη και όχι με τα επταήμερα του κ. Μητσοτάκη, που προσπαθεί με χίλιους τρόπους τώρα, να διασκεδάσει αυτό που πραγματικά ομολόγησε, ποιος είναι ο σχεδιασμός του. Και προς αυτή την κατεύθυνση, σε αυτήν την εξαιρετικά μελετημένη πρωτοβουλία της Κυβέρνησης και για τις εκατόν είκοσι δόσεις και για τη μείωση του ΦΠΑ και για την 13η σύνταξη και για όλα τα άλλα, αντιτάσσει το επιχείρημα των παροχών. Μα, σοβαρευτείτε, κύριοι συνάδελφοι. «Παροχές» κατεγράφησαν ως ο όρος στην φαύλη περίοδο του πολιτικού συστήματος στην Ελλάδα η τακτική πολλών Κυβερνήσεων, που τη ζήσαμε στο παρελθόν, χωρίς να υπάρχει δημοσιονομικός χώρος, με σπατάλη, με δανεισμό, να διαμορφώνουν σχέσεις εκλογικής πελατείας. Αυτές ήταν οι παροχές. Και γι' αυτό είναι κατακριτέες οι παροχές ως όρος και ως έννοια, γιατί δεν επρόκειτο για ένα σχεδιασμό απόδοσης στην κοινωνία αυτών που η κοινωνία δικαιούται, δεν επρόκειτο για μία σειρά από μέτρα, όχι απλώς ανακούφισης, αλλά και ανασυγκρότησης και κοινωνικής δικαιοσύνης, αλλά και αναπτυξιακής δικαιοσύνης, μέσα από την τόνωση της εσωτερικής ζήτησης. Αντιθέτως, όλα αυτά τα μέτρα που σήμερα παρουσιάζει η Κυβέρνηση ως συνέχεια και των προηγούμενων και όλα όσα θα παρουσιάσει και στη συνέχεια εντάσσονται σε αυτήν χρήσιμης σημασίας και πάρα πολύ σημαντική επιλογή, της τόνωσης της εσωτερικής ζήτησης ως εργαλείο για την έξοδο από την κρίση και την αναπτυξιακή πορεία του τόπου. Απέναντι σε αυτό, μας αντιτάσσουν θεωρίες και επιλογές ποιοι; Οι οπαδοί της γρήγορης, υψηλής κερδοφορίας του κεφαλαίου και των επιχειρήσεων, ως εργαλείο για την ανάπτυξη. Αυτή είναι η απάντησή της Νέας Δημοκρατίας και με το επταήμερο και με όλα τα άλλα, που κατά καιρούς, το τελευταίο διάστημα ιδιαίτερα έχει εκστομίσει ο κ. Μητσοτάκης. Και αυτή είναι η θεμελιακή διάφορα. Για εμάς η εργασία, έστω και σε δυσμενείς συσχετισμούς κοινωνικούς κεφαλαίου - εργασίας, είναι βασικός πυλώνας της αναπτυξιακής διαδικασίας κάθε χώρας και κάθε κοινωνίας, βασικός πυλώνας όχι μόνο δικαιοσύνης, αλλά και ανάπτυξης. Γιατί μόνο με την εργασία, άρα με τους εργαζόμενους, μπορεί να είναι βιώσιμη ανάπτυξη, μπορεί να είναι συνεκτική, μπορεί να έχει στόχους πραγματικούς και μέσα στη χώρα, αλλά και στο διεθνές περιβάλλον, μπορεί να είναι πραγματικά παραγωγική και μπορεί πραγματικά να δικαιώνει τους ανθρώπους, τα όνειρά τους, τις φιλοδοξίες τους, τις προσδοκίες τους και ατομικά και οικογενειακά και ταξικά συλλογικά. Αυτή είναι μια τεράστια διαφορά. Και σήμερα, ακριβώς χάρη στην πολιτική της Κυβέρνησης έχουμε βγει από τα μνημόνια και μπορούμε να οργανώσουμε το μέλλον αυτής της χώρας. Για τούτο αποκτά ξεχωριστή σημασία αυτή η διαφορά. Και πάνω σε αυτό θα κρίνει ο ελληνικός λαός και στις ευρωεκλογές και σε όλη την παραπέρα πορεία και στις εθνικές εκλογές. Η εργασία είναι αναπτυξιακό μέγεθος. Η κοινωνική προστασία, οι ανάγκες των πολλών, ο κοινωνικός μισθός, το κοινωνικό κράτος, όλα αυτά είναι αναπτυξιακά μεγέθη, δεν είναι παροχές και είναι υποχρέωση ενός προοδευτικού και δημοκρατικού σχεδιασμού, για να πάει μπροστά η χώρα και να μην ξαναγυρίσει ποτέ ξανά πίσω στη χρεοκοπία. Αυτό έχει συγκρούσεις, έχει μάχες, έχει σχεδιασμούς, δεν είναι λόγια, δεν είναι παίξε - γέλασε. Και γι' αυτό τα επιτελεία, τα κυβερνητικά, τα δικά μας, είναι επιτελεία εργατών, επιτελεία Υπουργών που πραγματικά είναι διαρκώς επί τω έργω ακριβώς, γιατί κάθε στιγμή δεν πρέπει να εκφύγει από το να βρεθούν οι βέλτιστες λύσεις προς αυτή την κατεύθυνση. Και αυτή είναι ακριβώς η τεράστια διαφορά και αυτή είναι η ήττα της Νέας Δημοκρατίας που καταγράφεται συνεχώς, από χθες με κάθε ομιλητή και κάθε ομιλήτρια που ανεβαίνει στο Βήμα. Πανηγυρικά καταγράφεται η ήττα και θα επιβεβαιωθεί και εκλογικά. Δεν είναι δε τυχαίο - και τελειώνω με αυτό, κύριε Πρόεδρε, και ευχαριστώ για την ανοχή σας - ότι απέναντι στον περιβόητο Βέμπερ, τον πιο κυνικό εκφραστή των πολιτικών της λιτότητας, της μισαλλοδοξίας, των περιοριστικών πολιτικών και της στοχοπροσήλωσης στα ακραία μέτρα υπέρ της άμεσης κερδοφορίας των επιχειρηματικών κεφαλαίων, απέναντι στον Βέμπερ η Αριστερά στην Ευρώπη προτείνει - και βέβαια θα διαπραγματευτεί στη συνέχεια ανάλογα με τα εκλογικά αποτελέσματα - δυο ανθρώπους της κοινωνίας: έναν συνδικαλιστή μεταλλωρύχο και μια αγωνίστρια του περιβάλλοντος και των κοινωνικών διεκδικήσεων. Κάντε τη σύγκριση και θα δείτε τι πραγματικά σημαίνει η μία πρόταση και τι σημαίνει η άλλη. Ευχαριστώ.
Ευχαριστούμε τον κ. Δρίτσα. Έχουμε άλλους δυο ομιλητές, τον κ. Στογιαννίδη και τον κ. Συρίγο. Ο κ. Στογιαννίδης Γρηγόριος, Βουλευτής ΣΥΡΙΖΑ του Νομού Ξάνθης, έχει τον λόγο για πέντε λεπτά.
Ευχαριστώ, κύριε Πρόεδρε. Κυρίες και κύριοι Βουλευτές, το μεσημέρι της Κυριακής όλοι μας ακούσαμε τις δηλώσεις του Αρχηγού της Αξιωματικής Αντιπολίτευσης κατά τη διάρκεια της διακαναλικής του συνέντευξης, σύμφωνα με τις οποίες εκλαμβάνεται ως θετικό ενδεχόμενο η πενθήμερη εργασία να μετατραπεί σε επταήμερη. Θυμίζουμε στον κ. Μητσοτάκη ότι το πενθήμερο είναι κατάκτηση του εργατικού κινήματος και της κοινωνίας γενικότερα, θεσμοθετημένο μέσω της εθνικής γενικής συλλογικής σύμβασης ήδη από το 1975, ενώ αποτέλεσε διάταξη πράξης νομοθετικού περιεχομένου του 1980 και κυρώθηκε με το άρθρο πρώτο του ν.1157/1981 και συμπεριλήφθη σε πληθώρα συλλογικών συμβάσεων και διαιτητικών αποφάσεων. Είναι ντροπή το 2019, αντί ο κόσμος να πηγαίνει μπροστά, να μιλάμε για επταήμερη εργασία, καταργώντας κάθε προσωπική και οικογενειακή ζωή, απαξιώνοντας κάθε ανάγκη του ατόμου. Αντί να μιλάμε για εναρμόνιση οικογενειακής και επαγγελματικής ζωής, μιλάμε για δουλοποίηση! Ο κ. Μητσοτάκης, βεβαίως, στη συνέχεια, αντιλαμβανόμενος τον αρνητικό αντίκτυπο που είχαν οι δηλώσεις του, ανεπιτυχώς προσπάθησε να διασκεδάσει τις εντυπώσεις, ισχυριζόμενος ότι δεν μιλούσε για επταήμερη απασχόληση των εργαζομένων, αλλά για επταήμερη λειτουργία των επιχειρήσεων. Το μόνο που κατάφερε, ωστόσο, είναι να καταστήσει σαφές πόσο υποτιμά τη νοημοσύνη μας. Η εργατική νομοθεσία σαφώς και προβλέπει τη δυνατότητα συνεχούς επταήμερης λειτουργίας των επιχειρήσεων. Όπου όμως αυτό επιτρέπεται, υπάρχει η συνοδευτική διάταξη που προβλέπει τον τρόπο εργασίας του προσωπικού. Ενδεικτικά αναφέρω ότι με προεδρικό διάταγμα από το 1932, το οποίο κωδικοποίησε ακόμη παλαιότερες διατάξεις αναφορικά με τα χρονικά όρια εργασίας, ορίστηκε ως γενικός κανόνας στις βιομηχανικές και βιοτεχνικές επιχειρήσεις οι ώρες εργασίας του προσωπικού να μην δύνανται να υπερβούν τις οκτώ ανά ημέρα και τις σαράντα οκτώ ανά εβδομάδα. Στις επιχειρήσεις δε, που από τη φύση τους είναι συνεχούς λειτουργίας, το προσωπικό εναλλάσσεται σε κυλιόμενες βάρδιες, ώστε να διασφαλίζεται η συνεχής λειτουργία της επιχείρησης όλο τον χρόνο του επταημέρου ή του εξαημέρου κάθε εβδομάδας. Και σ' αυτήν την περίπτωση, όμως, προβλέφθηκε ότι ο μέσος όρος του εβδομαδιαίου χρόνου απασχόλησης σε περίοδο οκτώ εβδομάδων δεν δύναται να υπερβαίνει τις σαράντα ώρες ανά εβδομάδα. Με την ίδια διάταξη, μάλιστα, θεσπίστηκε η υποχρέωση να υπάρχει ανά εβδομάδα εναλλαγή του προσωπικού, ώστε η ομάδα που εργάζεται τη μια εβδομάδα τη νύχτα, να εργάζεται την επόμενη εβδομάδα την ημέρα. Όλα αυτά, βεβαίως, είναι ξένα προς τον κ. Μητσοτάκη, γιατί δεν έχει εργαστεί ποτέ στον ιδιωτικό τομέα και δεν γνωρίζει πραγματικά τις συνθήκες εργασίας. Δεν ξέρω εάν τα γνωρίζουν και οι σύμβουλοί του. Ίσως, γι' αυτό δεν τον ενημερώνουν σωστά. Με άλλα λόγια, θέλω να πω ότι οι επιχειρήσεις συνεχούς λειτουργίας πάντα υπήρχαν και πάντα λειτουργούσαν νόμιμα, ενώ ο νομοθέτης έχει λάβει μέτρα για την προστασία των εργαζομένων που απασχολούνται σ' αυτές τις επιχειρήσεις, λαμβάνοντας υπ' όψιν τις ιδιαιτερότητες στη λειτουργία τους. Ο κ. Μητσοτάκης, όμως, στην τοποθέτησή του καθόλου δεν αναφερόταν σ' αυτό. Αντίθετα, ρητά ανέφερε ότι, όταν μια επιχείρηση συμφωνεί με τους εργαζόμενους μέσω επιχειρησιακής σύμβασης, για να πάει από πενταήμερο σε επταήμερο, με τη σύμφωνη γνώμη των εργαζομένων και με πολύ καλύτερες απολαβές και με αυξημένα δικαιώματα και εφόσον συμφωνούν τα δυο μέρη, δεν κάνουμε τίποτα άλλο από το να αναγνωρίζουμε ότι είμαστε σ' έναν κόσμο που αλλάζει και πρέπει οι εργαζόμενοι, οι επιχειρήσεις και το κράτος να προσαρμοστούν σ' αυτήν τη νέα πραγματικότητα. Αυτά είναι τα ακριβή λόγια του κ. Μητσοτάκη. Αναρωτιόμαστε, όμως: Ποια νέα πραγματικότητα και ποιον σύγχρονο κόσμο ευαγγελίζεται η Νέα Δημοκρατία του κ. Μητσοτάκη; Αυτήν του εργατικού Μεσαίωνα; Αυτήν της καταπάτησης των στοιχειωδών δικαιωμάτων των εργαζομένων; Για να περισώσουν τα προσχήματα, σε μεταγενέστερες δηλώσεις τους οι εκπρόσωποι της Νέας Δημοκρατίας αναφέρθηκαν στην κήρυξη ως υποχρεωτικής της γενικής συλλογικής σύμβασης εργασίας των εργαζομένων στις ξενοδοχειακές επιχειρήσεις όλης της χώρας, κατηγορώντας την Υπουργό Εργασίας ότι τάχα νομοθέτησε επταήμερη εργασία. Αυτά τα επικαλείται παρελκυστικά ο κ. Βρούτσης κατά την εισήγησή του χθες. Ξέρει, όμως, πάρα πολύ καλά ο κ. Βρούτσης, που προσπάθησε να σώσει τον Αρχηγό του, ότι το Εργατικό Δίκαιο προβλέπει ότι κατά την κήρυξη μιας συλλογικής σύμβασης εργασίας ως γενικώς υποχρεωτικής δεν ασκείται έλεγχος σκοπιμότητος, παρά μόνο νομιμότητος, ενώ η κήρυξη, εφόσον πληρούνται οι τυπικές προϋποθέσεις, συνιστά δέσμια αρμοδιότητα του Υπουργού. Θα καταθέσω στα Πρακτικά τον ν.1876/1990, το άρθρο 11 που περιγράφει τις υποχρεώσεις του Υπουργού. [[Στο σημείο αυτό ο Βουλευτής κ. Γρηγόριος Στογιαννίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Σε κάθε δε περίπτωση, η συλλογική σύμβαση εργασίας που επικαλείται η Νέα Δημοκρατία με τρόπο απόλυτα καταφατικό κάνει λόγο για πενθήμερη απασχόληση, ενώ ουσιαστικά επαναλαμβάνει αυτό που ο νόμος προβλέπει σε περίπτωση απασχόλησης του μισθωτού σε ημέρα ανάπαυσης, προβλέποντας όμως ότι δεν μπορεί δια της απασχολήσεως του μισθωτού να προκύψει συνομολόγησή του περί κατάργησης της πενθήμερης εργασίας. Είναι σαφές ότι με τη διάταξη αυτή η εργατική πλευρά θέλει να προβλέψει ότι τυχόν παραβίαση από την πλευρά του εργοδότη της πενθήμερης εργασίας δεν συνιστά αποδοχή του εργαζόμενου περί μεταβολής του ωραρίου και μετατροπής του συστήματος εργασίας από πενθήμερη απασχόληση σε εξαήμερη. Αυτά, για να μην λέει ο καθένας ό,τι θέλει και ιδιαίτερα για να μην προσπαθεί η Νέα Δημοκρατία, που κατήργησε τις συλλογικές συμβάσεις εργασίας και κάθε διαδικασία ουσιαστικής διαβούλευσης μεταξύ των κοινωνικών εταίρων, να πείσει ότι η ίδια θα βοηθήσει τους εργαζόμενους, εφόσον το θέλουν, να καταπατηθούν τα δικαιώματά τους. Κλείνοντας, θέλω να πω ότι πριν από λίγη ώρα ακούσαμε από Βουλευτή της Αντιπολίτευσης και πρώην μέλος του Υπουργικού Συμβουλίου της συγκυβέρνησης Σαμαρά - Βενιζέλου να υπερασπίζεται τις συλλογικές συμβάσεις εργασίας και μας είπε ότι ο κατώτατος μισθός πρέπει να καθορίζεται με συλλογική σύμβαση εργασίας. Συμφωνώ απόλυτα. Δυστυχώς, όμως, ξέχασε να μας αναφέρει ότι τον κατώτατο μισθό, που είχε διαμορφωθεί με τη εθνική γενική συλλογική σύμβαση εργασίας, τον κατήργησαν αυτοί οι ίδιοι με την 6η πράξη του Υπουργικού Συμβουλίου του 2012, όπου ο ίδιος ήταν Βουλευτής και μέλος της συγκεκριμένης Κυβέρνησης.
Υφυπουργός, πείτε το καθαρά.
Ναι. Πολλά απ' όσα κάνετε εναντίον των εργαζομένων τα ξεχνάτε, κύριοι της Αντιπολίτευσης. Σας πληροφορώ ότι τα θυμούνται οι εργαζόμενοι και όταν έρθει η ώρα της κάλπης, θα σας στείλουν ξανά το μήνυμα. Σας ευχαριστώ.
Ευχαριστούμε τον κ. Γρηγόρη Στογιαννίδη, Βουλευτή ΣΥΡΙΖΑ του Νομού Ξάνθης. Πριν δώσω τον λόγο στον τελευταίο ομιλητή, θα μιλήσει η Υπουργός Εργασίας, η κ. Αχτσιόγλου, για να καταθέσει τις νομοτεχνικές βελτιώσεις. Κυρία Υπουργέ, έχετε τον λόγο.
Κύριε Πρόεδρε, καταθέτω μια σειρά από νομοτεχνικές βελτιώσεις. Κυρίως είναι φραστικές και λεκτικές. Θα τις δείτε. Νομίζω ότι αν έχει αξία να αναφερθώ σε δυο είναι οι εξής: Η πρώτη αφορά τη δυνατότητα να χορηγηθεί η 13η σύνταξη και σ' αυτούς που είναι στο προσυνταξιοδοτικό καθεστώς. Είναι συνταξιούχοι κυρίως της πρώην Εμπορικής Τράπεζας και της πρώην Alpha Τράπεζας, οι οποίοι ορθώς έθεσαν το αίτημα ότι έτσι όπως είναι η διάταξη, όσοι είναι σε προσυνταξιοδοτικό καθεστώς και άρα, λαμβάνουν στην πραγματικότητα μόνο αυτή ως συνταξιοδοτική παροχή, δεν προβλεπόταν να λάβουν την 13η σύνταξη και το διορθώνουμε, για να την λάβουν και αυτοί. Εννοείται, πως εάν αυτοί λαμβάνουν άλλη κύρια σύνταξη, θα λάβουμε υπ' όψιν την κύρια σύνταξη που λαμβάνουν. Το δεύτερο είναι ότι για εκείνες τις περιπτώσεις των συνταξιούχων οι οποίοι είναι ήδη σε κάποια ρύθμιση, επειδή είχαν χρέη και τους παρακρατείται με βάση το προηγούμενο καθεστώς το ένα τεσσαρακοστό - δηλαδή, στην πραγματικότητα η οφειλή τους μοιράζεται σε σαράντα δόσεις και τους παρακρατείται από τις συντάξεις αυτό το σκέλος - , το κάνουμε ευνοϊκότερο και για αυτούς. Έτσι, τους βάζουμε τη δυνατότητα, παρ' ότι ήταν από προηγούμενη ρύθμιση, να μπορέσει κι αυτών η παρακράτηση να γίνεται σε εκατόν είκοσι δόσεις και όχι σε σαράντα και να λαμβάνουν, τελικά, μεγαλύτερο ποσό σύνταξης. Θεωρώ πως είναι αυτά τα ουσιώδη που αλλάζουμε. Τα υπόλοιπα είναι κυρίως νομοτεχνικές βελτιώσεις. Θα τις δείτε και ό,τι χρειαστείτε, με ρωτάτε.
Ευχαριστούμε. Τελευταίος ομιλητής για σήμερα είναι ο Βουλευτής του ΣΥΡΙΖΑ Νομού Κυκλάδων κ. Αντώνης Συρίγος. Κύριε Συρίγο, έχετε τον λόγο.
Πράγματι, είμαι ο τελευταίος ομιλητής, κύριε Πρόεδρε. Παρ' όλα αυτά, και οι έσχατοι έσονται πρώτοι. Κυρία Υπουργέ, κυρίες και κύριοι συνάδελφοι, τρία ζητήματα θα επιχειρήσω να θίξω, αποκρούοντας συνάμα ως αβάσιμη την επιχειρηματολογία της Αντιπολιτεύσεως, όπως αυτή εξετέθη κυρίως δια των Κοινοβουλευτικών της Εκπροσώπων: Το πλαίσιο των διαδοχικών πρωτοβουλιών της Κυβερνήσεως, τα προηγούμενα βήματα που κατέληξαν, είχαν δηλαδή ως επιστέγασμα το προτεινόμενο νομοσχέδιο και τέλος, το συμπέρασμα που εξάγεται από αυτή την ανίχνευση. Η Κυβέρνηση από την πρώτη στιγμή που ανέλαβε, είχε να αντιμετωπίσει μια έντονη κρίση και έπρεπε να επιλέξει τον τρόπο. Από την μια, έπρεπε να ορθοποδήσει η οικονομία και από την άλλη, να μην εξοντωθούν οι άνθρωποι και μιλάω κυρίως για τα πιο αδύνατα στρώματα του πληθυσμού. Το εγχείρημά της έμοιαζε με ακροβασία. Θυμάμαι πόσο έντονα τονίζονταν αυτό το στοιχείο σε όλους τους προϋπολογισμούς μέχρι σήμερα, δηλαδή η ενίσχυση των αδυνάτων με διάφορα μέτρα, αλλά με βήματα λελογισμένα, ώστε να μη διαταραχθούν οι λεπτές ισορροπίες του οικονομικού status, όπως προέκυπτε από τις συμφωνίες και τα προγράμματα. Σταθερά και σταδιακά βήματα προς αυτή την κατεύθυνση έγιναν τόσο στα τέλη του 2017, όσο και του 2018 και ενδιάμεσα, βέβαια, με την ενίσχυση των οικονομικά ασθενέστερων, τα οποία παρ' ότι έγιναν αποδεκτά από όλους και ψηφίσθηκαν σχεδόν από όλα τα κόμματα, αντιμετωπίστηκαν επικριτικά, με επιφύλαξη και καχυποψία, ενώ χαρακτηρίστηκαν και τότε ως προεκλογικές παροχές. Μετά την έξοδο του 2018, φτάσαμε, χτίζοντας σιγά - σιγά και ως συνέχεια των ενισχύσεων των προηγούμενων ετών και της πολιτικής, στα σημερινά ελαφρυντικά και ανακουφιστικά μέτρα, μέτρα που δομήθηκαν, όπως προκύπτει, στη βάση ενός ορθού και συγκροτημένου σχεδιασμού για τον οποίο κανείς πρέπει να εκτιμήσει το αρμόδιο κυβερνητικό επιτελείο. Τα μέτρα που προτείνονται δεν είναι μόνο ανακουφιστικά, αλλά επιχειρούν να άρουν αδικίες και να διευκολύνουν την ίδια την αγορά ή αυτό που ονομάζεται ή ορίζεται ως αγορά και κατανάλωση, κάτι που δεν πρέπει να διαφεύγει της προσοχής και των «φιλελευθέρων» επιτελείων. Όπως είπα, τα μέτρα είναι στο πλαίσιο του δυνατού και δεν επιτρέπουν θριαμβολογίες, κάτι που συνετά αποφεύγει η Κυβέρνηση. Αυτό που ζητά, μιας και είναι μέτρα με μόνιμο χαρακτήρα καταδεικνύοντας τις πολύμοχθες προσπάθειές της, είναι να εκτιμηθεί η αξιοπιστία και το έργο της, κάτι που μετά βεβαιότητος πράττει και θα πράξει η ελληνική κοινωνία πολύ σύντομα. Μετά τα παραπάνω, ηχεί πολύ άσχημα ο χαρακτηρισμός των μέτρων ως προεκλογικών παροχών και τούτο, διότι τα μέτρα αυτά αποτελούν τη φυσική κατάληξη μιας συνεπούς οικονομικής πορείας. Εξάλλου, σε μια χώρα που είναι πολύ δύσκολο να οριστεί και να ξεχωρίσει η «προεκλογική περίοδος» από την «μετεκλογική», όλα θεωρούνται προεκλογικά. Και τούτο δεν πρέπει να μας ξενίζει, αφού από την επιούσα των εκλογών, εν προκειμένω του 2015, η Αντιπολίτευση ζητούσε έως και της σήμερον επιμόνως εκλογές, χαρακτηρίζοντας με αυτή τη λογική κάθε μέτρο που ελαμβάνετο ως προεκλογικό. Προεκλογικές, λοιπόν, οι ενισχύσεις του 2017 και του 2018, προεκλογική και η μη περικοπή των συντάξεων, παρ' ότι διεψεύσθη. Φυσικά, ούτε καν πέρασε από το μυαλό της ο συντεταγμένος και σταδιακός προγραμματισμός των βημάτων που οδήγησαν στα προτεινόμενα μέτρα, ούτε καν εκτίμησε ότι αν δεν υπήρχαν οι θετικές εξελίξεις του 2018, δεν θα κάναμε τώρα λόγο για εποικοδομητικά μέτρα. Προεκλογικές παροχές, λοιπόν, και ξεμπερδέψαμε, λέγει η Αντιπολίτευση, αναβιβάζοντας τους τόνους της φωνής και καταβιβάζοντας την αξιοπιστία της, που ακυρώθηκε, χρησιμοποιώντας αλυσιτελώς, όπως απεδείχθη, απέναντι στα όποια ευνοϊκά και επωφελή οικονομικά μέτρα της Κυβερνήσεως και του σχεδιασμού της ως μόνο επιχείρημα το διαρκώς επαναλαμβανόμενο από τα τέλη ήδη του 2015, αίτημα περί διεξαγωγής εκλογών. Έτσι και σήμερα, ο λόγος της, που στον πυρήνα του φωλιάζει παρόμοιο αίτημα, φαντάζει να είναι φθαρμένος και καθόλου πειστικός. Κυρίες και κύριοι συνάδελφοι, στη λογική της Αριστεράς δεν υπάρχει χώρος για «αντιπαροχή» και «πάρε - δώσε». Δεν δίδουμε, για να λάβουμε ψήφο. Αυτό που ζητούμε από την κοινωνία είναι να εκτιμηθεί η προσπάθειά μας να πατήσει η χώρα μας, να σταθεί στα πόδια της και να προοδεύσει. Πιστοί σε αυτήν την αντίληψη, δεν ζητούμε έγκριση και ψήφο ως αντιπαροχή, αλλά ως εμπιστοσύνη και εκτίμηση, ως επικύρωση μιας μακράς, επίμοχθης, αλλά αισιόδοξης και δυναμικής πορείας προς τα εμπρός, που πρέπει να συνεχιστεί. Κάποιοι, τέλος, εξέφρασαν ενδοιασμούς για τα μέτρα, όχι όμως έντονα, όπως προκύπτει από τα συνοδευτικά κείμενα και τους διαλόγους, αφού αποτελούν «ευνοϊκές ή δεδικαιολογημένες ρυθμίσεις προς άρση αδικιών και ισονομία». Σε κάθε, πάντως, περίπτωση πρέπει να προηγείται η πολιτική της οικονομίας, αφού οι επιφυλάξεις αίρονται. Αυτό είναι το κύριο πολιτικό αποτύπωμα της Κυβέρνησης, το σημαντικότερο κριτήριο των προτεραιοτήτων της και το πιο ουσιώδες χαρακτηριστικό της πολιτικής της. Ευχαριστώ πολύ.
Ευχαριστούμε τον κ. Συρίγο. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 22.25΄ λύεται η συνεδρίαση για αύριο, ημέρα Τετάρτη 15 Μαΐου 2019 και ώρα 10.00΄, με αντικείμενο εργασιών του Σώματος: α) νομοθετική εργασία, συνέχιση της συζήτησης και ψήφιση του σχεδίου νόμου του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης: «Ρύθμιση οφειλών προς τους Φορείς Κοινωνικής Ασφάλισης, τη Φορολογική Διοίκηση και τους ΟΤΑ α' βαθμού, Συνταξιοδοτικές ρυθμίσεις Δημοσίου και λοιπές ασφαλιστικές και συνταξιοδοτικές διατάξεις, ενίσχυση της προστασίας των εργαζομένων και άλλες διατάξεις» και β) νομοθετική εργασία, σύμφωνα με τη συμπληρωματική ημερήσια διάταξη που έχει διανεμηθεί.